
Pirmasis skyrius, 
kuriame ir mokslininkų, ir nemokšų pasauliai vienodai sutrinka ir pasimeta 


— Paf!... Paf!... 

Du pistoleto šūviai nuaidėjo bemaž tuo pat metu. Viena kulka 
pataikė karvei į nugarą; vargšė ganėsi gal penkiasdešimt metrų nuo 
dvikovos vietos. O juk nekaltas gyvulys nieko bendra neturėjo su 
kivirčininkais. 

Nė vienas iš priešininkų nenukentėjo. 

O kas tokie buvo tiedu džentelmenai? Niekas nežino. Tarp kitko, 
dabar kaip tik būtų laikas pranešti jų vardus palikuonims. Visiškai 
tikrai galime teigti tik tiek: vyresnysis buvo anglas, jaunesnysis — 
amerikietis. Kai dėl vietos, kur nebyli būtybė paskutinį kartą 
gardžiavosi žole, tai ją nurodyti vienas juokas. Tai atsitiko dešiniajame 
Niagaros krante, netoli nuo kabančiojo tilto, jungiančio Amerikos 
krantą su Kanados, trys mylios žemiau krioklio. 

Anglas priėjo prie amerikiečio. 

— Kaip ir anksčiau sakau, kad tai buvo "Rul Britanija“ himnas, — 
pareiškė jis. 

— Ne! "Janki Dud!'*! - pasipriešino jo oponentas. 

Ginčas grėsė vėl įsiliepsnoti, bet čia — be abejonės, norėdamas 
apsaugoti gyvulius, — įsikišo vienas iš sekundantų: 

— Susitarkime, kad girdėjome "Rul Dudl" ir "Janki Britanija“, — 
sušuko jis, — ir eime pusryčiauti! 

Visų dalyvių pasitenkinimui, kompromisas tarp Jungtinių Amerikos 
Valstijų ir Didžiosios Britanijos nacionalinių himnų buvo pasiektas. 
Amerikiečiai ir anglai perėjo į kairįjį Niagaros krantą ir nužingsniavo 
pusryčiauti į Goat Ailendo viešbutį, stūksantį ant kalvos tarp dviejų 
krioklių. Netrukdysime jiems mėgautis tradiciniais patiekalais — virtais 
kiaušiniais, veršiena ir šaltu rostbifu, paskanintu aštria marinuotų 
daržovių mišraine, kurią jie taip gausiai užgėrė arbata, kad galėjo 

lenktyniauti net su garsiaisiais kriokliais. 

Beje, mažai tikėtina, kad savo pasakojime mes dar kartą 
prašnektume apie šiuos Žmones. 

Vis dėlto kuris iš jų buvo teisus - anglas ar amerikietis? Atsakyti 
ganėtinai nelengva. Neginčytinas tik vienas dalykas - jų dvikova 
bylojo, kaip stipriai sujaudino ne tik Naujojo, bet ir Senojo Pasaulio 
protus tas nepaaiškinamas reiškinys, kuris štai jau visą mėnesį vedė 
visus iš proto. 

“..„Os sublime dedit coelumgue tueri“ (... Aukštai iškelta galva, 
kad dangų regėtų, lot. - vert.) - sakė Ovidijus didesnei žmonių giminės 
garbei. 

Ir iš tikrųjų nuo savo atsiradimo žemėje momento žmonės niekada 
dar taip atkakliai nežvelgė į dangų. 

Kaip tik išvakarėse, naktų, nežinomas dangaus trimitas užliejo 
variniais garsais erdves virš tos Kanados dalies, kuri tyso tarp Erio ir 
Ontarijo ežerų. Vieniems šie garsai priminė "Janki Dudl“ melodiją, 
kitiems "Rul Britanija". Stai kodėl ir įsiplieskė tarp anglosaksų mūsų 
aprašomasis kivirčas, taikiai pasibaigęs pusryčiais Goat Ailende. Tarp 
kitko, galbūt tie garsai išvis nebuvo nacionalinis himnas. Abejonių 
nekelia tik vienas dalykas — paslaptingi garsai pasiekė žemę iš dangaus. 

Ar nesutrimitavo koks nors angelas ar archangelas dangaus 
trimitu?... Arba gal kokie nors linksmi oreiviai šiaip sau grojo šiuo 
skambiu instrumentu, kuriam visuotinės šnekos padėjo taip išgarsėti? 

Ne! Danguje nesimatė nei oro baliono, nei oreivių. Viršutiniuose 
atmosferos sluoksniuose atsirado neįprastas reiškinys, kurio kilmės ir 
prigimties niekas negalėjo nustatyti. Dabar jį stebėjo virš Amerikos, 
po dviejų parų — virš Europos, po savaitės — virš Azijos — Padangių 
1mperijos. Kaip ten bebūtų, jeigu trimitas, skambantis danguje, nebuvo 
Baisiojo teismo trimitas, tai kas tada? 

Štai kodėl visas Žemės rutulio valstybes — ir monarchijas, ir 
respublikas — pagavo baisiausia baimė, kurią reikėjo išsklaidyti. 
Įsivaizduokite, kad Jūsų namuose atsirado kažkoks keistas ir 
nepaaiškinamas triukšmas. Jūs, be abejonės, pasistengsite kaip galima 
greičiau surasti jo priežastis, bet jeigu jūsų pastangos bus tuščios, 
paliksite tą namą i ir persikraustysite kitur. Ar ne tiesa? Bet šį sykį tuo 
namu buvo visas Žemės rutulys! Palikti jį ir persikelti į Mėnulį, Marsą, 
Venerą, Jupiterį arba į kurią kitą Saulės sistemos planetą buvo 
absoliučiai neįmanoma. Taigi reikėjo nustatyti, kas vis dėlto čia įvyko, 
— beje, ne beribėje tuštumoje, o Žemės atmosferoje, kuri gaubia mūsų 
planetą dviejų Ijė sluoksniu. Šiaip ar taip, be oro negali būti ir 

triukšmo, tačiau triukšmas egzistavo — vis tas pats garsusis trimitas, — 
vadinasi, paslaptingasis reiškinys vyko ore, kurio sluoksnis palengva 
retėja tolstant nuo Žemės paviršiaus. 

Nėra ko ir sakyti, kad tūkstančiai laikraščių susidomėjo šiuo 
reiškiniu, kalbėjo apie jį ir vienaip, ir antraip, aiškino arba painiojo, 
pranešinėjo tikrus ar melagingus faktus, gąsdino arba ramino savo 
skaitytojus — ir vis dėl didesnio tiražo, — žodžiu, visaip kvailino 
visuomenę, ir taip jau praradusią ramybę. Politika bemat buvo 
pamiršta; šiaip ar taip, nuo to niekas nepasikeitė. Ir vis dėlto kažkas 
atsitiko? 

Buvo paklausta viso pasaulio observatorijų nuomonės. Jeigu jos 
nesugebės paaiškinti, tada apskritai kam jos reikalingos? Jeigu 
astronomai, kurie be didelių ceremonijų elgiasi su žvaigždėmis, 
nutolusiomis nuo jų už trilijonų Ijė, nesugeba suprasti kosminio 
reiškinio, vykstančio vos už keleto kilometrų, tada apskritai kam tikę 
tie astronomai? 

Kiek teleskopų, žiūronų, įvairiausių stiklų, binoklių, akinių, lornetų 
nukrypo į dangų tomis nuostabiomis vasaros naktimis, kiek akių 
prigludo prie įvairiausių visų rūšių ir matmenų optinių prietaisų 
okuliarų, - neimanoma suskaičiuoti! Bet ne mažiau kaip keletas šimtų 
tūkstančių, kitap sakant, - dešimt, dvidešimt kartų daugiau negu plika 
akimi galima išvysti padangėje žvaigždių! Ne! Niekada dar saulės 
užtemimas, stebimas vienu metu iš visų Žemės rutulio punktų, ne- 
surinkdavo tokio smalsuolių skaičiaus. 

Observatorijos atsakė, bet manytume, nepakankamai aiškiai. 
Kiekviena laikėsi savo nuomonės, kuri nesutapo su kitų požiūriais. 
Viskas baigėsi tuo, kad balandžio pabaigoje ir gegužės pradžioje 
mokslininkų pasaulyje įsiplieskė tikras tarpusavio karas. 

Paryžiaus observatorija buvo ypač santūri. Nė vienas jos skyrių 
nieko tikro nepasakė. Matematinės astronomijos skyrius nesiteikė net 
stebėti; meridianų matavimo skyrius nieko nerado; fizinių stebėjimų 
skyrius nieko nepastebėjo; geodezijos skyrius nieko neatskleidė; 
meteorologijos skyrius nieko neregėjo; pagaliau apskaičiavimų skyrius 
paprasčiausiai nieko nesuvokė. Siaip ar taip, prisipažinimai buvo 
nuoširdūs. Tokį pat nuoširdumą parodė Monsurio observatorija ir Sen 
Moro parko magnetinė stotis. Nuo jų niekuo nesiskyrė ir Ilgumų biuras. 
Žodžiu, prancūzai naiviai gėrėjosi savo atvirumu. 

Provincija reagavo truputį apibrėžčiau. Ji pripažino, kad naktį iš 
gegužės šeštosios į septintąją danguje pasirodė elektrinės kilmės šviesa, 
kuri buvo regima ne ilgiau kaip dvidešimt sekundžių. Pik diu Midyje 

šią šviesą pastebėjo tarp devintos ir dešimtos valandos vakaro. Piuji 
de Domo meteorologinėje stotyje ją Matė tarp pirmos ir antros 
valandos nakties; Mon Vante, Provanse, — tarp antros ir trečios 
valandos ryto, Nicoje — tarp trečios ir ketvirtos valandos; pagaliau 
Alpėse, tarp Anesio, Buržė ir Ženevos ežero — tą momentą, kai aušra 
ėmė auksinti padangę. 

Be abejonės, būtų buvę neteisinga iš esmės atmesti visus šiuos 
stebėjimus. Nekilo nė menkiausios dvejonės, kad šviesą keletą valandų 
nuosekliai regėjo įvairiose vietose. Taigi arba ją spinduliavo skirtingi 
šaltiniai, skriejantys žemės atmosferoje, arba ji sklido iš vieno šaltinio, 
kuris lėkė bemaž dviejų šimtų kilometrų per valandą greičiu. 

Tačiau ar bent kartą žmonės matė ką nors neįprasto atmosferoje 
dienos metu? 

Niekada! 

Ar galų gale nepasigirsdavo oro sferose trimito garsų? 

Ne! Trimito garsų nė sykio niekas negirdėjo nuo saulėtekio iki 
saulėlydžio. 

Jungtinėje Karalystėje visi buvo ne juokais pasimetę. Obser- 
vatorijos negalėjo susitarti Grinvičas nesutiko su Oksfordu, nors abi 
observatorijos atkakliai teigė, kad "nieko neįvyko". 

— Optinė apgaulė! - sakė Grinvičas. 

— Akustinė apgaulė! —- protestavo Oksfordas. 

Dėl viso to ir virė ginčas. Bet vienu klausimu sutarė: visa tai 
apgaulė! 

Diskusija tarp Berlyno ir Vienos astronomų grėsė sukelti tarptautinę 
įtampą. Tačiau Rusija Pulkovo observatorijos direktoriaus lūpomis 
teigė, kad abi pusės yra teisios: lėmė požiūris, kuriuo jie rėmėsi, 
bandydami išaiškinti paslaptingojo reiškinio prigimtį, reiškinio, 
neįmanomo teoriškai, tačiau galimo tikrovėje. 

Sveicarijoje — Sautiso observatorijoje, Apencelio kantone, Rige, 
Hebrise, Sen Gotardo, Julvero, Simplono, Ciuricho, Zombliko Tirolio 
Alpėse ir kituose stebėjimo punktuose — visur vyravo labai santūrus 
vertinimas, nes susidurta su faktu, kurio iki tol dar niekas ir niekada 
neregėjo. Taip elgtis, be abejo, buvo visiškai protinga. 

Užtat Italijoje Vezuvijaus meteorologinėse stotyse, Etnos stebėjimo 
punkte, įsikūrusiame senovinėje Kaza Inglezėje, ant Monte Kavo, — 
astronomai nesusimąstydami patvirtino garsiojo reiškinio materialumą, 
kadangi jį stebėjo du sykius: dieną — kaip rūko sūkurį, naktį — kaip 
krintančią žvaigždę. Tačiau apie tikrąją paslaptingojo kūno prigimtį 
ir jie neturėjo nė menkiausio supratimo. 

Tiesą sakant, paslaptis pamažu ėmė įkyrėti mokslo žmonėms, 
tačiau jį ir toliau jaudino, net gąsdino paprastus ir nemokytus žmones, 
kurie, veikiami vieno iš pačių išmintingiausių dėsnių, sudarė, sudaro 
ir sudarys milžinišką žmonijos daugumą. Astronomai ir meteorologai 
jau buvo nusprendę užmesti šią problemą, kai ūmai naktį iš balandžio 
26-sios į 27-ąją Kantokeino observatorijoje Norvegijos Finmarkeno 
provincijoje ir iš 28 į 29 dienos naktį Isfjordo observatorijoje 
Spicbergene iš vienos pusės norvegai, o iš kitos švedai išvydo panašų 
reiškinį: Siaurės pašvaistės šviesoje danguje pasirodė nežinoma oro 
pabaisa, panaši į didžiulį paukš. Jo kontūrus nustatyti buvo be galo 
sunku, tačiau ir vieni, ir kiti teigė, kad ji spinduliavo į erdvę kažkokias 
dalelytes, kurios sproginėjo tarsi sviedinai. : 

Europoje niekas nesuabejojo Finmarkeno ir Spicbergeno 
observatorijų stebėjimų teisingumu. Bet pats nuostabiausias dalykas 
buvo tas, kad švedai ir norvegai galėjo, pasirodo, vienaip ar kitaip susi- 
tarti! 

Užtat jų tariamąjį atradimą pasaulis sutiko bendru juoku, ypač Pietų 
Amerikos observatorijos — Brazilijoje, Peru ir La Platoje, taip pat ir 
Australijos observatorijos — Sidnyje, Adelaidėje ir Melburne. O kaip 
žinia, pietiečių juokas labiausiai užkrečiamas. 

Trumpai sakant, tik vienos meteorologinės stoties vadovas 
nedviprasmiškai išdėstė savo nuomonę, nesibaimindamas ironiškų 
išpuolių, kuriuos ji galėjo sukelti. Tai buvo kinietis, Czi Ka Vei 
observatorijos direktorius. Si observatorija stūksojo dešimt Ijė nuo jūros 
vidury plačios lygumos, prieš ją vėrėsi bekraštis horizontas, tarsi 
apgobtas perregimo oro. 

—Visiškai įmanoma, — pareiškė jis, — kad dangaus kūnas, apie kurį 
tiek daug kalbama, — viso labo judantis aparatas, skraidymo mašina. 

Koks nevykęs pokštas! 

Jeigu jau Senajame Pasaulyje vyko tokie karšti ginčai, tai lengva 
įsivaizduoti, kaip įsiliepsnojo aistros Naujajame Pasaulyje, ypač toje 
jo dalyje, kurią užima Jungtinės Amerikos Valstijos. 

Visi žino, jog jankiai, rinkdamiesi sau kelią, ilgai negalvoja: kaip 
paprastai jie iš karto randa tą vienintelį, kuris veda tiesiai į tikslą. Stai 
kodėl amerikiečiai astronomai be dvejonių išdėjo viską, ką vieni apie 
kitus manė. Jeigu galų gale jie nepradėjo svaidytis žiūronais, tai vien 
todėl, kad sudaužytus optinius prietaisus tektų taisyti kaip tik tada, 
kai jų labiausiai reikėtų. 

Siuo ganėtinai ginčytinu klausimu Vašingtono observatorija 
Kolumbijos apygardoje 1r Kembridžo observatorija Masačusetso 

valstijoje pasisakė prieš Darmut Koledžo observatoriją Konektikute 
11 Aun Arboro Mičigane. Ginčijosi jos ne dėl dangaus kūno prigimties, 
o dėl to, kada jis buvo pastebėtas: visos observatorijos teigė, jog išvydo 
tą pačią naktį, tą pačią valandą, tą pačią minutę ir net tą pačią sekundę, 
nors paslaptingojo kūno trajektorija ėjo labai neaukštai virš horizonto. 
Bet nuo Konektikuto iki Mičigano ir nuo Masečusetso iki Kolumbijos 
atstumas toks didelis, kad vienu metu visuose šiuose punktuose stebėti 
kokį nors reiškinį paprasčiausiai neįmanoma. 

Dadlio observatorija Olbanyje, Niujorko valstijoje, ir Vest Pointo 
karo akademijos observatorija demaskavo savo kolegų klaidingus 
teiginius, pateikdamos duomenis apie to kūno pasirodymo ir 
nusileidimo tiesę. 

Bet vėliau buvo sužinota, kad šios observatorijos apsiriko, 
paslaptinguoju kūnu palaikiusios paprastą bolidą, skriejusį per 
viduriniuosius atmosferos sluoksnius. Savaime suprantama, tas bolidas 
negalėjo būti kūnu, apie kurį šnekame. Beje, kaip minėtasis bolidas 
gali groti trimitu? 

Kai dėl šlovingojo trimito, tai skeptikai bergždžiai stengėsi jo 
kurtinančius garsus priskirti prie akustinių nesusipratimų. Siuo atveju 
liudininkų ausys apsiriko ne labiau negu jų akys: vieni iš tiesų girdėjo, 
kiti iš tiesų matė. Naktis iš gegužės dvyliktosios į tryliktąją buvo ypač 
tamsi, ir štai tą naktį Jelio koledžo, įsikūrusio prie aukštosios mokyklos 
Sefilde, stebėtojams pavyko užrašyti keletą muzikinės frazės remažore 
taktų, kuri, toji frazė, visiškai tiksliai atkūrė "Žygio dainos" priedainio 
apimtį, melodiją ir riūną. 

— Puiku! —- apsidžiaugė mokslininkai. —Vadinasi, dangaus 
aukštybėse groja prancūzų orkestras! 

Tačiau pokštas — ne atsakymas. Kaip tik tai ir pabrėžė " Atlantik 
Airon Vorks“ kompanijos įkurta Bostono observatorija, kurios 
nuomonė astronomijos ir meteorologijos klausimais vienaip ar kitaip 
mokslo pasaulyje virto įstatymu. 

Tada į ginčą įsivėlė Cincinačio observatorija, pastatyta 1870 metais 
ant Lukauto kalno už dosnaus pono Kilgoro lėšas; ji įgijo didelį 
pripažinimą dvilypių žvaigždžių mikrometriniais matavimais. Sios 
observatorijos direktorius su pagirtinu atvirumu pareiškė, kad, be 
abejonės, egzistuoja kažkoks materialus kūnas, kažkoks judantis 
daiktas, kuris pasirodo per palyginti trumpas laiko atkarpas įvairiuose 
atmosferos taškuose; tačiau apie to paslaptingojo kūno išmatavimus, 
greitį ir trajektoriją nieko konkretaus negalima pasakyti. 

Bemaž tuo pačiu laiku gana populiarus "Niujork herald" laikraštis 

iš vieno savo prenumeratoriaus gavo tokį anoniminį laišką: 

"Mūsų laikais dar nepamirštos varžybos, kurios prieš keletą metų 
supriešino du Radžinarcho paveldėtojus: prancūzą — daktarą Sarazeną 
iš Fransvilio, ir vokietį — inžinierių her Sulcę iš Stalštadto, miestų, 
įsikūrusių pietinėje Oregono dalyje Jungtinėse Amerikos Valstijose 
(kalbama apie Žiulio Verno romano "Penki šimtai begumos milijonų" 
herojus, - vertėjas). J 

Reikia nepamiršti, kad her Sulcė, sumanęs sunaikinti Fransvilį, 
pagamino gigantišką sviedinį, kuris, nukritęs ant prancūzų miesto, 
turėjo vienu gaistu nušluoti jį nuo žemės paviršiaus. Tikriausiai visi 
prisimena, kad tas sviedinys, kurio pradinis greitis — išlekiant iš 
siaubingosios patrankos žiočių — buvo prastai apskaičiuotas, išlėkė į 
erdvę greičiu, šešiolika kartų viršijančiu įprastą sviedinių greitį, tai 
yra skriejo po šimtą penkiasdešimt Ijė per valandą. (sausumos Ije — 
4,452 km., jūros — 5,556 km.) Todėl jis taip ir nenukrito ant žemės, o 
virtęs savotišku bolidu, iki šiol sukasi ir amžinai suksis aplink Žemės 
rutulį. 

Argi neįmanoma galvoti, jog tas sviedinys ir yra minėtas 
paslaptingas kūnas, kurio realumo niekas neginčija?" 

Na, ir gudruolis tas "Niujork herald“ prenumeratorius! Bet ką daryti 
su trimitu?... Juk her Sulcės sviedinyje nė užuominos nesama apie kokį 
nors trimitą! 

Vadinasi, visi tie paaiškinimai visiškai ničnieko neatskleidė, visi 
stebėtojai spoksojo, o ne rimtai stebėjo. 

Tiesa, dar liko hipotezė, kurią iškėlė Czi Ka Vei observatorijos 
direktorius. Bet tai juk kažkokio kiniečio nuomonė!... 

Tačiau nepagalvokite, kad Senojo ir Naujojo Pasaulių gyventojams 
galų gale įkyrėjo suktis galvos dėl šios mįslės. Nieko panašaus! 
Žmonės ginčijosi iki užkimimo, bet nieko doro nesumąstė. Ir vis dėlto 
stojo trumpas atokvėpis. Praėjo keletas dienų, 0 visus sudominęs 
daiktas — bolidas ar kitoks kūnas — nė sykio nebepasirodė, ore 
nebepasigirdo trimito garsų. Ar nenukrito paslaptingasis kūnas tokioje 
žemės rutulio vietoje, kur būtų sunku rasti jo pėdsakus, - pavyzdžiui, 
Į jūrą? Ar nesurado amžinos ramybės Atlanto, Tykiojo ar Indijos 
vandenynų dugne? Kaip išsklaidyti visas šias abejones? 

Bet kaip tik tada — tarp birželio antrosios ir devintosios — atsitiko 
keletas naujų įvykių, kuriuos paaiškinti vien tik kosmoso reiškiniais 
pasidarė nebeįmanoma. ž 

Per tą savaitę Hamburgo gyventojai išvydo ant Sventojo Mikalojaus 
bokšto viršūnės, turkai — pačiame aukščiausiame Aja Sofijos minarete, 

vis dar be galo aktualus, net ir aprašomuoju laiku, klausimas dėl 
galimybės valdyti aerostatus. 

Visa tai vyko viename Jungtinių Amerikos Valstijų mieste, kurio 
spartus augimas buvo net įspūdingesnis už Niujorko, Cikagos, 
Cincinačio ir Sanfrancisko plėtotę; mieste, kuris, kas be ko, nebuvo 
nei uostas, nei akmens anglies ar naftos pramonės centras, nei apskritai 
pramonės centras, nei galutinis geležinkelių tinklo punktas; mieste, 
stambesniame už Berlyną, Mančesterį, Edinburgą, Liverpulį, Vieną, 
Peterburgą, Dubliną, ir kurio parke būtų laisvai tilpę visi septyni 
Anglijos sostinės parkai; mieste, mūsų laikais turinčiame apie milijoną 
du šimtus tūkstančių gyventojų ir laikomame ketvirtuoju pasaulyje — 
po Londono, Paryžiaus ir Niujorko. 

Filadelfija su savo milžiniškais namais ir prašmatniais visuo- 
meniniais pastatais drąsiai galėjo būti pavadinta ištisinio marmuro 
miestu. Pats garsiausias Naujojo Pasaulio koledžas - Džirardo koledžas 
— stovėjo Filadelfijoje. Pats didžiausias pasaulyje geležinis tiltas — tiltas 
per Skulkilo upę — stūksojo Filadelfijoje. Pati nuostabiausia 
frankmasonų šventykla — Masonų šventykla — kilo Filadelfijoje. 
Pagaliau pats įžymiausias aeronautikos šalininkų klubas irgi buvo 
įsikūręs Filadelfijoje. Jeigu skaitytojas būtų panoręs birželio 12 dienos 
vakare apsilankyti jo salėje, tai jis, be abejonės, būtų likęs labai 
patenkintas. 

Toje didžiulėje salėje — vadovaujant pirmininkui, kuriam 
apčiuopiamai padėjo sekretorius ir iždininkas, — jaudinosi, siautėjo, 
gestikuliavo, rėkavo, ginčijosi, kivirčijosi ne mažiau kaip šimtas 
cilindruotų ir karštų oro balionų šalininkų. Tarp jų nebuvo nė vieno 
tikro inžinieriaus; čia susirinko tiesiog mėgėjai visko, kas siejasi su 
aeronautika, bet pasiturintys mėgėjai, o svarbiausia — pikčiausi priešai 
tų, kurie oro balionams priešpriešino "sunkesnius už orą aparatus"- 
skraidymo mašinas, orlaivius ir pan. Galimas daiktas, šiems garbiems 
žmonėms ir pavyks kada nors rasti būdą valdyti aerostatus, bet tą 
vakarą jų pirmininkui teko sunki dalia juos pačius valdyti! 

Tas įžymusis pirmininkas buvo plačiai pagarsėjęs visoje 
Filadelfijoje kaip dėdulė Prudentas. Prudentas (išmintingas, atsargus 
— angl.) buvo jo pavardė, o kai dėl "dėdulės" pravardės, tai ji nieko 
nestebino Amerikoje, kur galima vadintis dėdule neturint nei 
giminaičių, nei artimųjų. Šitoje šalyje žmogui sakoma "dėdulė" taip 
pat, kaip kituose kraštuose "tėvuk" vyrams, kurie apskritai niekada 
neturėjo vaikų. 

Dėdulė Prudentas vaizdavo svarbią personą ir, tarsi prieštaraudamas 

savo pavardei, turėjo smarkaus žmogaus reputaciją. Jis buvo ganėtinai 
turtingas, kas, kaip žinia, niekam nekenkia, net Jungtinėse Valstijose. 
Ir kaip jis galėjo nepraturtėti, jeigu valdė didesnę Niagaros krioklių 
kompanijos akcijų dalį. Neseniai Bafale įkūrė pramonės bendrovę 
eksploatuoti krioklių energijai. Puiki įmonė! Septyni su puse tūkstančio 
kubinių metrų vandens, kuriuos Niagaros krioklys patiekia kas 
sekundę, sukuria septynių milijonų arklio jėgų galingumą. Ta 
gigantiška energija, maitinanti visas gamyklas, išsidėsčiusias aplinkui 
per penkis šimtus kilometrų, kasmet duodavo milijardą frankų pajamų, 
kurių solidi dalis nutekėdavo į akcinės bendrovės kasas ir konkrečiai 
— į dėdulės Prudento kišenes. Beje, jis buvo viengungis ir kukliai 
gyveno, tenkindamasis viso labo vienu tarnu — liokajumi Frikolinu, 
kuris, reikia tiesiai sakyti, nepateisino garbės tarnauti tokiam 
bebaimiam žmogui. Tačiau neretai pasitako tokių nesusipratimų. 

Tai, kad dėdulė Prudentas, būdamas turtingas, turėjo draugų, 
niekam, savaime aišku, nekėlė nuostabos; tačiau jis pirmininkavo 
klubui, taigi turėjo ir priešų — tarp jų visi tie, kurie pavydėjo padėties. 
Tarp pačių pikčiausių dėdulės Prudento priešininkų negalime 
nepaminėti Veldono mokslo draugijos sekretoriaus. 

Tą sekretorių vadino Filu Evansu; jis irgi buvo ganėtinai turtingas, 
nes vadovavo "Volton Votč kompani'' — didelei gamyklai, gaminančiai 
laikrodžius, kasdien išleidžiančiai penkis šimtus laikrodžių 
mechanizmų, savo kokybe nenusileidžiančių geriausiems šveica- 
riškiems pavyzdžiams. Taigi Filą Evansą buvo galima laikyti vienu 
iš pačių laimingiausių žmonių Jungtinėse Valstijose, beje, ir visame 
pasaulyje, jeigu jo nebūtų erzinusi padėtis, kurią klube užėmė dėdulė 
Prudentas. Abu jie turėjo po keturiasdešimt penkerius metus, abu 
pasižymėjo puikiausia sveikata, abu garsėjo bebaimiškumu, abu net 
galvoti negalvojo, kad verta keisti-patikimus viengungystės 
pranašumus į abejotinus šeimos gyvenimo smagumus. Abu šie vyrai, 
atrodė, buvo gimę, kad suprastų vienas kitą iš pusės žodžio; deja, jie 
niekada nerasdavo bendros kalbos. Verta pridėti, kad abu turėjo 
geležinę valią, tačiau dėdulė Prudentas buvo pašėlęs karštakošis, o 
Filas Evansas - retas šaltakraujis. 

Kaip galėtume paaiškinti, kodėl Filas Evansas nebuvo išrinktas 
klubo pirmininku? Balsai už jį ir dėdulę Prudentą pasidalijo lygiai po 
pusę. Dvidešimt sykių balsavo ir dvidešimt sykių nė vienas iš 
kandidatų nesurinko reikiamos daugumos. Tokia nevykusi situacija 
grėsė tęstis iki vieno iš pretendentų mirties. 

Ir tada vienas Veldono mokslo draugijos narys pasiūlė išeitį iš 

susidariusios padėties. Tai buvo klubo iždininkas Džemas Sipas — 
įsitikinęs vegetaras, aistingas daržovių mėgėjas ir nesutaikomas mėsos 
patiekalų ir spiritinių gėrimų priešas, galima sakyti, pusiau braminas, 
pusiau musulmonas, deramas Niumeno, Pitmeno, Vordo, Devio, kurie 
išgarsino tų taikingų patrakėlių sektą, varžovas. 

Esant tokioms sudėtingoms apystovoms, Džemą Sipą palaikė kitas 
klubo narys — Viljamas T. Forbsas, valdantis didelę gamyklą, kurioje 
gamino sirupą, apdorojo sieros rūgštimi skudurus, kas leido gauti iš 
senų drabužių cukrų. Tas Viljamas T.Fobsas, buvo gana solidus 
žmogus dviejų dailių senmergių — mis Dorotėjos, pravardžiuojamos 
Dol, ir mis Martos, pravardžiuojamos Met, kurios diktavo toną 
geriausioje Filadelfijos visuomenėje, tėvas. 

Susirinkimas, išklauseęs Džemo Sipo pasiūlymą, kurį palaikė 
Viljamas T. Forbsas ir kai kurie kiti, nutarė klubo pirmininką išrinkti 
pasitelkus "viduriniosios linijos“ metodą. 

Tiesą sakant, šį būdą vertą naudoti visais atvejais, kai reikia išrinkti 
geriausią kandidatą, ir nemažai gana protingų amerikiečių jau galvojo, 
kad reikėtų griebtis šio metodo renkant Jungtinių Valstijų prezidentą. 

Dvejose akinačio baltumo lentose nubrėžė dvi juodas absoliučiai 
vienodo ilgio linijas, sutikrintas taip tiksliai, tarsi būtų kalbama apie 
pirmojo trikampio pagrindo išmatavimą. Paskui abi lentas pastatė 
vidury posėdžių salės, ir kiekvienas iš varžovų, pasiėmęs ploną adatą, 
nužingsniavo prie paskirtosios lentos. Tą pretendentą, kuriam pavyktų 
įsmeigti adatą arčiausiai juodosios linijos vidurio, ir turėjo paskelbti 
Veldono mokslo draugijos pirmininku. 

Nėra ko ir sakyti, kad įsmeigti adatą reikėjo iš karto, nematuojant 
ir iš anksto neprisitaikant, pasitikint vien tik savo akimi. Visa šio būdo 
esmė ta, kad reikia, kaip žmonės sako, turėti "išmiklintą akį". 

Dėdulė Prudentas ir Filas Evansas smeigė adatas tą pačią sekundę. 
Paskui teisėjai puolė matuoti ir nustatyti, kurio adata įsmeigta arčiau 
vidurio. 

O stebukle! Abu priešininkai buvo taip išmiklinę akis, kad jų 
adatos, atrodė, įsmigo į pačius linijų vidurius. Jeigu adatos ir nestyrojo 
absoliučiame matematiniame linijų viduryje, tai vis dėlto matavimas 
neparodė kokio nors žymesnio netikslumo - abiejų kandidatų 
nuokrypiai buvo vienodi. 

Tai sukėlė tikrą susirinkusiųjų sumišimą. 

Laimei, vienas klubo narys, Trakas Milnoras, spyrėsi, kad būtų 
antrą sykį matuojama. Jis pasiūlė panaudoti liniuotę, kurią gradavo 
pono Pero mikrometrinė mašina, galinti dalyti milimetrą į pusantro 

tūkstančio dalelių. Pasitelkus šią liniuotę, kurioje aštriu deimantų 
įbrėžtos pusantro tūkstančio milimetro dalių, vėl buvo matuojama; 
paskui su mikroskopu patikrinti ir paskelbti galutiniai rezultatai. 

Dėdulė Prudentas nuo linijos vidurio nukrypo mažiau negu keturias 
tūkstantąsias milimetro, Filas Evansas — šešias tūkstantąsias. 

Todėl Filas Evansas ir tapo viso labo Veldono mokslo draugijos 
sekretoriumi, o dėdulė Prudentas buvo paskelbtas pirmininku. 

Dviejų tūkstantųjų milimetro skirtumo pakako, kad Filas Evansas 
pajustų dėdulei Prudentui priešiškumą, kuris nors ir liko slaptas, tačiau 
dėl to nepasidarė mažiau klastingas. 

Tuo metu valdomų oro balionų kūrimo reikalai ganėtinai stūmėsi 
pirmyn, kam gerokai padėjo daugybė bandymų, kuriuos paskutinįjį 
devynioliktojo šimtmečio ketvirtį darė drąsuoliai. Gondolos su 
laivasraigčiais, pakabintos po pailgos formos aerostatais, kuriuos 
naudojo Anri Žifaras 1852 metais, Diupiuji de Lomas 1872 metais, 
broliai Tisandjė 1883 metais, kapitonai Krebsas ir Renaras 1884 
metais, davė tam tikrų teigiamų rezultatų, todėl juos reikėjo turėti 
omenyje. Manevruodami propeleriais sunkesnėje sferoje negu 
aerostatas, sumaniai išnaudodami vėją, aeronautai kartais sugebėdavo 
grįžti į vietą, iš kur pakildavo į orą, net ir esant nepalankiam vėjui — 
visa tai davė teisę jų oro balionus vadinti valdomais; tačiau tokių 
rezultatų jie pasiekdavo tik susiklosčius ypač palankioms aplinkybėms. 
Erdviose uždarose patalpose bandymai puikiausiai pavykdavo! 
Nevėjuotoje atmosferoje — irgi puikiai! Pučiant silpnam vėjui — nuo 
penkių iki šešių metrų per sekundę, - dar šiaip taip pavykdavo. Tačiau 
iš esmės jokių praktinių rezultatų nebuvo pasiekta. Pakilus vėjui, kuris 
jau suka malūnus ir kurio greitis lygus aštuoniems metrams per 
sekundę, aerostatai bemaž nepajudėdavo iš vietos; pučiant stiprokam 
brizui —- dešimt metrų per sekundę - juos nešdavo atgal; audroje - esant 
vėjo greičiui dvidešimt penki — trisdešimt metrų per sekundę - juos 
svaidydavo kaip plunksnas; kilus uraganiniam vėjui — keturiasdešimt 
penki metrai per sekundę - aerostatai suplyštų į gabalus; pagaliau 
užgriuvus ciklonui, kurio greitis viršija šimtą metrų per sekundę, - iš 
jų neliktų net pėdsakų! 

"Taigi, nors po kapitonų Krebso ir Renaro pagarsėjusių bandymų 
valdomi aerostatai, be abejonės, truputį padidino greitį, tačiau jo vos 
pakako, kad atlaikytų paprastą brizą. Tai ir rodo, kodėl iki šiol 
nepavyko panaudoti aerostatų oro susisiekimui. 

Be to, tobulinant variklius buvo pasiekta kur kas didesnių 
laimėjimų, negu sprendžiant valdomų aerostatų, tai yra balionų, 

turinčių savą, nepriklausomą nuo vėjo greitį, problemas. Garo mašinos. 
kurias išbandė Anri Zifaras, ir žmonių raumenų jėga, kurią pasitelkė 
Diupiuji de Lomas, pamažu užleido vietą elektros varikliams. Brolių 
Tisandjė panaudotos kalio bichromato baterijos suteikė aerostatui 
greitį, lygų keturiems metrams per sekundę, o elektrinės kapitonų 
Krebso ir Renaro mašinos, turinčios dvylika arklio jėgų, — iki šešių 
su puse metro per sekundę. 

Ieškodami tobulesnio variklio, inžinieriai ir elektrikai stengėsi kiek 
įmanoma priartėti prie idealo, kurį būtų galima pavadinti — "arklio 
jėga kišeninio laikrodžio futliare". Ir atėjo diena, kai baterijos, kurios 
konstrukciją kapitonai Krebsas ir Renaras nuo visų slėpė, galingumas 
buvo viršytas; aeronautai gavo savo žinion variklius, kurių svoris 
nuolatos mažėjo, nors galingumas didėjo. 

Tai teikė daug vilčių žmonėms, nuoširdžiai tikėjusiems didinga 
aerostatų ateitimi. Beje, kiek protingų galvų atmetė net pačią galimybę 
valdyti oro balionus! Iš tikrųjų, nors aerostatas ir laikosi ore, kuris jam 
yra gana patikima atrama, tačiau visiškai priklauso nuo bet kokio 
atmosferos kaprizo. Kaip gali tokiomis sąlygomis oro balionas, kurio 
milžiniškas tūris yra puikus taikinys oro srautams, grumtis net su 
nestipriu vėju, kad ir kokį galingą variklį turėtų? 

Čia ir glūdėjo svarbiausias sunkumas; tačiau žmonės tikėjosi jį 
įveikti, gamindami didžiulius aerostatus. 

Ir štai, išradėjams besistengiant sukurti galingą ir lengvą variklį, 
pasirodė, kad amerikiečiai labiau ųž kitus priartėjo prie trokštamo 
tikslo. Iš tūlo, iki tol niekam nežinomo chemiko iš Bostono nupirko 
jo išrastos elektros mašinos patentą, mašinos, sukurtos panaudojant 
naujos sistemos bateriją, kurios sandara kol kas buvo laikoma 
paslaptyje. Kruopščiai atlikti skaičiavimai ir kaip galima tiksliau 
nubraižytos diagramos rodė, jog toks variklis, sukantis reikiamo dydžio 
propelerį, gali suteikti aerostatui greitį nuo aštuoniolikos iki 
dvidešimties metrų per sekundę. 

Tiesą sakant, tai būtų puiku! 

— Ir visiškai nebrangu, - pridūrė dėdulė Prudentas, įteikdamas 
išradėjui už tinkamai sudarytą sąrašą paskutinį pakelį pinigų iš tų šimto 
tūkstančių dolerių, kurie buvo sumokėti už išradimą. 

Veldono mokslo draugija negaišdama ėmėsi darbo. Kai kalbama 
apie bandymą, kuris gali turėti kokią nors praktinę naudą, amerikiečiai 
noriai duoda pinigus. Lėšos suplaukė taip greitai, jog nereikėjo steigti 
net akcininkų bendrovės. Trys šimtai tūkstančių dolerių (tai prilygsta 
pusantram milijonui frankų) pirmuoju šaukimu pateko į klubo kasą. 

Darbus prižiūrėjo labiausiai išgarsėjęs Jungtinėse Valstijoje aeronautas 
Haris U. Tinderas, šimtas kartų kilęs į orą ir išgarsinęs savo vardą 
trimis neįprastais skrydžiais. Pirmuoju skrydžiu jis pasiekė dvylikos 
tūkstančių metrų aukštį, tai yra pakilo aukščiau negu Gei Liusakas, 
Koksvelas, Sivelis, Kročė Spinelis, Tisandjė ir Gleišeris; antrojo skry- 
džio metu jis perskrido visą Ameriką nuo Niujorko iki San Francisko, 
keletu šimtų Ijė viršijęs rekordus, kuriuos pasiekė Nadaras, Hodaras 
ir daugelis kitų aeronautų, jau nekalbant apie rekordą Džono Vaizo, 
kuris nugalėjo tūkstančio šimto penkiasdešimties mylių atstumą — nuo 
San Luji iki Džefersono grafystės; kai dėl trečiojo skrydžio, tai jis 
baigėsi tuo, jog Haris U. Tinderas nukrito iš tūkstančio penkių šimtų 
pėdų aukščio ir išsipirko, tik nestipriai išsisukdamas dešinį riešą, kai 
gerokai didesnis nelaimėlis Pilatras de Rozjė, nukritęs viso labo iš 
septynių šimtų pėdų aukščio, negyvai užsimušė. 

Tuo metu, kai prasideda mūsų pasakojimas, jau buvo galima teigti, 
kad Veldono mokslo draugijos reikalai taisosi. Ternerio statyklose 
Filadelfijoje buvo baigiamas didžiulis aerostatas, kurio patikimumą 
netrukus turėjo patikrinti, pripūsdami į jį stipriai suslėgto oro. Jis kur 
kas labiau už visus iki tol pagamintus oro balionus buvo vertas vadintis 
milžinišku aerostatu. : 

Iš tikrųjų kokia buvo Nadaro "Giganto" apimtis? Šeši tūkstančiai 
kubinių metrų. O kiek dujų talpino Džono Vaizo oro balionas? 
Dvidešimt tūkstančių kubinių metrų. Kokią apimtį turėjo Žifaro 
aerostatas, demonstruotas Pasaulinėje parodoje 1878 metais? 
Dvidešimt penkis tūkstančius kubinių metrų, esant trisdešimt šešių 
metrų diametrui. Palyginkite šiuos tris oro balionus su Veldono mokslo 
draugijos aerostatu, kurio apimtis buvo keturiasdešimt tūkstančių 
kubinių metrų, ir patys sutiksite, kad dėdulė Prudentas ir jo kolegos 
turėjo tam tikro pamato išdidžiai pūstis. 

Šis aerostatas nebuvo skiriamas tyrinėti viršutiniams atmosferos 
sluoksniams, todėl, matyt, nesivadino "Ekscelcioni"? ("Dar aukščiau"); 
beje, ar ne per daug šiuo pavadinimu piktnaudžiauja Amerikos 
piliečiai? Oro balionas buvo pavadintas paprastai "Go ahead", tai yra 
"Pirmyn!""; jam liko tik pateisinti savo pavadinimą, paklusniai vykdant 
vado valią. 

Tuo metu elektros mašina buvo bemaž visiškai baigta, - gaminama 
tiksliai pagal patentą, kurį įsigijo Veldono mokslo draugija. Klubo 
nariai tikėjosi, kad ne vėliau kaip po šešių savaičių jų aerostatas pradės 
skrydį. 

Tačiau, kaip jau pastebėjo skaitytojas, pavyko įveikti toli gražu 

ne visus sunkumus, susijusius su aerostato statyba. Kiek posėdžių 
praėjo karštai ginčijantis, kur įrengti propelerį! Beje, diskutuota ne dėl 
jo formos ar dydžio, o tik dėl to, ar jį pritaisyti prie gondolos užpakalio 
kaip buvo padarę broliai Tisandjė, ar iš priekio -- kaip padarė kapitonai 
Krebsas ir Renaras. Ar reikia sakyti, kad įsikarščiavę priešininkai 
paleisdavo į darbą net kumščius? Abu pasiūlymai įgijo po vienodai 
šalininkų. Dėdulė Prudentas, kurio nuomonė turėjo viską lemti, 
kadangi balsai pasiskirstė vienodai, be abejo, buvo filosofo Buridano 
pasekėjas ir iki šiol netarė savo svaraus žodžio. 

Betgi jeigu nesugeba susitarti, vadinasi, vargu ar gebės įrengti 
propelerį! Tokia padėtis galėjo tęstis amžinai, nebent įsikištų 
vyriausybė. ...Bet, kaip žinoma, Jungtinių Valstijų valdžia vengia kištis 
į privačius reikalus, kurie jo tiesiogiai neliečia. Ir ji visiškai teisi. 

Stai kodėl birželio 12 dienos posėdis grėsė užsitęsti iki begalybės 
arba blogiau — baigtis visuotinėmis muštynėmis. Tada prakeiksmus 
pakeistų kumščiai, kumščius — nendrinės lazdelės, lazdeles — 
revolveriai. ...Bet ūmai aštuntą valandą trisdešimt septynios minutės 
vakaro viskas netikėtai pasikeitė. 

Veldono mokslo draugijos durininkas - tarsi policininkas pro 
triukšmingai mitinguojančius — ramiai ir nesijaudindamas priėjo prie 
pirmininko stalo, įteikė jam kažkieno vizitinę kortelę ir sustingo, 
laukdamas dėdulės Prudento nurodymų. 

Dėdulė Prudentas įjungė garo sireną, tarnavusią jam vietoj 
pirmininko varpelio, nes net Kremliaus varpo garsai būtų paskendę 
viešpatavusiame salėje triukšme!.. Tačiau riksmai vis stiprėjo. Tada 
pirmininkas nusiėmė cilindrą, — tik griebusis šios kraštutinės 
priemonės, jam pavyko pasiekti šiokios tokios tylos. 

— Svarbus pranešimas! — šūktelėjo dėdulė Prudentas, imdamas iš 
tabakinės, su kuria niekada nesiskirdavo, didžiausią žiupsnį tabako. 

— Kalbėkite! Kalbėkite! — choru suriko devyniasdešimt devyni 
žmonės, kurių nuomonės netikėtai sutapo. 

— Brangiausieji kolegos, kažkoks svetimšalis prašo jį įleisti į 
posėdžių salę. 

— Nė už ką! - vienbalsiai atsakė visi dalyviai. 

— Atrodo, jis nori mus įtikinti, — tęsė dėdulė Prudentas, — kad tikėti 
valdomais oro balionais — vadinasi, tikėti pačia kvailiausia 1šmone. 

Šis teiginys buvo sutiktas grėsmingu riaumojimu. 

— Įleisti jį!.. Įleisti! 

— Kaip vadinasi tas keistas lankytojas? — susidomėjo sekretorius 
Filas Evansas. 

— Robūras (jėga - lot.), - atsakė dėdulė Prudentas. 

— Robūras!.. Robūras!.. Robūras!.. - sustaugė susirinkimas. Šis 
neįprastas vardas netrukus padėjo įsiviešpatauti tylai, o atsitiko tai, 
matyt, todėl, kad Veldono mokslo draugijos nariai tikėjosi ant jo 
savininko išlieti visą savo įniršį. 

Taigi audra akimirkai nuščiuvo, bent jau taip atrodė. Beje, ar galėjo 
ji iš tikrųjų nutilti šalyje, kuri kas mėnesį siunčia į Europą po dvi tris 
uraganiškas audras? 


Trečiasis skyrius, 


kuriame naujas veikėjas nepageidauja, kad būtų pristatytas, nes prisistato pats 


— Jungtinių Amerikos Valstijų piliečiai, mano vardas — Robūras. 
Esu vertas šio vardo. Man keturiasdešimt metų, nors iš pažiūros ir 
trisdešimt niekas neduotų. Esu pavydėtinos sveikatos, dailaus kūno 
sudėjimo, turiu galiūRo raumenis ir puikų skrandį, kurio galėtų 
pavydėti net strutis. Tokie fiziniai mano duomenys. 

Jo klausėsi. Patys atkakliz 451 rėksniai ir tie pirmą akimirką apstulbo 
nuo šios netikėtos savigyros. Kas tai per žmogus? Beprotis ar 
mistifikatorius? Kaip ten bc“. 4tų, jis kėlė pagarbą ir slopino. Salėje, 
kur ką tik siautėjo raganas, dabar nesigirdėjo nė atodūsio. Tyla po 
audros. 

Reikia pasakyti, kad Robūras taip ir atrodė, kaip apie save šnekėjo. 
Tribūnoje stovėjo vidutinio ūgio, stipraus liemens, panašaus į 
taisyklingą trapeciją, kurios ilgiausią kraštinę atstojo pečių linija, 
žmogus. Virš šios linijos kilo galingas kaklas, apvainikuotas didžiulės 
apvalios galvos. Kokio gyvulio galvą ji primintų, jei Žiūrėtume 
zoologinių rūšių panašumo i2vi1jos šalininko akimis? Jaučio galvą, bet 
apšviestą proto. Jo akys, pastgirdus pirmam prieštaravimui, buvo 
pasiruošusios plykstelėti iš įs:učio, ryžtingai suraukti antakiai bylojo 
apie nepaprastą energiją. Trumpi, truputį garbanoti plaukai, metalinio 
atspalvio, panašėjo į geležinių drožlių kaupą. Galinga krūtinė vienodai 
kilo ir leidosi tarsi kalvio dumplės. Jo muskulai, kumščiai, blauzdos 
1r pėdos atitiko liemenį. 

Vyras nenešiojo nei ūsų, nei bakenbardų, tik plačią jūreivišką 
barzdą, - ji buvo apkirpta amerikietiškai ir neslėpė žandikaulių formos, 
kurių raumenys liudijo didžiulę jėgą. Kažkas apskaičiavo — ko tik 
neapskaičiuoja! — kad paprasto krokodilo žandikaulių sukandimas 
siekia keturis šimtus atmosferų, tuo tarpu kai stambaus medžioklinio 
šuns neviršija ir šimto. Išvesta net tokia kurioziška formulė: kiekvieną 

šuns gyvo svorio kilogramą atitinka aštuoni "žandikaulių galios“ 
kilogramai, o kiekvieną krokodilo gyvo svorio kilogramą — dvylika 
šios galios kilogramų. Taigi mūsų anksčiau pristatyto Robūro gyvo 
svorio kilogramą turėjo atitikti ne mažiau kaip dešimt "žandikaulių 
galios“ kilogramų. Vadinasi, jis užėmė vidurinę padėtį tarp šuns ir 
krokodilo. 

Buvo sunku nustatyti, iš kokios šalies atvyko šis nuostabus žmogus. 
Šiaip ar taip, jis pusėtinai šnekėjo angliškai, žodžių netęsė taip, kaip 
paprastai daro jankiai - Naujosios Anglijos gyventojai. 

Tuo metu Robūras bylojo: 

— O dabar, garbingieji piliečiai, apie mano dvasinę būseną. Prieš 
jus inžinierius, kurio dorovinės savybės nenusileidžia fizinėms. Aš 
visiškai nieko nesibaiminu ir turiu stiprią valią, kuri dar nė sykio 
nenusileido kito žmogaus valiai. Jeigu imuosi siekti kokio nors tikslo, 
tai net visos Amerikos, viso pasaulio pastangos nesutrukdys jį pasiekti. 
Jeigu mane užvaldo kokia nors idėja, reikalauju, kad visi ją pripažintų, 
ir nepakenčiu, kai man stoja skersai kelio. Visoms šioms smulk- 
menoms skiriu tiek dėmesio, garbingieji piliečiai, tik todėl, jog manau, 
kad jums reikia kuo nuodugniau susipažinti su manimi. Galimas 
daiktas, jūs nuspręsite, kad pernelyg daug šneku apie save? Manęs tai 
visiškai nejaudina! O dabar rimtai pamąstykite, prieš nutraukdami 
mane, kadangi atėjau pasakyti dalykų, kurie, manding, ne itin jums 
patiks. 

Pirmuosiuose salės suoluose kilo triukšmas, panašus į jūros mūšos 
užesį, - ženklas, jog jūra pradeda banguoti. 

— Tęskite, garbusis svetimšali, — prašneko dėdulė Prudentas, kuris 
vos vos valdėsi. 

Ir Robūras vėl prašneko, kaip ir anksčiau nė kiek nesirūpindamas 
savo klausytojais: 

— Taip, aš puikiai žinau, jog po ištiso bandymų šimtmečio, 
bandymų, kurie nieko nedavė, ir mėginimų, kurie niekur nenuvedė, 
vis dar atsiranda lengvabūdžių žmonių, besispyriojančių, jog galima 
valdyti oro balionus. Jie įsivaizduoja, kad koks nors variklis — elektros 
arba kitoks — gali būti pritaikytas jų pripūstoms pūslėms, paklūs- 
tančioms oro srovėms. Jie tikisi, kad aerostatas jiems paklus kaip 
paklūsta jūrų laivas savo kapitonui! Nejaugi lengvesnių už orą aparatų 
valdymą galima laikyti praktiškai išspręstu tik todėl, kad keletui 
išradėjų, pakilusių į ramų arba beveik ramų orą, pasisekė laviruoti prieš 
vėją arba nugalėti lengvą brizą? Iš tiesų tai juokinga! Jūsų čia sėdi 
geras šimtas, visi jūs tikite šia chimera ir švaistote tūkstančius dolerių 

ne šiaip kokiems niekniekiams, o tiesiog tuščiai. Pasakysiu tiesiai: 
siekiate neįmanomo! 

Keistas dalykas: išklausę tokio teiginio, Veldono mokslo draugijos 
nariai nė piršto nepajudino. Ar toks jų pakantumas nepaaiškintinas tuo, 
jog visi ūmai apkurto? Arba jie ramiai elgėsi, norėdami pažiūrėti, kiek 
drįs žengti šis atkaklus kivirčininkas? 

O Robūras tęsė: 

— Lengva pasakyti — aerostatas!.. Tačiau, kad pakeltum į orą tik 
vieną kilogramą krovinio, reikia kubinio metro dujų! Ponai aerostatų 
šalininkai, jūs, pernelyg save vertindami, manote pasitelkti variklį ir 
pasipriešinti vėjo jėgai, užmiršdami, kad brizo spūdis į laivo bures 
siekia keturis šimtus arklio jėgų, o uraganas nelaimingo įvykio su 
Tėjaus upės tiltu metu slėgė keturiais šimtais keturiasdešimt kilogramų 
į kiekvieną kvadratinį metrą! Jūs ginate aerostato idėją, nors gamta 
dar iki šiol tokiu principu nesukūrė nė vienos skraidančios būtybės — 
nei su sparnais - kaip paukščių, nei su plėvėmis - kaip kai kurių žuvų 
ir žinduolių... * 

— Žinduolių?.. — suriko vienas iš klubo narių. 

— Būtent taip! Jeigu manęs neapgauna atmintis, šikšnosparniai 
puikiai skraido! Kaip matote, tas, kuris mane nutraukė, ir neįtaria, kad 
šis gyvūnas priklauso žinduolių klasei, o gal jam kada nors teko iškepti 
omletą iš šikšnosparnio kiaušinių? 

Šis atkirtis privertė skeptiką nutilti ir nebebandyti nutraukti 
oratoriaus, o Robūras kaip ir anksčiau karštai tęsė: 

— Bet ar tai reiškia, kad Žmonija turi atsisakyti užkariauti oro 
erdves, atsisakyti keisti visuomenės ir politikos papročius ir seno mūsų 
pasaulio tvarką, net nepabandžiusi šioje srityje gana tobulos judėjimo 
priemonės? Žinoma, ne! Panašiai, kaip žmogus tapo jūrų valdovu, iš 
pradžių išrasdamas irklinį arba burinį laivą, o paskui — ratinį arba 
sraigtinį garlaivį, taip jis taps ir oro stichijų valdovu, pasitelkęs 
sunkesnius už orą aparatus, nes reikia būti sunkesniam už orą, kad 
taptum stipresnis už jį! 

Sį sykį susirinkimas plyšo. Iš visų lūpų, tarsi iš daugybės šautuvų 
vamzdžių ir patrankų žiočių, nutaikytų į Robūrą, ištrūko visuotinis 
pasipiktinimo riksmas. Tai buvo atsakymas į iššūkį, mestą visai 
aerostatų šalininkų stovyklai, tai buvo atviras karo tarp "lengvesnių 
už orą aparatų" šalininkų ir "sunkesnių už orą aparatų“ rėmėjų 
paskelbimas! 

Robūras net antakio nepakrutino. Sukryžiavęs ant krūtinės rankas, 
jis nesijaudindamas laukė, ko! vėl stos tyla. 

Dėdulė Prudentas gestu liepė nutilti protestuotojams. 

— Taip, — atkakliai vėl prašneko Robūras, — ateitis priklauso 
skraidymo mašinoms. Oras - joms pakankamai patikima atrama. Jeigu 
suteiktume šios stangrios medžiagos stulpui iki keturiasdešimt penkių 
metrų per sekundę greitį, tai žmogus galėtų išsilaikyti ant šio stulpo 
su sąlyga, kad jo batų padų plotas sudarytų ne mažiau kaip aštuntadalį 
kvadratinio metro. O jeigu šio oro srauto greitis padidėtų iki 
devyniasdešimt metrų per sekundę, žmogus galėtų vaikščioti po orą 
basas. Sukantis propelerio mentėms, oro masė ima judėti nurodytu 
greičiu, taigi pasiekiame tokį pat rezultatą. 

Tai, ką šnekėjo tą vakarą Robūras, ne sykį anksčiau jau yra kalbėję 
daugelis aviacijos šalininkų, kurių veikalai ir darbai turėjo pamažu, 
bet neišvengiamai išspręsti skraidymo problemą. Šių apskritai paprastų 
idėjų propagavimo garbė priklauso de Pontonui d' Amekurui, de 
Lalandeliui, Nadarui, de Liuzi, de Luvrijė, Lije, Belgikui, Moro, 
broliams Rišarams, Babinė, Žoberui, diu Tampliui, Salivui, Peno, de 
Vilnevui, Gošo u Tatenui, Mišeliui Lu, Edisonui, Planavernui ir 
daugeliui kitų! Jų idėjas ne kartą atmesdavo, bet paskui prie jų vėl 
grįždavo, todėl jos anksčiau ar vėliau — triumfuos. Jų veikaluose jau 
atsakyta tiems aviacijos priešininkams, kurie teigė, jog paukštis laikosi 
ore tik todėl, kad sušildo orą, kurį įkvėpia! Argi jie neįrodė, kad erelis, 
sveriantis penkis kilogramus, tokiu atveju turėtų įkvėpti penkiasdešimt 
kubinių metrų šilto oro vien dėl to, kad skrietų virš žemės? 

Kaip tik tai Robūras ir išdėstė nepaneigiamai logiškai, 
nekreipdamas dėmesio į pašėlusį triukšmą, kilusį salėje; baigdamas 
jis sviedė oro balionų šalininkams į veidą tokius žodžius: 

— Su savo aerostatais jūs nieko nepadarysite, nieko nepasieksite, 
niekam nepasiryšite! Pats drąsiausias iš jūsų kolegų aeronautų, Džonas 
Vaizas, nors ir nuskrido tūkstantį du šimtus mylių virš Amerikos 
žemyno, buvo priverstas atsisakyti minties perkirsti Atlanto 
vandenyną! Nuo to laiko jūs nežengėte nė mažiausio žingsnio, nė 
pėdos pirmyn! 

— Maloningasis pone, — įsikišo dėdulė Prudentas, nesėkmingai 
mėgindamas likti šaltakraujiškas, — jūs pamiršote nemirtingojo 
Franklino žodžius, kuriuos jis pasakė apie pirmąjį mongolfjerą tuo 
metu, kai oro balionas ką tik atsirado pasaulyje: "Kol kas tai kūdikis, 
bet jis užaugs!" Ir jis iš tikrųjų užaugo... 

— Ne, garbingasis pirmininke, ne! Jis neužaugo!.. Jis paprasčiausiai 
sustorėjo, 0 tai ne vienas ir tas pats! 

Šitaip be užuolankų buvo atakuojamas Veldono mokslo draugijos, 

aprobavusios ir subsidijavusios milžiniško aerostato statybą, projektas. 
Todėl salėje bemat pasigirdo grasinantys šūksniai: 

— Salin akiplėšą! 

— Išmesti jį iš tribūnos!.. 

— Įrodysim, kad jis sunkesnis už orą! 

Ir šitaip, ir panašiai. 

Kol kas grasinimai dar nevirto veiksmais. Robūras, išlaikydamas 
pasitikinčią išvaizdą, suskubo šūktelėti: 

— Ne oro balionams, o skraidymo mašinoms priklauso ateitis, ponai 
aerostatų šalininkai! Paukštis skrenda, nes jis ne balionas, o 
mechanizmas!.. 

— Taip! Jis skrenda, - suriko karštakraujis Betas T. Fainas, — bet 
skrenda prieš visus mechanikos dėsnius! 

— Stai kaip? —- sumurmėjo Robūras, gūžtelėdamas pečiais. 

Paskui tęsė: 

— Po to, kai buvo išnagrinėtos beveik visų paukščių ir vabzdžių 
skraidymo ypatybės, nugalėjo paprasta ir protinga mintis: reikia tik 
pamėgdžioti gamtą, nes ji niekada neapsirinka. Tarp albatroso, kuris 
sparnais daro ne daugiau kaip dešimt mostų per minutę, ir pelikano, 
mojuojančio septyniasdešimt kartų... 

— Septyniasdešimt vieną! — išrėkė kažkieno suktas balsas. 

— Ir bitės, kuri moja sparneliais šimtą devyniasdešimt du kartus 
per sekundę... 

— Simtą devyniasdešimt tris!.. — pašaipiai pataisė iš salės. 

— Ir paprastos musės, kuri daro tris šimtus trisdešimt mostų... 

— Tris šimtus trisdešimt su puse! 

— Ir moskito, kuris mojuoja milijonus kartų... 

— Ne!.. Milijardus! 

Tačiau Robūras, nors jį nuolatos nutraukinėjo, nė negalvojo baigti 
savo įrodinėjimų. 

— Šių mostų skaičių skirtume... — tęsė jis. 

— Yra ir didelių pramovimų! — nukirto kažkieno balsas. 

— ... Ir reikia ieškoti praktinio sprendimo. Tą dieną, kai ponai de 
Liuzi pastebėjo, kad paprastasis elniaragis vabalas, kurio svoris 
neviršija dviejų gramų, sugeba pakelti keturių šimtų gramų krūvį, tai 
yra du šimtus kartų sunkesnį už save, aviacijos problema buvo 
išspręsta. Be to, buvo įrodyta, kad lyginamasis sparnų plotas mažėja 
didėjant jų savininko dydžiui ir svoriui. Nuo to laiko buvo išrasti ir 
pagaminti daugiau kaip šešiasdešimt skraidymo aparatų... 

— Kuriais nė sykio nepavyko pakilti! — sušuko sekretorius Filas 

Evansas. 

— Kurie jau skrido ir ateity skraidys! — nepasimesdamas atsakė 
Robūras. — Sie aparatai vadinami įvairiai: streoforai, helikopteriai, 
omitopteriai; galimas daiktas, ateityje juos pavadins aviacijos 
priemonėmis nuo lotyniško žodžio "avis" (paukštis — lot.), taip, kaip 
dabar laivai vadinami navigacijos priemonėmis nuo lotyniško žodžio 
"navis" (laivas), bet, taip ar kitaip, jiems pasirodžius Žmogus taps 
erdvių valdovas. 

— O propeleris? — nutraukė Filas Evansas. - Kiek man žinoma, 
paukštis neturi propelerio!.. 

— Ne, turi! - atkirto Robūras. — Kaip įrodė ponas Peno, skrendantis 
paukštis iš tikrųjų yra ne kas kita kaip propeleris, o jo skrydis — toks 
pat kaip helikopterio. Stai kodėl ateities variklis - propeleris... 

— Nuo tokios negandos 

Saugok mus, šventas propeleri!.. — 
negarsiai uždainavo kažkas iš dalyvių, pasigavęs Žinomąjį Heroldo 
kūrinio motyvą. 

Visi choru pagavo populiarią melodiją, taip išdarkydami ją, kad 
prancūzas kompozitorius tikriausiai apsivertė karste. 

Kai paskutinės gaidos paskendo baisioje kakofonijoje, dėdulė 
Prudentas, pasinaudojęs trumpai stojusia tyla, oriai pareiškė: 

— Pilieti svetimšali, iki šiol jums leido kalbėti, nenutraukinėjo 
jūsų... 

Kaip matote, Veldono mokslo draugijos pirmininko manymu, 
niekas nė negalvojo nutraukti oratoriaus, 0 visi tie pasityčiojimo 
šūksniai, riksmai ir grasinimai laikytini tik argumentų pasikeitimu. 

— Tačiau, - tęsė dėdulė Prudentas, — priminsiu jums, kad aviacijos 
teoriją iš anksto pasmerkė ir atmetė dauguma amerikiečių 1r kitų šalių 
inžinierių. Teorija, kuri pražudė Sarazeną Volaną Konstantinopolyje, 
vienuolį Voadorą Lisabonoje, Letiurą — tūkstantis aštuoni šimtai 
penkiasdešimt antrais metais, Grufą — tūkstantis aštuoni šimtai 
šešiasdešimt ketvirtais metais, be kitų aukų, kurias jau pamiršau, 
nekalbant jau apie mitologinį Ikarą... 

— Ši teorija, - paprieštaravo Robūras, — verta svarstymų ne mažiau 
už tą, kurios mirčių sąraše yra Pilatras de Rozjė, žuvęs Kalė, ponas 
Blanšaras, užsimušęs Paryžiuje, Donaldsonas ir Grinvudas, nukritę į 
Mičigano ežerą, Sivelis ir Kroče — Spinelis, Eloja ir daugelis kitų, 
kuriuos pamiršti ne taip paprasta! 

Tai buvo žaibiškas atkirtis — "išpuolis prieš išpuolį", kaip sakoma 
fechtavimo mene. 

— Be to, — tęsė Robūras, — su oro balionais, kad ir kaip juos 
tobulinsite, niekada nepasieksite kiek nors didesnio greičio. Jūs 
sugaišite dešimt metų keliaudami aplink pasaulį, o skraidymo mašina 
tą kelią nulėks per aštuonias dienas. 

Nauji protesto šūksniai ir riksmai tęsėsi bent trejetą minučių; paskui 
žodžio paprašė Filas Evansas. 

— Ponas aviatoriau, - tarė jis, - jūs ką tik gražbyliaudamas išgyrėte 
aviacijos pranašumus, o pats ar kada nors skridote? 

— Zinoma! 

— Ir užkariavote erdves? 

— Gali būti, meilingasis pone! 

— Valio Robūrui Užkariautojui! — pasigirdo kažkieno ironiškas bal- 
sas. 

— Robūras Užkariautojas? Ką gi, priimu šį vardą ir visiškai teisėtai 
juo vadinuosi! 

— Mes leisime sau tuo suabejoti! - suriko Džemas Sipas. 

— Ponai, — prabilo Robūras, suraukęs antakius, — kai aš rimtai 
svarstau rimtą reikalą, tai nemėgstu būti kaltinamas meluojant, todėl 
norėčiau sužinoti vardą Žmogaus, nutraukusio mane... 

— Mano vardas —- Džemas Sipas... aš vegetaras... 

— Pilieti Džemai Sipai, — atsakė Robūras, — kiek Žinau, vegetarų 
žarnos apskritai ilgesnės už kitų paprastų mirtingųjų, šiaip ar taip, per 
gerą pėdą. Taigi gana nemažai... neverskite manęs dar labiau jų 
ištempti, tiesa, iš pradžių ištempus jūsų ausis... 

— Už durų jį! 

— Lauk! 

— Sudraskyti į gabalus! 

— Nuteisti Linčo teismu! 

— Susukti jį propeleriu!.. 

Oro balionų šalininkų pyktis pasiekė ribą. Visi pašoko iš vietų ir 
puolė prie tribūnos. Robūras dingo už ištiso miško rankų, kurios 
siūbavo tarsi medžiai per audrą. Veltui pirmininko garo sirena pripildė 
salę pašėlusio švilpimo. Tą vakarą Filadelfijos gyventojai nesunkiai 
galėjo pagalvoti, kad ugnis pasiglemžė vieną iš miesto kvartalų ir kad 
nepakanka viso Skulkilo upės vandens užgesinti gaisrui. 

Staiga žmonės, puolantys Robūrą, pasitraukė atbuli. Inžinierius 
ištraukė rankas iš kišenių ir ištiesė jas pirmyn, pasitikdamas įsiutusius 
aeronautus. 

Abiejose rankose žvilgėjo amerikietiško pavyzdžio kastetai, kurie 
taip pat gali veikti kaip revolveriai: tereikia suspausti pirštus, kad 

paleistum veikti šias mažas kišenines patrankas. 

Ir tada, pasinaudodamas puolančiųjų pasimetimu ir staiga 
įsiviešpatavusia tyla, Robūras sušuko: 

— Sakau tiesiai - ne Amerigas Vespučis, o Sebastijanas Kabotas 
atrado Naująjį Pasaulį! Ir ne jums, amerikiečiams, leistis į oro erdves! 
Jūsų darbas — kabotažas... 

Cia netikėtai pasigirdo keletas šūvių. Kulkos nieko nekliudė: 
Robūras šovė į orą. Tribūną apgaubė tiršti dūmai, o kai jie išsisklaidė, 
inžinieriaus ir pėdsakai buvo atšalę. Robūras Užkariautojas dingo — 
lyg koks nors skraidymo aparatas jį nudundino aukštyn. 


Ketvirtasis skyrius, 


kuriame autorius, pasakodamas apie tarną Frikoliną, stengiasi apginti gerą 
Mėnulio vardą 


Jau ne sykį, skirstydamiesi po audringų ginčų iš savo posėdžių, 
Veldono mokslo draugijos nariai užliedavo riksmais Volnetstritą ir 
gretimas gatves. Ne kartą artimesnių kvartalų gyventojai teisingai 
skundėsi dėl šių triukšmingų diskusijų atgarsių, trikdančių jų ramybę 
ir tylą. Ne sykį teko įsikišti policininkams, kad užtikrintų praeivių, 
daugiausia visiškai abejingų aeronautikos problemoms, saugumą. Bet 
niekada iki šio vakaro nebuvo tokios betvarkės, niekada dar skundai 
nebuvo taip pagrįsti, o policininkų įsikišimas - toks reikalingas. 

Vis dėlto Veldono mokslo draugijos narių elgesys šį sykį nusipelnė 
tam tikro atlaidumo. Tik pagalvokit! Siems ištikimiems oro balionų 
šalininkams dar ištikimesnis skraidymo aparatų rėmėjas prišnekėjo 
gausybę nemaloniausių dalykų. Ir kur? Jų pačių stovykloje! O paskui, 
kai susiruošė su akiplėša pasielgti taip, kaip nusipelnė, vyrukas 
paspruko! 

Toks elgesys šaukėsi keršto. Kaip galėjo žmonės, kurių gyslose 
tekėjo amerikiečių kraujas, už tokį nusikaltimą nenubausti? Amerigo 
palikuonis pavadinti Kaboto palikuonimis! Teiginys buvo juo labiau 
apmaudus, kad istorijos požiūriu nekėlė jokių abejonių. 

Todėl klubo nariai pasipylė į Volnetstritą, o vėliau mažomis 
grupelėmis prasiskverbė į gretimas gatves ir nuosekliai apžiūrėjo visą 
kvartalą. Jie kėlė iš lovų gyventojus ir, su niekuo nesiskaitydami, 
aplandžiojo jų namus, žadėdami atlyginti nuostolius, padarytus per 
šiuos netikėtus antpuolius, sudrumstusius privatų gyventojų gyvenimą, 
kurio neliečiamumą labai šventai saugo anglosaksų tautos. Tačiau vi- 
sas tas triukšmas ir sumaištis nieko gero nedavė. Robūro niekur nerado, 
neužtiko net kokių nors jo pėdsakų. Net jeigu jis būtų pasislėpęs 
Veldono mokslo draugijos oro balione, ir tada nebūtų taip ramus dėl 

savo kailio. Visą valandą tęsėsi paieška; galų gale klubo nariams teko 
mesti užmačią ir skirstytis; tačiau preliminariai jie prisiekė toliau 
ieškoti visoje abiejų Amerikų teritorijoje, sudarančioje Naująjį Pasaulį. 

Apie vienuoliktą valandą vakaro į kvartalą palengva grįžo tyla. 
Pagaliau Filadelfija galėjo vėl grimzti į gaivų miegą, - tikrai miestų, 
kuriems nusišypsojo laimė netapti pramonės centrais, pavydo verta 
pnivilegija. Mokslo draugijos nariai dabar galvojo vien apie tai, kaip 
greičiau grįžti namo. Paminėsime tik pačius įžymiausius. Viljamas T. 
Forbsas nužingsniavo link savo milžiniško skudurinio cukraus fabriko, 
kur mis Dol ir mis Met jau seniai paruošė vakaro arbatą su pačių 
gamybos cukrumi. Trakas Milnoras irgi nuskubėjo į savo fabriką, kurio 
garo siurblys šniokšdavo dieną naktį pačiame tolimiausiame 
priemiestyje. Iždininkas Džemas Sipas, viešai išjuoktas, kad jo žamnos 
ilgesnės per visą pėdą, negu reikia Žmogaus organizmui, kulniavo 
namo, kur valgomajame jo laukė vegetariška vakarienė. 

Ir tik du bene patys įžymiausi oro balionų šalininkai, atrodo, net 
nepagalvojo grįžti į savo būstus. Naudodamiesi patogia proga, jie 
ginčijosi su dar didesniu įniršiu, negu kad paprastai darydavo. Tai buvo 
nesutaikomieji dėdulė Prudentas ir Filas Evansas — Veldono mokslo 
draugijos pirmininkas ir sekretorius. 

Prie klubo durų tarnas Frikolinas lūkuriavo savo pono, dėdulės 
Prudento, 

Tarnas nuslinko paskui juos, nė kiek nesidomėdamas pokalbiu, 
kuris netrukus grėsė virsti muštynėmis. 

Taigi jiedu "diskutavo". Tiesą sakant, tik noras sušvelninti vaizdą 
to, kas vyko tarp klubo pirmininko ir sekretoriaus, pasufleravo mums 
šį žodį. Iš tikrųjų abudu įnirtingai ir užsimiršę riejosi, — tai lėmė sena 
jų nesantaika. 

— Ne, maloningasis pone, ne! — kartojo Filas Evansas. — Jeigu aš 
turėčiau garbę būti Veldono mokslo draugijos pirmininku, tokio 
skandalo, girdite, niekada neleisčiau! 

— O kaip jūs pasielgtute, jeigu nusipelnytute tos garbės? — 
susidomėjo dėdulė Prudentas. 

— Aš priversčiau nutilti tą begėdį akiplėšą dar prieš jam praveriant 
burną! 

— Manau, kad priversti žmogų nutilti galima tik po to, kai jis ima 
kalbėti! 

— Amerikoje, maloningasis pone, nebūtinai, visiškai nebūtinai! 

Be perstojo keisdamiesi ganėtinai kandžiomis pašaipomis, abu 
mūsų herojai nutolo gatvėmis, kurios vedė vis tolyn nuo namų; šitaip 

jiedu kirto vieną po kito kvartalus, taigi vargšams grįžti teks padarius 
nemenką kilpą. 

Frikolinas nuolankiai sekė iš paskos: tačiau jį ypač neramino, kad 
dėdulė Prudentas tą vėlų vakarą žingsniavo visiškai tuščiomis vietomis. 
Frikolinui nedžiugino širdies šitokie pasivaikščiojimai, ypač vidurnaktį. 
Iš tikrųjų tamsa vis tirštėjo, o vos pakibęs mėnulis tik pradėjo savo 
kas mėnesį pasikartojančią kelionę. 

Todėl Frikolinas nuolatos dairėsi aplinkui, stengdamasis įžiūrėti, 
ar nesliūkina iš paskos kokie nors įtartini žmonės. Ir čia kaip tyčia 
išvydo penkis ar šešis pečiuitus žaliūkus, kurie, regėjos, neišleido jų 
iš akių. 

Negras nejučia pasivijo savo poną; tačiau jis nė už ką pasaulyje 
nebūtų išdrįsęs nutraukti pokalbio, kurio keletas atskirų frazių pasiekė 
jo ausis. 

Žodžiu, lemtis panoro, kad Veldono mokslo draugijos pirmininkas 
ir sekretorius, patys net nepastebėdami atsidūrė Fermonto parke. 
Karštai ginčydamiesi, jiedu perėjo per Skulkilo upę žinomuoju 
metaliniu tiltu, ant kurio sutiko keletą pavėlavusių praeivių; galų gale 
pasiekė didžiulį užmiesčio parką, kur plačios laukymės kaitoliojosi 
su vaizdingomis giraitėmis, pavertusiomis parką gražiausia vieta 
pasaulyje. 

Čia baimė dar labiau apėmė Frikoliną, nes jis pastebėjo, kaip 
penketas ar šešetas šešėlių nuslydo paskui juos per Skulkilo upės tiltą. 
Jo vyzdžiai taip išsiplėtė, kad beveik dingo akių baltymai. Pats 
Frikolinas visas pašiurpo, susigūžė, tarsi jo kūnas turėjo tokią pat 
savybę trauktis kaip moliuskai 1r kai kurie nariuotakojai. 

Mat tarnas Frikolinas pasižymėjo retu bailumu. 

Tai buvo grynakraujis negras iš Pietų Karolinos, turėjo didžiulę 
galvą, užsodintą ant geibaus kūno. Jam neseniai suėjo dvidešimt 
vieneri metai, taigi niekada nebuvo vergas, netgi gimė laisvas. Tačiau 
tai visiškai neatsispindėjo jo išvaizdoje. Pamaiva, smaguris, pašėlęs 
tinginys, Frikolinas be visa kita buvo dar ir rinktinis bailys. Jis tarnavo 
pas dėdulę Prudentą viso labo tik trejetą metų, o jau bent šimtą sykių 
vos nebuvo išvytas; jeigu dėdulė to nepadarė iki šiol, tai tik todėl, 
kad, bijojo, jog įpėdinis nepasirodytų dar prastesnis. Reikia prisiminti, 
kad gyvendamas pas žmogų, visada pasirengusį dalyvauti bet kokiuose 
įvykiuose, Frikolinas kiekvieną akimirką rizikavo patekti į tokią padėtį, 
kai jo vyriškumas gali būti kuo rūsčiausiai išbandytas. Kita vertus, 
tarnavimas pas dėdulę Prudentą turėjo ir nemažai pranašumų: Frikoliną 
ne itin ūdijo už ėdrumą, o dar mažiau — už apsileidimą. Ak, tarne 

Frikolinai, Jeigu tu būtum galėjęs įspėti ateitį! 

Ir kodėl jis nepasiliko Bostone tarnauti tokioje Snefelių šeimoje, 
kuri atsisakė keliauti po Šveicariją vien todėl, kad bijojo galimų sniego 
griūčių? Tokia vieta Frikolinui pritiko kur kas labiau negu dėdulės 
Prudento namai, kur stipriai įsišaknijo beprotybė. 

Bet kaip ten bebūtų, jis atsidūrė šiuose namuose, o šeimininkas 
galų gale priprato prie savo tarno trūkumų. Kita vertus, Frikolinas 
turėjo vieną gana svarbią dorybę: kaip sakyta, nors jis ir buvo 
grynakraujis negras, jo kalba visai nepanašėjo į netaisyklingą jo rasės 
žmonių šnektą; to negalima nevertinti, nes nėra nieko bjauresnio už 
siaubingą negrų žargoną su begalybe savybinių įvardžių ir 
veiksmažodžių bendračių! 

Taigi patikimai nustatyta, kad tarnas Frikolinas buvo bailys; apie 
tokius žmones paprastai sakoma: "Bailus lyg jaunas mėnulis". 

Manome, kad čia verta paprieštarauti šiam posakiui, ypač nesmagų 
baltaplaukei Febėjai, mažytei Selenei, tyrajai spindulingojo Apolono 
seseriai. Iš tikrųjų kuo remiantis kaltinama bailumu planeta, kuri nuo 
to laiko, kai atsirado mūsų pasaulis, visada žvelgė Žemei tiesiai į veidą 
ir nė sykio neatsuko nugaros? 

Tuo metu bemaž priartėjo vidurnaktis, ir siauras "apšmeižto 
baltaveidžio gražuolio“ pjautuvas pamažu nyko vakaruose, slėpdamasis 
už aukštų medžių vainikų. Mėnulio spinduliai, prasiskverbę pro šakas, 
piešė įvairius ornamentus žemėje, nuo jų parkas nebeatrodė toks 
niūrus. 

Mėnulio šviesa leido Frikolinui apsižvalgyti aplinkui. 

— Brrr! — ištarė negras. — Jie vis dar čia, tie sukčiai! Anava, jie 
artėja! 

Jis nebegalėjo ilgiau valdytis ir, prisivijęs savo poną, šūktelėjo: 

— Misteri dėdule! 

Taip Frikolinas vadino Veldono mokslo draugijos pirmininką; beje, 
toks kreipinys visiškai patenkino patį dėdulę Prudentą. 

Tuo momentu abu varžovai buvo bene pasiekę kulminaciją. 
Kadangi pašnekovai vienas kitą garbino išsijuosę, tai ir Frikolinui 
gerokai kliuvo. 

Kas be ko, dėdulė Prudentas ir Filas Evansas, keisdamiesi 
"maloniais žodelyčiais"“ ir spirgindami vienas kitą žvilgsniais, patys 
to nepastebėdami, vis giliau ir giliau brido į tuščias Fermonto parko 
pievas ir tolo nuo Skulkilo upės ir tilto, kuriuo, šiaip ar taip, 
neišvengiamai turėjo grįžti į miestą. 

Visi trys įėjo į unksmę aukštų medžių, kurių viršūnės maudėsi 

nykstančio mėnulio spinduliuose. Prie tos giraitės glaudėsi erdvi ovalo 
formos laukymė, puikiausiai pritaikyta arklių lenktynėms. Jokie dirvos 
nelygumai čia nekliudė veržliam arklių bėgimui, jokie krūmokšniai 
neslėpė nuo žiūrovų treko, kuris tęsėsi keletą mylių. 

Nėra abejonių, kad jeigu dėdulė Prudentas ir Filas Evansas nebūtų 
taip įsitraukę į savo ginčus, jeigu būtų atidžiau žvalgęsi aplinkui, tai 
būtų pamatę, kad laukymė neįprastai keistai atrodė. Dingojos, kad per 
vieną dieną čia atsirado grūdų malimo įstaiga su vėjo malūnais, kurių 
sparnai, tuo momentu ramiai sustingę, blizgėjo prietemoje. 

Tačiau nei Veldono mokslo draugijos pirmininkas, nei sekretorius 
nepastebėjo to keisto Fermonto parko peizažo pasikeitimo. Frikolinas 
irgi nieko nepamatė. Jam dingojos, kad šešėliai priartėjo, vis labiau 
mažindami ratą, aiškiai rengdamiesi užpulti. Jį sukaustė ledinis siaubas, 
rankos ir kojos nutirpo, plaukai pasišiaušė, —- žodžiu, Frikolinas mirtinai 
išsigando. 

Vis dėlto, nors keliai linko, negras sutelkė jėgas ir paskutinįsyk 
riktelėjo: 

— Misteri dėdule!.. Misteri dėdule!.. 

— Ei, klausyk, kas čia tau atsitiko? — atsisuko dėdulė Prudentas. 

Galimas daiktas, ir Veldono mokslo draugijos pirmininkas, ir 
sekretorius nebūtų sau prikišę, galėdami ant ko nors išlieti pyktį ir 
gerokai apkulti nelaimingąjį tarną. Bet to jiedu nespėjo padaryti; kai 
dėl Frikolino, tai jis nesuskubo net burnos praverti. 

Garsus švilpesys suplėšė miško tylą. Bemat laukymės gilumoje 
įsiplieskė elektrinė žvaigždė. Be abejo, tai buvo sutartinis ženklas ir 
rodė, kad atėjo laikas įvykdyti kažkokį piktadarišką sumanymą. 

Po akimirkos šešetas žmonių vienu ypu peršoko pievelę ir iš abiejų 
pusių puolė dėdulę Prudentą, Filą Evansą ir nelaimingąjį Frikoliną, — 
ko iš esmės apskritai nereikėjo daryti, nes persigandęs negras vis viena 
nebesigynė. 

Nors Veldono mokslo draugijos pirmininkas ir sekretorius buvo 
užklupti netyčia, visgi bandė priešintis. Tačiau jiems nebepakako nei 
laiko, nei jėgų. Per keletą sekundžių jie buvo parmesti ant žemės ir 
stipriai surišti, o paskui užkimštomis burnomis ir užrištomis akimis — 
nebylūs ir akli — greitai nunešti per laukymę. Jiems liko tik galvoti, 
kad susidūrė su neskrupulingais tos rūšies žmonėmis, kurie be sąžinės 
graužaties plėšia miško glūdumoje vėlyvus praeivius. Tačiau buvo toli 
gražu ne taip. Jų net neapieškojo, nors dėdulė Prudentas, kaip buvo 
įpratęs, nešiojosi keletą tūkstančių dolerių. | 

Nepraslinko nė minutė po užpuolimo, kurio metu piktadariai 

nepasikeitė nė vienu žodžiu, kai dėdulė Prudentas, Filas Evansas ir 
Frikolinas pajuto, kad juos atsargiai nuleidžia ne ant žolės, o ant 
kažkokios pakylos, sugirgždėjusios nuo jų svorio. Visi trys atsidūrė 
vienas šalia kito. Paskui juos pasiekė uždaromų durų garsas, o rakto 
girgždesys spynoje leido suvokti, kad jie — belaisviai. 

Netrukus pasigirdo kažkoks keistas triukšmas, kažkoks vibruojantis 
garsas frrrr, — regėjos, sklindantis beribėje erdvėje. Po to tik vienas 
šis garsas ir drumstė taikią nakties tylą. 

Kaip aprašyti sujudimą, kilusį kitą dieną Filadelfijoje?! Nuo pat 
ankstyvo ryto visas miestas jau žinojo, kas įvyko išvakarėse Veldono 
mokslo draugijos posėdžio metu; visi kalbėjo apie pasirodžiusį 
paslaptingą svetimšalį, tūlą inžinierių Robūrą, gavusį pravardę Robūras 
Užkariautojas, apie karą, kurį jis, matyt, nutarė paskelbti oro balionų 
šalininkams, ir apie jo mįslingą dingimą. 

Tačiau tiesiog neįmanoma perteikti, kaip pasimetė Filadelfijos 
gyventojai , kai paaiškėjo, kad nakų iš birželio 12 į 13 - ąją irgi dingo 
aeronautų klubo pirmininkas ir sekretorius. 

Labai kruopščiai buvo apieškotas miestas ir jo apylinkės. Bet 
veltui! Iš pradžių Filadelfijos laikraščiai, paskui Pensilvanijos valstijos 
periodiniai leidiniai ir pagaliau visa Amerikos spauda ėmė gvildenti 
tą įvykį ir aiškino jį kaip kam šovė į galvą, beje, nė vienas aiškinimas 
neatitiko tikrovės. Laikraščių skelbimai ir specialios afišos siūlė 
padorias sumas ne tik tiems, kurie suras pagrobtuosius, bet ir tiems, 
kurie praneš bent kokias žinias, galinčias padėti aptikti prapuolusiųjų 
— visų gerbiamų Filadelfijos piliečių — pėdsakus. Bet ir tai nedavė 
naudos. Galėjai pagalvoti, kad žemė prasiskyrė ir prarijo Veldono 
mokslo draugijos pirmininką ir sekretorių, — šitaip be jokių pėdsakų 
dingo jiedu nuo Žemės paviršiaus. 

Aprašę įvykį, vyriausybės laikraščiai reikalavo, kad gerokai būtų 
padidinti policininkų etatai, nes greitai gali pasitaikyti, jog panašiai 
bus užpuolami žymūs Jungtinių Valstijų piliečiai. Tie laikraščiai buvo 
teisūs. 

Kita vertus, opozicijos laikraščiai pareikalavo, kad policijos pajėgos 
būtų paleistos kaip neduodančios naudos, - mat netrukus įvyko panašus 
užpuolimas, o kaltininkų niekas taip ir nesurado. Ką žinai, galbūt ir 
šie laikraščiai buvo teisūs? 

Siaip ar taip, policija liko tokia pat, kokia ir buvo ir kokia bus per 
amžius mūsų geriausiame iš pasaulių, kuris ne tik kad nepasiekė 
tobulybės, bet ir niekada jos nepasieks. 

Penktasis skyrius, 


kuriame Veldono mokslo draugijos pirmininkas ir sekretorius susitaria 
nutraukti priešiškumą 


Apakeę, nebylūs, negalintys judėti, su raiščiais ant akių, kamščiais 
burnose ir pančiais ant rankų ir kojų! Ar galima įsivaizduoti 
siaubingesnę padėtį už tą, į kurią pateko dėdulė Prudentas, Filas 
Evansas ir tarnas Frikolinas? Kas be ko, jie net nežinojo, kas kaltas 
dėl jų užpuolimo, nei kus juos sumetė tarsi bagažo ryšulius, nei kur 
jie dabar yra, nei kokia lemtis laukia! Tokia padėtis galėjo sukelti įniršį 
17 pačioms romiausioms avelėms, o juk skaitytojas žino, kad Veldono 
mokslo draugijos nariai toli gražu nepasižymėjo avelių nuolankumu. 
Žinant nekantrų dėdulės Prudento temperamentą, galima nesunkiai 
įsivaizduoti, kaip jis jautėsi! 

Siaip ar taip, ir klubo pirmininkui , ir sekretoriui buvo visiškai 
aišku, kad jiems ganėtinai nelengvai pavyks dalyvauti oreivių šalininkų 
rytdienos vakariniame posėdyje. 

Kai dėl Frikolino, tai užrištomis akimis ir užkimšta burna jis 
nebepajėgė apskritai apie bet ką galvoti. Jis gulėjo nei gyvas, nei miręs. 

Praėjo valanda, tačiau kalinių padėtis nė kiek nepasikeitė. Niekas 
neatėjo jų pasižiūrėti, niekas ir nepagalvojo leisti jiems laisvai judėti 
ir kalbėti. Visą tą laiką jie tik garsiai šniokštavo ir kažką mykė 
užkimštomis burnomis, be to, mėšlungiškai šokinėjo tarsi karpiai, 
ištraukti iš savo mielojo tvenkinio. Nesunku suvokti, kad šitaip jie 
reiškė nebylų pyktį ir nuslopintą, arba, tikriau sakant, "suveržtą 
virvėmis" įniršį. Paskui po ilgų bevaisių pastangų jie kurį laiką gulėjo 
nejudėdami. Belaisviai nieko nematė ir bandė sugauti bet kokį garsą, 
galintį paaiškinti siaubingąją padėtį, į kurią pateko. Bet veltui! Jiems 
nepavyko nieko aiškesnio išgirsti, išskyrus nenutrūkstamą ir 
nepaaiškinamą garsą frrrr, nuo kurio aplinkui viskas virpėjo. 

Bet galų gale štai kas atsitiko: veikdamas be galo šaltakraujiškai, 

Filas Evansas palengva sugebėjo atlaisvinti virvę, kuri buvo suveržusi 
jo riešus. Paskui jis šiaip ne taip atmezgė mazgą; rankos atgavo įprastą 
laisvę. 

Padaręs keletą smarkių judesių, jis atstatė pančių užveržtą kraujo 
apytaką. Po akimirkos Filas Evansas jau nusiplėšė raištį nuo akių, 
išsitraukė iš burnos kamštį ir savo "bowie knife“ (sulankstomas peilis) 
ašmenimis perpjovė virvę ant kojų. Amerikietis, nesinešiojantis 
kišenėje sulankstomo peilio, prarastų teisę vadintis amerikiečiu! 

Beje, Filas Evansas kad ir susigrąžino galimybę judėti ir kalbėti, 
— tai buvo viskas, ką pavyko padaryti. Jo akys, geriausiu atveju tą 
minutę, spoksojo visiškai be naudos. Visur buvo velniškai tamsu, tik 
pro siaurą langelį, iškirstą sienoje šešių ar septynių pėdų aukštyje, 
sunkėsi silpna šviesa. Pamiršęs senas sąskaitas, Filas Evansas, nė 
truputėlio neabejodamas, skubėjo padėti savo varžovui. Keletas mostų 
peiliu — ir pančiai, veržę oreivių klubo pirmininko rankas ir kojas, buvo 
perpjauti. Dėdulė Prudentas, dusdamas iš įsiūčio, smarkiai pašoko ant 
kojų; nuplėšęs raištį ir ištraukęs kamštį, jis kimiai prašneko: 

— Ačiū! 

— Ne!.. Nereikia už nieką dėkoti! —- atsakė Filas Evansas. 

— Filai Evansai! 

— Dėdule Prudentai! 

— Nuo dabar čia daugiau nebėra nei Veldono mokslo draugijos 
pirmininko, nei sekretoriaus, nėra daugiau priešininkų! 

— Jūs teisus. Čia yra tik du žmonės, turį atkeršyti trečiajam, kurio 
elgesys nusipelno pačios griežčiausios bausmės. O tas žmogus... 

— Robūras! 

— Robūras! 

Čia buvę priešininkai visiškai sutarė. Šį sykį galėjo nesibaiminti 
jokių kivirčų. 

— O ar ne laikas atrišti ir jūsų tarną? — tarė Filas Evansas, 
rodydamas į Frikoliną, šniokščiantį lyg ruonis. 

— Kol kas dar ne. Jis apipils mudu savo skundais, 0 mums reikia 
ne apverkti savo likimą, o imtis kur kas rimtesnių reikalų. 

— Kokių, dėdule Prudentai? 

— Išsigelbėti patiems, jeigu tai įmanoma. 

— Ir net tada, kai neįmanoma. 

— Jūs teisus, Filai Evansai, net kai neįmanoma. 

Pirmininkas ir jo kolega buvo visiškai tikri, kad jų pagrobimas — 
paslaptingojo Robūro rankų darbas. Iš tikrųjų paprasti "padorūs" vagys, 
atėmę laikrodžius, brangenybes, pinigines, kapšus, būtų įmetę 

apiplėštuosius į Skulkilo upės vandenį, paprasčiausiai smogę peiliu į 
gerklę, užuot uždarę... Kur? Klausimas, turime tiesiai pasakyti, gana 
svarbus! Jį reikėjo spręsti pirmiau negu imti ruoštis pabėgti, jeigu, 
žinoma, tikimasi sėkmės. 

— Aš manau, Filai Evansai, — tęsė dėdulė Prudentas, — kad būtų 
kur kas geriau, jeigu išeidami po posėdžio, prie kurio dabar nebėra 
prasmės grįžti, būtume atidžiau dairęsi į šalis. Jeigu būtume 
nenužingsniavę už miesto ribų, mums nieko blogo nebūtų atsitikę. Tas 
Robūras, matyt, susivokė, kas gali įvykti klube; jis numatė būsimą 
pyktį, kurį turėjo sukelti jo įžūlus elgesys, ir paslėpė prie durų keletą 
galvažudžių, kad jie prireikus ateitų jam į pagalbą. Kai tik mudu 
pasukome iš Volnetstrito, tie niekšingi samdiniai sekė iš paskos ir, kai 
mes neatsargiai nužingsniavome į Fermonto parko alėją, ūmai mus 
sudorojo! 

— Sutinku, — atsakė Filas Evansas. — Taip, mudu padarėme rimtą 
klaidą, negrįžę tiesiai namo. 

— Žmogus visada klysta, kai elgiasi neprotingai, - užbaigė dėdulė 
Prudentas. 

Tuo momentu juos pasiekė sunkus atodūsis iš tamsos. 

— Kas čia dabar? - paklausė Filas Evansas. 

— Niekai!.. Tai dejuoja Frikolinas. 

Dėdulė Prudentas ramiai tęsė: 

— Kad mudu sugautų prie laukymės ir įgrūstų į šią skylę, niekšams 
prireikė ne daugiau kaip dviejų minučių. Galimas daiktas, jie dar 
nespėjo mūsų ištempti iš Fermonto parko... 

— Zinoma, kitaip būtume jautę, kaip mus neša. 

— Sutinku, — atsiliepė dėdulė Prudentas. - Vadinasi, mes, be 
abejonės, dabar esame kokiame nors dengtame vežime, galbūt viename 
iš tų ilgų furgonų, kurie dažnai sutinkami prerijose arba juose gyvena 
klajojantys komediantai... 

— Savaime aišku! Juk jeigu mus būtų pernešę, sakykime, į laivą, 
stovėjusį su nuleistu inkaru prie Skulkilo upės kranto, mes iš karto 
suprastume iš silpno jo korpuso sūpavimosi ant bangų. 

— Sutinku, visiškai sutinku, — pakartojo dėdulė Prudentas, — ir 
manau, kad jeigu mes dar esame laukymėje, tai kaip tik dabar laikas 
bėgti!.. Kai dėl Robūro, tai mudu jį vėliau susirasime... 

— Ir priversiine brangiai užmokėti už bandymą atimti laisvę dviems 
Jungtinių Amerikos Valstijų piliečiams! 

— Be didelių kalbų, brangiai... itin brangiai! 

— Tačiau kas jis per žmogus?.. Iš kur išdygo?... Ir kas jis - anglas, 

vokietis ar prancūzas?.. 

— Paprasčiausias niekšas, ir man šito visiškai pakanka, — atsakė 
dėdulė Prudentas. — O dabar griebkimės darbo! 

Ir abu, ištiesę pirmyn rankas ir išskėtę pirštus, ėmė kruopščiai 
tyrinėti patalpos sienas, stengdamiesi rasti kokį nors plyšį ar tarpą. 
Nieko! Paskui apčiupinėjo duris. Jos buvo sandariai uždarytos; jokios 
vilties išlaužti spyną. Beliko tik vieną — išpjauti skylę ir šitaip pabėgti. 
Tačiau ar jų peiliai įveiks sieną, ar ašmenys neatšips ir nenuluš, kol 
pragręš skylę? 

— Bet iš kur sklinda šita nuolatinė vibracija? — paklausė Filas 
Evansas, labai nustebęs nuo nenutrūkstančio garso frrrr. 

— Reikia manyti, vėjas, — atsakė dėdulė Prudentas. 

— Vėjas?.. Bet aš prisimenu, kad iki vidurnakčio buvo nuostabiai 
tyli naktis... 

— Ir vis dėlto neabejotina, kad vėjas. O jeigu ne, tai kas, tavo 
manymu? 

Atlenkęs pačią aštriausią savo peilio geležtę, Filas Evansas pabandė 
ją įsmeigti į sieną šalia durų. Galbūt pakaks pragremžti viso labo 
nedidelę angą, kad galėtų prakišti ranką ir atidaryti duris iš lauko 
pusės, — jeigu jos uždarytos skląsčiu arba spynoje kyšo raktas. 

Praėjo keletas minučių atkakliai triūsiant , visos sulankstomo peilio 
geležtės ištrupėjo, nulūžo jų galai, žodžiu, pavirto mažais pjūkleliais 
su daugybe dantukų. 

— Neima, Filai Evansai? 

— Ne! 

— Nejaugi čia sienos iš geležies"? 

— Nemanau, dėdule Prudentai. Kai jas stukseni, jos neskleidžia 
metalinio garso. 

— Tada, galimas daiktas, geležinis medis? 

— Ne! Nei geležis, nei medis. 

— Tai iš ko tos sienos? 

— Neįmanoma nustatyti, bet čia tokia medžiaga, kad jos ir plienas 
neima. 

Dėdulė Prudentas nusikeikė ir piktai treptelėjo koja į dusliai 
dunkstelėjusias grindis; jo rankos tuo metu konvulsiškai ieškojo 
įsivaizduojamo Robūro gerklės. 
ramybės! Pabandykite dabar jūs! 

Dėdulė Prudentas pabandė, tačiau nieko napajėgė padaryti sienai, 
nes pačios aštriausios jo peilio geležtės nepaliko net įbrėžimų sienoje 

tarsi ji būtų iš krištolo. 

Iki šiolei kaliniai galėjo tikėtis išsigelbėti, jeigu pavyktų atidaryti 
duris; bet dabar reikėjo mesti bet kokią mintį pabėgti. 

Taigi kol kas liko tik nuolankiai paklusti aplinkybėms, - o tai toli 
gražu nebūdinga amerikiečiams, — ir pasikliauti atsitiktinumu, kas dar 
labiau ne prie širdies šiems velniškai veikliems žmonėms. 

Nesunku įsivaizduoti, kokie prakeiksmai, kaltinimai ir grasinimai 
pasipylė Robūro adresu; beje, jis buvo, matyt, ne iš tų žmonių, kuriuos 
toks elgesys galėtų jaudinti, sprendžiant iš to nedaugelio žinių, ką 
žinome apie jo charakterį, ir iš to, kaip jis elgėsi Veldono mokslo 
draugijoje. 

Tarp kitko, Frikolinas vis stipriau rodė nerimo požymius. Ar tai jį 
kamavo skrandžio spazmai, ar tampė galūnes mėšlungis, tačiau jis 
rangėsi lyg būtų svilinamas. Dėdulė Prudentas manė, kad jau laikas 
baigti tas gimnastikos pratybas, ir perpjovė virves, veržusias negro 
kūną. 

Tačiau jam gana greitai teko gailėtis, nes iš Frikolino lūpų bemat 
pasipylė begaliniai skundai, sukelti siaubingų baimės priepuolių, prie 
kurių prisidėjo ir alkio kančios. Negrui vienodai negalavo ir smegenys, 
ir skrandis, todėl ganėtinai sunku nustatyti, kuriam iš šių dviejų vidaus 
organų jis turėjo dėkoti už kančias, be perstojo jį kamavusias. 

— Frikolinai! - šūktelėjo dėdulė Prudentas. 

— Misteri dėdule!.. Misteri dėdule!.. - sumurmėjo negras, akimirkai 
nutraukęs savo gailias dejones. 

— Visai įmanomas dalykas, kad mums šioje belangėje gresia bado 
mirtis. Tačiau mudu nutarėme priešintis tol, kol galėsime vienaip ar 
kitaip apsirūpinti maistu, kuris pratęstų mūsų egzistavimą... 

— Jūs ruošiatės mane suvalgyti?! — sustūgo Frikolinas. 

— Panašiomis aplinkybėmis taip visada elgiamasi su negrais!.. 
Tylėk gi, Frikolinai, kad tave pamirštume. 

— Jeigu ne, tai iš tavęs padarysime frikasė! — pridūrė Filas Evansas. 

Išgąsdintas Frikolinas ir iš tikrųjų patikėjo, kad jį rengiasi suvalgyti 
dvi norinčios pratęsti savo gyvenimą ypatos, matyt, kur kas vertesnės 
negu jis. Negras buvo priverstas susivaldyti ir dejuoti in petto (tylomis 
— ital.). 

Tačiau laikas slinko, o bandymai atidaryti duris arba pragremžti 
sieną kaip ir anksčiau nedavė jokių rezultatų. Jie negalėjo suprasti, iš 
ko padaryta ta siena. Tai nebuvo nei metalas, nei medis, nei akmuo. 
Beje, ir patalpos grindys, matyt, buvo iš tos pačios medžiagos. Kai 
treptelėjo- koja, jos skleidė savotišką garsą, kurio dėdulė Prudentas 

nesiryžo priskirti prie žinomų jam garsų. Dar viena ypatybė: dingojos, 
jog apačioje, po grindimis, tvyrojo tuštuma, tarsi jos stovėjo ne tiesiai 
ant žemės. Taip! Nesuprantamas garsas frnr tarsi sklido iš išorės. Visa 
tai labai menkai juos guodė. 

— Dėdule Prudentai! - šūktelėjo Filas Evansas. 

— Filai Evansai? — atsiliepė dėdulė Prudentas. 

— Ar nemanote, kad mūsų belangė pakeitė vietą? 

— Jokiu būdu! 

— Kai mus čia uždarė, aš aiškiai užuodžiau šviežią žolės aromatą 
ir parko medžių smalingą kvapą. Dabar stengiuosi vėl juos užuosti, 
bet man dingojas, kad jie dingo... 

— Taip, teisybė. 

— O kaip jūs tai paaiškinsite? 

— Paaiškinsiu, kas šaus į galvą, Filai Evansai, bet niekaip nesutiksiu, 
kad mūsų belangė pakeitė vietą. Kartoju: jeigu sėdėtume važiuo- 
jančiame vežime arba plauktume laivu, tai iš karto pajustume. 

Tuo momentu Frikolinas išspaudė ilgą dejonę, kurią galėjai 
palaikyti priešmirtiniu atodūsiu, jeigu po jos nebūtų pasigirdę kitos. 

— Man kažkodėl atrodo, kad tas Robūras netrukus įsakys mus 
nuvesti pas jį, - tęsė Filas Evansas. 

— Labai to tikiuosi, — riktelėjo dėdulė Prudentas, — aš jam 
pasakysiu... 

— Ką? 

— Kad, pradėjęs veikti kaip akiplėša, jis baigė kaip niekšas! 

Čia Filas Evansas išvydo, jog aušta rytas. Per siaurą langutį, iškirstą 
viršutinėje sienos dalyje priešais duris, ėmė sunktis neaiški šviesa. 
Vadinasi, turėjo būti apie ketvirtą valandą ryto, nes birželio mėnesį 
Filadelfijos platumoje pirmieji saulės spinduliai kaip tik tokiu metu 
nurausvina horizontą. 

Tuo tarpu dėdulė Prudentas privertė nuskambėti savo laikrodį su 
repertyruų — puikiu mechanizmu, kurį pagamino jo kolegos laikrodžių 
gamykla, - mažo varpelio skambesys rodė, jog viso labo buvo tik trys 
ketvirčiai trečios, nors laikrodis nė sykio nebuvo sustojęs. 

—Keista, - gūžtelėjo Filas Evansas. — Be ketvirčio trečią dar būna 
tamsu. 

— Matyt, mano laikrodis atsilieka... - pratarė dėdulė Prudentas. 

— Kaip, nejaugi " Volton Votč kompani" pagamintas laikrodis?! — 
sušuko Filas Evansas. 

Siaip ar taip, bet neabejotinai švito. Palengva gilioje tamsoje, 
tvyrojusioje patalpoje, ėmė boluoti mažasis langelis. Vis dėlto, jei 

aušra išaušo anksčiau, negu įprasta keturiasdešimtojoje paralelėje, kur 
įsikūrusi Filadelfija, tai švito ne taip sparčiai, kaip būna žemose 
platumose. Sis naujas nepaaiškinamas reiškinys vėl sukėlė dėdulės 
Prudento nuostabą. 

— Gerai būtų pasiekti tą langelį, - tarė Filas Evansas, — ir pabandyti 
nustatyti, kur esame. 

— Ką gi, pabandykime! 

Kreipdamasis į Frikoliną, dėdulė Prudentas šūktelėjo: 

— Nagi, Fri, kelkis! 

Negras atsistojo. 

— Atsiremk nugara į šią sieną, jūs, Filai Evansai, užsiropškite ant 
vyruko pečių, o aš seksiu, kad jis jūsų nenumestų. 

— Puiku! - atsakė Filas Evansas. 

Po akimirkos, atsiklaupęs ant Frikolino pečių, Filas Evansas jau 
galėjo žvilgtelėti per langelį. 

Langelyje buvo įstatytas ne išgaubtas, kaip paprastai daroma laivų 
iliuminatoriuose, 0 paprastas langų stiklas. 

Nors ir nelabai storas, jis visgi trukdė Filui Evansui apžiūrėti 
vietovę, nes regėjimo lauką 1r taip labai ribojo mažas langelis. 

— Ko jūs gaišuojate? Išmuškite stiklą! — suriko dėdulė Prudentas. 
— Geriau matysis. 

Filas Evansas iš visų jegų trenkė peilio rankena į stiklą, kuris 
nuskambėjo lyg sidabras, tačiau nesudužo. 

Trenkė dar kartą, kur kas stipriau — ir vėl tas pat rezultatas! 

— Ak, štai kas! - šūktelėjo Filas Evansas. - Nedūžtantis stiklas! 

Iš tikrųjų stiklas, matyt, buvo užgrūdintas pagal išradėjo Simenso 
metodą, taigi, nepaisant energingų smūgių, liko sveikas ir nesudužo. 

Tačiau iš lauko jau sklido pakankamai šviesos, žvilgsniui atsivėrė 
aplinkinė erdvė, šiaip ar taip, tiek, kiek leido langelio rėmai. 

— Ką matote? — paklausė dėdulė Prudentas. 

— Nieko! 

— Kaip? Nematote miško? 

— Ne! 

— Net medžių viršūnių? 

- Jų 1rgi nematau! 

- Vadinasi, mes nebesame vidury laukymės? 

— Nematau nei laukymės, nei parko! 

— Ar įžvelgiate bent jau namų stogus arba monumentų viršūnes? 
— sušuko dėdulė Prudentas, kurio neviltis ir pyktis vis stiprėjo. 

— Nei stogų, nei monumentų. 

— Kaip? Nei stiebo su vėliava, nei bažnyčios varpinės, nei fabriko 
kamino? 

— Nieko, išskyrus oro erdvę. 

Tuo momentu atsidarė durys. Ant slenksčio stovėjo kažkoks 
žmogus. 

Tai buvo Robūras. 

— Maloningieji oro balionų šalininkai, — garsiai tarė jis, - nuo dabar 
esate laisvi ir galite eiti, kur norite. 

— Laisvi?! - sušuko dėdulė Prudentas. 

— O taip... " Albatroso" teritorijoje! 

Dėdulė Prudentas ir Filas Evansas negaišuodami šovė iš patalpos. 

Ką gi jie išvydo išbėgę? 

Apačioje — gal iš tūkstančio dviejų šimtų ar tūkstančio trijų šimtų 
metrų aukščio — plytėjo vietovė, kurią jie nesėkmingai mėgino 
atpažinti. 


Šeštasis skyrius, 
kurį inžinieriai, mechanikai ir kiti mokslo žmonės galėtų praleisti 


"Kada pagaliau žmogus baigs šliaužioti Žemės paviršiumi ir 
apsigyvens žydroje padangių tyloje? " 

Į šį Kamilio Flamariono klausimą nesunku atsakyti: tai įvyks 
epochoje, kai mechanikos raida sudarys prielaidas išspręsti aviacijos 
problemą. Kaip prieš keletą metų pranašavo kai kurie mokslininkai, 
vis plačiau naudojama elektra pamažu turi sudaryti sąlygas išspręsti 
šią problemą. 

Gerokai iki 1783 metų, kai broliai Mongolfjė sukonstravo savo oro 
balioną, pavadintą pagal jų pavardes "mongolfjeru", o fizikas Sarlis 
pastatė savo pirmąjį aerostatą, kai kurie drąsūs protai jau svajojo 
užkariauti oro erdves pasitelkus mechanizmus. Pirmieji išradėjai nė 
nepagalvojo apie "lengvesnius už orą aparatus“, nes esant to meto 
fizikos išsivystymo lygiui tokia mintis negalėjo net gimti. Jie tikėjosi 
keliauti oro erdvėmis su "sunkesniais už orą aparatais" — skraidymo 
mašinomis, pagamintomis pagal paukščius. 

Kaip tik šiuo keliu ir žengė beprotis Ikaras, Dedalo sūnus, bet vos 
priartėjo prie saulės, jo vašku prilipdyti sparnai išsklido ore. 

Tačiau, palikę nuošaly seną mitą ir nesustoję prie Archito Taren- 
tiečio, galime teigti, kad Dantės iš Perudžio, Leonardo da Vinčio ir 
Gvidočio veikaluose jau gvildenama mintis sukurti mechanizmus, 
galinčius skraidyti oro erdvėse. Praėjo dar du su puse šimtmečio, ir 
šios srities išradėjų skaičius ėmė greitai didėti. 1742 metais markizas 
de Bakvilis parengia sparnų sistemą, išbando ją virš Senos ir krisdamas 
susilaužo ranką. 1768 metais Poktonas siūlo savo skraidymo aparato 
su dviem propeleriais - keliamuoju ir traukiamuoju — projektą. 1781 
metais Badeno princo architektas Mejerveinas sukuria skraidymo 
mašiną, pastatytą ornitopterio principu; jis neigia, kad galima valdyti 
neseniai išrastus oro balionus. 1784 metais Lonua ir Benveniu stato 

helikopterį, kurį verčia skristi spyruoklės. 1808 metais austras Jakobas 
Degenas bando pakilti į orą. 1810 metais pasaulį išvysta Denjo iš 
Nanto brošiūra, kurioje aprašomi "sunkesnių už orą aparatų" principai. 
Paskui nuo 1811 iki 1840 metų pasirodo Berblingerio, Vigalio, Sarti, 
Diubošė, Kanjaro de Latūro tyrinėjimai ir išradimai. 1842 metais 
anglas Hensonas parengia nuožulnių plokštumų ir propelerių, kuriuos 
suka garo variklis, sistemą; 1845 metais Kosiu pastato skraidymo 
aparatą su keliamaisiais propeleriais; 1847 metais Kamilis Veras siūlo 
savo planą pagaminti helikopterį su sparnais iš plunksnų; 1852 metais 
Letiūras išranda valdomą parašiutą, kurį bandydamas mirtinai 
užsimuša; tais pačiais metais Mišelis Lu parengia slystančios 
plokštumos konstrukciją su keturiais besisukančiais propeleriais: 1853 
metais Belgikas iškelia aeroplano, varomo laivasraigčių, idėją. Vosen 
Šardanas siūlo valdomo aitvaro projektą, o Žoržas Kolė — įvairias 
skraidymo mašinų su dujų varikliais konstrukcijas. Nuo 1854 metų 
iki 1863 metų pasirodo nauji vardai: Džozefas Plainas, įgijęs keleto 
oro aparatų patentus, Breanas, Karlingfordas, Le Bri, Diu Tamplis, 
Braitas pritaikęs keliamuosius propelerius, besisukančius priešpriešais 
vienas kitam, Smaitis, Panafjė, Kronjė ir kiti. Pagaliau 1863 metais 
Nadaro pastangomis Paryžiuje susikuria "sunkesnių už orą aparatų 
draugija“. Ji padeda išradėjams, bandantiems įvairiausias skraidymo 
mašinas; kai kurioms jau gauti patentai. Tokios mašinos: Pontono 
d'Amekuro helikopteris su garo varikliu, de Lalandelio skraidymo 
aparatas su propeleriais, nuožulniomis plokštumomis ir parašiutais; de 
Luvrijė aerokafas; d'Eterno mechaninis paukštis; Grufo skraidymo 
mašina, kurios sparnus judina svertai. Žodžiu, ledai pajudėjo! Nuo to 
laiko išradėjai išradinėja, o mokslininkai daro skaičiavimus, kurių 
tikslas — padarytioro susisiekimą praktiškai įgyvendinamą. Burkaras, 
Le Bri, Kaufmanas, Smitas, Stringfelou, Prižanas, Danžaras, Pornesas 
ir Delapozas, Mua, Peno, Zoberas, Gro de Vilnevas, Ašenbachas, 
Haroponas, Parizelis, Diušenas, Dandiuranas, Djejėdas, Melkisfas, 
Forlaninis, Brierėjus, Tatenas, Dondrijė, Edisonas — vieni, panaudo- 
dami sparnų ar sraigtų sistemą, kiti — nuožulnių plokštumų sistemą, - 
išranda, kuria, gamina ir tobulina savo skraidymo mašinas. Sios 
mašinos pakils į orą tą dieną, kai bus išrastas gana galingas ir itin 
lengvas variklis. 

Tegu skaitytojas atleidžia už šį truputį ilgoką sąrašą. Bet argi 
nereikėjo parodyti visų aviacijos idėjų plėtojimo stadijų imtinai iki 
to laiko, kai pasirodė Robūras Užkariautojas? Argi galėtų inžinierius 
sukurti tokį tobulą skraidymo aparatą, jeigu nesiremtų savo pirmtakų 

atradimais ir bandymais? Žinoma, ne! Jeigu jis jautė panieką tiems, 
kurie spyriojosi ir bandė sukurti valdomus aerostatus, tai labai 
nuoširdžiai gerbė visus "sunkesnių už orą aparatų" rėmėjus —- anglus, 
amerikiečius, italus, austrus, prancūzus. Jų darbai, ypač prancūzų 
techninės idėjos, kurias išplėtojo Robūras, padėjo suprojektuoti, o 
paskui ir pastatyti oro laivą " Albatrosas", kuris drąsiai ėmė skrosti oro 
erdves. 

— Balandis juk skrenda! — tarė vienas iš pačių atkakliausių aviacijos 
šalininkų. 

— Kada nors žmogus vaikščios po orą kaip dabar vaikšto po žemę! 
— palaikė jį kitas karštas skraidymo aparatų rėmėjas. 

— Lokomatyvus pakeis orlaiviai! — sušuko pats triukšmingiausias 
iš jų, kuris visuose laikraščiuose trimitavo apie aviacijos laimėjimus, 
trokšdamas pažadinti iš miego Senąjį ir Naująjį Pasaulius. 

Ir iš tikrųjų bandymais ir skaičiavimais buvo visiškai aiškiai 
įrodyta, kad oras - gana tvirta atrama. Vieno metro diametro parašiutas 
gali ne tik sulėtinti žmogaus kritimą ore, bet ir padėti jam sklandžiai 
nusileisti. Stai kas buvo konstatuota. 

Taip pat buvo nustatyta, kad, esant dideliam judėjimo greičiui ore, 
sunkio jėga kinta bemaž atvirkščiai proporcingai to greičio kvadratui, 
taigi judantis kūnas darosi tarsi besvoris. 

Pagaliau buvo nustatyta, kad skrendančio gyvūno sparnų keliamasis 
paviršius, kurio reikia jį išlaikyti ore, didėja kur kas lėčiau negu jo 
svoris, nepaisant, kad sparnų mostai sulėtėja. 

Vadinasi, ir skraidymo aparatas turi būti kuriamas prisilaikant šių 
gamtos dėsnių, kitaip sakant, "šis tobulas mechanizmas judėti ore“, 
kaip sakė daktaras Marė iš Prancūzijos mokslų akademijos, turi būti 
panašus į paukštį. 

Galutinai visi aparatai, su kuriais tikimasi išspręsti aviacijos 
problemą, gali būti sugrupuoti į tris grupes: 

1. Helikopteriai, arba spiraleferiai, — tai sistema propelerių, 
pritaisytų ant vertikalių ašių. 

2. Ornitopteriai — mašinos, kurių skrydis kartoja natūralų paukščių 
skrydį. 

3. Aeroplanai, kurie iš esmės kaip ir aitvarai sudaro nuožulnių 
plokštumų sistemą; juos tempia arba stumia pirmyn horizontaliai 
įtaisyti propeleriai. 

Kiekviena iš šių sistemų turėjo ir vis dar turi aistringų rėmėjų, 
ryžtingai nutarusių neužleisti savo pozicijų. 

Tačiau Robūras dėl daugelio priežaščių atmetė dvi paskutiniasias 

sistemas. 

Žinia, kad omnitopteris, tai yra mechaninis paukštis, turi nemažai 
privalumų, niekas neabejoja. Reno darbai ir bandymai, padaryti 1884 
metais, tą patvirtino. Bet, kaip jam savo laiku buvo nurodyta, nereikia 
vergiškai mėgdžioti gamtos. Garvežiai nebuvo nukopijuoti pagal 
zuikius, o garlaiviai - pagal žuvis. Pirmiesiems davė ratus, o juk ratai 
- ne kojos, antriesiems — sraigtus, bet ir sraigtai ne plaukmenys! Tuo 
tarpu tai visiškai nepakenkė jų greičiui. Atvirkščiai. Beje, mes beveik 
nieko nežinome, kas mechanikos požiūriu vyksta paukščio skridimo 
metu, kai jis daro gana sudėtingus judesius. Daktaras Marė mano, kad 
kai paukštis pakelia sparną, jo tiesiosios plunksnos prasiskiria, 
leisdamos praeiti orui. O juk be galo sunku sukurti, kad tokį veiksmą 
darytų mašina. 

Kita vertus, nekyla abejonių, kad aeroplanai gali pasiekti tam tikrų 
ir svarbių rezultatų, Jų propeleriai, kurių mentės sukasi kampu į oro 
srovę, įgalina mašiną greitai kilti į viršų: bandymai, padaryti su 
modeliais, įrodė, kad aeroplano kėlimo galia, tai yra svoris, kurį A 
gali pakelti virš savo svorio, didėja proporcingai greičio kvadratui. Cia 
ir yra reikšmingiausias aeroplanų pranašumas, dėl ko jie pralenkia 
aerostatus, paklūstančius oro srovių įtakai. 

+ Robūras manė, jog kuo paprastesnė orlaivio sandara, tuo jis bus 
geresnis. Būtent propeleriai — tie patys "šventieji propeleriai", iš kurių 
šaipėsi Veldono mokslo draugijos nariai, - kuo naudingiausiai tarnavo 
jo skraidymo mašinai. Vieni laikė ją ore, kiti - traukė pirmyn, vienu 
metu teikdami ir neregėtą greitį, 1r saugumą. 

Iš tikrųjų su propeleriu, kurio mažas žingsnis, bet kuris turi didelį 
menčių paviršių, pasak Viktoro Tateno, teoriškai įmanoma 
"sprendžiant visą uždavinį, pakelti neriboto svorio krovinį su 
minimaliomis jėgos sąnaudomis". 

Jeigu omitopteris, kuris skrisdamas atgamina paukščio sparnų 
mostus, kyla vertikaliai aukštyn, tai helikopterio propelerių mentys 
skrodžia orą kampu - tarsi kyla nuožulnia plokštuma. Galima sakyti, 
kad helikopteris turi vietoj sparnų—menčių sparnus-propelerius. Kaip 
žinoma, propeleris juda tik savo ašies kryptimi. Jeigu ašis pastatyta 
vertikaliai, propeleris kelia vertikaliai. Jeigu ji pastatyta horizontaliai, 
jis traukia horizontaliai. 

Inžinieriaus Robūro skraidymo aparatas galėjo skristi ir vertikaliai, 
ir horizontaliai. 

Pateikiame tiksliai aprašytą " Albatrosą", kuriame galime išskirti 
tris svarbiausias sudedamąsias dalis: korpusą; kėlimo ir traukos me- 

chanizmus; mašinų skyrių. 

Korpusas. — Apvaliame, patikimai padarytame korpuse įtaisyti 
aparatai, gaminantys mechaninę energiją, išdėstytos įvairios patalpos 
— ginklams, instrumentams ir įrankiams, taip pat pagrindinis sandėlis 
įvairių rūšių maistui; korpuse įtaisytos ir cisternos su vandeniu. Iš 
viršaus uždėta platforma, kurios ilgis - trisdešimt metrų, plotis - keturi 
metrai, visa ji suręsta kaip tikro laivo denis, laivo, kuris užsibaigia 
bangolaužiu. Palei denio kraštus - nedidelė stovai, sujungti grotelėmis 
iš geležinės vielos ir medinių paramsčių. Denyje kyla trys kabinos, 
kurių skyriai skirti arba ekipažui, arba mašinoms pastatyti. Centrinėje 
kabinoje įrengta mašina, varanti visus keliamuosius propelerius, 
priekinėje kabinoje —- mašina, sukanti priešakinį traukiamąjį propelerį. 
galinėje — mašina, sukanti užpakalinį propelerį; visos jos veikia 
nepriklausomai viena nuo kitos. Priekyje, pirmojoje kabinoje, įrengtas 
bufetas, virtuvė ir ekipažo patalpos. Gale, paskutinėje kabinoje, yra 
keletas kajučių, tarp jų — inžinieriaus kajutė ir valgykla; 0 virš viso 
denio kyla įstiklinta būdelė — joje vairininkas galingu šturvalu valdo 
orlaivį. Sviesa į kabinas patenka per iliuminatorius, į kuriuos sudėti 
ypatingu būdu grūdinti stiklai, jie dešimt kartų tvirtesni už 
paprastuosius. Po oro laivo korpusu įtaisyta sistema lanksčių 
spyruoklių, kurių paskirtis - sušvelninti smūgį nusileidimo momentu, 
nors skraidymo aparatas nusileidžia labai sklandžiai, nes paklūsta 
inžinieriaus valiai. 

Kėlimo ir traukos mechanizmai. — Ant platformos vertikaliai 
įtaisytos trisdešimt septynios ašys, iš jų penkiolika — pagal bortus iš 
abiejų pusių ir septynios aukštesnės — viduryje. Galima pamanyti, kad 
laivas turi trisdešimt septynis stiebus! Tiktai šie stiebai vietoje burių 
turi po du horizontaliai pritvirtintus nedidelio diametro ir žingsnio 
propelerius, kurie gali neįtikėtinai greitai suktis. Propeleriai sukasi 
nepriklausomai vienas nuo kito, be kita ko, visi jie poromis sukasi 
priešingomis kryptimis. Toks įrenginys būtinai reikalingas, kad 
skraidymo aparatas nepradėtų suktis apie savo ašį. Taigi, remdamiesi 
vertikaliu oro stulpu, keliamieji propeleriai sukuria keliamąją galią. 
tuo pačiu išlygindami orlaivį ir horizontaliai. Vadinasi, inžinieriaus 
Robūro skraidymo mašina turi septyniasdešimt keturis keliamuosius 
propelerius, kurių kiekvieno trys mentės sujungtos metaliniu apvadu. 
sudarančių smagratį ir šitaip lengvinančiu veikti varikliui. " Albatroso" 
priekyje ir paskuigalyje ant horizantalių ašių įtaisyti du propeleriai su 
keturiomis didelio žingsnio mentėmis; šie propeleriai gali suktis 
priešingomis kryptimis, varydami skraidymo aparatą horizontaliai 


50 


pinnyn arba atgal. Jų diametras didesnis už kėlimo propelerių, jie irgi 
gali suktis neįtikėtinai greitai. 

Žodžiu, kurdamas savo " Albatrosą"", inžinierius Robūras patobulino 
skraidymo aparatų, kuriuos geriausiais pripažino Kosiu, de Lalandelis 
ir Pontonas d' Amekuras, sistemą. Tačiau jis galėjo visai ramiai save 
laikyti pionieriumi, renkantis ir naudojant energijos šaltinį orlaivio 
varikliams. 

Mašinų skyrius. — Ne vandens ar kitų skysčių garuose, ne 
suspaustame ore arba tampriose dujose, ne sprogstamuosiuose 
mišiniuose, galinčiuose atlikti mechaninę veiklą, Robūras rado 
energijos šaltinį, kad išlaikytų ore ir priverstų judėti savo skraidymo 
aparatą. Jis nukreipė žvilgsnį į elektrą — tą jėgą, kuriai lemta vieną 
gražią dieną tapti pramonės siela. Beje, inžinierius nepanaudojo jokios 
mašinos gaminti elektros srovei, o apsiribojo baterijomis ir 
akumuliatoriais. Tačiau kokie elementai sudarė tas baterijas, kokios 
rūgštys privertė jas veikti? Tai Robūras nuo visų slėpė, kaip ir pačių 
akumuliatorių sandarą. Kokia buvo jų teigiamų ir neigiamų polių 
prigimtis? To niekas nežinojo. Išradėjas baiminosi — ir ne be pagrindo 
— net išsiimti išradimo patentą. Vienaip ar kitaip, o sėkmė neabejotina: 
baterijos buvo nepaprastai galingos, rūgštys — bemaž negaravo ir 
neužšalo, akumuliatoriai savo savybėmis gerokai pranoko Foro — 
Selono — Folkmaro akumuliatorius, pagaliau srovės jėgą teko matuoti 
negirdėtu iki tolei amperų skaičiumi. Todėl " Albatrosas" turėjo beveik 
neribotos elektros energijos atsargas, ji, energija, varė visą propelerių 
sistemą, teikusią Robūro orlaiviui keliamąją ir traukiamąją galią, 
visiškai patenkino visus energijos poreikius bet kuriomis aplinkybėmis. 

Taigi, kartojame — idėja panaudoti elektrą kaip energijos šaltinį 
oro susisiekimui išskirtinai priklauso inžinieriui Robūrui. Tačiau jos 
gavimo būdą jis laikė giliai paslėpęs. Ir jeigu Veldono mokslo 
draugijos pirmininkas ir sekretorius nepajėgs jos atskleisti, tai visiškai 
įtikėtina, kad žmonija praras tą paslaptį. 

Savaime suprantama, kad skraidymo aparatas buvo gana patikimas 
— tą liudijo teisingai parinktas svorio centras, todėl ekipažas galėjo 
nesibaiminti, kad skrendantis orlaivis staiga pavojingai pakryps arba, 
ko gero, apsivers. 

Lieka tik išsiaiškinti, kokią medžiagą savo oro laivui naudojo 
inžinierius Robūras; beje pavadinimas "laivas" visiškai tinka 
"Albatrosui". Kas gi buvo toji medžiaga - tokia tvirta, kad aštrus Filo 
Evanso peilis negalėjo net palikti žymių, o dėdulė Prudentas niekaip 
neatspėjo jos kilmės? Paprastų paprasčiausias popierius! 


4- 51 


Jau daug metų tokios rūšies popierius plačiai gaminamas. Jo lapai 
sumirkomi dekstrinu ir krakmolu, o paskui perleidžiami per hidraulinį 
presą, tampa tvirti kaip plienas. Pagaminti iš tokio popieriaus, blokai, 
bėgiai ir vagonų ratai tvirtesni už metalo gaminius, bet kur kas 
lengvesni. Kaip tik šią popieriaus savybę, sujungęs su lengvumu, 
Robūras ir nutarė panaudoti, kurdamas savo skraidymo aparatą. 
Korpusas, denis, kabinos, kajutės — viskas buvo pagaminta iš šiaudų 
popieriaus, po presu virtusio vos ne metalu; šis popierius įgijo dar 
vieną savybę — pasidarė atsparus ugniai, — o tai ypač svarbu oro laivui, 
skrendančiam dideliame aukštyje. Įvairios kėlimo ir traukos 
mechanizmų sudėtinės dalys — ašys ir propelerių mentės — buvo 
pagamintos iš želatinuotos fibros (presuoto popieriaus), — taigi ir 
tvirtos, ir lanksčios. 

Si medžiaga, kurią galima gaminti įvairių formų, netirpstanti 
daugumoje dujų ir skysčių, konkrečiai — rūgštyse ir spirite, jau 
nekalbant apie jos izoliacines ypatybes, buvo tiesiog nepakeičiama 
"Albatroso" mašinų skyriuje. | 

Inžinierius Robūras, bocmanas Tomas Termneris, mechanikas su 
dviem padėjėjais, du vairininkai ir virėjas — viso aštuoni žmonės — 
sudarė "Albatroso" ekipažą; jie nesunkiai valdė skrendantį orlaivį. 
Medžiokliniai ir koviniai šautuvai, meškeriojimo įrankiai, elektriniai 
žibintuvai, stebėjimo prietaisai, busolės ir sekstantai, skirti nustatyti 
skrydžio kursui, termometras matuoti temperatūrai, įvairūs barometrai 
— vienas nustatyti pasiektam auksčiui, kitas - žymėti oro slėgio kaitą, 
trečias — pranašaujantis audrą, nedidelė biblioteka, portatyvinė 
spaustuvė, artilerijos pabūklas, pastatytas platformos centre ant 
besisukančio lafeto, šabloniškai užtaisomas ir šaudantis šešiasdešimties 
milimetrų kalibro sviediniais, parako ir kulkų atsargos, dinamito 
plytelės, virtuvė, šildoma akumuliatorių tiekiama srove, solidžios 
atsargos mėsos ir daržovių konservų, sukrautų kambūze šalia keleto 
brendžio, viskio ir džino statinaičių, — žodžiu, viskas, ko reikia, kad 
būtų galima keletą mėnesių nenusileisti, buvo sukaupta ir numatyta, 
jau nekalbant apie garsųjį trimitą! 

Be viso to, "Albatrose" stovėjo lengva, vandenyje neskęstanti 
guminė valtis, kuri galėjo išlaikyti aštuonių žmonių svorį upės, ežero 
arba ramios jūros paviršiuje. 

Tačiau ar pasirūpino Robūras parašiutais, jeigu atsitiktų netikėta 
katastrofa? Ne! Jis net galvoti nenorėjo apie galimą katastrofą. 
Propelerių ašys sukosi nepriklausomai viena nuo kitos, vienos gedimas 
netrukdė kitoms. O kad "Albatrosas" galėtų laikytis savo gimtojoje 

stichijoje — ore, pakako, jog veiktų bent pusė jo propelerių. 

— Savo "Albatroso" dėka, - netrukus pareiškė Robūras Užkariau- 
tojas naujiesiems svečiams, — svečiams per prievartą, - nuo dabar 
valdau septintąją dalį pasaulio, didesnę už Australiją, Okeaniją, Aziją, 
Ameriką ir Europą kartu paėmus, — savo oro Ikariją, kurią kada nors 
apgyvens tūkstančiai ikariečių! 


Septintasis skyrius, 


kuriame dėdulė Prudentas ir Filas Evansas kaip ir anksčiau nesileidžia 
įtikinami 


Veldono mokslo draugijos pirmininkas buvo apstulbintas, o jo 
kolega priblokštas. Bet ir vienas, ir kitas stengėsi neišsiduoti, 
neparodyti savo dabartinės būsenos. 

Užtat tarnas Frikolinas, sužinojęs, kad yra atsidūręs skraidymo 
mašinoje, nešančioje jį į erdves, pašiurpo iš siaubo ir net nemanė to 
slėpti. 

Tuo tarpu keliamieji propeleriai sparčiai sukosi virš keleivių galvų. 
Nors jie ir sukosi ganėtinai greitai, bet nesunkiai galėjai patrigubinti, 
jeigu "Albatrosas" panorėtų pakilti į aukštesnius atmosferos sluoksnius. 

Kai dėl dviejų propelerių, gana lėtai besisukančių, tai jie varė oro 
laivą viso labo dvidešimties kilometrų per valandą greičiu. 

Persisvėrę per bortą, "Albatroso" keleiviai galėjo apačioje išvysti 
ilgą ir vingiuotą vandens juostą, besirangančią tarsi paprastas upokšnis 
saulės spinduliuose. Iš tikrųjų tai buvo upė, beje, viena iš pačių 
didžiausių šioje vietovėje. Kairiajame jos krante ryškėjo kalnų 
grandinė, kuri tęsėsi į tolį, kiek galėjo akis aprėpti. 

— Ar nemalonėsite pagaliau mums pasakyti, kur esame? — paklausė 
dėdulė Prudentas virpančiu iš įniršio balsu. 

— Nematau jokio reikalo, - atkirto Robūras. 

— Tada, galimas daiktas, pasakykite, kur vykstame? -įsikišo Filas 
Evansas. 

— Į erdves. 

— Ir tai tęsis... 

— Tiek, kiek reikės. 

— Ar tik nekalbate apie kelionę aplink pasaulį? — ironiškai paklausė 
Filas Evansas. 

— Dar daugiau, - atkirto Robūras. 

— O jeigu ši kelionė mums nepatinka?.. - pradėjo dėdulė Prudentas. 

- Reikia, kad ji jus patenkintų. 

Stai kaip pakrypo santykiai tarp " Albatroso" šeimininko ir jo 
svečių, jeigu nenorime sakyti — kalinių. Bet Robūras, kaip matyt, 
pirmiausia norėjo duoti savo priešininkams laiko atsitokėti, pasigrožėti 
nuostabiu skraidymo aparatu, iškėlusiu juos į oro erdves, ir, žinoma, 
pasveikinti išradėją. Todėl jis ir vaizdavo, jog šiaip sau vaikšto po denį. 
Veldono mokslo draugijos nariai tuo metu galėjo savo noru arba 
studijuoti mašinų išdėstymą, arba apžiūrėti orlaivio kajutes ir visas 
kitas patalpas, arba visą dėmesį nukreipti į peizažą, kuris kuo 
puikiausiai vėrėsi apačioje. 

— Dėdule Prudentai, - prašneko Filas Evansas, — jeigu neklystu, 
mes dabar skrendame virš centrinės Kanados teritorijos. Upė, kuri teka 
į Šiaurės rytus, — tai Šventojo Lauryno upė. O miestas, kurį paliko 
užpakalyje, — Kvebekas. 

Tai iš tiesų buvo senovinis Šampleno miestas; jo geležiniai stogai 
blizgėjo saulėje tarsi reflektoriai. Vadinasi, " Albatrosas" pasiekė 
šiaurės platumos keturiasdešimt šeštąjį laipsnį, tai ir paaiškino tokį 
ankstyvą saulėtekį ir tokią neįprastai ilgą aušrą. 

— Taip, - pakartojo Filas Evansas, — šis miestas su tvirtove ant 
kalvos, išsidėstęs po mumis amfiteatru, — be abejonės, Kvebekas, 
Šiaurės Amerikos Gibraltaras. Štai jo katedros — anglų ir prancūzų! 
O štai ir muitinė, virš kurios kupolo plevėsuoja Britanijos vėliava! 

Filas Evansas dar nebaigė kalbėti, o Kanados sostinė jau ėmė nykti 
iš akių. Orlaivis įplaukė į lengvų debesų zoną, kurie pamažu uždengė 
žemę. 

Tuo laiku, pamatęs, kad Veldono mokslo draugijos pirmininkas 
ir sekretorius dėmesį nukreipė į išorinius " Albatroso" statinius, 
Robūras prisiartino prie jų ir paklausė: 

— Na kaip, ponai, ar dar abejojete, kad sunkesni už orą aparatai 
tinka oro susiekimui? 

Sunku buvo nepripažinti to, kas akivaizdu. Ir vis dėlto dėdulė 
Prudentas ir Filas Evansas nutylėjo. 

— Jūs tylite? — tęsė inžinierius. — Kaip matau, alkis jums trukdo 
kalbėti!.. Bet jeigu leidau sau pakviesti jus į ilgą kelionę erdvėmis, 
patikėkite, visiškai nesirengiu vaišinti šiuo menkai kaloringu maistu. 
Jūsų laukia pirmieji pusryčiai. 

Dėdulė Prudentas ir Filas Evansas jautė, kad alkis jau gana atkakliai 
save primena; todėl nutarė nebesilaikyti jokių ceremonijų. Galų gale 

pusryčiai nieko jų neįpareigoja! Kai jiedu grįš į Žemę, bus išsaugoję 
Robūro atžvilgiu visišką veiksmų laisvę. 

Juos bemat palydėjo į užpakalinę kabiną, kur buvo mažytė 
valgyklėlė. Čia, nuošaliau, stovėjo jau padengtas atskiras stalas, prie 
kurio jiedu turės valgyti visą kelionės laiką. Pusryčiams buvo paduota 
įvairių konservų, taip pat džiovintų paplotėlių, iškeptų perpus iš miltų, 
perpus iš mėsos miltelių, paskanintų nedideliu kiekiu lašinukų; iš tų 
paplotėlių, ištirpintų verdančiame vandenyje, išėjo puikus sultinys; 
paskui buvo patiekti keptos veršienos griežiniai ir arbata. 

Frikolinas irgi neliko pamirštas. Pirmojoje kabinoje jo laukė riebi 
sriuba, išvirta iš tų pačių džiovintų papločių. Galimas daiktas, jis 
gerokai išalko, kad vis dėlto šiaip taip papusryčiavo, nors dantys 
barškėjo iš baimės, o žandikaulis absoliučiai neklausė. 

— O jeigu šis daikčiukas staiga suduš?! O jeigu šis daikčiukas staiga 
suduš?! - piktdžiugiškai kartojo negras. 

Jis visą laiką jautė slegiančią baimę. Tik pagalvok! Juk jeigu jis 
nusiris iš pusantro tūkstančio metrų aukščio, tai pavirs paprasčiausiu 
paplotėliu! 

Po valandos dėdulė Prudentas ir Filas Evansas vėl pasirodė denyje. 
Robūro niekur nesimatė. Tik vairininkas stovėjo savo įstiklintoje 
būdelėje laivagalyje ir, įsmeigęs akis į busolę, kuo ramiausiai skrido 
inžinieriaus nurodytu kursu. 

Kai dėl likusių ekipažo narių, tai jie, matyt, dar pusryčiavo.Tiktai 
mechaniko padėjėjas, paskirtas prižiūrėti mašinoms, vaikščiojo nuo 
kabinos prie kabinos. 

Nors orlaivis skrido ganėtinai greitai, mūsų herojai bemaž to 
nepastebėjo; " Albatrosas" jau išlindo iš debesų, 0 apačioje —- už 
pusantro tūkstančio metrų —- pasirodė žemė. 

— Neįmanoma patikėti! — sušuko Filas Evansas. 

.- O mudu ir netikėsime, — atsakė dėdulė Prudentas. 

Jiedu nužingsniavo į orlaivio priekį ir dabar atidžiai įsispoksojo į 
atsiveriantį vakaruose horizontą. 

— O štai ir kitas miestas! — pastebėjo Filas Evansas. 

— Ar atpažįstate jį? 

— Taip! Man regis, tai Monrealis! 

— Monrealis?.. Bet juk mes praskridome virš Kvebeko viso labo 
prieš kokias dvi valandas! 

— Tai įrodo, kad oro laivas skrenda, šiaip ar taip, dvidešimt penkių 
Ijė per valandą greičiu. 

Iš tikrųjų tokiu greičiu ir skrido oro laivas, o įeigu keleiviai dėl to 

nepatyrė jokių pojūčių, tai todėl, kad " Albatroso" skridimo kryptis 
sutapo su vėju. Esant ramiam orui, šitoks greitis labai kliudytų 
žmonėms, nes nedaug tenusileidžia ekspreso greičiui. Skrendant prieš 
vėją, būtų neįmanoma stovėti denyje. 

Filas Evansas neapsiriko. Apačioje po "Albatrosu" pasirodė 
Monrealis, kurį buvo nesunku atpažinti pagal Viktorijos Bridžą — 
vamzdžių sumontuotą tiltą, permestą per Sventojo Lauryno upę, 
panašiai kaip geležinkelio tiltas Venecijoje nutiestas per lagūną. Paskui 
prieš akis atsivėrė plačios gatvės, milžiniškos parduotuvės, bankų 
pastatai, primenantys rūmus, katedros pastatas, neseniai pastatytas 
pagal Šventojo Petro katedrą Romoje, ir pagaliau juosiantis miesto 
ansamblį Mont Rojalio kalnas, ant kuriuos užveistas nuostabus par- 
kas. 

Laimei, Filas Evansas jau buvo svečiavęsis svarbiausiuose Kanados 
miestuose, todėl galėjo kai kurios iš jų atpažinti, neprašydamas Robūro 
paramos. Praskridęs Monrealį, " Albatrosas" apie pusę dviejų dienos 
pralėkė virš Otavos, įsikūrusios prie krioklių, kurie iš viršaus panašėjo 
į gigantišką verdantį katilą, besiliejantį per kraštus. Iš tikrųjų 
grandioziškas reginys! 

— O štai ir rūmai, kur posėdžiauja parlamentas! 

Tardamas šiuos žodžius, Filas Evansas parodė pastatą, panašų į 
Niurnbergo žaisliuką. Stūksantys ant kalvos rūmai mirgėjo įvairiomis 
spalvomis ir priminė parlamentą Londone, panašiai kaip Monrealio 
katedra turi bendrų bruožų su Šventojo Petro katedra Romoje. Taigi 
apačioje plytėjo Otava. 

Bet štai miestas ėmė mažėti ir netrukus pavirto šviesiu tašku 
horizonte. 

Buvo apie antrą valandą dienos, kai Robūras vėl pasirodė denyje. 
Jį lydėjo bocmanas Tomas Terneris. Inžinierius tarė jam keletą žodžių, 
o bocmanas perdavė juos padėjėjams, kurie budėjo laivo priekyje ir 
užpakalyje. Gavęs ženklą, vairininkas pakeitė " Albatroso" kursą dviem 
laipsniais į pietvakarius. Tą akimirką dėdulė Prudentas ir Filas Evansas 
išvydo, kad orlaivio traukiamieji propeleriai ėmė labai greitai suktis. 

Tarp kitko, ir šį greitį buvo nesunku dvigubai padidinti, tada 
orlaivis viršytų maksimalų greitį, koks tik iki tol žemėje buvo 
pasiektas. | 

Spręskite patys! Minininkai plaukia po dvidešimt du mazgus, tai 
yra po keturiasdešimt kilometrų per valandą; traukiniai anglų ir 
prancūzų geležinkeliais lekia po šimtą kilometrų, mechaninės rogės 
ant užšalusių Jungtinių Valstijų upių švilpia po šimtą penkiasdešimt; 

garvežys su krumpliaračių pavara, pagamintas Patersono dirbtuvėse, 
Erio ežero geležinkelio linijoje parodė šimto trisdešimties kilometrų 
greiųų, o lokomatyvas tarp Tormntono ir Džersio — šimtą trisdešimt 
septynis kilometrus. 

Tuo tarpu " Albatrosas", maksimaliai greitai sukantis jo traukia- 
miesiems propeleriams, galėjo skristi iki dviejų šimtų kilometrų per 
valandą, tai yra apie penkiasdešimt metrų per sekundę. 

Bet juk tai —- uragano, su šaknimis raunančio medžius, greitis arba 
škvalo, kuris praūžė virš Kagoro 1881 metų rugsėjo 21 d., lėkdamas 
iki šimto devyniasdešimt keturių kilometrų per valandą. Tai vidutinis 
pašto balandžio greitis, kurį viršija tik paprasta kregždė (67 metrai 
per sekundę) ir čiurlys (89 metrai per sekundę). 

Žodžiu, kaip apie tai sakė Robūras, " Albatrosas", panaudodamas 
visą savo propelerių galią, galėtų apskrieti žemės rutulį per du šimtus 
valandų, tai yra vos per aštuonetą parų! 

Beje, priminsime, kad tuo laiku geležinkelio bėgių ilgis visame 
žemės rutulyje sudarė keturis šimtus penkiasdešimt tūkstančių 
kilometrų, kitaip sakant, geležinkelio bėgiai galėtų vienuolika kartų 
apjuosti Žemę per pusiaują. Tarp kitko, tai mažai domino Robūrą! Argi 
jam nepriklausė visa oro erdvė, buvusi jo skraidymo mašinai patikima 
atrama? 

Ar reikia pridurti, kad paslaptingasis kūnas, kurio pasirodymas taip 
sujaudino abiejų pusrutulių gyventojus, buvo inžinieriaus Robūro 
orlaivis? Trimitas, garsiai aidėjęs dangaus erdvėse, priklausė bocmanui 
Tomui Terneriui. O vėliavos, pritvirtintos prie visų aukščiausių 
Europos, Azijos ir Amerikos pastatų, buvo Robūro Užkariautojo ir jo 
"Albatroso" vėliavos. 

Jeigu iki to laiko inžinierius laikėsi kai kurių atsargumo priemonių, 
kad liktų neatpažintas, jeigu keliavo daugiausia naktimis, tik retsykiais 
užžiebdamas savo elektrinius žibintus, o dienos metu slapstėsi už 
debesų, tai dabar, atrodė, nebenorėjo slėpti savo pergalės. Ar ne dėl 
to jis atvyko į Filadelfiją 1r įžengė į Veldono mokslo draugijos posė- 
džių salę, kad praneštų pasauliui apie savo nuostabų atradimą, kad ipso 
facto (pačiu faktu) įtikintų net pačius nepatikliausius priešininkus? 

Skaitytojas žino, kaip Robūras buvo priimtas, ir toliau pamatys, 
kokiems išbandymams jis pasmerkė minėtos mokslo draugijos 
pirmininką ir sekretorių. 

Tuo tarpu inžinierius prisiartino prie abiejų kolegų, kurie iš visų 
jėgų stengėsi nuslėpti, kokią nuostabą jiems sukėlė visa, ką prieš savo 
norą pavyko pamatyti ir išgyventi. Savaime aišku, abiejų anglosaksų 

kaukolėse glūdėjo toks užsispyrimas, kurį labai sunku nugalėti. 

Kita vertus, Robūras apsimetė to nepastebjs ir, tarsi tęsdamas 
daugiau kaip prieš porą valandų nutrauktą pokalbį, tarė: 

— Ponai, jūs, žinoma, klausiate savęs, ar gali mano skraidymo 
aparatas, kuo puikiausiai pritaikytas oro susisiekimui, dar labiau 
padidinti greitį? Jis būtų nevertas vadintis oro stichijų nugalėtoju, jeigu 
negalėtų sparčiau įveikti erdvės! Aš norėjau, kad oras taptų man 
patikima atrama, ir jis tapo. Supratau, kad, norėdamas nugalėti vėją, 
privalau paprasčiausiai būti stipresnis už jį, ir štai aš stipresnis už vėją! 
Man nereikia nei burių, kad skriečiau pirmyn, nei irklų ar ratų, kad 
padidinčiau savo skrydžio greitį, nei bėgių, kad lėkčiau dar greičiau. 
Oras — štai viskas, ko man reikia! Oras supa mane kaip vanduo 
povandeninį laivą, mano propeleriai rėžiasi į orą kaip garlaivio sraigtai 
į vandenį. Štai kaip aš išsprendžiau aviacijos problemą. Štai ko niekada 
nepasieks nei oro balionas, nei koks kitas lengvesnis už orą aparatas. 

Dėdulė Prudentas 1r Filas Evansas atkakliai tylėjo. Bet toks jų 
elgesys nė kiek neužgavo inžinieriaus. Jis tik truputį šyptelėjo ir tęsė: 

— Jūs tikriausiai klausiate savęs, ar gali " Albatrosas" skristi ne tik 
horizontaliai, bet ir vertikaliai, žodžiu, ar gali jis lenktyniauti su oro 
balionu net tada, kai kalbama apie viršutinius atmosferos sluoksnius? 
Betgi aš jums nepatarčiau su jūsų aerostatu "Pirmyn" lenktyniauti su 
mano " Albatrosu" ! 

Kolegos tik gūžtelėjo pečiais. Kaip tik čia jiedu, matyt, ir tikėjosi 
inžinierių pralaimėsiant. 

Robūras davė ženklą. Bematant oro laivo traukiamieji propeleriai 
sustojo. Iš inercijos nuskridęs gal apie mylią, " Albatrosas" 
nejudėdamas sustingo ore. 

Davus Robūrui antrąjį ženklą, keliamieji propeleriai ėmė suktis taip 
greitai, kad jų greitį i lyginti tik su garso sirenų sukimusi 
akustinių bandymų metu. Šių propelerių "pagimdytas" garsas frrIT 
paaukštėjo apytikriai oktava, tačiau truputį pritilo, nes propeleriai dabar 
sukosi praretėjusiame ore. Skraidymo aparatas šovė tiesiog aukštyn 
tarsi vieversys, kuris savo skvarbiu balsu nustelbia viską aplinkui. 

— Pone!.. Pone!.. — rūpinosi Frikolinas. — Kad tik šis daiktas 
nesudužtų! 

Atsakydamas Robūras tik paniekinamai šyptelėjo. Per keletą 
minučių " Albatrosas" pasiekė dviejų tūkstančių septynių šimtų metrų 
aukštį; toks aukštis išplėtė orlaivio keleivių akiratį iki septynias- 
dešimties mylių; paskui jis pakilo iki keturių tūkstančių metrų, ką rodė 
barometras, nukritęs iki 480 milimetrų. 

Padaręs šį bandymą, "Albatrosas" vėl nusileido žemiau. 
Viršutiniuose atmosteros sluoksniuose slėgis krenta, todėl sumažėja 
deguonies ore, taip pat ir kraujyje. Stai kur priežastis nelaimingų 
įvykių, ištikusių kai kuriuos oreivius! Robūras nenorėjo be reikalo 
statyti savo Žmonių į pavojų. 

Todėl " Albatrosas" vėl nusileido iki tokio aukščio, kuriame 
geriausia skristi; propeleriai dar sparčiau ėmė nešti į pietvakarius. 

— Dabar ponai, tikiuosi, gavo atsakymą į klausimą, kurį sau kėlė? 
— vėl paklausė inžinierius. 

Paskui, atsirėmęs čia pat, priekinėje laivo dalyje, ant turėklų, jis 
nugrimzdo į savo mintis. 

Kai Robūras vėl pakėlė galvą, šalia savęs išvydo vis dar stovinčius 
Veldono mokslo draugijos pirmininką ir sekretorių. 

— Inžinieriau Robūrai, - prašneko dėdulė Prudentas, kuris visomis 
jėgomis stengėsi susivaldyti, — veltui tikitės, kad mus domina 
klausimai, kuriuos jūs pats ir pateikiate! Tačiau mes irgi norime duoti 
klausimą, į kurį, tikimės, malonėsite atsakyti. 

— Klauskite. 

— Kokia teise remdamasis, jūs užpuolėte mus Fermonto parke, 
Filadelfijoje! Kokia teise uždarėte mus belangėje? Kuo remdamasis, 
savo skraidymo mašina tampote mus prieš mūsų pačių norą? 

— O kokia teise remdamiesi, ponai oro balionų mėgėjai, - pertraukė 
Robūras, — taigi kokia teise jūs mane įžeidėte, nušvilpėte ir savo klube 
grasinote taip įnirtingai, kad nuostabu, kaip aš išėjau iš ten gyvas? 

— Atsakyti — nereiškia klausti, — įsikišo Filas Evansas, — aš irgi 
reikalauju atsakyti: kokia teise?.. 

— Norite Žinoti? 

— Taip, norime. 

— Stipresniojo teise! 

— Koks cinizmas! 

— Ir vis dėlto taip! 

— O kaip ilgai, pone inžinieriau, — paklausė dėdulė Prudentas, kuris 
galų gale neteko kantrybės, - kaip ilgai numatote naudotis šia teise? 

— Kaip galite jūs, ponai, — ironiškai paklausė Robūras, — duoti man 
toki klausimą, kai jums pakanka nuleisti žvilgsnį ir gėrėtis reginiu, 
kuriam nėra lygaus visame pasaulyje? 

Tą valandėlę " Albatrosas" tarsi įsižiūrėjo į neaprėpiamą Ontarijo 
ežero veidrodinį paviršių. Jis ką tik praskrido virš šalies, kurią taip 
poetiškai pavaizdavo Kuperis, o dabar skriejo virš šio plataus vandens 
telkinio pietinio kranto, artėdamas prie garsiosios upės, kuri į jį neša 

Erio ežero vandenis, taškydama juos per savo slenksčius. 

Akimirką galingas gausmas, primenantis perkūnijos griaudėjimą, 
pasiekė oro laivą. Atrodė, drėgnas rūkas netikėtai pakilo aukštyn, — 
taip aiškiai padvelkė šviežiu oru. 

Tiesiai po "Albatrosu"' nuo slenksčių puslankiu krito milžiniški 
vandens srautai. Dingojos, tarsi skysto krištolo srovės, lauždamos 
saulės spindulius, spindi tūkstančiais vaivorykščių. Didingas reginys! 

Permestas per krioklį tiltelis tarsi gija jungė vieną krantą su kitu. 
Trimis myliomis žemiau matėsi kabantysis tiltas, kuriuo lėtai šliaužė 
traukinys, važiuodamas iš Kanados kranto į Amerikos krantą. 

— Niagaros krioklys! | 

Šie žodžiai netyčia išsprūdo Filui Evansui, tuo tarpu kai dėdulė 
Prudentas ėmėsi visų pastangų, kad nesusižavėtų visais tais stebūklais. 

Dar minutė — ir "Albatrosas" jau paliko užpakalyje upę, kuri 
Jungtines Valstijas skiria nuo Kanados teritorijos, ir tęsė savo skrydį 
virš neaprėpiamų Siaurės Amerikos platybių. 


Aštuntasis skyrius, 
iš kurio matyti, kad Robūras vis dėlto nutaria atsakyti į svarbų klausimą 


Vienoje užpakalinės kabinos kajutėje dėdulės Prudento ir Filo 
Evanso laukė dvi puikios kušetės, keletas pamainų patalynės ir apatinių 
baltinių, apsiaustai ir pledai. Netgi plaukdami transatlantiniu garlaiviu, 
jie neturėtų didesnių patogumų. Jeigu mūsų oreiviai prastai miegojo, 
tai tik todėl, kad užsimiršti trukdė visiškai suprantamas nerimas. Į kokį 
pavojingą nuotykį jiedu įtraukti? Kokie dar išbandymai jų laukia 
Robūro valia ir prieš jų pačių valią (teatleidžia mums skaitytojas dėl 
savaiminio kalambūro!)? 

„ Kaip baigsis visa ši avantiūra ir ko, tiesą sakant, nori inžinierius? 
Stai kokios mintys drumstė jų ramybę tą bemiegę naktų. 

Tarną Frikoliną apgyvendino " Albatroso" priekinėje dalyje, 
kajutėje greta orlaivio virėjo patalpos. Tokia kaimynystė jį visiškai 
tenkino: Frikolinas mėgo šio pasaulio galingųjų draugiją! Galų gale 
jis užmigo, bet per miegą jį kamavo košmarai — rodėsi, krenta į 
bedugnę arba galvotrūkčiais lekia iš aukštybių. 

O tuo tarpu kas galėjo prilygti sklandžiam orlaivio skridimui 
atmosferoje, ypač naktį, kai liovėsi bet koks vėjelis? Tylą drumstė tik 
besisukantys propeleriai. Kartais iš žemės pasiekdavo vienišas 
dundančio bėgiais garvežio švilpimas arba naminių gyvulių baubimas. 
Koks nuostabus instinktas! Tie žemės tvariniai jautė besiartinančią 
skraidymo mašiną ir iš baimės gailiai bliovė. 

Kitą dieną, birželio keturioliktąją, penktą valandą ryto dėdulė 
Prudentas ir Filas Evansas jau vaikštinėjo klojiniu, kuriuo buvo išklotas 
orlaivio denis. Per naktį niekas nepasikeitė: orlaivio priekyje kaip ir 
anksčiau stovėjo budėtojas, paskuigalyje — vairininkas. 

Tačiau kam čia reikėjo budėtojo? Argi jiems grėsė pavojus susidurti 
su kitu skraidymo aparatu? Savaime aišku, ne. Robūras dar nesusilaukė 
sumanių pasekėjų. Kai dėl susitikimo su kokiu nors oro balionu, tai 

atvejis buvo taip menkai galimas, kad į jį nevertėjo kreipti dėmesio. 
Šiaip ar taip, "Albatrosas" galėjo nesibaiminti. Tačiau susidūrimas 
liūdnai baigtųsi oro balionui: prisiminkite pasakėčią apie špižinį katilą 
ir molinį puodą! 

O vis dėlto ar taip jau nebuvo jokios grėsmės susidurti? Oro laivas, 
kaip ir bet kuris laivas, galėjo sudužti, jeigu kelią užstotų kalnas, kurio 
nepavyktų aplenkti arba perskristi. Kalnai buvo savotiški oro 
vandenyno rifai, todėl " Albatrosas" turėjo jų vengti taip, kaip vengia 
laivas jūroje. 

Tiesa, kaip ir dera kapitonui, inžinierius iš anksto numatė savo 
orlaiviui optimaliausią kursą, kai tenka skristi per pačius aukščiausius 
kalnagūbrius. "Albatrosas" nevengė kalnuotų kraštų, todėl blaivus 
protas reikalavo, kad ekipažas būtų pasiruošęs, jeigu orlaivis truputį 
nukryptų nuo nustatyto kurso. 

Apžiūrinėdami vietovę, tysojusią po jais, dėdulė Prudentas ir Filas 
Evansas išvydo didžiulį ežerą, prie kurio pietinio kranto artinosi 
"Albatrosas". Jie suprato, kad per naktį orlaivis perskrido Erio ežerą 
nuo pradžios ir galo. O kadangi jis lėkė tiesiai į vakarus, tai 
pastebėtasis ežeras galėjo būti tik Mičiganas. 

— Nėra jokios abejonės! — sušuko Filas Evansas. — Ta stogų 
sangrūda horizonte - Cikaga! 

Jis buvo teisus: prieš juos iš tikrųjų vėrėsi "Vakarų Valdovas“, 
miestas, kur susikerta septyniolika geležinkelio linijų, — milžiniška 
talpykla, kur gabenafhos prekės iš Indianos, Ohajo, Viskonsino, 
Misūrio - valstijų, sudarančių vakarinę Amerikos Federacijos dalį. 

Prisidėjęs puikius jūrų žiūronus, kuriuos rado savo kajutėje, dėdulė 
Prudentas nesunkiai įžiūrėjo svarbiausius miesto statinius. Filas 
Evansas jam vardijo bažnyčias, visuomeninius pastatus, daugybę 
"elevatorių", arba mechanizuotų sandėlių, pagaliau parodė didžiulį 
Sermano viešbutį, panašu į gigantišką žaidimų kauliuką; jo taškus 
atstojo šimtai langų, žvilgėjusių pastato fasaduose. 

— Jeigu mes skrendame virš Cikagos, — tarė dėdulė Prudentas, — 
tai įrodo, kad mes nusidanginome kur kas toliau į vakarus, negu 
priderėtų norintiems kuo skubiau grįžti namo. 

Iš tikrųjų "Albatrosas" vis labiau tolo nuo Pensilvanijos sostinės 
tiesiai į vakarus. 

Tačiau jeigu dėdulė Prudentas būtų sumanęs įtikinti Robūrą pasukti 
atgal į rytus, — vis tiek to nebūtų galėjęs padaryti: ar tai inžinierius 
buvo kažkuo užsiėmęs, ar tai dar miegojo, bet tą rytmetį neskubėjo 
išeiti iš kajutės. Taigi abiems oreiviams teko eiti pusryčiauti, taip ir 

nepamačius inžinieriaus. 

Nuo vakar dienos orlaivio greitis nepasikeitė. Jis skrido į vakarus 
pavėjui, todėl skrydis nekėlė nerimo keleiviams, o kadangi oro 
temperatūra krenta vienu laipsniu kas šimtas septyniasdešimt metrų 
aukščio, tai denyje nebuvo itin šalta. Laukdami inžinieriaus, dėdulė 
Prudentas ir Filas Evansas neskubiai šnekučiavosi, vaikščiojo, galimą 
sakyti, propelerių paunksmėje, kurie sukosi taip veržliai, kad jų 
žvilgančios mentės liejosi į perregimą diską. 

Po kokių dviejų su puse valandų " Albatrosas" ilgą laiką lėkė palei 
visą Ilinojaus valstijos šiaurinę sieną. Jis praskiejo virš " Vandenų 
Tėvo“ - Misisipės krantų, kuria plaukę dviejų denių garlaiviai iš 
viršaus atrodė kaip paprasti luoteliai. Paskui " Albatrosas" lėkė virš 
Ajovos valstijos, o vienuoliktą valandą ryto po keleiviais prašmėžavo 
Ajova Sitis. 

Vingiuotos kalvų, vadinamų "bluffs", virtinės kerta šią teritoriją 
Iš pietų į šiaurės vakarus. Jų aukštis nedidelis, todėl orlaivis nė nemanė 
bent pėda pakilti. Beje, kalvos netrukus ėmė žemėti ir virto plačiomis 
Ajovos lygumomis; visą vakarinę šios valstijos dalį, taip pat Nebraskos 
valstijos ruožą užima bekraštės prerijos, kurios plyti bemaž iki pat 
Uolėtųjų kalnų papėdės. Apačioje iš visų pusių tekėjo daugybė upelių 
— Misūrio intakai ir intakų intakai. Ant jų krantų matėsi miestai ir 
kaimai, tačiau pamažu jų vis retėjo, nes "Albatrosas" sparčiai artėjo 
prie Tolimųjų Vakarų rajonų. 

Nieko reikšmingesnio tą dieną neatsitiko. Dėdulė Prudentas ir Filas 
Evansas turėjo visišką laisvę. Vargu ar jie matė išsitempusį denio 
priekyje Frikoliną, kuris užmerkė akis, kad nieko neregėtų. Tačiau 
negras nejuto svaigstant galvos, kaip buvo galima manyti. Stovėdamas 
ant orlaivio denio, žmogus neturi orientyrų, todėl ir nejaučia galvos 
svaigulio, kuris apima užlipus ant aukšto pastato. Bedugnė netraukia. 
kai žiūri žemyn iš aerostato gondolos arba nuo orlaivio denio, tiksliau. 
po oreivio kojomis atsiveria ne bedugnė, o bekraštis horizontas, kuris, 
tarsi kildamas kartu su žmogumi, supa jį iš visų pusių. 

Antrą valandą " Albatrosas" praskrido virš Omachos. Įsikūręs prie 
Nebraskos valstijos sienos, Omacha Sitis — tikroji Tykiojo vandenyno 
geležinkelio širdis, gigantiško bėgių kelio, kurio ilgis pusantro 
tūkstančio Ijė ir kuris jungia Niujorką su San Francisku, centras. 
Akimirkai apačioje blankiai blykstelėjo gelsvas Misurio vanduo, o 
paskui išniro mediniai ir plytiniai pastatai miesto, pastatyto šio 
turtingiausio baseino centre, - tarsi geležinio diržo, juosiančio Šiaurės 
Amerikos taliją, sagtis. Nėra abejonių, kad kol orlaivio keleiviai 


66 


atidžiai apžiūrinėjo miestą, Omachos gyventojai savo ruožtu atkreipė 
dėmesį į keistą skraidymo aparatą. Vis dėlto jų nuostaba regint danguje 
skriejanti " Albatrosą" vargu ar galėjo lygintis su Veldono mokslo 
draugijos pirmininko ir sekretoriaus nuostaba, kai jiedu pirmą sykį 
suprato, jog skrenda orlaiviu. 

Šiaip ar taip, bet "Albatroso" pasirodymas netrukus turėjo tapti 
Jungtinių Valstijų laikraščių laimikiu ir paaiškinti paslaptingąjį 
reiškinį, kuris tiek laiko kėlė nerimą visam pasauliui. 

Po valandos Omacha jau dingo iš akių. Netrukus neliko abejonių, 
kad laivas pasuko į šiaurę, palikdamas nuošalyje Platos upės vagą, 
kurios slėnyje Tykiojo vandenyno geležinkelis eina per prerijas. Tai 
labai nepatiko dėdulei Prudentui ir Filui Evansui. 

— Nejaugi jis rimtai galvoja įvykdyti savo nevykusį planą ir 
nuskraidinti mudu į kitą žemės rutulio pusę? — paklausė vienas iš jų. 

— Be to, prieš mūsų valią! - palaikė antrasis. —- Robūrai, saugokis! 
Aš ne toks žmogus, kad leisčiau su savimi daryti viską, kas kam šaus 
į galvą!.. 

— Aš irgi! — prisidėjo Filas Evansas. — Tačiau patikėkite, dėdule 
Prudentai, jums reikia sutramdyti savo įkarštų... 

— Sutramdyti įkarštį ?! 

- Ir kol kas suvaldyti pyktį... 

Penktą valandą vakaro, aplenkęs Juoduosius kalnus, apaugusius 
eglėmis ir kedrais, " Albatrosas" skriejo virš teritorijos, kurią 
amerikiečiai pavadino Nebraskos valstijos Laukinėmis Zemėmis. 

Prieš akis atsivėrė netvarkingai susigrūdusios ochros spalvos kalvos 
— kalnų nuolaužos, kalnų, kurie tarsi griuvo ant žemės ir griūdami 
suskilo į daugybę gabalų. Iš toli tie luitai atrodė neregėtai negirdėtai 
keisti. Tai ten, tai:šen viduryje šio gigantiško akmeninio kegelbano, 
atrodė, kilo viduramžių miestų su pilimis, fortais ir bokštais griuvėsiai, 
suirusios tvirtovės su šaudymo angomis ir sargų būdelėmis. Iš tikrųjų 
Laukinės Žemės - viso labo tik milžiniškos kapinės, kuriose boluoja 
miriadai prieštvaninių storaodžių ir šarvuotųjų gyvūnų, sakoma, net 
senovinių žmonių kaulai; juos visus į šias vietas atvijo kažkokia 
nežinoma geologinė katastrofa, įvykusi senų senovėje. 

Artėjant nakčiai, Plato upės baseinas liko užpakaly. Dabar iki pat 
horizonto, stipriai pasikeitusio dėl aukščio, kuriame skrido 
"Albatrosas", tysojo plyna lyguma. 

Šiąnakt jau nedrumstė padangių tylos skvarbūs garvežių švilpesiai 
ir žemabalsės garlaivių sirenos. Retkarčiais orlaivio, tuo metu skridusio 
kur kas žemiau, keleivių ausis pasiekdavo pratįsas baubimas: tai 

maurojo bizonai, klajojantys po prerijas, ieškantys vandens šaltinių ir 
sodrios žolės. Kai jie nutildavo, girdėdavosi žolės po jų kanopomis 
traškesys, panašus į duslų bangų šlamesį; šiame fone puikiai išsiskyrė 
nenutrūkstamas, vibruojantis " Albatroso" propelerių gaudimas. 

Retsykiais apačioje nuskardėdavo vilko arba lapės kauksmas, 
laukinės katės riksmas bei staugimas kojoto, to canis latrans (lojančio 
šuns), kuris savo garsiu lojimu visiškai pateisino lotynišką pavadinimą. 

Nakties oras buvo sklidinas aštraus mėtų, šalavijų ir pelynų kvapo, 
sumišusio su stipriu spygliuočių aromatu. 

Pagaliau, norėdami išvardinti visus sklindančius iš žemės garsus, 
turime nepamiršti ir rūstaus staugsmo, bet šį sykį ne kojoto: tai rėkė 
raudonodis; nė vienas prerijų gyventojas nesumaišytų jo su grobuonių 
balsais. 

Kitą rytą, birželio 15 dieną, penktą valandą Filas Evansas išėjo į 
denį iš savo kajutės, tikėdamasis, kad jam pagaliau nusišypsos laimė 
sutikti Robūrą. 

Trokšdamas žinoti, kodėl vakar nesirodė inžinierius, jis kreipėsi į 
bocmaną Tomą Ternerį. 

Tai buvo keturiasdešimt penkerių metų anglas, galingo sudėjimo, 
kresnas, plačiapetis, neproporcingai didele galva: tokias negražias 
galvas mėgo piešti Hogartas, savo teptuku vaizdavęs šią anglosaksų 
rasės atstovams būdingą savybę. Tegu skaitytojas atidžiai įsižiūri į 
ketvirtąją graviūrą, įdėtą "Harlots Progress“, ir jis ten išvys ne tik 
Tomo Ternerio galvą ant kalinio pečių, bet ir įsitikins, jog jo veidas 
toli gražu nekelia malonaus įspūdžio. 

— Ar pamatysime šiandien inžinierių Robūrą? — paklausė Filas 
Evansas. 

— Nežinau, - atsakė Tomas Ternenis. 

— Neklausiu jūsų, ar jis neišvyko... 

— Galimas daiktas. 

— Ir kada sugrįš... 

— Kai tik baigs savo reikalus! 

Tai pasakęs, Tomas Terneris žengė į kabiną. 

Filui Evansui teko tenkintis šiuo atsakymu, kuris visiškai 
nenuramino, juolab kad, patikrinęs su busole, nustatė, jog " Albatrosas" 
ir toliau skrenda į šiaurės vakarus. 

Koks nepanašus dabar buvo peizažas, atsivėręs prieš orlaivio 
keleivių akis, į išvakarėse paliktą nederlingą Laukinių Žemių teritoriją! 

Nutolęs tūkstantį kilometrų nuo Omachos, “ Albatrosas" skrido virš 
vietovės, kurios Filas Evansas negalėjo atpažinti dėl to, kad niekada 

čią nebuvojo. Neskaitlingi fortai, pastatyti sulaikyti indėnams, 
šmėkščiojo ant kalvų, išraižytų taisyklingomis geometrinėmis tvorų 
linijomis, kurios raitėsi apie įvairius statinius. Retai kur matėsi kaimai 
šiame menkai apgyventame krašte, visiškai nepanašiame į auksingas 
Kolorado žemes, nusidriekusias keliais laipsniais piečiau. 

Tolumoje kol kas dar labai neaiškiai ėmė ryškėti kalnų grandinės 
kontūrai; kylančios saulės spinduliai jų viršūnės dažė rausvomis 
spalvomis. 

Tai buvo Uolėtieji kalnai. 

Tą rytmetį dėdulė Prudentas ir Filas Evansas iškart pajuto stipriai 
atšalus. Tačiau temperatūros pažemėjimo negalėjai aiškinti oro kaita: 
saulė kaip ir anksčiau liejo dangų akinančia šviesa. 

— Kaip matyti, " Albatrosas" pakilo į viršutinius oro sluoksnius, — 
tarė Filas Evansas. 

Iš tikrųjų barometras, kabojęs ant centrinės kabinos sienos, nukrito 
iki penkių šimtų keturiasdešimt milimetrų, — tai atitiko apytikriai trijų 
tūkstančių metrų aukšįų. Skristi tokiame aukštyje orlaivį vertė kalnuotas 
vietovės reljefas. 

Beje, prieš valandą orlaivis tikriausiai skrido ne žemiau kaip 
keturių tūkstančių metrų aukštyje, nes paliko už savęs viršukalnes, 
padengtas amžinuoju sniegu. 

Niekas negalėjo padėti dėdulei Prudentui ir jo pašnekovui nustatyti, 
kas čia per kraštas. Naktį " Albatrosas", skrisdamas dideliu greičiu, 
galėjo nukrypti į šiaurę arba į pietus, ir to visai pakako, kad jiedu 
prarastų orientaciją. 

Vis dėlto, apsvarstę įvairias, daugiau ar mažiau realias hipotezes, 
jiedu pagaliau nutarė: tysojusi po jais vietovė, iš visų pusių apsupta 
kalnų, galimas daiktas, buvo ta sritis, kurią Jungtinių Valstijų 
kongresas 1872 metais kovo mėnesį paskelbė Nacionaliniu parku. 

"Albatrosas" ir iš tikrųjų skrido virš šio vienintelio tokio pobūdžio 
krašto. Jis visiškai nusipelnė būti vadinamas parku, tačiau tokiu, kur 
vietoje kalvų stūkso kalnai, vietoje tvenkinių — ežerai, vietoje upelių 
— upės, vietoje labirintų — kalnų cirkai, pagaliau vietoje fontanų — 
neįtikėtinos galios geizeriai. 

Per keletą minučių oro laivas pralėkė virš Jeloustono upės krantų, 
dešinėje palikęs Stivensono kalną, ir pasiekė didelio ežero, pavadinto 
kaip ir anksčiau minėta upė, krantus. Kokie vaizdingi buvo šio 
natūralaus vandens telkinio kontūrai, kurio smėlėti krantai, nuberti 
obsidiano ir krištolo šukėmis, švytėjo atspindėdami saulės spindulius 
tūkstančiais ploniausių briaunelių! Kaip nuostabiai išsimėčiusios 

salelės po visą ežero paviršių! Kaip aiškiai šiame milžiniškaine 
veidrodyje atsispindėjo žydras dangus! Prie Jeloustono ežero, vieno 
iš pačių aukštutinių žemės rutulyje, krantų sulėkė tūkstančiai 
plunksnuočių karalystės gyventojų — pelikanai, gulbės, žuvėdros, žąsys, 
berniklės, narai! Jo skardingi krantai vietomis buvo tankiai apaugę 
žalių medžių — pušų ir lapuočių — guotais. Atkalnėse matėsi gausybė 
plyšių, virš kurių virto garai: jie sklido iš žemės gelmių tarsi iš 
milžiniško katilo, kuriame požemių ugnys visada virino vandenį. 

Virėjui čia pasitaikydavo retas džiaugsmas be skaičiaus prisigaudyti 
upėtakių — vienintelių žuvų, kurių miriadai veisiasi Jeloustono ežero 
vandenyse. Tačiau " Albatrosas" visą laiką skrido tokiame aukštyje, 
kad pažvejoti nė nemanė, nors laimikis, be jokios abejonės, būtų 
nuostabus. 

Bet po trijų ketvirčių valandos oro laivas jau perkirto ežerą ir 
priartėjo prie srities, kur trykšta daugybė geizerių, savo grožiu 
nenusileidžiančių patiems pukiausiems Islandijos geizeriams, 
Persilenkę per bortą, dėdulė Prudentas ir Filas Evansas susižavėję 
spoksojo į karšto vandens sroves, kurios kilo aukštyn tarsi stengdamosi 
aptaškyti " Albatrosą". 

Ypač puikiai išrodė keletas geizerių: "Vejeris", kurio čiurkšlės ore 
pavirsta savotiškais žibančiais vainikais, "Tvirtoji pilis“, kuri tarsi 
svaido vandens stulpus, "Senasis draugas“ su savo fontanais, 
apvainikuotais vaivorykšte, ir " Gigantas", iš gelmių į dangų mušantis 
galingą vandens srovę, kurios skersmuo — dvidešimt pėdų, o aukštis 
— du šimtai pėdų! 

Sis su niekuo nepalyginamas, galima sakyti, vienintelis pasaulyje 
reginys buvo, matyt, gerai žinoma Robūnui, nes jis net neišėjo į denį. 
Nejaugi inžinierius nukreipė " Albatrosą" virš nacionalinio draustinio 
tik dėl to, kad suteiktų malonumą savo svečiams? Šiaip ar taip, jis 
nelaukė jų dėkingumo. Nepaliko savo kajutės ir vėliau, kai septintą 
valandą ryto orlaivis pradėjo drąsiai kopti per Uolėtuosius kalnus. 

Žinoma, kad šis kalnų masyvas tęsiasi tarsi gigantiškas nugarkaulis 
nuo Šiaurės Amerikos kryžkaulio iki pakaušio, pereinančio į Meksikos 
Andus. Šią galingą kalnų virtinę, kurios ilgis — trys su puse tūkstančio 
kilometrų, vainikuoja Džemso viršukalnė, kurios aukštis siekia bemaž 
dvylika tūkstančių pėdų. 

Nėra abejonių, kad, pagreitinęs savo sparnų — propelerių 
apsisukimus, * Albatrosas" tarytum paukštis, kylantis į padangę, galėtų 
perskristi virš pačių aukščiausių šios kalnų sistemos taškų ir vienu 
šuoliu pasiektų Oregono ir Jutos valstijas. Tačiau atlikti tokį manevrą 

nebuvo jokio reikalo, nes esama perėjų, per kurias lengviau įveikti 
kalnų barjerą, nesibraubant per kalnagūbrius. Uolėtuosiuose kalnuose 
esama keleto "kanjonų" — platesnių ir siauresnių tarpeklių, tinkančių 
šiam tikslui. Pavyzdžiui, tokia yra Bridžero perėja, per kurią vingiuoja 
Tykiojo vandenyno geležinkelis, paskui bėgantis per mormonų žemę; 
kitos perėjos yra šiauriau ar piečiau. 

Kaip tik į vieną tokį kanjoną ir taikėsi " Albatrosas", sumažinęs 
greitį, kad neužkliūtų už tarpeklio sienų. Sumanus vairininkas, kurio 
tvirta ranka patikimai spaudė paklusnų vairą, vedė oro laivą kaip 
vedamas pirmos klasės jūrų laivas Karališkojo jachtklubo varžybose. 
Tai iš tikrųjų buvo puikus reginys. Nepaisydami viso savo apmaudo, 
abu "sunkesnių už orą aparatų" priešininkai žavėjosi tobulu orlaiviu. 

Trumpiau negu per'dvi su puse valandos " Albatrosas" įveikė 
kolosalų kalnagūbrį ir vėl skrido ankstesniu greičiu — šimtą kilometrų 
per valandą. Nusileidęs žemiau, jis dabar lėkė į pietvakarius, 
rengdamasis skersai kirsti Jutos valstijos teritoriją. Orlaivis jau buvo 
nusileidęs keletą šimtų metrų, kai dėdulės Prudento ir Filo Evanso 
dėmesį patraukė kažkokie švilpesiai. 

Švilpė Tykiojo vandenyno geležinkeliu į Didžiojo Sūriojo ežero 
miestą važiuojantis traukinys. 

Tą akimirką, paklusęs slaptam įsakymui, " Albatrosas" nusileido 
dar žemiau ir ėmė skristi virš visu greičiu dumiančio sąstato. Orlaivį 
bemat pastebėjo. Keletas žmonių pasirodė vagonų tarpduriuose. Paskui 
daugybė keleivių pasipylė į aikšteles, jungiančias amerikietiškų 
traukinių vagonus.Kai kurie net nepabūgo užsiropšti ant vagonų stogų, 
kad geriau pamatytų skraidymo mašiną. Ore ėmė skambėti įvairiausi 
riksmai; bet net šie sveikinimai neprivertė Robūro išeiti į denį. 

“Albatrosas" dar labiau nusileido, sumažinęs keliamųjų propelerių 
apsisukimus ir sulėtinęs greitį, kad neaplenktų traukinio, kurį palikti 
uodegoje jam buvo vieni niekai. " Albatrosas" skrido virš sąstato tarsi 
gigantiškas vabalas, bet kiekvieną valandėlę galėjo virsti didžiuliu 
grobuoniu paukščiu. Orlaivis nukrypdavo tai į dešinę, tai į kairę, 
užskubėdavo pirmyn, grįždavo atgal, o virš jo išdidžiai plevėsavo 
Juoda vėliava su auksiniu saulės disku vidury. Atsakydamas traukinio 
viršininkas irgi išskleidė papuoštą trisdešimt septyniomis žvaigždėmis 
Amerikos Federacijos vėliavą. 

Veltui mūsų kaliniai bandė pasinaudoti patogia proga ir pranešti, 
kas juos ištiko. Veltui Veldono mokslo draugijos pirmininkas šaukė 
iš visos gerklės: 

— Aš esu dėdulė Prudentas iš Filadelfijos! 

O draugijos sekretorius jam antrino: 

— Aš esu Filas Evansas, jo kolega! 

Jų balsai prapuolė garsiuose riksmuose "valio", kuriais traukinio 
keleiviai sveikino " Albatrosą". 

Bet štai ant denio pasirodė trys ar keturi ekipažo nariai. Vienas iš 
jų jūreivių papročiu, kai aplenkia kitą laivą, parodė traukinio 
mašinistui lyno galą, su pašaipa siūlydamasis pririšti ir buksyruoti. 

"Albatrosas" nudūmė pirmyn savo įprastu greičiu; po kokio 
pusvalandžio jis paliko ekspresą toli užpakalyje, — greitai paskutinis 
garvėžio dūmelis ištirpo horizonte. 

Pirmą valandą dienos tolumoje pasirodė didžiulis diskas, kuris 
atmušinėjo saulės spindulius tarsi gigantiškas reflektorius. 

— Cia, galimas daiktas, mormonų sostinė Solt Leik Sitis! - sušuko 
dėdulė Prudentas. 

Iš tikrųjų po jais plytėjo Didžiojo Sūriojo ežero miestas, o 
žvilgantis diskas buvo apvalus kupolas šventyklos, kurioje patogiai 
įsitaisydavo apie dešimt tūkstančių "šventųjų" — mormonų. Tarsi 
išgaubtas veidrodis kupolas įvairiomis kryptimis atmušinėjo spindulius. 

Sis didelis miestas, išsidėstęs Vosatčo kalnų, iki pusės apaugusių 
kedrais ir eglėmis, papėdėje, stovi ant naujojo Jordano kranto, sraunios 
upės, nešančios Jutos vandenis į Didįjį Sūrųjį ežerą. Iš oro laivo 
miestas atrodė tarsi šaškių lenta, į kurią iš tikrųjų panašėja daugelis 
Amerikos miestų; bet apie šią šaškių lentą, manding, galėjai sakyti, 
kad joje "daugiau damų negu langelių“, nes, kaip Žinia, mormonai 
pripažįsta daugpatystę. Aplinkui plytėjo gerai prižiūrimas, žaliuojantis, 
turtingas kraštas, kuriame avių — tūkstančių tūkstančiai. 

Ir pats miestas, ir jo apylinkės šmėkštelėjo kaip šešėlis, — 
“Albatrosas" veržliai nuskriejo į pietvakarius. Dabar jo skridimo greitį 
mūsų kolegos ganėtinai jautė, nes jis viršijo vėjo greitį. 

Netrukus orlaivis jau skrido virš Nevados. Sidabro turtingą šios 
valstijos teritoriją nuo auksingų Kalifornijos žemių skyrė tiktai Sjeros 
kalnai. 

— Einu lažybų, —- pareiškė Filas Evansas, — kad dar iki nakties 
pamatysime San Francisko ugnis! 

— O kas toliau? — paklausė dėdulė Prudentas. 

Šeštą valandą vakaro oro laivas perkirto Sjera Nevados kalnagūbrį 
per Trakų perėją, kuria eina geležinkelio bėgiai. Beliko įveikti viso 
labo tris šimtus kilometrų, kad " Albatrosas" pasiektų jei ne San Fran- 
ciską, tai jau, šiaip ar taip, Kalifornijos valstijos sostinę — Sakramentą. 

Orlaivis skrido tokiu dideliu greičiu, kad dar neišmušus aštuntos 

valandos vakaro, vakaruose pasirodė Kapitolijaus kupolas, kuris 
netrukus dingo priešingoje dangaus skliauto pusėje. 

Tą valandėlę denyje pasirodė Robūras. Kolegos nuskubėjo prie jo. 

— Inžinieriau Robūrai, - pradėjo dėdulė Prudentas, — mes jau 
pasiekėme vakarines Amerikos ribas! Ar ne laikas nutraukti jūsų 
pokštą? 

— Aš niekada nejuokauju, — atkirto Robūras. 

Jis davė ženklą. " Albatrosas" nėrė žemyn taip greitai, kad 
keleiviams teko skubiai slėptis kabinose. 

Nespėjo užsidaryti kajutės durys, kai dėdulė Prudentas subliuvo: 

— Dar akimirka, ir aš jį būčiau pasmaugęs! 

— Mes turime bėgti! — atsiliepė Filas Evansas. 

— Taip!.. Nieko nepaisydami! 

Ūmai juos pasiekė pratisas ūžesys. 

Tai buvo jūros bangų mūša į pakrantės uolas. Apačioje alsavo 
Tykusis vandenynas. 


Devintasis skyrius, 


kuriame " Albatrosas" įveikia dešimties tūkstančių kilometrų atstumą ir skrydį 
baigia puikiu šuoliu 


Dėdulė Prudentas 1r Filas Evansas galutinai nutarė bėgti. Tačiau 
kodėl jiedu nesiryžo atvirai stoti į kovą? Juk drąsiai puldami jie galėtų 
tapti padėties viešpačiais " Albatrose" ir ramiai nusileisti ant žemės 
kokiame nors Jungtinių Valstijų punkte. Tačiau negalima pamiršti, kad 
orlaivio ekipažą sudarė aštuonetas sveikų vyrukų, ir tikėtis juos 
nugalėti dviese, — Frikolinu kliautis nebuvo jokios prasmės, — 
gryniausia beprotybė! Taigi teko veikti gudrumu, kadangi nepakako 
fizinių jėgų. Reikėjo laukti, kai " Albatrosas" nusileis ant žemės. 

Šią mintį Filas Evansas ir stengėsi įteigti savo karštakošiui bičiuliui, 
nes visą laiką baiminosi, kad dėdulė Prudentas kokiu nors neapgalvotu 
poelgiu neapsunkintų ir taip jau prastos padėties. 

Bet, šiaip ar taip, veikti dar buvo ne laikas. Orlaivis milžinišku 
greičiu dūmė virš šiaurinės Tykiojo vandenyno dalies. Kitą rytą, 
birželio 16 dieną, Žemė visiškai dingo iš akių. Kadangi Amerikos 
pakrantė, pradedant nuo Vankuverio salų ir baigiant Aleutų salų grupe 
(Siaurės Amerikos dalimi, kurią Rusija 1867 metais perleido 
Jungtinėms Valstijoms), panaši į įtemptą šiaurės vakarų kryptimi lanką, 
buvo visiškai tikėtina, kad " Albatrosas" vėl kirs šios pakrantės vakarinę 
dalį, jeigu tik skridimo kryptis iki to laiko nepasikeis. ž 

Kokios ilgos dabar atrodė abiems kolegoms naktys! Stai kodėl 
rytais jiedu skubėdavo iš savo kajučių į denį. Tačiau kai tą rytmetį 
įžengė į denį, pasirodė, kad aušra jau senokai paauksino rytinę dangaus 
pusę. Artėjo birželio saulėgrįža — pati ilgiausia diena visame Siaurės 
pusrutulyje, o ties šešiasdešimtąja paralele tuo metu bemaž nesutemsta. 

Savo papratimu, o galimas daiktas, ir tyčia, inžinierius Robūras tą 
dieną nesiskubino išeiti iš kabinos. Pagaliau pasirodęs denyje, jis 
pasitenkino tuo, kad tylomis nusilenkė abiems svečiams, sutikęs juos 

orlaivio užpakalyje. 

Tuo metu įsidrąsino palikti kajutę ir Frikolinas. Jis neryžtingai 
žengtelėjo pirmyn kaip žmogus, einąs per klampią dirvą. Jo akys buvo 
paraudusios nuo nemigos, žvilgsnis klaidžiojo, kojos pynėsi. 
Pirmiausia jis paskubom žvilgtelėjo aukštyn ir atsiduso su 
palengvėjimu: keliamieji propeleriai sukosi vienodai ir nestabčiodami. 

Paskui negras. netvirtai žengdamas, nusliūkino prie turėklų ir, kad 
neprarastų pusiausvyros, įsikibo į juos abiem rankom. Iš visko matėsi, 
kad ir jis panoro žvilgtelėti į šalį, virš kurios skrido " Albatrosas" ne 
daugiau kaip dviejų šimtų metrų aukštyje. 

Frikolinas, galimas daiktas, pasiutusiai išdrąsėjo, nes greitai nutarė 
rizikuoti savo asmenybe. Reikia manyti, jis smarkiai didžiavosi savo 
narsumu. 

Iš pradžių negras atsitraukė visu kūnu nuo turėklų; paskui juos 
papurtė abiem rankom, kad įsitikintų jų tvirtumu; po to išsitiesė; 
galiausiai pasilenkė pirmyn ir, pamažu priėjęs, pažvelgė už borto. Nėra 
ko ir šnekėti, kad visus šiuos gimnastikos pratimus jis darė užsimerkęs. 
Pagaliau atvėrė akis. 

Koks klyksmas išsiveržė iš jo krūtinės! Kaip neįtikėtinai vikriai 
jis atšoko nuo turėklų! Ir kaip stipriai įtraukė galvą tarp pečių! 

Toli apačioje Frikolinas išvydo bekraštį vandenyną. Jeigu negro 
plaukai nebūtų tokie garbanoti, tikriausiai būtų atsistoję piestu. 

— Jūra!.. Jūra!.. — surypavo jis ir būtų griuvęs ant denio, jeigu 
atskubėjęs virėjas nebūtų sugriebęs. 

"Albatroso" virėjas Fransua Tapažas buvo prancūzas, galbūt 
gaskonietis. Jeigu ir nebuvo gaskonietis, tai, šiaip ar taip, vaikystėje 
kvėpavo Garonos oru. Kaip Fransua Taražas įsitaisė tarnauti 
inžinieriui? Kokiam atsitiktinumui jis turėjo dėkoti, kad tapo oro laivo 
ekipažo nariu? Apie tai nieko nežinome. Ką ten besakytum, šis 
linksmuolis angliškai plepėjo kaip tikras jankis. 

— Ei, laikykis, laikykis! — sušuko jis, vaišindamas negrą stipriai 
niuksais per pašones. 

— Misteri Tapažai!.. — tik tiek ir galėjo išlementi vargšelis, 
svaidydamas beviltiškus žvilgsnius į propelerius. 

— Ko tau, Frikolinai? 

— Sis daiktas dar niekada nebuvo sudužęs? 

— Ne! Tačiau anksčiau ar vėliau suduš. 

— Kodėl?.. Dėl ko?.. 

— Dėl to, kad viskas suvalgoma, viskas dūžta, viskas baigiasi, kaip 
sakoma mūsų krašte. 

— Bet juk po mumis jūra!.. 

— Jeigu jau kristi, tai geriau į jūrą. 

— Bet tada paskęsime!.. 

— Geriau paskęsti, negu sudužti į gaba-liu-kus! — atsakė Fransua 
Tapažas, skanduodamas kiekvieną skiemenį. 

Po kurio laiko Frikolinas, rangydamasis tarsi driežas, šmurkštelėjo 
į savo kajutę. 

Visą tą dieną, birželio 16-ąją, orlaivis skrido vidutiniu greičiu. 
Laikydamasis vos šimtą pėdų virš vandens, jis sklandžiai nėrė virš 
saulės užlieto ir tarsi snūduriuojančio vandenyno paviršiaus. 

Dėdulė Prudentas ir jo palydovas sėdėjo kajutėje, nepageidaudami 
susitikti su Robūru, kuris, papsėdamas pypkę, vaikštinėjo po denį tai 
vienišas, tai kartu su savo bocmanu Tomu Terneriu. Keliamieji 
propeleriai sukosi bemaž dukart lėčiau negu paprastai, tačiau ir to 
pakako išlaikyti skraidymo aparatą žemuosiuose atmosferos 
sluoksniuose. 

Taigi, jeigu toje Tykiojo vandenyno dalyje būtų veisęsi daug Žuvų, 
"Albatroso" ekipažas būtų noriai Žvejojęs, nes ši pramoga būtų ne tik 
išblaškiusi kelionės monotoniją, bet ir papildžiusi kasdienį racioną. 
Tačiau vandens paviršiuje retkarčiais pasirodydavo tik banginiai su 
geltonomis papilvėmis; gyvūnai neretai siekė iki dvidešimt penkių 
metrų ilgio. Tai grėsmingiausi banginių giminės atstovai, sutinkami 
šiaurės jūrose. Net banginių medžiotojai nerizikuoja jų liesti — tokia 
baisi šių jūros milžinų jėga. 

Tačiau panaudojus įprastą harpūną arba Fletčerio sviedinį, neretai 
vadinamą "bomba-ietis", kurių nemažai buvo orlaivyje, ekipažo nariai 
daug nerizikuodami galėjo pamedžioti banginius. 

Bet kam reikia beprasmiškų žudynių? Ir vis dėlto, matyt, trokš- 
damas vaizdžiai pademonstruoti Veldono mokslo draugijos nariams 
puikiausias " Albatroso" savybes, Robūras leido pradėti medžioti vieną 
iš tų milžiniškų gyvūnų. 

Išgirdę šūksnius: "Banginis! Banginis!“, dėdulė Prudentas ir Filas 
Evansas išlėkė iš kajutės. Ar nepasirodė koks nors banginių medžiotojų 
laivas?. Jiedu taip troško išsivaduoti iš skrendančio kalėjimo, kad, 
pasirodžius jūroje laivui, buvo pasiruošę šokti į vandenį, tikėdamiesi, 
kad juos paimtų pasiųsta valtis. 

Visi "Albatroso" ekipažo nariai bemat išsirikiavo denyje. 
Nekantriai laukė. 

— Gal jau imkimės, vade? — paklausė bocmanas Terneris. 

— Gerai, Tomai, — atsakė inžinierius. 


78 


Mechanikas ir abu jo padėjėjai tuoj pat nuskubėjo į mašinų skyrių; 
po pirmojo Robūro signalo jie buvo pasiruošę pasukti orlaivį bet kuria 
kryptimi. Tuo metu " Albatrosas" nusileido dar žemiau ir apmirė 
penkiasdešimties pėdų aukštyje virš vandenyno paviršiaus. 

Dėdulė Prudentas ir Filas Evansas patys sau konstatavo, kad jūroje 
nematyti laivų ir jokio žemės lopelio, kurį galėtų pasiekti plaukdami, 
jeigu net būtų tikri, jog Robūras neims persekioti. 

Keletas garų ir vandens fontanų, kuriuos leido banginiai, rodė, kur 
plaukioja gyvūnai, išnėrę į jūros paviršių paalsuoti. 

Tomas Terneris ir jo padėjėjas atsistojo " Albatroso" priekyje. Šalia 
gulėjo paruoštas sviedinys, susidedantis iš bombos su ietimi; šiais 
sviediniais, gaminamais Kalifornijoje, šaudoma iš arkebuzų (senoviški 
dideli šautuvai). Sviediniai sudaryti iš metalinio cilindro, pasibai- 
giančio nedidele bomba su harpūnu gale. 

Robūras irgi įsitaisė orlaivio priekyje. Iš tos vietos, kur paprastai 
stovi budėtojas, jis dešine ranka davė komandą mechanikui, o kaire — 
vairininkui. Sitaip inžinierius valdė orlaivio judėjimą horizontaliai, 
vertikaliai ir kaip tik norėjo. Tiesiog nuostabu, kaip greitai, kaip tiksliai 
skraidymo aparatas klausė jo valios. Galėjo pasirodyti, kad 
“Albatrosas" — gyvas sutvėrimas, kurio siela buvo Robūras. 

— Banginis!.. Banginis!.. — vėl pasigirdo Tomo Ternerio balsas. 

Iš tikrųjų už keturių kabeltovų nuo " Albatroso" jūros paviršiuje 
pasirodė banginio nugara. 

Oro laivas nėrė pirmyn ir ėmė vytis gigantišką gyvūną; sustojo 
maždaug per šešiasdešimt pėdų nuo jo. 

Tomas Terneris pridėjo prie peties arkebuzą, atremtą į specialų 
stovą, įtvirtintą " Albatroso" priekinėje dalyje. Nuaidėjo šūvis, ir 
sviedinys su ilgu lynu, stipriai pririštu prie denio, smogė banginiui. 
Užtaisyta sprogstamosiomis medžiagomis bomba sprogo ir išlakstė 
skeveldromis, o įtaisytas joje nedidelis harpūnas su dviem dantimis 
giliai įsmigo į gyvūno kūną. 

— Dėmesio! - sušuko Tomas Ternenis. 

Kad ir kaip priešiškai buvo nusiteikę dėdulė Prudentas ir Filas 
Evansas, vis dėlto jiedu nejučia susidomėjo medžiokle. 

Sunkiai sužeistas banginis taip galingai smogė uodega per jūros 
paviršių, kad vandens fontanas pakilo aukštyn ir purslais aptaškė 
orlaivį. Paskui giliai nėrė į jūrą, ternpdamas paskui save lyną, kurį 
greitai ir vikriai vyniojo Tomas Temenis. Lyno ritinys buvo patalpintas 
Į kubilą su vandeniu, kad nuo trinties lynas neužsiliepsnotų. Netrukus 
banginis vėl pasirodė vandenyno paviršiuje ir neįtikėtinai greitai 

nuplaukė į šiaurę. 

"Albatrosas"', šitaip imtas buksyruoti, nuskrido įkandin banginio, 
stengdamasis laikytis su juo vienoje linijoje. Traukiamieji propeleriai 
buvo sustabdyti ir gyvūnui kol kas netrukdė daryti tai, ką jis norėjo. 
Tomas Terneris buvo pasiruošęs bet kurią akimirką nukirsti lyną, jeigu 
banginis vėl nertų į gelmes, nes toks jo poelgis sukeltų didelį pavojų. 

Per pusvalandį didžiulis gyvūnas nutempė " Albatrosą" visas šešias 
mylias, bet jautėsi, kad jis pradeda silpti. 

Tada Robūrui davus ženklą, mechaniko padėjėjai įjungė atgalinę 
eigą, traukiamieji propeleriai ėmė priešintis banginiui, kuris buvo 
priverstas palengva artintis prie " Albatroso". 

Dabar orlaivis kabojo viso labo tik dvidešimt penkios pėdos virš 
gyvūno. Banginis vis dar be perstojo plakė uodega vandenį. Persivertęs 
nuo nugaros ant pilvo, sukėlė didžiulę bangą. 

Staiga banginis atsistojo beveik vertikaliai ir taip sparčiai ėmė nerti 
į] vandenį, kad Tomas Terneris vos spėjo vynioti lyną. 

Vieną akimirką orlaivis atsidūrė prie pat vandenyno paviršiaus. 
Ten, kur pradingo gyvūnas, atsivėrė tikras sūkurys. Galinga vandens 
banga smogė į priekinę "Albatroso" dalį, — taip atsitinka, kai laivas 
plaukia prieš vėją ir bangas. 

Laimei, Tomas Terneris kirviu bemat nukirto lyną. Išsivadavęs nuo 
buksyro, " Albatrosas", kurio keliamieji propeleriai veikė visa jėga, 
šoktelėjo gal du šimtus metrų aukštyn. 

Reikia pastebėti, kad visą tą laiką Robūras labai šaltakraujiškai 
valdė skraidymo aparatą. 

Po keleto minučių banginis vėl pasirodė paviršiuje — šį sykį jau 
nebegyvas. Jūrų paukščiai, sulėkę iš visų pusių, puolė jo lavoną taip 
rėkaudami, kad, ko gero, nustelbtų parlamentą. 

“Albatrosas", kuriam šio laimikio visiškai nereikėjo, toliau skrido 
į vakarus. 

Kitą dieną, birželio 17-ąją, šeštą valandą ryto horizonte pasirodė 
kažkokios žemės kontūrai. Prieš orlaivį dunksojo Aliaskos pusiasalis 
ir uolėtų Aleutų salų ilga grandinė. 

"Albatrosas" greitai perskrido šį sausumos barjerą, kuriame 
knibždėte knibždėjo vėpliai; čia juos medžioja aleutai rusų ir 
amerikiečių kompanijoms. Kas per puikus verslas — medžioti šiuos 
gyvūnus, užaugančius iki šešių septynių pėdų 1lgio, sveriančius nuo 
trijų šimtų iki penkių šimtų svarų! Nesuskaičiuojamos eilės vėplių, 
tarsi pasirengusi mūšiui daugelio tūkstančių karių kariuomenė, juodavo 
palei visą pakrantę. 

Pasirodžius " Albatrosui", gyvūnai net nesukrutėjo. To negalima 
pasakyti apie narūnus ir juodagalvius narus, kurie kimiais riksmais 
pašiurpino visą pakrantę ir išgąstingai pasislėpė po vandeniu, tarsi 
jiems būtų grėsusi kažkokia siaubinga oro pabaisa. 

Dviejų tūkstančių kilometrų kelias virš Beringo jūros — nuo pirmųjų 
Aleutų salų iki tolimiausio Kamčiatkos iškyšulio — buvo nuskristas 
per dvidešimt keturias valandas. Visą šį laiką aplinkybės neleido 
dėdulei Prudentui ir Filui Evansui įvykdyti savo pabėgimo plano. Šiose 
negyvenamose Rytų Azijos pakrantėse kaip ir Ochotsko jūros platybėse 
bet koks bandymas bėgti buvo pasmerktas iš anksto. " Albatrosas"', kaip 
buvo galima spėti, skrido prie Japonijos ar Kinijos pakrantės. Tiesą 
sakant, nors būtų ne visai išmintinga pasitikėti kiniečių ar japonų 
vaišingumu, kaliniai visgi nutarė bėgti, jeigu tik oro laivas nusileis 
vienoje iš Šių šalių. 

Tačiau ar nusileis? Juk " Albatrosas" nepanašus nei į paukšų, kuris 
galų gale pavargsta po ilgo skrydžio, nei į oro balioną, kuris dėl dujų 
stokos priverstas nusileisti ant žemės, — jis turi visko, ko reikia dar 
daugeliui savaičiui, 0 jo patikimoms mašinoms ir propeleriams 
negresia nei lūžimai, nei gedimai. 

Birželio aštuonioliktąją orlaivis perskrido Kamčiatkos pusiasalį; 
apačioje šmėkštelėjo Kliučevo sopka ir vos įžiūrimi Petropavlovsko 
pastatai. Paskui " Albatrosas" peršoko Ochotsko jūrą apytikriai Kurilų 
salų platumoje, kurios sudaro natūralią užtvanką, kertamą šimtų 
nedidelių protakų. Devynioliktosios rytmetį orlaivis pasiekė Laperūzo 
sąsiaurį, skiriantį šiaurinę Japonijos dalį nuo Sachalino salos, paskui 
sklandžiai perskrido siaurą protaką, į kurią įsilieja didžioji Sibiro upė 
Amūras. 

Tą dieną žemę uždengė neįprastai tirštas rūkas; gelbėdamasis nuo 
jo, " Albatrosas" pakilo į viršutinius atmosferos sluoksnius. Jis pasikėlė 
virš to garų sluoksnio ne todėl, kad galėtų saugiai toliau skristi: 
tokiame auštyje orlaivis galėjo nėsibaiminti jokių kliūčių — nei aukštų 
pastatų, į kuriuos rizikuotų atsitrenkti, nei kalnų, į kuriuos galėtų 
sudužti. Be to, apačioje stūksojo tik neaukštos kalvos. Bet vandens 
garai ne itin malonūs: nuo jų viskas sudrėktų orlaivyje. 

"Albatrosas" be jokio vargo įveikė rūko sluoksnį, kurio storis siekė 
nuo trijų šimtų iki keturių šimtų metrų, tik keliamieji propeleriai ėmė 
suktis greičiau; netrukus orlaivis vėl atsidūrė saulės spindulių užlietose 
dangaus erdvėse. 

Tokiomis sąlygomis dėdulei Prudentui ir Filui Evansui nelengva 
būtų buvę įgyvendinti savo pabėgimo planą, net jeigu jiedviem ir būtų 

pavykę palikti orlaivio denį. 

Tą dieną Robūras, praeidamas pro juos, akimirkai stabtelėjo ir kuo 
abejingiausiai prašneko: 

— Ponai, garlaivis arba burlaivis, patekę į tokį rūką, iš kurio niekaip 
negali išplaukti, visada patiria rimtų sunkumų. Jie plaukia aklai, visą 
laiką skrosdami orą sirenomis ir švilpukais. Tenka sumažinti greitį, 
tačiau, nepaisant visų atsargumo priemonių, laivams kiekvieną 
akimirką gresia pavojus susidurti. " Albatrosui" tokie sunkumai nė 
motais. Ką jam reiškia rūkas, jeigu jis be vargo gali palikti pavojingą 
zoną? Erdvė, visutėlaitė erdvė priklauso jam! 

Visa tai pasakęs, inžinierius vėl ramiai sau vaikštinėjo, net 
nelaukdamas atsakymo, kurio, matyt, ir nesitikėjo; dūmų kamuoliai, 
kylantys iš jo pypkės, lėtai tirpo žydroje padangėje. 

— Dėdule Prudentai, - negarsiai tarė Filas Evansas, - atrodo, kad 
šitam nuostabiam " Albatrosui" viskas niekai! 

— Na, mes dar pamatysime! — atkirto Veldono mokslo draugijos 
pirmininkas. 

Rūkas atkakliai ir įkyriai persekiojo oro laivą visas tris dienas - 
birželio 19, 20 ir 21-ąją " Albatrosui" teko pakilti dar aukščiau, kad 
neužlėktų ant Japonijos Fudzijamos ugnikalnio. O kai pagaliau rūkas 
išsisklaidė, apačioje pasirodė didžiulis miestas su rūmais, vilomis, 
medžioklės nameliais, sodais ir parkais. Net ir nemačius šio miesto, 
jį buvo lengva pažinti iš neįsivaizduojamos daugybės lojančių šunų, 
plėšrių paukščių riksmų ir svarbiausia — iš lavonų kvapo, kuriuo 
nubaustųjų kūnai nuodijo orą. 

Dėdulė Prudentas ir Filas Evansas stoviniavo denyje tą akimirką, 
kai inžinierius pagal šį orientyrą nustatė " Albatroso" kursą tam atvejui, 
jeigu ir toliau tektų skirti per rūką. 

— Ponai, — pareiškė jis, — neturiu jokių priežasčių slėpti nuo jūsų, 
kad mes skrendame virš Japonijos sostinės Jedo (Jedas, arba Edas, 
buvo pavadintas Tokijumi tik 1868 metais — vert.). 

Dėdulė Prudentas nieko neatsakė. Esant inžinieriui šalia, jis tiesiog 
duso iš pasipiktinimo, - tarsi jam trūko oro. 

— Jedo vaizdas, — tęsė Robūras, — iš tikrųjų labai patrauklus. 

— Kad ir kaip jis būtų patrauklus... - paprieštaravo Filas Evansas. 

— Jo vis dėlto negalima lyginti su Pekino vaizdu! — palaikė 
inžinierius. — Aš irgi taip manau; beje, jūs gana greitai patirsite 
malonumą tuo patys įsitikinti. 

Na, ar galima būti galantiškesniam?! 

"Albatrosas", kuris iki šiolei skrido į pietvakarius, dabar pakeitė 

kryptį per keturis rumbus ir ėmė tolti tiesiai į vakarus. 

Rūkas laikėsi visą naktį. Bet rytmetį pasirodė besiartinančio taifūno 
požymiai: barometras greitai krito, vandens garai pranyko, užtat 
susiformavo didžiuliai elipsės pavidalo debesys, tarsi priklijuoti prie 
varinio dangaus skliauto, priešingoje aptemusio horizonto pusėje 
išryškėjo ilgos tamsiai raudonos spalvos juostos, tik šiaurėje matėsi 
didelis visiškai švaraus dangaus plotas; jūra tyvuliavo tarsi sustingusi, 
bet vandenys saulėtekyje įgavo tamsiai purpurinį atspalvį. 

Laimei, taifūnas įsisiautėjo truputį piečiau; per pastarąsias dienas 
po "Albatrosu"* sutirštėjęs rūkas išsisklaidė. 

Bemaž per valandą orlaivis perkirto dviejų šimtų kilometrų pločio 
Korėjos ilanką, o paskui ir smailų to paties pavadinimo pusiasalio 
iškyšulį. Tuo metu, kai taifūnas siautėjo prie pietrytinės Kinijos 
pakrantės, orlaivis skrido virš Geltonosios jūros vandenų, o birželio 
22 ir 23 dienomis — virš Cži Li įlankos; dvidešimt ketvirtąją 
"Albatrosas"" perskrido per Paichės slėnį ir pagaliau pasiekė Padangių 
inperijos sostinę. 

Persilenkę per denio turėklus, dėdulė Prudentas 1r Filas Evansas, 
kaip ir pranašavo inžinierius, galėjo aiškiai įžvelgti šį milžinišką 
miestą, siena perskirtą į dvi dalis — mandžiūrų ir kiniečių; visus 
dvidešimt Pekino priemiesčių; į centrą sueinančius plačius bulvarus, 
šventyklas, kurių geltoni ir žali stogai tą rytmetį maudėsi tekančios 
saulės spinduliuose; parkus, supančius mandarinų rūmus; mandžiūrų 
Pekino denyje, šešių šimtų šešiasdešimt aštuonių hektarų aikštėje, 
plytėjo Geltonasis miestas su savo pagodomis, imperatoriškaisiais 
sodais, dirbtiniais ežerais ir akmens kalnu, kylančiu virš sostinės; 
pagaliau Geltonojo miesto centre — tarsi vienas kiniečių galvosūkio 
kvadratas, įkištas į kitą, — stūksojo Raudonasis miestas, kitaip sakant, 
imperatorių rūmai, stebinę vaizduotę pasakiškos architektūros 
stebuklais. 

Tą akimirką oras po "Albatrosu" prisipildė kažkokių nenusakomų 
garsų: regėjosi, aplinkui skambėjo Eolo arfos. Danguje sklandė gera 
šimtinė įvairios formos aitvarų, padarytų iš palmių arba panduso lapų; 
prie jų viršutinės dalies buvo įtaisyti lengvi mediniai lankeliai su 
priklijuotomis plonomis bambuko plokštelėmis. Pučiant vėjui, jie 
skambėjo įvairiausiais tonais, savo melancholiškais garsais primindami 
armonikos frazuotes. Atrodė, įkvėpdamas orą, žmogus su deguonimi 
ĮIkvepia ir muziką! 

Robūrui šovė į galvą mintis prisiartinti prie šio padangių orkestro, 
ir "Albatrosas"" palengva pasinėrė į garsų bangas, kurias į erdves siuntė 

aitvarai. 

Orlaivio pasirodymas labai nustebino susirinkusią apačioje didžiulę 
Pekino gyventojų minią. Kurtinantys tamtamų garsai, kiti siaubingi 
kiniečių orkestro instrumentai, tūkstančiai šautuvų papliūpų, šimtai 
šūvių iš mortyvų — viskas buvo panaudota nuginti šalin oro laivą. Jeigu 
kiniečių astronomai tą dieną ir suprato, kad skraidymo mašina buvo 
kaip tik tas skriejantis kūnas, kurio pasirodymas sukėlė pasaulyje tiek 
ginčų, tai milijonai Padangių imperijos gyventojų — nuo paprasto 
valtininko iki pasipūtusio mandarino — palaikė jį apokalipsine pabaisa, 
nežinia kaip pasirodžiusia Budai pavaldžioje padangėje. 

Nepasiekiamojo "Albatroso" ekipažas nekreipė jokio dėmesio į 
kiniečių priešiškus veiksmus. Tuo metu gyventojai virvutes, kuriomis 
aitvarai buvo pririšti prie kuoliukų, įkaltų imperatoriaus soduose, arba 
nupjovė, arba paskubomis tempė prie žemės. Kai kurie sklandantys 
žaislai, garsiai skambėdami, greitai leidosi žemyn, kiti ūmai krito lyg 
švino pakirsti paukščiai, giedą iki paskutinio atokvėpio. 

Ir tada virš sostinės nuaidėjo rūstūs Tomo Ternerio trimito garsai, 
nustelbdami paskutines aitvarų koncerto natas. 

Tačiau žmonės nenustojo šaudyti. Kai vienas sviedinys sprogo per 
keletą dešimčių pėdų nuo " Albatroso", orlaivis pakilo į nepasiekiamus 
atmosferos sluoksnius. 

Kaip praslinko kitos dienos? Per visą tą laiką belaisviams nė sykio 
nepasitaikė tinkamo momento, kuriuo būtų galėję pasinaudoti. Kokia 
kryptimi skrido " Albatrosas"? Nuolatos į pietvakarius, — tai rodė, kad 
Robūras nori pasiekti Indostaną. Vietovių reljefas visą laiką aukštėjo. 
ir oro laivui teko nuolatos kilti aukščiau ir aukščiau. Praėjus dešimčiai 
valandų po to, kai orlaivis paliko Pekiną, dėdulė Prudentas ir Filas 
Evansas gavo progą išvysti Sensi provincijoje Didžiąją sieną. Paskui 
apskridęs Lun kalną, " Albatrosas" perkirto Chuanchės upės slėnį ir 
perskrido Kinijos imperijos sieną Tibeto rajone. 

Tibetas — aukštas kalnynas, kur bemaž niekur nematyti augmenijos; 
čia viena kitą keičia snieguotos viršukalnės, išdžiūvusios daubos, 
ledynų maitinami upokšniai, žemumos su boluojančiais saulėje druskos 
sluoksniais, žaliais miškais apaugę ežerai. Virš visko amžinai pučia 
vėjas, ledinis vėjas. 

Barometras, nukritęs iki 450 milimetrų, dabar rodė daugiau kaip 
keturis tūkstančius metrų virš jūros lygio. Sitame aukštyje temperatūra. 
nors orlaivis skrido patį karščiausią Siaurės pusrutulyje metų mėnesį. 
nepakilo virš nulio. Taip atšalus ir greitai skrendant, stovėti denyje 
buvo beveik neįmanoma. Todėl, nors abu kolegos ir turėjo šiltus 

pledus, manė geriau sėdėti kajutėje. 

Visiškai suprantama, kad keliamieji * Albatroso" propeleriai sukosi 
maksimaliu greičiu, jog išlaikytų orlaivį gerokai išretėjusiame ore. 
Tačiau jie veikė kuo puikiausiai, jų vibruojančios mentės tarsi sūpavo 
oro laivo keleivius. 

Tą dieną Hartoko, Hari Korsumo provincijos Vararų Tibete, centro 
gyventojai regėjo, kaip virš jų praskrido " Albatrosas", kuris iš žemės 
atrodė ne didesnis už paprastą pašto balandį. 

Birželio dvidešimt septintą dieną dėdulė Prudentas 1r Filas Evansas 
išvydo dangų parėmusį gigantišką kalnų barjerą, virš kurio kyšojo 
keletas aukštų snieguotų viršūnių. Abudu jie stovėjo prisiglaudę prie 
pirmosios kabinos, - taip lengviau galėjo pakelti greitą orlaivio skrydį, 
— ir žvelgė į kolosalius kalnus, atrodė, lekiančius " Albatrosui" 
priešpriešiais. 

— Tai, matyt, Himalajai, — prabilo Filas Evansas. — Robūras, 
savaime aišku, nerizikuos tiesiai skristi į Indiją ir pasuks laivą palei 
jų atšakas. 

— Tuo blogiau! — atsakė dėdulė Prudentas. — Didžiulėje Indijos 
teritorijoje rasi galėtume... 

— Jeigu tik jis nesumanys šios kalnų sistemos aplenkti iš rytų — 
virš Birmos arba iš vakarų - virš Nepalo. 

- Šiaip ar taip, einu lažybų, kas jis neišdrįs peršokti Himalajų! 

— Jūs esate įsitikinę?! — atsiliepė kažkieno balsas. 

Kitą dieną, birželio 28-ąją, " Albatrosas" jau lėkė virš Zang 
provincijos, prigludusios prie pat kalnų masyvo. Kitoje Himalajų 
pusėje plytėjo Nepalo kunigaikštystė. 

Jeigu artėtume prie Indijos iš šiaurės, mums kelią užstotų trys 
lygiagretūs kalnagūbriai. Du šiauriniai, tarp kurių tuo metu skrido 
"Albatrosas"' kaip laivas tarp milžiniškų povandeninių rifų, sudaro to 
gigantiško barjero pirmąsias pakopas, barjero, paties aukščiausio 
Centrinėje Azijoje. Iš pradžių kyla Kuen Luno kalnų grandinė, už jos 
— Karakorumai, jie apriečia slėnį, einantį išilgai Himalajus beveik 
lygiagrečiai su viršukalnėmis, kurios sudaro takoskyrą tarp Indo 
baseino vakaruose ir Bramaputros rytuose. 

Tai bent didinga kalnų sistema! Cia stūkso daugiau kaip du šimtai 
Jau išmatuotų viršukalnių, iš kurių septyniolika siekia aukščiau negu 
dvidešimt penki tūkstančiai pėdų virš jūros lygio. Priešais " Albatrosą" 
kilo Everestas, kurio aukštis — aštuoni tūkstančiai aštuoni šimtai 
keturiasdešimt metrų. Dešinėje dūlavo Dzailahirio kalnas, siekiantis 
aštuonis tūkstančius du šimtus metrų, kairėje — Kančendžangas, 

siekiantis aštuonis tūkstančius penkis šimtus devyniasdešimt du metrus: 
po neseniai nustatyto Everesto aukščio abu šie akmeniniai milžinai 
jau nebelaikomi pačiais aukščiausiais žemėje. 

Savaime aišku, Robūras nesiruošė skristi per šias viršukalnės; be 
abejo, jis žinojo, kad Himalajuose esama įvairių perėjų, 0 tarp jų - 
šešių tūkstančių aštuonių šimtų metrų aukščio — Ibi Hameno perėja, 
kurią broliai Šlagintveitai perėjo 1856 metais; inžinierius neabe- 
jodamas pasuko kaip tik tenai. 

Teko išgyventi keletą pavojingų, galima sakyti, net slogių valandų. 
Tiesa, oras nebuvo taip išretėjęs, kad reikėtų papildyti deguonį 
specialiais aparatais, tačiau šaltis spaudė nejuokais. 

Robūras visą laiką stovėjo " Albatroso" priekyje ir ramiai vedė oro 
laivą pirmyn; jo vyrišką veidą dengė apsiausto gobtuvas. Tomas 
Terneris stovėjo prie vairo. Mechanikas atidžiai sekė, kaip veikia 
baterijos: laimei, jas užpildžiusi rūgštis nebijojo šalčio. Propeleriai, 
sukęsi neįtikėtinai greitai, skleidė skvarbų švilpesį, kuris vis garsėjo, 
nepaisant mažėjančio oro tankio. Barometras nukrito iki 29() 
milimetrų, kas rodė, kad skrendama septynių tūkstančių metrų 
aukštyje. 

Kokia nuostabi ir chaotiška kalnų sangrūda supo oro laivą! Visur 
— baltai snieguotos viršukalnės. Niekur nematyti ežerų: vietoje jų 
ledynai, nutįsę dešimtis tūkstančių pėdų. Jokios žolės, vien tik reti 
aiškialyčiai augalai, pasiekiusieji paskutinę augmenijos gyvavimo ribą. 
Jokių pušų ir kedrų, kurių taip gausiai priaugę Žemutiniuose 
kalnagūbrių slėniuose, apskritai nestokojančiuose augmenijos. Nei 
gigantiškų paparčių, nei begalinių lianų, apraizgančių medžių 
kamienus neįžengiamose džiunglėse. Jokių gyvūnų — nei laukinių 
arklių, nei jakų, nei Tibeto jaučių: tik retkarčiais šmėkšteli kalnuose 
pasiklydusi gemzė. Jokių paukščių, jeigu neskaičiuosime keleto varnų, 
kurios išdrįsta atklysti i pačius aukščiausius atmosferos sluoksnius. 

Pagaliau " Albatrosas" perskrido perėją ir ėmė pamažu mažinti 
aukštį. Netrukus jis paliko užpakaly miškų juostą, ir dabar po juo, kiek 
aprėpė žvilgsnis, driekėsi begalinė laukų plynuma. 

Tą valandėlę Robūras priėjo prie savo svečių ir kuo maloniausiu 
balsu pranešė: 

— Indija, ponai! 

Dešimtasis skyrius, 


iš kurio skaitytojas sužinos, kaip ir kodėl tarnas Frikolinas buvo 
buksyruojamas 


Inžinierius Robūras neturėjo nė menkiausio noro skristi orlaiviu 
virš nuostabių Indostano slėnių. Perkopęs Himalajus, kad įrodytų, 
kokią puikią oro susisiekimo priemonę turi, įtikinti net tuos, kurie 
priešinosi jo argumentams, — tai iš esmės ir viskas, ko siekė. Tačiau 
ar tai reiškė, kad " Albatrosas" buvo tobulas, net jeigu tikėtume, jog 
mūsų pasaulyje įmanoma pasiekti tobulybę? Apie tai leidžiame spręsti 
pačiam skaitytojui. 

Šiaip ar taip, jeigu dėdulė Prudentas ir jo kolega giliai širdyje ir 
žavėjosi nuostabiu oro susisiekimo aparatu, tai vaizdavo esą visiškai 
abejingi. Pirmiausia jiedu ieškojo progos pabėgti. Jų net nežavėjo 
istabūs gamtos vaizdai, lekiantys prieš akis, kai " Albatrosas" skrido 
virš vaizdingojo Pendžabo. 

Himalajų priekalnėse driekėsi ištisa juosta pelkėtų vietovių, virš 
kurių kilo nuodingi garai, — tai Terajo sritis, kur paplitusi ypatinga 
vietinė karštligė. Tačiau ji visiškai negąsdino orlaivio ekipažo, nes 
negalėjo padaryti žalos sveikiems žmonėms. " Albatrosas" neskubė- 
damas skriejo prie iškyšulio, kurį sudaro Indija, įsiterpdama į 
Turkestaną ir Kiniją. Ankstyvą birželio 29 dienos rytą prieš oro laivo 
keleivius atsivėrė nepakartojamo grožio Kašmyro lyguma. 

Taip, iš tikrųjų nepakartojamas šis ilgas tarpeklis, kurį suformavo 
Didieji ir Mažieji Himalajai. Išraižyta šimtų neaukštų atšakų, kurios, 
toldamos nuo gigantiško kalnų masyvo ir pamažu žemėdamos, tęsėsi 
iki pat Gidaspo (dabar Dželamas) upės baseino. lyguma ima šios 
veržliai tekančios upės vandenis, upės, ant kurios krantų susigrūmė 
Poro ir Aleksandro armijos tais laikais, kai Graikija ir Indija Žiauriai 
susidūrė pačioje Azijos širdyje. Upė vis taip pat teka 17 mūsų dienomis, 
tuo tarpu, kai du miestai, įkurti didžiojo makedoniečio savo pergalei 

įamžinti, išnyko be pėdsakų, taigi nūnai net neįmanoma nustatyti 
vietos, kur jie kažkada stovėjo. 

Tą rytmetųį " Albatrosas" pralėkė virš Srinagaro, labiau Žinomo 
Kašmyro vardu. Dėdulė Prudentas ir jo kolega išvydo puikų miestą, 
išsidėsčiusį abiejuose upės krantuose: tarsi įtemptos stygos mediniai 
tilteliai, medžioklės nameliai su pjaustytais balkonais, alėjos, 
apsodintos lieknomis tuopomis, dengti velėnomis stogai, panašūs į 
nedidelius kalnelius, daugybė kanalų, kuriais siuvo valtelės, iš viršaus 
panašios į riešutų kevalus, su valtininkais, ne didesniais už skruzdėles; 
rūmai, šventyklos, altanos, mečetės, bungalai, pastatyti priemiesčiuose, 
— Visas Šis margas ansamblis kartojosi ir atsispindėjo vandenyse; kiek 
tolėliau kyšojo Hari Parvato tvirtovė, pastatyta kalvos viršūnėje, 
primenanti patį rūsčiausią Paryžiaus įtvirtinimą, sumūrytą Mon 
Valerjeno viršūnėje. | 

— Jeigu būtume Europoje, — pastebėjo Filas Evansas, — šį miestą 
galėtume palaikyti Venecija. 

— Jeigu būtume Europoje, - palaikė dėdulė Prudentas, —- mes greitai 
rastume kelią į Ameriką! 

"“Albatrosas" negaišavo virš ežero, per kurį teka Gidaspo vandenys, 
1r toliau skrido virš upės slėnio. 

Apie gerą pusvalandį orlaivis kybojo virš upės gal dešimties metrų 
aukštyje. Nuleidę į vandenį guminę rankovę, Tomas Termneris ir jo 
žmonės papildė vandens atsargas; vandenį pumpavo siurblys, varomas 
akumuliatorių tiekiamos srovės. 

Stebėdami šį darbą, dėdulė Prudentas ir Filas Evansas skubiai 
susižvalgė. Ta pati mintis šmėkštelėjo abiejų galvose. Tik keletas 
metrų skyrė juos nuo Gidaspo paviršiaus. Iki kranto buvo netoli, abu 
garsėjo kaip puikūs plaukikai. Reikėjo tik nerti kur giliau ir paplaukti 
po vandeniu, — ir abu atsidurtų laisvėje! Robūrui nepavyktų vėl jų 
sugauti, — kad "Albatroso" propeleriai galėtų suktis, orlaivis turėtų 
skristi ne žemiau kaip du metrus virš vandens. 

Tokios mintys lyg žaibas švystelėjo jų galvose. Visi šansai "už" 
ir "prieš" akimirksniu buvo pasverti, ir belaisviai bemat puolė prie 
"Albatroso" borto, tačiau keletas porų rankų stipriai čiupo už pečių. 

Pasirodo, jie buvo sekami. Pabėgti, deja, nepavyko. 

Tačiau šį sykį kaliniai nenorėjo geruoju pasiduoti. Jiedu pabandė 
atstumti tuos, kurie laikė apglėbę. Bet " Albatroso" ekipažo nariai buvo 
stiprūs vyrukai! 

— Ponai! - ramiai pareiškė inžinierius, — turintys malonumą keliauti 
su žmogumi, kurį jūs patys gana teisingai pavadinote Robūru 


88 


Užkariautoju, šitaip nepalieka jo puikaus orlaivio... taip sakant, anglų 
maniera! Net pasakyčiau, kad jo apskritai negali palikti! 

Filas Evansas paskubėjo išvesti iš denio savo kolegą, kitaip tas būtų 
nusprendęs galbūt neprotingai pasielgti. Grįžę į kajutę, abudu prisiekė 
bėgti, nieko nepaisydami, net ir gresiant gyvybei. 

"Albatrosas" dabar vėl skrido į vakarus. Tą dieną, lėkdamas 
vidutiniu greičiu, jis paliko Kobulistano teritoriją, kurio sostinė 
akimirkai šmėkštelėjo apačioje, ir kirto Herato karalystės sieną, 
maždaug už tūkstančio šimto kilometrų nuo Kašmyro. 

Sios sritys iki šiolei yra žūtbūtinių varžybų objektas, nes per jas 
Rusija gali prasibrauti į britų valdas Indijoje; iš orlaivio denio 
nesunkiai galėjai matyti apačioje susibūrusius žmones, kolonas, 
gurguoles — žodžiu, viską, kas sudaro žygiuojančios armijos kareivius 
ir ginkluotę. Iš žemės atsklido patrankų salvės ir šautuvų šūviai. Tačiau 
inžinierius niekada nesikišo į svetimus reikalus, išskyrus tuos atvejus, 
kai laikė garbės ar humaniškumo klausimu. Taigi " Albatrosas" 
nuskriejo savo keliu. Jeigu Heratas, kaip įprasta sakyti, iš tikrųjų yra 
raktas į Centrinę Aziją, tai Robūrui buvo absoliučiai nesvarbu, į kieno 
kišenę — britų ar Maskvos - jis įkris. Žemės reikalai daugiau nedomino 
narsiojo žmogaus, kuris savo valdomis pavertė oro erdves. 

Beje, netrukus žemę uždengė smėlio uraganas, kaip neretai 
atsitinka tose vietovėse. Vėjas — vietiniai gyventojai jį vadina "trebadu" 
— išplatina drugio mikrobus, nešdamas juos kartu su besvorėmis smėlio 
dalelėmis. Dauguma karavanų ir žūsta šiuose mirtį sėjančiuose 
sūkuriuose. 

Norėdamas apsisaugoti nuo smėlio dulkių, gresiančių jo 
krumpliaračiams ir pavaroms, orlaivis pakilo į saugesnę zoną - dviejų 
tūkstančių metrų aukštį. 

Taigi Persijos siena ir jos plačios lygumos praslinko nieko 
"Albatroso" keleiviams neįžiūrint. Orlaivis keliavo erdvėmis pamažu, 
nors ir nebuvo priežasties ko nors baimintis. Iš tikrųjų, jeigu 
žemėlapyje čia ir pažymėta keletas kalnų, tai jie yra gana neaukšti. 
Tačiau artėjant prie Persijos sostinės, reikėjo saugotis Demavendo 
kalno, kurio viršūnė, padengta amžinuoju sniegu, iškyla bemaž iki 
šešių tūkstančių šešių šimtų metrų; paskui nepražiopsoti ir visos 
Elbruso kalnų grandinės, kurios priekalnėse įsikūręs Teheranas. 

Liepos 2 dienos apyaušriu iš smėlio samumo išniro Demavendo 
kontūrai. 

"Albatrosas" pasuko link miesto, skendinčio smulkiausių dulkių 
debesyse. 

Apie dešimtą valandą ryto jau galėjai išskirti plačius griovius, 
juosiančius miesto įtvirtinimus, miesto centre stūksančius šacho rūmus, 
kurių sienos padengtos fajanso plytelėmis, tvenkinius - tarsi iškirstus 
milžiniškus turkio luitus, spindinčius akinančiai žydra spalva. 

Bet štai Teheranas ištirpo tolyje tarsi akimirkos regėjimas. Nuo tos 
vietos " Albatrosas" pakeitė kursą ir dabar skrido beveik tiesiai į šiaurę. 
Po keleto valandų orlaivis jau buvo virš nedidelio miestelio, pastatyto 
prie šiauriniu rusų — persų sienos iškyšulio, ant didelio vandens baseino 
kranto; to baseino krantų negalėjai įžiūrėti nei šiaurėje, nei rytuose. 

Tai buvo Ašuradės uostas, pats piečiausias rusų pasienio miestas. 
O vandens baseinas pasirodė esąs Kaspijos jūra. 

Čia jau nesimatė smėlio sūkurių. " Albatroso" keleiviai po savimi 
išvydo grupę europietiško tipo pastatų, išdėstytų palei iškyšulį; 
aukščiausiai kyšojo varpinė. 

Orlaivis sumažino aukštį virš Kaspijos jūros, kurios vandens 
paviršius yra trim šimtais pėdų žemiau vandenyno lygio. Visą vakarą 
“ Albatrosas" skrido virš pakrantės, kažkada priklausiusios Turkestanui, 
o tuo Metu jau rusams, - kuri tęsėsi iki Balchano įlankos, o kitą dieną, 
liepos trečiąją, vėl lėkė šimto metrų aukštyje virš Kaspijos vandenų. 

Jokios sausumos horizonte — nei iš Azijos pusės, nei iš Europos. 
Jūros paviršiuje — tik keletas vėjo išpūstų baltų burių. Tai buvo 
čiabuvių laivai, kuriuos nesunku atpažinti pagal kontūrus: kesebėjai 
— dvistiebiai brigai, kajukai — senoviški piratų vienstiebiai laivai, 
teimilai - paprasti sargybiniai ar žvejų laiveliai. " Albatrosą" retsykiais 
pasiekė dūmų kamuoliai, rūkstantys iš garlaivių, kuriuos Rusija laiko 
Ašuradės policijai padėti. 

Tą rytmetį Tomas Terneris, kalbėdamasis su virėju Fransua Tapažu, 
tarė: 

— Taip, virš Kaspijos jūros mes skrisime apie porą dienų. 

— Puiku, - atsiliepė virėjas. - Vadinasi, galėsime pažvejoti?.. 

— Visiškai teisingai! 

Jeigu jau skrydžiui virš Kaspijos jūros, kurios ilgis yra šeši šimtai 
dvidešimt penki kilometrai, o plotis — du šimtai kilometrų (Kaspijos 
jūra iš tikrųjų tęsiasi iš Šiaurės į pietus apie 1200 km, vidutinis plotis 
— 320 km. — vert.), buvo nutarta sugaišti daugiau kaip keturiasdešimt 
valandų, savaime aišku, kad " Albatrosas" turėjo stumtis gana mažu 
greičiu, o žvejybos metu ir visai pakibti vietoje. 

Tomo Ternerio žodžius išgirdo Filas Evansas, kuris stovėjo orlaivio 
priekinėje dalyje. 

Jau keletą minučių Frikolinas jį atkakliai grizino savo nesibai- 

giančiais skundais, maldaudamas įkalbinti dėdulę Prudentą, kad tas 
įsakytų "savo tarną nuleisti ant žemės". 

Praleidęs pro ausis tą nevykusį prašymą, Filas Evansas sugrįžo į 
laivagalį, pas savo kolegą. Ten, ėmęsis visų atsargumo priemonių, kad 
jų oi neišgirstų, Filas perdavė dėdulei Prudentui bocmano ir virėjo 
pokalbį. 

— Filai Evansai, — atsakė dėdulė Prudentas, - aš manau, kad jūs 
nebeturite jokių iliuzijų dėl šio niekšo ketinimų mūsų atžvilgiu? 

— Jokių, — patvirtino Filas Evansas. - Jis grąžins mudviem laisvę, 
kai teiksis panorėti, jeigu apskritai kada nors grąžins! 

— Tokiu atveju reikia imtis visko, kad tik paliktume " Albatrosą"! 

— Atvirai sakant, puikus skraidymo aparatas! 

— Galimas daiktas! — nenoriai atsakė dėdulė Prudentas. — Tačiau 
šis aparatas priklauso aferistui, kuris be jokios teisės laiko mudu 
nelaisvėje. Sis " Albatrosas" kelia ir mano, ir jūsų šalininkams nuolatinį 
pavojų. Ir jeigu mums nepavyks jo sunaikinti... 

— Pirmiau pagalvokime, kaip patys išsigelbėsime!.. - pasakė Filas 
Evansas. — O paskui matysime! 

— Puiku! — atsakė dėdulė Prudentas. — Pasinaudosime pirmąja 
palankia proga. Reikia manyti, Robūras, perskridęs Kaspijos jūrą, 
panorės paviešėti ir virš Europos; todėl jis pasuks arba į šiaurę — į 
Rusiją, arba į vakarus — į Pietų Europos šalis. Tai štai! Kokiame punkte 
benusileistume ant žemės, imtinai iki pat Atlanto vandenyno, visur 
mūsų lauks išsigelbėjimas. Vadinasi, mes visą laiką turime būti 
pasirengę. 

— Tačiau kaip mudu galėsime pabėgti? 

— Atidžiai klausykite. Neretai naktį " Albatrosas" skrenda viso labo 
tik keleto šimtų pėdų aukščiu virš žemės. O kadangi laive mačiau 
keletą tokio ilgio lynų, tai truputį surizikavus galima nusileisti... 

— Jūs teisus, - atsakė Filas Evansas, — kai tik pasitaikys tokia proga, 
aš nedelsiu... 

— Aš irgi, — palaikė jį dėdulė Prudentas. - Atkreipkite dėmesį, kad 
naktį denyje lieka vien tik vairininkas, stovintis laivagalyje. Vienas 
lynas guli "Albatroso" priekyje; reikia tikėtis, sugebėsime išvynioti 
ji taip atsargiai, kad niekas nepamatys ir neišgirs... 

— Puiku, — tarė Filas Evansas. — Aš su malonumu pastebiu, dėdule 
Prudentai, kad jūs pasidarėte kur kas šaltakraujiškesnis. Tai ypač 
svarbu dabar, kai mums teks veikti. Kita vertus, dabar esame virš 
Kaspijos jūros; po mumis plūduriuoja daugybė laivų; " Albatrosas" 
netrukus nusileis žemiau ir kybos vietoje tol, kol nesibaigs Žvejyba... 

Kodėl gi mudviem tuo nepasinaudojus?... 

— E! Juk mus seka net tada, kai mudu nė neįtariame, — su apmaudu 
atsakė dėdulė Prudentas. — Jūs ir pats galėjote tuo įsitikinti, kai 
bandėme nušokti į Gidaspo vandenis. 

— O kas žino, gal mudu seka ir naktimis? — paprieštaravo Filas 
Evansas. 

— Bet, šiaip ar taip, laikas baigti tuos juokus! - užsiplieskė dėdulė 
Prudentas. - Taip! Laikas baigti ir su pačiu " Albatrosu", ir su jo 
savininku! 

Skaitytojas mato, kad pagauti pykčio kaliniai — ypač dėdulė 
Prudentas — buvo pasirengę pačiam beviltiškiausiam poelgiui, kuris, 
galimas daiktas, būtų sukėlęs grėsmę jų pačių gyvybei. 

Visiško bejėgiškumo jausmas, atlaidi panieka, kurią rodė jiems 
Robūras, jo kandūs atsakymai — visa tai aštrino padėtį, kas kartą vis 
labiau įtempusią belaisvių nervus. 

Tą rytmetį naujas atsitikimas privertė dar skaudžiau susidurti su 
Robūru; beje, Frikolinas, pats to neįtardamas, tapo konflikto kaltininku. 

Regėdamas apačioje plytinčią bekraštę jūrą, bailys mirtinai 
išsigando. Negras tarsi vaikigalis ėmė klykauti ir protestuoti, laužyti 
rankas ir išdarinėti grimasas. 

— Aš noriu namo!.. Aš noriu namo!.. — bliūvavo jis. - Juk aš ne 
paukštis! Aš nesutvertas skristi! Noriu, kad mane išsodintų ant žemės... 
tuoj pat!.. 

Nėra ko ir sakyti, kad dėdulė Prudentas nė nemanė raminti 
Frikolino; greičiau, atvirkščiai. Pagaliau dejonės išvedė iš kantrybės 
Robūrą. 

Tomas Terneris ir jo žmonės jau susiruošė žvejoti; kad atsikratytų 
Frikolino, inžinierius liepė jį uždaryti kabinoje. Bet ir ten negras 
nenustojo siautėti, daužyti duris ir rėkti iš visos gerklės. 

Buvo vidurdienis. " Albatrosas" kybojo viso labo penkių ar šešių 
metrų atstumu virš vandens paviršiaus. Keletas laiviūkščių, išgąsdintų 
jo pasirodymo, puolė plaukti tolyn. Netrukus ši Kaspijos jūros dalis 
visiškai ištuštėjo. 

Skaitytojas, žinoma, supranta, kad tokiomis sąlygomis, kai 
belaisviams pakako nerti į vandenį ir mėginti išsigelbėti, juos turėjo 
sekti — ir iš tikrųjų sekė — itin atidžiai. Net jeigu ir pavyktų nušokti 
nuo denio, — juos bemat sugautų su gumine valtimi, kurią turėjo 
"Albatrosas". Taigi belaisviams teko susitaikyti su padėtimi ir laukti. 
Filas Evansas nutarė dalyvauti žvejyboje, tuo tarpu dėdulė Prudentas, 
vis dar įsiutęs nusliūkino į savo kajutę. 

Kaip žinia, Kaspijos jūra susidarė dėl ugnikalnių veiklos. Į šį 
vandens baseiną įteka keletas didelių upių: Volga, Uralas, Kura, Kuma, 
Emba ir kitos. Jeigu negaruotų vanduo, dideliais kiekiais dingstąs iš 
tos milžiniškos duobės, kurios plotas — septyniolika tūkstančių 
kvadratinių Ijė, o vidutinis gylis - nuo šešiasdešimties iki keturių šimtų 
pėdų, Kaspijos jūra užtvindytų žemus ir pelkėtus krantus šiaurėje ir 
rytuose. Nors ši gigantiška gelda nesusisiekia nei su Juodąja, nei su 
Aralo jūromis, kuriose vandens lygis gerokai aukštesnis, Kaspijoje vis 
viena veisiasi labai daug žuvų — savaime aišku, tokių, kurios lengvai 
prisitaiko prie jos vandens, turinčio kartų prieskonį dėl naftos, 
trykštančios iš šaltinių pietinėje dalyje. 

Iš anksto gardžiuodamasis įvairove, kurią Žuvys suteiks 
kasdieniniam racionui, " Albatroso" ekipažas su aiškiu malonumu 
ruošėsi būsimai žūklei. 

— Dėmesio! - sušuko Tomas Terneris, sviedęs harpūną į stambią 
žuvį, labai primenančią ryklį. 

Tai buvo nuostabus didysis eršketas, septynių pėdų ilgio, 
priklausantis eršketų šeimai, kurių ikrai, sumaišyti su druska, actu ir 
baltuoju vynu, naudojami maistui. Galimas daiktas, eršketai, pagauti 
upėse, skanesni už jūrinius, bet ir šis bocmano laimikis buvo sutiktas 
su triukšmingu džiaugsmu. 

Reikia pasakyti, kad ypač gerą laimikį pavyko pagauti su tinklais: 
į juos pakliuvo daugybė karpių, karšių, lašišų ir lydekų, besiveisiančių 
jūros vandenyje, o svarbiausia — nesuskaičiuojamą gausybę vidutinio 
dydžio sterlių. Tokias sterles gyvas veža iš Astrachanės į Maskvą ir 
Peterburgą turtingų gurmanų stalui. Sugautos tą dieną sterlės be ilgos 
gaišaties iš savo gimtosios stichijos tiesiai pateko į " Albatroso" 
virtuvės katilus - be papildomų išlaidų transportui. 

Ekipažo nariai linksmai traukė tinklus, kuriuos orlaivis tempė jūra 
keletą mylių. Gaskonietis Fransua Tapažas (tapage — triukšmas, 
riksmas, pranc. — vert.) tiesiog dejavo iš malonumo, pateisindamas 
savo pavardę. Per kokią valandą visi orlaivio podėliai buvo prigrūsti 
žuvies, ir " Albatrosas" vėl pasuko į šiaurę. 

Visą tą laiką Frikolinas nenustojo rėkauti ir daužyti savo kajutės 
sienų, žodžiu, ir toliau nežmoniškai triukšmavo. 

— Tas prakeiktas negras, matyt, niekada nenutils! - suriko galutinai 
netekęs kantrybės Robūras. 

— Man atrodo, pone, jis turi priežasčių skųstis! - paprieštaravo Filas 
Evansas. 

— Taip, bet ir aš turiu gana rimtą priežasųį apsaugoti savo klausą 

nuo to bliovimo! — nesutiko Robūras. 

— Inžinieriau Robūrai!.. — įsikišo denyje pasirodęs dėdulė Prudentas. 

— Veldono mokslo draugijos pirmininke!.. 

Priešai priartėjo vienas prie kito. Jų žvilgsniai susikryžiavo. 
Susitvardęs Robūras gūžtelėjo pečiais ir įsakė: 

— Ant virvės jį! 

Tomas Terneris suprato inžinierių. Frikoliną ištempė iš kajutės. 

Kaip vargšelis klykė, kai bocmanas ir vienas ekipažo narys griebė 
jį ir įkimšo į pintinę, prie kurios stipriai pririšo lyną! 

Tai buvo kaip tik vienas iš tų lynų, kuriuos dėdulė Prudentas, kaip 
jau žino skaitytojas, norėjo panaudoti savo tikslui. 

Iš pradžių Frikolinas pagalvojo, kad jį ruošiasi pakarti... Iš tikrųjų 
gi orlaivio žmonės rengėsi tik pakabinti! 

Sparčiai išvyniojo apie šimtą pėdų ilgio lyną, ir negras pakibo 
tuštumoje. 

Dabar jis galėjo dejuoti kiek tik širdis geidė. Tačiau iš baimės jam 
užgniaužė kvapą, ir nelaimėlis visiškai paklaiko. 

Dėdulė Prudentas ir Filas Evansas norėjo pasipriešinti Šiai 
egzekucijai, tačiau juos nustūmė. 

— Tai niekinga!.. Tai niekšiška!.. — šūkavo dėdulė Prudentas 
pamišęs iš pykčio. 

— Kaip tik taip! - atsakė Robūras. 

— Jūs pikmaudžiaujate jėga, ir aš protestuosiu ne vien žodžiais! 

— Prašau protestuoti kiek lenda! 

— Atkeršysiu, inžinieriau Robūrai! 

— Keršykite į sveikatą, Veldono mokslo draugijos pirmininke! 

— Atkeršysiu ir jums, ir jūsų žmonėms! 

"Albatroso" ekipažo nariai prisiartino su aiškiai priešiškais 
ketinimais. Robūras jiems davė ženklą pasišalinti. 

— Taip!.. Atkeršysiu ir jums, ir jūsų žmonėms!.. — pakartojo dėdulė 
Prudentas, kurį Filas Evansas veltui mėgino nuraminti. 

— Kada tik jums bus patogu! - atkirto inžinierius. 

— Ir visomis turimomis priemonėmis! 

— Užtenka! — riktelėjo Robūras grėsmingu tonu. — Juk orlaivyje 
esama ir kitų lynų, taigi šeimininkas gali netrukus pasekti savo tarnu! 

Dėdulė Prudentas nutilo, bet ne iš baimės, o todėl, kad jį nutildė 
toks dusinimo priepuolis, jog Filas Evansas paskubėjo nuvesti į kajutę. 

Tuo tarpu per pastarają valandą oras netikėtai pasikeitė. Danguje 
pasirodė požymiai, dėl kurių negalėjai apsirikti: artėjo audra. 
Atmosferoje susikaupė galybė elektros, ir apie pusę trijų Robūras tapo 

liudininku reiškinio, kurio jis dar niekada nematė. 

Iš šiaurės, iš kur artėjo audra, tumulavo kažkokie švytintys rūko 
sukiniai; be abejo, jie rodė, kad audros debesys buvo skirtingai 
įsielektrinę. 

Tų liepsnojančių juostų atspindžiai jūros paviršiuje mėtė miriadus 
blyksnių, kurie vis labiau ryškėjo, kuo stipriau temo dangus. 

"Albatrosas" turėjo netrukus susidurti su audra, nes skrido 
priešpriešiais. 

O ką veikė Frikolinas? Frikolinas vis dar buvo buksyruojamas; 
buksyras rasi čia pats tinkamiausias žodis, nes orlaivis nėrė pirmyn 
šimto kilometrų per valandą greičiu, o kybanti ant lyno pintinė atsiliko 
nuo jo ir tempėsi iš paskos. 

Tegu skaitytojas pats sprendžia, kokia baimė apėmė Frikoliną, kai 
žaibai ėmė. raižyti aplink jį debesis, o perkūnijos griausmai, atrodė, 
grasino sugriauti dangaus skliautą. 

Visi ekipažo nariai ruošėsi sutikti audrą netrypčiodami vietoje: 
reikėjo arba pakilti virš audros zonos, arba nusileisti į žemutinius 
atmosferos sluoksnius. 

"Albatrosas" skrido įprastame aukštyje — apie tūkstantį metrų, — 
kai trenkė neregėto stiprumo perkūnija. Netikėtai pašėlo škvalas. Tą 
pačią akimirką liepsnojantys debesys užgriuvo oro laivą. 

Filas Evansas manė, kad vėl laikas užstoti Frikoliną ir pareikalauti 
jį grąžinti į denį. 

Tačiau Robūras jau ir pats davė įsakymą įtempti negrą į denį, ir 
keletas žmonių skubiai vyniojo lyną. Staiga, nežinia dėl kokios 
priežasties, * Albatroso" keliamųjų propelerių sukimosi greitis gerokai 


sulėtėjo. 
Inžinierius vienu šuoliu prišoko prie centrinės kabinos. 
— Visu greičiu!.. Sparčiau!.. — suriko jis mechanikui. — Reikia 


nedelsiant pakilti virš audros! 

— Neįmanoma, vade! 

— Kas įvyko? 

— Trūkinėja srovė!.. Baterijos veikia su pertrūkiais!.. 

Iš tikrųjų " Albatrosas" sparčiai mažino aukšt. 

Panašiai, kaip atsitinka audros metu su srove, tekančia telegrafo 
laidais, taip ir orlaivio akumuliatoriai ėmė tiekti su pertrūkiais. Tai, 
kas tėra tik apmaudūs trukdžiai, kai kalbama apie depešas, mirtinai 
grėsė " Albatrosui'*: galėjo nukristi į jūrą, nes jį valdyti darėsi bemaž 
neįmanoma. 

— Tegu leidžiasi žemiau! — suriko Robūras. — Taip mes greičiau 

išeisime iš įelektrintos juostos! Laikykitės, bičiuliai, ir nepraraskite 
drąsos! 

Inžinierius užėmė savo vietą laivo priekyje. Visas ekipažas irgi 
stojo į savo postus ir pasirengė vykdyti vado nurodymus. 

Nors " Albatrosas" nusileido iki kelių šimtų pėdų aukščio jis vis 
dar neišėjo iš audros debesų, — aplinkui raizgėsi žaibai, kryžiuodamiesi 
tarsi bengališkos ugnys. Be abejonės, būta pavojaus, kad vienas iš jų 
gali sunaikinti orlaivį. Propeleriai sukosi vis lėčiau, greitas leidimasis 
grėsė virsti nesulaikomu kritimu. 

Visiems buvo aišku, jog nepraeis nė minutė, kai " Albatrosas" panirs 
į jūrą. O jeigu atsidurs ant vandens, jam niekaip nebepavyks išsiplėšti 
iš jūros glėbio. 

Netikėtai virš oro laivo pasirodė įelektrintas debesis. " Albatrosas" 
dabar skrido apie šešiasdešimt pėdų virš jūros bangų. Dar dvi trys 
sekundės - ir jos užlies denį!.. 

Bet čia Robūras, nutaikęs momentą, šoko į centrinę kabiną, 
užsikabino už paleidimo spyruoklių ir įjungė baterijas, kurių jau 
nebeneutralizavo atmosferos elektros įtampa... Per akimirką srovė 
grąžino propeleriams įprastą sukimosi greitį, ir " Albatrosas" pakibo 
prie pat jūros paviršiaus... Ir vėl propeleriai nuskraidino orlaivį tolyn 
nuo audros, kuri netrukus liko užpakalyje! 

Nėra ko sakyti, kad Frikolinui teko ne savo noru išsimaudyti, tiesa, 
tik keletą sekundžių. Tačiau, kai vyrukai ištempė ant denio, jis buvo 
velniškai šlapias — tarsi pabuvojęs jūros dugne. Zinoma, vargšelis 
daugiau nebešaukė. 

Kitą dieną, liepos ketvirtąją, " Albatrosas" perkirto šiaurinę Kaspijos 
jūros ribą. 

Vienuoliktasis skyrius, 
kuriame dėdulės Prudento pyktis didėja proporcingai orlaivio greičio kvadratui 


Jeigu kada nors dėdulei Prudentui ir Filui Evansui reikėjo atsisakyti 
vilties pabėgti, tai kaip tik per tas penkiasdešimt valandų, praėjusių 
po anksčiau aprašytų įvykių. Ar bijojo Robūras, kad skrendant per 
Europą bus ypač sunku saugoti kalinius? Turbūt. Be to, jis žinojo, jog 
jiedu imsis bet ko, kad tik pabėgtų. 

Tuo tarpu bet koks bandymas palikti orlaivio denį buvo lygus 
savižudybei. Kai žmogus iššoka iš traukinio, važiuojančio šimto 
kilometrų per valandą greičiu, jis rizikuoja gyvybe, bet kai jis šoka iš 
ekspreso, dumiančio dviejų šimtų kilometrų greičiu, - žengia į tikrą 
mirtį. 

O juk šiuo maksimaliu greičiu " Albatrosas" tada ir skrido.Jis nėrė 
greičiau už kregždę, šaunančią šimtu aštuoniasdešimt kilometrų per 
valandą. 

Turime pasakyti, kad bemaž visą laiką pūtė šiaurės rytų vėjai, 
palankūs orlaiviui, kuris irgi lėkė ta pačia kryptimi — tai yra į vakarus. 
Tačiau palengva vėjai ėmė silpnėti, ir netrukus stovėti denyje pasidarė 
neįmanoma: nuo greičio gniaužė kvapą. Vieną sykį abiejų keleivių 
vos nenubloškė nuo denio, bet, laimei, oro slėgis prispaudė prie 
kabinos. 

Gerai, kad vairininkas pastebėjo juos iš savo stiklinės būdelės ir 
elektriniu skambučiu įspėjo draugus, sėdėjusius priekinėje kabinoje. 

Bemnatant keturi vyrukai šliaužte pasiekė laivagalį. 

Tegu tie, kurie keliavo per audrą laivu, plaukiančiu prieš vėją, 
prisimena savo pojūčius, ir jie supras, kokią didžiulę jėgą gali įgauti 
priešpriešinis vėjas. Tiktai orlaivyje oro slėgį sudarė ne vėjas, o 
neįtikėtinas paties " Albatroso" greitis. 

Galų gale teko šiek tiek sulėtinti orlaivio greitį, kad dėdulė 
Prudentas ir Filas Evansas galėtų pasiekti savo kajutę. Kaip ir sakė 

mžinierius, skrydžio metu "Albatroso" kabinose laikėsi visiškai 
tinkamas kvėpuoti oras. 

Koks patvarus turėjo būti skraidymo aparatas, atlaikantis tokį greitį! 
Buvo panašu į stebuklą. Traukiainieji propeleriai, įtaisyti " Albatroso" 
priekyje ir užpakalyje, sukosi taip greitai, jog atrodė stovį vietoje; 0 
tuo tarpu jie su neįtikėtina jėga rėžėsi į orą. 

Paskutinis miestas, kurį keleiviai išvydo šiuose kraštuose iš orlaivio 
denio, buvo Astrachanė, išsidėsčiusi pačioje šiauriausioje Kaspijos 
jūros pakrantėje. 

Dykumų žvaigždė - kaip pavadino Astrachanę turbūt koks nors 
rusų poetas — iš pirmojo dydžio šviesulio dabar virto penkto ar net 
šešto rango miestu. Dabar Astrachanė - viso labo eilinis gubemijos 
centras, įsikūręs Volgos žemupyje netoli jos Žiočių, siekiančių du 
kilometrus pločio. Po orlaiviu šmėkštelėjo senovinės sienos su dabar 
jau jokios naudos nebeteikiančiomis šaudymo angomis, senoviški 
bokštai, kylantys miesto centre, mečetės, stūksančios šalia cerkvių, 
pastatytų šiuolaikiniu st'liumi, 1r pagaliau soboras su penkiais 
paauksuotais ir mėlynomis Zvaigždėmis išmargintais kupolais, atrodo, 
nukritusiais tiesiai iš dangaus. 

Nuo šios vietos "Alb+ :0s0" skrydis virto kažkokiu neįsivaiz- 
duojamu šuoliavimu dangaus erdvėmis; galėjai pagalvoti, kad orlaivį 
tempia legendiniai hipogrifai, galintys vienu sparmų mostu nulėkti visą 
ljė. 

Liepos ketvirtosios rytą, dešimtą valandą, orlaivis pasuko į šiaurės 
vakarus ir ėmė skristi virš Volgos slėnio. Dono ir Uralo stepės lėkė 
abiem upės krantais. Keleivių žvilgsniai slydo šiomis bekraštėmis 
platybėmis, vos spėdami įžvelgti išsimėčiusius vienur kitur miestus 
ir kaimus. Pagaliau vakarėjant pasirodė Maskva, ir " Albatrosas" 
praskrido virš jos net nepasaliutavęs vėliavai, plevėsavusiai virš 
Kremliaus. Per dešimt valanuų orlaivis įveikė du tūkstančius kilometrų, 
skiriančių Astrachanę nuo senosios Rusijos sostinės. 

Kelionė nuo Maskvos iki Peterburgo tęsėsi viso labo keletą 
valandų, ir "Albatrosas", kuriam tikslumo galėjo pavydėti net 
ekspresas, pasiekė Peterburgą ir Nevos krantus antrą valandą ryto. 
Baltoji naktis, viešpatavusi šioje aukštoje platumoje, kurią taip nenoriai 
palieka birželio saulė, leido keleiviams bėgliu žvilgsniu apmesti 
milžiniškos rusų sostinės architektūros ansamblį. 

Paskui po orlaiviu praplaukė Suomių įlanka, Abo archipelagas, 
Baltijos jūra, Svedija, kurią " Albatrosas" perskrido Stokholmo 
platumoje, Norvegija, virš kurios jis pralėkė Christianijos (dabar — 

Oslas) platumoje. Orlaivis "prarijo" du tūkstančius kilometrų per 
dešimt valandų! Teisybė, galėjai pagalvoti, kad jokios žmogiškos 
galios nebesustabdys "Albatroso" skrydžio: dingojos, lygiavertės 
orlaivio ir žemės traukos jėgos verčia jį skristi nustatyta trajektorija 
aplink žemės rutulį. 

Ir vis dėlto " Albatrosas" sustojo — kaip tik virš garsiojo Rjukanfoso 
krioklio Norvegijoje. Vakaruose tarsi gigantiškas pasienio barjeras, 
kurio orlaiviui buvo nelemta įveikti, kilo Hustos kalnas; jo viršūnė 
viešpatauja virš nuostabios Telemarko srities. 

Nuo čia "Albatrosas", nemažindamas greičio, pasuko tiesiai į 
pietus. 

O ką šio neįprasto skrydžio metu veikė Frikolinas? Jis tylomis 
įsitaisė savo kajutėje ir visą laiką — nuo pusryčių iki pietų ir nuo pietų 
iki vakarienės - miegojo neprabusdamas. 

Fransua Tapažas, kuris valgydavo su juo prie vieno stalo, dažnokai 
šaipėsi iš Frikolino baimės. 

— Aha, mano mažyli! — šnekėjo jis. — Tu, vadinasi, daugiau 
nebešauksi?! Ko droviesi?.. Pamanyk, baisus daiktas - pakabėtum dar 
valandėlę kitą ant lyno!.. Tik tiek!.. Užtat esant dabartiniam mūsų 
greičiui kokios puikios būtų oro vonios nuo reumatizmo! 

— Man atrodo, kad šis daiktelis tuoj tuoj subyrės 1 gabalus! — 
priešinosi Frikolinas. 

— Visko gali būti, mano narsusis Fri! FPačiau mes skriejame tokiu 
greičiu, kad net negalime nukristi. Ir tai labai ramina! 

— Taip jūs galvojate? 

— Gaskono žodis! 

Fransua Tapažas, žinoma, perdėjo. Bet dėl orlaivio greičio jo 
keliamųjų propelerių sukimasis iš tikrųjų truputį sulėtėjo, ir 
"Albatrosas" slydo oru tarsi Kongrivo raketa. 

— Ir taip ilgai lėksime? — ne kartą klausė Frikolinas. 

— Ilgai?.. O ne! - atsakydavo virėjas. —- Visą mūsų gyvenimą, ne 
Ilgiau! 

— Och! - liūdnai atsidusdavo negras ir imdavo dejuoti. 

— Saugokis, Fri, saugokis! — sušukdavo tada Fransua Tapažas. - O 
tai, kaip sakoma mūsų kraštuose, tave bemat vėl pasiųs pasisupti. 

Ir Frikolinas, kimšdamas už abiejų žandų skanų maistą, kartu 
prarydavo ir savo atodūsius. 

Tuo tarpu dėdulė Prudentas ir Filas Evansas, nepriklausę prie tų 
žmonių, kurie nuolatos linkę beprasmiškai skųstis, priėmė gana aiškų 
Sprendimą. Savaime aišku, bet koks bandymas bėgti kol kas buvo 

pasmerktas. Tačiau jeigu belaisviai ir negalėjo grįžti į Žemę, tai 
nejaugi jie nesugeba bent jau pranešti žemės rutulio gyventojams, kas 
atsitiko po jų. dingimo, kas juos pagrobė ir kas per oro laivas, kuriame 
jiedu svečiavosi. Galimas daiktas, tuomet jų vienminčiai išdrįstų 
pabandyti išplėšti kalinius iš Robūro rankų? 

Bet kaip, didysis Dieve, duoti apie save žinią? Laišku?... O kaip 
jį išsiųsti? Jūreiviai, patyrę nelaimę, įkiša į butelį dokumentą, 
nurodydami laivo sudužimo vietą, ir meta į jūrą. Ar ir jiems taip 
nepadaryti? 

Siuo atveju jūros vaidmenį vaidintų žemės atmosfera. Plaukti joje 
butelis negali. Dar gerai, jeigu jis nukristų tiesiai ant kokio nors 
praeivio — ir, kas be ko, nepramuštų jam kiaušo, — kitaip jo gali 
apskritai niekada nerasti. 

Bet, šiaip ar taip, kitokių priemonių kaliniai neturėjo; jiedu jau 
buvo nutarę paaukoti vieną orlaivyje matytą butelį. kai ūmai dėdulę 
Prudentą aplankė nauja mintis. Skaitytojas prisimena, kad jis uostė 
tabaką, ir ta nedidelė yda visiškai atleistina, ypač jeigu kalbame apie 
amerikietį, kuris galėtų elgtis ir kur kas prasčiau. Taigi, kaip ir bet 
kuris uostantis tabaką žmogus, dėdulė Prudentas nesiskyrė su tabakine: 
ta aliumininė dėžutė tuo metu jau buvo tuščia. Jeigu išmestų tabakinę 
už borto, ją, galimas daiktas, surastų koks nors doras gyventojas; jis, 
žinoma, paimtų ją ir nuneštų į policijos nuovadą, kur viršininkai 
susipažintų su dokumentu. pranešančiu apie padėtį, kurioje atsidūrė 
abi Robūro Užkariautojo aukos. 

Pasakyta — padaryta. Raštelis buvo trumpas, tačiau jame abu 
kolegos išdėstė visą esmę ir nurodė Veldono mokslo draugijos adresą, 
prašydami nusiųsti ten laišką. 

Po to dėdulė Prudentas įdėjo laišką į tabakinę, kurią apvyniojo storu 
vilnoniu skuduru ir stipriai perrišo, kad paketas ore neatsivyniotų ir 
krisdamas ant žemės nesudužtų. Dabar liko laukti tik patogios progos. 

Reikia pasakyti, kad šio spartaus skrydžio virš Europos metu bet 
koks bandymas išeiti iš kabinos 1r nušliaužti deniu — ir dar, kad niekas 
nepamatytų, — buvo labai pavojingas: galėjai bemat atsidurti už borto. 
Kita vertus, neleistina, kad tabakinė nukristų į jūrą, įlanką, ežerą arba 
kokią nors upę: patekusi į vandenį, ji visiems laikams dingtų. 

Tačiau vis dėlto ruseno viltis, kad belaisviams vienaip ar kitaip 
pavyks užmegzti ryšį su žemės gyventojais. 

Dienos metu įgyvendinti planą buvo bemaž neįmanoma. Kur kas 
protingiau sulaukti nakties ir pasinaudoti arba sumažėjusiu greičiu. 
arba "Albatroso" sustorimu. kai mechanikai išeina i deni. Galimas 

daiktas, tuomet pavyktų pasiekti bortą ir nepastebimai išmesti 
brangiąją tabakinę virš kokio nors miesto. 

Beje, jeigu aplinkybės ir būtų buvusios palankios belaisviams, jie 
vis viena nebūtų įvykdę savo plano - bent jau tą dieną. 

Iš tikrųjų " Albatrosas", palikęs Norvegijos teritoriją Hustos 
platumoje, pasuko į pietus. Jis skrido virš Europos palei nulinį 
meridianą, kertantį Paryžių. Skrisdamas šiuo kursu, orlaivis perlėkė 
Šiaurės jūrą, sukėlęs visiškai suprantamą sumaištį daugelyje laivų, 
plaukiojusių tarp Anglijos, Olandijos, Prancūzijos ir Belgijos krantų. 
Jeigu mūsų keleivių išmesta tabakinė nepataikytų tiesiai į vieno šių 
laivų denį, ji, be jokių abejonių, paprasčiausiai nuskęstų. 

Štai kodėl mūsų kolegos turėjo laukti patogesnio momento. Tarp 
kitko, kaip matys skaitytojas, netrukus jų laukė puikiausia proga. 

Dešimtą valandą vakaro " Albatrosas" prisiartino prie Prancūzijos 
krantų apytikriai virš Diunkerko. Naktis buvo ganėtinai tamsi. 
Akimirkai elektrinis Gri Nė švyturio, stovinčio viename Pa de Kalė 
sąsiaurio krante, spindulys susikryžiavo su Duvro švyturio, veikiančio 
kitame šio sąsiaurio krante, spinduliu. Paskui " Albatrosas" nuskrido 
virš Prancūzijos, visą laiką laikydamasis tūkstančio metrų aukštyje. 

Orlaivio greitis nesumažėjo. Jis praskriejo tarsi sviedinys virš 
miestų, miestelių ir kaimų, tankiai pasėtų šiose turtingose Siaurės 
Prancūzijos provincijose. Tai — išsidėstę ties Paryžių kertančiu 
meridianu Diunkerkas, paskui Dulanas, Amjenas, Krejus, Sen Deni. 
Niekas negalėjo priversti orlaivio nukrypti nuo tiesios linijos. 
Vidurnaktį jis atsidūrė virš "Šviesos miesto", visiškai nusipelniusio 
šio pavadinimo, nes jį užlieja šviesa net tada, kai gyventojai miega 
arba, šiaip ar taip, turi miegoti! 

Dėl kažkokio nepaaiškinamo įgeidžio inžinierius nutarė sustoti virš 
paties Paryžiaus centro! Sunku pasakyti. Bet kaip ten nebuvo. 
“Albatrosas" sumažino aukštį ir kybojo dabar viso labo keletą šimtų 
pėdų virš miesto. Robūras išėjo iš savo kajutės; juo sekdami, visi 
ekipažo nariai irgi pasipylė į denį paalsuoti naktinio Paryžiaus oru. 

Dėdulė Prudentas ir Filas Evansas tvirtai nutarė nepražiopsoti 
pasitaikiusio puikaus momento. Išėję iš savo kabinos, jiedu 
nužingsniavo toliau nuo kitų ir laukė lemtingos akimirkos. 

“Albatrosas", panašus į milžinišką vabalą, sklandžiai plaukė virš 
didžiojo miesto. Jis praskriejo virš bulvarų, tomis nakties valandomis 
ryškiai apšviestų Edisono žiburių. Orlaivio denį pasiekė dar 
Važinėjančių gatvėmis ekipažų triukšmas, traukinių, skubančių į 
Paryžių daugybe geležinkelio linijų, dundesys. Paskui orlaivis lėtai 

nuplaukė, nusileidęs iki pačių aukščiausių miestų pastatų, tarsi būtų 
pasirengęs paliesti Panteono kupolą arba Invalidų Namų kryžių. 
Aplenkęs abi Trokadero smailes, jis prisiartino prie metalinio bokšto 
Marso lauke, kurio galingas reflektorius apšvietė visą sostinę elektros 
šviesa. 

Ši oro promenada, panaši į lunatiko klydinėjimą, tęsėsi apie 
valandą. Atrodė, " Albatrosas" ilsisi prieš leisdamasis vėl į tolimą kelią, 

Matyt, inžinierius Robūras norėjo duoti paryžiečiams pasigrožėti 
dangaus reiškiniu, kurio astronomai nenumatė, beje, ir negalėjo 
numatyti. " Albatrosas" uždegė žibintus, ir du ryškūs elektrinės šviesos 
pluoštai ėmė šokinėti po aikštes, skverus, sodus, rūmus ir šešiasde- 
šimties tūkstančių namų stogus, sudarydami milžiniškus šviesos ratus 
visame mieste. 

Sį kartą " Albatrosas", be abejo, buvo puikiai matomas iš žemės, 
ir paryžiečiai ne tik matė, bet ir girdėjo orlaivį, nes Tomas Terneris, 
pridėjęs prie lūpų savo trimitą, pripildė dangų virš miesto muzikos 
ruliados. Tuo momentu dėdulė Prudentas, persisveręs per bortą, 
atgniaužė saują, ir tabakinė nukrito žemyn... 

Bemaž tuo pat laiku " Albatrosas" veržliai pakilo aukštyn. 

Ir tada visame Paryžiuje nuaidėjo garsūs šūksniai "valio". Tai 
apstulbusių žmonių, susirinkusių bulvaruose, minios iškilmingai 
sveikino keistą skraidymo mašiną. 

Netikėtai orlaivio žibintai užgeso, tamsa ir tyla vėl visur 
įsiviešpatavo; "Albatrosas" tęsė savo skrydį dviejų šimtų kilometrų 
per valandą greičiu. 

Stai ir viskas, ką pavyko išvysti dėdulei Prudentui ir Filui Evansui 
iš prancūzų sostinės įžymybių. 

Ketvirtą valandą ryto " Albatrosas" jau buvo perskridęs didžiąją dalį 
Prancūzijos teritorijos. Vėliau, kad negaištų laiko nugalint Pirėnų ar 
Alpių kalnus, jis lėkė virš Provanso platybių iki pat Antibų iškyšulio. 
Devintą valandą ryto Romos gyventojai, susirinkę Sventojo Petro 
katedros terasoje, sustingo iš nuostabos, išvydę oro laivą, skrendantį 
virš Amžinojo miesto. Po dviejų valandų orlaivis jau ūžė virš Neapolio 
įlankos, akimirkai paniręs į Vezuvijaus dūmų kamuolius. Paskui 
“Albatrosas" lanku kirto Viduržemio jūrą, o pirmą valandą dienos ji 
pastebėjo La Guleto sargybiniai Tuniso pakrantėje. 

Po Amerikos — Azija! Po Azijos —- Europa! Nuostabus inžinieriaus 
Robūro skraidymo aparatas per dvidešimt tris dienas nuskrido daugiau 
kaip trisdešimt tūkstančių kilometrų! 

O dabar jis įnėrė į jau ištyrinėtos ir dar nežinomos Afrikos sričių 

oro erdves! 

Galimas daiktas, skaitytojas panorės sužinoti, kas atsitiko su 
lemtingąja tabakine po to, kai ji nukrito ant žemės? 

Tabakinė nukrito Rivolio gatvėje priešais namą, pažymėtą 210 
numeriu, tuo metu, kai joje nebuvo nė vieno žmogaus. Rytmetį 
tabakinę paėmė garbi moteris, šlavusi gatvę, ir skubiai nunešė į 
policiją. 

Policijoje tabakinę iš pradžių palaikė pragaro mašina; ją išvyniojo, 
išpakavo ir atidarė su didžiausiu atsargumu. 

Netikėtai pasigirdo kažkas, panašus į sprogimą... Tai kurtinančiai 
nusičiaudėjo policijos nuovados viršininkas. 

Paskui jis iš tabakinės ištraukė dokumentą ir, visų nuostabai, 
garsiai perskaitė šias eilutes: 

“"Dėdulę Prudentą ir Filą Evansą, Veldono mokslo draugijos 
Filadelfijoje pirmininką ir sekretorių, pagrobė inžinierius Robūras ir 
kalina " Albatroso" oro laive. 

Pranešti draugams ir pažįstamiems. 

: D.P. ir F.E." 

Stai kaip Senojo ir Naujojo Pasaulio gyventojai pagaliau sužinojo 
apie iki tol nepaaiškinamą dangaus reiškinį. Ir vėl žemės rutulio 
observatorijų mokslininkus užvaldė ramybė ir visažinystė. 


107 


Dvyliktasis skyrius, 


kuriame inžinierius Robūras taip elgiasi, tarsi būtų nutaręs siekti Montiono 
premijos 


Šiame orlaivio kelionės apie žemės rutulį etape visiškai dera 
pateikti tokius klausimus: 

Kas vis dėlto yra tas Robūras, apie kurį skaitytojas iki šiolei nieko 
nežino, išskyrus vardą? Ar jis praleis visą savo gyvenimą ore? Nejaugi 
jo orlaivis niekada nenusileidžia ant žemės? Ar neturi jis kokioje nors 
neprieinamoje vietoje slėptuvės, kur " Albatrosas", jeigu jam nereikia 
jokio poilsio, tai, šiaip ar taip, galėtų papildyti savo atsargas? Būtų 
ganėtinai nuostabu, jeigu būtų kitaip: juk net patys galingiausi 
paukščiai turi savo lizdus, savo prieglobsčius. 

Ir ką konkrečiai inžinierius mano daryti su savo neramiaisiais 
kaliniais? Ar galvoja be galo laikyti juos nelaisvėje ir pasmerkti 
amžinai klajoti ore? O gal, paskraidinęs užkietėjusius oreivius dar ir 
virš Afrikos, Pietų Amerikos, Australijos platybių, virš Indijos, Atlanio 
ir Tykiojo vandenynų, kad priverstų juos prieš savo valią pripažinti 
"Albatroso" privalumus, galvoja grąžinti laisvę, ta proga pasakydamas: 
"O dabar, ponai, tikiuosi, jūs labiau pasitikėsite sunkesniais už orą 
aparatais!“ 

Atsakyti į šiuos visus klausimus kol kas neįmanoma. Tai - ateities 
paslaptis. Galimas daiktas, vieną gražią dieną ji paaiškės! 

Šiaip ar taip, sparnuotasis Robūras, matyt, nesirengė ieškoti savo 
"lizdo" prie šiaurinių Afrikos sienų. Jis, manding, nutarė praleisti 
dienos pabaigą virš Tuniso regentystės — tarp Bono ir Kartagenos 
iškyšulių, — gindamas " Albarosą" tai greičiau, tai lėčiau, pagal savo 
užgaidą. Paskui jis pasuko į žemyno gilumą ir nuskriejo virš puikaus 
Medžerdo upės slėnio, prisilaikydamas gelsvų vandenų tėkmės. 
srūvančios tarp kaktusų ir aleandrų tankumynų. Orlaivio pasirodymas 
išgąsdino šimtus papūgų, kurios, sutūpusios ant telegrafo laidų. 

sakytum, laukė ateinant depešų, kad pagriebtų jas ir nuneštų ant 
sparnų! 

Atėjus nakčiai, " Albartosas" jau plaukė virš krumyrų srities; jeigu 
ten buvo likęs bent vienas gyvas krumyras, tai išvydęs gigantišką erelį, 
jis tikriausiai pultų ant kelių maldaudamas Alachą. 

Kitą rytmetį prieš orlaivį atsivėrė Bonas ir dailių apybraižų jo 
kalvotos vietovės; paskui apačioje sušmėžavo Filipvilis, sakytum, 
miniatiūrinis Alžyras, su naujomis lenktomis krantinėmis ir puikiais 
vynuogynais, žaliu kilimu dengusiais visą sritį, kuri, atrodo, tarsi būtų 
perkelta iš Burgundijos ar iš Bordo apylinkių. 

Ta penkių šimtų kilometrų išvyka virš Didžiosios ir Mažosios 
Kabilijų baigėsi vidurdienį virš Alžyro Kasbos. Koks nepakartojamas 
vaizdas atsivėrė prieš orlaivio keleivius! Atviras reidas tarp Matifo 
iškyšulio ir Peskados nerijos, pakrantė, apstatyta rūmais, mečetėmis 
ir vilomis, nuostabūs slėniai, apvilkti vynuogynais tarsi apsiaustais, 
ir pagaliau — žydra Viduržemio jūra, kurios vandenis skrodė okeaniniai 
garlaiviai, iš aukštybių panašūs į mažus katerius! Toks vaizdas tęsėsi 
iki pat Orano, ir šio vaizdingo miesto gyventojai, tą vėlyvą vakarą 
vaikščioję Miesto citadelės soduose, galėjo matyti, kaip " Albatroso" 
ugnys mirgėjo tarp pirmųjų vakaro Žvaigždžių. 

Visą dieną dėdulė Prudentas ir Filas Evansas laužė galvas, kokį 
savo kaprizą tenkindamas, inžinierius Robūras nukreipė jų skraidantį 
kalėjimą virš Alžyro teritorijos, kuri tarsi pratęsia Prancūziją kitoje 
jūros, pavadintos prancūzų ežeru, pusėje; bet po dviejų valandų, 
nusileidus saulei, jiedu visiškai pagrįstai sutarė, kad tas nepaaiškinamas 
kaprizas jau patenkintas. Vieno vairo pasukimu vairininkas nukreipė 
"Albatrosą" į pietryčius,ir kitą rytą, įveikęs kalnuotą Telio srities dalį, 
orlaivis sveikino saulėtekį virš Sacharos smėlynų. 

Štai koks buvo orlaivio maršrutas kitą dieną — liepos aštuntąją. 
Prasidėjo jis nuo nedidelio Žerivilio miestelio, įkurto kaip ir Laguatas 
prie pat dykumos ribos, kad būtų lengviau nukariauti Kabiliją. Paskui 
"Albatrosas" skrido per Stileno tarpeklį, — kelionė buvo gerokai 
pavojinga dėl stipraus vėjo. Galiausiai orlaivis ėmė keliauti virš 
dykumos, tai lėtai slinkdamas virš žaliuojančių oazių, kurias vietiniai 
gyventojai vadina "ksarais", tai lėkdamas virš smėlynų sparčiau negu 
ereliai avėdros. Ne sykį teko net atidengti ugnį į tuos grėsmingus 
paukščius, kurie, susibūrę po dvylika penkiolika, be baimės puolė 
orlaivį, ypač gąsdindami Frikoliną. 

Bet jeigu ereliai avėdros į šūvius galėjo atsakyti tik siaubingais 
riksmais ir sparnų bei aštrių nagų smūgiais, tai ne mažiau laukiniai 

čiabuviai sutiko skraidymo mašiną šautuvų papliūpomis, ypač kai jį 
skrido virš Selio kalno, kurio žalsvai violetiniai kontūrai kyšojo iš po 
balto apvalkalo. Dabar " Albatrosas" lėkė virš milžiniškos Sacharos, 
Čia vis dar matėsi Abd el Kadyro ž žygio stovyklų liekanos. Ši vietovė 
kaip ir anksčiau vis dar pavojinga keliautojui europiečiui, ypač Beni 
Mzalio genčių sąjungos žemėse. 

"Albatrosui" kuriam laikui teko pakilti į viršutinius atmosferos 
sluoksnius, kad išvengtų pašėlusio samumo, kuris ritino smėlio bangas 
žeme, panašiai kaip stiprus potvynis sukelia bangas vandenyno 
paviršiuje. Netrukus pasirodė niūri, tamsia lava užlieta Sebos 
plynaukštė, kuri tęsiasi iki šviežio ir žalio Ain Maseno slėnio. Sunku 
įsivaizduoti šių vietovių, kurios iš aukštybių puikiai vėrėsi visu savo 
vaizdingumu, įvairiaspalvį ansamblį. Kalvas, apaugusias medžiais ;- 
krūmokšniais, keitė ilgi keteroti pilkšvos spalvos kalnynai, kurių 
žvilgantys vingiai priminė milžiniškas arabų burnusų klostes. Tolumoje 
nuolat šmėkščiojo upės, triukšmingais srautais bėgančios nuo šlaitų, 
palmių miškeliai, mažos lūšnelės, priekalnėse grupėmis prilipdytos prie 
mečečių; tarp jų ir Metličio mečetė, kur gyvena vietinės dvasininkijos 
galva - didysis marabutas Sidišeichas. 

Dar iki nakties orlaivis nuskrido keletą šimtų kilometrų virš gana 
lygios, tik vietomis sustūmusios dideles kopas vietovės. Jeigu 
"Albatrosas" čia būtų sumanęs sustoti, būtų galėjęs nusileisti į Varglo 
oazę, pasislėpusią didžiulės palmių girios šešėlyje. Netrukus pasirodė 
miestas su trimis aiškiai atskirtais vienas nuo kito kvartalais, 
senoviškais sultono rūmais — savotiška įtvirtinta Kasba, daugybe namų, 
pastatytų iš plytų, kurias išdegti buvo apsiėmusi pati saulė, ir 
arteziniais šuliniais, iškastais slėnio gelmėse; orlaivis čia galėjo 
papildyti vandens atsargas, tačiau dėl neįtikėtinai spartaus skrydžio 
net dabar, pačioje Afrikos dykumų širdyje, " Albatroso" bakai vis dar 
buvo pilni vandens, pasemto iš Gidaspo upės Kašmyro slėnyje. 

Ar regėjo orlaivį arabai, mozambitai ir negrai, kurie pasidaliję 
Varglo oazės žemes? Be abejonės, nes sveikino jį šautuvų šūviais: 
tačiau kulkos krito atgal ant žemės, nepasiekusios oro laivo. 

Paskui nusileido naktis, ta bebalsė dykumų naktis, kurios paslaptis 
taip poetiškai apdainavo Felisjenas Davidas. 

Po kurio laiko " Albatrosas" vėl pasuko į pietvakarius ir perkirto 
El Golea kelius; vienu iš jų 1859 metais keliavo narsusis Diuverjė. 

Viešpatavo gili tamsa. Iš orlaivio negalėjai įžiūrėti tiesiamo pagal 
Diuponšė projektą transsacharos geležinkelio: plieninė juosta turėjo 
sujungti Alžyrą su Timbuktu per Laguatą ir Gardajų, o vėliau - 

pasiekti Gvinėjos įlankos krantus. 

Tuo metu "Albatrosas" pasiekė sritį, plytėjusią tarp pusiaujo ir 
Vėžio atogrąžos. Už tūkstančio kilometrų nuo Sacharos šiaurinės ribos 
orlaivis perkirto kelią, kur 1846 metais žuvo majoras Lengas; paskui 
jis aplenkė karavanų kelią iš Maroko į Sudaną ir virš tos dykumos 
dalies, kur plėšikauja tuaregai, keleiviai išgirdo tai, kas dažnai 
vadinama "smėlio dainavimu", - švelnų ir aimanuojantį murmėjimą, 
kuris sklido tarsi iš po žemės. 

Per visą tą laiką atsitiko tik vienas įvykis: ištisas debesis skėrių 
pakilo į dangų ir užgriuvo orlaivio denį tokiu svoriu, kad mašinai kilo 
grėsmė "paskęsti". S; nereikalingą balastą ekipažas pasistengė kuo 
sparčiau pašalinti, tačiau keletas šimtų vabzdžių pakliuvo į virtuvę pas 
Fransua Tapažą. Jis paruošė iš jų tokį skanų patiekalą, kad Frikolinas 
kuriam laikui pamiršo visas savo baimes. 

— Jie neprastesni už krevetes! — kalbėjo jis laižydamasis. 

“Albatrosas" tuo metu jau buvo sukoręs apie tūkstantį aštuonis 
šimtus kilometrų nuo Varglo oazės — bemaž prie pat plačios Sudano 
karalystės šiaurinės sienos. 

Antrą valandą po pietų didelės upės vingyje pasirodė miestas. Tai 
buvo Ni igerio upė, o miestas — Timbuktu. 

Iki tol šioje Afrikos Mekoje pavyko pabuvoti tik keletui keliautojų 
— Senojo Pasaulio gyventojams, tokiems, — kaip Batuta, Kazanas, 
Emberis, Minhas Parkas, Adamsas, Lengas, Koje, Bartas, Lencas; dėl 
šios, mūsų aprašomos, kelionės ir dėl permainingo likimo kaprizų abu 
amerikiečiai, sugrįžę į Ameriką, irgi galės papasakoti apie šį miestą 
de visu, de auditu ir net de olfaktu (remdamiesi savo akimis, klausa 
ir uosle (lot.) — vert.), jeigu tik jiems kaip nors pavyks pasiekti namus. 

De visu — nes jų akys galėjo išvysti visus šio miesto kampelius, 
miesto, sudarančio trikampį, kurio plotas penki šeši kvadratiniai 
kilometrai, de auditu — nes " Albatrosas" skrido kaip tik turgaus dieną, 
ir gatvėse aidėjo neįtikėtinas triukšmas; de olfaktu — nes jų uoslę 
stipriai kuteno kvapai, kylantys iš Jubu Kamo aikštės, kur netoli nuo 
senovės So Maiso rūmų buvo įsikūręs mėsos turgus. 

Inžinierius laikė savo pareiga pranešti Veldono mokslo draugijos 
pirmininkui ir sekretoriui, kad jiems pasitaikė laiminga galimybė regėti 
Sudano valdovą — Timbuktu miestą, kuris tuo laiku priklausė 
tuaregams iš Taganeto. 

— Timbuktu, ponai! — pranešė jis tokiu pat tonu, kokiu prieš dvylika 
dienų sušuko: “Indija, ponai!" 

Paskui Robūras tęsė: 

— Timbuktu įsikūręs šiaurės platumos aštuoniolika laipsnių ir 
vakarų ilgumos penki laipsniai penkiasdešimt šešios minutės palei 
Paryžiaus meridianą; šis miestas stūkso du šimtai keturiasdešimt penki 
metrai virš jūros lygio. Tas svarbus centras su dvidešimčia ar 
trisdešimčia tūkstančių gyventojų, kadaise garsėjęs mokslu ir menu! 
Gal pageidaujate čia pasisvečiuoti keletą dienų? 

Tokį pasiūlymą inžinierius galėjo padaryti tik juokaudamas. 

— Tačiau, — tęsė jis, — svetimšaliams būtų ne itin saugu atsidurti 
tarp negrų, berberų, tulanų ir arabų, užgrobusių šį miestą, ypač jeigu 
turėsime galvoje, kad mūsų pasirodymas su orlaiviu jiems gerokai 
nepatiktų. 

— Pone, — atsakė tokiu pat tonu Filas Evansas, — jausdami didelį 
malonumą išsiskirti su jumis, mes noriai pasmerksime save pavojui 
susidurti su nesvetingu čiabuvių priėmimu. Jeigu galėtume pasirinkti 
kalėjimą, - tai geriau Timbuktu negu " Albatrosas"! r 

— Dėl skonio nesiginčijama, — paprieštaravo inžinierius. - Siaip ar 
taip, vis dėlto nesiryšiu tokiam rizikingam nuotykiui, nes atsakau už 
saugumą savo svečių, kurie teikia man garbę, keliaudami sykiu su 
manimi... 

— Aš matau, inžinieriau Robūrai, — įsikišo dėdulė Prudentas, 
dusdamas iš pasipiktinimo, — jums nepakanka to, kad mus laikote 
nelaisvėje. Atėmęs iš mūsų laisvę, dar ir įžeidinėjate! 

— O, viso labo tik ironizuoju! 

— Nejaugi orlaivyje neturite ginklų? 

— Zinoma, turim visą arsenalą. 

— Pone, pakaktų ir poros revolverių, jeigu vienas jų būtų mano 
rankose, o kitas — jūsų. 

— Dvikova! — sušuko Robūras. —- Dvikova, kuri galėtų virsti vieno 
iš mudviejų mirties priežastimi! 

— Kuri neišvengiamai virstų ta priežastimi! 

— O ne, pone Veldono mokslo draugijos pirmininke! Man kur kas 
maloniau jus matyti gyvą! 

— Kad būtute tikras, jog ir pats liksite gyvas! Taip, tai gana 
pagirtinas išmintingumas! 

— Pagirtinas ar ne, — apie tai leiskite spręsti man. Jūs gi galite 
vertinti dalykus, kaip jums patinka, ir skųstis kam norite, jeigu jums 
tai pavyktų. 

— Jau pavyko, inžinieriau Robūrai! 

— Stai kaip? 

— Argi jau taip sunku buvo numesti žemyn dokumentą, kai 

skridome virš tankiai apgyventų Europos šalių... 

— Ir jūs drįsote? - suriko Robūras, pagautas baisaus pykčio. 

— O ką, jeigu drįsome? 

- Jeigu jūs tai padarėte... jus reikia... 

— Ką, ponas inžinieriau? 

— Išmesti už borto paskui jūsų dokumentą! 

— Tai išmeskite mus! — sukliko dėdulė Prudentas. — Mes tai 
padarėme! 

Robūras žengtelėjo prie savo kalinių. Pagal pirmąjį jo ženklą 
atbėgo Tomas Terneris ir keletas ekipažo narių. Inžinierių pagavo 
baisus noras įvykdyti savo grasinimą, bet, bijodamas pasiduoti pykčiui, 
jis skubiai nužingsniavo į savo kajutę. 

— Puiku! - pratarė Filas Evansas. 

— Aš nesustosiu prieš nieką, nepaisysiu, kad ir ko jis imtųsį! — 
pareiškė dėdulė Prudentas. — Kai ateis mano eilė veikti, aš jį 
sunaikinsiu! 

Tuo metu Timbuktu gyventojai būriavosi vidury aikščių, gatvėse, 
amfiteatriškai pastatytų namų terasose. Turtinguose Sankoro ir 
Sarachano kvartaluose, kaip ir apgailėtinose kūgio formos lūšnose 
Ragidžio kvartale, Dievo tarnai iš aukštų minaretų sutiko oro pabaisą 
pačiais baisiausiais prakeiksmais. Tačiau tie prakeiksmai buvo kur kas 
malonesni už šautuvų šūvius. 

Visame Nigeryje, iki pat Kabaro uosto, įrengto upės vingyje, 
čiabuvių flotilės įgulos ėmėsi veiksmų. Jeigu " Albatrosas" būtų 
sumanęs nusileisti ant žemės, jį, be abejonės, būtų sudraskę į 
gabalėlius. 

Rėksmingi garnių, ibių ir miško kurapkų būriai keletą kilometrų 
lenktyniaudami lydėjo " Albatrosą"; tačiau greitasis orlaivis netrukus 
paliko juos toli užpakalyje. 

Atėjus vakarui, ore pasigirdo savotiški trimitų garsai: apačioje, per 
vietovę, pasižyminčią iš tikrųjų nuostabiu derlingumu, slinko gausios 
dramblių ir buivolų kaimenės. 

Per parą prieš "Albatroso" keleivių akis prabėgo visa Nigerio 
vingyje prisiglaudusi sritis, kurią ribojo nulinis meridianas ir antrasis 
laipsnis. 

Jeigu koks nors geografas turėtų šitokį skraidymo aparatą, labai 
nesunkiai galėtų padaryti topografinę nuotrauką, gauti duomenų apie 
krašto aukštį virš jūros lygio, tiksliai nustatyti upes ir jų intakus, 
pažymėti miestų ir kaimų vietas. Tada Centrinės Afrikos žemėlapyje 
nebeliktų netyrinėtų vietų — nei baltų dėmių, nei punktyrinių linijų, 

nei visų tų miglotų žymėjimų, varančių į neviltį kartografus. 

Liepos vienuoliktosios rytmetį "Albatrosas" perkirto Siaurės 
Gvinėjos kalnus, stūksančius tarp Sudano ir Gvinėjos įlankos, 
Horizonte miglotai brėžėsi Kongo kalnai, kylantys Dahomėjos 
karalystėje. 

Dėdulė Prudentas ir Filas Evansas pastebėjo, jog "Albatrosas", 
palikęs užpakalyje Timbuktu, visą laiką skrido iš šiaurės į pietus. Todėl 
jiedu padarė išvadą, kad, įveikęs šešių geografinių laipsnių kelią, 
orlaivis turi pasiekti pusiaują, jeigu jo skrydžio kryptis nepasikeis, 
Nejaugi "Albatrosas" ruošiasi vėl palikti erdvę virš žemyno ir nerti į 
oro sferas, šį kartą ne virš Beringo, Kaspijos, Siaurės ar Viduržemio 
jūrų, o virš Atlanto vandenyno? 

Toks spėjimas neteikė paguodos abiems kolegoms, nes tada jų 
šansai pabėgti prilygtų nuliui. 

Tuo tarpu "Albatrosas" skrido neskubėdamas, tarsi galvodamas, ar 
verta skirtis su Afrikos žeme. Ar nesiruošė inžinierius pasukti atgal? 
Ne! Tačiau ne veltui jo dėmesį patraukė šalis, virš kurios tuo metu 
skrido orlaivis. 

Skaitytojas žino, kaip žinojo ir Robūras, kad Dahomėjos karalystė 
— viena iš galingiausių vakarinėje Afrikos pakrantėje. Gana stipri, kad 
kariautų su kaimyne — Ašanti karalyste, bet, kita vertus, prarado 
teritorijos dalį ir dabar teturi tik šimtą dvidešimt Ijė ilgio ir 
šešiasdešimt — pločio; tačiau nuo to laiko, kai Dahomėja prisijungė 
anksčiau nepriklausomas Ardro ir Vido sritis, jos gyventojų esama nuo 
septynių šimtų iki aštuonių šimtų tūkstančių. 

Nors karalystė ir nedidelė, bet verčia dažnai apie save kalbėti: 
Dahomėja niūriai pagarsėjo neįtikėtinais žiaurumais, kuriais pažymi 
savo kasmetines šventes, — žmonių aukojimu, siaubingomis gyvulių 
žudynėmis, skiriamomis pagerbti mirusį valdovą ir jo paveldėtoją. Ten 
geru tonu laikoma, kai Dahomėjos karalius, priimdamas kokį garbingą 
asmenį ar svetimšalį pasiuntinį, padaro svečiui siurprizą, padova- 
nodamas tuziną galvų, nukirstų jo atvykimo proga, — beje, tas galvas 
nukerta pats Dahomėjos teisingumo ministras, vadinamasis 
"minhanas", kuris gana šauniai susidoroja su budelio priedermėmis. 

Kai "Albatrosas"' skrido virš Dahomėjos sienos, šalies valdovas 
Bachadu kaip tik mirė, o gyventojai ruošėsi dalyvauti iškilmingoje jo 
įpėdinio karūnacijoje. Stai kodėl visoje šalyje viešpatavo didelis 
sujudimas, kurį ir pastebėjo Robūras. 

Begalinės Dahomėjos valstiečių procesijos slinko iš kaimų | 
karalystės sostinę Abomėjų. Jie slinko gerais keliais, išgrįstais pe! 

plačias lygumas, apaugusias gigantiškomis žolėmis, ėjo bekraščiais 
maniokos laukais, skverbėsi per mimozų krūmynus, puikias apelsinų 
giraites, paprastų ir kokosų palmių miškus, per mangrovinių medžių 
tankumynus. Ryškiai žalioje lapijoje akį traukė tūkstančiai 
įvairiaspalvių papūgų, kurios, regėjos, maudėsi aromate, kylančiame 
iki pat "Albatroso". | 

Robūras stovėjo susimąstęs, atsirėmęs į borto turėklus ir tik 
retkarčiais pasikeisdamas keliais žodžiais su Tomu Temneriu. 

Iki šiolei " Albatrosas" negalėjo pasigirti, kad patraukė plūstančių 
keliais žmonių minių dėmesį, žmonių, kuriuos dažniausiai dengė 
neperžvelgiamos medžių šakos. Tai buvo, matyt, todėl, kad orlaivis 
skrido gana aukštai, už lengvų debesų. 

Vienuoliktą valandą ryto lygumoje pasirodė sostinė, apjuosta 
sienomis ir gynybos grioviu, kurio ilgis —- dvylika mylių; jos plačios, 
tiesios gatvės bėgo į erdvią aikštę, kurios šiaurinėje pusėje stūksojo 
karaliaus rūmai. Virš visų rūmų statinių ansamblio kyla terasa, 
išsidesčiusi netoli nuo tos vietos, kur aukojamos aukos. Svenčių 
dienomis nuo šios terasos miniai metami kaliniai, sukišti į ievų karnų 
pintines, ir sunku įsivaizduoti, kaip niršiai ir Žiauriai žmonės plėšo 
tuos nelaimėlius. 

Viename Dahomėjos valdovo rūmų sparne gyvena keturi 
tūkstančiai moterų karių: jos sudaro bene patį drąsiausią karaliaus 
armijos būrį. 

Ar prie Amazonės gyvena amazonės, kol kas neįrodyta, tačiau 
Dahomėjoje jos, be abejo, egzistuoja. Vienos dėvi mėlynus marškinius, 
sujuostus mėlyna arba raudona juosta, baltas plačias kelnes su mėlynais 
įsiūvais ir baltas kepuraites; prie juostos pririštos parakinės, kitos, 
medžiojančios dramblius, ginkluotos sunkiais karabinais ir durklais su 
trumpomis geležtėmis, ant jų galvų puikuojasi antilopių ragai, 
sutvirtinti geležies lankais; trečios, paskirtos į artilerijos būrius, vilki 
mėlynas su raudona krūtine tunikas ir apginkluotos trumpais šautuvais 
su špižinėmis movomis kartečei; ir pagaliau — būrys jaunų mergaičių 
Su žydromis tunikomis ir baltomis plačiomis kelnėmis — tikros 
Vaidilutės, išmintingos kaip Diana ir kaip ji puikiai valdančios lankus 
ir strėles. 

Jeigu prie amazonių pridėsime penkis ar šešis tūkstančius vyrų su 
baltomis kelnėmis ir medvilnės marškiniais, per taliją sujuostais 
Plačiomis medžiaginėmis juostomis, tai galima sakyti, kad matėme 
Visą dahomiečių armiją. 

Abomėjus tą dieną buvo visiškai tuščias. Karalius, jo svita, vyrų 

ir moterų kariuomenė, miesto gyventojai — visi išėjo už sostinės ribų 
ir susitelkė erdviame slėnyje, besidriekiančiame už keleto mylių ir 
apsuptame tankių miškų. 

Kaip tik čia, šitame slėnyje, ir turėjo būti karūnuojamas naujasis 
karalius. Kaip tik čia naujojo karaliaus garbei turėjo įvykdyti bausmes 
tūstančiui belaisvių, paimtų nesenų antpuolių metu. 

Buvo gal antra valanda, kai " Albatrosas", pasiekęs slėnį, ėmė leistis 
žemyn į lengvus debesis, kol kas slėpusius orlaivį nuo dahomiečių 
akių. 

Cia susirinko ne mažiau kaip šešiasdešimt tūkstančių Žmonių iš 
visų karalystės vietų: iš Vido srities, iš Kerapajo, iš Ardro, iš 
Tomborio, iš pačių atokiausių kaimų. 

Naujasis karalius — sveikutėlis dvidešimt penkerių metų vyrukas, 
vardu Bu Nadis, — stovėjo ant neaukštos kalvos, apžėlusios 
tankialapiais medžiais. Aplinkui šurmuliavo jo naujasis dvaras, vyrų 
kariuomenė, amazonės ir visa dahomiečių tauta. 

Kalvos papėdėje pusšimtis muzikantų grojo savo barbariškais 
instrumentais — dramblių iltimis, skleidžiančiomis kimų garsą, būgnais 
iš danieliaus kailio, tuščiaviduriais moliūgais, gitaromis, varpeliais, 
kuriuos daužė geležies plokštelėmis, fleitomis iš bambuko, kurių 
skvarbus švilpesys užgožė visų kitų instrumentų gaudesį. Kas minutę 
aidėjo šautuvų ir muškietų šūviai, šaudė patrankos, kurių lafetai 
pašokdavo taip stipriai, kad bet kada galėjo užmušti pabūklo tarnybą, 
sudarytą iš amazonių, — žodžiu, aplinkui viešpatavo siaubinga 
sumaištis, o laukiniai riksmai visiškai galėjo užgožti griaustinį. 

Nuošalyje, saugomi kareivių, į krūvą glaudėsi belaisviai, kurie 
turėjo palydėti mirusį karalių į geresnį pasaulį, nes po mirties jis 
neturėjo prarasti nė vienos privelegijos, priklausančios jo titului. 
Karaliaus Gchozo, Bachadu tėvo, laidotuvėse mylintis sūnus paskui 
mirusįjį valdovą pasiuntė tris tūkstančius žmonių. Bu Nadis irgi 
negalėjo sau leisti mažiau pagerbti savo tėvą. Argi nereikia daugybės 
varovų, kad būtų surinktos ne tik dvasios, bet ir visi dangaus 
gyventojai, kurių priedermė - sudaryti dievinamo monarcho palydą? 

Visą valandą tęsėsi kalbos, pagyrimai, rypavimai, keitęsi su šokiais, 
kuriuos šoko ne tik pripažinti šokėjai, bet ir amazonės, suteikusios 
šokiui savitą karišką grakštumą. 

Artėjo jaučių žudymo laikas. Robūras, žinojęs apie kruvinus 
Dahomėjos gyventojų papročius, nepaleido iš akių belaisvių — tų visų 
vyrų, moterų ir vaikų, pasmerktų mirčiai. 

Minhanas stovėjo kalvos papėdėje. Jis mosavo savo budelio kardu 

su trumpa geležte ir metaliniu paukščiu ant rankenos, kurio svoris 
sustiprina kardo kirtį. 

Šį sykį jis buvo ne vienas. Kaipgi vargšas vienas susidorotų su 
tokiomis grandiozinėmis žudynėmis! Aplink jį grūdosi gal apie šimt: 
budelių, išmiklinusių ranką vienu smūgiu nuritinti aukos galvą. 

Tuo tarpu " Albatrosas" palengva artėjo, mažindamas traukiamųjų 
ir keliamųjų propelerių greitį. Ir štai nubrėžęs kreivę, jis išnėrė iš 
slėpusių iki šiol debesų ir pasirodė virš slėnio mažiau kaip šimto metrų 
aukštyje. 

Tada įvyko kažkas nelaukta: Žiaurieji čiabuviai orlaivį palaikė 
nežemiška būtybe, nusileidusia iš dangaus pagerbti karalių Bachadu. 

Orlaivio pasirodymas sukėlė neapsakomą džiaugsmą. Aistringi 
kvietimai, triukšmingi prašymai, visuotinės maldos buvo skiriami šiam 
antgamtiškam hipogrifui, kuris, be abejo, pasirodė vien todėl, kad 
paimtų velionį valdovą ir nuneštų jį į aukščiausias dahomiečių dangaus 
sferas. 

Nuo minhano kardo smūgio ant žemės nusirito pirmoji galva. 
Netrukus prie bjauriųjų budelių atvedė ir visus kitus belaisvius, 
suskirstytus po šimtinę. 

Staiga iš " Albatroso" pasigirdo šautuvo šūvis. Teisingumo ministras 
kniūbsčias krito ant žemės. 

— Taiklus šūvis, Tomai! — sušuko Robūras. 

— Vieni niekai... Aš šoviau tiesiai į būrį! - atsiliepė bocmanas. 

Kiti ekipažo nariai su šautuvais rankose laukė tik inžinieriaus 
įsakymo atidengti ugnį. Ų 

Minios nuotaika staiga pasikeitė. Zmonės suprato: ši sparnuota 
baidyklė — visai ne geroji dvasia, o dvasia, priešiška šauniajai 
Dahomėjos tautai. Todėl, kai tik minhanas nuvirto ant žemės, iš visur 
pasigirdo riksmai, reikalaujantys keršto. Ir virš slėnio bemat nuaidėjo 
gausybė šautuvų šūvių. 

Tie šūviai neišgąsdino " Albatroso", kuris drąsiai nusileido ne 
daugiau kaip šimtą penkiasdešimt pėdų iki žemės. Dėdulė Prudentas 
ir Filas Evansas, kad ir kokius jausmus jautė Robūrui, galėjo tik 
prisidėti prie šio humaniško akto. 

— Teisingai! Išvaduokime belaisvius! - sušuko abudu. 

— Aš tai ir noriu padaryti, — atsakė inžinierius. 

Sekdami ekipažo narių pavyzdžiu, mūsų kolegos apsiginklavo 
Magazininiais šautuvais, ir visi, buvę " Albatrose", atidengė draugišką 
ugnį, beje, nė viena kulka veltui neprapuolė, rasdama sau taikinį 
Minioje, stovinčioje papėdėje. Net mažoji " Albatroso" patranka, kurios 

žiotis vyrai nuleido kaip galima žemiau, sėkmingai pasiuntė keletą 
kartečių užtaisų, ir jos pasėjo sąmyšį Minioje. 

Pasinaudoję tuo, kad juos saugoję kariai atsakė šūviais į ugnį, 
atidengtą iš orlaivio, belaisviai, taip ir nesupratę, kas per pagalba atėjo 
iš dangaus, sutraukė savo pančius. Priekinis "Albatroso" propeleris 
buvo peršautas, keletas kitų kulkų pataikė į korpusą. Frikolino, 
užsibarikadavusio kajutėje, vos nekliudė kulka, pramušusi kabinos 
sieną. 

— Ak, tai jiems, matyt, neužtenka! — sušuko Tomas Terneris. 

Nusileidęs į parako sandėlį, jis grįžo su tuzinu dinamito patronų, 
kuriuos bemat išdalijo draugams. Robūrui davus ženklą, vyrai sviedė 
tuos patronus į kalvą; atsimušę į žemę, jie ėmė sproginėti tarsi 
nedidelės granatos. 

Kokia sumaištis kilo apačioje! Karalių, jo dvarą, armiją, tautą — 
visus apėmė siaubas, visiškai dėsningas po tokio antpuolio. Visi puolė 
slėptis už medžių, o belaisviai tuo metu davė į kojas, ir niekas nė 
nemanė jų persekioti. 

Naujajam Dahomėjos karaliui pagerbti šventė buvo galutinai 
sugadinta. O dėdulė Prudentas ir Filas Evansas įsitikino, kokią galią 
turi skraidymo aparatas ir kokią kilnią paramą jis gali teikti žmonijai. 

Paskui *Albatrosas" ramiai pakilo į viduriniuosius atmosferos 
sluoksnius; jis nuskrido virš Vidacho miesto ir netrukus nebematė dyko 
uolėto kranto, kurį nuolatinė mūša — pietvakarių vėjo padarinys — daro 
beveik neprieinamą. 

Dabar orlaivis skrido virš Atlanto vandenyno. 


Tryliktasis skyrius, 


kuriame dėdulė Prudentas ir Filas Evansas perkerta vandenyną nesusirgę 
Jūros liga 


Taip, apačioje plytėjo Atlanto vandenynas! Pasiteisino abiejų 
kolegų būgštavimai. Beje, Robūras, regėjos, nė kiek nesirūpino, 
leisdamasis keliauti virš šio milžiniško vandenyno. Skrydis nė kiek 
negąsdino nei jo paties, nei orlaivio ekipažo narių, kurie, galimas 
daiktas, priprato prie tokių kelionių. Visi jie ramiai išsiskirstė į savo 
vietas. Jokie košmarai nekamavo jų per miegus. 

Kur skrenda " Albatrosas"? Nejaugi orlaivis, kaip sakė inžinierius, 
iš tikrųjų nuskris toliau negu aplink pasaulį? Bet, šiaip ar taip, turi 
šis skrydis kada nors baigtis? Juk kvaila galvoti, kad Robūras visą 
gyvenimą skraidys danguje savo oro laivu ir niekada nenusileis ant 
žemės! Kaip tada jis gali papildyti maisto ir amunicijos atsargas, jau 
nekalbant apie įvairias technines medžiagas, be kurių negali negesdami 
veikti varikliai? Savaime suprantama, kur nors niekam nežinomame 
ir sunkiai pasiekiamame žemės rutulio kampelyje turi egzistuoti koks 
nors prieglobstis, kokia nors vieta pailsėti, kur " Albatrosas" galėtų 
gauti visko, ko kelionėje prireikia. Inžinierius Robūras galėjo nutraukti 
santykius su Žemės gyventojais, tačiau nutraukti bet kokį ryšį su žemės 
paviršiumi net jis nepajėgė! 

Bet jeigu šitaip, tai kur tas prieglobstis? Kas spyrė inžinierių rinktis 
kaip tik jį? Ar ten laukė grįžtant Robūro maža kolonija, kuriai jis 
vadovavo? Ar galėjo jis ten surinkti naują ekipažą? Ir kaip atsitiko, 
kad jo palydovų — išeivių iš įvairių šalių — likimai susipynė su jo paties 
lemtimi? Iš kur Robūras ėmė lėšų pastatyti tokiam brangiam aparatui, 
kurio konstrukciją slėpė nuo visų? Tiesa, orlaivio ekipažo išlaikymas 
negalėjo būti labai nuostolingas: "Albatrose" visi sugyveno draugiškai 
kaip viena šeima, kaip gyvena žmonės, patenkinti savo likimu ir to 
neslepiantys. Pagaliau kas gi iš tikrųjų buvo Robūras? Iš kur atsirado? 

Kokia jo praeitis? Žodžiu, čia kilo tūkstančiai neaiškių mįslių, o 
vienintelis žmogus, kuris galėtų viską atmazgyti, niekada to nedarys! 
Savaime aišku, kad tokia krūva neišspręstų problemų gerokai 
nervimo abu oreivius. Suvokti, kad jiedu skrenda nežinia kur, nerasti 
jokios išeities iš šio pavojingo nuotykio, net neįsivaizduoti, ar jis, tas 
nuotykis, kada nors apskritai baigsis, būti pasmerktiems amžinai klajoti 
padangėse, — argi viso to nepakako, kad Veldono mokslo draugijos 
pirmininkas ir sekretorius griebtusi kokio nors neprotingo poelgio?.. 

O kol kas, pradedant liepos vienuoliktosios vakaru, orlaivis skrido 
virš Atlanto vandenyno platybių. Rytmetį saulė pakilo virš lenktos 
linijos, kur dangus, atrodė, susilieja su vandeniu. Bekraščiame 
vandenyne nesimatė nė lopinėlio žemės. Afrika dingo šiaurinėje 
horizonto dalyje. 

Kai Frikolinas ryžosi palikti savo kajutę ir po kojomis išvydo 
bekraštę jūrą, vėl jį sukaustė siaubas. Teisingiau būtų sakyti, išvydo 
ne "po kojomis", o "aplink save", nes žmogui, esančiam viršutiniuose 
atmosferos sluoksniuose, rodėsi, tarsi bedugnė apsupo jį iš visų pusių, 
o horizontas, pakilęs iki akių lygio, traukiasi vis toliau ir toliau, darosi 
nebepasiekiamas. 

Frikolinas, be abejonės, nenagrinėjo šio reiškinio fizinių priežasčių, 
bet užtat labai aiškiai jį jautė. To visai pakako, kad pajustų "siaubą 
prieš bedugnę", kurio nepajėgia atsikratyti net kai kurie drąsūs žmonės. 
Vis dėlto negras susiprato, kad neverta garsiai skųstis. Užsimerkęs, 
rankomis liesdamas kabinos sieną, jis pasiekė savo kajutę, nutaręs, kad 
toliau nuo jos Žengti nepatartina. 

Beje, galime pridurti, kad Atlanto vandenynas užima daugiau kaip 
ketvirtį viso Žemės rutulio jūrų paviršiaus, tai yra tris šimtus 
septyniasdešimt keturis milijonus penkiasdešimt septynis tūkstančius 
devynis šimtus dvylika kvadratinių kilometrų. Tuo tarpu niekas nerodė, 
kad inžinierius kur nors skubėtų. Jis net nedavė nurodymo padidinti 
"Albatroso" greitį. Tarp kitko, orlaivis tuo metu ir nebūtų galėjęs 
skristi tokiu greičiu, kokiu lėkė virš Europos, — tai yra iki dviejų šimtų 
kilometrų per valandą. Tose platumose, kur dažniausiai vyrauja 
pietvakarių oro srovės, vėjas pūtė priešpriešiais, ir nors nepasiekė 
didelės jėgos. tačiau orlaiviui trukdė skristi. 

Patys paskutinieji meteorologų teiginiai, besiremiantys daugybe 
stebėjimų, leido nustatyti, kad šioje tropikų srityje pasatai nuolatos 
pučia arba į Sacharos pusę, arba į Meksikos įlanką. Sie periodiški oro 
srautai juda arba iš vakarų - į Afriką, arba iš rytų — į Naujajį Pasaulį: 
tai tinka bent jau karštajam metų laikui. 

Taigi grumdamasis su priešiniu vėju, Robūras nenaudojo visos 
"Albatroso" propelerių galios. Jis vedė orlaivį vidutiniu greičiu, kuris, 
beje, viršijo transatlantinių garlaivių greitį. 

Liepos tryliktąją inžinierius pranešė visam ekipažui, kad 
"Albatrosas" perkirto pusiaują. 

Štai kaip dėdulė Prudentas ir Filas Evansas sužinojo, kad jie paliko 
Šiaurės ir įžengė į Pietų pusrutulį. Skrydis per pusiaują nebuvo 
palydėtas nė viena iškilminga ceremonija ar įvairiausiais pokštais, 
kuriais nemažai karo ir prekybos laivų įgulų pažymi pusiaujo 
perplaukimą. 

Tik vienintelis Fransua Tapažas negalėjo atsisakyti malonumo 
išpilti pintos vandens Frikolinui už apykaklės; bet kadangi po šio 
"krikšto" negras gavo keletą stiklinių džino, tai pareiškė, kad yra 
pasirengęs kiek nori kartų kirsti pusiaują, bet ne ant mechaninio 
paukščio nugaros, nes jis nekelia jam jokio pasitikėjimo. 

Liepos penkioliktosios rytą " Albatrosas" lėkė tarp Dangun žengimo 
salų ir Šventos Elenos salos, beje, arčiau pastarosios, kurios uolėti 
krantai matėsi horizonte keletą valandų. 

Nėra abejonės, kad jei toje epochoje, kai Napoleonas buvo anglų 
valdžios rankose, jau būtų egzistavęs skraidymo aparatas, panašus į 
inžinieriaus Robūro orlaivį, tai, nepaisant visų Žeminančių atsargumo 
priemonių, kurių ėmėsi Hudzonas Lou, jo garsusis kalinys būtų galėjęs, 
manding, pasprukti oro keliu! 

Liepos šešioliktą ir septynioliktą dienomis, atėjus vakarui, 
"Albatroso" keleiviai matė įdomų reiškinį. Aukštesnėse platumose jį 
būtų buvę galima laikyti šiaurės pašvaiste. Iš tikrųjų šį reiškinį 
teisingiau vadinti prieblandos švytėjimu: nusileidžiančios saulės 
spinduliai nusidažė įvairiais atspalviais, o kai kurie degė akinančia 
žalia šviesa. Ė 

Ar tai neliudijo, kad Žemė savo kelyje susidūrė su kosmoso dulkių 
debesim, kuris ir atspindėjo užgesusią dienos šviesą? Kaip tik taip kai 
kurie stebėtojai ir aiškina prieblandos švytėjimą. Tačiau jeigu šie 
mokslininkai būtų skridę orlaiviu, būtų atsisakę tokio spėjimo. 

Po kruopštaus tyrimo buvo konstatuota, kad, švytint prieblandai, 
ore kybo smulkiausi pirokseno kristalėliai, mikroskopiniai stiklo 
rutuliukai, lengviausios magnetinės geležies dalelytės, — žodžiu, 
medžiagos, panašios į kai kurių ugnikalnių išsiveržimo produktus. 
Todėl nebuvo ko abejoti, kad kažkoks veikiantis ugnikalnis išmetė į 
orą šį debesį, ir sudarančios jį smulkiausios kristalinės dalelytės buvo 
matyto reginio priežastis; oro srautai sulaikė šį debesį virš Atlanto 

vandenyno. 

Tomis pačiomis dienomis mūsų keleiviai atmosferoje regėjo ir kitų 
įdomių reiškinių. Ne kartą debesys, aptraukę dangų, davė jam kažkokį 
neįprastą pilką atspalvį; kai orlaivis pasikėlė virš šios garų uždangos, 
keleiviai galėjo matyti, kad jos paviršius padengtas žvilgančiais ryškiai 
baltos spalvos sūkuriais, nusėtais sukietėjusių kruopelių. Siose 
platumose tokį reiškinį galima paaiškinti tik kažko, primenančio krušį, 
susidarymu. 

Naktį iš liepos 17 į 18 dieną pasirodė žalsvai geltonos spalvos 
mėnulio vaivorykštė, — šis retas reiškinys atsirado dėl to, kad orlaivis 
skrido tarp mėnulio pilnaties ir drungiančio smulkaus lietaus, kuris 
garavo nepasiekęs jūros paviršiaus. 

Ar iš viso to vertėjo daryti išvadą, kad netrukus keisis oras? 
Galimas daiktas. Kaip ten bebūtų, bet šioje pusiaujo srityje pietvakarių 
vėjas, atkakliai pūtęs nuo to momento, kai " Albatrosas" paliko Afrikos 
krantus, pradėjo pamažu silpnėti. Atogrąžų juostoje tvyrojo neįtikėtinas 
karštis, todėl Robūras, ieškodamas vėsesnio oro, pakilo į viršutinius 
atmosferos sluoksnius. Be to, vertėjo pagalvoti, kaip pasislėpti nuo 
plieskiančios saulės spindulių, kurių neįmanoma pakelti. 

Sprendžiant iš pasikeitusios oro srautų krypties, galėjai numanyti, 
kad už pusiaujo ribų keleivių laukia kitos klimatinės sąlygos. Kaip 
žinia, liepos mėnuo Pietų pusrutulyje atitinka sausį Siaurės pusrutulyje, 
taigi yra pats šalčiausias žiemos mėnuo. Jeigu " Albatrosas" ir toliau 
skris į pietus, jiems netrukus teks grįžti į žiemą. 

Beje, jūra jau "kvėpavo šalčiu“, kaip sako jūreiviai. Liepos 
aštuontoliktą, kai Ožiaragio atogrąžos liko užpakalyje, iš " Albatroso" 
buvo pastebėtas grėsmingas reiškinys, kuris būtų privertęs pulti į 
paniką bet kokio laivo įgulą. 

Taigi vydamosi viena kitą, vandenyno paviršiumi ritosi kažkokios 
švytinčios bangos, kurių greitis buvo ne mažesnis kaip šešiasdešimt 
mylių per valandą. Išlaikydamos aštuoniasdešimties pėdų atstumus, 
jos klojo jūrą ilgomis šviesos juostomis. Atėjo naktis, ir jų ryškūs 
atspindžiai ėmė siekti " Albatrosą". Sį sykį orlaivį iš tikrųjų galėjai 
palaikyti švytinčiu bolidu. Robūrui pirmą kartą teko skrieti virš ugnies 
jūros, bet šaltos ugnies, kurios nereikėjo baimintis ir kilti į viršutinius 
atmosferos sluoksnius. Šio reiškinio priežasties, matyt, reikia ieškoti 
elektroje, nes jo negalima paaiškinti nei milžiniško neršiančio žuvų 
būrio pasirodymu, nei gigantiška sankaupa mikroskopinių gyvūnėlių. 
kurie sukelia vandens paviršiaus švytėjimą. 

Tai leido manyti, kad elektros įtampa atmosferoje buvo gana 

didelė. 

Kitą dieną, liepos devynioliktą, vandenynas taip įsisiautėjo, kad 
kilo grėsmė bet kokiam laivui. Tačiau " Albatrosas" tarsi galingas 
paukštis, kurio vardu vadinosi, sakytum, šaipėsi iš vėjų ir bangų. Kai 
jam pabosdavo lėkti virš vandens paviršiaus lyg audronašai, jis galėjo 
lyg erelis šauti į padangę - į saulę ir ramybę. 

Tuo metu orlaivis perkirto pietų platumos keturiasdešimt septintąjį 
laipsnį. Dabar diena tęsėsi ne ilgiau septynių aštuonių valandų. Artėjant 
prie antarktinių sričių, dienos turėjo dar labiau trumpėti. 

Vidurdienį " Albatrosas", ieškodamas palankiausių oro srautų, 
gerokai sumažino aukštį. Dabar jis skrido viso labo kokį šimtą pėdų 
virš vandenyno paviršiaus. 

Buvo ramus oras. Visą dangų uždengė grėsmingi tamsūs debesys, 
viršuje kauburiuoti, o apačioje — lyg pabrėžti ryškia horizontalia linija. 
Iš tų debesų landžiojo ilgi liežuviai, bemaž siekiantys vandenį, kuris 
virė, po jais sudarydamas sūkurius ir nuostabius fontanus. 

Netikėtai vanduo po "Albatrosu" pakilo aukštyn tarsi gigantiškas 
vyno butelis. 

Tą pačią akimirką orlaivį į savo orbitą pagavo didžiulis viesulas, 
už kurio siautėjo dar bent dešimt rašalo spalvos viesulų. Laimei, 
keliamieji " Albatroso" propeleriai sukosi priešinga viesului kryptimi, 
- kitaip būtų nustoję veikti, ir orlaivis prasmegtų į jūrą; o dabar ėmė 
velniškai greitai suktis apie savo ašį. 

Pavojus buvo tikrai didelis, ir jo, matyt, buvo neįmanoma išvengti, 
- "Albatrosas"nepajėgė išsiplėšti iš viesulo, kurio įcentrinė jėga traukė 
orlaivį, nepaisydama pašėlusio propelerių sukimosi. Žmonėms, 
nublokštiems išcentrinės jėgos į orlaivio priekį ir užpakalį, teko 
kabintis už turėklų, kad nebūtų išmesti už bortų. 

— Ramybės! - sukomandavo Robūras. 

Iš tikrųjų labai reikėjo ramybės, kaip ir narsumo. 

Dėdulė Prudentas ir Filas Evansas, prieš pat viesulą išėję į denį, 
nulėkė į laivagalį ir vos neišplasnojo už borto. 

Be perstojo sukdamasis apie savo ašį, " Albatrosas" tuo pat metu 
skriejo kartu su viesulais, kurie sukosi taip greitai, kad jiems galėjo 
pavydėti net propeleriai. Vos " Albatrosas" išsiplėšė iš vieno viesulo, 
tuoj pat pateko į kito glėbį; bet kurią minutę jam grėsė pavojus sugesti 
ar net subyrėti į gabalus. 

— Prie patrankos! — riktelėjo inžinierius. 

Sis įsakymas buvo skirtas Tomui Terneriui. Bocmanas pripuolė prie 
nedidelės patrankos, pastatytos vidury denio, kur mažiausiai jautėsi 

išcentrinė jėga. Jis suprato Robūro planą, akimirksniu atidarė patrankos 
spyną ir įdėjo sviedinį, kurį išėmė iš dėžės, pritvirtintos prie lafeto. 
Nuaidėjo šūvis, ir viesulai netikėtai nugarmėjo kartu su debesim, kurį 
jie, pasirodo, palaikė. 

Oro sukrėtimo pakako, kad būtų nugalėtas grėsmingas gamtos 
reiškinys; milžiniškas debesis pratrūko liūtimi ir išvagojo horizontą 
vertikaliomis srovėmis, sakytum, tarp dangaus ir vandenyno paviršiaus 
ištempė milžinišką lietaus tinklą. 

Išlaisvintas "* Albatrosas" negaišo ir skubiai pakilo keletą šimtų 
metrų. 

— Ar niekur nesugadintas orlaivis? — pasiteiravo inžinierius. 

— Ne, — atsakė Tomas Terneris, — tačiau, man dingojas, to 
pavojingo vilkelio žaisti antrąsyk neverta! 

Iš tikrųjų keletą minučių " Albatrosas"buvo prie žūties slenksčio. 
Jeigu ne jo stebėtinas stiprumas, jį būtų sunaikinęs viesulas. 

Toliau skrendant virš Atlanto vandenyno, laikas slinko labai lėtai, 
ypač kai jokie nuotykiai nebedrumstė kelionės monotonijos. Dienos 
vis trumpėjo, vėsa vis labiau skverbėsi į orlaivį. Dėdulė Prudentas ir 
Filas Evansas beveik nematė Robūro. Inžinierius didesnę laiko dalį 
leido kajutėje, žymėdamas " Albatroso" kelią, braižydamas žemėlapyje 
jo maršrutą, bet kuria patogia proga nustatydamas orlaivio buvimo 
vietą, užrašydamas barometrų, termometrų ir chronometrų parodymus, 
pagaliau įrašydamas į orlaivio žurnalą viską, kas atsitiko kelyje. 

Kai dėl mūsų keleivių, tai jie, šiltai apsirengę, stovėjo " Albatroso" 
priekyje, atkakliai stengdamiesi rasti kokią nors žemę pietuose. 

Savo ruožtu Frikolinas, gavęs ypatingą dėdulės Prudento 
įpareigojimą, bandė ištraukti iš virėjo ką nors apie inžinierių. Bet ar 
galima tikėti tuo, ką plepėjo tasai gaskonas Fransua Tapažas? 
Pasiklausius jo, tai Robūras kažkada buvęs net Argentinos respublikos 
ministras, ir admiraliteto galva, ir Jungtinių Valstijų atsistatydinęs 
prezidentas, ir ispanų generolas, išleistas į atsargą, ir pagaliau Indijos 
vicekaralius, bet panorėjęs pakilti į dar aukštesnes sferas. Tai šnekėjo, 
kad Robūras valdo milijoninį turtą, sukauptą su skraidymo mašina, 
buvęs patrauktas į teismą už nusikaltimus; tai pasirodė, kad jis 
nuskurdęs, statydamas savo skraidymo aparatą, jog jam greitai teks 
atlikti viešus skrydžius, kad susigrąžintų savo pinigėlius. O ar 
inžinierius numato kada nors nusileisti ant žemės, - tai, žinoma, ne! 
Tarp kitko, jis galvoja skristi į Mėnulį: jeigu tenykštės vietos jam 
patiks, tai ir įsikurs toje planetoje. 

— Prisipažink, Fri... drauguži!.. Tu juk nekantrauji pasisvečiuoti 

Mėnulyje ir pasižvalgyti, kas ten dedasi? 

— Aš neskrisiu!.. Aš atsisakau!.. - gynėsi mulkis, rimtai tikėjęs tais 
pliurpalais. 

— Kodėl gi, Fri? Mes tave apvesdinsime su kokia nors Mėnulio 
gražuole!.. Ir tu tapsi negrų giminės pradininku Mėnulyje! 

Kai Frikolinas perpasakodavo visus tuos plepalus dėdulei 
Prudentui, tas kiekvienąsyk įsitikindavo, kad jam nepavyks gauti bent 
kiek tikresnių žinių apie Robūrą. Jis vis galvojo, kaip atkeršyti 
inžinieriui. 

— Filai, - kartą kreipėsi į savo kolegą, — dabar jūs įsitikinote, kad 
mudu negalime turėti vilčių pabėgti? 

— Neturime, dėdule Prudentai. 

— Puiku. Bet juk kiekvienas žmogus turi teisę tvarkytis kaip nori 
ir paaukoti savo gyvybę, jei yra reikalas... 

— Jeigu negalėsime apsieiti be aukų, tai greičiau aukokimės! — 
sušuko Filas Evansas, kuris prarado įprastą šaltą kraują. - Taip! Laikas 
baigti! Kur skrenda " Albatrosas"?.. Dabar jis beveik perkirto Atlanto 
vandenyną, ir jeigu skrydžio kryptis nepasikeis, netrukus pasieks 
Patagonijos pakrantę, o paskui ir Ugnies Žemės krantus... Na, o kas 
toliau?.. Ar skris Robūras virš Tykiojo vandenyno ar pasuks į Pietų 
ašigalį?.. Su tuo inžinieriumi reikia būti viskam pasirengusiam!.. Tada 
tai tikrai pražūtume!.. Taigi mudu kalbame apie teisėtą savigyną, ir 
jeigu mums lemta žūti... 

— Tai prieš mirtį, — pagavo jo mintį dėdulė Prudentas, — mudu 
turime atkeršyti ir sunaikinti skraidymo aparatą su viskuo, kas jame 
yra! 

Bejėgis pyktis ir ilgai tramdytas įtūžis tuos piktavalius oreivius ir 
paskatino tokiam baisiam žygiui. Taip! Jeigu reikės, juodu paaukos 
savo gyvybes, kad tik sunaikintų išradėją kartu su jo išradimo 
paslaptimi! Tegu nuostabus orlaivis, kurio pranašumą erdvėje, 
užgniaužę įsiūtį, jiedu turėjo pripažinti, po atsiradimo egzistuoja viso 
labo keletą mėnesių! 

Ši mintis taip stipriai įstrigo jų galvose, kad jie dieną ir naktį tik 
ir galvojo, kaip ją įgyvendinti. Kokiu būdu? Gerai būtų pagrobti iš 
sandėlio bent vieną dinamito patroną ir su juo susprogdinti skraidymo 
aparatą. Tačiau pirmiau reikėjo prasmukti į tą sandėlį, kur saugomos 
ginklų atsargos. 

Laimei, Frikolinas nė nesapnavo apie šį projektą. Vien tik 
pagalvojęs, kad " Albatrosui"" gresia pavojus susprogti ore, tarnas bemat 
apskųstų savo šeimininką. 

Liepos dvidešimt trečiąją pietvakariuose, netoli Mergelių kyšulio, 
prie Magelano sąsiaurio pradžios, vėl pasirodė žemė. Šiuo metų laiku 
už penkiasdešimt ketvirtos lygiagretės naktis tęsiasi jau apie 
laipsnių šalčio. 

Užuot toliau skridęs į pietus, " Albatrosas" iš pradžių nulėkė palei 
vingiuotus įlankos krantus, tarsi ruošdamasis kelionei virš Tykiojo 
vandenyno. Aplenkęs Lomaso užutėkį ir palikęs Gregorio kalną 
šiaurėje, o Breknokro kalnų grandinę vakaruose, orlaivis nuskuodė virš 
Čilės Punta Arenaso miestelio tuo metu, kai vietinėje bažnyčioje 
skambino visi varpai; po keleto valandų iš " Albatroso" galėjai matyti 
senovinius Port Famino pastatus. 

Sakoma, kad patagoniečiai, kurių laužus mūsų keleiviai matė 
žemėje, išsiskiria aukštu ūgiu; tačiau oreiviai nieko negalėjo pasakyti, 
nes iš viršaus visi panašėjo į nykštukus. 

Koks puikus reginys šitą trumpą Pietų pusrutulio žiemos dieną 
atsivėrė jų akims! Statūs kalnai, amžinuoju sniegu apklotos viršūnės, 
tankūs miškai, pakopomis nusileidžiantys kalnų šlaitais, vidinės jūros, 
užutėkiai tarp salyno salų ir pusiasalių, sudarančių Klarenso, Dousono 
ir Dezoleišno žemes, kanalai ir sąsiauriai, daugybė iškyšulių ir uolų 
— visa ši chaotiška sangrūda jau buvo vientisai sukaustyta ledo — nuo 
Forvardo kyšulio, kur baigiasi Amerikos žemynas, iki Horno iškyšulio, 
kur baigiasi Naujasis Pasaulis! 

Kai "Albatrosas'" pasiekė Port Faminą, mūsų kaliniai suprato, 
Robūras rengiasi tęsti kelionę į pietus. Prasmukęs tarp Tarno kalno 
Brumviko pusiasalyje ir Grevso kalno, orlaivis pasuko link Sarmjento, 
kurio gigantiška, ledų sukaustyta viršūnė viešpatauja virš Magelano 
sąsiaurio, iškilusi du tūkstančius metrų virš jūros lygio. 

Apačioje plytėjo pečerėjų, arba fuegiečių, — čiabuvių, apgyvenusių 
Ugnies Zemę, šalis. 

Kokia puiki ir derlinga būtų atrodžiusi ši žemė, ypač pietinė jos 
dalis, prieš pusmetį, per patį vidurvasarį, kai diena tęsiasi penkiolika 
ar šešiolika valandų! Tada visur žvilgsnį būtų glostę žalios ganyklos 
ir kloniai, kur gali ganytis tūkstančiai gyvulių; neliesti miškai, kur 
keroja milžiniški medžiai — beržai, bukai, uosiai, kiparisai, sumedėję 
paparčiai; plačios lygumos, kuriomis pralekia guanakų, vikunijų If 
stručių kaimenės, pagaliau ištisos armados pingvinų ir visokiausių 
sparnuočių. Kai " Albatrosas" uždegė elektrinius žibintus, kairų, ančių, 
žąsų ir kitų paukščių būriai puolė prie jo bortų. Jų lėkė tiek. kad 
visiškai galėjai papildyti paukštiena gerą šimtinę tokių podėlių, kaip 

Fransua Tapažo. 

Paukščių antplūdis suteikė nemaža rūpesčių virėjui, kuris mokėjo 
meistriškai juos paruošti, pašalindamas nemalonų taukų skonį. 
Padaugėjo rūpesčių ir Frikolinui, kuris noriai pešė dešimtis šių skanių 
sparnuočių pasaulio atstovų. 

Tą dieną, apie trečią valandą po pietų, prieš pat saulėlydį, priekyje 
pasirodė didžiulis ežeras, apaugęs tankiais miškais. Tuo laiku jis buvo 
ištisai užšalęs, keletas čiabuvių greitai čiuožė ilgomis slidėmis ledu. 

Vos išvydę oro laivą, mirtinai išsigandę fuegiečiai spruko kiek 
kojos neša, o kai neteko jėgų bėgti, slėpėsi įsirausdami į sniegą lyg 
gyvūnai. 

Skrisdamas į pietus, " Albatrosas"' pralėkė virš Biglo kanalo, palikęs 
užpakaly Navarino salą, kurios graikiškas vardas glosto ausį, kai 
aplinkui skamba šiurkštūs šių tolimų vietovių pavadinimai, aplenkė 
Volastono salą, plytinčią piečiausioje Tykiojo vandenyno dalyje. 
Pagaliau, įveikęs septynis tūkstančius penkis šimtus kilometrų nuo 
Dahomėjos pakrantės, orlaivis prašvilpė virš paskutiniųjų Magelano 
salyno salelių ir virš piečiausio Naujojo Pasaulio taško — baisiojo 
Homo iškyšulio, kurio aštrų ragą amžinai daužo bangų mūša. 


Keturioliktasis skyrius, 
kuriame " Albatrosas" padaro tai, ko, rasi, niekas nepadarytų 


Atėjo liepos dvidešimt ketvirtoji. Šią dieną Pietų pusrutulyje 
atitinka Siaurės pusrutulio sausio dvidešimt ketvirtoji. Dar daugiau, 
ką tik perskristas pietų platumos penkiasdešimt šeštasis laipsnis 
šiaurėje atitinka paralėlę, Europoje einančią per Skotiją, per Edinburgą. 

Todėl termometras nuolatos rodė žemiau nulio. Taigi keleiviams 
teko glaustytis prie aparatų, apšildančių orlaivio kabinas. 

Reikia priminti, kad nors dienos turėjo pamažu ilgėti po žiemos 
saulėgrįžos, kuri Pietų pusrutulyje būna birželio 21 dieną, bet iš tikrųjų 
jos aiškiai trumpėjo, nes " Albatrosas"' atkakliai artėjo prie poliarinių sričių. 

Dėl to Tykiojo vandenyno pietinė dalis, prieinanti prie Poliarinio 
rato, tik trumpam išvysdavo saulę. Taigi dieną — ganėtinai maža 
šviesos, 0 naktį — kas be ko, spaudė šaltis. Kad jo atsigintų, turėjo 
rengtis kaip eskimai ar fuegiečiai. Bet " Albatrosas" pakankamai turėjo 
šiltų drabužių, todėl dėdulė Prudentas ir Filas Evansas, padoriai 
prisirengę, galėjo ilgai buvoti denyje, kruopščiai apmąstyti savo keršto 
planą ir laukti tinkamos progos, kad jį įgyvendintų. Robūrą retai kada 
matė; reikia pasakyti, kad po abipusių grasinimų skrendant virš 
Timbuktu inžinierius ir jo belaisviai apskritai nebesišnekėjo. 

Frikolinas, beje, nė sykio nebeišėjo iš virtuvės, kur padėjo Fransua 
Tapažui virti valgį, už ką virėjas jį mielai priėmė. Šią naudingą pareigą 
negras mielai prisiėmė, leidus šeimininkui dėdulei Prudentui. Be to, 
sėdėdamas kabinoje, Frikolinas nematė to, kas vyksta denyje, ir galėjo 
manyti esąs apsaugotas nuo pavojų. Ar nepanašėjo jis į strutį ne tik fiziškai 
— dėl nuostabą keliančio skrandžio, bet ir doroviškai — dėl reto žioplumo? 

Į kurį žemės rutulio punktą dabar lėkė " Albatrosas"? Ar buvo 
galima numanyti, kad per patį žiemovidį jis išdrįs skverbtis į sritį virš 
pietų jūrų arba virš žemių, plytinčių prie pat ašigalio? Net jeigu 
tartume, kad baterijų cheminiai elementai buvo gana atsparūs šalčiui, 

vertėtų prisiminti, jog jau vien buvimas ledinėje atmosferoje grėsė visą 
ekipažą pražudyti baisia šalčio mirtimi! Jeigu Robūras būtų sumanęs 
pasiekti ašigalį karštuoju metų laiku - mat jį galai! Bet ryžtis skristi 
per patį Žiemos vidurį amžinosios nakties miglose galėjo tik beprotis! 

Taip padėtį vertino Veldono mokslo draugijos pirmininkas ir 
sekretorius, prieš savo valią atsidūrę virš to Naujojo Pasaulio žemyno, 
kuris nors ir vadinamas Amerika, bet toli gražu ne tas, kur susikūrė 
Jungtinės Valstijos! 

Iš tikrųjų. Kiek dar bandys lemtį tas nepakenčiamasis Robūras? 
Ar neatėjo laikas, sunaikinus jo skraidymo aparatą, baigti kelionę? 

Tą dieną, liepos dvidešimt ketvirtąją, inžinierius ilgai šnekučiavosi 
su bocmanu. Ne sykį Tomas Terneris ir Robūras rašėsi barometro 
parodymus — matyt, ne nustatyti pasiektam aukščiui, o gauti 
duomenims apie orus. Be abejonės, atmosferoje vyko kažkokie 
pasikeitimai, kuriuos reikėjo suvokti. 

Dėdulei Prudentui net pasirodė, kad Robūras surašo visas orlaivyje 
esančias atsargas — ir tas, kurios skirtos orlaivio traukos ir kėlimo 
mechanizmams, ir tas, kurios maitina Žmones, — apie jų nuolatinį 
tiekimą reikia iš anksto galvoti. 

Visa tai, galimas daiktas, bylojo, kad inžinierius ruošiasi pasukti atgal. 

— Pasukti atgal? - paklausė Filas Evansas. - Įdomu, kur? 

— Ten, kur Robūras gali papildyti savo atsargas, — atsakė dėdulė 
Prudentas. 

- Turbūt į kokią nors salą Tykiajame vandenyne, kur gyvena tokių 
pat sukčių, kaip ir jų vadeiva, kolonija. 

— Ir aš taip pat manau, Filai Evansai. Tikiuosi, kad Robūras ir iš 
tikrųjų galvoja patraukti atgal, o turėdamas taip greitai skrendantį 
orlaivį, jie kaipmat pasieks tikslą. 

- Bet jeigu jis pasieks savo tikslą... mums nepavyks įvykdyti savo 
plano... 

— Jis ten nenuskris, Filai Evansai! 

Matyt, kolegos iš dalies perprato inžinieriaus sumanymus. Tos 
dienos pavakary jau nebekilo abejonių, kad " Albatrosas", pasiekęs 
antarktinių vandenų ribą, rengėsi pagaliau pasukti atgal. Kai tik ledai 
sukausto šiuos vandenis iki pat Horno iškyšulio, visos Tykiojo 
vandenyno pietinės sritys apsikloja ledo laukais ir ledkalniais. Ledų 
juosta sudaro galingą barjerą, kurio nepajėgia pralaužti nei stipriausi 
laivai, nei narsiausi jūrų keliautojai. 

Savaime suprantama, pagreitinęs savo propelerių apsisukimus, 
"Albatrosas" galėtų perskristi iš pradžių ledo kalnus, daugiausia 

susikaupusius vandenyno paviršiuje, o paskui ir sausumos kalnus, 
kylančius žemyne arti ašigalio, jeigu tik piečiausias žemės rutulio 
taškas iš tikrųjų yra žemyne. Bet argi orlaivis galėjo ryžtis toliau skristi 
ledinėje atmosferoje, kuri poliarinės nakties laikotarpiu atšąla iki 
šešiasdešimties laipsnių žemiau nulio? Zinoma, ne! 

Todėl, nuskridęs gal šimtą kilometrų į pietus, "* Albatrosas" netrukus 
pasuko atgal ir pasirinko kursą į vieną nežinomą salą Tykiajame 
vandenyne. 

Apačioje plytėjo bekraštis vandenynas, skalaujantis Amerikos ir 
Azijos žemynus. Siuo laiku jo vandenys įgavo savotišką spalvą, dėl 
kurios jie vadinami "pieno jūra". Nekaitrūs poliarinės saulės spindulai 
nepajėgė prasiskverbti pro ūkanas, ir visas šios Tykiojo vandenyno 
dalies paviršius atrodė esąs pieniškai baltas. Jį galėjai palaikyti 
milžinišku sniego lauku, nes iš viršaus vanduo regėjosi visiškai ly- 
gus. Matyt, kaip tik taip atrodo ši vandenyno dalis, kai šaltis sukausto 
vandenis, paversdamas juos bekraščiu ledų lauku. 

Kaip žinoma, šis neįprastas reiškinys traukia miriadus švytinčių 
kūnelių — fosforescuojančius mikroorganizmus. Bet nuostabiausia, kad 
toks smulkiausių gyvų būtybių, spinduliuojančių opalinę šviesą, 
susikaupimas užfiksuotas ir Indijos vandenyne. 

Netikėtai barometras, kuris rytmetį laikėsi gana aukštai, staiga 
stipriai nukrito. Atmosferoje atsirado požymių,kurie būtų sukėlę 
nerimą paprastam laivui, tačiau orlaivis galėjo į juos nekreipti dėmesio. 
Tik aišku, kad kažkokia siaubinga audra ne taip seniai sudrumstė 
Tykiojo vandenyno vandenis. 

Pirmą valandą dienos Tomas Terneris, priėjęs prie inžinieriaus, tarė: 

— Vade, žvilgtelėkite į tą juodą tašką horizonte! Štai... ten... tiesiai 
į Šiaurę nuo mūsų. Ar ten ne uola? 

— Ne, Tomai, toje pusėje negali būti žemės. 

— Tada tai, galimas daiktas, laivas ar galbūt valtis. 

Dėdulė Prudentas ir Filas Evansas, stovėję " Albatroso" priekyje, 
įtemptai žvelgė į Tomo Ternerio parodytą tašką. | 

Robūras įsakė atnešti jo jūrinius žiūronus ir ėmė atidžiai stebėt! 
judantį objektą. 

— Tai kažkokia valtis, - pareiškė jis, — ir esu tikras, kad jojė 
žmonės. 

— Iš sudužusio laivo? — sušuko Tomas. 

— Taip, žmonės iš sudužusio laivo, jiems teko palikti savo 
prieglobstį, - tęsė Robūras, — nelaimingieji, nebegalintys nustatyti, kŪ/ 
yra žemė, galimas daiktas, mirštantys iš bado ir troškulio! Ką £! 

Niekas negalės sakyti, kad " Albatrosas" nesuteikė jiems pagalbos! 

Mechanikui ir dviems jo padėjėjams buvo duotas trumpas 
įsakymas, ir orlaivis ėmė palengva leistis. Likus šimtui metrų iki 
vandens paviršiaus, " Albatrosas" nustojo leistis ir, pagreitinęs 
traukiamųjų propelerių sukimąsi, sparčiai nuskrido į Siaurę. 

Ant vandens bejėgiškai suposi didelė valtis. Jos burė subliuškusi 
kabojo ant stiebo. Nurimus bent kiek stipresniam vėjui, ji suglebo, o 
valtyje, matyt, niekas nebeturėjo jėgų imtis irklų. 

Ant valties dugno gulėjo penketas žmonių: jie arba miegojo, arba 
nepajėgė judėti nuo išsekimo, jeigu apskritai buvo gyvi. 

Priskridęs arčiau, " Albatrosas" ėmė pamažu leistis. 

Ant valties užpakalio galėjai perskaityti pavadinimą laivo, iš kurio ji 
buvo nuleista: tai prancūzų laivas "Žaneta" iš Nanto, matyt, paliktas įgulos. 

— Ei, ei! - sušuko Tomas Terneris. 

Jį turėjo išgirsti, nes valtis suposi gal kokie aštuoniasdešimt pėdų 
po "Albatrosu". 

Jokio atsakymo. 

— Šaukite! - įsakė Robūras. 

Komanda buvo įvykdyta, ir stiprūs šūvių garsai nusirito vandens 
paviršiumi. 

"Albatroso" žmonės pamatė, kaip vienas iš patyrusiųjų nelaimę 
sunkiai pasikėlė: jo akys bėgiojo, o išsekęs veidas buvo lyg skeleto. 

Išvydęs " Albatrosą", jis sudrebėjo iš baimės. 

— Nebijokite! — riktelėjo prancūziškai Robūras. —- Mes atėjome jums 
padėti!.. Kas jūs? 

- Jūreiviai iš "Zanetos", tristiebio laivo, kuriame aš buvau kapitono 
padėjėju, - atsakė žmogus. — Stai jau penkiolika dienų... mes palikome 
jį... kai jis paskendo!.. Neturime nei vandens, nei maisto!.. 

Kiti keturi nuskendusio laivo jūreiviai lėtai pakėlė galvas. Iškamuoti, 
sumenkę, pasiekę paskutinį išsekimo laipsnį, jie tiesė rankas į orlaivį. 

— Dėmesio! - sušuko Robūras. 

Iš "Albatroso" į valtį nuleido kibirą su gėlu vandeniu. 
| Nelaimėliai puolė prie vandens taip godžiai, kad į juos buvo skaudu 
žiūrėti. 

— Duonos!.. duonos!.. —- šūkčiojo jie. 

Nedelsiant nuleido ir pintinę su maistu: joje buvo konservai, 
brendžio butelis ir keletas litrų kavos. Kapitono padėjėjas vos ne vos 
sulaikė išbadėjusius žmones, puolusius prie maisto. 

Paskui iš valties pasigirdo: 

— Kur mes? 


133 


- Penkiasdešimt mylių nuo Čilės krantų ir nuo Čonoso salyno, - 
atsakė Robūras. 

— Dėkoju. Tačiau be vėjo mes... 

— Mes jus buksyruosime! 

— Kas jūs tokie? 

— Žmonės, pasiruošę jums padėti, — trumpai atsakė Robūras. 

Kapitono padėjėjas suprato, kad turi saugoti savo gelbėtojų incognito, 

Bet ar realios buvo viltys, jog skraidymo mašina pasirodys esanti 
pakankamai galinga, kad galėtų buksyruoti valtį? 

Žinoma! Valtis, pririšta šimto pėdų ilgio lynu, greitai nuplaukė į | 
rytus, termpiama galingo skraidymo aparato. 

Dešimtą valandą vakaro pasirodė žemė: " Albatrosas" pastebėjo 
kranto ugnis. Sudužusio "Žanetos" laivo jūrininkams pagalba iš 
dangaus atėjo pačiu laiku, ir jie galėjo visai pagrįstai savo išsigelbėjimą 
laikyti stebuklu! 

Kai tiktai valtis atsidūrė netoli įlankos tarp Čonoso salų, Robūras 
šūktelėjo, kad jūreiviai atrištų lyną, ką jie ir padarė, garbstydami savo 
gelbėtojus; po to " Albatrosas" vėl pasuko vandenyno pusėn. 

Iš tiesų orlaivis buvo puikus, gebantis suteikti pagalbą nuken- 
tėjusiems jūrininkams, pasiklydusiems vandenyne! Koks oro balionas, 
kad ir tobuliausios konstrukcijos, galėtų šitaip padėti nelaimėliams! 
Dėdulei Prudentui ir Filui Evansui teko pripažinti, nepaisant, kad jiedu 
buvo pasirengę ginčytis net ir su akivaizdžiais faktais. 

Vandenynas vis dar smarkiai bangavo. Stiprėjo artėjančio pavojaus 
požymiai. Dar labiau nukrito barometras. Gūsingas vėjas tai piktai 
švilpavo tarp keliamųjų " Albatroso" propelerių, tai netikėtai visai 
nutildavo. Tokiomis sąlygomis burlaivis būtų turėjęs dviem rifais 
mažinti marselio burių plotą ir vienu rifu — foko bures. Viskas rodė, 
kad vėjo kryptis tuoj pat pasikeis, kad jis ims pūsti iš žiemvakarių. 
Barometro stiklas apsimiglojo, tai irgi pranašavo pavojų. 

Pirmą valandą nakties vėjas tiesiog pašėlo. Nors orlaivis skrido 
prieš jį, tačiau dar pajėgė dėl savo galingų traukiamųjų propelerių 
įveikti priešinimąsi ir stumtis pirmyn keturių penkių Ijė per valandą 
greičiu. Daugiau nebegalėjai iš jo reikalauti. 

Aiškiai matėsi, kad artėjo grėsmingas ciklonas — tose platumose 
gana retas reiškinys. Kad ir kaip jį vadino - uraganu Atlanto 
vandenyne, taifūnu Kinijos jūrose, samumu Sacharoje, tormadu vakarų 
pakrantėje, — jis visada ir visur klastingas ir bjauriai pavojingas 
viesulas! Pavojingas bet kuriam laivui, patekusiam į jo orbitą, nes 
sūkurys stiprėja nuo pakraščių i centrą; tik pačioje šio oro Malmstremo 

vidury išlieka sąlyginai rami zona. 

Robūras tai žinojo. Taip pat žinojo, kad protingiausia sprukti nuo 
ciklono, išsiveržti iš jo veikimo sferos pakylant į viršutinius atmosferos 
sluoksnius. Iki šiol jam visada pavykdavo. Taigi dabar negalėjo gaišti 
nė vienos valandos, rasi, nė vienos minutės! 

Iš tikrųjų vėjo jėga stiprėjo kas sekundę. Viesulo plėšomos bangos 
skriejo taškydamos baltas putas vandens paviršiuje. Ciklonas, 
slinkdamas neįtikėtinai greitai, nesulaikomai veržėsi į poliarines sritis. 

— Aukštyn! - sukomandavo Robūras. 

— Aukštyn! - pakartojo Tomas Terneris. 

Orlaivio keliamieji propeleriai ėmė suktis maksimaliu greičiu, jis 
pats bemat šovė aukštyn, tarsi kildamas įstriža plokštuma, nukreipta į 
pietvakarius. 

Tuo momentu barometras vėl nukrito: gyvsidabrio stulpelis 
nusileido žemyn — iš pradžių aštuoniais, vėliau dvylika milimetrų. 
Netikėtai " Albatrosas" beveik nustojo kilti. 

Kaip paaiškinti tokį sustojimą? Matyt, orlaivis nebekilo todėl, kad 
galingas oro srautas srūvo iš viršaus žemyn; jo veikiamas, " Albatrosas" 
nebegalėjo rasti patikimos atramos atmosferoje. 

Kai garlaivis plaukia prieš upės srovę, sraigtas tuo lėčiau varo laivą, 
kuo greitesnė srovė srūva iš po menčių. Tada laivas taip stipriai nešamas 
atgal, kad tiesiog sustingsta vienoje vietoje. Taip atsitiko ir " Albatrosui". 

Tačiau Robūras nenutraukė kovos. Visi septyniasdešimt keturi 
"Albatroso" propeleriai, sukdamiesi lygiai ir sutartinai, kėlė jį į 
viršutinius sluoksnius. Tačiau nesulaikomai stumiamas ciklono, 
skraidymo aparatas nepajėgė išsiplėšti iš grėsmingojo glėbio. 
Naudodamasis kiekvienu atokvėpiu, jis vis bandė ir bandė, bet, 
spaudžiamas ciklono, vėl smuko žemyn tarsi skęstantis laivas. Atrodė, 
jis konvulsiškai blaškosi oro vandenyno bangose, pasimetęs nakties 
tamsoje, kurią jo žibintas pajėgė apšviesti tik prie pat bortų. 

Buvo visai aišku. kad jeigu ciklono siautėjimas dar sustiprės, 
"Albatrosas", praradęs valdymą, pavirs menku šiaudeliu, niekingu 
žaisliuku viesulo, galinčio su šaknimis rauti medžius, plėšti stogus ir 
išversti pastatų sienas. 

Robūras ir Tomas Terneris dabar bendravo tik gestais. Dėdulė 
Prudentas ir Filas Evansas, įsitvėrę borto turėklų, klausė savęs, ar 
įsisiautėjusi stichija jiems nepadės, ar nesunaikins oro laivo ir jo 
išradėjo, kartu su juo — ir išradimo paslapties? 

Kadangi " Albatrosui" nepavyko pakilti į viršutinius atmosferos 
sluoksnius ir ištrūkti iš kibių ciklono nagų, jam, matyt, liko tik viena: 

pabandyti pasiekti palyginti ramią zoną ciklono centre, kur galėtų 
laisviau manevruoti. Bet kad pasiektų tą zoną, turėjo įveikti išcentrinę 
besisukančio viesulo, kuris laikė orlaivį savo gėbyje, jėgą. Ar pakaks 
“Albatrosui" jėgų? 

Netikėtai debesys danguje plyšo, ir sutirštėję vandens garai ėmė 
kliokti lietumi. 

Buvo antra valanda nakties. Barometras, kritęs dideliais šuoliais 
— po dvylika milimetrų iš karto, — tą valandėlę nusileido iki septynių 
šimtų devynių milimetrų; tiesa, tokį kritimą iš dalies galima paaiškinti 
tuo, kad orlaivis tuo metu skrido ganėtinai aukštai virš vandens. 

Mūsų aprašytasis ciklonas buvo itin retas reiškinys, susiformavo 
jis ne tose srityse, kur kaip įprasta jie dažnai veikia: tos sritys plyti 
tarp šiaurės platumos trisdešimtojo laipsnio ir pietų dvidešimt šeštojo 
laipsnio. Gali būti, kad kaip tik dėl to sūkuriuojanti audra netikėtai 
virto paprastu uraganu, lekiančiu tiesia linija. Tačiau kokiu uraganu! 
Jį galėjai lyginti nebent su pašėlusiu škvalu, kuris 1882 metų kovo 
22 dieną užgriuvo Konektikuto valstiją: škvalas lėkė šimtą šešiolika 
metrų per sekundę, tai yra virš šimto Ijė per valandą. 

Galimas daiktas, " Albatrosui" beliko tik skrieti pavėjui, panašiai 
kaip laivui, sprunkančiam nuo audros, arba, tiksliau, nesipriešinti oro 
srovei, iš kurios išsiveržti nepakako jėgų. Tačiau, paklusniai 
skrisdamas primestąja kryptimi, orlaivis lėkė į pietus, artėdamas prie 
poliarinių sričių, kurių Robūras stengėsi išvengti; dabar inžinierius 
negalėjo pasirinkti skridimo kurso ir buvo priverstas sukti ten, kur 
stūmė uraganas. 

Tomas Terneris stojo prie vairo. Reikėjo viso jo sumanumo, kad 
"Albatrosas" neapsivožtų. 

Svintant, jeigu galima taip pavadinti neaiškų šviesos švystelėjimą, 
paraudus horizontui, " Albatrosas" paliko užpakaly penkioliktą 
platumos laipsnį, skaičiuojant nuo Horno iškyšulio, kitaip sakant, jis 
nuskrido daugiau kaip keturis šimtus Ijė ir atsidūrė prie pat Pietų 
poliarinio rato. 

Cia liepos mėnesį naktis tęsiasi devyniolika su puse valandos. 
Saulės diskas, neteikiantis nei šilumos, nei šviesos, vos pasirodęs 
horizonte, bemat vėl pasislepia. Pačiame ašigalyje amžinoji naktis 
tęsiasi šimtą septyniasdešimt devynias dienas. Viskas rodė, kad 
"Albatrosas" netrukus įners į tos nakties miglas tarsi į sietuvą. 

Jeigu tą dieną būtų buvę galima stebėti, tai būtų paaiškėję, jog 
orlaivis pasiekė 66 laipsnius 40 minučių pietų platumos. Viso labo 
tik tūkstantis keturi šimtai mylių skyrė jį nuo Pietų ašigalio. 

"Albatrosas" neišvengiamai artėjo prie to kol kas nepasiekiamo 
žemės rutulio taško, ir skrydžio greitis, galima sakyti, "pavogė" 
orlaivio sunkį, nepaisant, kad traukos jėga virš ašigalio truputį 
padidėja, nes Žemė čia suplota. Atrodė, orlaivis dabar galėjo laisvai 
apsieiti be savo keliamųjų propelerių. O netrukus uraganas pasiekė 
tokią galią, kad Robūras manė esant reikalinga sumažinti iki 
minimumo ir traukiamųjų propelerių sukimąsi: šitaip inžinierius 
tikėjosi išvengti rimtų lūžimų ir valdyti " Albatrosą", kiek galima 
sumažinus paties orlaivio greitį. 

Gresiant pavojui, inžinierius šaltakraujiškai davė nurodymus, o 
ekipažas juos vykdė taip stropiai ir energingai. tarsi vado ir jo 
pavaldinių krūtinėse plakė viena širdis. 

Dėdulė Prudentas ir Filas Evansas nė akimirkai nepaliko denio. 
Beje, jame galėjo būti nejausdami jokių nepatogumų. Oro prieši- 
nimasis buvo toks nežymus, kad bemaž nesijautė. Orlaivis dabar 
panašėjo į oro balioną, kuris skrenda kartu su jį nešančiu oro srautu. 

Pietų ašigalio sritis, preliminariai skaičiuojant, užima keturių 
milijonų penkių šimtų tūkstančių kvadratinių kilometrų plotą. Ar tai 
žemynas? Ar salynas? O gal senovinė jūra, kurios ledai neištirpsta net 
vasaros metu? To niekas nežino. Gerai žinoma tik viena: Pietų 
ašigalyje kur kas šalčiau negu Šiaurės, ir tai aiškinama Žemės padėtimi 
orbitoje antarktinės žiemos laikotarpiu. 

Tą dieną niekas nerodė, kad audra silpnėja. " Albatrosas" turėjo 
įskristi į sritį, plytinčią prie pat Pietų ašigalio, arti septyniasdešimt 
penktojo meridiano. O ties kuriuo meridianu paliks ašigalio sritį? Ir 
ar apskritai išsikapanos iš čia? 

Mes jau sakėme, kad kuo giliau orlaivis brovėsi į pietus, tuo diena 
trumpėjo. Netrukus jis turėjo pasinerti į amžinos nakties tamsą, kurią 
apšviečia tik mėnulio šviesa 1r blankūs pietų poliarinės pašvaistės 
spinduliai. Bet tuo metu mėnulis vos ėmė pilnėti, ir Robūro palydovai 
rizikavo nieko doro nepamatyti šitose Antarktikos srityse, kurių 
paslaptys iki šiol vis dar išsprūsta nuo smalsios žmonijos žvilgsnių. 

Visiškai tikėtina, kad " Albatrosas" praskrido virš kelių jau žinomų 
punktų, esančių netoli nuo Pietų ašigalio; jis skrido į Vakarus nuo 
Greijamo Žemės, kurią 1832 metais atrado Biskas, ir Luji Filipo 

emės, kurią 1838 metais aptiko Diumonas Diurvilis; abi šios 
teritorijos — patys toliausi punktai, kuriuos kada nors pasiekė žmogus 
dar netyrinėtame žemyne. 

Beje, "Albatroso" žmonės ne itin kentėjo nuo šalčio, nes 
temperatūra buvo gerokai aukštesnė negu galėjai tikėtis. Regėjos, 

uraganas tarsi savotiška Golfo srovė nešėsi nemenkas šilumos atsargas, 

Kaip gaila, kad visa ši sritis skendėjo rūke! Tačiau net jeigu mėnulis 
būtų apšvietęs visas tas platybes, galimybė stebėti vis tiek būtų ribota. 
Mat žiemą visą paviršių apie Pietų ašigalį sukausto ledai ir apnešą 
neaprėpiamos sniego pusnys. Tuo metu net nesimato vadinamojo ledų 
“žibėjimo", kurio blyški šviesa galėtų nors truputį apšviesti tamsų 
horizontą. Kaip tokiomis sąlygomis atskirti sausumą, kaip nustatyti jūrų 
plotus ir salų išsidėstymą? Kaip sudaryti orografinius (Žemės paviršiaus 
formų aprašymas — vert.) teritorijų aprašus, kai kalvų ir kalnų 
neįmanoma atskirti nuo ledkalnių ir ledų sangrūdų? 

Apie vidurnaktį tamsą nutvieskė pietų poliarinė pašvaistė. 
Apkabinėta sidabriniais kutais, ji panašėjo į gigantišką išskleistą 
vėduoklę, užėmusią pusę dangaus skliauto. Į visas puses nuo jos sklido 
ryškūs elektriniai spinduliai; kai kurie iš jų, pamažu gesdami, pasiekė 
zenitą, kur žibėjo keturios žvaigždės, sudarančios Pietų Kryžiaus 
žvaigždyną. Tai iš tikrųjų buvo didingas reginys! Pietų poliarinės 
pašvaistės šviesa leido žvilgsniui aprėpti bendrą vaizdą vietovės, 
apdengtos begaline sniego skraiste. 

Nėra ko ir sakyti, kad virš šių rajonų, plytinčių prie pat magnetinio 
ašigalio, busolės rodyklė nuolatos svyravo ir negalėjo tiksliai nurodyti 
krypties, kuria skrido orlaivis. Ir štai atėjo akimirka, kai stebėdamas 
jos nuokrypius, Robūras padarė išvadą, kad orlaivis skrenda virš pietų 
magnetinio ašigalio, esančio maždaug septyniasdešimt aštuoni pietų 
platumos laipsniai. 

O vėliau, apie pirmą valandą nakties, apskaičiavęs kampą, kurį 
busolės rodyklė sudaro su vertikalia plokštuma, inžinierius sušuko: 

— Po mumis Pietų ašigalis! 

Apačioje pasirodė milžiniška balto sniego kepurė, bet ji pavydžiai 
slėpė nuo žvilgsnių tai, kas glūdėjo po jos ledų sluoksniu. 

Netrukus pietų poliarinė pašvaistė užgeso, ir matematinis taškas, kur 
sueina visi žemės meridianai, liko toks pat neištirtas, koks ir buvo iki tol. 

Reikia pasakyti, kad jeigu dėdulė Prudentas ir Filas Evansas 
kėsinasi kokioje nors dykynėje palaidoti orlaivį kartu su tais, kas su 
juo skrido, — tai proga buvo kuo puikiausia. Jeigu jie to nepadarė, tai, 
be abejo, tik todėl, kad dar neįsigijo sprogstamosios medžiagos. 

Tuo tarpu uraganas pūtė taip stipriai, kad jeigu " Albatroso" kelyje 
būtų pasitaikęs koks nors kalnas, orlaivis būtų sudužęs kaip laivas. 
užšokęs ant pakrantės uolų. 

Iš tikrųjų tada Robūras negalėjo valdyti orlaivio skrydžio nei 
horizontaliai, nei vertikaliai. 

O juk, kaip žinia, Antarktidos žemėje kyla keletas kalnų viršūnių. Štai 
kodėl kas valandėlę galėjai laukti susidūrimo ir skraidymo aparato žūties. 

Tokios katastrofos teko baimintis juo labiau, kad už nulinio 
meridiano vėjas pasisuko į rytus. Tuo metu už šimto kilometrų nuo 
orlaivio pasirodė du šviečiantys taškai. 

Tai buvo du ugnikalniai, priklausantys galingai Roso kalnų 
sistemai, — Erebusas ir Teroras. Nejaugi " Albatrosui" tarsi gigantiškam 
drugiui bus lemta sudegti jų liepsnose? 

Keliautojams teko išgyventi grėsmingą valandą. Vienas iš 
ugnikalnių, Erebusas, atrodė, kėsinosi sudeginti orlaivį, nepajėgiantį 
išsivaduoti iš uragano gniaužtų. Ugnies stulpai didėjo tiesiog akyse. 
Liepsnų uždanga užstojo kelią. Didžiulė pašvaistė žioravo aplinkui. 
Ryškiai apšviesti denyje stovinčių Žmonių veidai atrodė kažkokie 
kraupūs. Nejudėdami, netardami nė žodžio, susigūžę, visi laukė. 
siaubingos minutės, kai juos praris ugnimi alsuojanti krosnis. 

Tačiau uraganas, nešęs " Albatrosą", pats ir išgelbėjo jį iš baisios 
katastrofos. Erebuso ugnies liežuviai, spaudžiami stipraus vėjo gūsių, 
atvėrė kelią orlaiviui, ir, taškomos išlydytos lavos, laimei, stumiamos 
išcentrinės keliamųjų propelerių jėgos, " Albatrosas" prašvilpė pro pat 
veikiančio ugnikalnio kraterį. 

Po valandos du kolosalūs deglai, apšviečiantys didelius poliarinės 
nakties plotus, dingo už horizonto. 

Antrą valandą " Albatrosas" pralėkė virš Balenio salos, plytinčios 
prie Dekuverto pakrantės; tačiau įžiūrėti salą buvo neįmanoma, nes 
ledai ją stipriai sulydė su Antarktidos žemynu. 

Pradedant nuo Pietų poliarinio rato, kurį " Albatrosas" vėl perkirto 
palei šimtą septyniasdešimt penktą meridianą, uraganas ginė orlaivį 
virš ledų sangrūdų ir ledkalnių, kurie kiekvieną akimirką grasino 
žūtimi. Dabar jau " Albatrosas" nebeklausė savo vairininko, jis buvo 
Dievo rankose... O Dievas - puikus vairininkas. 

Orlaivis dabar skrido į Siaurę palei Paryžiaus meridianą, kuris 
sudaro šimto penkių laipsnių kampą su tuo meridianu, palei kurį jis 
lėkė, pirmą kartą kirsdamas poliarinį ratą. 

Pagaliau už šešiasdešimtosios paralelės pasirodė požymiai, 
rodantys, kad uraganas silpsta. Jo greitis gerokai sumažėjo, orlaivis 
palengva vėl atgavo galimybę laisvai skristi. Paskui — tai buvo tikras 
palengvėjimas — " Albatrosas"' vėl grįžo į šviesiąsias žemės rutulio 
sritis; aštuntą valandą ryto virš horizonto patekėjo saulė. 

Robūras ir jo žmonės, išvengę ciklono prie Horno iškyšulio, dabar 
Išsigelbėjo ir nuo uragano. Jie vėl atsidūrė virš Tykiojo vandenyno, 

nuskridę septynis tūkstančius kilometrų virš poliarinių žemių viso labo 
per devyniolika valandų, tai yra greičiu, didesniu nei viena Ijė per 
minutę; toks greitis dvigubai viršijo tą, kurį " Albatrosas" galėjo 
išvystyti įprastomis sąlygomis vien su savo propeleriais. 

Kadangi busolės rodyklė svyravo, nes ją veikė arti esantis 
magnetinis ašigalis, Robūras nežinojo, kur jie dabar atsidūrė. Reikėjo 
sulaukti patekant saulės, kad galėtų nustatyti buvimo vietą. Nelaimei, 
dangus tą dieną buvo visiškai aptrauktas debesų, taigi saulė išvis 
nepasirodė. 

Inžinierius dar labiau suirzo, kai negalėjo nustatyti orlaivio buvimo 
vietos, nes jam jau kėlė apmaudą, jog audros metu buvo apgadinti abu 
traukiamieji propeleriai. 

Smarkiai susikrimtęs dėl šio apgadinimo, Robūras buvo priverstas 
kol kas leisti " Albatrosui" skristi nedideliu greičiu — ne daugiau kaip 
šešis ljė per valandą. Kas be ko, reikėjo turėti galvoje, jog vėl gali 
grėsti nauji gedimai. Jeigu abu traukiamieji propeleriai sugestų, padėtis 
orlaivio, skrendančio virš bekraščių Tykiojo vandenyno platybių, 
pasidarytų ganėtinai sunki. Todėl inžinierius klausė savęs, ar nereikia 
nieko nelaukiant imti taisyti propelerius, kad toliau skristi būtų kur 
kas patikimiau. 

Kitą dieną, liepos dvidešimt septintąją, septintą valandą ryto 
šiaurėje pasirodė kažkokia žemė. Netrukus paaiškėjo, kad tai sala. Bet 
kokia? Juk tokių salų Tykiajame vandenyne tūkstančiai! Kaip ten 
bebūtų, Robūras nutarė čia sustoti, bet nenusileisti ant žemės. Jo 
manymu, turėjo pakakti vienos dienos sutvarkyti gedimams, todėl 
vakare orlaivis galės toliau skristi. 

Vėjas visiškai nurimo; tai labai padėjo inžinieriaus planams: buvo 
galima tikėtis, kad " Albatrosas" pakibs virš salos nejudėdamas ir nebus 
nuneštas nežinia kur. 

Iš orlaivio nuleido šimto penkiasdešimt pėdų ilgio lyną su inkaru 
gale. Kai "Albatrosas" artinosi prie salos, inkaras šliaužė per rifus, o 
paskui tvirtai įsikirto tarp dviejų uolų. Tada orlaivis truputį pakilo 
aukštyn ir įtempė lyną, - sakytum, tarsi išmetė inkarą. 

Pirmą kartą po to, kai paliko Filadelfiją, orlaivis vėl palietė žemę. 

Penkioliktasis skyrius, 
kuriame vyksta įvykiai, tikrai verti, kad apie juos papasakotume 


Dar iki " Albatrosui"' išmetant inkarą, galėjai nustatyti, kad apačioje 
besidriekianti sala yra nedidelė. Tačiau prie kokios paralelės ji iškilusi? 
Koks artimiausias meridianas? Ar priklauso ji Okeanijai, ar dunkso 
Tykiajame, o gal Indijos vandenyne? Jos padėtis galėjo paaiškėti tik 
po to, kai Robūras nustatys koordinates. Nors ir negalėjo visiškai 
pasitikėti kompaso parodymais, inžinierius laikė labiausiai tikėtina, 
jog orlaivis kybo virš Tykiojo vandenyno. Reikėjo laukti pasirodant 
saulės, kad nustatytų tikslią " Albatroso" buvimo vietą. 

Iš šimto penkiasdešimties pėdų aukščio sala, kurios kranto ilgis 
buvo apie penkiolika mylių, priminė trikampę jūros žvaigždę. 

Prie pietrytinio jos kampo, tarp smulkių uolų, dunksojo dar viena 
nedidukė salelė. Pakrantėje nesimatė jokių potvynio pėdsakų, tai 
bylojo, kad Robūras teisingai spėjo salos buvimo vietą, nes Tykiajame 
vandenyne beveik nebūna potvynių ir atoslūgių. 

Salos šiaurės vakarų dalyje kilo kūgio formos kalnas, kurio aukštis 
— apie tūkstantį du šimtus pėdų. 

Niekur nesimatė čiabuvių, bet, galimas daiktas, jie gyveno kitoje 
salos pusėje. O gal, išvydę orlaivį, iš baimės spėjo pasislėpti? 

“ Albatrosas" atskrido prie salos iš pietryčių pusės. Netoliese į mažą 
įlankėlę tekėjo tarp uolų šniokščianti nedidelė upelė. Už jos matėsi 
vingiuoti slėniai, apaugę įvairiausių veislių medžiais, pilni laukinių 
kurapkų ir didžiųjų einių. Taigi, jeigu sala ir nebuvo žmonių 
gyvenama, tai, šiaip ar taip, joje galima įsikurti. Be abejonės, Robūras 
galėjo nusileisti į salą, bet jeigu to nepadarė, tai, matyt, todėl, kad 
stipriai raižyta vietovė trukdytų orlaiviui nusileisti. 

Skubėdamas tęsti skrydį, inžinierius įsakė nedelsiant imtis remonto 
darbų, tikėdamasis juos baigti per vieną dieną. Keliamieji propeleriai, 
Patikimai veikę uragano metu, kuris, kaip jau esame sakę, gerokai 

padėjo orlaiviui, buvo visiškai tvarkingi. Dabar sukosi tik pusė 
propelerių, ir jų visiškai pakako, kad lynas, laikantis " Albatrosą" virš 
salos, būtų įtemptas kaip styga. Bet užtat abu traukiamieji propeleriai 
buvo apgadinti ir net kur kas rimčiau, negu manė Robūras. Reikėjo 
ištiesinti sulenktas mentes ir sutvarkyti krumpliaračių pavarą, sukančią 
propelerius. 

Ekipažas, vadovaujamas paties Robūro ir Tomo Ternerio, ėmė 
tvarkyti priekinį propelerį. Reikėjo pirmiausia pataisyti kaip tik šį 
propelerį — tam atvejui, jeigu " Albatrosui" tektų tęsti skrydį nebaigus 
visų remonto darbų. Buvo drąsiai galima skristi ir su vienu priekiniu 
propeleriu. 

Tuo tarpu dėdulė Prudentas ir jo kolega, kurie iki tol vaikštinėjo 
denyje, įsitaisė laivagalyje. 

Frikolinas, reikia pasakyti, bemaž visai nusiramino. Matote patys, 
kokia permaina! Tik juokas kyboti viso labo šimtą penkiasdešimt pėdų 
virš žemės! 

Remontavo be jokių pertraukėlių iki to laiko, kai virš horizonto 
pasirodė saulė; tai iš pradžių leido apskaičiuoti laiko kampą, o paskui, 
kai šviesulys pasiekė zenitą, nustatyti tikrą vidurdienio vietą. 

Matavimai, atlikti kaip galima tiksliau, davė tokius duomenis: 

ilguma — 176 laipsniai 17 minučių į rytus nuo Paryžiaus meridiano; 

platuma — 43 laipsniai 37 minutės į pietus nuo pusiaujo. 

Šioje vietoje žemėlapyje pažymėta Čatemo sala ir Vifo salelė, 
priklausančios grupei salų, vadinamų Broutono salomis. Toji grupė 
plyti penkiolika laipsnių į rytus nuo Tauai Pomano, piečiausios 
Naujosios Zelandijos salos, stūksančios pietinėje Tykiojo vandenyno 
dalyje. 

— Mes esame apytikriai ten, kur ir maniau, —- tarė Robūras Tomui 
Terneriui. 

— Vadinasi, mes dabar... 

— Keturiadešimt šeši laipsniai į pietus nuo Iks salos, kitaip sakant, 
nuo jos per du tūkstančius aštuonis šimtus mylių. 

— Dar viena priežastis, kad sparčiau sutaisytume traukiamuosius 
propelerius, — atsakė bocmanas. — Kelyje galime susidurti su 
priešpriešiniais vėjais, o kadangi mūsų atsargos baigiasi, turime kaip 
galima skubiau pasiekti Iks salą. 

— Teisingai, Tomai, ir aš tikiuosi šiąnakt vėl leistis į kelionę; 
blogiausiu atveju skrisime su vienu priekiniu propeleriu, o užpakalinį 
taisysime pakeliui. 

— Vade, - pasiteiravo Tomas Terneris, - o kaip abu džentelmenai 

ir jų tarnas?.. 

- Tomai Terneri, - atsakė inžinierius, - argi jiems nepatiktų tapti 
Ikso salos kolonistais? 

Kokia buvo ta paslaptingoji sala? Pasimetusi bekraštėse Tykiojo 
vandenyno platybėse, kažkur tarp pusiaujo ir Vėžio atogražų, Ikso sala 
visiškai pateisino Robūro jai duotą algebrinį vardą. Ji kilo virš 
bekraštės jūros bangų toli nuo visų vandenyno garlaivių linijų į 
Markizų salas. Kaip tik čia Robūras ir įkūrė savo mažą koloniją, kaip 
tik čia atskrisdavo " Albatrosas" pailsėti po ilgų kelionių, kaip tik čia 
papildydavo atsargas, kurių nemažai reikėdavo nuolatinėse kelionėse. 
Nepagailėjęs didelių lėšų, Robūras Ikso saloje surentė specialią laivų 
statyklą, kur ir pastatė savo orlaivį. Čia Robūras visada galėjo savo 
orlaivį sutaisyti ir net pertvarkyti. Salos sandėliuose buvo saugomos 
medžiagos, šaudmenys ir maistas, kurie garantavo normalų gyvenimą 
penkiasdešimčiai žmonių, sudarančių visą salos visuomenę. 

Kai prieš keletą dienų " Albatrosas" lenkė Horno iškyšulį, Robūras 
planavo grįžti į Ikso salą, įstrižai perskridęs Tykųjį vandenyną. Bet iš 
pradžių jį įtraukė į savo sūkurį ciklonas, o paskui uraganas nuginė virš 
Antarktidos. Galų gale orlaivis ėmė skristi ankstesniu savo kursu, ir 
jeigu ne traukiamųjų propelerių gedimas, šis nenumatytas sustojimas 
neturėtų svarbios reikšmės. 

Taigi orlaivis turėjo greitai grįžti į Ikso salą. Tačiau, kaip sakė 
bocmanas Tomas Terneris, jo laukė dar gerokas kelio galas. Pakeliui 
galėjo susidurti su nepalankiais vėjais, taigi " Albatrosas" turėtų vėl 
paleisti visa jėga mašinas, kad pasiektų numatytą vietą nustatytu laiku. 
Jeigu oras būtų pusiau su bėda, o skrydžio greitis vidutinis, tai salą 
pasiektų viso labo per tris ar keturias dienas. 

Štai kodėl Robūras ir nutarė sustoti virš Catemo salos. 

Čia jis galėjo palankiausiomis sąlygomis sutaisyti bent jau priekinį 
propelerį. Išmetęs inkarą, Robūras nebebijojo priešpriešinio vėjo, kuris 
grasintų nunešti orlaivį į pietus, tuo tarpu, kai jam numatyta lėkti į 
Siaurę. Prieš naktį reikėjo baigti taisyti propelerį, tada sumaniai 
manevruojant bus galima išlaisvinti inkarą. Tačiau, jeigu jis bus 
pernelyg stipriai įstrigęs tarp uolų, teks nukirsti lyną, o paskui tęsti 
skrydį į pusiaujo pusę. 

Skaitytojas irgi sutiks, kad tai buvo paprasčiausias ir teisingiausias 
veikimo būdas, todėl inžinierius negaišdamas ėmėsi darbo. 

"Albatroso" komanda, supratusi, kad negalima gaišuoti nė minutės, 
karštai griebėsi veikti. Tuo metu, kai žmonės triūsė orlaivio priekyje, 
dėdulė Prudentas ir Filas Evansas vienu du kalbėjosi; jų kalba turėjo 

labai svarbių padarinių. 

— Filai Evansai, - prabilo dėdulė Prudentas, - ar jūs kaip ir anksčiau 
esate pasirengęs paaukoti savo gyvybę? 

— Taip, pasirengęs! 

— Aš vėl jūsų klausiu: ar sutinkate, kad mums nėra ko laukti iš to 
Robūro? 

— Sutinku. 

— Tai štai, Filai Evansai, aš galutinai priėmiau sprendimą. 
"Albatrosas", matyt, vėl trauks į kelionę šiandien vakare, ir mudu 
turime iki ryto įvykdyti savo planą. Aplaužysime inžinieriaus Robūro 
paukščiui sparnus! Šiąnakt * "Albatrosas" susprogs ore! 

— Taip, susprogdinkime jį! - pritarė Filas Evansas. Šį kartą kolegos 
visiškai sutarė ir vienodai šaltakraujiškai buvo pasirengę sutikti baisią 
savo žūtį. 

— Ar turite viską, ko reikia? — paklausė Filas Evansas. 

— Taip!.. Praėjusią naktį, kai Robūras ir jo žmonės buvo užsiėmę 
orlaivio gelbėjimu, man pavyko nemačiomis prasmukti į parako 
sandėlį ir paimti iš ten dinamito patroną! 

— Nagi veikime, dėdule Prudentai!.. 

— Ne, sulaukime vakaro! Sutemus mudu grįšime į kajutę, jūs 
pasergėsite, kad manęs netikėtai neužkluptų! 

Šeštą valandą vakaro kaliniai kaip paprastai papietavo. Po poros 
valandų jiedu pasišalino į savo kajutę, pavaizdavę, jog ruošiasi eiti 
anksčiau miegoti, kad pailsėtų po bemiegės nakties. 

Nei Robūras, nei jo draugai net neįtarė, koks pavojus gresia 
"Albatrosui ". 

Stai kaip ruošėsi veikti dėdulė Prudentas. 

Kaip jau žinome iš jo kalbos, jom pavyko prasiskverbti į parako 
sandėlį, įrengtą vienoje patalpoje po orlaivio deniu. Ten jis paėmė 
keletą maišelių parako ir dinamito patroną, vieną iš tų, kuriuos Robūras 
panaudojo Dahomėjoje. Grįžęs į savo kajutę, jis kruopščiai paslėpė 
patroną, su kuriuo sumanė naktį susprogdinti " Albatrosą", kai tas vėl 
pakils į dangų. Filas Evansas atidžiai apžiūrėjo sprogstamąjį sviedinį, 
kurį pagrobė jo kolega. 

Tai buvo cilindras, kurio metalinis kevalas talpino apie kilogramą 
sprogstamosios medžiagos; tokio kiekio visiškai pakako, kad oreiviai 
rimtai apgadintų skraidymo aparatą ir išvestų iš rikiuotės jo 
propelerius. Jeigu sprogimas ir visiškai nesunaikintų orlaivio korpuso, 
tai spartus kritimas neišvengiamai baigtųsi žūtimi. Atrodė, kas gali 
būti paprasčiau? Reikėjo tik padėti patroną kajutės kampe taip, kad 

susprogęs jis. suplėšytų į gabalus denį ir sugadintų patį orlaivio korpusą. 

Tačiau, kad susprogdintum patroną, pirmiausia reikėjo susprogdinti 
užtaisytą sprogstamuoju mišiniu kapsulę, buvusią patrone. Tai buvo 
pati subtiliausia operacijos dalis, nes reikėjo padegti kapsulę tam tikru, 
tiksliai apskaičiuotu momentu. 

Dėdulė Prudentas viską numatė: kai tik priekinis traukiamasis 
propeleris bus sutaisytas, orlaivis vėl tęs kelionę į šiaurę; po to Robūras 
ir jo žmonės, be abejonės, pereis į laivagalį taisyti užpakalinio 
propelerio. Tuomet viso ekipažo narių susibūrimas prie kajutės gali 
sutrukdyti įgyvendinti planą. Todėl dėdulė Prudentas nutarė įvykdyti 
sprogimą reikiamu momentu, panaudojęs dagtį. 

Jis tarė Filui Evansui: | 

— Kartu su dinamito patronu paėmiau ir šiek tiek parako, kad 
padaryčiau dagtį, kuris degtų tik nustatytą laiką. Tą dagtį, įsmeigtą į 
sprogstamąjį kapsulės mišinį, padegsiu lygiai vidurnaktį, kad 
sprogimas įvyktų tarp trečios ir ketvirtos valandos nakties. 

- Puikiai sugalvota! - atsakė Filas Evansas. 

Stai iki ko nusirito Veldono mokslo draugijos pirmininkas ir 
sekretorius! Jiedu kuo šaltakraujiškiausiai aptarinėjo baisų orlaivio 
sunaikinimo planą, nors katastrofa turėjo baigtis ir jų pačių mirtimi. 
Tačiau belaisvių širdyse virė tokia neapykanta Robūnui ir jo bičiuliams, 
jog jiedu buvo pasirengę užmokėti gyvybėmis, kad tik sunaikintų ir 
"Albatrosą", ir visą jo komandą. Tegu šis planas buvo beprotiškas, 
net pasibaisėtinas! Bet jie sukūrė jį, kad nutrauktų tą žeminantį 
egzistavimą, kurį patyrė per pastarąsias penkias savaites, kai juos visą 
laiką dusino bejėgiškas pyktis ir nerandantis išeities įniršis! 

— O kaip Frikolinas? — susigriebė Filas Evansas. — Ar turime teisę 
spręsti jo gyvybės klausimą? 

— Tačiau juk mudu aukojame ir savo gyvybes! — atkirto dėdulė 
Prudentas. 

Vargu ar Frikolinas manytų šį argumentą esant pakankamai 
įtikinamą! 

Dėdulė Prudentas negaišuodamas ėmėsi darbo, o Filas Evansas 
stojo sargybon prie kabinos durų. 

Beje, ekipažo nariai visą laiką triūsė " Albatroso" priekyje, ir 
kaliniai galėjo nesibaiminti, kad juos netikėtai užklups. 
 Dėdulė Prudentas pirmiausia sugrūdo truputį parako, paversdamas 
Jį smulkiausiais milteliais. Truputį sudrėkinęs, supylė miltelius į siaurą 
kiltinį maišelį, savo forma panašų į dagtį, paskui jį uždegė ir įsitikino, 
kad per dešimt minučių sudega penki centimetrai dagčio, vadinasi, 

metras dagčio sudegs per tris su puse valandos. Po to jis užgesino dagtį, 
stipriai apvyniojo jį virvute ir šitaip padarytą padegamąjį įtaisą pririšo 
prie dinamito patrono kapsulės. 

Darbą baigė dešimtą valandą vakaro, ir niekas nieko nepastebėjo. 

Tuo metu Filas Evansas grįžo į kajutę pas savo kolegą. 

Visą dieną ekipažas taisė priekinį propelerį. Betaisant teko jį 
paguldyti net ant denio, kad būtų patogiau tiesinti sulinkusias mentes, 

Kai dėl baterijų ir akumuliatorių, tai nė vienas energijos šaltinis 
nenukentėjo uragano metu. Jie galėjo be pertrūkių tiekti srovę orlaivio 
varikliams dar keturias ar penkias dienas. 

Jau buvo naktis, kai Robūras ir jo žmonės sustabdė darbą. Priekinis 
propeleris tebegulėjo ant denio. Kad jis imtų veikti, reikėjo dar trijų 
valandų. Todėl, pasikalbėjęs su Tomu Terheriu, inžinierius nutarė duoti 
trumpą atokvėpį ekipažui, jau krintančiam iš nuovargio. Darbą 
nusprendė baigti anksti rytą, juolab kad žibintai gana prastai švietė, o 
dienos šviesoje kur kas lengviau užbaigti subtiliausią darbo dalį - 
surinkti propelerį. 

Dėdulė Prudentas ir Filas Evansas nieko neįtarė. Iš Robūro 
pokalbio su Tomu Terneriu kolegos padarė išvadą, kad priekinis 
propeleris bus sutaisytas iki nakties, taigi " Albatrosas" tuoj pat tęs 
skrydį į šiaurę. Jie manė, kad orlaivis jau pradėjo savo žygį, o tuo 
tarpu jis vis dar laikėsi ant inkaro; todėl įvykiai ėmė visai kitaip 
plėtotis, negu jiedu prognozavo. 

Buvo darganota naktis be mėnulio. Sunkūs debesys dar labiau 
tirštino tamsą. Pakilo lengvas brizas. Keletą sykių iš pietvakarių papūtė 
gūsingas vėjas, tačiau jis nepajėgė net pajudinti orlaivio, kuris kabojo 
virš salos, tvirtai įtempęs lyną su inkaru. 

Dėdulė Prudentas ir jo kolega, sėdėdami savo kajutėje, retsykiais 
persimesdavo vienu kitu žodžiu ir atidžiai klausėsi vibruojančių 
keliamųjų propelerių ūžesio, kuris gožė visus kitus " Albatroso" garsus. 
Jiedu laukė tos akimirkos, kai galės veikti. 

Artėjo vidurnaktis. 

— Laikas! - sušuko dėdulė Prudentas. 

Kajutėje po kušete buvo įtaisyta ištraukiama dėžė. Joje dėdulė 
Prudentas ir padėjo dinamito patroną su dagčiu. Cia dagtis galėjo 
nepastebimai smilkti, ir niekas neišgirstų jo spragsėjimo, nepajustų 
kvapo. Dėdulė Prudentas padegė virvelės galą, užstūmė dėžę i/ 
šūktelėjo: 

— O dabar - į laivagalį! Ir kantrybės! 

Abu išėjo į denį ir nustebę pamatė, kad prie vairo niekas nestovi. 

Filas Evansas persilenkė per borto turėklus. 

— "Albatrosas" vis dar virš salos! — sušnibždėjo jis. — Matyt, jie 
nebaigė taisyti propelerio!.. Ir laukia ryto! 

Dėdulė Prudentas apmaudžiai mostelėjo. 

— Teks užgesinti dagtį, - sumurmėjo jis. 

— Ne!.. Reikia pabandyti patiems gelbėtis, — paprieštaravo Filas 
Evansas. 

— Gelbėtis? 

— Taip!.. Nusileisti lynu, juk dabar naktis!.. Nusileisti šimtą 
penkiasdešimt pėdų vieni juokai! 

- Jis teisus, Filai Evansai! Būtų kvaila nepasinaudoti šia netikėta 
galimybe! 

Bet pirmiausia jiedu grįžo į kajutę ir pasiėmė su savimi viską, ką 
pajėgė nešti, kad pakaktų ilgesniam ar trumpesniam buvimui Čatemo 
saloje; paskui, užrakinę duris, be garso nusėlino į priekinę denio dalį. 

Jiedu nutarė pažadinti Frikoliną ir priversti jį kartu bėgti. 

Viešpatavo gili tamsa. Debesys pietvakariuose ėmė skystėti. 
Orlaivis lengvai suposi ant inkaro, o laikęs jį lynas truputį pakrypo. 
Reikia manyti, leistis bus nelengva! Bet ar tai galėjo sustabdyti 
žmones, kurie visai neseniai neabejodami statė ant kortos savo 
gyvybes! 

Dėdulė Prudentas ir Filas Evansas atsargiai sėlino deniu, 
slapstydamiesi už kabinų ir klausydamiesi menkiausio garso. 

Bet visur tvyrojo tyla. Iliuminatoriuose nesimatė šviesų. Orlaivyje 
viešpatavo tokia tyla, kokia paprastai būna naktį, kai visi miega. 

Belaisviai jau prislinko prie Frikolino kajutės, kai Filas Evansas 
staiga sustojo. 

— Budintysis! - sušnibždėjo jis. 

Iš tikrųjų kažkoks žmogus pasirąžė prie kabinos. Matyt, jis ką tik 
snaudė. Jeigu jis pakeltų aliarmą, apie pabėgimą nebebūtų nė kalbos. 

Aplinkui mėtėsi virvagaliai, burės gabalai ir pakulos, kuriais 
naudojosi vyrai, taisydami propelerį. 

Po akimirkos budintysis buvo pririštas prie borto turėklų. Jo galvą 
apvyniojo burės gabalu, burną užkimšo. Jis negalėjo nei surikti, nei 
Pajudėti. 

Visa tai mūsų kolegos padarė bemaž be triukšmo. 

„ Dėdulė Prudentas ir Filas Evansas įsiklausė. Kabinose buvo tylu. 
monės miegojo. 
"Bėgliai — dabar jau juos taip galime vadinti — prisiartino prie 
fikolino kajutės. Iš kabinos sklido garsus Fransua Tapažo knarkimas, 

vertas jo pavardės; tai juos nuramino. 

Didžiausiai dėdulės Prudento nuostabai, jam nereikėjo net atverti 
Frikolino kajutės durų: jos buvo atidarytos iki galo. Žvilgtelėjęs į 
kajutę, jis atsisuko į savo palydovą ir tylutėliai šūktelėjo: 

— Tuščia!.. 

— Tuščia!.. Bet kur jis? —- sušnabždėjo Filas Evansas. 

Vogčiomis jie nusėlino į orlaivio priekį, manydami, kad negras 
miega įsitaisęs kokioje nors slaptoje vietelėje... 

Frikolino nebuvo ir ten. 

— Nejaugi sukčius mus aplenkė?! - pasipiktino dėdulė Prudentas. 

— Kaip ten bebūtų, — atsakė Filas Evansas, — bet ilgiau gaišti 
negalime! Pirmyn! 

Nė sekundės neabejodami, bėgliai vienas po kito čiupo abiem 
rankom lyną, suspaudė jį kojomis ir, atsargiai slysdami žemyn, 
sėkmingai pasiekė žemę. 

Su kokiu džiaugsmu jiedu pajuto po kojomis tvirtą žemę, kurios 
taip ilgėjosi! Kokia laimė atsistoti ant žemės, nebesijaučiant daugiau 
oro stichijų Žaisleliu! 

Jiedu jau buvo nutarę slinkti į salos gilumą prieš upelio srovę, kai 
staiga prieš juos išdygo kažkoks šešėlis. 

Tai buvo Frikolinas. 

Taip! Tarnui buvo šovusi į galvą ta pati mintis, kaip ir jo ponui; 
beje, Frikolinui pakako drąsos aplenkti dėdulę Prudentą, net 
neužsiminus jam apie tai. 

Tačiau dabar nebuvo kada priekaištauti. Dėdulė Prudentas jau 
susiruošė ieškoti prieglobsčio tolimesnėje salos dalyje, kai Filas 
Evansas jį sustabdė. 

— Išklausykite mane, dėdule Prudentai, — prabilo jis. - Mes pagaliau 
ištrūkome iš Robūro rankų. Dabar jis kartu su visu " Albatroso" ekipažu 
pasmerktas baisiai mirčiai! Jis nusipelnė mirties, sutinku! Bet jeigu 
prisieks savo garbe, kad nebandys vėl mūsų sugauti... 

— Tokio žmogaus garbe... 

Dėdulė Prudentas nebaigė sakyti. " Albatroso" denyje prasidėjo 
kažkoks bruzdėjimas. 

Matyt, kilo aliarmas; jų pabėgimą turėjo tuoj pat pastebėti. 

— Pas mane!.. Pas mane!.. —- pasigirdo kažkieno balsas. 

Tai buvo budintysis, kuriam pavyko išstumti iš burnos kamšalą. 
Denyje ėmė bėgioti žmonės. Ir bemat elektrinių žibintų spinduliai 
apšvietė žemę. 

— Stai jie!.. Stai jie!.. - sušuko Tomas Terneris. 

Bėgliai buvo pastebėti. 

Tą pačią akimirką, Robūro įsakymu, ėmė lėtėti keliamųjų 
propelerių sukimasis, žmonės “ Albatrose" skubiai tempė lyną, ir 
orlaivis pradėjo leistis. 

Ir čia labai aiškiai suskambėjo Filo Evanso balsas: 

— Inžinieriau Robūrai, ar prisiekiate savo garbe duoti mums ramybę 
šioje saloje?.. 

— Niekada!.. —- suriko Robūras. 

Tuoj pat nuaidėjo šautuvo šūvis. Kulka truputį kliudė Filo Evanso 
petį. 

— Niekšai! — sustaugė dėdulė Prudentas. 

Spausdamas rankoje peilį, jis puolė prie uolų, tarp kurių buvo 
įstrigęs inkaras. Orlaivis dabar jau kabojo apie penkiasdešimt pėdų 
virš žemės... 

Akimirksniu lynas buvo nupjautas; gerokai sustiprėjęs vėjas, 
papūtęs iš šono į "Albatrosą", pačiupo jį ir nunešė virš vandenyno 
šiaurės rytų kryptimi. 


Šešioliktasis skyrius, 
kuris, galimas daiktas, paliks skaitytoją visiškoje nežinioje 


Buvo dvidešimt minučių po vidurnakčio. Dar penki šeši šūviai 
nuaidėjo iš tolstančio orlaivio. Dėdulė Prudentas ir Frikolinas, sekdami 
Filu Evansu, puolė slėptis tarp uolų. Kulkos jų nepalietė. Kol kas 
nebuvo ko baimintis. 

Toldamas nuo Catemo salos, " Albatrosas" sykiu kilo aukštyn ir 
netrukus jau skrido devynių šimtų metrų aukštyje virš jūros lygio. Teko 
padidinti keliamųjų propelerių sukimosi greitį, kad nenukristų į 
vandenį. 

Vos budintysis, išstūmęs kamšalą iš burnos, suriko, Robūras ir 
Tomas Terneris puolė prie jo, nutraukė nuo galvos burės gabalą, kuriuo 
mūsų kolegos buvo apvynioję, nupjovė veržusias virves. Paskui 
bocmanas nuskuodė į dėdulės Prudento ir Filo Evanso kajutę: ji buvo 
tuščia! 

Fransua Tapažas, savo ruožtu apšniukštinėjo Frikolino kajutę; joje 
irgi nė gyvos dvasios! 

Įsitikinęs, kad kaliniai paspruko, Robūras nežmoniškai įniršo. Juk 
dėdulės Prudento ir Filo Evanso pabėgimas reiškė, jog dabar visi 
sužinos apie jo išradimo paslaptį ir apie jo paties asmenybę. Inžinierių 
ne itin baimino dokumentas, belaisvių numestas skrendant virš 
Europos: galėjai tikėtis, kad jis nebus rastas!.. Bet dabar!.. 

Truputį nusiraminęs, Robūras sušuko: 

— Jie pabėgo, ką gi! Vis viena jie nepaspruks iš Catemo salos 
anksčiau kaip po keleto dienų, o per tą laiką ir aš čia sugrįšiu!.. Aš 
surasiu juos!.. Ir vėl sugausiu!.. O tada... 

Iš tikrųjų bėgliai dar toli gražu nebuvo saugūs. Robūras, sutaisęs 
gedimus, nedels grįžti į Catemo salą, kurią jiems palikti nebus taip 
lengva. Nepraeis ir diena, kai jie vėl atsidurs inžinieriaus valioje. 

Nepraeis ir diena! O juk nepraeis ir dvi valandos, kai " Albatrosas" 

bus sunaikintas! Argi jo korpuse paslėptas dinamito patronas — panašiai 
kaip pragaro mašina — negali susprogdinti ore? 

Tuo metu vėjas stiprėjo, ir orlaivis norom nenorom tolo į šiaurės 
rytus. Nepaisant, kad skrydžio greitis buvo gana nedidelis, 
"Albatrosas" paryčiui vis dėlto turėjo išleisti iš akių Catemo salą. 

Orlaivis galėjo grumtis su vėju tik tuo atveju, jeigu veiktų abu jo 
traukiamieji propeleriai arba bent jau priekinis. 

— Tomai, - įsakė inžinierius, — duok visą šviesą žibintams! 

— Klausau, vade! 

— Ir visi prie darbo! 

— Klausau, visi prie darbo! —- pakartojo bocmanas. 

Dabar nebegalėjo būti nė kalbos, kad darbą vertėtų atidėti iki ryto. 
Niekas nesiskundė nuovargiu! Tarp ekipažo narių nebuvo nė vieno 
žmogaus, kuris nepritartų savo vado nuotaikai! Zmonės buvo pasirengę 
viskam, kad tik vėl pagautų bėglius. Kai tik priekinis propeleris bus 
užmautas ant ašies, orlaivis be ilgų šnekų grįš į Catemo salą, vėl išmes 
ten inkarą ir pradės medžioti belaisvius. Tik po to komanda imsis 
remontuoti užpakalinį propelerį; galiausiai skraidymo aparatas, 
nesibaimindamas jokių pavojų, vėl atsidurs virš Tykiojo vandenyno 
platybių ir pasuks prie Ikso salos. 

Tačiau kol kas buvo labai svarbu, kad vėjas itin toli nenuneštų 
"Albatroso" nuo salos. Tačiau, komandos apmaudui, brizas vis stiprėjo, 
ir orlaivis jau nebegalėjo ne tik skristi prieš vėją, bet ir laikytis vietoje. 
Kuriam laikui netekęs traukiamųjų propelerių, jis dabar buvo toks pat 
bejėgis, kaip ir nevaldomas oro balionas. Bėgliai, stovėdami 
pakrantėje, suprato, kad " Albatrosas" dings iš akių anksčiau negu 
sprogimas ištaškys jį į gabalus. 

Susidariusi padėtis labai baimino Robūrą, nes ji grasino paversti 
niekais keršto planą. Ar ne pernelyg ilgai sugaiš, kol grįš į Catemo 
salą? Todėl Robūras nutarė nenutraukiant remonto darbų nusileisti į 
žemuosius atmosferos sluoksnius, tikėdamasis, kad ten silpnesnės oro 
srovės. Galimas daiktas, toje zonoje " Albatrosui'" pavyks išsilaikyti 
vietoje, kol vėl neatgaus buvusių jėgų, kad pasipriešintų vėjo 
užgaidoms. 

Orlaivis pradėjo mažinti aukštį. Vandenynas buvo tuštutėlis. Kitaip 
bet kokio laivo, atsidūrusio netoliese, įgula, išvydusi manevruojant 
elektros šviesų užlietą " Albatrosą", pultų į baisią paniką! 

"Albatrosas" pakibo virš vandens viso labo kelis šimtus pėdų. 

Didžiam apmaudui, Robūras įsitikino, kad Žemutiniuose atmosferos 
sluoksniuose vėjas pūtė dar stipriau, todėl orlaivį dar greičiau nešė 

nuo salos. " Albatrosui" grėsė didelis pavojus atsidurti toli šiaurės 
rytuose, kas labai trukdytų grįžti į Catemo salą. 

Galų gale po įvairiausių manevravimų Robūrui pasidarė aišku, kad 
protingiausia skristi viršutiniuose atmosferos sluoksniuose, kur vėjas 
silpniau pūtė. Todėl " Albatrosas" vėl pakilo bemaž į trijų tūkstančių 
metrų aukštį. Tiesa, ir čia jam nepavyko išsilaikyti vietoje: vėjas 
neleido jo pamiršti. Taigi inžinierius galėjo tikėtis, kad, likdamas šiame 
aukštyje, iki aušros nepaleis iš akių salos, kurios koordinates kuo 
tiksliausiai nustatė. 

Robūro visiškai nedomino, kokį priėmimą bėgliams suruoš 
čiabuviai, jeigu sala gyvenama. Jo nė kiek nejaudino ir tai, jeigu 
čiabuviai gali padėti kaliniams: turėdamas " Albatrose" puikių ginklų, 
jis nesunkiai juos privers išsigąsti ir dėti į kojas. Žodžiu, inžinierius 
nė valandėlės neabejojo, kad bėgliai bus sugauti ir vėl atsidurs jo 
valioje... 

— Na, o iš Ikso salos niekur nepaspruks! - garsiai sumurmėjo. 

Pirmą valandą nakties priekinis propeleris buvo sutaisytas. Reikėjo 
tiktai jį įmontuoti į vietą, - šiam darbui teks skirti irgi beveik valandą. 
Tada "Albatrosas" ims skristi į pietvakarius, o žmonės galės griebtis 
taisyti užpakalinį propelerį. 

O tuo tarpu tuščioje kajutėje ruseno dagtis! Jis sudegė beveik per 
pusę, ir ugnelė nesulaikomai artėjo prie dinamito patrono! 

Be abejonės, jeigu ekipažo žmonės nebūtų taip užsiėmę, kas nors 
būtų išgirdęs silpną traškėjimą, sklindantį iš kajutės. Galimas daiktas, 
kas nors būtų užuodęs degančio parako kvapą. Jis pakeltų aliarmą ir 
perspėtų inžinierių ar Tomą Ternerį. Būtų imta ieškoti priežasčių ir, 
be abejo, surasta, kad dėžėje po kušete paslėptas sprogstamasis įtaisas. 
Ir tada dar būtų buvę galima išgelbėti nuostabųjį " Albatrosą" ir tuos, 
kas juo skrido! 

Tačiau visi susigrūdo priekinėje orlaivio dalyje, kitaip sakant, apie 
dvidešimt metrų nuo bėglių kajutės. Niekas negalėjo žmonių atitraukti 
nuo darbo, visiškai pavergusio jų dėmesį, niekam nešovė į galvą 
pasidairyti laivagalyje. 

Robūras irgi stovėjo orlaivio priekyje. Būdamas sumanus 
mechanikas, pats vadovavo propelerio pastatymui. Jis skubino 
dirbančiuosius, tačiau atidžiai sekė kiekvieną smulkmeną, žiūrėjo, kad 
viskas būtų padaryta kuo tiksliausiai! Inžinierius norėjo, kad skraidymo 
aparatas vėl jam tvarkingai tarnautų. Jeigu jis nesugaus bėglių, jie galų 
gale vis tiek grįš į tėvynę. Prasidės paieškos — ir Ikso sala tikriausiai 
bus surasta. Tuomet galas tokiam gyvenimui, kurį susikūrė " Albatroso" 

ekipažas, nuostabiam gyvenimui, nepasiekiamam paprastam 
mirtingajam!.. 

Tomas Terneris priėjo prie inžinieriaus. Laikrodis rodė ketvirtį 
antros. 

— Vade, — tarė jis, — man regis, kad vėjas po truputį silpnėja, o 
dabar pučia tiesiai į vakarus. 

— O ką rodo barometras? — paklausė Robūras, apžvelgdamas dangų. 

— Stovi bemaž viename taške, — atsakė bocmanas, - tačiau debesys 
po "Albatrosu" sutirštėjo. 

— Teisingai, Tomai, ir aš manau, kad vandenyno paviršiuje lyja. 
Bet mes — virš lietaus juostos, ir tai mūsų neturi dominti! Lietus 
nesutrukdys baigti darbų. 

— Jeigu ten ir lyja, — tęsė Tomas Terneris, - tai tikriausiai nedidelis 
lietus, sprendžiant iš debesų formos. Galimas daiktas, apačioje vėjas 
netrukus ir visai liausis pūtęs. 

— Aš irgi taip manau, Tomai! Ir vis dėlto siūlau kol kas ten 
nesileisti. Pirmiausia pataisysime visus gedimus, — tai dabar mums 
svarbiausia, - o tada skrisime, kur panorėsime. 

Prasidėjus trečiai valandai, svarbiausi darbai buvo baigti. Priekinį 
propelerį pastatė į vietą, tiekiančias jam energiją baterijas prijungė. 
Propelerio mentės ėmė suktis, ir " Albatrosas", pasukęs į pietvakarius, 
vidutiniu greičiu nuskrido Catemo salos link. 

— Tomai, — tarė Robūras, — apie dvi su puse valandos mus nešė į 
šiaurės rytus. Vėjas nepasikeitė, aš tuo įsitikinau, patikrinęs su 
kompasu. Manau, kad iki Catemo salos sugaišime ne daugiau kaip 
valandą. 

— Ir aš taip manau, vade, - atsakė bocmanas, — dabar skrendame 
apie dvylika metrų per sekundę. Tarp trečios ir ketvirtos valandos ryto 
"Albatrosas" vėl pakibs virš tos salos. 

— Na ir puiku! - atsakė inžinierius. - Mums geriau ten sugrįžti naktį 
ir nepastebimai nusileisti. Bėgliai galvos, kad mes dar toli šiaurėje, ir 
nesiims atsargumo priemonių. Kai " Albatrosas" nusileis ant pačios 
žemės, pasistengsime jį paslėpti už aukštų pakrantės uolų. Paskui, net 
Jeigu tektų saloje pabuvoti keletą dienų... 

— Būsime saloje tiek, kiek reikės, vade; jeigu prisieis kautis su ištisa 
čiabuvių kariuomene... 

— Mes kausimės, Tomai, mes kausimės mūsų " Albatroso" garbei! 

Ir atsigręžęs į žmones, laukiančius naujų nurodymų, inžinierius 
sušuko: 

— Bičiuliai mano, dar ne laikas ilsėtis! Teks padirbėti iki aušros. 

Visi vieningai sutiko. 

Dabar beliko pašalinti užpakalinio propelerio gedimus taip, kaip 
buvo padaryta su priekiniu. Ir čia gedimų priežastis buvo ta pati — 
pašėlę uragano smūgiai skrendant virš Antarktidos. 

Kad būtų lengviau išimti užpakalinį propelerį ir ištempti ant denio, 
teko keletui minučių pristabdyti “ Albatroso" skrydį ir net duoti atbulinę 
eigą. Robūrui įsakius, mechaniko padėjėjas pakeitė priekinio 
propelerio sukimosi kryptį. Orlaiviui davė atbulinę eigą, jeigu ore tinka 
vartoti jūrų leksikono posakius. 

Visi jau susiruošė eiti į laivagalį, kai staiga Tomas Terneris pajuto 
kažkokį keistą kvapą. 

Tai buvo dujų, susikaupusių dėžėje nuo rusenančio dagčio, kvapas, 
ir sklido jis iš bėglių kajutės. 

— Kas čia dabar? — sušuko bocmanas. + 

— Kas atsitiko? — paklausė Robūras. 

— Užuodžiate kvapą?.. Dvelkia sudegusiu paraku! 

— Iš tikrųjų, Tomai! 

— Ir tas kvapas sklinda iš užpakalinės kabinos! 

— Taip... Iš tos pačios kajutės... 

— Nejaugi tie niekšai padegė?.. 

— Gerai, jeigu tik padegė!.. —- nutraukė Robūras. — Išmušk duris, 
Tomai! Išlaužk duris! 

Bet vos bocmanas žengė žingsnį, kai baisus sprogimas sukrėtė visą 
orlaivį. Kabina išlakstė gabalais. Zibintai užgeso, nes elektros srovės 
padavimas iš karto nutrūko, įsiviešpatavo visiška tamsa. Didžioji dalis 
keliamųjų propelerių — sulenktų arba sulaužytų — nustojo veikti, tačiau 
keletas priekinės dalies propelerių vis dar sukosi. 

Netikėtai orlaivio korpusas lūžo truputį toliau už priekinės kabinos, 
kurioje buvo patalpinti akumuliatoriai, tiekę energiją traukiamajam 
propeleriui; tą pačią sekundę visa užpakalinė " Albatroso" dalis išlakstė 
Ore. 

Bemaž tuoj pat sustojo paskutiniai keliamieji propeleriai, ir orlaivis 
greitai ėmė kristi. 

Aštuoni " Albatroso" ekipažo nariai krito žemyn iš trijų tūkstančių 
metrų aukščio, įsikibę kaip skęstantys jūrininkai už savo laivo 
nuolaužų! 

Jie krito velniškai greitai ir dėl to, kad traukiamasis propeleris dabar 
buvo nukreiptas vertikaliai žemyn ir vis dar sukosi! 

Tą siaubingą valandėlę Robūras parodė stebėtiną šaltakraujiškumą: 
jis nusigavo iki pusiau sugriautos kabinos, nusitvėrė svertą, valdantį 

traukiamąjį propelerį, ir pakeitė jo sukimosi kryptį, taigi, užuot 
spartinęs kritimą, propeleris dabar stabdė jį. 

Orlaivis ėmė truputį lėčiau kristi. " Albatrosas" jau nebekrito nuolat 
didėjančiu greičiu, kaip krenta ant žemės veikiami pagreičio kūnai. 
Ir nors neišvengiama žūtis kaip ir anksčiau grėsė išsigelbėjusiems nuo 
sprogimo žmonėms (jie krito tiesiai į jūrą), geriausiu atveju ekipažas 
išvengė pavojaus uždusti, nes laisvai krintant oras nebetinka kvėpuoti. 

Po aštuoniasdešimties sekundžių vandenyno bangos prarijo viską, 
kas buvo likę iš " Albatroso". 


Septynioliktasis skyrius, 


kuriame iš pradžių grįžtama dviem mėnesiais atgal, o po to persikeliama 
devyniais mėnesiais pirmyn 


Prieš keletą savaičių, birželio tryliktąją, kitą dieną po Veldono 
mokslo draugijos posėdžio, kuriame vyko anie audringi ginčai, visuose 
Filadelfijos gyventojų sluoksniuose — ir tarp spalvotųjų, ir tarp baltųjų 
— viešpatavo neaprašomas sambrūzdis. 

Jau iš pat ankstyvo ryto visi tik ir kalbėjo apie netikėtą skandalą, 
įvykusį išvakarėse. Kažkoks akiplėša, pasivadinęs inžinieriumi, 
neaiškios kilmės ir tautybės Žmogus, sunkiai suprantamu vardu - 
Robūras — Robūras Užkariautojas! — be kvietimo pasirodė posėdžių 
salėje, įžeidė visus oro balionų šalininkus, apgėdino oreivius ir išgyrė 
"sunkesnių už orą aparatų'' nuostabias savybes; jo elgesys sukėlė baisią 
sumaištį, riksmus ir grasinimus, 0 jis savo ruožtu mėgino įgasdinti 
dalyvius. Galų gale palikęs tribūną aidint revolverio šūviams, jis dingo 
be pėdsakų, ir nuo to laiko, nepaisant visų paieškų, niekas nieko 
nebegirdėjo. 

Suprantama, visas tas įvykis davė peno liežuviams ir įkaitino 
žmonių vaizduotę ne tik Filadelfijoje, bet ir visose likusiose trisdešimt 
šešiose Amerikos Federacijos Valstijose. Tiesą sakant, ir Senasis 
Pasaulis neatsiliko nuo Naujojo. 

Tikrai nelengva papasakoti, koks kilo sambrūzdis, kai birželio 13 
dienos vakare paaiškėjo, kad nei Veldono mokslo draugijos 
pirmininkas, nei sekretorius negrįžo namo. O juk tai buvo žmonės su 
padėtimi, garbingi ir išmintingi. Išvakarėse jiedu paliko posėdžių salę 
nusiteikę ramiai grįžti į namus, nes abu buvo viengungiai ir namuose 
jų nelaukė susiraukę veidai. Ar tik jie netyčia kur nors neišvažiavo? 
Ne, šiaip ar taip, iš jų šnekų nieko panašaus negalėjai tikėtis. 
Atvirkščiai, jie susitarė, kad kitą dieną vėl užims savo vietas už 
prezidiumo stalo: vienas pirmininkaus, kitas sekretoriaus klubo 

posėdžiui, kuriame turėjo aptarti išvakarėse įvykusį atsitikimą. 

Be pėdsakų dingo ne tik šie žymūs Pensilvanijos valstijos 
gyventojai, bet kartu su jais prapuolė ir tarnas Frikolinas. Jis įkrito 
tarsi į vandenį, kaip ir jo šeimininkas. Ne! Dar niekada joks negras 
po Tuseno-Luvertiūro, Suluko ir Desalino nesukėlė tiek šnekų apie 
save. Jam greitai būtų tekę užimti padorią vietą tarp savo kolegų, 
tamaujančių geriausiuose Filadefijos namuose, ir tarp tų keistuolių, 
kuriems tereikia padaryti kokį nors kvailą poelgį, kad pagarsėtų šioje 
puikioje šalyje — Amerikoje. 

Kitą dieną — irgi nieko nauja. Nei kolegos, nei Frikolinas 
nepasirodė. Iškilo rimta grėsmė. Visuotinis sambrūzdis. Minios, 
apgulusios pašto ir telegrafo pastatus, laukė žinių... 

Kaip ir pirma, nieko nauja. 

Tačiau po Veldono mokslo draugijos posėdžio daugelis matė, kaip 
dingusieji išėjo į gatvę garsiai kalbėdamiesi, kaip paskui juos nusekė 
likuriavęs Frikolinas ir kaip visi trys po to patraukė Volnetstritu 
Fermonto parko kryptimi. 

Džemas Sipas, vegetaras, net paspaudė pirmininko dešinę, ta proga 
taręs: "Iki rytojaus!" 

Viljamas T.Forbsas, gaminęs iš skudurų sirupą, tvirtai paspaudė 
Filo Evanso ranką, o sekretorius dukart pakartojo: "Iki pasimatymo!.. 
Iki pasimatymo!" 

Mis Dol ir mis Met Forbs, palaikančios su dėdule Prudentu 
nuoširdžiausius santykius, niekaip negalėjo atsigauti po jo dingimo rr, 
stengdamosi sužinoti ką nors nauja, tarškėjo dar labiau negu paprastai. 

Taip praslinko trys, keturios, penkios. šešios dienos, paskui 
savaitė... dvi savaitės... Niekas nesugrįžo, nebuvo nė menkiausios 
užuominos, kuri galėtų ką nors nušviesti. 

Ir vis dėlto kuo kruopščiausiai apieškojo visą kvartalą!.. Nieko!.. 
Iššniukštinėjo visas gatves į uostą... Nieko! Išlandžiojo visą parką, 
tankias giraites, krūmokšnius... Nieko! Kaip ir pirma, nieko! 

Tiesa, pastebėjo, kad plačiojoje laukymėje žolė buvo neseniai 
sumindžiota, ir gana įtartinai, nes sunku buvo suprasti, kas ją taip 
sutrypė! Giraitės pakraštyje prie laukymės užtiko grumtynių pėdsakus. 
Matyt, dėdulė Prudentas, Filas Evansas ir Frikolinas tapo piktadarių, 
užpuolusių juos vėlai naktį vidury tuščio parko, gaujos aukomis. 

Versija visiškai įtikinama. Stai kodėl policija ėmėsi tirti įvykį, 
laikydamasi visų formalumų ir tokiems atvejams labai būdingo 
delsimo. Išnaršė visą Skulkilo upę, jos dugną, nupjovė tankią žolę, 
augusią ant upės krantų. Jeigu visa tai ir nedavė jokių rezultatų, tai 

vis dėlto negalima sakyti, kad apskritai be naudos, nes jau seniai buvo 
laikas nupjauti upės pakrančių žolę. Pasinaudoję paieškomis, tuo pačių 
ir nušienavo. Praktiški žmonės tie Filadelfijos miesto "tėvai"! 

Paskui kreipėsi pagalbos į laikraščius. Skelbimai, reklamacijos, vos 
ne reklamos buvo išsiuntinėti į visus Jungtinių Valstijų demokratų ir 
respublikonų spaudos organus, nepaisant politinės orientacijos. "Deili 
Nigro“ — negrų gyventojų laikraštis — išspausdino Frikolino portretą, 
perfotografuotą iš jo paskutinės nuotraukos. Buvo pažadėti 
apdovanojimai ir premijos visiems, kurie pateiks bet kokias Žinias apie 
dingusius, ir net tam, kuris ras bent menkiausią užuominą, padedančią 
aptikti jų pėdsakus. 

“Penki tūkstančiai dolerių! Penki tūkstančiai dolerių!.. Kiekvienam, 
kuris praneš..." 

Tačiau visa tai nedavė jokių rezultatų. Penki tūkstančiai dolerių 
taip ir liko gulėti Veldono mokslo draugijos kasoje. 

"Dingo be žinios! Dingo be žinios! Dėdulė Prudentas ir Filas 
Evansas iš Filadelfijos dingo be žinios!!!" 

Nėra ko sakyti, kad oreivių klubo pirmininko ir sekretoriaus 
nepaaiškinamas dingimas pastatė klubą į gana sunkią padėtį. 
Pirmiausia bendras jo narių susirinkimas nutarė laikinai sustabdyti oro 
baliono "Pirmyn" kūrimo darbus, kurie jau buvo baigiami. O ir kaip 
reikėjo ryžtis baigti aerostatą be svarbiausių jo iniciatorių, tų, kurie 
jam paskyrė dalį viso savo gyvenimo — savo laiką ir pinigus? Kaip 
reikėjo ryžtis be jų išvis iki galo įgyvendinti jų idėją? Taigi teko laukti. 

Ir štai kaip tik tuo metu vėl atgijo šnekos apie paslaptingą reiškinį, 
kuris taip sudrumstė protus prieš keletą savaičių. 

Iš tikrųjų paslaptingąjį objektą vėl ne sykį pastebėjo, tiksliau, tik 
probėgom matė viršutiniuose atmosferos sluoksniuose. Savaime aišku, 
niekam nė į galvą nešovė mintis ieškoti sąsajų tarp paslaptingojo kūno 
mįslingo pasirodymo ir ne mažiau mįslingo dviejų Veldono mokslo 
draugijos narių dingimo. Iš tiesų reikėjo turėti neeilinę fantaziją, kad 
kaip nors susietum tuos įvykius. 

Bet, vienaip ar kitaip, asteroidas, bolidas arba, jei norite, oro 
pabaisa vėl pasirodė ir tokiomis aplinkybėmis, kurios padėjo geriau 
nustatyti jo matmenis ir formą. Pirmąjį sykį jį matė kitą dieną po dviejų 
oreivių dingimo virš Kanados teritorijos, plytinčios tarp Otavos II 
Kvebeko; paskui antrąjį kartą — virš Tolimųjų Vakarų lygumų, kui 
jis lenktyniavo su Tykiojo vandenyno didžiojo geležinkelio traukiniu. 

Nuo tos dienos abejonės, vyravusios mokslininkų pasaulyje, buvo 
išsklaidytos. Taigi mįslingasis kūnas nebuvo gamtos kūrinys, ta! 

skraidymo aparatas, įgyvendinęs "sunkesnių už orą aparatų“ teorijos 
principus. Jeigu orlaivio kūrėjas ir savininkas vis dar slėpė savo vardą, 
tai, Matyt, nebesistengė laikyti paslaptyje savo mašinos, jeigu ryžosi 
taip žemai skristi virš Tolimųjų Vakarų. Tačiau šaltiniai energijos, kuri 
įgalino skristi orlaivį, ir jo mechanizmų veikimas vis dar buvo 
paslaptis. Siaip ar taip, vienas dalykas buvo absoliučiai aiškus: orlaivis 
galėjo nepaprastai greitai skristi. Iš tikrųjų po kelių dienų jį jau matė 
virš Padangių imperijos, paskui virš Indostano šiaurinės dalies ir 
pagaliau virš bekraščių Rusijos stepių. 

Kas gi buvo tas narsus mechanikas, sukūręs tokį galingą skraidymo 
aparatą, kad jam jau neegzistavo nei valstybių sienos, nei vandenynų 
platybės, kad žemės atmosferą pavertė savo nuosavybe? Nejaugi tas 
pats Robūras, kuris drąsiai ir atvirai dėstė savo pažiūras Veldono 
mokslo draugijos posėdyje, apsilankęs tenai, kad nepaliktų iš 
valdomųjų oro balionų šalininkų teorijos akmens ant akmens? 

Galimas daiktas, kad kai kuriems 1mlaus proto žmonėms ir šovė į 
galvą toks spėjimas. Tačiau, kad ir kaip keista, niekas nė minties 
neturėjo, jog anksčiau minėtas Robūras buvo bent kiek kaltas dėl 
Veldono mokslo draugijos pirmininko ir sekretoriaus dingimo. 

Žodžiu, viskas taip ir būtų likę paslaptimi, jeigu ne liepos šeštą 
dieną vienuolika valandų trisdešimt septynios minutės ryto Niujorko 
telegrafu iš Prancūzijos nebūtų pasiekusi Amerikos viena depeša. 

Ką gi ji pranešė? Ji perdavė tekstą dokumento, įdėto į tabakinę, 
rastą vienoje Paryžiaus krantinėje; šis dokumentas pranešė apie likimą 
dviejų žmonių, dėl kurių Amerikos Federacija jau rengėsi gedėti. 

Taigi pagrobimo kaltinimas buvo Robūras, inžinierius, atvykęs į 
Filadelfiją su specialiu tikslu — sunaikinti oro balionų šalininkų teorijos 
pačią užuomazgą! Vadinasi, tai jis buvo orlaivio "Albatrosas" vadas! 
Vadinasi, tai jis keršydamas išvežė dėdulę Prudentą ir Filą Evansą, o 
kartu su jais ir Frikoliną! Siuos žmones, matyt, reikėjo laikyti jau 
žuvusiais, nebent bičiuliams pavyktų grąžinti juos į žemę pasitelkus 
kokią nors herojišką priemonę, pavyzdžiui, pagaminus kitą oro aparatą, 
galintį stoti į dvikovą su galingąja Robūro skraidymo mašina! 

Koks sąmyšis! Koks sutrikimas! Depeša iš Paryžiaus buvo 
adresuota Veldono mokslo draugijos prezidiumui. Tuoj pat klubo nariai 
buvo su ja supažindinti. Po dešimties minučių visa Filadelfija sužinojo 
Šią naujieną telefonu, o paskui, greičiau negu per valandą apie ją jau 
žinojo visa Amerika, nes žinia elektros srovės greičiu skrido 
nhesuskaičiuojamais telegrafo laidais. Pranešimu kai kas nenorėjo tikėti, 
0 tuo tarpu jis buvo absoliučiai tikras. Galimas daiktas, kad tai - kokio 

nors prasto skonio pokštininko išmonė, šnekėjo vieni; pačios 
prasčiausios prabos "antis", teigė kiti. Kaip šitaip galima pagrobti 
žmones Filadelfijoje, be to, tokiomis paslaptingomis aplinkybėmis? 
Kaip 'Albatrosui"" pavyko nusileisti Fermonto parke? Kodėl niekas 
nepastebėjo, kai jis skrido virš Pensilvanijos valstijos? 

Kalbos nėra, tai buvo svarūs argumentai. Skeptikai turėjo pagrindą 
abejoti. Bet po savaitės padėtis pasikeitė. Liepos tryliktą dieną 
prancūzų paketbotas (pašto ir keleivinis laivas — vert.) "Normandija", 
nuleidęs inkarą Hudzono vandenyse, atvežė įžymiają tabakinę. Iš 
Niujorko į Filadelfiją jį išsiuntė greituoju traukiniu. 

Taip! Tai buvo tikrai Veldono mokslo draugijos pirmininko 
tabakinė. Džemui Sipui tą dieną vertėjo stipriau pavalgyti, nes ją 
išvydęs vos neprarado sąmonės. Kiek kartų jis bičiuliškai ėmė iš 
tabakinės tabaką! Mis Dol ir mis Met irgi atpažino tabakinę, į kurią 
jos taip dažnai spoksodavo, slapta tikėdamosi anksčiau ar vėlaiu į ją 
įkišti savo liesus pirštus, senmergių pirštus! Paskui tabakinę apžiūrėjo 
jų tėvas Viljamas T.Forbsas, Trakas Milnoras, Betas T. Fainas ir 
daugelis kitų Veldono mokslo draugijos narių. Kiek kartų jie matė, 
kaip ją atidarydavo ir vėl užspausdavo didžiai gerbiamas pirmininkas! 
Pagaliau jos autentiškumą paliudijo visi be skaičiaus dėdulės Prudento 
draugai šauniame Filadelfijos (graikiškai Filadelfija — broliška meilė 
— vert.) mieste, kurio pats pavadinimas reiškia — ir to negalima 
pamiršti, — kad jo gyventojai myli vienas kitą kaip broliai. 

Manykime, kad nuo to momento neliko net abejonės šešėlio. Ne 
tik pati pirmininko tabakinė, bet ir braižas, kuriuo buvo parašytas 
dokumentas, niekam daugiau nebeleido nepatikliai linguoti galvą. Ir 
tada pasigirdo garsios dejonės; žmonės iš nevilties tiesė rankas į dangų. 
Tik pagalvokit, dėdulę Prudentą ir jo kolegą nuskraidino su orlaiviu, 
ir nėra priemonių juos išgelbėti! 

Niagaros krioklio kompanija, kurios vienas iš stambiausių 
akcininkų buvo dėdulė Prudentas, vos nenutraukė savo veiklos ir 
nesustabdė krioklio. "Volton Votč Kompani" jau mąstė apie laikrodžių 
gamyklos uždarymą, nes neteko savo valdytojo Filo Evanso. 

Taip! Salis pradėjo gedėti, be perdėjimo galima sakyti — visuotinai 
gedėti, nes išskyrus keletą karštų galvų, kurių esama net Jungtinėse 
Valstijose, niekas jau nebesitikėjo išvysti dviejų savo garbingų piliečių. 

Tuo tarpu po to, kai "Albatrosas" pralėkė virš Paryžiaus, apie jį 
nieko nebebuvo girdėti. Po kelių valandų jį matė virš Romos, — štai 
ir viskas! Cia nėra nieko nuostabaus, jeigu prisiminsime, kokiu greičiu 
orlaivis praskrido virš Europos iš šiaurės į pietus, 0 virš Viduržemio 

jūros — iš vakarų į rytus. Todėl per visą tolesnę kelionę jo nebeišvydo 
niekas nė per vienus žiūronus. Veltui visos observatorijos vertė savo 
žmones leisti dienas ir naktis prie stebėjimo prietaisų — Robūro 
Užkariautojo skraidymo mašina arba nudūmė taip toli, arba taip 
aukštai, — galbūt į Ikariją, kaip jis pats teikėsi sakyti, - kad visi neteko 
vilties jį rasti. 

Reikia pridurti, kad nors virš Afrikos pakrantės orlaivis ir skrido 
vidutinių greičiu, niekas nesusiprato jo ieškoti Alžyro danguje, nes 
apie dokumentą tada dar nežinota. Savaime aišku, "Albatrosas" buvo 
pastebėtas virš Timbuktu; tačiau šio garsingo miesto observatorija, — 
jeigu jame tokia yra, — dar nespėjo pranešti į Europą apie savo 
stebėjimų rezultatus. Kai dėl Dahomėjos karaliaus, tai jis verčiau 
sutiko nukirsti galvas dvidešimčiai tūkstančių savo pavaldinių, tarp 
jų Ir ministrams, negu pripažinti, kad pralaimėjo grumtynes su 
skraidymo aparatu. Mat kalbama apie jo savimeilę. 

Paskui "Albatrosas" skrido per Atlanto vandenyną, šio skrydžio 
metu Robūras pirmiausia pasiekė Ugnies Žemę, o paskui ir Horno 
iškyšulį. Pagaliau Antarktidos teritorija ir plati Pietų ašigalio sritis, 
virš kurių "Albatrosas" prašvilpė prieš inžinieriaus valią. O iš tų 
poliarinių žemių tikėtis kokių nors Žinių — paprasčiausiai kvaila. 

Baigėsi liepa, tačiau nė vienas žmogus negalėjo pasigirti, kad jis 
nors sykį savo akimis matė orlaivį. 

Praėjo ir rugpjūtis, o pasaulis kaip ir anksčiau nieko nežinojo apie 
Robūro kalinių likimą. Daugelis klausė savęs, ar netapo inžinierius, 
kaip kadaise Ikaras, pats seniausias istorijoje minimas oro erdvių 
užkariautojas, savo beprotybės auka. 

Taip tuščiai kažko belaukiant, praslinko ir dvidešimt septynios 
rugsėjo dienos. 5 

Kaip Žinia, žmonės prie visko pripranta. Žmogaus prigimčiai 
būdinga vis ramiau ir ramiau vertinti praeities vargus ir skausmus. 
Palengva viskas pamirštama, nes taip reikia. Bet šį sykį Žmonijos 
garbei reikia pasakyti, kad ji nepasidavė minėtai sipnybei. Ne! Ji 
nenustojo domėtis dviejų baltųjų ir vieno negro, nuneštų į dangų tarsi 
pranašas Elijas, likimu, galbūt tik su tokiu skirtumu, kad Biblija 
nežadėjo grįžimo į žemę. 

Užuojauta dingusiems be žinios Filadelfijoje buvo stipresnė negu 
bet kuriame kitame pasaulio kampelyje. Be to, nemažą vaidmenį čia 
vaidino asmeninio pobūdžio būgštavimai. Norėdamas nubausti savo 
priešus, Robūras išplėšė dėdulę Prudentą ir Filą Evansą iš įprastos 
aplinkos. Nėra ko sakyti, jis žiauriai atkeršijo už save, nors ir veikė 


165 


neįstatymiškai. Bet ar dabar jis buvo patenkintas? Ar neužgrius jo 
kerštas ir visų Veldono mokslo draugijos pirmininko ir sekretoriaus 
kolegų? Ir kas galėjo manyti esąs saugus nuo galingojo oro erdvių 
valdovo kėslų? 

Staiga rugsėjo dvidešimt aštuntą dieną netikėta žinia aplėkė visą 
miestą: dėdulė Prudentas ir Filas Evansas vėl pasirodė po vidurdienio 
Veldono mokslo draugijos pirmininko namuose. 

Neįtikimiausia tai, kad žinia pasitvirtino, nors padorūs Žmonės nė 
už ką nenorėjo tikėti. 

Tačiau jiems teko pripažinti realią tikrovę. Tai buvo tikrai 
dingusieji be Žinios oreiviai, o ne jų šešėliai... Sugrįžo ir Frikolinas. 

Klubo nariai, paskui jų bičiuliai ir pagaliau ištisos minios gyventojų 
nužygiavo prie dėdulės Prudento namų. Abu kolegas džiaugsmingai 
sveikino, vienas per kitą glebėsčiavo ir vis šūkavo: 

— Hip, hip, valio! 

Tarp susirinkusiųjų buvo Džemas Sipas, kuriam teko nutraukti 
pusryčius, nesuvalgius virtų salotų kepsnio, maišėsi ir Viljamas 
T.Forbsas su dukterimis — mis Dol ir mis Met. Jeigu dėdulė Prudentas 
būtų buvęs mormonas, tą dieną galėjo vesti abi; bet jis buvo anglikonas 
ir nesirengė virsti mormonu. Čia, žinoma, grumdėsi ir Trakas Milnoras, 
ir Betas T. Fainas — žodžiu, visi klubo nariai. Daugelis net dabar su 
nuostaba klausė savęs, kaip dėdulė Prudentas ir Filas Evansas liko 
gyvi, triumfališkai nužygiavę per visą miestą ir tūkstančius kartų ėję 
iš glėbio į glėbį. 

Tą patį vakarą Veldono mokslo draugijoje turėjo įvykti eilinis 
posėdis. Visi buvo įsitikinę, kad dėdulė Prudentas ir Filas Evansas 
užims savo vietas už prezidiumo stalo. Kadangi jiedu kol kas nieko 
nešnekėjo apie savo nuotykius, — galimas daiktas, jiems niekas nedavė 
tokios progos, — tai visi tikėjosi, kad vakare jiedu papasakos apie 
nepaprastąją kelionę su visomis smulkmenomis. 

Kol kas, dėl vienokių ar kitokių sumetimų, abu tylėjo. Neprabilo 
ir tarnas Frikolinas, kurį jo gentainiai iš džiaugsmo vos nesuplėšė į 
gabalus. 

Stai ko nespėjo arba nenorėjo papasakoti Veldono mokslo draugijos 
pirmininkas ir sekretorius. 

Turbūt nėra reikalo grįžti prie įvykių, kurie, kaip prisimena 
skaitytojas, atsitiko naktį iš liepos dvidešimt septintos į dvidešimt 
aštuntąją: prie drąsaus dėdulės Prudento ir Filo Evanso pabėgimo, prie 
tų nepapasakojamų jausmų, kuriuos jiedu išgyveno, žengę pirmą 
žingsnį ant Catemo salos uolėtos pakrantės, prie Filo Evanso 

sužeidimo, prie to, kaip buvo nupjautas lynas ir apgadintas 
"Albatrosas"', kuris, pagautas pietvakarių vėjo, nuskriejo virš vandeny- 
no. Jo užžiebti elektriniai Žibintai dar kurį laiką leido sekti, kaip 
orlaivis kilo aukštyn, bet netrukus ir tos ugnelės dingo iš akių. 

Bėgliams nebebuvo ko baimintis. Kaip galės Robūras sugrįžti į 
salą, kai traukiamieji orlaivio propeleriai neveikė ir jų buvo 
neįmanoma suremontuoti anksčiau negu per tris keturias valandas. 

O tuo laiku "Albatrosas", sukrėstas sprogimo, virs nuolaužų krūva, 
plūduriuojančia ant bangų, o tie, kurie buvo orlaivyje, neišvengiamai 
mirs ir ras sau kapus vandenyno dugne. 

Niekas nebesustabdys siaubingo keršto! 

Kaliniai manė, kad jie veikia būtinosios ginties ribose, ir nejautė 
nė menkiausio sąžinės graužimo. 

Kulka, iššauta iš "Albatroso", tik lengvai nudrėskė Filui Evansui 
petį. Visi trys nuskubėjo į salos gilumą, tikėdamiesi susitikti kokius 
nors čiabuvius. 

Jų viltys išsipildė. Vakarų pakrantėje jie rado gal penkiasdešimt 
čionykščių žmonių, besiverčiančių žvejyba. Čiabuviai matė, kaip 
orlaivis leidosi prie jų salos, ir bėglius palaikė antgamtinėmis 
būtybėmis: prieš juos žeminosi, bemaž garbino ir apgyvendino pačioje 
geriausioje lūšnoje. Frikolinui pasitaikė nepakartojama proga pabūti 
juodaodžių dievu. 

Kaip ir tikėjosi dėdulė Prudentas ir Filas Evansas, orlaivis 
nesugrįžo. Iš to padarė išvadą, kad katastrofa, galimas daiktas, įvyko 
viršutiniuose atmosferos sluoksniuose. Savaime aišku, niekas daugiau 
nekalbės nei apie inžinierių Robūrą, nei apie nuostabią mašiną, su 
kuria jis keliavo po pasaulį. 

Dabar bėgliams liko laukti progos, kad galėtų sugrįžti į Ameriką. 
Reikia pasakyti, kad laivai retai užsukdavo į Catemo salą. Praėjo vi- 
Sas rugpjūtis, ir jie jau ėmė nerimauti, ar vienos nelaisvės neiškeitė į 
kitą; tiesa, Frikolinui svečiuotis saloje patiko kur kas labiau negu 
gyventi oro kalėjime. 

Pagaliau rugsėjo trečią dieną kažkoks laivas priplaukė prie salos 
Papildyti gėlo vandens atsargų. Skaitytojas tikriausiai nepamiršo. kad 
dėdulė Prudentas tą vakarą, kai buvo pagrobtas, turėjo su savimi keletą 
tūkstančių dolerių. Daugiau ir nereikėjo nusikapstyti iki Amerikos. 
Padėkoję čiabuviams, kurie atsisveikinant išreiškė pačius pagarbiausius 
jausmus, dėdulė Prudentas, Filas Evansas ir Frikolinas įlipo į laivą, 
pPasukusį į Oklendą. Kelionėje jie nė vienu žodžiu neprasitarė apie savo 
nuotykius; po poros dienų keliautojai jau pasiekė Naujosios Zelandijos 

sostinę. 

Čia juos kaip keleivius paėmė vienas Tykiojo vandenyno linijos 
pašto laivas, ir rugsėjo dvidešimtąją, po gana ramios kelionės, trejetas 
bėglių iš "Albatroso" jau išlipo San Franciske. Pašto laive jie irgi 
niekam neplepėjo, nei kas jie, nei kur plaukia; kadangi kaip keleiviai 
jie dosniai apmokėjo savo kelionę, tai nė vienas amerikietis kapitonas 
nė nemanė ko nors klausinėti. 

San Franciske dėdulė Prudentas, jo kolega ir tarnas Frikolinas sėdo 
į pirmąjį Tykiojo vandenyno geležinkelio traukinį. Rugsėjo dvidešimt 
septintąją dieną atvyko į Filadelfiją. 

Tai toks trumpas pasakojimas, kas įvyko po to, kai bėgliai paliko 
"Albatrosą"", o paskui ir Catemo salą. Stai kaip atsitiko, kad tą vakarą, 
rugsėjo dvidešimt septintą dieną, Veldono mokslo draugijos 
pirmininkas ir sekretorius galėjo vėl užimti savo vietas už prezidiumo 
stalo ir, susirinkus gausiai publikai, pradėti posėdį. 

Niekada dėdulė Prudentas ir Filas Evansas nebuvo tokie ramūs. 
Pažvelgus į juos, niekam nė į galvą nešovė mintis, kokius nuostabius 
įvykius išgyveno mūsų herojai po to atmintino birželio dvyliktosios 
posėdžio! Atrodė, jie ryžtingai išbraukė iš savo gyvenimo tris su puse 
mėnesio! 

Po pirmųjų audringų riksmų "valio"', kuriuos abu išklausė be 
mažiausio jaudinimosi, dėdulė Prudentas užsidėjo cilindrą ir prabilo: 

— Garbieji piliečiai, — tarė jis, - skelbiu posėdį pradėtą. 

Pašėlę plojimai ir, reikia pasakyti, visiškai vietoje! Tiesa, kad 
posėdis buvo pradėtas, nieko čia ypatinga, tačiau tai, kad jam 
pirmininkavo dėdulė Prudentas, o sekretoriavo Filas Evansas, atrodė 
tiesiog neįtikėtina. 

Pirmininkas palaukė, kol nutils džiaugsmingai šūksniai ir audringi 
plojimai. Po to tęsė: 

— Paskutiniame posėdyje, ponai, buvo kilusi labai audringa 
diskusija (Klausykite! Klausykite!) tarp tų, kurie reikalavo įtaisyti 
propelerį mūsų oro baliono "Pirmyn" gondolos priekyje, ir tų, kurie 
manė, kad jo vieta gondolos užpakalyje! (Nustebimo šūksniai), Dabar 
mes radome būdą sutaikyti priešininkus. Štai tas būdas: reikia įtaisyti 
du propelerius, vieną gondolos priekyje, kitą — užpakalyje! (Visuotinė 
tyla ir visiškas pasimetimas salėje). 

Ir tai buvo viskas. 

Taip, viskas! Apie Veldono mokslo draugijos pirmininko if 
sekretoriaus pagrobimą — nė žodžio! Nė žodžio nei apie "Albatrosą", 
nei apie inžinierių Robūrą! Nė garso apie oro kelionę! Nė užuominos, 

kaip kaliniams pavyko pabėgti! Pagaliau nė žodžio, kas atsitiko oro 
laivui: ar ir toliau jis skraido oro erdvėse, ar nebeverta klubo nariams 
baimintis naujų antpuolių! 

Visiems aišku, kad dalyvavusieji posėdyje oreiviai mirtinai geidė 
išklausinėti dėdulę Prudentą ir Filą Evansą; bet abu buvo tokie užsidarę 
ir manieringi, kad teko toleruoti jų elgesį. Kai pagaliau teiksis prabilti, 
jie prabils, ir visi laikys garbe juos išklausyti ! 

Be to, galimas daiktas, tuose įvykiuose esama kažkokios paslapties, 
kurią atskleisti kol kas ne laikas. 

Bet štai dėdulė Prudentas vėl paprašė žodžio ir visiškoje tyloje, 
kokios niekada nebūdavo per Veldono mokslo draugijos posėdžius, 
pareiškė: 

— Ponai, dabar lieka tik baigti aerostato "Pirmyn" paskutiniuosius 
darbus. Jam skirta nugalėti oro stichiją. Skelbiu posėdį baigtą! 


Aštuonioliktasis skyrius, 
kuris nors ir paskutinis, tačiau nebaigia teisingo pasakojimo apie " Albatrosą" 


Kitų metų balandžio dvidešimt devintą dieną, praėjus septyniems 
mėnesiams po netikėto dėdulės Prudento ir Filo Evanso grįžimo, visą 
Filadelfiją vėl apėmė sambrūzdis. Šį sykį politika buvo nieko dėta. 
Tą dieną nebuvo nei rinkimų, nei mitingų. Visus patraukė kitokios 
rūšies įvykis: Veldono mokslo draugijos pastangomis užbaigtas oro 
balionas "Pirmyn" pagaliau rengėsi skristi į savo mieląją stichiją. 

Oreiviai — išgarsėjas Haris U.Tinderis, kurio pavardę jau minėjome 
pasakojimo pradžioje, ir jo padėjėjas. 

Keleiviai — Veldono mokslo draugijos pirmininkas 1r sekretorius. 
Argi jiedu nenusipelnė tokios garbės? Argi jie neturėjo teisės patys 
asmeniškai dalyvauti bandyme, kėlusiame tikslą sugėdinti sunkesnių 
už orą skraidymo aparatų šalininkus? 

Ir dabar, praėjus net septyniems mėnesiams, jiedu vis dar nė vienu 
žodžiu neužsiminė apie savo nuotykį. Net Frikolinas, kad ir kaip jam 
buvo sunku laikyti liežuvį, nieko nepasakojo nei apie inžinierių 
Robūurą, nei apie jo nuostabią skraidymo mašiną. Karingi oro balionų 
šalininkai dėdulė Prudentas ir Filas Evansas dėl suprantamų priežasčių 
vengė bet kokių kalbų apie orlaivį ir apskritai apie skraidymo aparatus. 
Iki to laiko, kol oro balionas "Pirmyn" neužims pirmos vietos tarp 
oro susisiekimo aparatų, jiedu net girdėti nenorėjo apie jokius 
išradimus, priklausančius aviacijos šalininkams. Jie vis dar tikėjo (ir 
norėjo tikėti amžinai), kad tikroji oro susisiekimo priemonė lieka oro 
balionas ir kad jam vienam priklauso ateitis. 

Be to, žmogus, kuriam jiedu taip žiauriai atkeršijo, — dėl to visiškai 
neapgailestavo, — tikriausai žuvo, todėl niekas iš orlaivio ekipažo 
negalėjo, žinoma, likti gyvas. Nuo šiol "Albatroso" konstrukcijos 
paslaptis nuskendo į Tykiojo vandenyno gelmes. 

Tiesa, liko dar spėliojimas, kad inžinierius Robūras turėjo slaptą 

prieglobstį, vienišą salą, pasimetusią bekraščio vandenyno platybėse. 
Oreiviai tai prisiminė ir nutarė vėliau surasti tą salą. 

Pagaliau laukė didysis išbandymas, kurį Veldono mokslo draugija 
rengė taip ilgai ir taip kruopščiai. Aerostatas "Pirmyn" buvo pats 
tobuliausias pavyzdys to, kas iki to laiko pasiekta oreivystės srityje, 
panašiai kaip "Nepalenkiamasis" ir "Rūstusis" — aukščiausias 
laimėjimas jūreivystės srityje. 

Jis turėjo visas savybes, kurias privalo turėti oro balionas. 
Matmenys leido jam pakilti iki pat viršutinių atmosferos sluoksnių, 
kuriuos tik gali pasiekti aerostatai; nepralaidus apvalkalas įgalino 
aerostatą neribotą laiką būti ore, o tvirtumas — nesibaiminti nė jokio 
dujų plėtimosi, kaip ir stipriausio lietaus ir vėjo; dėl didelės savo 
apimties oro balionas nesunkiai pakėlė į orą elektros motorų sistemą, 
kuri nematytai greitai ėmė sukti traukiamuosius propelerius. Veldono 
mokslo draugijos oro balionas buvo pailgos formos, tai lengvino jo 
horizontalų skrydį. Jo gondola, primenanti tą, kurią po savo oro balionu 
pakabino kapitonai Krebsas ir Renaras, buvo aprūpinta visais oreiviams 
reikalingais prietaisais: ten gulėjo fizikos prietaisai, lynai, inkarai, 
gaidropai (lynai aerostatams stabdyti — vert.) ir kitkas, jau nekalbant 
apie elektros energijos šaltinius — baterijas ir akumuliatorius. 

Gondolos priekyje buvo įtaisytas vienas propeleris; antrasis 
sumontuotas, kaip ir vairas, užpakalyje. Tačiau aerostato varikliai kur 
kas nusileido galingumu " Albatroso"? varikliams. 

Po to, kai oro baliono apvalkalas buvo pripildytas dujų, jį atvežė į 
Fermonto parko laukymę, į tą pačią vietą, kur kažkada keletui valandų 
svečiavosi orlaivis. 

Nėra ko sakyti, kad oro baliono "Pirmyn" keliamąją galią sukūrė 
lengviausios dujos. Vienas kubinis apšvietimo dujų metras gali pakelti 
į orą apie septynis šimtus gramų, kas sudaro tik vidutinę keliamąją 
galią ore. O kiekvienas kubinis metras vandenilio gali pakelti 
tūkstančio šimto gramų svorį. Grynu vandeniliu, gautu specialiuose 
aparatuose pagal įžymiojo Anri Žifaro būdą, ir buvo užpildytas 
gigantiškasis oro balionas. Aerostato apimtis sudarė keturiasdešimt 
tūkstančių kubinių metrų, jo keliamoji galia buvo lygi keturias- 
dešimčiai tūkstančių, padaugintų iš tūkstančio šimto gramų, tai yra 
kėlė keturiadešimt keturis tūkstančius kilogramų. 

Tą rytmetį, balandžio dvidešimt devintą dieną, visi pasirengimai 
skrydžiui buvo baigti. Vienuoliktą valandą milžiniškas oro balionas, 
Paruoštas kilti aukštyn, jau sūpavosi per keletą pėdų virš žemės. 

Pasitaikė puikus oras, tarsi būtų tyčia skirtas būsimam svarbiam 

išbandymui. Tiesa, vėjas, rasi, galėjo būti kiek stipresnis, nes bandymą 
padarytų kur kas įtikinamesnį. Iš tikrųjų juk niekas neabejojo, kad 
esant ramiam orui galima valdyti aerostatą; bet visai kitas reikalas, 
kai atmosferoje stipriai juda oras, — kaip tik tokiomis sąlygomis būtų 
verta atlikti bandymą. 

Tačiau vėjo nebuvo ir dabar, ir niekas nerodė, jog jis vėliau atsiras, 
Tą dieną Amerika padarė išimtį — nesiruošė pasiųsti į Europą nė vienos 
ir tų įžymių audrų, kurių taip daug turi atsargoje. Buvo sunku parinkti 
tinkamesnį orą sėkmingam bandymui. 

Ar reikia sakyti, kad didžiulė minia užplūdo Fermonto parką, kad 
daugybė traukinių atvežė į Pensilvanijos sostinę smalsuolius iš kitų 
valstijų, kad gamyba ir prekyba mieste laikinai apmirė? Ir visi be 
išimties — šeimininkai, tarnautojai, darbininkai, vyrai ir moterys, seniai 
ir vaikai, kongreso deputatai, armijos atstovai, valstybės valdininkai, 
reporteriai, vietiniai gyventojai, baltieji ir spalvotieji, — visi susigrūdo 
erdvioje laukymėje. Ar reikia aprašyti audringus šios minios jausmus, 
jos netikėtus pagyvėjimus, kai per žmonių jūrą, atrodo, ritosi bangos? 
Ar verta priminti, kokie kurtinantys riksmai ir šūksniai pasigirdo iš 
visų pusių, sakytum, ėmė sproginėti fejerverko raketos, kai dėdulė 
Prudentas ir Filas Evansas pasirodė gondoloje, pakabintoje po 
aerostatu, papuoštu nacionalinėmis Amerikos spalvomis? Ar reikia 
pagaliau kalbėti, kad didesnioji žiūrovų dalis čia susirinko ne dėl to, 
kad paspoksotų į milžinišką oro balioną, kiek dėl to, kad pamatytų 
nepaprastus du vyrus, dėl kurių Senasis Pasaulis ėmė pavydėti 
Naujajam. 

Bet kodėl šnekame apie du dienos herojus, o ne tris? Kur 
Frikolinas? Frikolinas nutarė, kad jam pakanka garbės, kurią nusipelnė 
skrisdamas "Albatrosu", todėl atsisakė malonios privilegijos lydėti 
savo šeimininką. Stai kodėl jis prarado savo dalį tų audringų 
sveikinimų, kuriais minia sutiko Veldono mokslo draugijos pirmininką 
ir sekretorių. 

Savaime suprantama, kad visi išgarsėjusio oreivių klubo nariai visu 
savo sąstatu dalyvavo iškilmėse: užėmė jiems skirtas vietas laukymės 
centre, apsuptame policijos kordonų ir aptvertame virvėmis. Čia 
stoviniavo Trakas Milnoras, Betas T.Fainas ir Viljamas T.Forbsas, 
nusitvėręs už parankių su savo dukterimis mis Dol ir mis Met. Visi 
jie susirinko paliudyti, kad nėra tokios jėgos, kuri galėtų išskirti 
"lengvesnių už orą aparatų" šalininkus! 

Vienuoliktą valandą dvidešimt minučių patrankos šūvis pranešė, 
kad baigti paskutiniai pasirengimai. 

Aerostatas dabar laukė tik signalo kilti. Vienuoliktą valandą 
dvidešimt penkios minutės pasigirdo antrasis patrankos šūvis. 

Gigantiškas oro balionas, laikomas lynų, pakilo apie penkiolika 
metrų virš laukymės. Jo gondola suposi virš apmirusios iš jaudulio 
minios. Tada dėdulė Prudentas ir Filas Evansas, stovėdami priekinėje 
gondolos dalyje, pridėjo kairiąsias rankas prie krūtinių — kaip ženklą, 
kad-jiedu širdyse su visais susirinkusiais. Paskui abu iškėlė dešines 
rankas į dangų — kaip ženklą, kad pats didžiausias iš iki tol egzistavusių 
oro balionų pagaliau pasiruošęs užvaldyti oro erdves. 

Tą pačią minutę šimtai tūkstančių žmonių pridėjo kairiąją ranką 
prie krūtinės, o dešinę — iškėlė aukštyn. 

Trečiasis patrankos šūvis nuaidėjo lygiai vienuoliktą valandą 
trisdešimt minučių. 

— Atrišti laivą! — riktelėjo dėdulė Prudentas, pavartojęs tradicinę 
jūreivių formulę. 

Ir aerostatas "Pirmyn" išdidžiai pakilo aukštyn, kaip priimta sakyti 
aprašant oro balionų skrydžius. 

Iš tikrųjų tai buvo didingas reginys! Atrodė, milžiniškas laivas 
grakščiai nušliaužė nuo laivų statyklos stapelių. Beje, argi aerostatas 
nesiveržė į oro vandenyno erdves? 

Oro balionas kilo aukštyn griežtai vertikaliai, tai rodė, kad visiškai 
nėra vėjo; sustojo dviejų šimtų penkiasdešimties metrų aukštyje. 

Cia prasidėjo įvairiausi manevrai, kuriuos "Pirmyn" darė 
horizontaliai. Iš pradžių, traukiamas savo propelerių, jis nuplaukė 
saulės link dešimties metrų per sekundę greičiu. Tai įprastas ramiai 
plaukiančio jūra banginio greitis. Palyginti aerostatą su šiaurės jūrų 
gigantu — tiesiog natūralu, nes savo forma priminė tą didžiulį žinduolį. 

Naujas džiaugsmingų šauksmų sprogimas pasiekė oreivių ausis. 

Paskui, paklusęs vairininko valiai, aerostatas ėmė paklusniai suktis 
ir skristi tai ratais, tai tiesiai pirmyn. Jis plaukiojo nedidelėje erdvėje, 
lėkė pirmyn, grįžo atgal, viską darė taip lengvai, jog, atrodė, galėjo 
Įtikinti savo privalumais net pačius pikčiausius valdomų oro balionų 
teorijos priešininkus, jeigu tokie dalyvavo iškilmėse!.. Beje, jeigu jie 
ir buvo atvykę, tai nesigarsino, nes juos būtų suplėšę į gabalus. 

Ak, kodėl nesulaukta vėjo šitokio nepakartojamo bandymo metu? 
uk tuomet visi būtų pamatę, kad aerostatas be didelio vargo gali atlikti 
bet kokius manevrus: arba skristi kampu prieš vėją kaip burinis laivas, 
Plaukiantis beidevindu, arba nugalėdamas priešpriešinius oro srautus 
— tarsi garlaivis, įveikiantis stiprias bangas. 

Tuo metu oro balionas pakilo dar keletą šimtų metrų. 

Minia įspėjo manevrą. Dėdulė Prudentas ir jo palydovai tikėjosi 
rasti kokią nors oro srovę viršutiniuose atmosferos sluoksniuose, kad 
galėtų testi bandymą. Reikia pasakyti, kad oro baliono apvalkalo viduje 
buvo ištisa sistema balionėlių, kurie vaidino tokį pat vaidmenį, kaip 
ir plaukiajamoji pūslė žuvies organizme; pripūtus siurbliais į juos 
reikiamą kiekį oro, galima priversti aerostatą vertikaliai kilti aukštyn, 
Taigi oreivis, neišmetęs balasto kildamas ir neišleidęs dujų leisdamasis, 
gali priversti oro balioną kilti arba leistis. Norint greitai nusileisti, 
aerostatas turėjo ypatingą vožtuvą, įtaisytą viršutinėje apvalkalo dalyje, 
Žodžiu, Veldono mokslo draugijos oro balionas buvo pagamintas pagal 
jau žinomas sistemas, tačiau gerokai tobuliau ir moderniškiau. 

Taigi "Pirmyn" kilo vertikaliai. Didžiulis balionas mažėjo tiesiog 
akyse — taip atsitinka dėl optinės apgaulės. Ir šis smagus reginys 
neapgavo žiūrovų, kurie stipriai išlenkė sprandus ir neatplėšdami 
žvilgsnių spitrijosi aukštyn. Milžiniškas banginis pamažu virto delfinu, 
o tas savo ruožtu — paprastu kilbuku. 

Kildamas vis aukščiau, aerostatas pasiekė keturis tūkstančius metrų. 
Tačiau giedrame danguje nesimatė nei debesėlio, nei miglos, todėl oro 
balioną visi aiškiai regėjo. 

Be to, aerostatas visą laiką plūduriavo virš laukymės, tarsi jį kas 
nors laikė pririšęs nematomu siūlu. Jeigu atmosferą apgaubtum 
didžiuliu stiklo gaubtu, ir tada oras nebūtų stabilesnis: nei 
viršutiniuose, nei apatiniuose atmosferos sluoksniuose nesijautė nė 
menkiausio dvelksmo. Nesutikdamas jokių kliūčių, oro balionas 
sparčiai kilo aukštyn; dėl didelio atstumo jis atrodė toks mažas, tarsi 
] jį žiūrėtum per antrąjį žiūrono galą. 

Staiga minioje nuaidėjo riksmas, kurį pagavo dešimtys tūkstančių 
žmonių. Visi rodė į vieną tašką šiaurės vakarų kryptimi. 

Tenai, žydroje aukštybėje, pasirodė judantis kūnas; jis vis didėjo. 
Kas gi ten buvo? Paukštis, skrendantis viršutiniuose atmosferos 
sluoksniuose? Ar bolidas, lekiantis įstižai per oro erdves? Siaip ar taip, 
judantysis kūnas artėjo neįtikėtinu greičiu ir netrukus turėjo praskristi 
virš laukymės. 

Vienintelė mintis elektros greičiu persmelkė kiekvieno, stovinčio 
laukymėje, smegenis. 

Tačiau, kaip matyti, ir oro balionas išvydo tą paslaptingą kūną. 
Jis, be abejonės, pajuto, kad gresia pavojus, nes padidino greitį ir ėmė 
tolti į 4 rytų pusę. Taip! Stovėjusieji apačioje viską suprato! Žodį, kurį 
nejučia ištarė vienas Veldono mokslo draugijos narys, bemat pasigavo 
šimtatūkstantinė minia. 

— "Albatrosas"'!.. "Albatrosas"'!.. 

Iš tikrųjų tai buvo "Albatrosas""! Robūras vėl pasirodė dangaus 
aukštybėje! Tarsi gigantiškas grobuonis paukštis jis ruošėsi pulti 
aerostatą! 

Bet juk prieš devynetą mėnesių susprogdintas orlaivis su 
sugadintais propeleriais ir perlūžusiu perpus deniu nukrito į jūrą! Jeigu 
ne nuostabus šaltakraujiškumas inžinieriaus, sugebėjusio pakeisti 
priekinio traukiamojo propelerio sukimosi kryptį ir tuo pačiu paversti 
jį keliamuoju, "Albatroso" ekipažas būtų uždusęs to velniškai greito 
kritimo metu. Bet jeigu Robūrui ir jo bičiuliams pavyko neuždusti, 
tai kaip jie išsigelbėjo nuo mirties Tykiojo vandenyno bangose? 

Išsigelbėjo dėl to, kad denio nuolaužos, kabinų pertvaros, 
propelerių mentės — viskas, kas liko iš "Albatroso", labai gerai laikėsi 
vandens paviršiuje. Kai sužeistas paukštis krenta į vandenį, kurį metą 
jį laiko ant bangų sparnai. Lygiai taip Robūras ir jo žmonės iš pradžių 
plūduriavo ant nuolaužų, o paskui persikraustė į likusią sveiką po 
"Albatroso" žūties guminę valtį, kurią rado vandenyno paviršiuje. 

Apvaizda — tiems, kurie tiki Aukščiausiojo kišimusi į žmonių 
reikalus, arba atsitiktinumas — tiems, kurie, nepakankamai tikėdami, 
nepripažįsta apvaizdos, atėjo į pagalbą patyrusiems nelaimę. 

Praslinkus keletai valandų po saulėtekio juos pastebėjo kažkoks 
laivas. Priplaukusi prie jų valtis ne tik išgelbėjo Robūrą ir jo palydovus, 
bet ir plūduriuojančias ant vandens "Albatroso" nuolaužas. 
Nesileisdamas į smulkmenas, inžinierius pareiškė, kad jo laivas 
sudužo; šitaip Robūras išsaugojo savo incognito. 

Laivas, išgelbėjęs nukentėjusius, buvo tristiebis anglų burlaivis 
"Two Friends“ ("Du draugai"). Jis plaukė iš Liverpulio į Melbumą, 
kur ir prisišvartavo po kelių dienų. 

Taigi Robūras ir jo bičiuliai atsidūrė Australijoje; tačiau ir čia buvo 
toloka iki Ikso salos, į kurią stengėsi kuo skubiau patekti. 

Tarp užpakalinės kabinos nuolaužų Robūrui pavyko rasti įspūdingą 
pinigų sumą, kuri leido jam patenkinti visus savo palydovų 
svarbiausius poreikius, neprašant iš nieko paramos. Netrukus po 
atvykimo į Melbumą jis pirko šimto tonų tonažo nedidelę škuną; 
inžinieriui, puikiai išmanančiam jūreivystę, nebuvo didelio vargo 
pasiekti Ikso salą. 

Nuo to laiko Robūrą valdė vienintelė mintis - atkeršyti! 

Bet atkeršyti įmanoma, tik pastačius antrąjį "Albatrosą", - visiškai 
Įvykdoma užduotis tam, kuris sukonstravo pirmąjį! Robūras panaudojo 
viską, kas tiko iš sudužusio orlaivio sveikų dalių, — propeleriai, įvairios 

variklių detalės, kurios kartu su kitomis nuolaužomis buvo pakrautos 
į škuną. Mašinų skyriuje sumontavo naujas baterijas ir akumuliatorius. 
Žodžiu, trumpiau nei per aštuonis mėnesius viskas buvo baigta, ir 
naujasis "Albatrosas", tiksli kopija to, kuris buvo susprogdintas, toks 
pat galingas ir greitaeigis, jau buvo parengtas kilti į padangę. 

Savaime suprantama, jo ekipažas liko tas pats, — vyrai buvo kupini 
neapykantos ir visai Veldono mokslo draugijai, ir dėdulei Prudentui 
bei Filui Evansui. 

Pirmomis balandžio dienomis *Albatrosas" paliko Ikso salą. 
Robūras nenorėjo, kad kas nors pastebėtų vėl atgijusį orlaivį. Todėl 
"Albatrosas" bemaž visą laiką skrido virš debesų. Pasiekęs Šiaurės 
Ameriką, orlaivis nusileido Tolimųjų Vakarų dykynėje. Cia inžinierius, 
griežčiausiai išlaikydamas incognito, su didžiausiu pasitenkinimų 
sužinojo, kad Veldono mokslo draugija rengiasi netrukus pradėti 
bandyti savo aerostatą "Pirmyn"; oro balionas su dėdule Prudentu ir 
Filu Evansu turėjo pakilti virš Filadelfijos balandžio dvidešimt devintą 
dieną. 

Kokia puiki proga įvykdyti keršto planą, kurį ilgai brandino širdyse 
Robūras ir jo bičiuliai! Tai bus rūstus atpildas, oro balionas jo 
neišvengs! Tai bus viešas kerštas, ir jis visiems įrodys orlaivio 
pranašumą prieš oro balionus ir kitus lengvesnius už orą aparatus! 

Stai kaip atsitiko, jog tą dieną "Albatrosas" tarsi vanagas, 
krisdamas iš dangaus aukštybių į žemę, pasirodė virš Fermonto parko. 

Taip! Tai buvo "Albatrosas"', ir jį nesunkiai pažino net tie, kurie 
niekada nebuvo jo matę! 

"Pirmyn" kaip ir anksčiau stengėsi pabėgti. Bet netrukus oreiviai 
suprato, kad jiems niekaip nepavyks laimėti gaudynių, jeigu skris tik 
horizontalia kryptimi. Stai kodėl jie nutarė vesti oro balioną vertikaliai; 
tačiau skubėjo ne į žemę, nes orlaivis galėjo nesunkiai perkirsti kelią, 
O į viršutinius atmosferos sluoksnius, kur tikėjosi būti nepasiekiami. 
Tai buvo ganėtinai drąsus, bet vienintelis įmanomas manevras. 

Tačiau 1r "Albatrosas" pradėjo kilti iš paskos. Gerokai nusi- 
leisdamas oro balionui matmenimis, jis panašėjo į kardžuvę, 
persekiojančią banginį, kad įdurtų jam savo rūsčiuoju ginklu, arba į 
minininką, besivejantį šarvuotį, kad jį susprogdintų. 

Žemė su nerimu sekė šias gaudynes. Per keletą akimirkų oro 
balionas pasiekė penkių tūkstančių metrų aukšt. "Albatrosas" sekė jo 
pėdomis. Jis suko aplinkui aerostatą ratus, kurie kas kartą darėsi vis 
siauresni. Orlaivis galėjo sunaikinti oro balioną vienu smūgiu, pradūręs 
jo apvalkalą. Tada dėdulė Prudentas ir jo palydovai, nukritę ant žemės, 

mirtų baisia mirtimi! 

Sustingusi iš siaubo ir vos alsuodama, daugiatūkstantinė minia 
nevalingai pasidavė šiurpiam jausmui, kuris apima visus žiūrint į 
žmogų, krentantį iš aukštybių, — kai skausmingai kilnojasi krūtinė ir 
pakerta kojas. 

Erdvėse turėjo prasidėti mūšis, baisus mūšis, kai, skirtingai nuo 
kautynių jūroje, nebelieka jokių šansų išsigelbėti, — pirmasis oro mūšis, 
bet, žinoma, ne paskutinis, nes pažanga glūdi pačioje mūsų pasaulio 
prigimtyje. Milžiniškas oro balionas skrido su Amerikos vėliava; virš 
"Albatroso" plevėsavo juodas, išpuoštas žvaigždėmis audeklas su 
auksine saule vidury — Robūro Užkariautojo vėliava. 

Oro balionas pabandė gelbėtis dar auksčiau kildamas į erdves. 
Visiškai atsikratęs balasto, pašoko dar tūkstantį metrų. Dabar jis matėsi 
lyg vos pastebimas taškas. " Albatrosas", kurio propeleriai sukosi 
maksimaliu greičiu, nė per žingsnį neatsitraukė nuo baliono ir apskritai 
dingo iš akių. 

Netikėtai virš laukymės pasigirdo baisingas riksmas. 

Oro balionas didėjo tiesiog akyse; netrukus pasirodė ir oro laivas, 
irgi leisdamasis žemyn. Visi suprato, kad aerostatas krenta. Dujos, 
viršutiniuose atmosferos sluoksniuose pernelyg išsiplėtusios, perplėšė 
apvalkalą, ir perpus ištuštėjęs oro balionas sparčiai krito žemyn. 

"Albatrosas", sumažinęs savo keliamųjų propelerių sukimąsi, krito 
irgi tokiu pat greičiu. Kai "Pirmyn" jau buvo tik tūkstančio dviejų 
šimtų metrų aukštyje virš žemės, "Albatrosas" prisiartino prie pat 
gondolos šono. 

Nejaugi Robūras nusprendė pribaigti savo priešą?.. Ne!.. Jis norėjo 
suteikti pagalbą, norėjo išgelbėti įgulą! 

Toks sumanus ir tobulas buvo tas manevras, jog oreivis ir jo 
padėjėjas nesunkiai perlipo iš gondolos ant orlaivio denio. 

Nejaugi dėdulė Prudentas ir Filas Evansas atstums Robūro ištiestą 
ranką ir atsisakys gelbėtis? Jiedu visiškai rimtai galėjo šitaip padaryti! 
Tačiau "Albatroso" komanda griebė juodu ir jėga privertė pereiti į 
orlaivio denį. 

Paskui "Albatrosas"" nuskrido į šalį ir nejudėdamas sustingo ore, 
tuo tarpu kai oro balionas, iš kurio apvalkalo ištekėjo visos dujos, 
nukrito ant aplink laukymę augusių medžių viršūnių ir bejėgiškai 
pakibo ant šakų tarsi gigantiška skiautė. 

Žemėje visi apmirė. Mirtinoje tyloje nesigirdėjo net žmonių 
alsavimo. Daugelis užsimerkė, kad nematytų baisios atomazgos. 

Taigi dėdulė Prudentas ir Filas Evansas vėl tapo inžinieriaus 

Robūro belaisviais. Ar nesirengė vėl jų skraidinti į erdves, kur niekas 
negali jam prilygti? 

Tokia išeitis buvo visiškai tikėtina. 

Tuo tarpu "Albatrosas" ne tik kad nekilo aukštyn, bet vis leidosi 
žemiau. Atrodė, jis nori nusileisti ant žemės, ir minia prasiskyrė, kad 
padarytų vietos laukymės centre. 

Minia tiesiog kunkuliavo iš susijaudinimo. 

"Albatrosas"" sustojo per du metrus virš žemės. Visiškoje tyloje 
pasigirdo Robūro balsas: 

— Jungtinių Valstijų piliečiai, — tarė jis, - Veldono mokslo draugijos 
pirmininkas ir sekretorius vėl mano valdžioje. Sulaikydamas juos, aš 
tik pasinaudočiau savo teise — atpildo teise. Tačiau matydamas jų 
įniršį, kurį sukėlė "Albatroso"? sėkmė, supratau, kad Žmonių protai dar 
nepasirengę tam reikšmingam perversmui, kuris vieną gražią dieną 
atvers žmonijai kelią į oro erdves. Dėdule Prudentai ir Filai Evansai, 
jūs laisvi! 

Veldono mokslo draugijos pirmininkas ir sekretorius, kartu su jais 
ir oreivis su savo padėjėju nušoko ant žemės. 

"Albatrosas" tuoj pat pakilo dešimt metrų virš minios. Po to 
Robūras tęsė: 

— Jungtinių Valstijų piliečiai, mano bandymas baigtas, tačiau dabar 
manau, kad nieko nereikia daryti anksčiau laiko. Tai tinka ir pažangai: 
mokslo laimėjimai neturi pralenkti dorovės tobulėjimo. Reikia žengti 
laipsniškos raidos, o ne audringų perversmų keliu. Žodžiu, viskam — 
savo laikas! Pasirodęs šiandien, ateičiau pernelyg anksti, man 
nepavyktų suderinti prieštaringų ir savanaudiškų Žmonių interesų. 
Tautos dar nesubrendo, kad vienytųsi. 

Todėl palieku jus. Savo išradimo paslaptį pasiimu su savimi, tačiau 
ji nebus prarasta žmonijai. Ji priklausys jai tą dieną, kai žmonės bus 
pakankamai išsilavinę, kad turėtų naudos iš mano išradimo, ir 
pakankamai protingi, kad niekada jo nepanaudotų blogam. Sudie, 
Jungtinių Valstijų piliečiai! Su Dievu! 

Ir "Albatrosas", visais savo keliamaisiais propeleriais kapodamas 
orą, traukiamas abiejų traukiamųjų propelerių, besisukančių didžiausiu 
greičiu, nuskrido į rytus, palydėtas audringų riksmų, šį sykį reiškiančių 
susižavėjimą. 

Dėdulė Prudentas ir Filas Evansas, visiškai sugėdinti, kaip ir jų 
asmenyje visa Veldono mokslo draugija, padarė tai, kas ir beliko - 
paskubėjo grįžti namo. O minia, kurios simpatijos netikėtai pasikeitė, 
palydėjo juodu žiaurokomis pašaipomis, beje, visiškai pelnytomis! 

Dabar vėl tas pats klausimas: kas toks Robūras? Ar kada nors 
sužinosime apie jį viską? 

Mes tai žinome ir dabar. Robūras — tai ateities mokslas, galimas 
daiktas, rytdienos mokslas. Tai patikimas ateities rezervas. 

O "Albatrosas"? Ar tebekeliauja jis dar žemės atmosferoje, savo 
valdose, kurių niekas nepajėgs atimti? Neturime pagrindo tuo abejoti. 
Tačiau ar pasirodys Robūras Užkariautojas vieną gražią dieną, kaip 
pats pranešė? Taip! Jis vėl sugrįš, kad atskleistų savo išradimo paslaptį, 
išradimo, kuris gali pakeisti socialines ir politines visuomenės 
gyvenimo sąlygas. 

Oro susisiekimo ateitis priklauso skraidymo mašinoms, o ne oro 
balionams. 

Kaip tik " Albatrosui'"' lemta galutinai nugalėti oro erdves! 


1886 m. 


ŽIULIS VERNAS 


PASAULIO VALDOVAS 
ROMANAS 


JULES VERNE 
MAITRE DU MONDE 


Pirmasis skyrius 
Kas vyksta apygardoje 


Kalnagūbris, besitęsiantis Šiaurės Amerikoje palei Atlanto 
vandenyno pakrantę per Siaurės Karoliną, Virdžiniją, Merilendą, 
Pensilvaniją ir Niujorko valstiją, paprastai vadinamas dviem vardais: 
Aleganų ir Apalačių kalnai. Jie sudaro dvi skirtingas grandines: 
vakaruose —- Kemberlendo, rytuose — Mėlynuosius kalnus. 

Šis kalnų masyvas, pats didžiausias rytinėje Šiaurės Amerikos 
dalyje, tęsiasi apie devynis šimtus mylių, arba tūkstantį šešis šimtus 
kilometrų, tačiau jų vidutinis aukštis siekia tik šešis tūkstančius pėdų, 
o pats aukščiausias taškas — Vašingtono kalnas (1918 metrų - aut.) 

Alpinistams šis kalnagūbris (vienas jo galas nusileidžia prie 
Alabamos upės, o kitas — prie Šventojo Lauryno įlankos) nekelia dides- 
nio susidomėjimo. Net pačios aukščiausios jo viršūnės nepasiekia vir- 
šutinių atmosferos sluoksnių, todėl bemaž nevilioja žmonių, - taigi jo 
traukos nepalyginsi su puikiomis Senojo ir Naujojo Pasaulio viršūnėmis. 
Tačiau ir šiuose kalnuose yra viena viršūnė — Greit Eiris, - kurios niekaip 
negalėjo pasiekti turistai ir kuri garsėjo kaip neprieinama. 

Beje, jeigu iki šiol alpinistai numojo ranka į Greit Eirio viršūnę, 
tai netrukus jai buvo lemta patraukti visų dėmesį ir net sukelti tam 
tikrą nerimą dėl visiškai kitų priežasčių, — apie jas ir turiu papasakoti 
šios istorijos pradžioje. 

Jeigu aš čia prabilau apie save, tai tik dėl to, kad, kaip pamatys 
skaitytojas, turėjau reikalų ir buvau susidūręs su pačiais nuostabiausiais 
dvidešimtojo amžiaus įvykiais. Retsykiais net klausiu savęs, ar 
neapgauna manęs atmintis, ar iš tikrųjų tie įvykiai atsitiko, o gal aš 
juos susikūriau savo vaizduotėje? Būdamas vyriausiasis Vašingtono 
policijos inspektorius, aš per penkiolika metų esu tyręs pačias 
Įvairiausias bylas, dažnai gaudavau slaptus nurodymus ir įsakymus, 
kuriems aš, kaip ganėtinai smalsaus proto žmogus, jaučiau ypatingą 


185 


potraukį. Todėl nenuostabu, kad mano vyresnybė įpainiojo mane ir į 
šią neįtikėtiną avantiūrą, kur teko susidurti su sveikam protui 
nesuvokiamomis paslaptimis. Tačiau iš pat pradžių turiu įspėti, kad 
skaitytojas privalo tikėti mano žodžiais, nes, kalbėdamas apie tuos 
nuostabiuosius nuotykius, negaliu pateikti įrodymų arba pasikviesti 
liudininkų. Jeigu manimi nenorėsite tikėti, ką gi — netikėkite! 

Greit Eirio viršūnė dunkso kaip tik pačiame viduryje tos vaizdingos 
Mėlynųjų kalnų grandinės, kuri tęsiasi palei vakarinę Siaurės Karolinos 
dalį. Jos apskriti kontūrai aiškiai matomi išėjus iš Morgantono kaimo, 
įsikūrusio ant Saravbos upės kranto, o dar geriau — iš Plezent Gardeno 
vietovės, stūksančios keletu mylių arčiau. 

Kas gi ta Greit Eirio viršūnė? Ar pateisina vardą, kurį jai davė šios 
Mėlynųjų kalnų dalies gyventojai? Beje, pats Mėlynųjų kalnų 
pavadinimas itin vykęs: susidarius tam tikroms atmosferos sąlygoms, 
jų kontūrai pamėlynuoja. Bet jeigu "Greit Eiris“ reiškia erelio lizdą, 
tai ar pavadinimas nedaro aliuzijų, kad toje viršūnėje susiranda 
prieglobstį plėšrieji paukščiai — ereliai, pesliai ir kondorai? Ar 
nesklando jie rėksmingais būriais virš šios viršūnės, kurią gali pasiekti 
tik jie vieni? Ne, jų čia esama ne daugiau kaip ir kitose Aleganų kalnų 
viršūnėse. Atvirkščiai, pastebėta, kad kai kuriomis dienomis, priskridę 
prie Greit Eirio, sparnuotieji plėšrūnai tarsi sprunka iš šios vietos ir, 
apsukę keletą ratų, išsisklaido į visas puses, skardendami orą savo 
skvarbiais riksmais. 

Tai kodėl tą kalną pavadino Greit Eiriu? Ar ne geriau būtų buvę 
pavadinti tiesiog “cirku", juk tokio pobūdžio “amfiteatrai"" dažnai 
randami įvairių šalių kalnuotose srityse? Galimas daiktas, čia tarp 
aukštų uolų yra plati ir gili dauba, galbūt net nedidelis ežeras arba 
vandens telkinys, susidaręs dėl rudens lietaus ir sniego; tokių ežerų 
gausu Apalačių kalnuose, jų neretai pasitaiko įvairiuose Senojo ir 
Naujojo Pasaulio kalnuose. Manyčiau, kad nuo dabar šią viršūnę 
vertėtų vadinti “cirku" ir įtraukti į geografijos žinynus. 

Pagaliau paskutinė hipotezė: ar nėra Greit Eirio viršūnėje kraterio, 
priklausančio ilgam laikui prisnūdusiam ugnikalniui, kuris kada nors 
gali atgyti nuo požeminių smūgių? Ar negrasina jis aplinkiniarns 
gyventojams tokia pat katastrofa, kokia atsitiko išsiveržus Krakatau 
ir Mon Pelės ugnikalniams? Jeigu ežeras egzistuoja iš tikrųjų, tai ar 
negalime manyti, kad jo vandenys, prasisunkę į žemės gelmes, nuo 
požeminės ugnies virs garais ir ims grėsti Karolinos lygumoms 
tokiomis pat nelaimėmis, kokios įvyko 1902 metais Martinikoje?.. 

S; spėjimą iš tikrųjų neseniai patvirtino kai kurie požymiai: virš 

Greit Eirio pasirodė garai, liudijantys giluminius geologinius procesus. 
Vieną sykį valstiečiai, triūsę laukuose, net išgirdo kažkokį 
nesuvokiamą duslų gaudesį. 

O naktį virš kalno pasirodė ugnies stulpas. 

Garai veržėsi iš to spėjamo kraterio, o kai vėjas nupūtė juos į rytus, 
ant žemės liko pelenų ir suodžių pėdsakai. Tarp aplinkui kilusių ūkanų 
blausi liepsna, atspindėta žemai pakibusių debesų, skleidė apylinkėse 
pikta lemiančią šviesą. 

Nenuostabu, kad šie keisti reiškiniai gerokai sujaudino visą 
apylinkę. Būtinai reikėjo išsiaiškinti, kas gi čia pagaliau vyksta. 
Karolinos laikraščiai nuolatos rašė apie vadinamąją “Greit Eirio 
paslaptų". Jie vis svarstė klausimą — ar nepavojinga gyventi arti kalno?.. 
Straipsniai kėlė ir smalsumą, ir nerimą — smalsumą žmonėms, kurie, 
apsaugoti nuo bet kokio pavojaus, paprasčiausiai domėjosi gamtos 
reiškiniais, o nerimą tiems, kurie rizikavo tapti tų reiškinių aukomis, 
jeigu jie iš tikrųjų kėlė rimtą grėsmę aplinkinių kalnų gyventojams. 
Daugiausia tai buvo Plezent Gardeno, Morgantono, taip pat kitų kaimų 
ir daugybės fermų, išsibarsčiusių Apalačių kalnų papėdėje, gyventojai. 

Žinoma, gaila, kad iki šiol alpinistai nė sykio nepabandė įkopti į 
Greit Eirį. Dar niekas neperžengė kalną supusios uolų sienos; galbūt 
ten ir išvis nebuvo kokio nors tarpeklio, atveriančio kelią į kraterį. 

Bet ar netoliese nestūksojo kitas smailus ar apvalus kalnas, 
aukštesnis už Greit Eirį, iš kurio atsivertų vaizdas į paslaptingąją 
viršūnę? Ne, per keletą kilometrų aplinkui nesimatė aukštesnio kalno 
už Greit Eirį. Velingtono kalnas, vienas iš aukščiausių Aleganų taškų, 
dunksojo gana toli. 

Šiaip ar taip, dabar būtinai reikėjo ištirti Greit Eirį. Aplinkinių 
gyventojų labui reikėjo sužinoti, ar ten nėra kraterio ir ar negresia 
vakarinei Karolinos daliai ugnikalnio išsiveržimas. Vadinasi, reikėjo 
žūtbūt prasiskverbti į daubą ir nustatyti minėtų reiškinių priežastį. 

Bet anksčiau negu buvo leistasi į kelionę, be abejo, susijusią su 
didžiuliais sunkumais, atsitiko įvykis, kuris tarsi davė šansą, neįkopus 
į minėtą kalną, išsiaiškinti vidinę Greit Eirio struktūrą. 

Pirmomis rugsėjo dienomis oreivis Vilkeris turėjo pakilti savo oro 
balionu iš Morgantono. Buvo planuojama, kad rytų vėjas jo balioną 
nuneš prie Greit Eirio, ir tikėtasi, jog oreivis pralėks kaip tik virš kalno 
viršūnės. Šitaip atsidūręs per keletą šimtą pėdų virš kalno, Vilkeris, 
Pasiėmęs stiprius žiūronus, galėtų apžiūrėti kraterį iki pat jo dugno ir 
Išsiaiškinti, ar nežiojėja tarp aukštų uolų ugnikalnio gerklė. Iš esmės 
tai ir buvo svarbiausias klausimas. Jeigu jis būtų išspręstas, pasidarytų 

aišku, ar reikėtų apylinkių gyventojams artimiausioje ateityje laukti 
ugnikalnio išsiveržimo. 

Oro balionas pakilo kaip ir buvo numatyta. Pūtė vienodas, nelabai 
stiprus vėjas; dangus giedravo. Rytmečio rūkas ką tik išsisklaidė nuo 
ryškių saulės spindulių. Jeigu kraterio negaubs garai, oreivis galės jį 
visą apžiūrėti.Kita vertus, jeigu veršis požeminiai garai, jis, be abejo- 
nės, juos pamatys, ir tada reikės pripažinti, kad šioje Mėlynųjų kalnų 
dalyje iš tikrųjų egzistuoja ugnikalnis, o jo krateris yra Greit Eiris. 

Iš pradžių oro balionas pakilo į tūkstančio penkių šimtų pėdų aukštį 
ir ketvirtį valandos plūduriavo nejudėdamas, nes vėjas pūtė tik prie 
pat žemės paviršiaus ir nerodė jokių ženklų aukštybėse. Koks 
nusivylimas! Netrukus oro balioną ėmė veikti kita oro srovė, ir oreivis 
nuskrido į rytus. Taigi balionas nutolo nuo kalnų. ir nebeliko jokios 
vilties, kad Vilkeriui pavyks kaip nors priartėti prie katerio. Prabėgo 
keletas minučių, ir kaimo gyventojai paleido iš akių oro balioną; vėliau 
jie sužinojo, kad oreivis nusileido Rolio apylinkėse Šiaurės Karolinoje. 

Bandymas nepavyko, bet buvo nutarta jį pakartoti dėkingesnėmis 
sąlygomis: mat nuo kalno vėl sklido gaudesys, iš kraterio veržėsi juodi 
lyg suodžiai garai, o debesyse atsispindėjo marguliuojanti šviesa. Buvo 
aišku, kad pavojus neatslūgsta. Visai apylinkei kaip ir anksčiau grėsė 
žemės drebėjimas ar ugnikalnio išsiveržimas. 

Pagaliau balandžio pradžioje situacija, iki tol daugiau ar mažiau 
buvusi miglota, dabar virto didžiule baime, — ją grindė keletas rimtų 
priežasčių. Vietos laikrasčiai greitai atsiliepė į visuotinį pavojų. Dabar 
visa apylinkė tarp kalnų grandinės ir Morgantono diena po dienos laukė 
katastrofos. 

Naktį iš balandžio ketvirtosios į penktąją Plezent Gardeno 
gyventojus pažadino sprogimas, kurį lydėjo kurtinantis dundesys. 
Žmones, nusprendusius, kad nugriuvo kalno dalis, apėmė panika. 
Nieko nelaukę puolė iš namų ir, baimindamiesi, jog priešais tuoj tuoj 
atsivers milžiniška bedugnė, kuri praris fermas ir kaimus dešimties ar 
penkiolikos mylių spinduliu, buvo pasirengę bėgti, kur akys veda. 

Naktis pasitaikė labai tamsi. Virš lygumos pakibo tiršti debesys. 
Net ir dieną jie būtų uždengę Mėlynųjų kalnų viršūnes. Tokioje 
tamsoje vargu ar ką buvo galima įžiūrėti. Iš visų pusių sklido riksmai. 
Grupės pasimetusių žmonių — vyrų, moterų, vaikų — blaškėsi, 
ieškodamos kelių, ir, panikos pagautos, trypė toje pačioje vietoje. Tai 
vienur, tai kitur girdėjosi išgąstingi riksmai: 

— Zemės drebėjimas!.. 

— Ugnikalnio išsiveržimas!.. 

— Kokio? 

— Greit Eirio... 

Žinia, kad į lygumą pasipylė lava ir ėmė lėkti akmenys, greitai 
pasiekė Morgantoną. 

Blaivus stebėtojas būtų atkreipęs dėmesį bent jau į tai, kad, išsiver- 
žus ugnikalniui, dundesys sustiprėtų, o virš kalno pasirodytų liepsna. 
Žmonės būtų tamsoje pamatę švytinčias lavos sroves. Deja, niekam 
visa tai nešovė į galvą, ir persigandę gyventojai vis rėkė, kad jų namai 
dreba nuo požeminių smūgių. Beje, tuos smūgius galėjo sukelti 
nuvirtusi ir riedanti nuo kalnų į lygumą kokia nors didžiulė uola. 

Visi su siaubu kažko laukė; apimti mirtinos baimės, žmonės buvo 
pasirengę bet kurią akimirką sprukti į Morgantoną. 

Praėjo valanda, bet neatsitiko nieko nauja. Tik pūtė lengvas vakarų 
vėjas, kurį iš dalies sulaikė ilga Apalačių kalnų grandinė, ir gaivino 
žmones, dvelkdamas amžinai žaliuojančių spygliuočių, vešliai 
augančių pelkėtose žemumose, aromatu. 

Panika palengva rimo, žmonės jau rengėsi skirstytis į namus. Matyt, 
daugiau bijoti nebebuvo ko, bet visi gyventojai nekantriai laukė rytmečio. 

Galimas daiktas, buvo griūtis, ir koks nors milžiniškas luitas 
nusirito nuo Greit Eirio. Nušvitus pirmiesiems aušros spinduliams, 
nesunku bus tuo įsitikinti, nužingsniavus keletą mylių palei kalnų 
grandinės papėdę. 

Bet štai apie trečią valandą ryto vėl naujas pavojus: virš uolų pasi- 
rodė ugnis. Atspindėta debesų, ji nuplieskė pusę dangaus. Tuo pat metu 
iš ten girdėjosi kažkoks traškesys: matyt, kalno viršūnėje kažkas degė. 
„ Ar tik ne gaisras prasidėjo ten, ant kalno? Bet iš kur jis kiltų?.. 
Siaip ar taip, tik ne nuo žaibo. Juk niekas negirdėjo perkūnijos 
dundėjimo. Tiesa, degių medžiagų buvo kiek norėjai, nes beveik vi- 
sas Alegano kalnagūbris — ir Kemberlendo, ir Mėlynieji kalnai — buvo 
apaugęs tankiu mišku. Ten auga daugybė kiparisų, latanijų ir kitų 
amžinai žaliuojančių medžių. 

— Išsiveržimas!.. Išsiveržimas!.. — ėmė vėl klykti iš visų pusių. 

Išsiveržimas!.. Vadinasi, Greit Eiris — tai ugnikalnio krateris, 
ugnikalnio, glūdinčio kalnų gelmėse! Bet juk jis užgeso prieš daugybę 
metų, tiksliau, prieš daugelį amžių, tai nejaugi vėl pradėjo veikti? O 
Jeigu po ugnies pasipils įkaitusių akmenų liūtis, ims kristi pelenai ir 
šlakas? O jeigu dar pliūptelės lava, kuri degins viską pakeliui, 
sunaikins miestelius, kaimus, fermas — žodžiu, visą šį platų kraštą su 
erdviomis lygumomis, laukais, miškais! Jeigu prasiverš dar toliau už 
Plezent Gardeno ir Morgantono?.. 

Dabar kilo tokia panika, kad ją sulaikyti pasirodė neįmanoma. Įš 
siaubo pametusios galvas moterys, čiupusios savo vaikus, puolė bėgti 
į rytus, kad kuo greičiau paliktų vietoves, kur prasidėjo stichinė 
nelaimė. Vyrai tempė iš namų daiktus, rišo į ryšulius vertingiausiųs 
drabužius, paleido arklius, avis, kurie išbėgiojo į visas puses. Kokį 
chaosą sukėlė čia susigrūdę Žmonės ir gyvuliai, ir vis dar tamsią naktį, 
tarp miškų, kuriuos tuoj tuoj užlies ugnikalnio liepsnos, tarp pelkių, 
grėsusių bet kurią akimirką viską aplinkui paskandinti!.. Regėjosi, net 
pati žemė buvo pasiruošusi prasiverti po bėglių kojomis!.. Ar suspės 
jie išsigelbėti, jeigu staigus srautas įkaitusios lavos, pasiliejusios žemės 
paviršiumi, užkirs visus kelius? 

Kai kurie labiausiai pasiturintys fermeriai, apdovanoti palyginti 
blaiviu protu, vis dėlto liko kaime ir norėjo sustabdyti persigandusią 
minią, tačiau visos jų pastangos nuėjo niekais. 

Jie išėjo į žvalgybą; sustoję mylios atstumu nuo kalnų, išvydo, kad 
ugnis priblėso ir, matyt, netrukus turėjo užgesti. 

Iš tikrųjų neatrodė, kad jų kaimui grėstų ugnikalnio išsiveržimas. 
Iš kalno nelėkė akmenys, lavos srautai nesiliejo šlaitais, iš žemės 
gelmių nesigirdėjo dundesio... Nesimatė jokių požymių tų seisminių 
sutrikimų, kurie gali per akimirką sunaikinti ištisą kraštą. 

Todėl jie padarė gana teisingą išvadą: ugnis, siautėjusi Greit Eirio 
krateryje, aiškiai silpnėjo. Debesys pamažu tamsėjo; netrukus visa 
lyguma turėjo paskęsti tirštoje migloje, kol pradės aušti rytas. 

Tuo tarpu bėglių minia, pasiekusi vietą, kur jai nebegrėsė pavojus, 
sustojo. Paskui ji pasuko atgal; paryčiui dauguma žmonių grįžo į savo 
kaimus ir fermas. 

Apie ketvirtą valandą ryto Greit Eirio uolos tik vietomis 
teberaudonavo nuo ugnies. Gaisras baigė degti, be abejonės, dėl kuro 
stokos; nors jo kilimo priežastis taip ir liko nežinoma, buvo galima 
tikėtis, jog ugnis nebeatsigaus. 

Sprendžiant iš visko, Greit Eirio viršūnėje dabar nebeveikė jokios 
gelmių jėgos. Nebeliko pamato galvoti, jog apylinkės gyventojams 
gresia ugnikalnio išsiveržimas ar žemės drebėjimas. 

Bet penktą valandą ryto nuo viršūnės, kurią dengė nakties migla, 
pasigirdo keisti garsai, sakytum, tarsi kas garsiai ir lygiai alsuotų, be 
to, mojuotų galingais sparnais. Jeigu būtų buvę šviesu, žmonės 
kaimuose ir fermose būtų galėję pamatyti, kaip dangumi nuskrido 
kažkoks gigantiškas plėšrus paukštis, kažkokia sparnuota pabaisa: 
pakilusi virš Greit Eirio, ji nuplasnojo į rytus! 

Antrasis skyrius 
Morgantone 


Balandžio dvidešimt septintąją išvykau iš Vašingtono ir kitą dieną 
atvažiavau į Rolį — svarbiausią Siaurės Karolinos valstijos miestą. 

Prieš porą dienų policijos departamento viršininkas išsikvietė mane 
į savo kabinetą. Matyt, jis nekantriai laukė mano pasirodymo, ir, man 
atsisėdus, įvyko štai toks pokalbis, lėmęs mano kelionę. Pateikiu tą 
pokalbį. 

— Džonai Strokai, — pradėjo jis, - ar galiu kaip ir anksčiau 
pasikliauti jumis kaip agentu,kuris ne sykį įrodė savo ištikimybę ir 
gilų protą? 

— Misteri Vordai, —- nusilenkęs atsakiau,- ne man spręsti, ar tebesu 
toks pats sumanus kaip ir anksčiau... Kai dėl mano ištikimybės, tai 
galiu užtikrinti, kad ji nepasikeitė... 

— Tuo aš neabejoju, — tęsė misteris Vordas, — todėl noriu duoti jums 
dar vieną konkretų klausimą: ar tebesate toks pat smalsus, ar vis taip 
pat stengiatės įspėti paslaptis?.. 

— Vis taip pat, misteri Vordai. 

— Ar jūsų smalsumas nesumažėjo po to, ką jums teko pamatyti ir 
patirti? 

— Nė kiek! 

— Tada klausykite, Strokai... 

Misteris Vordas turėjo penkiasdešimt metų; tai buvo aštraus ir 
brandaus proto vyras, labai sumaniai vykdęs savo pareigas. Ne kartą 
jis davė man sunkių užduočių, kitą sykį turėjusių net politinį pobūdį; 
aš atlikau jas sėkmingai, jis visuomet dėl to būdavo manimi 
patenkintas. Tačiau jau keletą mėnesių nebeturėjau jokio šanso vėl 
sublizgėti tarnyboje, ir tas dykinėjimas ėmė mane slėgti. 

Todėl nekantriai laukiau, ką pasakys misteris Vordas. Neabejojau, 
kad iškvietė mane ne dėl kokių menkniekių, kad vėl nori man duoti 

kažkokį svarbų į įpareigoj imą. Viršininkas ėmė kalbėti apie įvykius, tuo 
metu sudominusius visuomenę ne tik Šiaurės Karolinoje ir gretimose 
valstijose, bet ir visoje Amerikoje. 

— Jūs tikriausiai žinote, — tarė jis man, — kas vyksta Apalačių 
kalnuose, Morgantono kaimo apylinkėse? 

— Žinau, misteri Vordai, ir nė kiek nesistebiu, kad tokie šiaip ar taip 
neįprasti reiškiniai kelia smalsumą žmonių, net ne tokių smalsių kaip aš... 

— Nesiginčiju, Strokai, ten iš tikrųjų vyksta kažkas neįprasta ir net 
keista. Tačiau reikia pagalvoti, ar Greit Eiryje vykstantys reiškiniai nekelia 
pavojaus tos apylinkės gyventojams, ar neverta jų laikyti požymiais, 
rodančiais būsimą ugnikalnio išsiveržimą ar žemės drebėjimą?.. 

— Bijau, kad taip, misteri Vordai. 

— Todėl, Strokai, labai svarbu tiksliai sužinoti, koks ten reikalas. 
Jeigu mes ir bejėgiai sustabdyti stichinę nelaimę, tai vis dėlto geriau 
laiku įspėti gyventojus apie gresiantį pavojų... 

— Tai valdžios priedermė, - atsakiau. — Be abejo, reikia išsiaiškinti, 
kas vyksta ten, viršūnėje, ir ... 

— Jūs teisus, Strokai. Matyt, padėtis kelia nemažų sunkumų. Visi 
toje apylinkėje teigia, kad prasiskverbti už Greit Eirio uolų ir apžiūrėti 
kraterį neįmanoma. Tačiau ar kas nors bandė ten prasiveržti tokiomis 
sąlygomis, kai nebegalima dvejoti ir atidėlioti?.. Nemanau. Todėl 
galvoju, kad gerai paruoštas bandymas duotų pageidaujamų rezultatų. 

— Cia nėra nieko neįmanoma, misteri Vordai, - visa esmė, be abejo, 
lėšos. 

— Lėšos, aišku, būtinos, Strokai; todėl neverta dėl jų sukti galvos, 
kai kalbame, kaip nuraminti visus vietovės gyventojus arba apsaugoti 
juos nuo gresiančios katastrofos... Beje, ar iš tikrųjų Greit Eirio šlaitai 
tokie neprieinami, kaip šnekama?.. Kas žino, ar ten nesusisuko lizdo 
piktadarių gauja ir ar nesirenka ten jie vien jiems žinomais takais?.. 

— Misteri Vordai, jūs įtariate, kad piktadariai... 

— Galbūt, Strokai, aš klystu, ir visa, kas ten vyksta, galima 
paaiškinti natūraliomis priežastimis... Stai tą ir norime sužinoti, be to, 
kaip galima greičiau. 

— Leiskite paklausti, misteri Vordai. 

— Klauskite, Strokai. 

— Sakykime, Greit Eirio krateris bus ištirtas ir mes sužinosime visų 
tų reiškinių priežastį; tarkime, ten esama kraterio ir greitai laukiamas 
jo išsiveržimas, — argi mes galime jam užkirsti kelią?.. 

— Ne, Strokai, bet užtat mes suspėtume apsaugoti apylinkės 
žmones... Kaimų ir fermų gyventojai nebus užklupti netyčia ir galės 

pasiruošti. Sakykite, kas būtų, jeigu koks nors ugnikalnis Aleganų 
kalnuose grasintų tokia pat katastrofa Šiaurės Karolinos gyventojams, 
kaip atsitiko Martinikoje išsiveržus Mon Pelei?.. Blogiausiu atveju 
reikia duoti žmonėms šansą pasitraukti į saugią vietą. 

— Noriu tikėti, misteri Vordai, kad apylinkei negresia toks pavojus. 

— Aš irgi to paties norėčiau, Strokai. Beje, sunku ir patikėti, kad 
toje Mėlynųjų kalnų vietoje egzistuotų ugnikalnis. Apalačių kalnai 
visai ne vulkaninės kilmės... Tačiau ... jeigu spręsime iš gautų 
pranešimų, virš Greit Eirio matė ugnį. Žmonėms atrodė, kad jie jaučia 
požeminius smūgius arba, šiaip ar taip, dirvos virpėjimą, netgi Plezent 
Gardeno apylinkėse... Bet ar tai tikri, ar įsivaizduojami reiškiniai? Štai 
ką reikia sužinoti. 

— Sužinoti reikia dėl atsargumo, misteri Vordai, todėl nevertėtų 
atidėlioti.... 

— Taigi, Strokai, mes ir nutarėme išsiaiškinti tą reikalą. Kaip galima 
greičiau reikia ten nuvažiuoti, surinkti visas žinias, apklausinėti kaimų 
it fermų gyventojus. Tam tikslui nusprendėme pasirinkti patį 
tinkamiausią agentą, 0 tas agentas - tai jūs, Strokai. 

— Labai džiaugiuosi, misteri Vordai! —- sušukau. — Galite būti ra- 
mus: padarysiu viską, kad pateisinčiau jūsų pasitikėjimą. 

— Žinau, Strokai, ir manau, kad ši užduotis jūsų jėgoms. 

— Labiau negu bet kuri kita, misteri Vordai. 

— Jums pasitaiko puiki proga parodyti savo gabumus ir, tikiuosi, 
patenkinti potraukį nuotykiams, juk tas potraukis — ryškiausias jūsų 
charakterio bruožas. 

— Visiškai sutinku su jumis. 

— Padarysiu visa, ką sugebu, misteri Vordai, tikėkite manimi. 

— Bet tik, Strokai, kai rinksite vietoje Žinias, rekomenduoju veikti 
kaip įmanoma atsargiau. Gyventojai ten dar labai susijaudinę. 
Netikėkite viskuo, ką jums pasakos, o svarbiausia — pasistenkite 
nesukelti naujos panikos... 

— Suprantu. 

— Duosime rekomendacinį laišką Morgantono merui, ir jis suteiks 
Jums bet kokią paramą... Dar sykį kartoju, būkite atsargus, Strokai, ir 
Itraukite į tyrimą tik tuos žmones, kurie bus mirtinai reikalingi. Ne 
Sykį turėjome galimybę įsitikinti jūsų protu ir sumanumu, todėl itin 
Pasitikime, kad ir dabar sėkmingai baigsite pavestą darbą... 

— Ašjo nebaigčiau tik tuo atveju, misteri Vordai, jeigu susidurčiau 
su neįveikiamomis kliūtimis; juk galų gale gali atsitikti, kad iš tikrųjų 
Depajėgsiu peržengti Greit Eirio kraterio sienų, 0 jeigu taip... 

— Jeigu taip, pažiūrėsime, ką toliau daryti. Kartoju, mes žinome, kad 
jūs esate paties smalsiausio proto žmogus — to reikalauja ir mūsų profesiją, 
— O čia kaip tyčia pasitaiko puiki proga patenkinti jūsų smalsumą. 

Misteris Vordas buvo teisus. 

— Kada turiu išvykti? — paklausiau. 

— Rytoj pat. | 

— Rytoj išvažiuoju iš Vašingtono, o poryt jau būnu Morgantone. 

— Apie reikalus ir padėtį praneškite man paštu arba telegrafu. 

— Būtinai, misteri Vordai. Atsisveikinant leiskite dar kartą padėkoti 
už tai, kad būtent man pavedėte ištirti Greit Eirio įvykius. 

Ar galėjau tada įsivaizduoti, kas manęs laukė ateityje?! 

Skubiai grįžau namo, pasiruošiau kelionei, o kitos dienos ankstyvą 
rytmetį greitasis traukinys jau vežė mane į Šiaurės Karolinos sostinę. 

Tos pačios dienos pavakary atsidūręs Rolyje, pernakvojau ten pat, 
o vidurdienį traukinys, kursuojantis vakarinėje valstijos dalyje, 
išlaipino mane Morgantone. 

Atvirai kalbant, Morgantonas — viso labo tik gyvenvietė. Jis stūkso 
gana kalvotoje vietoje, čia gausu akmens anglies, kurios kasama tikrai 
nemažai. Gausybė mineralinių šaltinių vasarą privilioja didelį būrį 
vasarotojų. Morgantono apylinkėse išvystytas žemės ūkis, valstiečiai 
sėkmingai augina javus. Dirbami laukai kaitaliojasi su durpynais arba 
vešliai prižėlusiomis pelkėmis. Gausu amžinai žaliuojančių miškų. Tik 
vieno dalyko trūksta šiam kraštui — gamtinių dujų — energijos, šviesos 
ir šilumos šaltinio, - kurių taip daug Apalačių kalvų slėniuose. 

Dėl puikių ir derlingų žemių Morgantono apylinkės tankiai 
apgyvendintos. Kaimai ir fermos driekiasi iki pat Apalačių kalnų 
papėdės; gyvenvietės išsimėčiusios tai grupėmis tarp miškų, tai po 
vieną Žemutinėse kalnų atšakose. Čia gyvena keletas tūkstančių 
gyventojų, kuriems grėstų didelis pavojus, jeigu Greit Eirio krateris 
būtų veikiantis. Išsiveržus ugnikalniui visa vietovė būtų apdengta šlaku 
ir pelenais, į slėnius pasilietų lava, o požeminiai smūgiai pasiektų ir 
Plezent Gardeną, ir Morgantoną. 

Misteris Elijas Smitas, Morgantono meras, buvo aukšto ūgio ir 
stipraus sudėjimo žmogus, kas be ko, drąsus ir sumanus; turėjo ne 
daugiau kaip keturiasdešimt metų, o jo sveikata galėjo nusistebėti 
abiejų Amerikų gydytojai; jam gryni niekai buvo ir žiemos speigai, 
ir vasaros karščiai, kurie Siaurės Karolinoje retsykiais būna tiesiog 
nepakeliami. Būdamas aistringas medžiotojas, jis nesitenkino vien 
smulkiais kailiniais žvėreliais ir laukiniais paukščiais, kurių gausybė 
veisiasi slėniuose, prigludusiuose prie Apalačių kalnų, bet ramiai stojo 

į dvikovą su lokiais ir panteromis, — jie neretai sutinkami tankiuose 
kiparisų miškuose ir beveik nelankomuose Aleganų kalnų tarpekliuose. 

Elijas Smitas, turtingas žemvaldys, turėjo Morgantono apylinkėse 
keletą fermų. Kai kurioms vadovavo asmeniškai. Dažnai lankė savo 
fermerius ir visą laiką, kai negyveno savo namuose, praleisdavo 
keliaudamas ir medžiodamas; kaip minėjau, aistringai mėgo medžioti. 

Pavakary atvykau pas Eliją Smitą. Jis jau buvo įspėtas telegrama, 
todėl sėdėjo namuose. Perdaviau jam rekomendacinį misterio Vordo 
laišką, ir mudu greitai susipažinome. 

Morgantono meras priėmė mane nuoširdžiai ir be ceremonijų. Jis 
rūkė pypkę, ant stalo stovėjo brendžio taurė. Tarnaitė bemat atnešė antrą 
taurę, ir, prieš išdėstant atvykimo priežastis, mudu paragavome brendžio. 

— Jūs atvykote siunčiamas misterio Vordo, - tarė jis nuoširdžiai, — 
tad išgerkime pirmiausia už misterio Vordo sveikatą! 

Teko susidaužti ir ištuštinti taurę policijos departamento 
direktoriaus garbei. 

— Na, o dabar pasakokite... — tarė Elijas Smitas. 

Tada trumpai papasakojau Morgantono merui, su kokiu tikslu 
atvykau į šią Šiaurės Karolinos apygardą. Priminiau įvykius, kurie nese- 
niai visus sujaudino. Atkreipiau jo dėmesį — ir jis sutiko su manimi - į 
tai, kaip svarbu nuraminti apygardos žmones arba bent jau įspėti juos. 
Pareiškiau, kad valdžia visai teisėtai sunerimusi dėl tokios padėties ir 
pagal galimybes nori imtis visų būtinų priemonių. Pagaliau pridūriau, 
kad mano viršininkas įgaliojo mane greitai ir kruopščiai ištirti visą Šį 
reikalą, kad aš esu pasiryžęs nepaisyti jokių kliūčių ir išlaidų, nes 
ministerija imasi apmokėti visas mano ekspedicijos išlaidas. 

Kol aš kalbėjau, Elijas Smitas netarė nė žodžio, bet užtat keletą 
sykių pripylė abi taures. Sėdėjo ir leido dūmų kamuolius, — mačiau, 
kad jis manęs klausosi su didžiausia atida. Retkarčiais jo skruostai 
parausdavo, po tankiais antakiais švytėjo akys. Be abejo, Morgantono 
merą stipriai sujaudino tai, kas vyko Greit Eiryje, — jis ne mažiau negu 
aš troško rasti tų reiškinių priežastį. 

Kai baigiau savo pranešimą, Elijas Smitas ilgokai žiūrėjo man į akis. 

— Taigi, — tarė jis, — ten, Vašingtone, nori žinoti, kas slypi ar 
slepiasi to Greit Eirio gelmėse?.. 

— Taip, misteri Smitai... 

— Ir jūs norite žinoti?.. 

— Savaime aišku!.. 

— To paties trokštu ir aš, misteri Strokai! 

“Na, jeigu Morgantono mero protas toks pat smalsus kaip ir mano, 

tai iš mudviejų bus puiki pora!' — pagalvojau sau vienas. 

— Suprantate, - pridūrė jis, kratydamas pelenus iš pypkės, — aš esu 
žemvaldys ir todėl negaliu nesidomėti, kas vyksta Greit Eiryje, be 
to, kaip meras, aš, be abejo, privalau rūpintis man patikėtos apygardos 
gyventojų saugumu. 

— Tai jūs, misteri Smitai, turite dvigubą pagrindą stengtis 
išsiaiškinti priežastį reiškinių, kurie gali sudrumsti viso krašto 
ramybę!.. Nėra abejonės, jie turi jums atrodyti nepaaiškinami, o 
svarbiausia, pavojingi vietos gyventojams... 

— Pirmiausia nepaaiškinami, misteri Strokai, kadangi man kažkaip 
sunku patikėti, kad Greit Eirio viršūnėje būtų krateris. Juk Aleganų 
kalnai niekur nepasižymi vulkanine veikla. Niekur - nei Kemberlendo 
tarpekliuose, nei Mėlynųjų kalnų slėniuose — nėra jokių pelenų, šlako, 
lavos ir kitų ugnikalnių išsiveržimo pėdsakų. Nemanau, kad 
Morgantono apygardai grėstų šio pobūdžio pavojus. 

— Jūs taip manote, misteri Smitai?.. 

— Taip, tokia mano nuomonė. 

— O ką pasakysite apie tuos požeminius smūgius, kuriuos Žmonės 
jautė kalnų apylinkėse? 

— Apie tuos smūgius ... apie tuos smūgius ... — pakartojo misteris 
Smitas linguodamas galvą. — Ar iš tikrųjų jie buvo, tie požeminiai 
smūgiai?.. Kai virš kalno pasirodė stipri ugnis, aš kaip tik buvau savo 
Vildono fermoje, mažiau kaip mylia nuo Greit Eirio, ir nors ore sklido 
kažkoks dundesys, nepajutau jokių požeminių smūgių — nei paviršinių, 
nei giluminių. 

— Tačiau sprendžiant iš pranešimų, kuriuos gavo misteris Vordas... 

— Tuos pranešimus rašė pagauti panikos žmonės! — pareiškė meras. 
— Siaip ar taip, bet aš savo pranešime nieko nekalbėjau apie 
požeminius smūgius. 

— Tai reikia turėti galvoje... Na, o liepsna, kuri švietė tarp uolų?.. 

— O liepsna, misteri Strokai, visai kitas dalykas!.. Aš mačiau ją, 
mačiau savo akimis, net gerokai nutolę debesys paraudo nuo tos 
liepsnos. Be visa to, iš viršūnės sklido dundesys ir šnypštimas, panašus 
į išleidžiamo 1š katilo garo švilpesį... 

— Jūs pats girdėjote tą švilpesį? 

— Pats... Buvau visiškai apkurtintas! 

— O ar nepasirodė jums, misteri Smitai, kad aidint tam triukšmui 
girdite stiprius garsus, kuriuos tarsi skleidė milžiniški sparnai? 

— Kaip tik taip, misteri Strokai. Tačiau koks gigantiškas paukštis 
galėjo pakilti virš kalno, kai išnyko paskutinieji liepsnos liežuviai?.. 

Ir kokius jis galėjo turėti sparnus?.. Aš jau pradėjau galvoti, kad tai 
mano vaizduotės vaisius!.. Greit Eiris — oro pabaisų lizdas!.. Bet juk 
jau senų seniausiai būtume pastebėję, kaip jie sklando virš savo 
milžiniško uolų lizdo! Iš tikrųjų už viso to glūdi paslaptis, į kurią iki 
šiol niekam nepavyko įsiskverbti! 

— Mes įsiskverbsime, misteri Smitai, jeigu neatsisakysite man padėti. 

— Iš visos širdies padėsiu, misteri Strokai, juolab kad reikia 
nuraminti apygardos gyventojus. 

— Tai rytoj ir 1msimės šio reikalo! 

— Gerai, rytoj. 

Po šių žodžių mudu išsiskyrėme. 

Aš grįžau į viešbutį ir įsikūriau jame taip, kad galėčiau praleisti 
Morgantone tiek dienų, kiek reikės, kol ištirsiu minėtus reiškinius. 

Nedelsiau parašyti misteriui Vordui. Pranešiau jam, kad atvykau į 
Morgantoną, ir papasakojau pirmojo susitikimo su šios gyvenvietės 
meru rezultatus, parašiau apie mudviejų susitarimą imtis visų būtinų 
priemonių, kad pačiu trumpiausiu laiku įvykdyčiau užduotį iki galo. 
Pažadėjau pranešti apie visus mūsų veiksmus — paštu arba telegrafu, 
kad jis gerai įsivaizduotų, kokia susiklostė padėtis šioje Siaurės 
Karolinos dalyje. 

Vakare aš dar sykį pasimačiau su misteriu Smitu; mudu nutarėme 
iškeliauti auštant. Stai kokį planą numatėme. 

Mus lydės du patyrę palydovai, jau ne vieną kartą pabuvoję 
daugelyje Mėlynųjų kalnų viršūnių. Tiesa, jie niekada nebandė kopti 
į Greit Eirį, žinodami, kad kelią užstoja neprieinamos uolos; be to, 
iki pastarųjų įvykių Greit Eirio viršūnė netraukė turistų akies. Mudu 
galėjome visiškai pasikliauti tais palydovais, kuriuos misteris Smitas 
asmeniškai pažinojo: tai buvo narsūs, stiprūs ir ištikimi vyrai. Jie 
niekada nepasitrauks ir nesudrebės prieš kliūtis; mes irgi tvirtai 
nutarėme neatsilikti nuo jų. 

Be to, misteris Smitas išreiškė įsitikinimą, kad dabar, galimas 
daiktas, mums bus lengva prasibrauti į Greit Eirio kraterį. 

— Kodėl? — paklausiau jo. 

— Todėl, kad prieš keletą savaičių nuo kalno viršūnės nusirito 
didžiulė uola ir ten galėjo susidaryti spraga. 

— Tai būtų tiesiog nuostabu, misteri Smitai! 

— Mes tai patikrinsime, misteri Strokai, ir ne vėliau kaip rytoj. 

— Taigi, iki rytojaus! 

Trečiasis skyrius 
Greit Eiris 


Kitą dieną, kai tik prašvito, mes su Eliju Smitu išvažiavome iš 
Morgantono keliu, kuris vingiuoja palei kairįjį Saravbos krantą ir veda 
į Plezent Gardeno kaimą. 

Su mumis keliavo abu palydovai - trisdešimtmetis Haris Hornas 
1 Džeimsas Brukas, turėjęs dvidešimt penkerius metus. Abu buvo 
vietiniai gyventojai ir lydėdavo turistus, pageidaujančius apžiūrėti 
vaizdingiausias Mėlynųjų ir Kemberlendo kalnų vietas. Bebaimiai 
alpinistai, stiprūs, vikrūs ir patyrę, jie puikiai žinojo šią apygardos dalį 
iki pat kalnų papėdės. 

Vežimas, pakinkytas dviem stipriais arkliais, turėjo mus nuvežti 
prie vakarinės valstijos sienos. Maisto pasiėmėme tik dviems trims 
dienoms, nes manėme, kad mūsų kelionė ilgiau neužsitęs. Pasirūpinti 
maisto produktais patikėjome misteriui Smitui; meras pasiėmė mėsos 
konservų, veršienos, keptą stirnos kumpį, elio statinaitę, keletą butelių 
viskio ir brendžio ir pakankamai duonos. Šviežio vandens buvo iki 
soties kalnų upokšniuose: juk šiuo metų laiku dažnai užeina liūtys. 

Savaime suprantama, Morgantono meras, aistringas medžiotojas, 
paėmė šautuvą ir šunį Niską, kuris bėgo ir šokinėjo šalia vežimo. 
Niskas vaikys laukinius paukščius miške ir slėniuose, bet kai pradėsime 
kilti į kalną, jis pasiliks su vežėjų Vildono fermoje: negalėjome 
pasiimti su savimi šuns į Greit Eirį, nes ten reikės keltis per tarpeklius, 
ropštis per uolas. 

Oras buvo giedras, bet dar gerokai vėsus, — šioje Amerikos dalyje 
balandžio pabaiga kai kada nelabai lepina. Iš Atlanto vandenyno 
platybių pūtė šaltokas vėjas, tai stiprėdamas, tai silpnėdamas greitai 
ginė debesis, pro kuriuos skverbėsi apšviečiančios visą lygumą saulės 
spinduliai. 

Baigiantis pirmajai dienai, mes pasiekėme Plezent Gardeną, kur 

planavome nakvoti pas vietos merą, artimą misterio Smito bičiulį. Aš 
džiaugiausi, kad turiu galimybę arčiau susipažinti su visa apygarda, 
kur laukus keičia pelkės, o pelkes - kiparisų miškai. Gana prastas 
kelias kerta tuos miškus arba bėga pamiškėmis, nesudarydamas 
nereikalingų vingių ir posūkių. Pelkėtose vietose auga puikūs kiparisai 
- aukšti ir tiesūs kamienai, truputį storėjantys į apačią, prie žemės 
apaugę nedidelėmis atsikišusiomis ataugomis, iš kurių vietos 
gyventojai daro avilius. Vėjelis, šnarėdamas jų šviesiai žalioje lapijoje, 
taršė ilgas pilkas sruogas, vadinamąsias “ispaniškąsias barzdas“, 
kybančias nuo žemųjų šakų iki žemės. 

Siuose miškuose veisiasi daug žvėrių. Prieš mūsų vežimą ne sykį 
prabėgo starai ir lauko pelės, skraidė ryškios, kurtinančiai rėkaujančios 
papūgos; greitai šuoliuodami gelbėjosi oposumai, nešdami savo 
jauniklius papilvių maišeliuose; skraidė miriadai paukščių, 
besislepiančių latanijų ir bananų lapijoje, rododendronų sąžalynuose, 
vietomis taip įsikerojusių, kad niekaip negalėjai pro juos prasibrauti. 

Vakare atvykę į Plezent Gardeną, mes patogiai įsitaisėme nakvoti. 
Rytmetį ruošėmės vykti į Vildono fermą, įsikūrusią kalnų papėdėje. 

Plezent Gardenas — nedidelė gyvenvietė. Mus nuoširdžiai priėmė 
meras ir dosniai pavaišino. Linksmai pavakarieniavome jo gražiame 
namelyje, prisiglaudusiame po aukštais bukais. Be abejo, pokalbis 
užsimezgė apie būsimą mėginimą ištirti Greit Eirio gelmes. 

— Jūs elgiatės teisingai, — pareiškė mūsų šeimininkas. — Kol kaimo 
gyventojai nesužinos, kas ten iš tikrųjų vyksta, kas ten glūdi, neturės 
tikros ramybės. 

— Bet juk nuo to laiko, kai virš Greit Eirio pasirodė ugnis, neatsitiko 
nieko nauja? — paklausiau. 

— Nieko, misteri Strokai. Iš Plezent Gardeno gerai matosi viršutiniai 
kalno kontūrai iki pat Blek Doumo, kuris kyla virš jų. Mes daugiau 
nebegirdėjome jokio įtartino triukšmo, nebematėme nė menkiausios 
ugnelės. Jeigu ant Greit Eirio apsigyveno legionas velnių, tai, matyt, 
jie užbaigė savo velniškąjį šokį ir išvyko į kokią nors kitą irštvą 
Aleganų kalnuose!.. 

— Velnių legionas! — sušuko misteris Smitas. — Na, ką gi! Tikiuosi, 
kad sprukdami jie paliko bent jau šiokius tokius pėdsakus — uodegos 
galą ar nulūžusį ragą... Pažiūrėsime! 

„ Auštant kitai dienai, tai buvo balandžio dvidešimt devintoji, mūsų 
Jau laukė vežimas. Mudu su misteriu Smitu užėmėme savo vietas. 

ežėjas paragino arklius, ir jie pasileido risčia. Taigi ėjo antroji mūsų 
kelionės diena. Vakarop mes turėjome pasiekti Vildono fermą prie 

pirmųjų Mėlynųjų kalnų atšakų. 

Kraštovaizdis nepasikeitė. Vis taip pat kaitaliojosi miškai ir pelkės, 
nors pastarųjų pasitaikė vis rečiau, nes, artėjant prie kalnų grandinės, 
vietovės, savaime aišku, aukštėjo. Vis rečiau matėme žmonių. Tik 
kartkartėmis pakeliui pasitaikė kaimeliai, pasimetę vešlioje bukų 
lapijoje, taip pat viena kita ferma, kurių laukus drėkino upokšniai, 
sruvenantys kalnų šlaitais, — gausybė Saravbos intakų. 

Gyvūnai ir augalai tokie pat, kaip ir vakar dieną; apskritai aplinkui 
ganėtinai laukinių paukščių, tik norėk ir medžiok. 

— Tiesą sakant, noriu čiupt šautuvą ir sušvilpti Niskui! — kalbėjo 
misteris Smitas. — Pirmą sykį važiuoju šiomis vietomis ir nešaudau į 
kurapkas ir zuikius! Tie šaunuoliai žvėreliai greit visai manęs nepažins! 
Tiesa, mes kol kas dar turime maisto, be to, sukame galvas visai dėl 
ko kita ... medžiojame paslaptis... 

— Kad tik nesugrįžtume nieko nepešę! — pridūriau. 

Visą rytmetį važiavome per bekraštę lygumą, kurioje tik vienur 
kitur augo kiparisų ir latanijų giraitės. Kiek aprėpė akys, dunksojo 
daugybė nerūpestingai išsimėčiusių kalvelių, kur lakstė smulkių 
graužikų būriai. Čia veisėsi tūkstančiai voveraičių iš tos atmainos, 
kurią Amerikoje paprasti žmonės vadina “stepių šuneliais“. Tai visiškai 
nereiškia, kad jos panašios į kokios nors veislės šunis, ne, jas pavadino 
šitaip todėl, kad kiauksi lyg šunyčiai. Iš tikrųjų, kol mes važiavome 
risčia per lygumą, teko tiesiog užsikimšti ausis! 

Jungtinėse Valstijose dažnokai galima pamatyti kolonijų, kuriose 
gausiai veisiasi graužikai. Pavyzdžiui, gamtininkai užsimena apie 
“Sunų miestą": šioje vaizdingo pavadinimo kolonijoje susibūrė daugiau 
kaip milijonas keturkojų gyventojų. 

“Stepių šuneliai" minta šaknimis, žolėmis, taip pat Žiogais, kuriais 
itin mėgsta smaguriauti; apskritai šie žvėreliai nepavojingi, nors spiegia 
taip, kad gali apkursti. 

Diena buvo tokia pat saulėta ir smagi kaip ir vakarykštė, tik vėjelis 
šiek tiek vėsesnis. Nereikia manyti, kad abiejose Karolinose palyginti 
karštas klimatas. Sioje platumoje (trisdešimt penki laipsniai) žiemos 
dažnai būna itin šaltos. Daug rūšių medžių žūsta nuo šalčių, o Saravbos 
vaga neretai pasidengia ledu. 

Po vidurdienio, viso labo šešios mylios nuo mūsų, prieš akis ėmė 
plačiai driektis Mėlynųjų kalnų grandinė. Jų kontūrai ryškiai rėžėsi 
šviesaus dangaus fone, kur plaukiojo lengvi debesėliai. Kalnų papėdėje 
augo vešlus spygliuočių miškas; atskiri medžiai buvo užkopę II 
aukščiau — ant tamsių keistos formos uolų. Virš visko dunksojo 

neįprastos viršūnės; dešinėje kilo Blek Doumo kalnas (jo aukštis 2044 
metrai — aut.), kurio milžiniškas kupolas spindėjo saulės spinduliuose. 
— Ar esate kada nors įkopęs į šį kalną, misteri Smitai? — paklausiau. 

— Ne, - atsakė jis, — kalbama, kad į Blek Doumą įkopti ganėtinai 
sunku. Beje, kai kurie turistai buvojo jo viršūnėje ir pasakojo, jog iš 
jo neįmanoma įžiūrėti ką nors Greit Eirio krateryje. 

— Teisingai, — pareiškė palydovas Haris Hornas, — aš pats tuo 
įsitikinau. 

— Galimas daiktas, oras buvo netinkamas... — pasakiau. 

— Atvirkščiai, oras buvo labai puikus, misteri Strokai, bet Greit 
Eirio kraterio kraštai tokie aukšti, kad uždengia visą įdubimą. 

— Na, ką gi, - prašneko Smitas, —- neatsisakysiu pirmasis užkopti 
ten, kur dar nežengė žmogaus koja! 

Siaip ar taip, tą dieną Greit Eiris atrodė visiškai ramus, iš ten 
nesiveržė nei garai, nei liepsnos. 

Apie penktą valandą mūsų vežimas sustojo Vildono fermoje, kurios 
darbuotojai išėjo pasitikti savo šeimininko. Cia mes turėjome praleisti 
paskutinę naktį. 

Fermeriai bemat iškinkė arklius ir nuvedė į arklidę, kur jų laukė 
sotus ėdesys, o vežimą įtraukė į daržinę. Vežėjas čia turėjo laukti mūsų 
sugrįžtant. Misteris Smitas neabejojo, kad kai grįšime į Morgantoną, 
mūsų misija visų pasitenkinimui bus visiškai atlikta. 

Vildono fermeriai mus užtikrino, kad pastaruoju metu Greit Eiryje 
neatsitiko nieko įdomaus. 

Mes pavakarieniavome prie vieno stalo su fermos darbuotojais, o 
paskui ramių ramiausiai miegojome visą naktį. 

Auštant kitai dienai turėjome pradėti kopti į kalnus. Greit Eirio 
aukštis neviršija tūkstančio aštuonių šimtų pėdų — ne toks jau didelis 
aukštis, galima sakyti, vidutinis Aleganų kalnuose. Todėl tikėjomės, 
kad pernelyg nenuvargsime. Per keletą valandų galėsime pasiekti patį 
aukščiausią tašką. Tiesa, kelyje gali pasitaikyti sunkumų: reikės 
kepurnėtis per prarajas, apeiti kliūtis, lipti stačiais ir pavojingais takais. 
Tai ir buvo svarbiausia kelionės rizika, kurios nemanėme vengti. 
Skaitytojas žino, kad palydovai mums nieko negalėjo padėti. Mane 
labiausiai neramino šiose vietovėse sklandęs gandas, kad neįmanoma 
pasiekti Greit Eirio viršūnės. Bet tai nebuvo patikrintas faktas, todėl 
liko viltis, kad, nuvirtus luitui, kur nors uolų sienoje galėjo atsiverti 
išlauža. 

— Pagaliau pradedame kopti, — tarė misteris Smitas, užsidegdamas 
pirmąją pypkę iš tų dvidešimties, kurias surūkydavo per dieną, - ir, 

201 


atrodo, neblogai pradedame! O kiek kopimas atims laiko, tiesą sakant, 
neturiu supratimo... 

— Bet juk esame tvirtai nutarę užduotį įvykdyti iki galo, misteri 
Smitai? — paklausiau. 

— Zinoma, misteri Strokai! 

— Mano viršininkas pavedė man išplėšti iš to kipšo Greit Eirio jo 
paslaptis... 

— Mes jas išplėšime per jėgą, jeigu jis nepanorės jų savanoriškai 
atskleisti, — atsiliepė misteris Smitas, mostu kviesdamas paliudyti 
dangų, — išplėšime, net jeigu mums reikės nusileisti į pačias kalno 
gelmes! 

— Galbūt mūsų ekspedicija užsitęs ilgiau nei vieną dieną, — 
pridūriau, — neblogai būtų apsirūpinti kuo nors valgomu. 

— Nesirūpinkite, misteri Strokai; mūsų palydovai savo medžiotojų 
krepšiuose turi maisto atsargų dviems dienoms, taigi einame ne 
tuščiomis rankomis. Be to, nors aš ir palikau fermoje šaunuolį Niską, 
bet dėl visa ko pasiėmiau šautuvą. Miškuose ir tarpekliuose tarp kalnų 
atšakų, esu tikras, aibė laukinių paukščių. Tereikia tik užkurti laužą 
ir pasikepti paukštienos. Jeigu ten viršuje dar niekas neuždegė laužo 
be mūsų... 

— Laužo, misteri Smitai? 

— O kodėl gi ne, misteri Strokai? Prisiminkite tą puikią ugnį, 
sakyčiau, nuostabią ugnį, kuri taip išgąsdino fermerius!.. 

Kas žino, ar užgeso ten židinys ir ar po pelenais nežėruoja dar 
liepsnelė? Jeigu tarpeklyje yra krateris, vadinasi, yra ir ugnikalnis, o 
argi būna, kad ugnikalnis galutinai užgestų ir jame neliktų nė 
menkiausios rusenančios liepsnelės?.. Tiesa, prastas tas ugnikalnis, 
kuriame nerusentų ugnelė ir negalėtume išsivirti kiaušinių ar pasikepti 
bulvių! Na, gerai, pagyvensime, pamatysime! Kai dėl manęs, tai, 
prisipažįstu, neturėjau šiuo reikalu jokios svaresnės nuomonės. Gavau 
įsakymą įsiskverbti į Greit Eirio paslaptį. Jeigu krateris neslepia jokio 
didesnio pavojaus, na ką gi! Tada visi tai sužinos, 0 vietos gyventojai 
nusiramins. Tačiau giliai širdyje — argi tai nenatūralu žmogui, kurį 
valdo smalsumo demonas? — būčiau apsidžiaugęs, jeigu Greit Eirio 
viršūnė pasirodytų esanti neįprastų reiškinių centras, kurių priežastį 
atskleisčiau būtent aš! Stai tada tikrai būčiau patenkintas! Kaip mane 
išgarsintų ši kelionė! 

Kopti į kalną pradėjome tokia tvarka: priekyje žengė abu 
palydovai, jie rinkosi kelią, už jų — Elijas Smitas ir aš, tai šalia vienas 
kito, tai vienas po kito, — žiūrint, koks buvo tako platumas. 

Iš pradžių Haris Hornas ir Džeimsas Brukas vedė mudu siauru 
nuožulniu tarpekliu. Iš abiejų pusių kilo gana statūs šlaitai, apaugę 
susipynusiais, nepraeinamais krūmokšniais; matėme jų vaisius, 
panašius į kankorėžius, tamsią lapiją; čia pat siūravo didžiuliai 
paparčiai, laukiniai serbentai... 

Tuos sąžalynus gyvino daugybė čiulbančių paukščių. Patys 
triukšmingiausi —- papūgos, čiauškančios be perstojo, skrodžiančios orą 
skvarbiais riksmais. Dėl jų beveik negirdėjau, kaip krūmuose šmižinėjo 
voverės, nors tie žvėreliai čia veisėsi kaip niekas kitas. 

Kalnų upokšnis, tekėjęs mūsų einamu tarpekliu, kaprizingai 
vingiavo, leisdamasis nuo viršūnės. Lietingais mėnesiais arba po 
kokios stiprios audros upokšnis veikiausiai virsdavo putojančiu 
kriokliu. Matyt, jį maitino tik lietus ir sniegas; dabar jis buvo beveik 
išdžiūvęs, ir tai aiškiai rodė, kad jo ištakos buvo ne Greit Eirio 
viršūnėje, nes priešingu atveju vanduo klioktų be perstojo. 

Po pusvalandžio ėjimo šlaitas pasidarė toks status, jog teko sukti 
tai į dešinę, tai į kairę ir ilginti kelionę daugybe lankstų. Toliau kopti 
tarpekliu darėsi bemaž neįmanoma. Ne sykį prisiėjo stvertis už žolės, 
šliaužti keliais, — tokiomis sąlygomis buvo sunku tikėtis suspėti 
pasiekti viršūnę iki saulėtekio. 

— Garbės žodis! - suriko misteris Smitas, sunkiai atsidusdamas. — 
Dabar suprantu, kodėl nė vienas turistas neįkopė į Greit Eirį!.. 

— Taip, — atsakiau, — rūpesčių bus per akis, o ką laimėsime, dar 
nežinia! Jeigu neturėtume ypatingų priežasčių nieko nepaisant žengti 
iki galo, tai... 

— Teisingai, — sutiko Haris Hornas. — Mudu su bičiuliu keletą kartų 
buvome įkopę į Blek Doumo viršūnę, tačiau nesusidūrėme su tokiais 
sunkumais kaip čia. 

— Tie sunkumai gali virsti neįveikiamomis kliūtimis, — pridūrė 
Džeimsas Brukas. 

Dabar turėjome nuspręsti, iš kurios pusės mėginsime apeiti kalną. 
Dešinėje ir kairėje driekėsi vešlūs krūmai ir gausybė medžių. Žinoma, 
geriausia paieškoti ne tokio stataus šlaito. Jeigu aplenktume pamiškę, 
galbūt lengviau būtų ropštis miškingais skardžiais? Siaip ar taip, 
neverta aklai kabarotis. Be to, nereikėjo pamiršti, kad Mėlynųjų kalnų 
abi šlaitai neprieinami, nes kyla apie penkiasdešimties laipsnių 

ampu. 

Taigi protingiausia buvo pasikliauti mūsų palydovų patirtimi, ypač 
Džeimso Bruko nuojauta. Šis šaunus vyrukas nenusileido vikrumu 
beždžionei, o sumanumu — Pirėnų kalnų ožkai. Gaila, bet mudu su 

Eliju Smitu ne visada galėjome ryžtis prasmukti ten, kur praeidavo 
narsusis palydovas. 

Beje, tikėjausi nuo jo labai neatsilikti, nes įpratau kopti ir mėgstu 
fizines pratybas. Ryžtingai nutariau, kad praeisiu visur, kur praženęs 
Džeimsas Brukas, nors ir prisieitų kelis sykius bandyti. Kitaip reikalai 
klojosi su Morgantono meru - jis buvo vyresnis, ne toks ištvermingas, 
ne taip pasitikėjo savimi. Iki šiol jis iš visų jėgų stengėsi neatsilikti, 
nors retsykiais imdavo šnopuoti lyg ruonis, o man tekdavo palaukti ir 
leisti atsikvėpti. 

Trumpai sakant, įsitikinome, kad pasiekti Greit Eirio viršūnę reikės 
daugiau laiko negu tikėjomis. Mes planavome pasiekti viršūnės uolas 
apie vienuoliktą valandą, tačiau dabar aiškėjo, jog net vidurdienį bus 
likę dar keli šimtai pėdų. 

Apie dešimtą valandą po daugybės mėginimų rasti patogesnį kelią, 
po galybės apėjimų ir posūkių vienas iš palydovų davė ženklą sustoti. 
Mes pasiekėme viršutinę miškingosios juostos ribą, ir medžiai, kurie 
čia augo rečiau, dabar nebeuždengė pirmosios uolų sienos, supančios 
Greit Eirį. 

— Fu! - atsikvėpė misteris Smitas, prisiglaudęs prie storo latanijos 
kamieno. — Tiesą sakant, neprieštaraučiau stabtelėti pusvalandžiui, 
pailsėtume ir net užkąstume. 

— Bet ne ilgiau kaip valandą, — atsakiau. 

— Taip, mūsų kojos ir plaučiai gerokai pasidarbavo, dabar eilė — 
skrandžiui! 

Visi mielai sutikome: reikėjo atgauti prarastas jėgas. Uolų siena, 
per kurią reikėjo prasibrauti į Greit Eirį, nežadėjo nieko paguodžiamo. 
Virš mūsų kilo vienas iš tų plikų šlaitų, kuriuos gyventojai vadina 
“plikėmis". Tarp statmenų uolų nesimatė jokio takelio. Mūsų palydovai 
susimąstė. 

— Bus nelengva įkopti, — tarė Haris Hornas savo bičiuliui. 

— Jeigu apskritai įmanoma, — atsakė Džeimsas Brukas. 

Tokie svarstymai sukėlė man rimtą nerimą. Jeigu reikės grįžti 
neįkopus į Greit Eirį, vadinasi, mano misija baigsis visiška nesėkme, 
jau nekalbant, kad negalėsiu patenkinti savo smalsumo, kad man 
tiesiog bus gėda pasirodyti misteriui Vordui akyse! 

Atsisegę medžiotojų krepšius, mes pasistiprinome šalta mėsa su 
duona ir truputį patuštinome gertuves. Baigęs pusryčius, užtrukusius 
ne ilgiau pusvalandžio, misteris Smitas pakilo pasirengęs tęsti kelionę. 

Džeimsas Brukas nužingsniavo pirmas, mes pasekėme paskui jį, 
stengdamiesi neatsilikti. 

Ropštėmės labai lėtai. Mūsų palydovai neslėpė, kad į šį žygį žiūri 
skeptiškai; Haris Hornas patraukė pirmyn, ieškodamas geriausios 
krypties. 

Jis dingo mums iš akių apie dvidešimt minučių. Sugrįžęs parodė į 
šiaurės vakarus, ir mes žengėme toliau. Toje pusėje už trijų ar keturių 
mylių kilo Blek Doumas. Įkopti į jo viršūnę, kaip jau esu sakęs, nebuvo 
prasmės, nes iš ten ką nors įžiūrėti Greit Eiro kateryje negalėjai net 
per stipriausius žiūronus. 

Slinkome sunkiai: lėtai ropštėmės slidžiais skardžiais, retai kur 
apaugusiais žolėmis ir krūmokšniais. 

Gal dviejų šimtų pėdų aukštyje mūsų palydovas sustojo priešais 
gilų įdubimą: dirva čia buvo išrausta, aplinkui mėtėsi išrautos šaknys, 
nulaužtos šakos, suskaldyti akmenys, tarsi šiuo šlaitu būtų nusiritusi 
lavina. 

— Matyt, kaip tik čia ritosi toji milžiniška uola, nuvirtusi nuo Greit 
Eirio, — tarė Džeimsas Brukas. 

— Nėra abejonių, — atsakė misteris Smitas, — ir aš manau, kad 
geriausia eiti pėdsakais, kuriuos ji krisdama paliko. 

Mes pasirinkome tą kelią ir padarėme teisingai. Dabar kojos rėmėsi 
į uolos išmuštus nelygumus. Pasidarė lengviau kopti. Slinkome bemaž 
tiesiai aukštyn ir apie pusę dvyliktos pasiekėme viršutinę “plikės" ribą. 

Viso labo už šimto žingsnių nuo mūsų, bet rasi šimto pėdų aukštyje 
stūksojo uolos, sudariusios akmeninę Greit Eirio sieną. 

Iš šios pusės tos sienos kontūrai atrodė gana stebėtinai: kai kurios 
uolos panėšėjo į smailes, kitos — į aštrius laivų špilius; keistas vienos 
uolos siluetas priminė milžinišką erelį, pasiruošusį skristi į dangaus 
erdves. Buvo aišku - kad ir ką besakytum, iš rytų pusės ši siena neper- 
žengiama. 

— Truputį atsipūskime, — pasiūlė misteris Smitas, — o paskui 
pažiūrėsime, ar negalime apeiti tą Greit Eirį. 

— Šiaip ar taip begalvotume, — tarė Haris Hornas, - griūtis, matyt, 
įvyko čia, bet keista, kad sienoje nematyti jokios spragos... 

Jis buvo teisus; ir vis dėlto uola, nėra abejonių, nuriedėjo iš šios 
pusės. 

Pailsėję dešimt minučių, palydovai vėl atsistojo. Kartu su jais 
pakilę kreivu, gana slidžiu taku, mes pasiekėme plato kraštą. Dabar 
liko tik nusikabaroti iki uolų, kurios apie penkiasdešimt pėdų aukštyje 
buvo išsikišusios ir tarsi priminė pintinės šoną. Tačiau net ir susikalę 
Ilgas kopėčias nebūtumę galėję pasiekti viršutinių uolų. 

Neslėpsiu, Greit Eiris mano akyse virto kažkokiu fantastišku 

objektu. Būčiau nenustebęs sužinojęs, kad jį pavydžiai saugo drakonai, 
chimeros ir kitos mistinės pabaisos! 

Bet, nieko nepaisydami, mes ir toliau slinkome palei uolų sieną, 
taip panašią į taisyklingą gynybinį pylimą, jog ji atrodė esanti žmogaus 
rankų tvarinys, o ne gamtos žaismas. Ir toje ištisinėje sienoje — niekur 
nė menkiausio plyšio, per kurį būtų galima pralįsti į aną pusę. Sienos 
aukštis apie šimtą pėdų, — perkopti per ją neįmanoma. 

Kol apėjome visą sieną, sugaišome beveik pusantros valandos ir 
grįžome ten, kur buvome sustoję pailsėti. 

Negalėjau nuslėpti savo apmaudo, misteris Smitas, matyt, irgi buvo 
nusivylęs ne mažiau už mane. 

— Simtas velnių! — suriko jis. — Vadinasi, mes taip ir nesužinosime, 
kas ten to prakeikto Eirio viduje ir ar ten tikrai yra ugnikalnio krateris... 

— Yra ar nėra ten krateris, — tariau, — bet iš ten nesklinda joks 
įtartinas triukšmas, nesirodo nei dūmai, nei liepsnos, nieko, kas rodytų 
artėjantį išsiveržimą! 

Iš tikrųjų ir šioje uolų pusėje, ir už jų tvyrojo ramybė. Virš kalno 
nekilo tamsūs garai. Nieko ap į pašvaistę danguje, kuriuo plaukė 
rytų vėjo genami debesys. Žemė irgi buvo tokia pat rami, kaip ir oras. 
Negirdėjome požeminio dundesio, nejutome po kojomis jokio 
virpėjimo. Viešpatavo gili tyla, kokia būna dideliame aukštyje. 

Sprendžiant iš laiko, kurio mums prireikė apeiti Greit Eirį, jis turėjo 
aplinkui tūkstantį du šimtus arba tūkstantį penkis šimtus pėdų; be to, 
reikia turėti galvoje, kad siauro plato pakraščiu negalėjome sparčiai 
eiti. Kai dėl kraterio ploto, tai kaip jį apskaičiuoti, jeigu nežinome, 
kokio storio uolų siena jį supa? 

Savaime aišku, aplinkui visur buvo tuščių tuščiausia — nė vienos 
gyvos būtybės, išskyrus keletą stambių plėšriųjų paukščių, sklandančių 
virš “Erelio lizdo". 

Buvo jau trys valandos, ir misteris Smitas apmaudžiai šūktelėjo: 

— Net jeigu čia trypsime iki vakaro, daugiau nieko nesužinosime! 
Reikia grįžti, misteri Strokai, jeigu norime su šviesa grįžti į Plezent 
Gardeną. 

Kadangi aš nieko neatsakiau ir nepajudėjau iš vietos, jis priėjo prie 
manęs: 

— Ko gi jūs tylite, misteri Strokai? Ar negirdėjote, ką sakiau? 

Tiesą sakant, man buvo sunku prisiversti grįžti atgal neįvykdžius 
pavestos užduoties. Mane spyrė nenugalimas noras pasiekti tikslą, 0 
nepatenkintas smalsumas dar padvigubėjo. 

Bet ką reikėjo daryti? Ar mano jėgoms pramušti šią storą sieną, 

užsiropšti ant tų aukštų uolų?.. 

Teko nusileisti aplinkybėms; metęs paskutinį žvilgsnį į Greit Eirį, 
pasukau paskui savo palydovus, kurie jau pradėjo leistis žemyn. 

Nusileidome be didesnių bėdų, todėl nelabai ir pavargome. Dar 
nebuvo nė penkių valandų vakaro, kai aplenkėme paskutinius gilius 
skardžius ir grįžome į Vildono fermą, kur mūsų laukė vėsūs gėrimai 
ir soti vakarienė. 

— Tai jums nepavyko pasiekti kraterio? — paklausė fermeris. 

— Ne, - atsakė misteris Smitas, — po teisybei, pradedu galvoti, kad 
Greit Eirio paslaptis egzistuoja tiktai mūsų garbingų piliečių 
vaizduotėje! 

Puse devynių vakaro mūsų vežimas sustojo Plezent Gardene 
priešais mero namus, kur ruošėmės pernakvoti. 

Aš ilgai negalėjau užmigti ir vis galvojau, ar nepasilikti čia man 
keletui dienų, nepamėginti vėl organizuoti žygio į tą kalną? 

Bet ar galėjau tikėtis, kad žygis bus sėkmingesnis už pirmąjį? 

Protingiausia buvo grįžti į Vašingtoną ir pasitarti su misteriu Vordu. 
Todėl kitą dieną vakare atvažiavęs į Morgantoną, sumokėjau 
palydovams, atsisveikinau su misteriu Smitu ir išlėkiau į geležinkelio 
stotį, iš kur važiavo greitasis traukinys į Rolį. 


Ketvirtasis skyrius 
Automobilių klubo lenktynės 


Ar kada nors pasitaikys proga atskleisti Greit Eirio paslaptį? Tai 
parodys ateitis. Bet ar iš tikrųjų taip jau svarbu įspėti tą paslaptį? Be 
abejo, — nuo to priklausys, manding, ištisos Siaurės Karolinos 
apygardos gyventojų saugumas. 

Kad ir kaip ten būtų, po dviejų savaičių, kai grįžau į Vašingtoną, 
visų dėmesį patraukė kitas įvykis — ir visiškai kitokio pobūdžio. Tas 
įvykis liko toks pat paslaptingas, kaip ir reiškinys, neseniai taip 
išgąsdinęs Siaurės Karolinos gyventojus. 

Gegužės vidury Pensilvanijos laikraščiai savo skaitytojams pranešė 
vieną faktą, kurį savo akimis matė įvairių šios valstijos rajonų 
gyventojai. 

Jau kurį laiką keliuose, einančiuose 1š valstijos sostinės Filadelfijos, 
kai kada pasirodydavo neįprastas ekipažas, lekiantis tokiu pašėlusiu 
greičiu, kad negalėjai nei įžiūrėti, kas ten per mašina, nei nustatyti 
jos formą ir net dydį. Visi vienu metu teigė, kad tai buvo automobilis. 
Bet koks variklis jį varė? Šiuo klausimu buvo kuriamos daugiau ar 
mažiau priimtinos hipotezės, o kai žmonės duoda valią savo 
vaizduotei, tai ją sutramdyti bemaž neįmanoma. 

Tuo laikotarpiu pačių tobuliausių bet kokios sistemos automobilių 
greitis — ar jie būtų varomi garais, žibalu, spiritu, ar elektra, — neviršijo 
šimto trisdešimt kilometrų per valandą, tai yra apie trisdešimt Ijė, 
laikant, kad Ijė sudaro keturi kilometrai, arba du su trupučiu kilometrai 
per minutę, — tai maksimalus greitųjų traukinių geriausiose Amerikos 
ir Europos geležinkelių linijose greitis. 

Kai dėl mašinos, apie kurią dabar kalbame, tai ji blogiausiu atveju 
lėkė dvigubai didesniu greičiu. 

Be abejonės, toks greitis buvo ypač pavojingas tiek kitoms 
transporto priemonėms, tiek ir pėstiesiems. Toji veržliai skriejanti 

mašina artėdavo žaibo greitumu, pripildydama orą kurtinančio 
riaumojimo 1r skrodžianti jį tokia jėga, jog lūžo pakelės medžių šakos, 
baimės apimti išbėgiodavo besiganantys ganyklose gyvuliai, o 
paukščiai šaudydavo į visas puses, nešami dulkių sūkurių, sukeltų 
pašėlusiai dumiančios mašinos. 

Buvo dar viena keista aplinkybė, kuri ypač traukė laikraščių 
dėmesį: plente nelikdavo jokių provėžų, paprastai atsirandančių 
pravažiavus sunkiam ekipažui, — ryškėdavo vos matomas pėdsakas, 
tarsi ratai vos vos lietė kelio paviršių. Dulkės kildavo tik dėl neregėto 
greičio. 

“Matyt, — rašė “ Niujork herald“ laikraštis, — važiavimo greitis 
mažina svorį! 

Nenuostabu, kad Pensilvanijos įvainų apygardų gyventojai ėmė 
protestuoti. Kaip buvo galima toleruoti tokį pašėlusį lėkimą mašina, 
grėsusia sudaužyti kelyje kitus ekipažus ir suvažinėti pėsčiuosius? Bet 
kaip ją, tą mašiną, sustabdyti? Juk niekas nežinojo, kam ji priklauso, 
iš kur atsirado. Ją išvysdavo tik tą akimirką, kai mašina pralėkdavo 
galvotrūkčiais lyg artilerijos sviedinys. Pabandykite sugauti patrankos 
sviedinį tuo momentu, kai jis išlekia iš pabūklo vamzdžio! 

Kartoju, nebuvo jokių požymių, kurie atskleistų šios mašinos 
variklio sistemą. Visi matė tik vieną dalyką: variklis neišskyrė nei 
dūmų, nei garų, neskleidė jokio žibalo ar kito mineralinio kuro kvapo. 
Vadinasi, mašiną varė elektra, — jos akumuliatoriai, beje, nežinomo 
tipo, taip sakant, buvo sukaupę neišsenkamą energijos atsargą. 

Tačiau sujaudinta publikos vaizduotė šiame paslaptingame 
automobilyje matė kai ką visiškai antgamtiška: tai esą antgamtiškas 
vežimas, 0 valdė jį vaiduoklis, paslaptingas vairuotojas, atsiradęs iš 
pragaro, išeivis iš ano pasaulio, pabaisa, pasprukusi iš kažkokio 
pragariško Žvėryno, žodžiu, pats velnias, Belzebubas, Astarotas, kuris 
nepaisė žmonių valios ir turėjo nesuvokiamą bei neaprėpiamą šėtonišką 
jėgą! 

Tačiau net pats velnias neturėjo teisės važiuoti tokiu greičiu 
Jungtinių Valstijų keliais be specialaus leidimo, be numerio ir 
pažymėjimo. išduoto pagal visus reikalavimus! Ir žinoma, nė viena 
Municipalinė valdyba negalėjo leisti jam lėkti dviejų šimtų 
penkiasdešimt kilometrų per valandą greičiu. Taigi, paisant 
Visuomenės saugumo, reikėjo rasti būdą pažaboti šio paslaptingo 
Vairuotojo fantaziją. 

Ne tik Pensilvanija buvo jo ekscentriškų sporto pratybų arena. 
Policijos ataskaitos netrukus pranešė apie mašinos pasirodymą ir kitose 

valstijose: Kentukio — prie Frankforto, Ohajo — Kolumbo apylinkėse, 
Misūrio — netoli nuo Džefersono, Tenesio — prie Našvilio, pagaliau 
Ilinojaus - keliuose, vedančiuose į Čikagą. 

Dabar, kai visur kilo sujudimas, municipalitetams reikėjo imtis 
priemonių prieš visiems gresiantį pavojų. Be abejo, sustabdyti tokių 
greičiu skriejančią mašiną buvo neįmanoma. Pats patikimiausias būdas 
— pastatyti keliuose tvirtus barjerus, į kuriuos ji anksčiau ar vėliau 
trenksis visa jėga. 

— Gryni niekai! — sakė skeptikai. — Tas narsus vairuotojas sugebės 
apvažiuoti kliūtis... 

— O tai, žiūrėk, peršoks per tuos barjerus! — pridurdavo kiti. 

— Ojeigu tai velnias, tai jis, kaip buvęs angelas, turi turėti sparnus, 
taigi jam vieni niekai perskristi! 

Į tokius samprotavimus, savaime aišku, nevertėjo kreipti dėmesio. 
Kas be ko, jeigu tas pragaro valdovas turi du sparnus, tai kodėl jis 
taip užsispyręs važiuoja žeme, rizikuodamas užmušti praeivius, o ne 
lekioja lyg laisvas paukštis po dangaus erdves? 

Toliau taip tęstis negalėjo, ir Vašingtono policijos departamentas 
rimtai susirūpinęs nutarė baigti su tuo žmogumi, sukėlusiu tokią 
netvarką. 

Tačiau paskutinėmis gegužės mėnesio dienomis įvyko atsitikimas, 
leidęs manyti, kad Jungtinės Valstijos atsikratė “pabaisos", kuri iki 
šiol būdavo nesugaunama. Atsirado net viltis, kad tas pamišęs ir 
pavojingas automobilininkas niekada daugiau nebepasirodys ne tik 
Naujajame, bet ir Senajame Pasaulyje. 

Kaip tik tuo metu įvairūs Jungtinių Valstijų laikraščiai išspausdino 
sensacingą tokio turinio pranešimą (lengva įsivaizduoti kokiais 
komentarais jį sutiko publika). 

Automobilininkų klubas organizavo lenktynes Viskonsino 
valstijoje, kurios administracinis centras yra Madisonas. Kelias, kuriuo 
turėjo vykti lenktynės, buvo puiki dviejų šimtų mylių ilgio trasa (apie 
370 kilometrų — aut.); ji ėjo nuo Preirio, miestelio, įsikūrusio prie 
vakarinės valstijos sienos, kirto Madisoną, toliau, truputį auksčiau 
Milvokio, siekė Mičigano ežero krantą. Tiktai Japonijoje tarp Niko ir 
Namodės yra dar puikesnis kelias; apsodintas didžiuliais kiparisais jis 
tęsiasi aštuoniasdešimt du kilometrus. 

Lenktynėse buvo laukiama atvykstant daugybės geriausių markių 
automobilių; nutarta leisti startuoti mašinoms su visų sistemų 
varikliais. Netgi motociklams duota teisė kovoti dėl prizų. Varžybose 
dalyvavo tokios firmos: Harteris ir Ditrichas, Hobronas ir Brijė, Broliai 

Reno, Rišar Brazjė, Dekovilis, Darakas, Aderis, Kleman Bajaras, 
Čenardas ir Vokeris; laukta Džilet Foresto, Harvard Votsono 
automobilių, Morso, Mersedeso, Saron Zirardo Vua, Hočkiso, Panar 
Levaserio, Dion Butono, Hardner Serpolė, Tiurka Meri, Hiršlerio ir 
Lobano bei kitų sunkiųjų mašinų — visų tautų ir šalių. Įsteigta keletas 
piniginių prizų — ne mažiau kaip po penkiasdešimt tūkstančių dolerių. 
Zinoma, kova dėl šių prizų žadėjo būti atkakli. Kaip matėme, 
geriausios firmos atsiliepė į Automobilininkų klubo kvietimą, 
pasiuntusios į lenktynes pačius tobuliausius modelius. Susirinko apie 
keturiasdešimt įvairių sisternų mašinų — su garo, žibalo, spirito, elektros 
varomais motorais; visi jie jau ne kartą buvo pasižymėję daugelyje 
atmintinų sporto lenktynių. 

Turint galvoje maksimalų mašinų greitį, tai yra nuo šimto 
trisdešimties iki šimto keturiasdešimties kilometrų per valandą, šios 
tarptautinės lenktynės, vykstančios dviejų šimtų mylių distancijoje, 
turėjo tęstis ne ilgiau kaip tris valandas. Kad būtų išvengta susidūrimų, 
Viskonsino valdžia uždraudė gegužės trisdešimtosios rytmetį bet kokį 
transporto ir pėsčiųjų judėjimą tarp Preirio ir Milvokio. 

Taigi nelaimingų atsitikimų nebuvo ko bijoti, bėdos galėjo grėsti 
tik patiems lenktynių dalyviams, kovojusiems dėl prizų. Ką gi, rizika, 
kaip sakoma, kilnus dalykas. Pėstieji ir ekipažai, ėmusis protingų 
priemonių, buvo saugūs. 

Žmonių susirinko neįprastai daug; dalyvavo ne tik viskonsiniečiai. 
Atvyko tūkstančiai smalsuolių iš gretimų valstijų — Ilinojaus, 
Mičigano, Ajovos, Indianos, net iš Niujorko valstijos. 

Savaime suprantama, kad tarp sportinių varžybų mėgėjų buvo daug 
užsieniečių — anglų, prancūzų, vokiečių, austrų, — ir visi jie troško 
pergalės savo tėvynainiams. 

Kadangi lenktynės vyko Jungtinėse Valstijose, aistringų mėgėjų 
lažintis tėvynėje, netrukus buvo sukirsta daugybė pačių įvairiausių 
lažybų, be to, iš didelių sumų. Jas registravo specialios agentūros. Per 
paskutinę gegužės savaitę lažybų sumos Naujajame Pasaulyje gerokai 
Išaugo ir buvo skaičiuojamos jau šimtais tūkstančių dolerių. 

Aštuntą valandą ryto chronometru duotas ženklas startui. Kad būtų 
Išvengta mašinų grūsties ir nelaimingų įvykių, automobiliai išvažiavo 
į kelią vienas paskui kitą kas dvi minutes. Abiejose plento pusėse 
Juodavo žiūrovų minios. 

Svarbiausias prizas buvo skiriamas automobiliui, kuriam pavyks 
Per trumpiausią laiką nuvažiuoti nuo Preirio iki Milvokio. 

Pirmosios dešimt mašinų startavo tarp aštuntos valandos ir 

dvidešimt minučių devintos. Jeigu kelyje joms nieko neatsitiks, jos 
turėtų pasiekti finišą iki vienuoliktos valandos. Kitos mašinos startavo 
pagal burtų keliu nustatytą tvarką. Kas pusę mylios prie plento stovėjo 
policininkai. Ir smalsuoliai pasiskirstė pagal plentą: Madisone, trasos 
viduryje, jų buvo ne mažiau kaip ir prie starto; o Milvokyje, 
galutiniame lenktynių punkte, susirinko gausiausia minia. 

Praėjo pusantros valandos. Iš Preirio išvažiavo paskutinė mašina, 
Kas penkias minutes telefonu buvo perduodamos žinios, kas vykstą 
trasoje ir kokia tvarka važiuoja lenktynių dalyviai. Pusiaukelėje tarp 
Madisono ir Milvokio visų priešakyje skriejo Reno firmos mašina, 
turinti keturių cilindrų dvidešimties arklio jėgų variklį; paskui ją dūmė 
du automobiliai - Harvard Votsono ir Dijon Butono. Jau įvyko keletas 
avarijų, kai kurie varikliai prastai veikė, mašinos sustodavo kelyje; 
matyt, ne daugiau kaip dvidešimt lenktynininkų turėjo šansų pasiekti 
tikslą. Tačiau tarp nukentėjusiųjų nebuvo nė vieno sunkiai sužeisto. 
Beje, jeigu kas nors ir žūtų,tai neturėtų nė menkiausios reikšmės 
tokioje nepaprastoje šalyje kaip Amerika. 

Suprantama, kuo mašinos labiau artėjo prie Milvokio, tuo 
smalsumas ir aistros liepsnojo vis stipriau. Vakariniame Mičigano 
ežero krante, kur buvo finišas, stovėjo stulpas, papuoštas visų šalių 
vėliavomis. 

Trumpai sakant, dešimtą valandą paaiškėjo, kad dėl svarbiausio 
prizo — dvidešimties tūkstančių dolerių - kovoja tik penki automobiliai, 
išsiveržę toli į priekį, — du amerikiečių, du prancūzų ir vienas anglų; 
kiti varžovai patyrė avarijas ir gerokai atsiliko. Lengva įsivaizduoti, 
kaip azartiškai mėgėjai dabar lažinosi, kaip audringai reiškėsi 
nacionalinė savimeilė. Agentūros vos spėjo užrašinėti lažybų sumas; 
sumos didėjo tiesiog akyse. Firmų, kurių mašinos lėkė priešakyje, 
šalininkai beveik jau kibo vieni kitiems į atlapus; dar truputėlis — ir 
paleis į darbą revolverius ir peilius. 

— Aš duodu trigubai, — Harvard Votsonas!.. 

— Duodu dvigubai, - Dion Butonas!.. 

— Duodu viengubai, — Broliai Reno!.. 

Sklindant pranešimams telefonu, vis daugiau tokių balsų girdėjosi 
pagal visą plentą. 

Kai Preirio miesto aikštėje laikrodis išmušė pusę dešimtos, netikėtai 
už dviejų mylių iki šio miestelio pasigirdo baisus triukšmas: kažkas 
lėkė tirštame dulkių debesyje riaumodamas, sakytum, tarsi staugtų jūrų 
sireną. 

Gerai, kad smalsuoliai spėjo pasitraukti į šalį, kitaip būtų buvę 


ŽŽ 


užmušti šimtai žmonių. Dulkių debesis pralėkė tarsi viesulas, ir 
žiūrovai vos įžvelgė jame mašiną, dūmusią neįtikėtinu greičiu. 

Galima neperdedant sakyti, - ji važiavo ne mažiau kaip du šimtus 
keturiasdešimt kilometrų per valandą! 

Po akimirkos ji dingo, pakėlusi ilgą baltų dulkių juostą, panašią į 
garų kaspiną, kuris plevėsuoja paskui greitojo traukinio garvežį. 

Nėra abejonės, tai buvo automobilis, kurį varė kažkoks nepaprastas 
variklis. Jeigu per valandą jo greitis nesumažės, tai jis ne tik pavys 
lekiančias priekyje mašinas, bet ir aplenks, nes dumia dvigubai 
greičiau ir, be abejo, pirmasis pasieks finišą. 

Nors palei plentą besibūriuojantys žiūrovai buvo saugūs, jie ėmė 
rėkauti: 

— Cia ta pati pragaro mašina, apie kurią buvo rašyta prieš dvi 
savaites! 

— Taip! Ją matė Ilinojuje, Ohajuje, Mičigane; policija negalėjo jos 
sustabdyti ! 

— Laimei, apie ją jau senokai nieko negirdėjau! 

— Visi galvojo, kad ji sudužo, žuvo, dingo visam laikui! 

— Taip! Tai ir yra tas velnio vežimas... jo kūrykloje siaučia pragaro 
ugnis, o valdo jį pats šėtonas! 

Savaime aišku, tai buvo ne velnias. Bet kas jis iš tikrųjų — tasai 
paslaptingas vairuotojas, lekiantis tokiu siaubingu greičiu?.. 

Šiaip ar taip, vienas dalykas nekėlė abejonių: automobilis, ką tik 
pradūmęs Madisono link, buvo tas pats, kuris jau patraukė visuomenės 
dėmesį ir kurio pėdsakų negalėjo rasti policijos agentai. Jeigu policija 
vylėsi, kad niekada daugiau nebeišgirs apie tą mašiną, vadinasi, 
apsiriko, — Šitaip pasitaiko ir Amerikoje. 

Kai apstulbinti žiūrovai atsigavo, tie, kurie buvo sumanesni, puolė 
prie telefono, kad įspėtų priekyje išsidėsčiusias stotis apie pavojų, 
gresiantį lenktynių dalyviams: juk dabar ant jų lyg uraganas gali užlėkti 
toji beprotiškai skriejanti mašina, vairuojama nežinomo vairuotojo. Jų 
mašinos bus sudaužytos, sumaltos, sunaikintos, o jis tikriausiai iš tos 
vietos išeis sveikas ir gyvas. 

Tarp kitko, jis toks mitrus, tasai nepaprastasis vairuotojas, tokia 
tiksli jo akis, tokia tvirta ranka, kad jis, žinia, sugebės išvengti 
susidūrimo! Vadinasi, Viskonsino valdžios nurodymas, kad plente 
nebūtų nieko, išskyrus tarptautinių lenktynių dalyvius, vis dėlto 
Pasirodė esąs ignoruojamas! 

Stai ką pranešė lenktynininkai, perspėti telefonu ir priversti 
Nutraukti kovą dėl svarbiausio Automobilių klubo prizo. Pasak jų, to 

laukinio automobilio greitis tuo momentu, kai jis juos lenkė, buvo toks 
didelis, kad jie vos spėjo pamatyti mašinos formą - kažkas panašaus 
į verpstę, regis, ne ilgesnis negu dešimt metrų. Jo ratai sukosi taip 
greitai, jog stipinai susiliejo į ištisą ratą. Mašina nepaliko paskui save 
nei garų, nei dūmų, nei kokio kito kvapo. 

Kai dėl vairuotojo, sėdėjusio automobilyje, tai jo nespėta įsižiūrėti, 
todėl jis vėl liko toks pats paslaptingas, kaip ir tuo metu, kai pirmą 
sykį nudundėjo Jungtinių Valstijų keliais. 

Milvokyje irgi buvo gauta telefonu Žinia apie nekviestą svečią. 
Lengva įsivaizduoti, kokį susijaudinimą sukėlė toji naujiena. 
Pirmiausia kilo mintis sustabdyti "sviedinį" pastačius skersai plentą 
barjerą, į kurį atsimušęs jis subyrėtų į gabalus. Bet ar užteks tam laiko? 
Automobilis gali pasirodyti bet kurią akimirką... O ir kam? Juk norom 
nenorom jam prisieis sustoti, nes plentas remiasi į Mičigano ežerą, 
todėl mašina galėtų toliau lėkti nebent virtusi motorine valtimi. 

Taip galvojo netoli Milvokio susirinkę žiūrovai, iš atsargumo 
laikydamiesi pagarbaus atstumo, kad nenublokštų besiartinantis 
viesulas. 

Cia, kaip ir Preiryje 1 Madisone, ėmė kurti pačias neįtikėčiausias 
hipotezes. Netgi tie, kurie nenorėjo tikėti, kad paslaptingasis 
vairuotojas — pats velnias, buvo pasirengę pripažinti jį esant kažkokia 
pabaisa, išsprūdusia iš fantastinių Apokalipsės bedugnių. 

Smalsuoliai dabar laukė stebuklingojo automobilio jau bemaž 
nebeskaičiuodami minučių! 

Dar nebuvo išmušę vienuolikos valandų, kai pasigirdo tolimas 
dundesys ir kelyje ėmė suktis dulkių viesulas. Skvarbūs švilpesiai plėšė 
orą, reikalaudami, kad žmonės pasitrauktų pabaisai iš kelio. Ji 
nesumažino greičio... Bet juk iki Mičigano ežero liko tik pusė mylios, 
ir paslaptingasis automobilis galėjo iš inercijos įlėkti į vandenį!.. 
Nejaugi vairuotojas prarado galimybę valdyti mašiną?.. 

Netrukus šiuo klausimu nebeliko jokių abejonių. Žaibo greitumu 
automobilis pasiekė Milvokį. Stai jis jau paliko miestą... Bet kur 
pranyko? Nejaugi panėrė į Mičigano vandenį? Kad ir kaip ten būtų, 
jis dingo už plento posūkio, ir po akimirkos neliko nė menkiausio 
pėdsako. 

Penktasis skyrius 
Naujosios Anglijos pakrantėje 


Šiuos faktus Amerikos laikraščiai išspausdino tik praėjus mėnesiui 
po to, kai aš grįžau į Vašingtoną. 

Sugrįžęs tuoj pat prisistačiau savo viršininkui, bet neradau — 
misteris Vordas buvo išvažiavęs šeimos reikalais ir turėjo pasirodyti 
tik po kelių savaičių. Neabejojau, kad misteris Vordas jau Žino apie 
mano ekspedicijos nesėkmę. Įvairūs Siaurės Karolinos laikraščiai 
paskelbė išsamią ataskaitą apie mano kopimą į Greit Eirį kartu su 
Morgantono meru. 

Nesunku suprasti, kokį kartėlį patyriau po to nesėkmingo bandymo, 
jau nekalbant apie kamavusį mane nepatenkintą smalsumą. Negalėjau 
susitaikyti su mintimi,kad nieko nesužinosiu ir ateity. Kaip? Nejaugi 
taip ir neatskleisiu Greit Eirio paslapties? Ne! Įspėsiu ją, nors reikėtų 
dešimt, dvidešimt kartų pakartoti ekspediciją, net ir rizikuojant gyvybe! 

Iš esmės, kad galėčiau prasiskverbti į “Erelio lizdą“, visiškai 
neprivalau griebtis antžmogiškų pastangų: paprasčiausiai pakanka 
pastatyti pastolius iki uolų viršaus arba pramušti angą storoje sienoje 
— čia nėra nieko neįmanoma. Mūsų inžinieriai kasdien susidoroja 1r 
su sunkesnėmis problemomis. Norėdamas pasiekti Greit Eirio kraterį, 
vis dėlto turėsiu išleisti didelę pinigų sumą, galimas daiktas, 
neproporcingą tikėtinam rezultatui. Išlaidos sudarys keletą tūkstančių 
dolerių, - o ką galų gale duos šis brangiai kainuojantis darbas? Juk 
Jeigu toje Mėlynųjų kalnų vietoje bus rastas ugnikalnis, užgesinti jį 
vis viena nepavyks, o jeigu apygardai gresia išsiveržimas, sustabdyti 
Irgi neįmanoma. Taigi visa ši užmačia nieko doro neduos, nebent 
Patenkins smalsumą. 

Šiaip ar taip, kad ir kaip domėjausi šiuo dalyku ir kaip troškau 
Pasiekti Greit Eirio katerį, mano asmeninės lėšos buvo pernelyg 
menkos, kad griebčiausi tokio darbo, taigi beliko tik sau kartoti: 

“Štai kuo vertėtų susigundyti kam nors iš mūsų amerikiečių 
milionierių!.. Štai darbas, kurio galėtų imtis Huldai, Astorai, 
Vanderbiltai, Rokfeleriai, Makėjai, Pirpont Morganai!.. Kur ten! Tokie 
stambūs verslininkai nė nepagalvos apie tai, jie visai apie kį kita 
mąsto! 

Žinoma, jeigu už uolų sienos glūdėtų turtinga aukso ar sidabro 
gysla, štai tuomet jie sukrustų... Bet tokia spėlionė neįptikėtina! Juk 
Apalačių kalnai ne Kalifornijoje, ne Klondaike, ne Australijoje. ne 
Transvalyje — nė vienoje iš tų nuostabių šalių, kur veržiasi aukso 
ieškotojai!" 

Pagaliau birželio penkioliktosios rytą misteris Vordas priėmė mane 
savo kabinete. Jis jau žinojo apie nesėkmingai pasibaigusį tyrimą, 
tačiau sutiko gana maloniai. 

— O štai vargšelis Strokas! — šūktelėjo išvydęs mane. - Kaip jam 
nepasisekė! 5 

— Iš tikrųjų labai nepasisekė, misteri Vordai! — atsakiau. — Šitaip 
pat sėkmingai galėčiau jums pavedus tyrinėti Mėnulio paviršių. Tiesa, 
mes susidūrėme tik su "materialinėmis" kliūtimis, bet tomis sąlygomis 
jos buvo neįveikiamos! 

— Tikiu. Strokai, mielai tikiu! Taigi jūs nesužinojote. kas vyksta 
Greit Eirio krateryje? 

— Ne, misteri Vordai. 

— O prie jūsų nepasirodė ugnis? 

— Ne, nepasirodė. 

— Ir negirdėjote jokio įtartino triukšmo? 

— Nė menkiausio. 

— Tai galbūt ten ir nėra ugnikalnio. 

— Visiškai tikėtina, misteri Vordai. O jeigu jis ir egzistuoja. reikia 
manyti, kad giliai snaudžia. 

— Taip, bet kaip Žinoti, ar neprabus jis vieną sykį! - nukirto misteris 
Vordas. - Matote, Strokai, nepakanka, kad ugnikalnis snaustų, reikia, 
kad jis užgestų! Jeigu viskas, kas pasakojama, yra ne Karolinos 
gyventojų vaizduotės vaisius... 

— Nemanau, misteri Vordai, — atsakiau. — Misteris Smitas, 
Morgantono meras, ir jo bičiulis, Plezent Gardeno meras, visiškai 
aiškiai teigia, kad visa tai tiesa. Virš Greit Eirio pasirodė ugnis! Iš 
ten sklido nepaaiškinamas dundesys! Tų reiškinių realumas nekelia 
abejonių!.. 

— Gerai, — pareiškė misteris Vordas. — Sakykime, kad merai ir 
vietos gyventojai neapsiriko! Bet. kad ir kaip ten būtų. mes neispėjome 

Greit Eirio paslapties. 

— Jeigu jau mirtinai reikia ją įspėti, misteri Vordai, tai patariu 
asignuoti tam reikalui stambią sumą, padaryti būtinas išlaidas, ir tada 
kirtikliai ir parakas nugalės tas uolas. 

— Taip tai taip, bet neverta pulti stačia galva, reikia palūkėti, — 
atsakė misteris Vordas. — Galų gale gamta, galimas daiktas, pati 
atskleis mums savo paslaptį. 

— Patikėkite, misteri Vordai, aš labai apgailestauju, kad nepavyko 
įvykdyti užduoties, kurią man davėte. 

— Nieko baisaus! Nesikrimskite, Strokai, į savo nesėkmę žvelkite 
filosofiškai! Mums dažnai nepavyksta, policijos tyrimai ne visada 
sėkmingai baigiasi! Pavyzdžiui, prisiminkite, kiek kriminalinių 
nusikaltėlių išsprūsta iš mūsų rankų. Negana to, mums nepavyktų 
areštuoti nė vieno, jeigu jie būtų protingesni ir kur kas atsargesni, jeigu 
kvailai neįkliūtų! Jie patys išsiduoda, nelaikydami liežuvio už dantų! 
Man regis, nėra nieko lengviau, kaip parengti nusikaltimą — 
žmogžudystę arba vagystę — ir įvykdyti jį nesukėlus jokio įtarimo. 
Žinoma, jūs, Strokai, suprantate, ne mano reikalas mokyti ponus 
nusikaltėlius mitrumo ir atsargumo!.. O vis dėlto, kartoju, daugelio 
jų policija taip ir nenutvertų! 

Visiškai palaikiau savo viršininko nuomonę: daugiausia kvailių 
pasitaiko tarp piktadarių. 

Tačiau turiu prisipažinti, mane stebino, kad valdžia —- municipalinė 
ir kita — iki šiol nesugebėjo išsiaiškinti įvykių, neseniai vykusių kai 
kuriose valstijose. Ir kai misteris Vordas, kalbėdamas su manimi, 
palietė šią temą, aš neslėpiau nuo jo savo didelio nusistebėjimo. 

Kalbėjomės apie nepagaunamąjį automobilį, kuris pastaruoju metu 
lakstė keliais, keldamas didžiulį pavojų pėstiesiems, arkliams ir 
ekipažams. Skaitytojas žino, kokiu greičiu jis dūmė ir kaip sumušė 
visus automobilių sporto rekordus. Valdžia, įspėta pačią pirmąją dieną, 
davė įsakymą patraukti atsakomybėn tą baisųjį išradėją ir užkirsti kelią 
jo pavojingoms fantazijoms. Jis atsirasdavo nežinia iš kur, 
pasirodydavo ir išnykdavo kaip žaibas! Reikalo ėmėsi daugybė mitrių 
agentų, bet jiems nepavyko prispausti visuomeninės tvarkos drumstėjo. 
O juk dar neseniai, Automobilių klubo organizuotų lenktynių metu, 
jis mažiau negu per dvi valandas nuvažiavo dviejų šimtų mylių atstumą 
tarp Preirio ir Milvokio! O paskui jokio Žinių, kas atsitiko tai mašinai! 
Privažiavęs iki kelio pabaigos, vairuotojas nepajėgė sustabdyti 
mašinos, ir ji, veikiama inercijos, galimas daiktas, paskendo Mičigano 
vandenyse... Nejaugi vairuotojas žuvo kartu su savo automobiliu, ir 

niekas jo daugiau nebematys? Tai būtų geriausia išeitis, bet publika 
nepatikėjo tokia atomazga, ir visi laukė, kad mašina vėl pasirodys 
keliuose kaip niekur nieko. 

Savaime suprantama, kad tas įvykis misteriui Vordui atrodė 
nepaprastas, ir aš pritariau jo nuomonei. Jeigu velnio neštasis 
vairuotojas daugiau nebepasirodys, tai jo egzistavimą reikės priskirti 
paslapčių sričiai, į kurią nelemta prasiskverbti žmogui. 

Jau galvojau, kad mūsų pokalbis baigtas, kai, žingsniuodamas 
pirmyn ir atgal po savo kabinetą, mano viršininkas tarė: 

— Taip! Tai, kas įvyko kelyje į Milvokį tarptautinių lenktynių metu, 
šiaip ar taip galvosi, yra keista... Bet ir šitai ne mažiau nuostabu! 

Ir misteris Vordas padavė man pranešimą, kurį ką tik atsiuntė jam 
Bostono policija: jame kalbama apie faktą, kurį laikraščiai turėjo 
paskelbti tą patį vakarą. 

Kol skaičiau, misteris Vordas grįžo prie savo rašomojo stalo, kad 
pabaigtų laišką, pradėtą iki man ateinant. Sėdėdamas prie lango, su 
didžiausiu dėmesiu susipažinau su tuo pranešimu. 

Stai jau keletą dienų Naujosios Anglijos vandenyse prie Meno, 
Konektikuto ir Masačiusetso krantų buvo stebimas reiškinys, kurio 
esmės niekas negalėjo suprasti. 

Už dviejų trijų mylių nuo pakrantės vandens paviršiuje netikėtai 
pasirodydavo kažkoks judantis objektas; jis greitai manevruodavo, 
paskui nutoldavo ir, slysdamas vandeniu, sparčiai dingdavo atviroje 
jūroje. 

Kadangi tas judantis kūnas skriejo didžiuliu greičiu, jį buvo sunku 
sekti net su stipriausiais žiūronais. Jo ilgis, galimas daiktas, neviršijo 
trisdešimties pėdų. Kūnas turėjo verpstės formą; žalsvi dažai bemaž 
nesiskyrė nuo jūros vandens spalvos. Dažniausiai jį matydavo toje 
Amerikos pakrantės atkarpoje, kuri tęsiasi nuo Siaurės kyšulio 
Konektikuto valstijoje iki Seiblo kyšulio, stūksančio pačiame 
vakariausiame Naujosios Skotijos taške. 

Providensijoje, Bostone, Portsmute, Portlende garo kateriai ne 
vieną sykį bandė priartėti prie to judančio kūno ir net sugauti jį. Bet 
jiems nė sykio nepasisekė. Beje, netrukus visi įsitikino, kad neverta 
nė persekioti. Per keletą sekundžių jis dingdavo iš akių. 

Suprantama, kilo gausybė įvairiausių spėliojimų, kas iš tikrųjų yra 
tas objektas. Tačiau nė viena hipotezė nebuvo pakankamai pagrįsta, 
ir net jūrininkai, nekalbant apie kitus gyventojus, tiktai kraipė galvas. 

Iš pradžių jūreiviai ir žvejai manė, kad tai kažkoks žinduolis iš 
banginių šeimos. Kaip žinia, šie gyvūnai tam tikrais laiko tarpais 

paneria ir, pabuvę keletą minučių po vandeniu, vėl pasirodo paviršiuje, 
išpurkšdami per vandens išmetimo angas sroves, sumišusias su oru. 
Bet gyvūnas, apie kurį kalbama (jeigu tai buvo gyvūnas), niekada 
nepanerdavo gelbėdamasis nuo persekiojimų, niekada nesislėpė 
vandenyje, ir niekas nė karto negirdėjo jo galingo kvėpavimo. 

Taigi, jeigu jis nepriklauso jūrų žinduolių rūšiai, tai, galimas 
daiktas, yra kokia nors nežinoma pabaisa, iškilusi iš vandenyno gelmių, 
panaši į tas, apie kurias šnekama senovės legendose... Ar nepriklauso 
ji rūšiai aštuonkojų, drakonų, leviatanų, garsiųjų jūros gyvačių, kurių 
užpuolimai be galo pavojingi? 

Siaip ar taip, nedideli laivai ir žvejų valtys nedrįso net išplaukti į 
atvirą jūrą nuo to laiko, kai toji pabaisa, kad ir kokia būtų, ėmė rodytis 
Naujosios Anglijos vandenyse. 

Kai tik jūrininkams pranešdavo apie pabaisos pasirodymą, jie 
skubiai grįždavo į artimiausią uostą. To, be abejo, reikalavo 
atsargumas, — jeigu nežinomas gyvūnas gali užpulti laivą, geriau su 
juo nesusidurti. 

Kai dėl tolimojo plaukiojimo burlaivių 1r didelių garlaivių, tai jiems 
nebuvo ko baimintis pabaisos — ar tai būtų banginis, ar koks kitas 
žvėris. Tiesa, jų jūreiviai ne kartą pastebėdavo tą laukinį gyvūną kelių 
mylių atstumu. Bet vos laivai bandydavo prie jo priartėti, jis dingdavo 
taip greitai, kad susilyginti su juo paprasčiausiai neįmanoma. Kartą 
iš Bostono uosto išplaukė net nedidelis karinis kateris, kuris norėjo 
jeigu ne pagauti, tai bent pavymui paleisti keletą sviedinių. 
Akimirksniu gyvūnas sprukdavo ir pasidarydavo nebepasiekiamas. 
Beje, iki šiol jis nerodė jokio noro puldinėti žvejų valčių. 

Šioje vietoje nutraukiau skaitymą ir kreipiausi į misterį Vordą: 

— Iš esmės kol kas pabaisa niekam nepadarė žalos. Ji sprunka nuo 
didelių laivų. Nepuola smulkių laivų. Pakrantės gyventojams nėra ko 
labai baimintis. 

— Bet jie vis dėlto baiminasi, Strokai, tai liudija šis pranešimas. 

— Tačiau, misteri Vordai, matyt, tas gyvūnas nepavojingas. Beje, 
viena iš dviejų: arba jis dings iš šių platumų, arba jį anksčiau ar vėliau 
sugaus, ir mes jį pamatysime Vašingtono muziejuje. 

— Na, ojeigu tai ne jūrų pabaisa... - paprieštaravo misteris Vordas. 

— O tai kas tada gali būti? — paklausiau truputį nustebintas jo 
žodžių. 

— Skaitykite toliau! — tarė misteris Vordas. 

Ėmiau toliau skaityti ir štai ką sužinojau iš antrosios pranešimo 
dalies, kurioje pastebėjau savo viršininko pabraukimus raudonu 

pieštuku. 

Iš pradžių niekas neabejojo, kad tai jūrų pabaisa. Visi galvojo, kad, 
organizavus sustiprintą persekiojimą, galų gale pavyktų jo atsikratyti, 
Bet netrukus ta nuomonė pasikeitė. Imliausio proto žmonės pareiškė 
spėjimą, kad, galimas daiktas, tai visai ne gyvūnas, o kažkoks 
plaukiojimo aparatas, manevruojantis prie Naujosios Anglijos krantų. 
Jeigu taip, tai susiduriama su neįtikėtinai tobula mašina. Galbūt 
išradėjas, prieš atskleisdamas savo išradimą, norėjo patraukti 
visuomenės dėmesį ir net įvaryti baimės jūrininkams? Toks neįprastai 
patikimas valdymas, manevravimo greitis, lengvumas, su kuriuo 
mašina atsikrato persekiojimo, — visa tai, žinoma, negalėjo nesužadinti 
smalsumo! 

Tuo laikotarpiu tobulinant laivų variklius buvo pasiekti išties 
nemenki laimėjimai. Transatlantiniai garlaiviai per penkias dienas 
nuplaukdavo atstumą tarp Senojo ir Naujojo Pasaulių. O juk inžinieriai 
dar netarė paskutinio savo žodžio. 

Karo laivynas irgi neatsiliko. Kreiseriai, minininkai, eskadriniai 
minininkai galėjo lenktyniauti su pačiais greičiausiais prekybos ir 
keleiviniais Atlanto, Tykiojo ir Indijos vandenynų garlaiviais. 

Siaip ar taip, jeigu tai ir buvo naujo tipo laivas, tai kol kas niekam 
nepavyko jo geriau įžiūrėti. Žinoma, jo variklis daug kartų viršijo 
galingumu pačius tobuliausius motorus. Nustatyti, koks tai variklis — 
garinis ar elektrinis — neįmanoma. Burių laivas neturėjo — vadinasi, 
vėjo nenaudojo, nesimatė ir kamino, taigi buvo ne garais varomas. 

Cia aš vėl nutraukiau skaitymą ir ėmiau mąstyti. 

— Apie ką galvojate, Strokai? — paklausė viršininkas. 

— Stai apie ką, misteri Vordai: prisiminiau tą fantastiškąjį 
automobilį. kuris daugiau nebepasirodė po Automobilių klubo 
organizuotų lenktynių. Juk to laivo variklis toks pat galingas ir taip 
pat niekam nežinomas. 

— Tai mat ką sugalvojote, Strokai! 

— Taip, misteri Vordai! 

Ir mudu nejučia padarėme tokią išvadą: jeigu paslaptingasis 
vairuotojas dingo, jeigu jis Žuvo su savo mašina Mičigano vandenyse, 
reikia nieko nepaisant kaip nors atspėti bent jau šio, taip pat 
paslaptingo jūrininko, paslapų anksčiau, negu jis nusineš ją į jūros 
gelmes. Argi pačiam išradėjui nenaudinga atskleisti savo išradimą? 
Argi Amerika ar bet kuri kita šalis nesumokėtų jam už išradimą tiek, 
kiek paprašytų?.. 

Nelaimei, to automobilio išradėjui visada pavyko išsaugoti incog- 

nito, taigi buvo galima baimintis, kad jūrų mašinos kūrėjas irgi norės 
likti nežinomas. Sakykime, kad pirmasis dar gyvas, tačiau apie jį nieko 
nebegirdėti. O jeigu staiga ir antrasis tą patį pakartos? Išbandęs savo 
aparatą prie Bostono, Portsmuto ar Portlendo, galimas daiktas, jis irgi 
išnyks, nepalikęs jokių pėdsakų? 

Tokį spėjimą patvirtino tai, kad nuo to laiko, kai pranešimas buvo 
atsiųstas į Vašingtoną, tai yra jau dvidešimt keturias valandas, kranto 
semaforai daugiau nebepranešinėjo apie nepaprastosios mašinos 
pasirodymą jūroje. 

Pridursiu, kad nepasirodė ir kitose platumose. Tiesa, teigti, kad ji 
galutinai dingo, buvo kol kas dar per anksti. 

Vis dėlto reikia pabrėžti vieną svarbią aplinkybę: mintis, kad tai 
banginis, aštuonkojis, drakonas, žodžiu, jūros gyvūnas, atrodo, dabar 
galutinai buvo atmesta. Tą dieną įvairūs Jungtinių Valstijų laikraščiai, 
svarstydami įvykį, nutarė, kad egzistuoja kažkokia plaukiojanti mašina, 
turinti visiškai neįprastą manevringumą ir greitį. Visi manė, kad ją 
tikriausiai varo elektrinis variklis, tačiau niekas negalėjo pasakyti, koks 
šaltinis maitina variklį. 

Tačiau spauda kol kas dar neatkreipė publikos dėmesio į vieną 
keistą sutapimą (ateity ji greitai susigaudys). Misteris Vordas tą 
sutapimą man atskleidė tą akimirką, kai ir aš pats jį pastebėjau. 

Iš tikrųjų juk garsusis laivas pasirodė tik dingus ne mažiau 
išgarsėjusiam automobiliui. Abi šios mašinos galėjo labai greitai judėti. 
Jeigu jos vėl pasirodys — viena žemėje, kita jūroje, — vienoda grėsmė 
pakibs virš laivų, pėsčiųjų, ekipažų. Ir tada, be abejo, reikės įsikišti 
policijai, kuri privalės vienaip ar kitaip užtikrinti visuomenės saugumą 
sausumoje ir jūroje! 

Štai ką man pasakė misteris Vordas; jis buvo absoliučiai teisus. 
Bet kaip tą pasiekti? 

Pagaliau po ganėtinai ilgo pokalbio susiruošiau eiti; bet misteris 
Vordas sustabdė mane: 

— Ar atkreipėte dėmesį, Strokai, kad laivas ir automobilis juda 
tiesiog tapačiai? 

— Žinoma, misteri Vordai! 

— O kas, jei egzistuoja ne dvi mašinos, o viso labo tik viena?.. 

Šeštasis skyrius 


Pirmasis laiškas 


Išsiskyręs su misteriu Vordu, grįžau į savo namus Longstrite. Čia 
aš galėjau ramiai atsidėti apmąstymams, niekas man netrukdė, kadangi 
neturiu nei žmonos, nei vaikų. Namuose triūsė tik senutė, kuri gyveno 
dar pas mano motiną ir štai jau penkiolika metų tarnavo pas mane. 

Prieš porą mėnesių gavau atostogų. Iki jų pabaigos liko dar dvi 
savaitės; tiesa, man galėjo sutrukdyti kokios nors nenumatytos 
aplinkybės, koks nors neatidėliotinas įpareigojimas. Skaitytojas žino, 
kad jau sykį mano atostogos buvo nutrūkusios trims dienoms — kaip 
tik dėl kelionės į Greit Eirį. 

Ar dabar neduos man įpareigojimo ištirti įvykius, atsitikusius kelyje 
į Milvokį ir jūroje ties Bostonu? Pažiūrėsime... Bet kaip rasti to 
išgarsėjusio automobilio ir ne mažiau publiką sudominusio laivo 
pėdsakus? Neabejotina, kad reikia būtinai ištirti tuos reiškinius žmonių 
labui, saugumo keliuose ir vandenyse labui. Bet ką gi daryti, jeigu 
toji mašina ar tos mašinos nebesirodo? O jeigu jos ir pasirodys, kaip 
jas be gaišaties sučiupti? 

Pusryčiaudamas namuose, užsirūkiau pypkę ir atskleidžaiu laikraštį. 
Prisipažinsiu, mane mažai domino politika ir amžina kova tarp 
respublikonų ir demokratų. Iš karto įsmeigiau akis į atsitikimų skyrių. 
„ Nenuostabu, kad pirmiausia ieškojau, ar nėra kokių nors žinių iš 
Siaurės Karolinos apie Greit Eirio įvykius. Galbūt esama pranešimų 
iš Morgantono arba Plezent Gardeno? Tarp kitko, misteris Smitas 
griežtai prižadėjo mane informuoti apie visus reikšmingesnius įvykius. 
Jis negaišuodamas telegrafuotų man, jeigu virš “Erelio lizdo“ 
pasirodytų ugnis. Manau, Morgantono meras ne mažiau už mane troško 
patekti į kitą uolų sienos, supusios kraterį, pusę ir su džiaugsmu 
pakartotų mūsų mėginimą, jei tik pasitaikytų proga. Tačiau po 
išvažiavimo negavau jokios telegramos. 

Laikraštyje neradau nieko nauja. Jis iškrito man iš rankų, ir aš, 
nekreipdamas į jį dėmesio, sėdėjau paskendęs mintyse... 

Man iš galvos nėjo misterio Vordo spėlionė — 0 jeigu automobilis 
ir laivas turi kažką bendra? Tuomet visiškai tikėtina, kad tas aparatas 
- vieno žmogaus rankų kūrinys. Žinoma, tokį neregėtą greitį, dvigubai 
viršijantį paskutiniuosius rekordus, pasiektus jūrų ir sausumos 
lenktynėse, gali išvystyti tik to paties tipo variklis. 

— Tas pats išradėjas!.. —- pakartojau sau. 

Iš tikrųjų spėjimas atrodė visiškai panašus į tiesą. Jį neabejotinai 
patvirtino ir ta aplinkybė, kad abi mašinos niekada kartu viešai 
nepasirodė. 

“Iš pradžių Greit Eirio paslaptis, dabar —- Bostono įlankos paslaptis! 
- galvojau. — Nejaugi antroji bus tokia pat neatskleidžiama kaip ir 
pirmoji? Nejaugi nepavyks įspėti nei vienos, nei kitos?" 

Reikia pasakyti, kad ši nauja byla gana plačiai pagarsėjo, nes rimtai 
grėsė visuomenės saugumui. Jeigu išsiveržtų ugnikalnis arba drebėtų 
žemė, tai nukentėtų tik apygardos prie Mėlynųjų kalnų gyventojai.Bet 
automobilis galėjo pasirodyti bet kuriame Jungtinių Valstijų kelyje, 
laivas galėjo išnirti bet kurioje Amerikos platumoje, 0 jiems 
pasirodžius, kiltų visiškai realus pavojus visiems piliečiams. 

Atrodė, iš giedro dangaus gali trenkti perkūnas! Kiekvienas 
žmogus, išėjęs iš namų, rizikavo netikėtai patekti po pašėlusiai 
dumiančia mašina. Pabandykite pasirodyti gatvėje ar kelyje, kuriuos 
apšaudo patrankos! Stai šitaip samprotavo šimtai laikraščių, kuriuos 
godžiai skaitė publika... 

Visai nenuostabu, kad tokie pranešimai varė baimę daugeliui 
žmonių; bene labiausiai sunerimo mano senoji tarnaitė Gred, itin 
patikli, kai būdavo kalbama apie kokius nors antgamtinius reiškinius. 

Tą dieną, nurinkdama stalą po pietų, Gred sustojo su grafinu 
vienoje rankoje ir lėkšte kitoje ir, pažvelgusi man tiesiai į akis, 
paklausė: 

— Na, pone, ar nieko nauja? 

— Nieko, - atsakiau, lengvai supratęs, apie ką ji klausia. 

— Ar daugiau automobilis nepasirodė? 

— Ne, Gred. 

— O laivas?.. 

— Ir laivas... Apie tai nieko nerašo net labiausiai informuoti 
laikraščiai! 

— O pas jus policijoje irgi nieko nežino? 

— Policija Žino tiek, kiek ir visi... 

— Tada, pone, pasakykite, kam ji reikalinga? 

— S; klausimą aš ir pats sau daugelį kartų kėliau... 

— Mat kaip! Vadinasi, vieną gražią dieną tas pasiutęs vairuotojas 
atsiras Vašingtone, nudums Longstritu ir suvažinės visus praeivius... 

— O, šį kartą, Gred, yra vilčių, kad jis bus sulaikytas. 

— Na jau ne, pone, jums nepavyks! 

— O kodėl? 

— O todėl, kad tas vairuotojas — pats velnias, o velnio sulaikyti 
neįmanoma! 

“Žinoma, — pagalvojau, — velnio velnias neims; galimas daiktas, 
jis ir išgalvotas vien dėl to, kad geriems žmonėms padėtų išsiaiškinti 
nepaaiškinamus dalykus! Tai jis uždegė laužą Greit Eiryje! Tai jis 
sumušė greičio rekordą didžiajame kelyje Viskonsino valstijoje! Jis 
kursuoja tarp Konektikuto ir Masačusetso!" 

Bet palikime nuošaly piktąją dvasią: juk tai ne kas kita, kaip 
neišprususių Žmonių pramanas. Nekelia abejonių vienas dalykas: 
kažkoks žmogus dabar turi vieną ar du aparatus, skirtus judėjimui, 
kurie daugybę kartų pralenkia visas tobuliausias mašinas, kada nors 
važiavusiais žeme ar plaukusias jūra. 

Bet tada kyla klausimas: kodėl jis dingo? Galbūt baiminasi, kad jį 
galų gale sugaus ir atskleis išradimo, kurį jis, be abejo, nori išsaugoti, 
paslaptį? O galbūt tapo nelaimingo atsitiktinumo auka ir nusinešė tą 
paslaptį į kapus? Tokia išvada visiems atrodė bene patikimiausia. Bet 
jeigu jis žuvo Mičigano arba Naujosios Anglijos vandenyse, kaip tada 
rasti jo pėdsakus?.. Nejaugi jis šmėkštelėjo tarsi meteoras ar kometą, 
0 po tūkstančio metų jo nuotykiai virs legenda, jaudinančia 
trisdešimtojo amžiaus garbingųjų senučių Gredų širdis? 

Kurį laiką Amerikos, o po jų ir Europos laikraščiai aptarinėjo šį 
įvykį. Buvo išspausdinta visa kupeta straipsnių! Vieną melagingą žinią 
keitė kita! Pasipylė srautas įvairiausių traktuočių! Senojo ir Naujojo 
Pasaulio publika baisiausiai visu tuo domėjosi, kas, be abejo, visiškai 
pateisinama. Kas žino, ar nepavydėjo įvairios Europos valstybės. kad 
išradėjas savo veikimo vieta pasirinko būtent Ameriką? Jeigu jis 
amerikietis, tai galbūt šitokiu genialiu išradimu atneš didžiulę naudą 
savo šaliai? Juk turėti tokį aparatą — ar atiduos išradėjas jį nemokamai, 
iš patriotizmo, ar perleis už bet kokią sumą — tai suteikti Jungtinėms 
Valstijoms neginčijamą pranašumą prieš kitas šalis! 

Pagaliau birželio dvidešimtąją “Niujorko? laikraštis pirmų kartą 
išspausdino šiuo klausimu garsų straipsnį. Lygindamas pačių 
greičiausių karo laivyno kreiserių greitį su naujojo plaukiojimo aparato 

greičiu, tas straipsnis įrodinėjo, kad jeigu Amerika gautų išradimo 
paslaptį, jos laivai, plaukdami tokiu greičiu, per tris dienas galėtų 
įveikti atstumą iki Europos, kai Europos laivai, norėdami pasiekti 
Ameriką, turėtų plaukti ištisas penkias dienas. 

Jeigu jau policija bandė išsiaiškinti reiškinius, vykusius Greit 
Eiryje, tai ji su nemažesniu pasišventimu stengėsi sužinoti bent ką nors 
apie tą vairuotoją, kuris daugiau neberodė gyvybės požymių. 

Misteris Vordas mielai grįždavo prie šios temos. Visiškai 
nenorėdamas manęs nuliūdinti, mano viršininkas kai kada primindavo 
nesėkmingą mano kelionę į Šiaurės Karoliną, beje, kuo puikiausiai 
suprasdamas, kad ji nepavyko ne dėl mano kaltės. Juk jeigu sienos 
pernelyg aukštos, tai, savaime aišku, perkopti jų neįmanoma... nebent 
pramušti jas kiaurai... Visa tai misteriui Vordui netrukdė dažnai kartoti: 

— Na, ką gi, mano vargšeli Strokai, jūs patyrėte nesėkmę, ar ne? 

— Žinoma, misteri Vordai, kaip ir bet kuris patirtų ją mano vietoje... 
Čia svarbiausia pinigai... Ar sutinkate juos išleisti? 

— Nieko baisaus, Strokai, nieko, tikiuosi, kad mūsų šauniajam 
inspektoriui pasitaikys proga atsirevanšuoti! Pavyzdžiui, klausimas dėl 
to automobilio ir laivo... Kaip būtume patenkinti ir kokia garbė tektų 
mūsų daliai, jeigu jums pavyktų atskleisti tą menką paslaptį! 

— Žinoma, misteri Vordai, ir jeigu man bus įsakyta imtis to 
reikalo... 

— Ką gali žinoti, Strokai... Palauksime... palauksime... 

Šitaip klostėsi reikalai, kai birželio penkioliktąją Gred padavė man 
laišką, atėjusį su rytiniu paštu. Tai buvo registruotas laiškas, ir man 
teko pasirašyti, kad gavau. 

Pažiūrėjau adresą. Braižas buvo nepažįstamas. Ant voko matėsi 
Morgantono pašto skyriaus antspaudas. Sprendžiant iš datos, laiškas 
buvo išsiųstas prieš trejetą dienų. 

Iš Morgantono?.. Neabejojau, kad tai laiškas iš Elijo Smito. 

— Taip, — tariau savo senajai tarnaitei, — tai man rašo misteris 
Smitas. Daugiau nėra kam. Be jo, Morgantone neturiu kitų pažįstamų. 
O Jeigu jau jis man rašo, kaip buvome susitarę, vadinasi, turi kažką 
svarbaus pranešti. 

— Iš Morgantono?.. - pakartojo Gred. — Ar tai ne ta vieta, kur 
velniai uždegė savo pragaro ugnį? 

— Visiškai teisingai, Gred. 

— Tikiuosi, pone, daugiau ten nebevažiuosite? 

— O kodėl gi ne?.. 

— Todėl, kad galų gale jūs visam laikui liksite tam katile, tame 

Greit Eiryje, o aš visiškai nenoriu, kad jūs, pone, ten liktumėte! 

— Nusiraminkite, Gred. Iš pradžių sužinosime, kokie ten reikalai. 

Sulaužiau raudonus antspaudus ant voko, pagaminto iš gana 
standaus popieriaus. Vokas su antspaudais buvo tarsi savotiškas skydas, 
papuoštas trimis žvaigždėmis. 

Ištraukiau laišką. Tai buvo popieriaus lapelis, keturlinkai sulenktas 
ir parašytas vienoje pusėje. 

Pirmiausia žvilgtelėjau į parašą. Tačiau parašo nebuvo: vietoj jo 
po pakutine eilute stovėjo dvi didžiosios raidės. 

— Cia ne iš Morgantono mero, — sumurmėjau. 

— O iš ko gi? - paklausė Gred, kuri kaip ir kiekviena moteris, be 
to, sena, buvo labai smalsi. 

Žvelgdamas į vietoj parašo parašytus inicialus, galvojau: “Nei 
Morgantone, nei kur nors kitur nepažįstu nieko, kam galėtų priklausyti 
šie inicialai". 

Laiške buvo viso labo dvidešimt eilučių, parašytų energingu braižu, 
su būdingais storais ir plonais užraitymais. Didžiausiai mano nuostabai, 
laiškas buvo paženklintas paslaptinguoju Greit Eiriu. Pateikiu to laiško 
tekstą, kurį dėl savaime aiškių priežasčių kruopščiai išsaugojau. 


“Greit Eiris, Mėlynieji kalnai, 
Siaurės Karolina, 
birželio tryliktoji 


Misteriui Strokui, vyriausiajam policijos inspektoriui 
Longstritas 34, Vašingtonas 


Malonusis pone! 

Jums buvo duotas nurodymas prasiskverbti už Greit Eirio uolų 
sienos. Balandžio dvidešimt aštuntąją jūs atvykote ten, lydimas 
Morgantono mero ir dviejų palydovų. Jūs užlipote iki uolų sienos ir 
apėjote ją aplinkui, bet ji pasirodė pernelyg aukšta, todėl užsiropšti 
ant jos nepajėgėte. 

Ieškojote išlaužos, bet jos neradote. 

Žinokite, įžengti į kraterį draudžiama; tas, kuris jeis į jį, jau niekada 
atgal nebesugrįš. 

Nesugalvokite pakartoti savo mėginimo: jums nepavyks ir antrą 
kartą, kaip nepavyko ir pirmąjį, be to, susilauksite itin rimtų 
nemalonumų. 

Taigi pasinaudokite įspėjimu, arba jums blogai baigsis! 

P.V. 

Septintasis skyrius 
Trečiasis netikėtumas 


Prisipažinsiu, laiškas taip apstulbino mane, kad perskaitęs jį 
nesusivaldžiau ir aiktelėjau iš nuostabos. Senoji tarnaitė žiūrėjo į mane 
nežinodama, ką galvoti. 

— Gavote blogų Žinių, pone? 

Nieko nenuslėpiau nuo Gred ir, užuot atsakęs, perskaičiau jai laišką 
nuo pirmos iki paskutinės eilutės. 

Gred klausėsi, žvelgdama į mane su neslepiamu nerimu. 

— Tikriausiai rašo koks nors mistifikuotojas, —- pasakiau gūžtelėjęs 
pečiais. 

— O galbūt ir pats velnias; juk laiškas iš tos velniškos vietos! — 
pridūrė Gred, visada ir visur įžvelgdama piktosios dvasios kėslus. 

Likęs vienas, dar kartą perskaičiau tą netikėtą laišką ir, kurį laiką 
pamąstęs, nutariau, kad tai kokio nors pikto pokštininko darbelis. 
Kitaip negalėjo būti. Mano nuotykiai buvo plačiai žinomi. Laikraščiai 
smulkiai aprašė mūsų kelionę į Šiaurės Karoliną ir mėginimą 
prasibrauti į Greit Eirio kraterį. Visi žinojo, kad mudu su misteriu 
Smitu patyrėme nesėkmę. Ir štai kažkoks pokštininkas, vienas iš tų 
visur pasitaikančių, net Amerikoje, tipų, griebėsi plunksnos ir, 
norėdamas pasišaipyti iš manęs, sukurpė šį grasinantį raštą. 

Iš tikrųjų, jeigu manytume, kad garsiajame “Erelio lizde" įsitaisė 
gauja nusikaltėlių, kurie, be abejo, baiminasi, jog policija nerastų jų 
slėptuvės, tai nė vienas jų neleistų sau šitaip neatsargiai elgtis ir 
neatskleistų savo buvimo vietos. Juk jie suinteresuoti, kad niekas 
nesužinotų, kur jų slapstymosi vietos. Toks laiškas duotų dingstį 
policijos agentams tęsti tyrimą toje Mėlynųjų kalnų dalyje. Jeigu būtų 
kalbama tik apie įtartinų asmenų gaujos areštavimą, tai juos jau būtų 
Susėmę!.. Uolų sieną susprogdintų melinitu arba dinamitu... Bet kaip 
tie piktadariai sugebėjo patekti į kraterį? Beje, galbūt ten yra įėjimas, 

kurio mums nepavyko rasti... Kad ir kaip ten būtų, net jeigu teisingai 
spėju, nė vienas jų nepadarytų tokio neatsargaus poelgio — neatsiųstų 
man šio laiško. 

Taigi liko tik vienintelis paaiškinimas: laišką parašė koks nors 
mistifikuotojas arba beprotis; nutariau, kad visa ši istorija neverta, jog 
imčiau nerimauti ar net paprasčiausiai apie ją galvoti. 

Vieną akimirką šmėkštelėjo mintis apie visa tai papasakoti 
misteriui Vordui, bet paskui persigalvojau. Jis, žinoma, neteiktų tam 
laiškui jokios reikšmės. Tačiau laiško nesunaikinau ir dėl visa ko įkišau 
į savo rašomąjį stalą. Jeigu dar ateitų tokių pat laiškų su tais pačiais 
inicialais, tai paslėpsiu juos visus kartu ir nekreipsiu rimtesnio 
dėmesio. 

Praėjo keletas dienų. Kaip paprastai ėjau į policijos departamentą. 
Turėjau baigti keletą ataskaitų, todėl man nė galvon nešovė mintis, 
jog greitai teks išvažiuoti iš Vašingtono. Beje, mūsų profesijos žmonės 
niekada negali būti tikri dėl rytdienos... Visada gali pasipainioti kokia 
nors byla, dėl kurios jums reikės išmaišyti visas Jungtines Valstijas 
nuo Oregono iki Floridos ir nuo Meno iki Techaso!.. 

Dabar dažnai galvodavau, kad jeigu man duos naują įpareigojimą 
ir vėl mane ištiks tokia pat nesėkmė kaip Greit Eirio byloje, beliks 
tik viena išeitis — atsistatydinti ir mesti tamybą! 

Kai dėl istorijos su vairuotoju arba vairuotojais, tai apie ją daugiau 
nieko nebesigirdėjo. Žinojau, kad vyriausybė nurodė stebėti kelius, 
upes, ežerus ir visus kitus vandens telkinius. Bet kaip tai įgyvendinti 
didžiulėje šalyje, besidriekiančioje nuo šešiasdešimtojo iki šimto 
dvidešimt penktojo dienovidžio ir nuo trisdešimtojo iki keturiasdešimt 
penktojo laipsnio platumos!.. Iš vienos pusės — Atlanto vandenynas, 
iš kitos - Tykusis, be to, plati Meksikos įlanka, plaunanti pietinius 
krantus, — argi visos šios didžiulės erdvės nesudaro dėkingų sąlygų 
nesugaunamajam laivui? 

Bet, kartoju, daugiau niekas nematė nei automobilio, nei laivo, 0 
juk žinoma, kad abiejų aparatų išradėjas pirmiausia anaipto! neieškojo 
nuošalių vietų, o išlindo į plentą Viskonsine lenktynių metu ir ramiai 
sau plaukiojo jūroje netoli nuo Bostono, kur nuolatos zuja tūkstančiai 
laivų. 

Vadinasi, jeigu išradėjas nežuvo, kas visiškai įmanoma, tai dabar 
atsidūrė už Amerikos ribų (galimas daiktas, Senojo Pasaulio jūrose) 
arba slapstosi kokioje nors jam vienam žinomoje slėptuvėje, ir jeigu 
ne... 
"Taip, — galvojau kitą sykį, — jeigu jam reikia slėptuvės, taip pat 

nežinomos, kaip ir neprieinamos, tai Greit Eirio viršūnė puikiausiai 
tiktų tam fantastiškam sutvėrimui. Tiesa, laivu ten nenuplauksi, 
automobiliu nenuvažiuosi. Tiktai plėšrieji paukščiai — ereliai ir 
kondorai — gali ten ieškoti prieglobsčio! 

Beje, nuo to laiko, kai grįžau į Vašingtoną, toje apygardoje visur 
buvo ramu — ugnis daugiau nebepasirodė. Siuo reikalu misteris Elijas 
Smitas man nieko nerašė, ir aš visai tvirtai galėjau manyti, kad ten 
nevyksta nieko neįprasta. Situacija leido galvoti, kad abu įvykiai, 
sukėlę tokį didžiulį susijaudinimą ir nerimą, greitai bus publikos 
pamiršti. 

Birželio devynioliktąją, išėjęs iš namų į tarnybą, pastebėjau du 
vyriškius, kurie gana akylai spoksojo į mane. Kadangi jų nepažinojau, 
tai nekreipiau rimtesnio dėmesio ir būčiau neprisiminęs tų Žmonių, 
jeigu garbioji Gred nebūtų pranešusi apie juos, kai grįžau namo. 

Pasirodo, jau prieš keletą dienų mano senoji tarnaitė pastebėjo, kad 
du nepažįstamieji tarsi lūkuriuoja manęs gatvėje. Juodu vaikštinėja 
pirmyn ir atgal priešais mano namus ir net seka paskui mane, kai 
žingsniuoju Longstritu į policijos departamentą. 

— Ar tikrai esate įsitikinusi? — paklausiau. 

— Taip, pone, dar vakar, kai jūs grįžote, tie žmonės sekė paskui 
jus bemaž lipdami ant kulnų ir dingo, kai tik užvėrėte namų duris! 

— Klausykite, Gred, o jūs neapsirinkate? 

— Ne, pone. 

— Jeigu sutiktute tuos žmones, ar pažintute? 

— Pažinčiau. 

— Na, žinote, Gred, — tariau juokdamasis, — matau, turite tikro 
policininko uoslę! Reikės jus įrašyti į policijos brigadą. 

— Juokitės, pone, Juokitės! Dar kol kas turiu geras akis 1r be akinių 
galiu pažinti žmones. Jus šnipinėja, tai jau tikrai, ir gerai padarysite, 
Jeigu tų šnipų pėdomis pasiųsite keletą agentų! 

— Prižadu jums, Gred, — atsakiau, kad tik nuraminčiau senutę. — 
Pasiųsiu ką nors iš savo seklių ir bemat sužinosiu, kas čia per įtartini 
asmenys. 

O iš tikrųjų nė nemaniau rimtai žiūrėti į senutės šneką, bet vis dėlto 
pridūriau: 

— Dabar išeidamas į gatvę atidžiai pasižvalgysiu į praeivius. 

— Atsarga gėdos nedaro, pone! 

Beje, nedaug reikėjo, kad sukeltum Gred nerimą, todėl aš ir 
neteikiau reikšmės jos žodžiams. 

- Jeigu, pone, dar bent kartą juos pamatysiu, — tęsė senutė, - įspėsiu 

jus iš anksto, kai ruošitės išeiti iš namų. 

— Puiku! 

Nutraukiau šį mielą pašnekesį, manydamas, kad jeigu ir toliau jį 
tesime, Gred ims įtikinėti, kad mane šnipinėja patsai Balzebubas su 
vienu savo parankiniu. 

Dvi dienas, išeidamas iš namų ir grįždamas, įsitikinau, kad niekas 
manęs neseka, ir nutariau, kad Gred apsiriko. 

Tačiau birželio dvidešimt antrosios rytmetį, užkopusi laiptais taip 
sparčiai, kiek jai leido amžius, Gred atidarė mano kambario duris ir 
vos atgaudama kvapą prašneko: 

— Pone... pone... 

— Kas atsitiko, Gred? 

— Juodu čia. 

— Kas? - paklausiau galvodamas visai apie ką kita, 0 ne apie tuos 
keistus žmones, kurie neva sekė mane. 

— Snipai... 

— Ak, ir vėl tie šaunuoliai šnipai! 

— Tie patys... gatvėje... priešais jūsų langus... Seka namą, laukia, 
kada išeisite! 

Priėjau prie lango ir, nepastebimai pakėlęs užuolaidą, kad nieko 
nenubaidyčiau, išvydau ant šaligatvio du nepažįstamuosius. 

Taip, jie buvo du; abu vidutinio ūgio, tvirti, plačiapečiai, trisdešimt 
penkių ar keturiasdešimties metų. Apsirengę kaip kaimo gyventojai: 
ant galvų plačiabrylės veltos skrybėlės, kelnės iš storos vilnonės 
medžiagos, batai su storais padais, rankose lazdos. 

Nėra abejonės, juodu atkakliai žvelgė į mano duris ir langus. 
Kartkartėmis, persimetę keletu žodžių, žingsniavo pirmyn ir atgal, 
paskui vėl grįždavo į savo stebėjimo postą. 

— Ar tikrai esate įsitikinusi, Gred, - paklausiau, — kad čia tie patys 
subjektai, kuriuos matėte ir anksčiau? 

— Tie patys, pone. 

Dabar jau neabejojau, kad mano senoji tarnaitė buvo teisi, todėl 
nutariau išsiaiškinti, koks čia reikalas. Tačiau pats nesirengiau sekti 
tų vyriškių — jie bemat pažintų mane, - beje, dėl ko gi turėčiau tiesiai 
jiems lįsti į akis? Siandien pat prie savo namų pastatysiu agentą, ir 
jeigu juodu vėl pasirodys vakare arba rytoj rytą, jis paseks 
nepažįstamuosius, eis paskui juos visur, kur tik pastarieji užsimanys, 
ir galų gale jų asmenybės bus nustatytos. 

Bet kodėl jie manęs laukia? Ar tik nesirengia sekti iš paskos iki 
policijos departamento? Ką gi, jeigu juodu šitaip padarys, galimas 

daiktas, pasitaikys proga parodyti jiems tokį svetingumą, už kurį tikrai 
nepadėkos. 

Pasiėmiau skrybėlę ir, kol Gred sekė pro langą, nusileidau laiptais, 
atidariau duris ir išėjau į gatvę. 

Nepažįstamųjų jau nebebuvo. 

Tačiau kuo puikiausiai įsiminiau jų išvaizdą. 

Kiek tik besižvalgiau, niekur jų neberegėjau. 

Nuo tos dienos nei Gred, nei aš jau nebematėme tų žmonių priešais 
namus, daugiau jų niekur nebesutikau. 

Pagaliau, jeigu manyčiau, kad jų sekimo objektas buvau būtent aš, 
tai galbūt dabar, išvydę mane savomis akimis, jiedu sužinojo apie 
mane viską, ką norėjo. Pamažu ėmiau primiršti tą įvykį ir galvojau 
apie jį ne daugiau negu apie laišką su inicialais P.V.... 

Tačiau netrukus nauji ir tikrai nepaprasti įvykiai sukėlė visuotinį 
susidomėjimą. 

Jau esu sakes, kad reiškiniai Greit Eiryje daugiau nebesikartojo ir 
laikraščiai apie juos nieko neberašė. Lygiai taip pat jie nutylėjo ir apie 
automobilį su laivu, kurių pėdsakų negalėjo rasti mūsų geriausieji 
agentai. Tikriausiai visi tie įvykiai būtų nugrimzdę į užmarštį, jeigu 
jų nebūtų priminę nauji atsitikimai. 

Birželio dvidešimt ketvirtąją tūkstančiai skaitytojų galėjo 
perskaityti straipsnį, išspausdintą “ Vakarinėje žvaigždėje" ir kitą dieną 
persispausdintą visų Jungtinių Valstijų laikraščių. 

“Kirdolo ežeras, plytintis Kanzase aštuoniasdešimt mylių į vakarus 
nuo Topikos, šios valstijos sostinės, nėra plačiau žinomas. Tačiau jis 
kelia didelį susidomėjimą, be abejo, apie jį greitai visi praneš, nes dėl 
visiškai išskirtinių aplinkybių dabar į jį nukryps visų akys. 

Tas ežeras, iš visų pusių supamas kalnų, kaip matyti, visiškai 
nesisieja su valstijos hidrografiniu tinklu. Iš jo garuojantį vandenį 
pilnutinai kompensuoja lietūs, kurie šioje Kanzaso dalyje dažnai lyja. 

Kirdolo ežero plotas yra septyniasdešimt penkios kvadratinės 
mylios, o lygis, matyt, truputį aukštesnis negu jūros. Iš visų pusių jį 
Supa kalnai, todėl prieiti prie jo nelengva, — prasibrauti tegalima tik 
siaurais tarpekliais. Tačiau jo krantuose vietomis dunkso kaimeliai. 
Ežere veisiasi gausybė žuvų, visada čia pilna žvejų valčių. 

Pridursime, kad ežero gylis ne visur vienodas. Prie krantų — ne 
Mažiau kaip penkiasdešimt pėdų. Sio plataus baseino pakrantėse 
beveik visur stūkso stačios uolos. Vėjo genamos bangos kartais 
Pašėlusiai plakasi į jas ir tarsi audrotos liūtys svaido gausybę purslų 
ant pakrančių namukų. Gylis, ganėtinas net prie pat krantų, viduryje 

dar padidėja; kai kuriose vietose siekia iki trijų šimtų pėdų. 

Ežero vanduo skaidrus ir gėlas. Žinoma, čia nesiveisia jūrų Žuvys, 
tačiau lydekos, ešeriai, upėtakiai, karpiai, gružliai, unguriai plaukioja 
neįsivaizduojamais pulkais ir pasiekia nepaprastų dydžių. 

Savaime aišku, žvejyba čia klesti, nes yra labai pelningas 
užsiėmimas. Ten esama ne vienas tūkstantis Žvejų ir šimtai žvejų laivų. 
Prie tos flotilės reikia pridėti dar dvidešimt burinių škunų ir garinių 
katerių, kurie reguliariai plaukioja po ežerą ir palaiko ryšius tarp įvairių 
gyvenviečių. Už kalnų grandinės veikia ištisas geležinkelių tinklas — 
jais iš Kanzaso į kitas valstijas išvežama sugauta žuvis. 

Sis Kirdolo ežero aprašymas padės suvokti faktus, kurie dėstomi 
žemiau". 


Štai ką toliau pranešė “Vakarinė žvaigždė“ savo sensacingame 
straipsnyje: 


“Jau kurį laiką žvejai pastebėjau, kad ežere vyksta kažkoks 
nesuprantamas bangavimas. Kartais vandens paviršius pakyla tarsi 
veikiamas povandeninės bangos. Net ramiu laiku, kai visiškai nėra 
vėjo, vanduo toje vietoje verda ir putoja. Žvejų laivus tuo pat metu 
supa dviejų krypčių bangos, laivai negali plaukti pasirinktu kursu. Jie 
susiduria vienas su kitu, vos neapvirsta ir patiria rimtas avarijas. 

Nustatyta, kad minėtasis bangavimas eina iš ežero gelmių, jo 
priežastis bandyta įvairiopai aiškinti. 

Pirmiausia kilo klausimas, ar nesusijęs tas bangavimas su 
seisminiais smūgiais, keičiančiais ežero dugno profilį. Tačiau šią 
hipotezę teko atmesti, kai paaiškėjo, jog tie trikdymai vyksta ne 
vienoje konkrečioje vietoje, o sklinda po visu vandens paviršimi, yra 
stebimi rytuose ir vakaruose, šiaurėje ir pietuose, viduryje ir prie 
krantų, nuosekliai, net galima sakyti, reguliariai, o tai verčia absoliučiai 
atmesti mintį dėl žemės drebėjimo arba dėl kokio nors vulkaninės 
kilmės reiškinio. 

Tada griebtasi kitos hipotezės. Ar neatsirado ten kokia nors jūrų 
pabaisa ir ar ne dėl jos buvimo aiškintini tie stiprūs trikdymai Kirdolo 
ežero vandenyse?.. Bet jeigu toji pabaisa negimė pačiame ežere, 
neišaugo jame iki gigantiško dydžio, ką sunku laikyti tikrove, tenka 
manyti, kad ji kažkaip ten prasiskverbė iš kitur. Tačiau šis ežeras 
nesusisiekia su jokiu kitu vandens baseinu. Kai dėl požeminių kanalų, 
maitinamų Kanzaso upių, buvimo, tai toks aiškinimas neišlaiko rimtos 
kritikos. Bent jau ši valstija būtų arti Atlanto ar Tykiojo, ar pagaliau 

Meksikos įlankos pakrančių!.. Bet ne! Kanzasas plyti šalies centre, 
toli nuo Amerikos jūrų. 

Žodžiu, išnarplioti šį klausimą ne taip paprasta. Kur kas lengviau 
atmesti aiškiai klaidingas hipotezes, negu atskleisti tikrąją reiškinio 
priežastį. 

Tačiau jeigu įrodyta, kad Kirdolo ežere pabaisa negali egzistuoti, 
ar ne teisingiau būtų galvoti, jog jo gelmėse kursuoja povandeninis 
laivas? Juk mūsų laikais egzistuoja daug tokios rūšies laivų! 
Pavyzdžiui, Bridžporte, Konektikuto valstijoje, prieš keletą metų 
pasirodė aparatas, pavadintas “Protektoriumi", kuris galėjo plaukti ir 
ant vandens, ir po vandeniu, taip pat važiuoti žeme... Išradėjo Leiko 
pagamintoji mašina turėjo du variklius: vieną — elektrinį - 
septyniasdešimt penkių arklio jėgų galingumo, su dviem sujungtais 
sraigtais, ir antrą, varomą žibalu, — dviejų šimtų penkiasdešimt arklio 
jėgų; be to, ji turėjo špižinius vieno metro diametro ratus, su kuriais 
galėjo važiuoti ir keliais, ir jūros dugnu. 

Visa tai aišku; bet jeigu sakysime, kad pastebėtąjį bangavimą 
sukėlė Leiko sistemos povandeninis laivas, tegu ir labiausiai 
patobulintas, vis dėlto lieka neaiškus klausimas: kaip jis galėjo patekti 
į Kirdolo ežerą, kokiu požeminiiu kanalu ten įplaukė? Kartojame, tą 
ežerą iš visų pusių supa kalnai, todėl jo niekaip negali pasiekti nei 
povandeninis laivas, nei jūrų pabaisa. 

Šį prieštaravimą sunku nuginčyti. Ir vis dėlto vienintelė priimtina 
hipotezė gali būti tokia: panašus aparatas, kuris, beje, dar nė karto 
nepasirodė paviršiuje, kaip tik ir kursuoja ežero vandenyse. 

Beje, po to, kas atsitiko birželio dvidešimtąją, šia hipoteze 
nebeverta abejoti. 

Tą dieną “Markelo" škuna, lėkusi visomis burėmis šiaurės vakarų 
kryptimi, staiga užšoko ant kažkokio plaukusio po vandeniu kūno. Tarp 
kitko, šioje vietoje nėra povandeninių rifų, matavimai svambalu rodo 
nuo aštuoniasdešimties iki devyniasdešimties pėdų. 

Škunai, gavusiai smūgį į kairįjį bortą, grėsė pavojus per keletą 
minučių prisipildyti vandens ir paskęsti. Bet pramuštą angą pavyko 
sutaisyti, ir laivas nuplaukė prie artimiausios prieplaukos už trijų mylių 
nuo įvykio vietos. 

Kai iškrovę “Markelo" škuną ištempė į krantą, pralaužą apžiūrėjo 
ir iš išorės, ir iš vidaus. Pasirodė, kad pralauža atsirado taranavus laivo 
korpusą. 

Aprašytasis atsitikimas galutinai patvirtina faktą, kad Kirdolo ežero 
gelmėse neįprastai greitai plaukioja povandeninis laivas. 

Bet čia kyla naujas klausimas: sakykime, kad minėtos rūšies 
aparatas kažkokiu būdu pateko į ežerą; bet kokiu tikslu jis ten atsidūrė? 
Argi Kirdolas - tinkama vieta tokiems bandymams? Kita vertus, kodėl 
tas aparatas niekada nepasirodo vandens paviršiuje? Kokios priežastys 
verčia jį slėptis? 


“Vakarinės žvaigždės“ straipsnis baigiamas iš tikrųjų keistu 
sugretinimu: 


“Iš pradžių paslaptingasis automobilis, paskui paslaptingasis laivas. . 

Po paslaptingojo laivo - paslaptingas povandeninis laivas. 

Ar tai nereiškia, kad visos trys mašinos - to paties išradėjo kūrinys 
1r kad egzistuoja ne trys aparatai, o viso labo tik vienas?" 


Aštuntasis skyrius 
Bet kuria kaina 


Tas straipsnis buvo lyg perkūnas iš giedro dangaus ir visiems 
padarė didžiulį įspūdį. Žmonės vieningai pritarė “Vakarinei žvaigždei". 
Kadangi žmonės apskritai linkę tikėti viskuo, kas neįprasta, dažnai net 
neįmanoma, todėl ir dabar neliko nė vieno abejojančio. Taip, visas 
tris mašinas sukūrė tas pats išradėjas; negana to, egzistuoja ne trys, 0 
vienas aparatas. 

Betgi kaip galima praktiškai automobilį paversti laivu, o paskui 
povandeniniu laivu? Kaip gali ta pati mašina važiuoti žeme, plaukioti 
vandeniu ir po vandeniu? Kodėl tada neskraido ore? 

Siaip ar taip, net jeigu tikėtume tik tuo, kas jau žinoma ir nustatyta, 
jeigu pripažintume tik faktus, nenuneigiamai patvirtintus daugybės 
liudininkų parodymų, tai ir tada viskas atrodytų ganėtinai keistai. 
Nenuostabu, kad publika, kuriai jau įkyrėjo šnekos apie ankstesnius 
įvykius, dvigubai uoliau puolė narplioti naujus pranešimus. 

Pirmiausia laikraščiai teisingai nustatė: jeigu iš tikrųjų egzistuoja 
trys atskiri aparatai, tai absoliučiai akivaizdu, kad juos varo motoras, 
kur kas galingesnis už visus iki šiol žinomus variklius. Tasai motoras 
jau pateikė neginčijamų savo galingumo įrodymų, išlaikė bandymą, 
ir dar kaip sėkmingai! Juk mašina skriejo iki pusantros mylios per 
minutę! 

Aišku, kad verta už bet kokią kainą pirkti iš išradėjo tą variklį! 
Ar tinka jis trims skirtingoms mašinoms, ar tik vienai, galinčiai judėti 
tokiomis skirtingomis sąlygomis, — visai neturi reikšmės. Reikia įsigyti 
motorą, duodantį tokius puikius rezultatus, padaryti jį savo nuosavybe. 

Savaime suprantama, ir kitos valstybės su niekuo nesiskaitys, kad 
tik įsigytų tokią vertingą ir armijai, ir laivynui mašiną. Juk aišku, kokį 
pranašumą sausumoje ir jūrose įgautų tauta, turinti tokį neįkainojamą 
variklį! Kaip kovoti su naikinančia jėga mašinos, kurios neįmanoma 

pavyti? Reikia ją nupirkti ir negailėti milijonų, - Amerikai tai būtų 
geriausias būdas panaudoti savo turtus. 

Taip svarstė ir oficialūs sluoksniai, ir plačioji visuomenė. 
Laikraščiai be perstojo spausdino straipsnius šiuo visiems rūpimų 
klausimu. Žinoma, Europa neatsiliko nuo Jungtinių Valstijų. 

Bet kad galėtų nupirkti išradimą, pirmiausia turėjo rasti išradėją, 
— Čia ir slypėjo didžiausias sunkumas ir kliūtis. 

Veltui apieškojo svambalu visą Kirdolo ežerą skersai ir išilgai! 
Matyt, povandeninis laivas jau nebeplaukiojo jo gelmėse. Tuomet kaip 
jis dingo iš ežero? Ir kaip ten pateko? Neišsprendžiamas klausimas!.. 
Daugiau povandeninis laivas niekur nebesirodė, automobilis irgi 
nebelakstė Jungtinių Valstijų keliais; dingo ir laivas, plaukiojęs 
Amerikos vandenyse! 

Kai atvykdavau pas misterį Vordą, mudu keletą kartų šnekėjomės 
šiuo reikalu, kuris jį kaip ir anksčiau labai domino. Ar vertėjo 
agentams toliau vargti ir ieškoti, jeigu iki šiol nėra jokių rezultatų? 

Ir štai birželio dvidešimt septintosios rytą buvau iškviestas į 
policijos departamentą. Vos tik įžengiau į kabinetą, kai misteris Vordas 
kreipėsi: 

— Na, Strokai, jums pasitaiko puikiausia proga revanšuotis dėl 
ankstesnės nesėkmės!.. 

— Nesėkmės su Greit Eiriu? 

— Būtent. 

— Kokia proga?.. - paklausiau dar abejodamas, ar nepokštauja mano 
viršininkas. 

— Stai kas, — tarė jis, — ar nenorite ieškoti tos trigubo veikimo 
mašinos išradėjo? 

— Žinoma, noriu, misteri Vordai, — atsakiau. — Tik įsakykite pradėti, 
ir aš padarysiu viską, kas įmanoma, kad pagaliau laimėčiau! Tiesa, 
tai rasi bus nelengva... 

— Be abejo, Strokai; galimas daiktas, net sunkiau negu prasiskverbti 
į Greit Eirio kraterį! 
nesėkmingos kelionės. Tačiau juokavo jis gana geraširdiškai ir net 
norėdamas paskatinti mane. Beje, jis gerai pažinojo mane ir buvo 
tikras, kad atiduočiau viską pasaulyje už galimybę pakartoti 
nepavykusį bandymą. Nekantriai laukiau naujų nurodymų. 

Misteris Vordas tęsė draugišku tonu: 

— Zinau, Strokai, jūs padarėte viską, ką tik galėjote, ir aš neturiu 
jokių priekaištų. Tačiau dabar kalbame ne apie Greit Eirį. Jeigu 

vyriausybė iš tikrųjų panorės, kad mūsų Žmonės įžengtų į tą daubą, 
tegu tik negaili lėšų, tegu išleidžia keletą tūkstančių dolerių, tuomet 
ir nebeteks aušinti burnos. 

— Aš irgi taip manau. 

— Tačiau, — pridūrė misteris Vordas, - man regis, svarbiau būtų 
suimti tą fantastišką išradėją, kuris nuolatos išslysta mums iš rankų. 
Čia jau policijos reikalas, geros policijos! 

— Pranešimuose nieko daugiau apie jį nebekalbama? 

— Ne, ir nors esama pamato tikėti tuo, kad jis plaukiojo po Kirdolo 
ežero vandeniu, vėl užtikti jo pėdsakų nepavyko. Nebent jis sugeba 
virsti nematomu, tasai mechanikos Protėjus! 

— Jeigu jis ir neturi jokio talento, tai, matyt, pasirodo tik tada, kai 
mano esant naudinga jam pačiam, — paprieštaravau. 

— Visiškai teisingai, Strokai, ir, man regis, yra tik vienas būdas 
baigti su tuo keistuoliu: reikia jam pasiūlyti už mašiną tokią sumą, 
kad jis nebegalėtų atsisakyti ją parduoti! 

Misteris Vordas buvo teisus. Kaip tik turėdama tokį tikslą, 
vyriausybė ir rengėsi pradėti derybas su “dienos didvyriu". Regisi, dar 
niekada nė viena žmogiška būtybė neturėjo didesnės teisės į minėtą 
epitetą! Padedant spaudai, bus galima pranešti tam nuostabiam 
išradėjui, ko iš jo pageidaujama. Sužinos apie didžiulę sumą, kuri jam 
siūloma už paslapties atskleidimą... 

— Iš tikrųjų, kaip jis gali panaudoti tą išradimą savo labui? — 
paklausė misteris Vordas. — Argi jis nesuinteresuotas gauti už išradimą 
kokią nors naudą? Juk neturime jokio pagrindo manyti, jog tas 
nepažįstamasis — nusikaltėlis ir, pasinaudodamas savo mašina, gelbstisi 
nuo persekiojimo ! 

Tačiau, pasak mano viršininko, aukštesniuose sluoksniuose nutarta 
veikti ir kitomis priemonėmis. Daugybė agentų stebėjo kelius, upes, 
protakas, ežerus ir vandenyno pakrantę, tačiau tai nedavė jokių 
rezultatų. Jeigu tik išradėjas nežuvo kartu su savo mašina kokio nors 
pavojingo bandymo metu, kas galų gale visiškai įmanoma, vadinasi, 
jis nenori viešai pasirodyti. Po atsitikimo su “Markelo"škuna Kirdolo 
ežere į policijos departamentą daugiau nebeatėjo jokių pranešimų, 
todėl byla nepajudėjo nė per colį. Apie tai man šnekėjo misteris 
Vordas, neslėpdamas savo nusivylimo. 

Taip, mes buvome nusivylę ir kupini apmaudo. Užtikrinti 
Visuomenės saugumą vis sunkiau ir sunkiau. Pabandykite persekioti 
Piktadarius, jeigu jie pasidarys nesugaunami sausumoje ir jūroje!.. 
Pabandykite persekioti po vandeniu!.. O kai dirižabliai bus ganėtinai 

ištobulinti, pabandykite persekioti nusikaltėlius ore! 

Pagaliau ėmiau galvoti, kad ateis diena, kai mes —- aš ir mano 
kolegos — pasidarysime visiškai bejėgiški, kai visiems policijos 
pareigūnams reikės išeiti į atsargą, kadangi nebeduos jokios naudos. 

Čia prisiminiau laišką, kurį gavau prieš dešimtį dienų, laišką, 
parašytą Greit Eiryje ir grasinusį mano laisvei ir net gyvybei, jeigu 
pakartočiau savo kelionę. Nuo to laiko nebegavau tokių laiškų. Taip 
pat prisiminiau, kaip mane šnipinėjo du nepažįstamieji. Vėliau jų 
niekur nebesutikau. Budrioji Gred, visada pasirengusi pavojams, irgi 
pastaruoju metu nebematė jų priešais namus. 

Galimas daiktas, apie tai reikėtų papasakoti misteriui Vordui? Bet, 
tiesą sakant, Greit Eirio įvykiai jau nebekėlė susidomėjimo. Net kalbos 
galutinai nuščiuvo nuo tada, kai į pirmąjį planą iškilo “kiti" įvykiai. 
Tikriausiai tos apygardos gyventojai jau nebegalvojo apie gąsdinusius 
juos reiškinius: dabar visur buvo tylu, niekas nebetrukdė dirbti 
kasdieninių darbų. 

Nutariau, kad savo viršininkui pasakysiu apie laišką tik tuomet, 
jeigu ateity šis faktas turėtų kokios nors reikšmės. Be to, jis pagalvotų, 
kad tai kokio nors pokštininko kvailas išsišokimas. 

Tuo tarpu misteris Vordas tęsė keletui minučių nutrauktą pašnekesį: 

— Pabandysime susisiekti su tuo išradėju ir susitarti. Gaila, dabar 
jis dingo, bet visai tikėtina, kad šiomis dienomis vėl bus pastebėtas, 
kad mums praneš apie jo pasirodymą kur nors Amerikos teritorijoje... 
Pasirinkome jus, Strokai, ir jūs turite būti pasirengęs keliauti, išgirdęs 
pirmąjį signalą, negaišdamas nė valandėlės. Niekur neišeikite iš namų, 
išskyrus policijos departamentą, kur, jeigu prireiktų, gausite paskutines 
instrukcijas. 

— Esu jūsų paslaugoms, misteri Vordai, — atsakiau, — išgirdęs 
pirmąjį įsakymą, išvažiuosiu iš Vašingtono kur reikia. Tačiau leisiu 
sau duoti jums vieną klausimą: ar turiu veikti vienas, ar geriau būtų 
pasirinkti pagalbininkų? 

— Savaime aišku, — nutraukė mane misteris Vordas, - pasirinkite 
du agentus, kuriais visiškai pasitikite. 

— Tai visai nesunku, misteri Vordai. Na, o ką privalau daryti, jeigu 
anksčiau laiko ar vėliau susidurčiau akis į akį su tuo žmogum? 

— Pirmiausia neišleiskite jo daugiau iš akiračio, 0 esant reikalui, 
ir sulaikykite, — jums bus duotas arešto orderis... 

— Protingas atsargumas, misteri Vordai! O jeigu jis šoks į savo 
automobilį ir nudums? Pabandykite sugauti žaliūką, kuris mauna po 
du šimtus keturiasdešimt kilometrų per valandą! 

— Štai todėl ir nereikia leisti, kad jis išdumtų, Strokai, o kai tik 
areštuosite, nedelsdamas telegrafuokite man. Visa kita jau mūsų 
reikalas. 

— Pasitikėkite manim, misteri Vordai. Būsiu pasirengęs su savo 
agentais išvažiuoti bet kuriuo metu dieną ar naktį. Dėkoju už tai, kad 
patikėjote man šią bylą: sėkmės atveju ji ameš man didžiulę garbę. 

— Ir didžiulę naudą, - pirdūrė atsisveikindamas viršininkas. 

Grįžęs namo, kartu su Gred ėmiau ruoštis kelionei, kuri galėjo 
trukti ne vieną dieną. Galimas daiktas, senutė įsivaizdavo, kad aš vėl 
rengiuosi į Greit Eirį, 0 juk mes žinome jos nuomonę apie tą pragaro 
prieangį. Tačiau ji man nieko nesakė, 0 aš neturėjau noro jai atskleisti 
visų savo kortų, nors ir buvau tikras, kad neišplepės. 

Kai dėl agentų, kurie turėjo lydėti mane, tai juos pasirinkau iš 
anksto. Abu priklausė informatorių brigadai; vienas turėjo trisdešimt, 
kitas — trisdešimt dvejus metus; jie daug kartų jau dalyvavo mano 
vadovaujamose operacijose ir įvairiausiomis aplinkybėmis įrodė 
ištvermę, išradingumą ir drąsą. Pirmasis buvo Džonas Hartas iš 
Ilinojaus, antrasis — Nebas Volkeris iš Masačusetso. Tai šauniausiai 
vyrukai, kokius tik galėjau rasti. 

Praėjo keletas dienų. Jokių žinių nei apie automobilį, nei apie laivą, 
nei apie povandeninį laivą. Tiesa, į policijos departamentą ateidavo 
kai kurių žinių, bet jos pasirodė esą melagingos, todėl nenusipelnė 
rimtesnio dėmesio. Laikraščių plepalai, kas be ko, neturėjo jokios 
vertės; ir nenuostabu —- juk net informuočiausi leidiniai dažnai 
spausdino nepatikrintas žinias. 

Tačiau dviem atvejais negalėjau abejoti, kad “dienos didvyris“ 
tikrai vėl pasirodė, — pirmiausia Arkanzaso keliuose Litl Roko 
apylinkėse, paskui pietinėje Aukštutinio ežero dalyje. 

Bet štai ko negalėjau žŽmoniškai išsiaiškinti: pirmąjį sykį jį matė 
po birželio dvidešimt šeštosios vidurdienio, antrąjį — tos pačios dienos 
vakare. Atstumas tarp tų dviejų punktų — ne mažiau kaip aštuoni šimtai 
mylių. Atsižvelgdami į automobilio neįtikėtiną greitį, galime manyti, 
jog jis sugebėjo nuvažiuoti minėtą atstumą per tokį trumpą laiką, bet 
jį turėjo visi matyti, kai lėkė per Arkanzasą, Misūrį, Ajovą ir 
Viskonsiną; tuo tarpu niekas nematė jo pravažiuojant. 

Situacija pasidarė tikrai paslaptinga, — iš tikrųjų niekas nieko 
nebesuprato. 

Beje, pasirodžius mašinai kelyje į Litl Roką ir prie Aukštutinio 
ežero krantų, vėliau niekas jos nebematė. Todėl man ir mano 
Dagalbininkams vis dar reikėjo laukti. 

Kaip žinia, vyriausybė buvo pasirengusi pradėti derybas su 
paslaptinguoju išradėju. Tačiau turėjome atsisakyti minties jį areštuoti 
— privalėjome tikslo siekti kitokiomis priemonėmis. Publiką ypač 
jaudino toks klausimas: ar Jungtinės Valstijos bus vienintelis 
savininkas aparato, kuris garantuotų joms neginčijamą pranašumą prieš 
kitas šalis, ypač karo atveju? Kadangi išradėjas pasirodė tik Amerikos 
teritorijoje, buvo galima spėti, kad jis amerikietis ir tikriausiai norės 
tartis su Amerika. 

Liepos trečiąją visi Jungtinių Valstijų laikraščiai išspausdino 
pranešimą, parašytą itin oficialia maniera: 


“Šių metų balandžio mėnesį Pensilvanijos, Kentukio, Ohajo, 
Tenesio, Misūrio, Ilinojaus keliais važinėjo automobilis. Sis 
automobilis taip pat pasirodė gegužės dvidešimt septintąją per 
Automobilių klubo lenktynes, o paskui dingo. 

„ Pirmomis birželio dienomis Naujosios Anglijos vandenyse, tarp 
Šiaurinio ir Seiblo kyšulių, dažniausiai Bostono platumoje, kursavo 
laivas, kuris plaukė dideliu greičiu, o paskui dingo. 

To paties mėnesio antroje pusėje Kirdolo ežero gelmėse, Kanzaso 
valstijoje, manevravo povandeninis laivas; netrukus ir jis dingo. 

Yra pagrindo teigti, kad šitas mašinas pagamino tas pats išradėjas, 
kita vertus, tai tas pats aparatas, galintis važiuoti žeme, plaukti ir 
vandens paviršiuje, ir po vandeniu. 

Kad ir kas būtų tas išradėjas, jam siūloma parduoti savo mašiną. 

Jis prašomas pranešti savo pavardę, nurodyti kainą, už kurią sutiktų 
perleisti savo išradimą Amerikos vyriausybei, ir kuo greičiau pasiųsti 
atsakymą į Vašingtono policijos departamentą — Kolumbijos apy garda, 
Jungtinės Amerikos Valstijos“. 


Toks buvo skelbimas, išspausdintas laikraščiuose stambiu šriftu. 
Savaime aišku, jis negalėjo nekristi į akis suinteresuotam asmeniui, 
kad ir kur tas asmuo būtų. Išradėjas perskaitys skelbimą ir 
neabejodamas - vienaip ar kitaip — atsilieps; beje, kodėl gi jam 
nesutikti su siūlymu? 

Beliko laukti atsakymo. 

Nesunku įsivaizduoti, kaip sujudo sukruto publika! Nuo pat ryto 
iki vakaro smalsi ir triukšminga minia grūdosi priešais policijos 
departamentą, laukdama laiško arba telegramos. Be perstojo siuvo 
reporteriai. Kokia garbė, kokia nauda laikraščiui, kuris pirmasis 
išspausdins šitokią naujieną! Pagaliau visi sužinos, kas toks yra tas 

nesugaunamas nepažįstamasis, sužinos, ar sutinka jis derėtis su 
federaline vyriausybe! Nėra abejonės, Amerika nesismulkins dėl 
kainos. Jai pakaks milijonų, o jeigu pritrūktų, tai milijonieriai plačiai 
atvers savo neišsenkamus seifus! 

Praėjo para. Daugeliui nervingų ir nekantrių Žmonių ši para 
pasirodė turinti daugiau negu dvidešimt keturias valandas, o kiekviena 
valanda ilgesnė negu šešiasdešimt minučių! 

Jokio atsakymo. Nei laiško, nei telegramos. Ir per naktį — nieko 
nauja. Taip tęsėsi trejetą parų. 

Tada atsitiko tai, ko ir buvo galima laukti. Europa telegrafu 
sužinojo apie Amerikos siūlymus. Daugelis Senojo Pasaulio 
vyriausybių irgi panoro išpešti naudos iš šio išradimo. Kodėl 
nepabandyti nučiupti iš po Jungtinių Valstijų panosės aparato, kuris 
teikia tokius pranašumus? Kodėl nemesti į mūšį milijonų? 

Iš tikrųjų visos didžiosios valstybės — Prancūzija, Anglija, Rusija, 
Italija, Austrija, Vokietija — stojo į kovą. Tiktai antraeilės valstybės, 
baimindamosi sužlugdyti savo biudžetus, nerizikavo dalyvauti tose 
varžybose. Europos spauda persispausdino skelbimus, kurie buvo 
paskelbti Jungtinėse Valstijose. Po teisybei, dabar paslaptingasis 
vairuotojas lengvai galėjo tapti Huldų, Morganų, Astorų, Vanderbiltų 
ir Prancūzijos, Anglijos ar Austrijos Rotšildų varžovu! 

Tačiau tasai vyriškis nerodė jokių gyvybės ženklų, todėl, kad 
paskatintų jį pakelti šydą, kuriuo save apgaubė, jam ėmė siūlyti visiškai 
konkrečius pasiūlymus. Visas pasaulis virto milžiniška rinka, visuotine 
birža, nematytu aukcionu. Dukart per dieną laikraščiai spausdino 
skaičius, siūlomos sumos be perstojo didėjo, milijonai grūdosi ant 
milijonų. 

Galų gale po įsimintino kongreso posėdžio Jungtinės Valstijos 
asignavo išradimo pirkimui dvidešimt milijonų dolerių, tai yra šimtą 
milijonų frankų. 

Ir ką gi: visoje Amerikos visuomenėje neatsirado nė vieno piliečio, 
kuris šią sumą laikytų pernelyg didele, - šitaip labai visi troško įsigyti 
tą stebuklingą važiavimo priemonę. Ir aš nenustojau kartoti savo 
gerajai Gred, kad “mašina atsipirks su kaupu". 

Matyt, kitos tautos buvo kitokios nuomonės, nes nebandė persverti 
Šios sumos. Ir čia nugalėti varžovai ėmėsi insinuacijų. Išradėjas 
nepasirodys... Jis niekada neegzistavo... Tai stambaus masto sukčius... 
Be to, jis tikriausiai seniai žuvo kartu su savo mašina, nusirito į kokią 
Nors prarają, paskendo jūrų gelmėse... Europos spauda nesikuklino, 
Skleisdama tokias spėliones. | 

Gaila, bet laikas slinko. Jokių Žinių, jokio atsakymo iš mūsų 
didvyrio. Daugiau jis niekur nebepasirodė. Po manevrų Aukštutiniame 
ežere jo niekas nebematė. 

Nežinojau, ką galvoti, ir jau pradėjau prarasti bet kokią viltį 
užbaigti šią keistą bylą. 

Bet štai liepos penkioliktosios rytą policijos departamento pašto 
dėžutėje buvo rastas laiškas be jokio antspaudo. 

Po to, kai su laišku susipažino valdžia, jo faksimilę išspausdino 
Vašingtono laikraščiai, šia proga išleisdami specialius numerius. 

Stai tas laiškas. 


Devintasis skyrius 
Antrasis laiškas 


“Rūstusis", 
šių metų liepos 15 d. 


Senajam ir Naujajam Pasauliams! 


Į pasiūlymus, kuriuos man pateikė įvairios Europos valstybės, taip 
pat Jungtinės Valstijos, galiu duoti tik vieną atsakymą: 

Ryžtingai ir neabejodamas atsisakau pinigų, kuriuos man siūlo 
sumokėti už mano aparatą. 

Šio išradimo negaus nei prancūzai, nei vokiečiai, nei austrai, nei 
rusai, nei anglai, nei amerikiečiai. 

Aparatas —- mano nuosavybė, jį naudosiu tik savo nuožiūra. 

Jis teikia man neribotą valdžią, todėl galiu valdyti visą pasaulį, ir 
Jokia žmogiška jėga jokiomis aplinkybėmis nepajėgs jam pasipriešinti. 

Tegu niekas nė nesvajoja jį įsigyti. Jis nepasiekiamas ir toks bus 
visada. Jeigu man norėsite pakenkti, aš atsakysiu šimteriopai. 

Kai dėl pinigų, kuriuos man siūlo, tai aš juos niekinu, jų -man 
visiškai nereikia. Be to, tą dieną, kai susimanysiu įsigyti milijonus ar 
milijardus, man pakaks ištiesti ranką ir paimti juos. 

Tegu visi žino: Senasis ir Naujasis Pasaulis prieš mane bejėgiai, o 
mano valdžia beribė. 

Laišką pasirašau taip: 

Pasaulio valdovas" 

Dešimtasis skyrius 
Už įstatymo ribų 


Toks buvo laiškas, adresuotas Jungtinių Valstijų vyriausybei ir 
pristatytas tiesiogiai į policijos departamentą. Tačiau Žmogaus, 
atnešusio tą laišką naktį iš liepos keturioliktosios į penkioliktąją, niekas 
nematė. 

Beje, ir tą naktį iki pat aušros daugybė smalsuolių vis dar supo 
policijos departamento pastatą. Bet kaip jie galėjo pamatyti pasiuntinį, 
o galbūt net patį autorių tą akimirką, kai jis, įsimaišęs į minią, įmetė 
laišką į korespondencijos dėžutę? Juk naktis buvo tamsi, be mėnulio; 
iš vienos gatvės pusės negalėjai įžiūrėti, kas vyksta kitoje pusėje. 

Jau sakiau, kad laikraščiai bemat išspausdino laiško faksimilę, nes 
valdžia negaišuodama perdavė jį viešumai. Bet nepagalvokite, kad 
publika įvertino jį kaip nevykusį pokštą. Nieko panašaus. Tiesa, šitaip 
maniau tik aš prieš penketą savaičių, kai gavau laišką iš Greit Eirio. 
Tačiau, atvirai kalbant, dabar linkau kitaip vertinti antrąjį laišką, todėl 
ankstesnis mano įsitikinimas truputį susvyravo. 

Taip, 17 Vašingtone, ir visoje Amerikoje žmonės “Pasaulio 
valdovo" laišką priėmė rimtai, kas, iš esmės kalbant, visiškai natūralu, 
ir jeigu kam nors būtų šovusi mintis jį vertinti kitaip, didžiulė dauguma 
skaitytojų būtų užprotestavusi: “Ne, čia ne mistifikacija! Laišką iš tiesų 
parašė nesugaunamasis aparato išradėjas, tai nekelia jokių abejonių." 

Taigi šitaip keistai, bet kartu ir labai blaiviai įvertinus padėtį, tas 
klausimas, matyt, visiems buvo absoliučiai aiškus, ir visi nuostabūs 
faktai, kurių niekaip anksčiau nepavyko išsiaiškinti, dabar pasidarė 
nesunkiai suvokiami. 

Štai kaip buvo traktuojama susiklosčiusi padėtis. 

Iš tikrųjų, išradėjas kuriam laikui dingo, bet dabar vėl parodė 
gyvybės požymius. Jis netapo nelaimingo atsitikimo auka, o tiesiog 
pasislėpė slėptuvėje, kuri neprieinama policijai. Ten jis ir parašė 

atsakymą į vyriausybės pasiūlymą, tačiau, nenorėdamas atsakymo 
siųsti paštu, — tai atskleistų jo buvimo vietą, - jis atvyko į Jungtinių 
Valstijų sostinę ir, kaip buvo pranešama oficialiame pranešime, pats 
atnešė laišką į policijos departamento pastatą. 

Ką gi, jeigu tas Žmogus manė sukelti triukšmą ir Senajame, ir 
Naujajame Pasauliuose, tai savo pasiekė. Tą dieną milijonai žmonių, 
skaitydami ir perskaitinėdami laikraščius, “netikėjo savo akimis“, jeigu 
pavartosime šį banalų posakį. 

Laiško, kurį vis skaitinėjau ir tyrinėjau, braižas buvo aštrus, su 
energingais plunksnos paspaudimais. Grafologai, be abejonių, įžiūrėtų 
šiose eilutėse audringo temperamento ir sunkaus charakterio požymius. 

Staiga net nepajutau, kaip šūktelėjau; laimei, mano balso neišgirdo 
senoji Gred. Kaip aš iš karto nepastebėjau panašumo tarp šio braižo 
ir laiško, atsiųsto man iš Morgantono, - rašysenos?! 

Be kita ko — šis sutapimas buvo kur kas reikšmingesnis, — po 
pirmuoju laišku parašyti inicialai vietoj parašo, matyt, reiškė Žodžius 
- “Pasaulio Valdovas"... Ir kur jis rašė laišką? “Rūsčiojo" laive. Matyt, 
taip vadinosi trigubo veikimo aparatas, valdomas paslaptingojo 
kapitono! 

Vadinasi, šias eilutes rašė jis pats, kaip ir pirmąjį laišką, kuriame 
grasindamas mirtimi draudė man atnaujinti tyrimus Greit Eiryje! 

Atsistojau, paėmiau iš rašomojo stalo stalčiaus birželio tryliktosios 
laišką, palyginau jį su faksimile, įdėta laikraštyje... Abejonių neliko: 
toks pat būdingas braižas, ta pati ranka! 

Mano smegenys vis taip pat įtemptai veikė, stengdamosi padaryti 
Išvadą iš to man vienam žinomo pranešimo, to grafinio abiejų laiškų 
tapatumo, laiškų, kurių autoriumi galėjo būti tik “Rūsčiojo" kapitonas. 
Baisus, bet visiškai tinkamas pavadinimas!.. 

Aš klausiau savęs, ar šis sutapimas nepaskatins atnaujinti paieškų, 
turint kur kas tikslesnius duomenis, ar negalėsime pasiųsti savo agentų 
aiškesniais pėdsakais, kurie pagaliau atves į tikslą? 

Vis galvojau: koks ryšys egzistuoja tarp “Rūsčiojo" ir Greit Eirio 
viršūnės, ką turi bendro stebuklai, įvykę Mėlynuosiuose kalnuose, ir 
ne mažiau stebuklingas fantastinio aparato pasirodymas viešumoje?! 

Daugiau nebeabejodamas, įsidėjau kišenėn laišką ir nuvykau į 
policijos departamentą. 

Paklausiau, ar savo kabinete misteris Vordas. 

Gavęs teigiamą atsakymą, puoliau prie durų,pasibeldžiau rasi 
truputį per garsiai, negu buvo priimta, ir, išgirdęs kvietimą, vos 
atgaudamas kvapą, įgriuvau į kabinetą. 

Misteris Vordas kaip tik apžiūrinėjo laišką, išspausdintą laik- 
raščiuose, bet ne kopiją, o originalą, tą patį, kuris buvo įmestas į 
policijos departamento dėžutę. 

— Kas nors nauja, Strokai? 

— Spręskite patys, misteri Vordai!.. — ir ištraukiau iš kišenės laišką 
su inicialais. 

Misteris Vordas paėmė jį ir neskaitydamas apžiūrėjo iš visų pusių. 

— Kas čia per laiškas? — paklausė. 

— Kaip matote, laiškas pasirašytas inicialais. 

— O koks uždėtas pašto antspaudas? 

— Morgantono pašto kontoros Siaurės Karolinoje... 

— Kada jį gavote? 

— Birželio tryliktąją, daugiau kaip prieš mėnesį. 

— Ir ką tada pagalvojote apie laišką? 

— Kad kažkas nutarė pasišaipyti iš manęs. 

— O šiandien... šiandien, Strokai ? 

— Siandien apie jį galvoju tą patį, ką, be abejo, galvosite ir jūs, 
misteri Vordai, kai susipažinsite su jo turiniu. 

Mano viršininkas vėl paėmė laiką ir perskaitė eilutę po eilutės. 

— Laiškas pasirašytas dviem inicialais... - sumurmėjo jis. 

— Taip, misteri Vordai, tai dviejų žodžių — “Pasaulio valdovas" - 
inicialai. Taip pasirašęs ir faksimilėje... 

— Kurios originalas priešais jus, — nutraukė mane atsistodamas 
misteris Vordas. 

— Visiškai akivaizdu, kad abu laiškus parašė ta pati ranka, - tariau. 

— Taip, Strokai, ta pati ranka... 

— Matote, kuo man grasinama tuo atveju, jeigu bandysiu antrą kartą 
prasiskverbti į Greit Eirio kraterį? 

— Taip... jums grasinama mirtimi. Bet, klausykite, Strokai, juk jūs 
gavote laišką prieš mėnesį. Kodėl neparodėte man iki šiol? 

— Mat aš neteikiau jam jokios reikšmės. Siandien, po laiško iš 
“Rūsčiojo", esu priverstas kitaip vertinti situaciją. 

— Ir teisingai darote, Strokai. Jūsų pranešimas man atrodo ypač 
svarbus, aš manau, kad jis gali mums padėti surasti to keistuolio 
pėdsakus. 

— Aš irgi taip galvoju, misteri Vordai. 

— Ir vis dėlto koks ryšys gali būti tarp "Rūsčiojo" ir Greit Eirio? 

— Nieko aiškaus negaliu pasakyti, nes ir pats laužau galvą. 

— Galėtų būti rasi tik vienas paaiškinimas, — tęsė misteris Vordas, 
— bet, tiesą sakant, jis menkai tikėtinas, kad tik nepasakyčiau — 

neįmanomas... 

— Koks gi? 

— Ar negalėjo išradėjas pasirinkti Greit Eirio savo mašinos 
stovėjimo aikštele? 

— Cia dabar! — surikau. — O kaip jam pavyktų ten patekti? Kaip iš 
ten išsikapanotų? Ne, misteri Vordai, po to, ką mačiau, jūsų mintis 
beprotiška. 

— Beprotiška, jeigu... 

— Jeigu? — pakartojau. 

— Jeigu to “Pasaulio valdovo" aparatas neturi sparnų, kurie padėtų 
jam pasiekti Greit Eirį! 

Pagalvojęs, kad “Rūstusis" gali lenktyniauti su ereliais ir pesliais, 
nepajėgiau susilaikyti ir skeptiškai nenušypsoti, be to, misteris Vordas 
ir pats negynė savo hipotezės. Jis paėmė abu laiškus ir, dar kartą su 
maža lupa peržiūrėjęs jų braižą, nustatė visišką tapatumą. Juos rašė 
ta pati ranka, negana to - ta plačia plunksna. Ir galiausiai - absoliučiai 
sutampa inicialai, kuriais pasirašytas pirmasis laiškas, su parašu 
“Pasaulio valdovas", kuris baigia antrąjį! 

Keletą minučių misteris Vordas tylėdamas sėdėjo, paskendęs 
giliuose apmąstymuose. . 

— Pasiliksiu jūsų laišką, Strokai, — tarė jis pagaliau. — Žinote, aš 
visiškai įsitikinęs, kad jums lemta suvaidinti svarbų vaidmenį šioje 
keistoje istorijoje... arba, tiksliau, dviejose istorijose! Dar nežinau, kas 
jas sieja, bet kažkoks ryšys egzistuoja, tai nekelia abejonių. Jūs 
Įsipainiojote į pirmąją; nebus nieko keista, jeigu pasirodys, kad ir su 
antrąja esate susijęs. 

— Mielu noru, misteri Vordai! Juk jūs žinote, koks esu smalsus, ir 
nenustebsite, jeigu... 

— Nutarta, Strokai! Taigi kartoju: būkite pasirengęs išvykti, vos 
gavęs įsakymą! 

Išėjau iš policijos departamento, jausdamas, kad mano paslaugų 
prireiks labai greitai. Aš ir du mano pagalbininkai buvome pasirengę 
išvykti bet kuriuo metu, — misteris Vordas visiškai galėjo mumis 
pasikliauti. 

Tuo tarpu atsakymas, kuriuo “Rūsčiojo" savininkas atmetė 
Amerikos vyriausybės pasiūlymą, dar labiau sujaudino žmones. 
Visuomenės nuomonė vertė veikti, — tai jautė ir Baltieji rūmai, ir 
Ministerija. Bet kaip? Kur surasti tą “Pasaulio valdovą", o jeigu jis ir 
Vėl pasirodytų, kaip jį sučiupti? Dar daug kas buvo nepaiškinama. Jo 
aparatas važiavo neįprastu greičiu, — tai visi žinojo. Bet kaip jis galėjo 

patekti į Kirdolo ežerą, kuris atskirtas nuo kitų vandens sistemų? Ir 
kaip išsikapstė iš jo?.. O paskui jį matė Aukštutiniame ežere, nors, 
kartoju, niekas nepastebėjo, kaip jis įveikė aštuonių šimtų mylių 
atstumą, skiriantį tuodu ežerus. 

Iš tikrųjų, koks keistas įvykis ir kiek nepaaiškinamų mįslių! 

“ Juo labiau galimybių jas įspėti. Milijonai dolerių nepaveikė, 
vadinasi, reikia imtis jėgos. Išradėjas nesutiko parduoti savo išradimo, 
ir mes jau žinome, kokiais rinktiniais ir grasinančiais posakiais jis 
atsisakė. Ką gi, jeigu taip, jį reikia paskelbti piktadariu, ir tada visos 
priemonės, atimsiančios jam galimybę kenkti, bus teisėtos. To reikia 
ne tik dėl Amerikos saugumo, bet ir dėl viso pasaulio. Po didelį atgarsį 
sukėlusio liepos penkioliktosios laiško teiginiai, esą jis Žuvo 
kažkokioje katastrofoje, nepasitvirtino. Ne, jis buvo gyvas ir sveikas, 
jo egzistavimas kiekvieną valandą grėsė visuomenės saugumaui. 

Remdamasi šiomis išvadomis, vyriausybė paskelbė tokį pranešimą: 


“Kadangi, nepaisydamas jokių jam siūlomų milijonų, “Rūsčiojo" 
kapitonas atsisakė perleisti teisę į savo slaptą išradimą, kadangi jo 
aparato panaudojimas kelia gyventojams pavojų, kuriam neįmanoma 
užkirsti kelio, — aukščiau minėtasis žmogus skelbiamas už įstatymo 
ribų. Visos priemonės, padedančios sunaikinti jo aparatą ir jį patį, iš 
anksto laikomos teisėtomis". 


Taigi karas, karas ne dėl gyvenimo, o dėl mirties buvo paskelbtas 
“Pasaulio valdovui", kuris laikė save pakankamai stipriu, kad mestų 
iššūkį visai tautai, be to, — amerikiečių tautai! 

Kiekvienam, kas sugebės rasti pavojingojo išradėjo slėptuvę, suimti 
jį patį ir apsaugoti šalį nuo to žmogaus, buvo pažadėta didelė pinigų 
"suma. 

Šitaip susiklostė situacija antroje liepos pusėje. Ir vis dėlto blaiviai 
mąstydami padarėme išvadą, jog tik atsitiktinumas gali padėti 
išnarplioti šią bylą. Juk pirmiausia būtinai reikėjo, kad tas žmogus, 
paskelbtas už įstatymo ribų, vėl parodytų gyvybės požymius, - tik 
šitaip jį įmanoma surasti; labai svarbu, kad palankiai susidėtų 
aplinkybės areštui. Juk sulaikyti tą aparatą — ar tai būtų automobilis 
sausumoje, laivas jūroje, ar povandeninis laivas vandenų gelmėse, — 
neįmanoma. Ne, reikia išradėją sugauti netikėtai, kol jis dar nespėjo 
dingti su savo aparatu, kurio neįmanoma pavyti nė su viena transporto 
priemone. 

Taigi buvau absoliučiai pasirengęs ir laukiau misterio Vordo 

įsakymo išvykti. O įsakymo vis nebuvo, - dėl tos paprastos priežasties, 
kad kaip ir anksčiau niekas nežinojo, kur reikėtų keliauti. 

Artėjo liepos pabaiga. Laikraščiai vis dar palaikė skaitytojų 
domėjimąsi paslaptinguoju aparatu. Retkarčiais pasirodydavo nauji 
pranešimai, kurstantys publikos smalsumą, — pranešdavo apie naujus 
pėdsakus. Iš esmės nieko tikro... Telegramos skriejo iš visų Jungtinių 
Valstijų kampų, prieštaravo viena kitai ir viena kitą neigė. Beje, tai 
ir suprantama: žadėtoji pinigų suma daugelį viliojo, skatino kurti 
daugybę melagingų pranešimų, - tiesa, tarp jų pasitaikydavo ir visai 
nuoširdžių. Siandien lyg viesulas pralėkė automobilis. Kitą dieną 
viename iš daugybės Amerikos ežerų pasirodė laivas... Paskui 
šmėkštelėjo povandeninis laivas, manevruojantis palei pakrantę... O 
iš tiesų visi tie pranešimai buvo susijaudinusių ir įgąsdintų Žmonių 
vaizduotės padariniai, žmonių, kuriems vaidenosi didžiulė pinigų 
suma. 

Pagaliau liepos dvidešimt devintąją gavau iš savo viršininko 
įsakymą nedelsiant prisistatyti. 

Po dvidešimties minučių buvau jo kabinete. 

— Jums reikės išvykti po valandos, Strokai, — tarė jis. 

— Kur? 

— Į Tolidą. 

— Jis pastebėtas? 

— Taip. Visa kita sužinosite vietoje. 

— Po valandos aš ir mano agentai jau būsime kelyje. 

— Puiku, Strokai, bet prisiminkite, kad ryžtingai įsakau jums... 

— Ką, misteri Vordai? 

— Įvykdyti įsakymą... šį kartą... sėkmingai baigti operaciją! 


Vienuoliktasis skyrius 
Žygyje 


Taigi nesugaunamasis kapitonas vėl pasirodė kažkur Jungtinių 
Valstijų teritorijoje. Per visą šį laiką jis nė sykio neapsireiškė nei 
Europos jūrose, nei jos keliuose. Nė karto neperplaukė per Atlanto 
vandenyną, nors tai galėjo padaryti per keturias nepilnas dienas. Ar 
tai nereiškia, kad savo bandymų vieta jis pasirinko vien tik Ameriką, 
ar iš to neseka, jog jis amerikietis?.. 

Skaitytojas neturi stebėtis, jeigu aš dar sykį pasakysiu, jog 
povandeninis laivas gali nuplaukti milžinišką atstumą, skirianų Naujajį 
Pasaulį nuo Senojo. Nekalbant jau apie jo didelį greių, galintį lygintis 
su pačių greičiausių Anglijos, Prancūzijos ir Vokietijos laivų greičiu, 
povandeninis laivas turi ir tą pranašumą, kad nebijo audrų, siautėjančių 
šiose platumose. Supimas jam irgi neegzistuoja. Tereikia panirti ir 
plaukti, sakykime, kokių dvidešimties pėdų gylyje, — išnyks visi 
pavojai. 

Siaip ar taip, bet to povandeninio laivo savininkas nebandė 
perplaukti Atlanto vandenyno; jeigu jam lemta prarasti laisvę, tai, 
matyt, ją praras Ohajuje, nes Tolidas — vienas iš šios valstijos 
miestelių. 

Beje, policijos departamentas ir policijos pareigūnas, atsiuntęs tą 
pranešimą, — tas pats, su kuriuo turėčiau užmegzti dalykinius ryšius, 
— griežtai saugojo paslaptį. Nė vienas laikraštis, — o bet kuris jų būtų 
brangiai sumokėjęs už šią naujieną, — nieko nesuuostė. Ypač svarbu 
buvo išlaikyti pranešimą paslaptyje iki operacijos pabaigos, todėl nei 
aš, nei mano pagalbininkai jokiu būdu neturėjo paleisti liežuvių. 

Artūras Velsas — taip vadino policijos pareigūną, pas kurį nukreipė 
misteris Vordas, — laukė manęs Tolide. 

Kaip žinia, buvau iš anksto pasiruošęs išvykti. Įtardami, kad kelionė 
gali užsitęsti, mes pasiėmėme po nedidelį lagaminą. Džonas Hartas 

ir Nebas Vokeris apsiginklavo revolveriais. Aš pasekiau jų pavyzdžiu. 
Turėjome būti pasirengę bet kam — ir puolimui, ir gynybai. 

Tolido miestas įsikūręs ant paties Erio ežero kranto; jo vandenys 
skalauja šiaurinę Ohajo valstijos dalį. Greitasis ekspresas, kuriame 
mums buvo paliktos trys vietos, per naktį pervažiavo visą rytinę 
Virdžiniją 1 Ohajų ir aštuntą valandą ryto nepavėlavęs pasiekė Tolido 
stotį. 

Artūras Velsas turėjo mus sutikti perone. Jis buvo įspėtas, kad 
atvyksta vyriausiasis inspektorius Strokas, ir, kaip jis man vėliau 
prisipažino, laukė manęs taip nekantriai, kaip ir aš susitikimo su juo. 

Nespėjau išlipti iš vagono, kai bemat pažinau jį iš įdėmaus 
žvilgsnio, kuriuo jis tyrinėjo atvykusius keleivius. 

Priėjau prie jo: 

— Misteris Velsas? — paklausiau. 

— Misteris Strokas? — atsakė klausimu. 

— Aš pats. 

— Jūsų paslaugoms, misteri Strokai, — tarė Velsas. 

— Ar apsistosime Tolide? - paklausiau. 

— Jums leidus, ne, misteri Strokai. Prie stoties mūsų laukia 
ekipažas, arkliai puikūs, ir jeigu negaišuodami išvažiuosime, tai vietoje 
būsime dar iki vakaro. 

— Mes pasirengę, - tariau, rankos mostu kviesdamas savo agentus 
sekti paskui mus. — O ar toli važiuoti? 

— Apie dvidešimt mylių. 

— Kaip vadinasi vieta? 

— Blek Roko užutėkis. 

Nors mums ir reikėjo kuo greičiau pasiekti tą užutėkį, tačiau mes 
vis dėlto nutarėme užvažiuoti į viešbutį ir palikti ten lagaminus. Rasti 
numerį mieste, turinčiame šimtą trisdešimt tūkstančių gyventojų, buvo 
nelengva, bet misteris Artūras Velsas padėjo, ir, skubiai papusryčiavę 
“Baltajame viešbutyje“, dešimtą valandą išvykome į kelionę. 

Vežimas buvo keturvietis, neskaičiuojant vėžėjo pasostės. Maisto 
atsargų turėjo pakakti keletui dienų. Blek Roko užutėkis visiškai 
nuošalus, ten neužklysta nei apylinkės gyventojai, nei žvejai, todėl nėra 
ko tikėtis gauti užkąsti ir pernakvoti. Beje, ėjo karštos liepos dienos, 
Saulė pliekste plieskė, taigi galėjome nesibaiminti ir praleisti vieną ar 
dvi naktis po atviru dangumi. 

Jeigu pasisektų, mūsų žygis galėtų baigtis ir po keleto valandų. 
Arba netikėtai užklupsime “Rūsčiojo" kapitoną, arba jis spės pasislėpti, 
tuomet turėsime atsisakyti bet kokios vilties jį sugauti. 

Artūras Velsas, keturiasdešimties metų vyras, buvo vienas iš 
geriausių federalinės policijos agentų. Stiprus, drąsus, nuovokus Velsas 
niekada neprarasdavo savitvardos ir ne sykį rizikavo gyvybe. 
Vadovybė juo pasitikėjo ir dėjo į jį dideles viltis. Į Tolidą jis atvažiavo 
kitais reikalais, o "Rūsčiojo" pėdsakus užtiko visai atsitiktinai. 

Vežėjas ragino arklius, ir jie risčia bėgo Erio krantu į pietvakarių 
pusę. Si plati vandens lyguma šiaurėje ribojasi su Kanados teritorija, 
o pietuose su Ohajo, Pensilvanijos ir Niujorko valstijomis. Taip 
išsamiai apibūdinu ežero geografinę padėtį, gylį, ilgį, įtekančias upes 
ir kanalus, kuriais išbėga jo vandens perteklius, tik todėl, kad visi šie 
duomenys turės reikšmės tolesnei mano pasakojimo eigai. 

Erio ežero plotas — dvidešimt keturi tūkstančiai septyni šimtai 
šešiasdešimt aštuoni kvadratiniai kilometrai. Jis slūgso apytikriai šeši 
šimtai pėdų virš jūros lygio. Šiaurės vakaruose susisieja su Hurono ir 
Sent Klero ežerais, taip pat su Detroito upe, kurie jį maitina savo 
vandenimis, įteka ir mažesnės reikšmės upės, pavyzdžiui, Rokis, 
Kajachoga ir Blekas. Šiaurės rytuose Erio vandenys įsilieja į Ontarijo 
ežerą Niagaros upe, kurioje gamta sukūrė garsųjį Niagaros krioklį. 

Giliausia Erio vieta, išmatuota svambalu, yra šimtas trisdešimt 
penkios pėdos. Tai rodo, koks vandeningas Eris. Apskritai šios vietovės 
gali pasigirti puikiais ežerais, kurie tęsiasi vienas paskui kitą tarp 
Kanados ir Jungtinių Valstijų teritorijų. 

Nepaisant to, kad sritis plyti prie keturiasdešimtojo platumos laips- 
nio, klimatas čia Žiemą itin rūstus, nes oro srovės iš Arktikos, savo 
kelyje nesutikdamos jokių kliūčių, atneša stiprų šalį. Todėl nenuosta- 
bu, kad nuo lapkričio iki balandžio Erio ežero visas paviršius būna 
padengtas storu ledo sluoksniu (1867 m. balandžio 12 dieną, kai auto- 
rius svečiavosi Bafale, Erio ežeras buvo ištisai nuklotas ledu, — aut.). 

Iš didesnių miestų, įsikūrusių šio ežero pakrantėse, paminėsiu 
Bafalą, priklausantį Niujorko valstijai, ir Tolidą, pirmasis stūkso 
rytiniame krante, antrasis — vakariniame; pietiniame krante įsikūrę 
Klivlendas ir Sandaskis, priklausantys Ohajo valstijai. 

Be jų, pakrantėse pribarstyta daugybė smulkių miestelių ir 
gyvenviečių. Todėl Erio apylinkėse puikiai išplėtota prekyba, 
kasmetinė prekių apyvarta siekia iki dviejų milijonų dviejų šimtų 
tūkstančių dolerių (11 milijonų frankų - aut.). 

Mūsų vežimas greitai riedėjo vingiuotu keliu, kurio posūkiai 
kartojo daugybę kranto vingių. 

Vežėjas varė arklius, o mes šnekučiavomės su Artūru Velsu; dabar 
sužinojau, kas paskatino išsiųsti telegramą į Vašingtono policijos 

departamentą. 

Prieš keturiasdešimt aštuonias valandas, liepos dvidešimt 
septintosios popietę, Velsas išjojo į Hirlio gyvenvietę. Likus penkioms 
mylioms iki gyvenvietės, prajodamas pro mažą giraitę ant ežero kranto, 
jis staiga išvydo povandeninį laivą, kuris iškilo į paviršių. Jis sustojo, 
nušoko nuo arklio, prislinko iki pamiškės ir, slėpdamasis už medžių, 
savo akimis pamatė, kaip tasai povandeninis laivas sustojo Blek Roko 
užutėkyje... Ar tik čia nebuvo tas nesugaunamasis aparatas, pastebėtas 
Bostono apylinkėse, o paskui Kirdolo ežere? 

Kai povandeninis laivas priplaukė prie uolų papėdės, iš jo į krantą 
iššoko du žmonės... O jeigu vienas iš jų ir buvo “Pasaulio valdovas", 
kurio niekas nė karto nebuvo sutikęs po paskutinio pasirodymo 
Aukštutiniame ežere? O jeigu iš Erio ežero gelmių išniro tas 
paslaptingasis "Rūstusis" ?.. 

— Buvau vienas, — pasakojo Velsas, — visai vienas šiame tuščiame 
užutėkyje. Jeigu būtumėte buvęs jūs su savo pagalbininkais, misteri 
Strokai, — keturiese būtume galėję bandyti sulaikyti tuodu žaliūkus, 
neleidę sėsti į laivą ir pasprukti. 

— Savaime aišku, — atsakiau. — Bet juk negalite teigti, kad 
povandeniniame laive nebuvo daugiau žmonių. Beje, tai nesvarbu. 
Jeigu mūsų rankose būtų atsidūrę tiedu, mums, galimas daiktas, būtų 
pavykę išsiaiškinti, su kuo turime reikalų... 

— Ir svarbiausia, sužinoti, ar bent vienas iš jų nėra "Rūsčiojo" 
kapitonas, — pridūrė Velsas. 

— Aš bijau tik vieno dalyko, Velsai, —- jog tas povandeninis laivas, 
kad ir kam priklausytų, spėjo palikti užutėkį. 

— Po kelių valandų viską sužinosime. Duok Dieve, kad dar 
užkluptume juos ten! Ir tada, kai tik sutems... 

— Palaukite, — nutraukiau aš jį, — ar jūs toje giraitėje sėdėjote iki 
Vakaro? 

— Ne, aš nujojau apie penktą valandą, o vakare jau buvau Tolide, 
Iš kur ir pasiunčiau telegramą į Vašingtoną. 

— Na, o vakar? Ar dar kartą buvote atjojęs prie Blek Roko 
užutėkio? 

— Taip. 

— Ir povandeninis laivas vis dar buvo ten? 

— Toje pačioje vietoje. 

— O tiedu? 

— Irgi. Manau, kad į tą nuošalią vietą jie atplaukė dėl kažkokios 
avarijos. 


— Galimas daiktas, — atsakiau, — ir, matyt, ta avarija sutrukdė jiems 
sugrįžti į nuolatinę bazę. Gerai, jeigu taip ir būtų! 

— Manau, kad taip ir yra. Ant kranto buvo išdėliotos kažkokios 
mašinų dalys, ir, kaip man pasirodė, laive triūsė žmonės. Tiesa, tiksliai 
nustatyti negalėjau, nes prieiti arčiau buvo pavojinga. 

— Kaip ir anksčiau tik dviese?.. 

— Tiktai dviese. 

— Nejaugi tokia negausi įgula gali valdyti greitąją mašiną, kuri, beje, 
iš laivo pavirsta automobiliu, o iš automobilio — povandeniniu laivu? 

— Aš ir pats galvojau, kad jų esama daugiau, misteri Strokai. Bet 
vakar mačiau vis tuos pačius du subjektus. Jiedu keletą kartų buvo 
priartėję prie giraitės, kur slėpiausi, prisilaužė šakų, užsikūrė ant kranto 
laužą. Sis užutėkis labai nuošalus, ir, matyt, jie jautėsi visiškai saugūs. 

— Ar susitikęs juos atpažintute? 

— Žinoma. Vienas - vidutinio ūgio, stambus, griežtų veido bruožų, 
apaugęs barzda. Kitas — kresnas, truputį žemesnis. Iš ten išjojau penktą 
valandą — kaip ir išvakarėse. Tolide manęs jau laukė telegrama iš 
misterio Vordo, pranešanti apie jūsų atvykimą; rytmetį atlėkiau į stotį 
jūsų pasitikti. 

Buvo aiškus tik vienas dalykas: trisdešimt šešias valandas 
povandeninis laivas stovėjo Blek Roko užutėkyje, matyt, dėl 
neišvengiamo remonto, ir jeigu mums nusišypsos laimė, dar 
užklupsime jį ten. Kaip “Rūstusis" pasirodė Erio ežere, aš ir misteris 
Velsas aiškinome labai paprastai. Paskutinį sykį aparatą matė 
Aukštutiniame ežere. Atstumą nuo Aukštutinio iki Erio aparatas galėjo 
įveikti arba sausuma — Mičigano keliais iki vakarinio kranto, arba 
vandeniu — Detroito upe, o galbūt ir po vandeniu. Siaip ar taip, 
sausumos keliuose jo niekas nematė, nors policija šioje valstijoje sekė 
kruopščiau negu bet kurioje kitoje Amerikos teritorijoje. Liko manyti, 
kad automobilis virto paprastu arba povandeniniu laivu. Šitaip 
kapitonas ir jo pagalbininkai visiškai ramiai galėjo nepastebėti 
prasmukti į Erio vandenis. 

Na, o jeigu "Rūstusis" jau išplaukė iš užutėkio arba paspruks nuo 
mūsų, kai pabandysime jį sulaikyti, — kas tada? Nejaugi Žaidimas bus 
praloštas? Nežinau. Siaip ar taip, šansų jį sugauti liktų labai mažai. 

Žinojau, kad Bafalo uoste, priešingame Erio krante, stovi du 
eskadriniai minininkai. Misteris Vordas pasakė apie juos prieš pat man 
išvykstant 1š Vašingtono. Reikės tik telegrafuoti tų minininkų 
kapitonams, ir jie puls vytis “Rūstųjį': Bet kaip pavyti tą greitąjį 
laivą? Ką daryti, jeigu jis pavirs povandeniniu ir pasislėps Erio 

vandenyse? Artūras Velsas sutiko su manimi, kad šioje nelygioje 
kovoje pirmenybė atitektų ne minininkams. Taigi, jeigu šiąnakt mus 
ištiks nesėkmė, kampanija bus pralaimėta. 

Velsas jau buvo sakęs, kad Blek Roko užutėkis visiškai 
nelankomas. Kelias, einantis iš Tolido į Hirlio miestelį, įsikūrusį per 
keletą mylių nuo užutėkio, vingiuoja gana toli nuo kranto; kai mūsų 
vežimas privažiuos prie giraitės, slepiančios užutėkį, tai nuo ežero 
pusės jo niekas neišvys. Taigi mes lengvai jį paslėpsime giraitėje, o 
patys, kai tik sutems, nuslinksime arčiau vandens ir galėsime kuo 
ramiausiai viską stebėti. 

Velsas gerai išstudijavo užutėkį: atvykęs į Tolidą, jis jau keletą 
kartų čia lankėsi. Jį supo bemaž stačios uolos, gylis beveik visame 
plote buvo ne mažiau trisdešimties pėdų, taigi "Rūstusis" galėjo 
priplaukti prie pat kranto ir ant vandens, ir po vandeniu. Dviejose ar 
trijose vietose pakrantės uolų sienoje vėrėsi tarpekliai, ir plokščias smė- 
lėtas krantas siekė beveik giraitę - tai yra tęsėsi apie tris šimtus pėdų. 

Pusiaukelėje sustojome pailsėti, ir septintą valandą vakaro mūsų 
vežimas privažiavo prie giraitės. Buvo dar pernelyg šviesu, kad 
drįstume eiti prie užutėkio, nors ir slėpdamiesi už medžių. 

Mus galėjo pastebėti, ir tada laivas, - aišku, jeigu jis vis dar buvo 
toje pačioje vietoje ir jeigu remontas buvo baigtas, — skubiai spruktų 
nuo mūsų į ežero vidurį. 

— Kur apsistosime? Cia? — paklausiau Velso. 

— Ne, misteri Strokai, — atsakė jis. —- Geriau įvažiuokime giliau į 
girairę. Ten galėsime būti ramūs, kad mūsų nepastebės. 

— Bet ar pravažiuos ten vežimas? 

— Pravažiuos, — užtikrintai pareiškė Velsas. - Išvaikščiojau giraitę 
skeršai ir išilgai. Už penkių ar šešių šimtų žingsnių nuo čia yra 
laukymė, kur mūsų arkliai galės kuo puikiausiai pasiganyti. O kai tik 
atslinks sutemos, nusileisime pakrantėn. 

Mums liko tik paklausyti Velso patarimo, ir, vesdami arklius už 
apynasrių, visi pėsčiomis nužingsniavome į giraitės gilumą. 

Netaisyklingomis glaudžiomis grupėmis čia augo pušys, ąžuolai 
ir kiparisai. Po kojomis tiesėsi tankus žolių ir sausų lapų kilimas. 
paskutinių besileidžiančios saulės spindulių. Nei kelių, nei takų čia 
nebuvo nė žymės. Tačiau — tiesa, vienur kitur mums pastūmus, — 
vežimas pasiekė laukymę greičiau nei per dešimtį minučių. 

Laukymė, apsupta aukštos medžių sienos, sudarė kažką panašaus 
Į taisyklingą ovalą ir traukė akį vešlia žole. Čia dar buvo šviesu, iki 

sutemų liko bemaž valanda. Taigi mes turėjome pakankamai laiko, 
kad susitvarkytume, pasiruoštume poilsiui po gana varginančios 
kelionės duobėtu keliu. 

Be abejo, troškome kuo greičiau pasiekti užutėkį ir pažiūrėti, ar 
vis dar ten “Rūstusis", tačiau blaivus protas paėmė viršų. Truputį 
kantrybės, ir sutemos padės mums nusigauti iki kranto nerizikuojant, 
kad būsime pastebėti. Taip galvojo Velsas, ir aš visiškai jam pritariau. 

Arklius iškinkėme ir paleidome laisvai ganytis. Kol mūsų čia 
nebus, juos paliksime vežėjo priežiūrai. Džonas Hartas ir Nebas 
Vokeris išėmė iš vežimo maisto produktus ir padėjo ant žolės po puikiu 
kiparisu, primenančiu man Morgantono ir Plezent Gardeno medžius. 

Maisto ir gėrimų pakako. Numalšinę alkį ir troškulį, užsirūkėme 
pypkes ir ėmėme laukti tos valandėlės, kai galėsime leistis į kelią. 

Vakarėjo. Miške tvyrojo gili tyla. Nutilo paukščiai. Pamažu 
silpnėjo vėjas, tik pačios medžių viršūnės vos vos lingavo. Nusileidus 
saulei, dangus greitai patamsėjo, ir vakaro prieblandą pakeitė sutemos. 

Pažvelgiau į laikrodį. Rodyklės rodė pusę devynių. 

— Ar ne laikas, Velsai? | 

— Aš pasiruošęs, misteri Strokai. 

— Tai gal ir eime. 

Vežėjui griežtai įsakiau nepaleisti arklių iš laukymės. 

Velsas ėjo priekyje. Aš žengiau paskui jį, o už manęs sekė Džonas 
Hartas ir Nebas Vokeris. Jeigu ne Velsas, mūsų vedlys, mums būtų 
buvę sunku rasti kelią tamsoje. 

Pasiekėme giraitės pakraštį. Priešais smėlėtas skardis, nusilei- 
džiantis iki pat Blek Roko užutėkio. 

Aplinkui — tyla ir tuštuma. Galime nerizikuodami prieiti prie 
kranto. Jeigu “Rūstusis" dar neišplaukė, tai jis, matyt, ten išmetęs 
inkarą, stovi už uolų. 7 

Bet ar iš tikrųjų dar ten?.. Stai svarbiausias, vienintelis klausimas, 
ir, prisipažinsiu, juo labiau artėjo šio savotiškai patrauklaus nuotykio 
atomazga, tuo stipriau mano krūtinėje daužėsi širdis. 

Velsas duoda ženklą, ir mes slenkame paskui jį... Pakrantės smėlis 
gurgžda po mūsų kojomis... Dar du šimtai žingsnių, dar keletas 
minučių, ir štai mes prie pat užutėkio... 

Nieko... Absoliučiai nieko!.. 

Vieta, kur Velsas prieš dvidešimt keturias valandas paliko 
“Rūstųjį'", dabar buvo tuščia!.. “Pasaulio valdovas" paliko Blek Roko 
užutėkį. 

Dvyliktasis skyrius 
Blek Roko užutėkis 


Žmogus visada linkęs tikėti iliuzijomis. Atrodo, kas čia nuostabaus, 
jeigu povandeninis laivas, kurį taip norėjome pamatyti, - sakykime, 
povandeninis laivas, išniręs iš vandens liepos dvidešimt septintąją 
Velso akivaizdoje, ir buvo tas pats aparatas, kurį medžiojome, — kas 
čia.nuostabaus, jeigu jis išplaukė iš Blek Roko užutėkio? Visa tai 
galėjome labai paprastai paaiškinti. Matyt, kažkas sugedo triguboje 
laivo valdymo sistemoje, ir tas kažkas sutrukdė laivui — sausuma ar 
vandeniu — pasiekti nuolatinę bazę, todėl “Pasaulio valdovas“ buvo 
priverstas užsukti į užutėkį. Ir, tikriausiai baigęs remontą, laivas vėl 
pasuko savo keliu ir išplaukė iš Erio ežero. 

Tačiau, nepaisydami spėlionių tikroviškumo, mes nė už ką 
nenorėjome jomis tikėti. Juk per visą dieną vijome šalin bet kokias 
abejones, kad tai iš tikrųjų buvo "Rūstusis", neleidome sau net 
sudvejoti, jog jis kaip ir anksčiau stovi išmetęs inkarą uolų papėdėje 
— ten, kur jį išvydo Velsas... 

Tuo skaudesnis buvo mūsų nusivylimas, pasakysiu daugiau — mūsų 
desperacija! Visas mūsų Žygis nuėjo šuniui ant uodegos! Jeigu 
“Rūstusis" ir plaukioja Erio vandenyse arba jo gelmėse, tai surasti, 
pasivyti, sučiupti jį jau ne mūsų jėgoms, o ir - kam save apgaudinėti? 
— apskritai ne žmonių jėgoms. 

Prislėgti mudu su Velsu sustojome prie užutėkio, o Džonas Hartas 
ir Nebas Vokeris, nusiminę ne mažiau už mus, nuslinko palei krantą 
pasižvalgyti. 

O juk taip kruopščiai buvome pasirengę, turėjome visus šansus 
laimėti. Jeigu tiedu žmonės, kuriuos matė Velsas, dabar vėl pasirodytų 
sausumoje, mes ramiausiai galėtume prislinkti ir sučiupti juos, neleidę 
pasislėpti laive. Jeigu jie tūnotų savo laive už šių uolų, tai sulauktume, 
Kol jie išliptų į krantą, ir čia be didelio vargo atkirstume kelią 

pasitraukti. Juk sprendžint iš visko, ir pirmąją, ir antrąją dieną Velsas 
matė tik tuos du žmones, - taigi galėjome galvoti, kad juodu ir sudaro 
"Rūsčiojo" įgulą. 

Štai kaip mes svarstėme, štai kaip būtume veikę... Bet, nelaimei, 
“Rūstusis" dingo! 

Mudu su Velsu stovėjome tarp uolų prie užutėkio ir beveik 
nesikalbėjome. Ar apskritai čia reikėjo kokių nors žodžių? Ir taip 
supratome vienas kitą. Po nusivylimo kartėlio mus palengva apėmė 
pyktis. Patirti tokią nesėkmę, pajusti savo bejėgystę ir negalėti 
pakartoti bandymo!.. 

Praėjo beveik valanda, o mes vis dar stovėjome toje pačioje vietoje, 
žvelgdami į tirštą tamsą... Retkarčiais silpna ugnelė žybtelėdavo ir 
virpčiodavo vandenyje; paskui užgesdavo, ir sykiu su ja nykdavo 
akimirkai atgijusi viltis. Kartais mums vaidenosi, kad matome ant 
vandens kažkokį tamsų siluetą, tarsi neaiškius atplaukiančios tamsoje 
valties kontūrus. O kitąsyk, žiūrėk, kažkokie ratilai bėga vandens 
paviršiumi. Regėjosi, užutėkio gelmėse kažkas banguoja. Paskui viskas 
išnykdavo. Tai buvo tik pojūčių apgaulė, mūsų įaudrintos vaizduotės 
padariniai. 

Prie mūsų priėjo palydovai. 

— Ar yra kas nors nauja? — paklausiau. 

— Nieko, - atsakė Džonas Hartas. 

— Apėjote visą užutėkį? 

— Visą, — atsakė Nebas Vokeris, — ir nepamatėme jokių mašinos 
dalių, nieko tokio, ką regėjo misteris Velsas. 

— Palauksime, - pasiūliau, nes vis dar niekaip nesiryžau grįžti atgal 
į giraitę. 

Ir staiga, tą pačią akimirką, ežero paviršius tarsi sujudėjo, smulkios 
bangelės ėmė plaktis į uolų papėdę. 

— Tai kažkas panašaus į mūšą, — pastebėjo Velsas. 

— Taip, — sužnibždėjau, instinktyviai prislopindamas balsą. — Bet 
iš kur ji? Vėjas visiškai nurimo... Kaip jūs galvojate, ar banguoja tik 
vandens paviršius, ar... 

— Ar ir ežero gelmė? - pratęsė už mane Velsas, pasilenkdamas, 
kad geriau girdėtų. 

Iš tikrųjų ar tik nepasuko užutėkio link koks nors laivas? 

Galimas daiktas, kad jo motoras ir sukėlė bangavimą. 

Užgniaužę kvapą, nejudėdami, mes stengėmės žvilgsniais 
prasiskverbti per tirštą tamsą; bangos vis stipriau pleškeno į pakrantės 
uolas. 


262 


Hartas ir Vokeris užsiropštė ant aukštos uolos dešinėje, aš, 
nusileidęs prie pat vandens, stebėjau mūšą; mūša toli gražu ne silpnėjo, 
atvirkščiai, vis stiprėjo; netrukus pasigirdo kažkoks garsas, panašus į 
besisukančio sraigto teškėjimą. 

— Nėra abejonių! — pareiškė Velsas, prisilenkdamas prie manęs. — 
Artinasi laivas. 

— Be abejo, — sutikau, — jeigu tik Erio ežere nesiveisia banginiai 
ir rykliai... 

— Ne! Čia laivas, - pakartojo Velsas. - Bet kur jis nori 
prisišvartuoti? Užutėkio Žiotyse ar kur nors toliau? 

— Bet juk ir anomis dienomis jūs matėte jį čia? 

— Taip, misteri Strokai, čia. 

— Tokiu atveju, jeigu čia tas pats laivas, — o aš esu įsitikinęs, jog 
tai jis, — kodėl gi jam negrįžti į ankstesnę vietą? 

— Žiūrėkite! Žiūrėkite! - sušnibždėjo Velsas, rodydamas ranka ten, 
kur prasideda užutėkis. 

Tuo metu prislinko ir mūsų palydovai. Visi keturi dabar mes pusiau 
gulėjome ant kranto, prie pat vandens, ir žiūrėjome Velso nurodyta 
kryptimi. 

Kažkoks neaiškus juodas siluetas slinko tamsoje. Artėjo labai lėtai 
iš šiaurės rytų; manding, nuo jo iki mūsų kol kas buvo ne mažiau 
vieno kabeltovo. Dabar jau nebegirdėjome motoro: galimas daiktas, 
jį 1šjungė, ir laivas slinko iš inercijos. 

Vadinasi, laivas vėl praleis naktį užutėkyje kaip ir vakar! Kodėl 
jis buvo palikęs šią vietą? Kodėl vėl sugrįžo? Galbūt kokie nors 
gedimai vėl sutrukdė išplaukti į atvirą jūrą? Arba gal kas privertė jį 
išplaukti iš užutėkio anksčiau negu spėjo susiremontuoti? Kodėl grįžta 
būtent čia? Kas sutrukdė jam virsti automobiliu ir dumti Ohajo keliais? 

Visi šie klausimai pulte užpuolė mane, bet, žinia, atsakyti į juos 
aš negalėjau. 

Beje, mūsų samprotavimai, — ir mano, ir Velso, — buvo pagrįsti 
visišku įsitikinimu, jog šis laivas priklauso “Pasaulio valdovui“, kad 
čia tas pats “Rūstusis", kuriame jis rašė atsakymą į vyriausybės 
pasiūlymus. 

Deja, mūsų įsitikinimas rėmėsi vien tik spėliojimais. Šiaip ar taip, 
laivas vis artėjo, - galimas daiktas, jo kapitonas puikiausiai žinojo Blek 
Roko užutėkio farvaterį, jeigu ryžosi įplaukti visiškoje tamsoje. 
Nesimatė nė vieno žibinto, nė menkiausias šviesos spindulys 
neprasimušė pro iliuminatorius. Dabar vėl aiškiai girdėjosi švelniai 
veikiančio motoro ūžesys. Vanduo dar garsiau plekšeno į uolas. Po 

kelių minučių laivas prisišlies prie “prieplaukos". 

Neatsitiktinai pavartojau žodį “prieplauka". Iš tikrųjų šioje vietoje 
uolėta pakrantė kilo penkiomis ar šešiomis pėdomis aukščiau ežero 
lygio ir sudarė patogią aikštelę, tarsi tyčia sukurtą prieplaukai. 

— Eikime iš čia! - sužnibždėjo Velsas, čiupdamas mane už rankos. 

— Jūs teisus, — atsakiau, - čia mus gali pamatyti. Reikia užlipti 
aukščiau, pasislėpti tarpeklyje ir laukti. 

— Tai eikime. 

Negalėjome gaišti nė minutės. Laivas plaukė vis arčiau, ir štai 
denyje, kuris truputį buvo iškilęs virš vandens, pasirodė dviejų vyrų 
siluetai. 

Nejaugi iš tikrųjų tik juodu dviese? 

Velsas, aš, Džonas Hartas ir Nebas Vokeris pasitraukėme į tarpeklį 
ir užsiropštėme ant uolų. Uolose vienur kitur matėsi įdubimai. Mudu 
su Velsu pasislėpėme viename, mūsų palydovai pasirinko kitą. 

Jeigu žmonės iš “Rūsčiojo" išlips į krantą, jie mūsų nepastebės, 0 
mes galėsime juos sekti ir veiksime pagal aplinkybes. 

Nuo ežero sklido kažkoks triukšmas, pasigirdo anglų kalba, - 
laivas, matyt, ruošėsi švartuotis prie kranto. Kitą akimirką toje pačioje 
vietoje, iš kur spėjome pasitraukti, nukrito inkaro lynas. 

Prišliaužęs iki uolos krašto, Velsas išvydo, kad lyną tempia vienas 
Iš jūreivių, iššokusių ant kranto; girdėjosi, kaip inkaras šliaužė žeme. 

Po kelių minučių sugurgždėjo smėlis po kažkieno kojomis. Du 
vyriškiai užsiropštė ant stataus kranto ir lėtai nužingsniavo giraitės 
pusėn; vienas nešė žibintą. 

Ko jiems ten reikia? Galbūt Blek Roko užutėkis yra įprastinė 
“Rūsčiojo" sustojimo vieta? Galimas daiktas, jo kapitonas įruošė čia 
maisto sandėlį, saugojo būtiniausias medžiagas; kai atsitiktinumas 
atgena “Pasaulio valdovą" į šią Jungtinių Valstijų teritorijos dalį, jis 
atplaukia užutėkin papildyti savo atsargų? Matyt, jis žino, kad ši vieta 
yra labai nuošali, žmonių nelankoma, ir jaučiasi čia visiškai saugus. 

— Ką daryti? - paklausė Velsas. 

— Tegu tiedu vyrai grįžta atgal, ir tada... 

Bet čia ūmai žodžiai sustingo mano lūpose: vienas iš nepažįstamųjų 
— jiedu tuo metu buvo apie trisdešimt žingsnių nuo mūsų — staiga 
atsisuko, ir žibinto, kurį jis nešėsi, šviesa apšvietė jo veidą... 

Pažinau jį. Tai buvo vienas iš dviejų subjektų, šnipinėjusių mane 
prie namų Longstrite. Negalėjau apsirikti. Pažinau jį taip gerai, kaip 
būtų pažinusi ir mano senutė tarnaitė. Tai buvo jis, neabejotinai jis, 
vienas iš tų šnipų, kurių pėdsakų gana ilgai ieškojau. Vadinasi, ir 


264 


laišką, parašytą tuo pačiu braižu kaip ir “Pasaulio valdovo“ laiškas, 
atnešė šie šnipai, — dabar tuo buvau visiškai tikras! Vadinasi, ir jį 
parašė “Rūsčiojo" laive! Tiesa, jame parašyti grasinimai lietė Greit 
Eirį. Ir aš vėl savęs paklausiau: koks ryšys gali egzistuoti tarp 
“Rūsčiojo" ir Greit Eirio? 

Keliais žodžiais papasakojau Velsui tą istoriją. 

— Tiesiog nepaaiškinama! — sužnibždėjjo jis. 

Tuo tarpu du vyrai toliau žingsniavo ir netrukus pasiekė giraitę. 

— Kad tiktai juodu nerastų mūsų vežimo! — sumurmėjo Velsas. 

— Neras, jeigu nesumanys lįsti giliau į mišką. 

— Na, o jeigu vis dėlto pamatys? 

— Tuomet jiedu skubiai bėgs prie laivo, ir mes spėsime užkirsti 
jiems kelią. 

Nuo ežero, iš tos vietos, kur prisišvartavo laivas, nesigirdėjo nė 
garso. Išslinkau iš tarpeklio, paėjau tarp uolų ir sustojau šalia inkaro, 
giliai įsmigusio į smėlį. 

Laivas remiai plūduriavo vandenyje. Neišvydau nei menkiausios 
ugnelės, nei vieno Žmogaus denyje arba ant kranto. Ar nereikėtų 
pasinaudoti patogiu momentu? Šokti ant denio ir laukti grįžtant tų 
dviejų? 

— Mister Strokai! Misteri Strokai! 

Tai buvo Velso balsas. 

Nuskubėjau prie Velso ir pritūpiau šalia. 

Matyt, laikas užgrobti laivui jau buvo praleistas. Galbūt ir laive 
yra žmonių, taigi mūsų mėginimas vis viena būtų nesėkmingas. Siaip 
ar taip, žmogus su žibintu ir jo palydovas jau pasirodė pamiškėje ir 
ėjo kranto link. Juodu nepastebėjo nieko įtartino, — tai rodė jų elgesys. 
Abu nešėsi po ryšulį. Priėję prie pat kranto, vyrai sustojo. 

— Ei, kapitone! — riktelėjo vienas iš jų. 

— Cia! — pasigirdo atsakymas. 

— Jų trejetas! — sušnibždėjo Velsas, prisilenkdamas prie mano 
ausies. 

— O galbūt ir ketvertas, — paprieštaravau, — tikriausiai gali būti ir 
penki, ir šeši, - kas žino? 

Padėtis susikomplikavo. Ką daryti, jeigu įgula pernelyg didelė? 
Mažiausias neatsargumas gali mums brangiai kainuoti. Ko dabar 
griebsis tuodu? Galimas daiktas, su ryšuliais lips į laivą? O kaip laivas? 
Pakels inkarą ir išplauks iš užutėkio ar pasiliks čia iki saulėtekio? Jeigu 
išplauks, tai išsprūs iš mūsų rankų. Kur jo vėl ieškoti? Iš Erio jis gali 
išplaukti Detroito upe į Hurono ežerą. Be šio kelio, laivas gali 

pasirinkti ir kitus. Ir vargu ar bepasitaikys proga vėl jį kada nors 
pamatyti Blek Roko užutėkyje. 

— Pats laikas! — tariau Velsui. - Aš, jūs, Hartas, Vokeris — juk mūsų 
ketvertas. Jie nesitiki užpuolimo, mes juos užklupsime šiltučius. “ Su 
Dievo pagalba pirmyn!" - kaip sako jūreiviai. 

Jau norėjau pašaukti savo pagalbininkus, kai ūmai Velsas sugriebė 
mane už rankos. 

— Tyliau! — sušnibždėjo. 

Tuo metu vienas nepažįstamasis paėmė lyną ir arčiau uolų pritraukė 
laivą. 

Šiai ką šnekėjo kapitonas ir jo žmonės: 

— Ar viskas ten gerai? 

— Viskas, kapitone. 

— Vadinasi, ten dar liko du ryšuliai? 

— Du. 

— Ar galite juos pernešti į “Rūstųjį""? 

“Rūstusis"!.. Vadinasi, prieš mus iš tikrųjų plūduriavo “Pasaulio 
valdovo" aparatas! 

— Galime, - atsakė vienas jūreivis. 

— Gerai. Išplauksime rytoj, vos tik saulė patekės. 

Taigi, sprendžiant iš visko, laive jų trejetas — kapitonas ir du 
jūreiviai. 

Jūreiviai tuoj nueis paimti paskutinių ryšulių. Sugrįžę nedels ir 
guls miegoti savo kajutėse. Štai tada ir užpulsime juos, — jie ir atitokti 
nespės! 

Išgirdę iš paties kapitono lūpų, kad jie nesiruošia išplaukti iki 
saulėtekio, mudu su Velsu nusiraminome ir nutarėme laukti: tegu tuodu 
grįžta iš giraitės, užminga, ir tuomet “Rūstusis" atsidurs mūsų rankose! 

Bet kodėl vakar kapitonas vis dėlto paliko užutėkį ir nebaigė krauti 
ryšulių? Kas privertė jį antrą sykį vėl atplaukti čia? To negalėjau 
niekaip suprasti. Siaip ar taip, tai buvo laimingas atsitiktinumas, taigi 
privalome juo pasinaudoti. 

Laikrodis rodė pusę vienuolikos. Tą akimirką smėlis vėl 
sugurgždėjo po kažkieno kojomis. Žmogus su žiburiu ir jo palydovas 
išlipo ant kranto ir nužingsniavo į mišką. Vos juodu pasiekė pamiškę, 
Velsas nuslinko perspėti mūsų pagalbininkų, o aš prišliaužiau prie pat 
uolų krašto. 

"Rūstusis" stovėjo ankstesnėje vietoje. Kiek pajėgiau įžvelgti 
tamsoje, tai buvo pailgas, aptakios formos laivas be kamino, be stiebo 
ir be takelažo, labai panašus į tą, kuris manevravo prie Naujosios 

Anglijos krantų. 

Patikrinę savo revolverius, — jų mums galėjo prireikti, - mes vėl 
pasislėpėme uolų tarpeklyje. | 

Nuo to laiko, kai žmonės iš “Rūsčiojo" dingo miške, praėjo jau 
penkios minutės, ir jiedu bemat turėjo pasirodyti su ryšuliais. Jiems 
įlipus į laivą, palauksime ne mažiau kaip valandą, kol kapitonas ir jo 
palydovai giliai įmigs, ir tik tada pulsime laivą. Bet privalome spėti, 
kol "Rūstusis" nepaliks kranto arba panirs į vandenį, - kitaip jis 
nusitemps ir mus. 

Ne, niekada per visą savo tarnybos laiką nejutau tokio nekantrumo! 
Man atrodė, kad anie vyrai ne veltui taip ilgai negrįžta iš miško, kad 
ten kažkas atsitiko. 

Staiga pamiškėje pasigirdo triukšmas, ir mes išgirdome arklių 
typimą. Tai mūsų arkliai, kažko išsigandę, lėkė iš laukymės prie 
kranto. 

Bemat už jų pasirodė ir žmonės. Šį kartą jie bėgo kiek kojos nešė. 

Visiškai aišku, kad mūsų arkliai su vežimu negalėjo nesukelti jų 
įtarimo. Jie suprato, kad giraitėje — policijos pasala. Juos susekė, 
apsupo, jiems gresia pavojus! Ir štai juodu dumia uolų tarpekliu, kad 
greičiau ištrauktų inkarą ir sušoktų į laivą... Dabar "Rūstusis" išplauks 
kaip žaibas, o mes būsime visiems laikams prakišę! 

— Pirmyn! - riktelėjau. 

Ir mes puolėme į krantą, kad atkirstume tiems vyrams kelią į laivą. 

Pamatę mus, juodu bemat sviedė savo ryšulius ir ėmė šaudyti iš 
revolverių. Džoną Hartą sužeidė į koją. 

Mes irgi imame šaudyti, bet ne taip sėkmingai. Mūsų priešininkai 
Sveiki ir vis dar lekia prie laivo. Pribėgę prie kranto, nespėję net 
Ištraukti inkaro, juodu šoka į vandenį ir keliais mostais priplaukia prie 
"Rūsčiojo". 

Kapitonas stovi laivagalyje su revolveriu rankoje. Jis šaudo, jo 
kulka lengvai kliudo Velsą. 

Mudu su Nebu Vokeriu griebiame inkaro lyną ir stengiamės 
pritraukti laivą prie kranto. Bet juk reikia tik nukirsti lyną laive, ir 
"Rūstusis" dings. 

Ūmai inkaras išsirauna iš smėlio grunto, nusviedžia Vokerį, o man 
Užsikabina už juostos ir tempia į vandenį, nepaisant viso mano 
Priešinimosi. 

Tą pačią akimirką “Rūsčiajame" ima veikti motoras, laivas šokteli 
IŠ vietos ir dumia iš užutėkio... 


269 


Tryliktasis skyrius 
“Rūsčiajame 


Kai atsigavau, buvo jau šviesu. Blyškūs spinduliai sruvo pro 
aukštos kajutės, kur aš gulėjau, storą iliuminatoriaus stiklą. Kiek 
prabėgo valandų nuo to laiko, kai mane čia atnešė, — nežinojau, bet 
kiek galėjau spręsti iš spindulių kritimo, saulė dar nebuvo aukštai 
pakilusi virš horizonto. 

Gulėjau siauroje lovelėje apklotas plona antklode. Mano drabužiai 
kabojo kampe, ir, matyt, džiūvo. Juosta, beveik visiškai sudraskyta 
inkaro, mėtėsi ant grindų. Sužeistas nebuvau, bet jaučiausi absoliučiai 
sudaužytas. Jeigu kuriam laikui buvau praradęs sąmonę, tai ne iš 
silpnumo, - tai labai aiškiai suvokiau. Prisimenu, kad kai lynas tempė 
mane vandens paviršiumi, mano galva kartais panirdavo į vandenį, 
bet, matyt, mane laiku ištraukė į denį, nes kitaip netrukus būčiau 
užspringęs. 

Nejaugi dabar likau visai vienas “Rūsčiajame" — su kapitonu ir jo 
pagalbininkais? 

Deja, matyt, kad taip. Vakarykštė scena vėl ir vėl kilo man prieš 
akis. Sužeistas Hartas guli smėlyje; Velsą irgi kliudė revolverio kulka; 
Volkeris krenta aukštielninkas tą akimirką, kai inkaras užsikabina už 
mano juostos. Be abejonės, mano palydovai laiko mane žuvusiu Erio 
vandenyse... 

Tačiau kaip dabar juda "Rūstusis"? Galbūt kapitonas, pavertęs laivą 
automobiliu, dabar dumia keliais palei Erio ežerą? Jeigu taip ir jeigu 
aš gulėjau be sąmonės keletą valandų, tai greitai lėkdama mašina 
galėjo nuvažiuoti velniai žino kur. O galbūt virtęs povandeniniu laivu, 
“Rūstusis" tęsia kelionę ežero gelmėse? 

Beje, ne, “Rūstusis" rasi plaukė vandens paviršiumi. Į kajutę 
skverbėsi šviesa — vadinasi, aparatas nepaniro po vandeniu. Kita vertus, 
nejutau ir trinkčiojimų, kaip paprastai būna važiuojant automobiliu. 

Manykime, “Rūstusis" ne sausumoje. 

Bet kur jis dabar - ar vis dar Erio ežere, ar jau paliko jį? Juk čia 
ežerų šalis, ir laivas, pakilęs Detroito upe, galėjo išplaukti arba į 
Huroną, arba į Aukštutinį. Beje, nustatyti buvo itin sunkų. 

Nutariau išeiti į denį, kur, be abejo, greičiausiai viską galėjau 
sužinoti. Atsikėlęs iš lovelės, pasiėmiau marškinius ir apsivilkau; gal 
be reikalo, gal kajutė užrakinta? 

Pabandžiau pakelti dangtį liuko, iškirsto lubose virš mano galvos. 

Dangtis pasikėlė, ir aš perpus išlindau į lauką. 

Pirmiausia skubėjau apsidairyti aplinkui. 

Prieš akis - plyna vandenų platybė! Krantų — nė ženklo! Dangus 
ir vanduo - daugiau nieko! Kas čia ežeras ar jūra? 

Nereikėjo ilgai laukti atsakymo. Laivas plaukė greitai, ir bangų 
purslai, kuriuos kėlė forštevenis, siekė antstatą, tiško man ant veido. 
Vanduo buvo gėlas, — sprendžiant iš visko, tai buvo Erio ežeras. 

Nuo tos akimirkos, kai “Rūstusis" išplaukė iš Blek Roko užutėkio, 
praėjo ne daugiau kaip septynios ar aštuonios valandos, — tai suvokiau 
iš to, kad saulė dabar spindėjo pusiaukelėje į zenitą, vadinasi, buvo 
liepos trisdešimt pirmosios rytas. 

Erio ežeras turi apie du šimtus dvidešimt mylių ilgio ir apie 
penkiasdešimt mylių pločio. Todėl nė kiek nenustebau nematydamas 
krantų, — nei rytinio — Niujorko valstijos, nei vakarinio - Kanados. 

Denyje dabar buvo du žmonės; vienas stovėjo laivo priekyje ir 
stebėjo plaukimą, kitas — laivagalyje, prie vairo; kiek galėjau spręsti 
iš laivo padėties, plaukė žiemryčių kryptimi. 

Pirmasis buvo tas pats vyras, kurį dar vakar, kai jis išlipo į Blek 
Roko užutėkio krantą, pažinau kaip vieną iš dviejų subjektų, 
šnipinėjusių mane Longstrite. Antrasis buvo jo vakarykštis palydovas: 
jis nešė žibintą, kai juodu ėjo į giraitę. 

Atkakliai akimis ieškojau trečiojo, to, kurį jie vakar, priėję prie 
laivo, vadino “kapitonu". Jo niekur neišvydau. 

Visi supras, koks didžiulis buvo mano troškimas susitikti su šios 
pašėlusios mašinos kūrėju, su “Rūsčiojo" kapitonu, su fantastiniu 
personažu, sudominusiu ir sujaudinusiu visą pasaulį, su drąsiu išradėju, 
nepabijojusiu mesti iššūkį visai žmonijai ir paskelbti save “Pasaulio 
valdovu" !.. 

Priėjau prie žmogaus, stovėjusio laivo priekyje, ir, kurį laiką 
patylėjęs, paklausiau: 

— Kur kapitonas? 

Jis žvilgtelėjo į mane iš po pusiau nuleistų vokų, tarsi būtų 

nesupratęs mano klausimo, — bet juk aš pats vakar vakare girdėjau, 
kad jis kalbėjo angliškai. 

Beje, jis, matyt, nė kiek nesusinervino išvydęs mane denyje ir, 
atsukęs nugarą, toliau stebėjo vandenį. 

Tuomet nuėjau į laivagalį, nutaręs kreiptis su tuo pačiu klausimų 
į vairininką, bet tas paprasčiausiai atstūmė mane ranka ir taip pat nieko 
neatsakė. 

Taigi man liko tik laukti pasirodant žmogaus, kuris “svetingai" 
sutiko mane ir mano palydovus revolverių kulkomis tą akimirką, kai 
mes mėginome pritraukti lynu prie kranto"Rūstųjį". 

Dabar ramiai galėjau apžiūrinėti išorinę aparato, plukdančio mane 
nežinia kur, sandarą. 

Denis ir bortai buvo padaryti iš nežinomo man metalo. Centre, po 
pakeltu liuko dangčiu, matėsi patalpa, kur lygiai ir beveik be garso 
veikė mašinos. Kaip jau sakiau, laivas neturėjo nei stiebo, nei takelažo, 
Neturėjo net vėliavkočio laivagalyje. Laivo priekyje kilo periskopo 
viršugalis, įgalinantis “Rūstųjį"" orientuotis po vandeniu. 

Prie laivo šonų buvo pritvirtinti iš lentų įtaisai, panašūs į tuos, 
kokius turi kai kurie olandų galionai: jų paskirties nesupratau. 

Pačiame priekyje stūksojo dangtis kito liuko, kuris, matyt, vedė į 
kajutę, kur laisvu laiku ilsėjosi šie jūreiviai. 

Toks pat liukas laivagalyje, manding, vedė į kapitono, kuris vis 
dar nesirodė, kajutę. 

Visų šių liukų dangčiai turėjo gumos įklotus, todėl sandariai 
užsidarydavo, taigi plaukiant po vandeniu nė lašas neprasisunkdavo 
vidun. 

Kai dėl variklio, tai jo nemačiau; neregėjau ir sraigto, propelerio 
ar turbinos. Tik pastebėjau, kad šis greitaeigis laivas paliko ilgą 
plokščią srovę. Neįprastai siauras korpusas leido laivui išvengti bangų 
smūgių net štormo metu. 

Pagaliau ryžtingai pareiškiu, kad mašina veikė ne vandens garais, 
jos nevarė nei žibalas, nei spiritas, nei kitos medžiagos, kurios turi 
kvapą ir paprastai vartojamos automobiliuose ir povandeniniuose 
laivuose. Galimas daiktas, ji veikė vartodama neįprastai aukštos 
įtampos elektrą, kurios šaltinis, matyt, buvo čia pat, laive. 

Tačiau tokiu atveju kilo klausimas: iš kur gaunama elektra - iš 
galvaninių baterijų, iš akumuliatorių? Ir kaip jie užtaisomi — tie 
akumuliatoriai ar tos baterijos? Iš kur gauna energiją? Kur yra ta 
elektros stotis, gaminanti elektrą? Ar tik čia elektra neišgaunama iš 
oro arba iš vandens, pritaikius metodus, kol kas daugiau niekam 

nežinomus?.. 

Dar klausiau savęs, ar pavyks man atskleisti visas šias paslaptis 
tokiomis aplinkybėmis, kokiomis dabar esu? 

Taip pat galvojau apie savo palydovus, likusius ten, smėlėtame 
Blek Roko užutėkio krante. Vienas iš jų, Hartas, sužeistas; galimas 
daiktas, sužeisti ir likusieji du — Velsas ir Vokeris. Jie matė, kaip inkaro 
lynas nutempė mane į vandenį. Ar turi pagrindo galvoti, kad mane 
paėmė į laivą? Be abejonės, ne! Turbūt misteris Vordas gavo telegramą 
iš Tolido su žinia apie mano žūtį. Kas dabar ryšis stoti į naują kovą 
su “Pasaulio valdovu"? 

Taip mąsčiau, laukdamas kapitono. 

Bet jis vis dar nesirodė denyje. 

Tuo tarpu pajutau, kas esu pašėlusiai alkanas. Tai savaime 
suprantama: juk po vakarykščių pusryčių nieko neturėjau burnoje, o 
nuo to laiko praėjo bemaž dvidešimt keturios valandos. Dar gerai, jeigu 
papusryčiavau tikrai vakar, — sprendžiant iš tuščio skrandžio, buvau 
linkes galvoti, kad esu “Rūsčiajame"' bene dvi paras, o gal ir ilgiau... 

Laimei, klausimas, ar maitins mane ir koks bus maistas, buvo 
išspręstas palyginti labai greitai. 

Jūreivis, stovėjęs laivo priekyje, nusileido žemyn, paskui vėl 
pasirodė denyje. Tylėdamas padėjo prieš mane keletą lėkščių ir vėl 
atsistojo savo vietoje. 

Mėsos konservai, džiovinta žuvis, jūros sausainiai, puodukas elio, 
bet tokio stipraus, kad turėjau atskiesti vandeniu, - tokie buvo 
pusryčiai, kuriuos širdyje pagyriau. Jūreiviai, matyt, papusryčiavo, kai 
aš dar gulėjau savo kajutėje, ir nepalaikė man kompanijos. 

Praradęs bet kokią vilų ką nors iš jų išpešti, vėl nugrimzdau į 
apmąstymus. 

“Kaip gali baigtis mano nuotykis? — klausiau savęs. - Ar išvysiu 
pagaliau tą nematomąjį kapitoną, ar paleis jis mane į laisvę? Ar pavyks 
man pabėgti, jeigu jis nepanorės geruoju paleisti? Zinoma, pabėgimas 
priklausys nuo aplinkybių... Jeigu “Rūstusis" visą laiką plaukios toli 
nuo krantų arba ners po vandeniu, —- pabėgti neįmanoma. Gerai, jeigu 
laivas pavirs automobiliu. Jeigu ne, - matyt, teks atsisakyti bet kokios 
minties pasprukti“. 

Kita vertus, atvirai prisipažįstu, paprasčiausiai negalėjau palikti 
“Rūsčiojo" neatskleidęs nė vienos jo paslapties! Nors iki šiol negalėjau 
pasigirti šios savo operacijos sėkmingumu, operacijos, kuri vos 
nekainavo man gyvybės, nors ateitis žadėjo daugiau blogybių negu 
smagybių, — vis dėlto pavyko išjudinti reikalą iš mirties taško! Taip, 

bet kas bus, jeigu nepajėgsiu užmegzti ryšio su išoriniu pasauliu, jeigu, 
panašiai kaip “Pasaulio valdovas“ atsidūrė "už įstatymo ribų“, 
atsidursiu "už žmonijos“ ?.. 

“Rūstusis" kaip ir anksčiau plaukė į šiaurės rytus, tai yra išilgai 
Erio ežero. Dabar skrodė vandenį vidutiniu greičiu. Lėkdamas visu 
savo greičiu, jis pasiektų žiemryčių krantą per keletą valandų. 

Iš šios Erio vietos nėra kito išėjimo, išskyrus Niagaros upę, kuri 
jungia Erį su Ontarijo ežeru. Bet penkioliktajame kilometre žemiau 
Bafalo, vieno iš stambiausių miestų Niujorko valstijoje, upę užtveria 
garsusis krioklys. “Rūstusis? neplaukė Detroito upe, vadinasi, dabar 
jis gali dingti iš ežero vieninteliu būdu — pasivertęs automobiliu. 

Saulė jau spigino tiesiai į viršugalvį. Diena buvo giedra, karšta, 
bet alsą mažino lengvas ir gaivus vėjelis. Krantų vis dar nesimatė — 
nei Kanados, nei Amerikos. 

Nejaugi kapitonas nutarė visiškai nepasirodyti? Rasi jis turi 
priežasčių slėptis nuo manęs? Ar šis atsakymas nereiškia, kad vakare, 
kai “Rūstusis" pasieks pakrantę, jis rengiasi mane paleisti į laisvę? 
Ne, nepatikėsiu. 

Bet štai antrą valandą dienos pasigirdo silpnas bildesys, centrinio 
liuko dangtis atsivėrė, ir tas, kurio taip nekantriai laukiau, pasirodė 
denyje. 

Turiu prisipažinti, kad jis domėjosi manimi ne daugiau negu jo 
pagalbininkai. Priėjo prie vairininko ir užėmė jo vietą. Juodu pusbalsiu 
pasikeitė keliais žodžiais, paskui vairininkas nusileido į mašinų skyrių. 

Apžvelgęs horizontą, kapitonas metė akį į kompasą, įtaisytą 
priešais šturvalą, truputį pakeitė kursą; padidėjo "Rūsčiojo" greitis. 

Iš išvaizdos tas vyras turėjo penkiasdešimt su trupučiu metų. 
Vidutinio ūgio, plačiapetis kapitonas laikėsi dar labai tiesiai. Jo galva 
buvo didelė, plaukai trumpai kirpti, žilstelėję, bet dar ne žili, veidas 
nuskustas, be ūsų ir bakenbardų, tik su tankia amerikietiškai apkirpta 
barzdele; raumeningos rankos ir kojos, masyvus žandikaulis, plati 
krūtinė; nuolatos suraukti antakiai rodė stipraus charakterio žmogų. 
Taip, tai buvo galingo sudėjimo ir geležinės sveikatos vyras; karštas 
kraujas pulsavo po jo įdegusia oda, - tai pajutau iš pirmo žvilgsnio. 

Buvo apsirengęs taip pat, kaip ir jo palydovai: neperšlampamas 
apsiaustas ant striukės, ant galvos — vilnonė beretė. 

Įdėmiai žiūrėjau į kapitoną. Jis nevengė mano žvilgsnio, bet mano 
atžvilgiu rodė kažkokį keistą abejingumą, tarsi laive ir nebūtų pašalinio 
žmogaus. 

Ar reikia bepridurti, kad “Rūsčiojo" kapitone atpažinau antrąjį iš 

dviejų nepažįstamųjų, sergėjusių Mane namuose Longstrite! 

Ir jeigu jau aš pažinau jį, tai, be jokios abejonės, jis irgi pažino 
mane — vyriausiąjį policijos inspektorių Stroką, kuriam buvo pavesta 
prasiskverbti į Greit Eirio kraterį. 

Kuo ilgiau apžiūrinėjau jį, tuo labiau man ėmė rodytis — ši mintis 
man nešovė į galvą anksčiau Vašingtone, — kad kažkur jau mačiau tą 
būdingą fizionomiją. Bet kur? Lyg tai sekimų biuro kartotekoje, lyg 
tai kažkokio fotografo vitrinoje. 

Bet tas prisiminimas buvo kažkoks slegiantis... Ne, turbūt mane 
paprasčiausiai suklaidino panašumas. 

Ką gi, jeigu jo palydovai buvo tokie nemandagūs, kad neatsakė į 
mano klausimus, galimas daiktas, kapitonas pasirodys nuoširdesnis? 
Nebuvau tikras, kad jis yra mano tėvynainis amerikietis, bet vis dėlto 
kalbame ta pačia kalba. Kad tiktai jis neapsimestų, jog nesupranta 
manęs, — tai pats lengviausiais būdas išvengti pokalbio. 

Ką jis mano su manimi daryti? Galbūt nori manęs atsikratyti ir 
laukia ateinant nakties, kad išmestų už borto? Juk ir tos skystos žinios, 
kurias apie jį turiu, kapitono akyse gali padaryti mane pavojingu 
liudininku. Taip, bet tuo atveju ar ne geriau buvo palikti mane vilkti 
inkaro lynu? Tai apsaugotų jį nuo nereikalingų rūpesčių. 

Nuėjau į laivo priekį ir sustojau priešais kapitoną. 

Jis įsmeigė į mane spindintį, ugningą žvilgsnį. 

— Jūs kapitonas?.. - paklausiau. 


Tyla. 
— Sis laivas — "Rūstusis"? 
Jokio atsakymo. 


Tada priėjau arčiau ir norėjau stverti jį už rankos. 

Jia pamažu atstūmė mane, tačiau jo judesyje pajutau galingą fizinę 
jėgą. 

Vėl prisiartinau. 

— Ką manote su manimi daryti? — paklausiau jau piktesniu tonu. 

Man pasirodė, kad nuo jo lūpų, trūktelėjusių iš susierzinimo, 
pagaliau vos nenusprūdo kažkokie žodžiai. Tačiau, tarsi norėdamas 
juos sulaikyti, jis nusisuko ir padėjo ranką ant reguliatoriaus. 

Tą akimirką laivas padidino greitį. 

Mane pagavo pyktis, ir, praradęs savitvardą, aš vos neriktelėjau: 
“Gerai! Jeigu norite, tylėkite! Vis viena žinau, kas jūs, žinau, kas čia 
per laivas! Jis buvo pastebėtas Madisone, Bostone, Kirdolo ežere. Taip, 
tai tas pats aparatas, kuris laksto keliais, plaukioja jūrų 1r ežerų 
paviršiumi, keliauja po vandeniu! Tai — “Rūstusis", o jūs - jo 

kapitonas. Tai jūs parašėte laišką vyriausybei, įsivaizdavote esąs 
pakankamai stiprus, kad stotute prieš visą pasaulį. Jūs — “Pasaulio 
valdovas'!.. | 

O ir kaip jis galėtų visa tai paneigti? Ką tik pastebėjau ant 
reguliatoriaus rankenos garsiuosius inicialus “P.V." 

Laimei, man pavyko susitvardyti, ir, nebesitikėdamas gauti 
atsakymų į savo klausimus, vėl atsisėdau prie kajutės angos. 

Slenkant ilgoms valandoms, aš nenuvargdamas žvelgiau į tolį, 
tikėdamasis pagaliau išvysti žemę. 

Laukimas... Tai viskas, kas man liko! Juk negalėjo taip būti, kad 
baigiantis dienai “Rūstusis", nuolatos plaukdamas į šiaurės rytus, 
pagaliau nepriartėtų prie Erio krantų!tikėdamasis pagaliau išvysti 
žemę. 

Laukimas... Tai viskas, kas man liko! Juk negalėjo taip būti, kad 
baigiantis dienai “Rūstusis", nuolatos plaukdamas į šiaurės rytus, 
pagaliau nepriartėtų prie Erio krantų! 


Keturioliktasis skyrius 
Niagara 


Laikas bėgo, o situacija nesikeitė. Vairininkas grįžo prie vairo, 
kapitonas nusileido žemyn, kur jis, matyt, prižiūrėjo mašinas. Kartoju, 
nors ir gerokai padidėjo greitis, motoras veikė vis taip pat be garso, 
stebėtinai ritmingai. Nė vieno netolygumo, kurie neišvengiami veikiant 
cilindrams ir stūmokliams. Iš to padariau išvadą, kad “Rūstųjį" varo, 
kad ir kuo jis pasiverstų, sukamojo judesio mašinos. Tačiau savo 
akimis pamatyti negalėjau. 

Taip pat pastebėjau, kad laivo kursas nesikeitė. Mes kaip ir 
anksčiau plaukėme į šiaurės rytus, vadinasi, į Bafalo pusę. 

“Kodėl kapitonas plaukia kaip tik šiuo kursu? — klausiau savęs. — 
Juk nesirengia jis išmesti inkarą tame uoste prie prekybos ir žvejų laivų 
flotilės! Jeigu jis nusprendė dingti iš Erio ežero, tai Niagara jo 
nepraleis, — juk krioklių nepajėgs įveikti net toks laivas kaip 
“Rūstusis?! Vienintelis kelias — tai Detroito upė, o tuo tarpu mes aiškiai 
tolstame nuo jos“. 

Cia man į galvą šovė kita mintis. 

Galimas daiktas, kad priplauktų prie vieno iš Erio krantų, kapitonas 
laukia ateinant nakties? Tada laivas pavirs automobiliu ir greitai 
nudums per artimiausias valstijas. Jeigu jau man nepavyks pabėgti ir 
tada, kai būsime ant žemės, turėsiu prarasti bet kokią viltį išsilaisvinti. 

Užtat galų gale sužinosiu, kur yra “Pasaulio valdovo“ slėptuvė, 
tokia patikima, kad iki šiol jos niekas nepajėgė rasti, — taip, sužinosiu, 
jeigu... jeigu jis vienaip ar kitaip neišsodins manęs. Ką turiu galvoje, 
sakydamas žodį “išsodins", manau nereikia skaitytojui aiškinti. 

Gerai pažįstu žiemrytinį Erio ežero krantą: dažnai lankiausi šioje 
Niujorko valstijos dalyje, kuri plyti tarp Olbanio - valstijos sostinės — 
ir Bafalo miesto. Prieš trejus metus, gavęs vieną tarnybinį įpareigojimą, 
turėjau galimybę puikiai išstudijuoti Niagaros krantus aukščiau ir 

žemiau garsiųjų krioklių, iki pat Kabančiojo tilto, aplankiau dvi 
svarbiausias salas tarp Bafalo ir Niagaros Folso gyvenvietės, taip pat 
pabuvojau Nevio ir Goato salose, skiriančiose Amerikos krioklį nuo 
Kanados krioklio. 

Taigi, jeigu man pasitaikytų proga bėgti, atsidurčiau pažįstamose 
vietose. Bet ar pasitaikys ji, ta proga, ir ar panorėsiu ja pasinaudoti? 
Kiek dar paslapčių slepia šis mano nuotykis, su kuriuo — nežinau, 
laimei ar nelaimei, — taip sieja mane likimas!.. 

Beje, nėra ko tikėtis, kad man pavyks išlipti į vieną kurį Niagaros 
krantą. “Rūstusis" nesiryš įplaukti į tą upę, iš kurios nėra išėjimo; 
vargu ar prisišlies ir prie Erio kranto. Esant reikalui, jis panirs po 
vandeniu ir nuplauks Detroito upe, o paskui, pavirtęs automobiliu, 
nudums Jungtinių Valstijų keliais. 

Štai kokios mintys grumdėsi mano galvoje, kol akys kruopščiai 
tyrinėjo horizontą. 

Vis tie begaliniai, neišsprendžiami klausimai... Kodėl kapitonas 
parašė man grasinantį laišką, apie kurį skaitytojas jau žino? Dėl ko 
jam reikėjo sekti mane Vašingtone? Pagaliau koks ryšys sieja šį žmogų 
su Greit Eiriu? Sakykime, jis gebėjo požeminiais kanalais prasiskverbti 
į Kirdolo ežerą... Tačiau perkopti per neperžengiamą akmenų sieną — 
ne, to jis negalėjo padaryti! 

Turint galvoje "Rūsčiojo" greitį, viena vertus, ir jo kryptį, kita 
vertus, ketvirtą valandą po pietų mes, matyt, buvome jau apie 
penkiolika mylių iki Bafalo, kuris turėjo bemat pasirodyti šiaurės 
rytuose. 

Kol plaukėme, mačiau keletą laivų, tačiau jie praslinko dideliu 
atstumu nuo mūsų, ir kapitonas visiškai nesistengė prie jų priartėti. 
Beje, “Rūstųjį" sunku pastebėti vandens paviršiuje - už mylios niekas 
net nejtartų jį čia plaukiant. 

Bet štai už Bafalo ėmė aukštėti krantai, jie sudaro savotišką duobę, 
per kurią Eris pila savo vandenis į Niagarą. Dešinėje stūksojo smėlėtos 
kalvos, šen ir ten juodavo medžių grupės. Tolumoje plaukė daugybė 
prekybos laivų, žvejų burlaivių, garlaivių. Vietomis juodavo dangus 
nuo purvinų dūmų kamuolių, kuriuos greitai sklaidė lengvas rytų 
vėjelis. 

Apie ką gi galvoja kapitonas, sukdamas į uostą? Nejaugi 
nesupranta, kad jam negalima arčiau priplaukti? Kas valandėlę laukiau, 
kad jis įsakys vairininkui pasukti šturvalą ir nukreipti laivą į vakarinį 
ežero krantą. Beje, galimas daiktas, jis pasirengęs pasinerti į Erio 
gelmes ir praleisti naktį po vandeniu? 

Bet ne, nesuvokiamai užsispyręs jis vis dar plaukė į Bafalą. 

Staiga vairininkas, įdėmiai Žžiūrėjęs į Šiaurės rytus, davė savo 
bičiuliui kažkokį ženklą. Tas atsistojo, priėjo prie centrinio liuko ir 
nusileido į mašinų skyrių. 

Bemaž tuo pat metu denyje pasirodė kapitonas; priėjo prie 
vairininko ir pusbalsiu su juo pasikalbėjo. 

Ištiesęs ranką Bafalo link, vairininkas rodė į du juodus taškus, kurie 
matėsi “Rūsčiojo" dešinėje penkių ar šešių mylių atstumu. 

Kapitonas atidžiai pažiūrėjo ten, paskui gūžtelėjo pečiais ir atsisėdo 
laivagalyje, nekeisdamas * "Rūsčiojo" kurso. 

Po ketvirčio valandos šiaurės rytuose pamačiau du dūmų stulpus. 
Pamažu juodieji taškai padidėjo ir įgavo konkrečią formą: tai buvo 
du laivai, išplaukę iš Bafalo uosto ir sparčiai artėjantys prie mūsų. 

Staiga man atėjo į galvą, kad čia tie patys minininkai, apie kuriuos 
kalbėjo misteris Vordas ir kuriems buvo pavesta stebėti šią ežero dalį, 
— minininkai, kurių pagalbos visiškai galėjau tikėtis. 

Sie naujausio pavyzdžio minininkai priklauso prie pačių greičiausių 
Jungtinių Valstijų karo laivų. Juose sumontuotos tobuliausios galingos 
mašinos, jie bandymų metu sugebėjo plaukti po dvidešimt septynias 
mylias per valandą. 

Tiesa, “Rūstusis" plaukia kur kas greičiau, ir jeigu priešininkas 
prisiartintų per daug arti, kad būtų nebeįmanoma atsitraukti, jis visada 
gali panerti po vandeniu, kur jausis visiškai saugus nuo bet kokio 
persekiojimo. 

Stai jeigu tie minininkai irgi sugebėtų panirti po vandeniu, jie, 
galimas daiktas, turėtų kai kurių šansų kovodami su “Rūsčiuoju", 
neaišku, kas 1š jų būtų stipresnis. 

Jau neabejojau, kad minininkų kapitonai buvo įspėti: turbūt Velsas 
telegrafavo jiems, kai tik grįžo į Tolidą. 

Sprendžiant iš visko, jie pastebėjo povandeninį laivą ir dabar lėkė 
visu greičiu užkirsti kelio. Ir vis dėlto mūsų kapitonas, tarsi jų 
nepastebėdamas, ir toliau plaukė į Niagaros pusę. 

Ko griebsis minininkai? Matyt, jie imsis priemonių atkirsti 
“Rūstųjį" nuo Bafalo, nuginti jį į Erio kampą, iš kur nėra išėjimo, — 
juk plaukti Niagara “Pasaulio valdovas“ negalės. 

Dabar pats kapitonas stojo prie vairo. Vienas jo žmonių stypsojo 
laivo priekyje, kitas nusileido į mašinų skyrių. 

Aš baiminausi, kad dabar man įsakys grįžti į kajutę. 

Dideliam mano džiaugsmui, to neatsitiko; atvirai kalbant, niekas 
nekreipė į mane nė mažiausio dėmesio. 

Taigi gyvai jaudindamasis laukiau artėjančių minininkų. Jie jau 
buvo mažiau kaip už dviejų mylių nuo mūsų ir išlaikė tarp savęs tam 
tikrą atstumą, stengdamiesi laikyti “Rūstųjį" tarp dviejų ugnių. 

“Pasaulio valdovo“ veide mačiau tik giliausią panieką. Juk jis 
žinojo, kad tie minininkai nieko negalės padaryti, - reikia jam tik 
duoti įsakymą, ir “Rūstusis? nudums pirmyn, tyčiodamasis iš viso jų 
greičio. Keletas variklio apsisukimų, ir jo laivas bemat išeis iš 
apšaudymo zonos. Ir, žinoma, Erio ežero gelmėse jo nepasieks 
sviediniai!.. 

Dar po dešimties minučių nuo persekiotojų mus skyrė viso labo 
kokia mylia. 

Kapitonas leido jiems priplaukti arčiau. Bet štai jis nuspaudė 
signalinio prietaiso rankeną, ir laivo greitis staiga padidėjo — tarsi 
šoktelėjo per bangas. Sakytum, tyčiodamasis iš minininkų, “Rūstusis" 
nė nemanė grįžti atgal, — ne, jis vis dūmė pirmyn. O jeigu jis praplauks 
tarp minininkų ir ims vilioti paskui save tol, kol tamsa neprivers 
persekiotojų mesti beprasmišką vaikymąsi? 

Bafalo miestas jau kilo prieš mūsų akis. Kuo puikiausiai skyriau 
jo namus, varpines, elevatorius. Truputį toliau į šiaurės rytus, už 
keturių ar penkių mylių, prasidėjo Niagara. 

Ko griebtis tokiomis aplinkybėmis? Plaukiu aš gerai. Kai lėksime 
pro minininkus arba, tiksliau sakant, tarp jų, gal pasitaikys proga šokti 
į vandenį, — proga, galimas daiktas, daugiau nebepasikartosianti ?.. 
Kapitonas nesvarstydamas įsakys ištraukti mane, bet galbūt, jeigu 
panersiu, man pavyks išsprūsti iš jo letenų. Mane pamatys arba iš 
vieno, arba iš kito minininko. Jeigu jų kapitonai įspėti, jog galiu būti 
"Rūsčiajame", pasiųs man valtį. 

Sansų, žinoma, būtų buvę daugiau, jeigu povandeninis laivas 
įplauktų į Niagaros upę. Gerai pažįstu Nevio salos krantus. Tačiau 
galvoti, kad kapitonas rizikuos įplaukti į šią kupiną krioklių upę, vis 
dėlto buvo per drąsu. Taigi reikia palaukti minininkų, o ten... ten bus 
matyti. 

Turiu atvirai prisipažinti, aš vis dar nežinojau, kaip pasielgti. Ne, 
negalėjau ryžtis bėgti ir tuo pačiu prarasti bet kokią galimybę atskleisti 
paslaptį. Visu balsu prabilo policininko instinktas. Juk reikia tik ištiesti 
ranką, ir tas žmogus, paskelbtas už įstatymo ribų, atsidurs mano 
valdžioje! Ne, nebėgsiu. Tai reikštų, jog pripažįstu prakišęs lošimą. 
Bet, kita vertus, kas manęs laukia, jeigu liksiu “Rūsčiajame", ir kur 
jis mane nudangins? 

Buvo ketvirtis septintos. Minininkai prisiartino prie mūsų, 

laikydami atstumą tarp savęs dvylika ar penkiolika kabeltovų. Jeigu 
“Rūstusis? nepadidins greičio, tai vienas minininkas bemaž atsidurs 
mūsų kairėje, o kitas - dešinėje. 

"Nepalikau savo vietos šalia jūreivio, stovinčio laivo priekyje. 
Stovėdamas prie vairo žiburiuojančiomis akimis ir surauktais antakiais, 
kapitonas, matyt, laukė patogaus momento padaryti paskutinį lemiamą 
manevrą. 

Staiga iš kairiojo minininko pasigirdo patrankos šūvis. Sviedinys, 
beveik liesdamas vandens paviršių, prašvilpė prieš pat “Rūsčiojo" nosį 
ir dingo už dešiniojo minininko laivagalio. 

Suvirpėjau. Jūreivis, stovėjęs šalia manęs, nenuleido akių nuo 
kapitono, regis, laukdamas kažkokio ženklo. 

Bte kapitonas net galvos nepasuko, —- matyt, niekada negalėsiu 
pamiršti gilios paniekos, atsispindėjusios jo veide... 

Ūmai kažkas mane įstūmė į liuką, virš galvos užsitrenkė dangtis; 
garsiai užsidarė ir kiti liukai. Po minutės laivas paniro į vandenį ir 
dingo ežero gelmėse. 

Nuaidėjo dar keletas patrankų šūvių — jų prislopintas dundesys vos 
vos pasiekė mane. Paskui viskas nutilo. Neryški prieblanda sunkėsi 
pro mano kajutės iliuminatorių. Nejausdamas bangų, povandeninis 
laivas be garso slydo Erio vandenų gelmėmis. 

Mačiau, kaip greitai, kaip lengvai vyko tas “Rūsčiojo" pasikeitimas. 
Galimas daiktas, ne lėčiau ir ne sunkiau jis virsta automobiliu, 
nesulaikomai lekiančiu keliais. 

Ko dabar griebsis “Pasaulio valdovas''? Matyt, jis keis kursą, jeigu 
tik nesiruošia persikelti į sausumą ir savo laivą paversti automobiliu. 
Tačiau gerokai pasvarstęs, nutariau, kad, suklaidinęs minininkus ir 
paslėpęs pėdsakus, jis pasuks į vakarus, į Detroito upės žiotis. 
Vandenyje, galimas daiktas, bus tiek laiko, kiek reikės išeiti iš patrankų 
apšaudymo zonos, 0 tamsa natūraliai nutrauks persekiojimą. 

Tačiau įvykiai klostėsi kitaip. Nepraėjo nė dešimties minučių, kai 
laive prasidėjo neįprastas sambrūzdis. Iš mašinų skyriaus mane pasiekė 
balsai ir motoro gaudesys. Nutariau, kad įvyko kažkokia avarija ir 
dabar “Rūstusis" bus priverstas išnirti į vandens paviršių. 

Neapsirikau. Po kelių akimirkų prieblandą mano kajutėje pakeitė 
ryški šviesa. Laivas išniro paviršiun. Denyje pasigirdo žingsniai, visi 
liukai atsidarė; atsivėrė ir manasis. 

Kapitonas vėl užėmė savo vietą prie vairo, tuo tarpu abu jo 
padėjėjai dar triūsė mašinų skyriuje. 

Ar dar matyti minininkai? Taip, viso labo už ketvirčio mylios. 

Pastebėję povandeninį laivą, jie bemat ėmė mus vytis, bet šį kartą 
Niagaros kryptimi. 

Prisipažinsiu, kapitono veiksmų niekaip nesupratau. Įvarytas į 
kampą, laivas, patyręs kažkokią avariją, jau nebegali panirti į vandenį; 
negali pasukti ir atgal, nes kelią užstojo minininkai. Matyt, bandys 
prisiglausti prie kranto, o ten, esant reikalui, virs automobiliu ir dings 
arba Niujorko valstijoje, arba Kanados teritorijoje. 

Dabar “Rūstusis" skrodė bangas apie pusę mylios nuo persekiotojų. 
Minininkai paskui mus nėrė visu greičiu, bet, tiesa, negalėjo sugauti 
patogaus momento ir prisitaikyti šaudyti. “Rūstusis" tenkinosi tuo, kad 
išlaikė distanciją, nors be didelių pastangų galėjo ją padidinti, o 
sutemus pasukti prie dešiniojo kranto. 

Bafalo kontūrai dešinėje pamažu nyko, o aštuntą valandą pasirodė 
Niagaros žiotys. Jeigu kapitonas, žinodamas, kad iš upės nėra išėjimo, 
vis dėlto nukreips į ją laivą, vadinasi, išėjo iš proto. Beje, nejaugi 
žmogus, pasiskelbęs “Pasaulio valdovu“ ir pats tuo patikėjęs, ir be viso 
to ne beprotis? 

Žvelgiau į jį: ramus, nesijaudinantis vyriškis net galvos nepasuko, 
kad mestų akį į minininkus. 

Ši ežero dalis visiškai tuščia. Čia plaukioja mažai laivų, palaikančių 
ryšius tarp gyventojų, išsimėčiusių Niagaros krantuose, 0 šiuo metu 
jų nė vieno nesimatė. Net nė menkiausios žvejų valties nepastebėjau 
“Rūsčiojo" kelyje. Siaip ar taip, persekiojantys minininkai turės 
netrukus sustoti. 

Jau sakiau, kad Niagara prasideda tarp Amerikos ir Kanados krantų. 
Vienoje pusėje —- Bafalas, kitoje — Erio fortas. Upės plotis — apytikriai 
trys ketvirčiai mylios, bet artėjant prie krioklių upė siaurėja. Niagaros 
ilgis — nuo Erio iki Ontario — apie penkiolika l;ė, verždamasi į šiaurę, 
ji atneša į Ontariją keleto ežerų - Aukštutinio, Mičigano ir Hurono -— 
vandenis. Eris stūkso aukščiau už Ontariją trim šimtzis keturias- 
dešimčia pėdų, o krioklys — ne mažiau kaip šimtu penkiasdešimčia 
pėdų. Savo forma krioklys panašus į pasagą, todėl ir vadinamas 
“Pasaga". Indėnai jį pavadino “Vandens griaustiniu“, ir iš tikrųjų tai 
griaustinis: dunda ir dunda be perstojo, tas dundesys girdimas už keleto 
mylių. 

Tarp Bafalo ir Niagaros Folso gyvenvietės upėje stūkso dvi salos: 
Nevio sala, dunksanti per vieną Ijė nuo “Pasagos", ir Goato sala, 
skirianti Amerikos krioklį nuo Kanados. Goato kalvoje kažkada stovėjo 
garsusis “Vėžlio bokštas", drąsiai kylantis virš upės ant pat bedugnės 
krašto. Jį teko nugriauti, upei nuolat keičiant vagą, vis viena būtų 

nuvirtęs į krioklį. 

Verta paminėti du kaimus, stovinčius aukštutinėje Niagaros dalyje: 
tai Šloseris dešiniajame krante ir Čipeva - kairiajame, kaip tik abipus 
Nevio salos. Čia upės vaga darosi vis vingiuotesnė, tėkmė veržiasi vis 
greičiau ir už dviejų mylių pasiekia garsųjį Niagaros krioklį. 

“Rūstusis" praplaukė pro Erio fortą. Saulės diskas beveik lietė 
Kanados horizontą, o iš rūko niro pilnatis. Sutemti turėjo greičiau negu 
po valandos. 

Minininkai išvystė maksimalų greitį, bet atstumas netrumpėjo. 
Jaukūs mediniai namukai šmėkščiojo ūksminguose ir žaliuose 
krantuose. 

Dabar “Rūstusis" jau nebegalėjo pasukti atgal, — tuo nebeteko 
abejoti. Minininkai neišvengiamai paskandintų jį. Tiesa, jų kapitonai 
nežinojo to, ką Žinojau aš, —- kad laivas išplaukė į paviršių tik dėl 
mechanizmo gedimo ir jau nebegalėjo slėptis po vandeniu. Siaip ar 
taip, jie vis plaukė pirmyn ir, sprendžiant iš visko, buvo pasiryžę eiti 
iki galo. 

Bet jeigu negalėjau suprasti mūsų persekiotojų užsispyrimo, tai 
“Rūsčiojo" elgesys man irgi atrodė savižudiškas. Greičiau negu po 
pusvalandžio kelią užtvers krioklys. Kad ir kokia tobula aparato 
konstrukcija, jis nepajėgs perplaukti “Pasagos", ir jeigu pagriebs srovė, 
tai laivas pranyks šimto aštuoniasdešimties pėdų prarajoje, kurią 
išgraužė vanduo krioklio apačioje. Beje, laivas dar gali priplaukti prie 
kranto ir, pavirtęs automobiliu, nudumti dviejų šimtų keturiasdešimties 
kilometrų per valandą greičiu!.. 

Ką man daryti, kam ryžtis? Ar nepamėginti nuplaukti iki Nevio 
salos? Reikia pasinaudoti gera proga. Juk “Pasaulio valdovas" niekada 
negrąžins man laisvės, - pernelyg daug žinau apie jo paslaptis!.. 

Bet bemat supratau, kad apie bėgimą negali būti nė kalbos. Tiesa, 
nebuvau uždarytas kajutėje, bet mane, pasirodo, akylai sekė. Kol 
kapitonas stovėjo prie vairo, jo palydovas, stovintis šalia, nenuleido 
nuo manęs akių. Žengus man bent vieną neatsargų žingsnį, suimtų ir 
surištų... Nuo dabar mano likimas glaudžiai siejosi su “Rūsčiojo" 
lemtimi. 

Tuo tarpu atstumas tarp mūsų ir minininkų sutrumpėjo iki kelių 
kabeltovų. Galimas daiktas, dėl mechanizmo gedimo “Rūstusis" 
negalėjo labiau padidinti greičio. Bet kapitonas nerodė nė menkiausio 
nerimo ir, matyt, nesirengė sukti prie kranto. 

Iš minininkų jau girdėjosi švilpesys: garai, besiveržiantys iš po 
Vožtuvų, kartu su juodais dūmų kamuoliais kilo į dangų. Tačiau 

girdėjau ir kitą garsą — krioklio riaumojimą, iki kurio dabar liko mažiau 
negu trys mylios. 

“Rūstusis" plaukė kairiąja Niagaros protaka palei Nevio salą, kuri 
greitai liko užpakalyje. Po ketvirčio valandos pasirodė pirmieji Goato 
salos medžiai. Srovė darėsi vis greitesnė. Jeigu "Rūstusis" nesustos, 
minininkai bus priversti nutraukti persekiojimą! Juk jeigu tas 
prakeiktasis kapitonas sugalvos pulti į siaučiančią “Pasagos" krioklio 
srovę, nešoks gi jie į prarają paskui mus! 

Iš tikrųjų pasigirdo švilpukai, ir minininkai sustojo: jie buvo jau 
apie penkis ar šešis šimtus pėdų nuo krioklio. Paskui nuaidėjo šūviai, 
ir keletas sviedinių praskriejo pro “Rūstųjį". 

Saulė ką tik nusileido, užliejo sutemos, danguje išniro mėnulis, 
siųsdamas į šiaurę savo spindulius. Povandeninio laivo greitis, kas be 
ko, padvigubintas veržlios srovės, dabar buvo tiesiog neįtikėtinas. Dar 
akimirka, ir mes prasmegsime į juodą Kanados krioklio bedugnę! 

Aš su siaubu žvelgiau į stačius Goato salos krantus, į grupelę Trijų 
seserų salelių, apgobtų audringos srovės vandens purslų. 

Atsistojau. Jau norėjau šokti į upę ir plaukti į salą... 

Tačiau šalia manęs stovinčio žmogaus rankos sunkiai nusileido 
man ant pečių. 

Ūmai mašinų skyriuje kažkas sužvangėjo, platūs plaukmenys, 
priglausti prie laivo šonų, pavirto milžiniškais sparnais, ir "Rūstusis", 
jau pasirengęs nerti į bedugnę, smigo į orą ir perskrido per riaumojantį 
krioklį, apšviestą mėnulio vaivorykštės! 


Penkioliktasis skyrius 
“Erelio lizdas" 


Kai kitą rytą pabudau po kažkokio sunkaus miego, "Rūstusis" 
stovėjo vietoje. Tuoj pat pajutau, kad jis nejuda nei žeme, nei 
vandeniu, nei lekia ore. Ar tai nereiškia, kad išradėjas pasiekė 
paslaptingąjį prieglobstį, kur iki jo nebuvo žengusi žmogaus koja? 

Galimas daiktas, jeigu jau jis iki šiol nepanoro išsiskirti su mano 
persona, dabar man pagaliau pavyks atskleisti jo paslaptį? 

Skaitytojas tikriausiai nustebs sužinojęs, kad aš galėjau taip kietai 
miegoti šios kelionės ore metu. Buvau nustebęs ir pats. Visiškai realu, 
kad į mano vakarienę buvo įmaišyta kokių nors migdomųjų; matyt, 
“Rūsčiojo" kapitonas nenorėjo, kad pamatyčiau, kur konkrečiai jis 
nusileido ant žemės. Įsiminiau tik siaubingą jausmą, kurį patyriau, kai 
laivas, varomas variklio, užuot nėręs į krioklio srautus, staiga pakilo 
lyg paukštis į orą, greitai mosuodamas plačiais ir galingais sparnais. 

Taigi tas aparatas turi keturias paskirtis: jis tuo pat metu yra 
automobilis, laivas, povandeninis laivas ir skraidymo mašina. Žemė, 
vanduo, oras —- jam paklūsta visos trys stichijos, jis gali judėti visur 
ir, kas be ko, labai galingai, labai greitai! Pakanka keleto minučių 
visiems tiems jo stebuklingiems pasivertimams. Tas pats mechanizmas 
tinka visiems keturiems judėjimo būdams!.. Aš pats buvau tų 
metamorfozių liudininkas! Bet kol kas taip ir nežinojau, — nors, 
galimas daiktas, man dar bus lemta atskleisti, - koks energijos šaltinis 
varo “Rūsčiojo" mašinas ir kas pagaliau yra genialusis išradėjas, kuris, 
sukūręs šį gudrų aparatą, valdo jį vienodai sumaniai ir ryžtingai. 

Tą akimirką, kai “Rūstusis" pakilo virš Kanados krioklio, aš 
sėdėjau, prisiglaudęs prie savo kajutės liuko dangčio. Vakaras buvo 
giedras, ir aš turėjau galimybę stebėti aviatoriaus skridimo kryptį 
(žodžiu “aviatorius? vadinamas ne tiktai oreivis, valdantis skraidymo 
mašiną, bet ir pati skraidymo mašina — aut.). Jis skrido virš upės ir 

pralėkė virš Kabančiojo tilto, permesto per upę trimis myliomis žemiau 
“Pasagos" krioklio. Cia prasideda neįveikiami Niagaros, kuri šioje 
vietoje pasuka į Ontarijo ežerą, slenksčiai. 

Perskridęs virš slenksčių, aparatas, kaip man atrodė, ėmė sukti į rytus. 

Kapitonas kaip ir anksčiau stovėjo laivagalyje. Nemaniau jo 
šnekinti. Kuriam galui? Jis vis viena man neatsakytų. 

Pastebėjau, kad “Rūstusis? neįprastai lengvai paklūsta vairui. 
Manding, ore jis jautėsi taip pat laisvai, kaip ir vandenyje arba 
sausumoje. 

Matydamas aparato tikslumą, galėjau suprasti neįsivaizduojamą 
didybę to, kuris pasiskelbė “Pasaulio valdovu“. Jis turėjo ir valdė 
mechanizmą, toli pralenkusį visas mašinas, kurias padarė žmogaus 
rankos, — mechanizmą, prieš kurį visi žmonės bejėgiai. Iš tikrųjų kam 
jam parduoti aparatą, kam imti pasiūlytuosius milijonus? Taip, dabar 
supratau beribį pasitikėjimą, kurį skleidė visa šio žmogaus figūra. Bet 
kur nuves jį tas nepažabojamas valdžios troškimas? Juk galų gale 
troškimas gali išsigimti ir virsti tikra beprotybe... 

Praėjus pusvalandžiui po to, kai “Rūstusis" pakilo į orą, net pats 
nesuprasdamas, panirau į visišką užmarštį. Kartoju, tą būseną, matyt, 
sukėlė kokia nors narkotinė madžiaga. Kapitonas turbūt nenorėjo, kad 
matyčiau kryptį, kuria jis skrenda. 

Todėl ir negaliu pasakyti, ar “Rūstusis" ir toliau lėkė erdvėmis, ar 
plaukė jūros arba ežero paviršiumi, ar dūmė Amerikos keliais. Apie 
tai, kas įvyko naktį iš liepos trisdešimt pirmosios į rugpjūčio pirmąją, 
nieko doro neprisimenu. 

Koks bus šios avantiūros tęsinys? Ir svarbiausia — kuo ji baigsis 
man pačiam? 

Jau sakiau, kad tą akimirką, kai atsipeikėjau iš keistojo apsvaigimo, 
“Rūstusis" stovėjo nejudėdamas — taip bent man atrodė. Beje, 
negalėjau apsirikti: kad ir kaip judėtų aparatas, net jeigu skristų ore, 
aš iš karto pajusčiau. 

Gulėjau savo kajutėje, kur mane paguldė be mano žinios; taip 
pasielgė su manimi ir pirmąją naktį, kurią praleidau “Rūsčiajame", 
kai plaukėme Erio ežeru. 

Tačiau ar leis man dabar išeiti į denį, kai aparatas stovi ant žemės? 

Pabandžiau atidaryti liuką, bet dangtis neatsivėrė. 

“Ak, štai kaip! — pagalvojau. —- Kaip matyti, mane išleis tik tada, 
kai “Rūstusis" vėl atsidurs vandenyje arba pakils į orą". 

iaip ar taip, visiškai aišku — tomis sąlygomis aš juk niekaip 
nepabėgsiu. 

Skaitytojas supras mano nekantrumą, mano nerimą, - juk 
absoliučiai nežinojau, kiek laiko aparatas stovės sausumoje. 

Bet nepraėjo ir ketvirtis valandos, kai mane pasiekė atstumiamų 
sklendžių garsai. Kažkas iš viršaus atidarė liuko dangtį; šviesa ir oras 
pasruvo į mano kajutę. 

Aš skubiai iššokau į denį, Žengiau į ankstesnę savo vietą. 

Mano žvilgsnis greitai apskriejo horizontą. 

Kaip ir maniau, “Rūstusis? stovėjo sausumoje. Mes buvome 
didžiulėje dauboje, kurios apskritimas — tūkstantis penki šimtai ar 
tūkstantis aštuoni šimtai pėdų. Ji visa buvo išpilta gelsvu Žvyru, čia 
niekur neaugo nė žolytė. 

Dauba turėjo beveik taisyklingo ovalo formą ir tysojo iš pietų į 
šiaurę. Ją supo uolų siena; spręsti, kokio aukštumo siena ir jos dantyta 
ketera, negalėjau: virš mūsų kybojo tirštas rūkas, kurio dar neišsklaidė 
saulės spinduliai. Vietomis plačios garų juostos siekė smėlėtą gruntą. 
Matyt, rytas tik ką išaušo, - taigi rūkas turėjo netrukus išsisklaidyti. 

Nepaisant pačios rugpjūčio pradžios, daubos gilumoje buvo gana 
vėsu. Tai rodė, kad dauba yra sada S vietovėje. Bet konkrečiai 
kokioje? Niekaip negalėjau to nustatyti. Siaip ar taip, mes tebebuvome 
Naujajame Pasaulyje: kad ir kaip greitai skraidė "Rūstusis", jis 
negalėjo spėti perskristi per Atlanto ar Tykųjį vandenyną, - juk mes 
palikome Niagarą tikrai ne daugiau kaip prieš dvylika valandų. 

Tą valandėlę iš kažkokio tarpeklio, iš kažkokios olos, stūksančios 
rūko apgobtos akmeninės sienos apačioje, išėjo kapitonas. 

Kartkartėmis rūko uždanga viršuje plyšinėjo, ir aš mačiau siluetus 
didžiulių paukščių, kurių kimūs riksmai trikdė gilią tylą. Nežinia, galbūt 
mūsų sparnuotos pabaisos pasirodymas išgąsdino plunksnuočius, — juk 
jie nepajėgtų lenktyniauti su ja nei jėga, nei skrydžio greitumu. 

Taigi viskas rodė, kad būtent čia buvo bazė, kurioje slėpėsi “Pasaulio 
valdovas“ po savo fantastiškų kelionių. Kaip tik čia stovėjo garažas jo 
automobiliui, prieplauka jo laivui, angaras jo skraidymo mašinai. 

Ir dabar “Rūstusis" nejudėdamas stovėjo daubos dugne. 

Pagaliau galėsiu jį apžiūrėti kaip reikiant, - regis, niekas nesirengia 
man trukdyti. Turiu prisipažinti, kad, sprendžiant iš visko, mano per- 
sona kapitoną domino dabar ne daugiau kaip ir iki šiol. Prie jo priėjo 
abu palydovai, ir netrukus visas trejetas įžengė į olą, apie kurią jau 
sakiau. Taigi man atsiveria visiška laisvė apžiūrėti aparatą — Šiaip ar 
taip, bent jau iš išorės. Kai dėl vidaus struktūros, tai aš, manding, 
apsiribosiu tik spėlionėmis. 

Iš tikrųjų visi liukai, išskyrus manąjį, buvo uždaryti; mielai būčiau 

mėginęs juos atverti. O juk rasi įdomiausia susipažinti su varikiiu, kuris 
varo “Rūstųjį'" daugelyje kelionių. 

Nušokau ant žemės ir neskubėdamas ėmiau apžiūrinėti. 

Aparatas buvo verpstės formos, priekyje labiau smailėjantis negu 
užpakalyje; korpusas padarytas iš aliuminio, o sparnai — iš kažkokios 
man nežinomos medžiagos. Jis stovėjo ant keturių dviejų pėdų 
diametro ratų, storomis padangomis, kurios įgalino sklandžiai važiuoti 
bet kokiu greičiu. Ratų stipinai panašėjo į kastuvėlius ir tikriausiai 
padėjo greičiau judėti vandens paviršiuje ir po vandeniu. 

Bet ne šie ratai sudarė svarbiausią aparato varomąjį mechanizmą. 
Pagrindinis variklis susidėjo iš dviejų Parsonso turbinų, išilgai išdėstytų 
abipus kilio. Šių turbinų milžinišku greičiu sukami sraigtai, rėždamiesi 
į vandenį, varo aparatą pirmyn; aš net klausiau savęs, ar jie nevaro 
aparato ir ore. 

Kad ir kaip ten būtų, bet aparatas laikosi ir juda ore todėl, kad 
turi plačius sparnus, kurie mašinai neveikiant buvo priglausti prie šonų 
tarsi plaukmenys. Turbūt išradėjas čia pritaikė “sunkesnių už orą 
aparatų“ principą, įgalinanti skristi oro erdvėje, manding, greičiau už 
pačius galingiausius paukščius. 

Kai dėl jėgos, verčiančios veikti šio sudėtingo mechanizmo visas 
dalis, tai, kartoju, ta jėga galėjo būti tik elektra. Tačiau koks šaltinis 
pripildo jo akumuliatorius? Ar nėra kur nors arti tiekiančios srovę 
elektros stoties? Galimas daiktas, vienoje kurioje šios daubos oloje 
veikia dinamo mašinos? 

Taigi man apžiūrėjus paaiškėjo, kad aparatas turi ratus, turbinas, tačiau 
nieko nesužinojau nei apie jo mechanizmą, nei apie jėgą, kuri varo 
mechanizmą. O jeigu ir atskleisčiau tą paslapų? Kad galėčiau ją kaip nors 
panaudoti, privalėjau būti laisvas, bet po to, ką pamačiau, — nors mačiau 
labai mažai, — “Pasaulio valdovas" nė už ką neišleis manęs iš čia. 

Tiesa, dar liko galimybė pabėgti. Bet ar pasitaikys tokia proga? 
Jeigu nepavyko pasprukti keliaujant “Rūsčiuoju", tai ar pasiseks dingti 
dabar, kai stovime šioje uolų tvirtovėje? 

Pirmiausia reikėjo nustatyti, kur yra dauba, į kurią nusileido 
aparatas. Ar čia esama susisiekimo su išorės pasauliu? Ar esama 
išėjimo iš šio akmeninio maišo? Ar galima čia patekti be skraidymo 
aparato? Kurioje Jungtinių Valstijų dalyje esame?.. Kad ir kaip greitai 
skrido “Rūstusis", jis negalėjo per puse paros palikti Amerikos 
teritoriją, apskritai Naująjį Pasaulį ir nusileisti Senajame! Vargu ar 
per vieną naktį jis spėjo nulėkti daugiau kaip keletą šimtų Ijė. 

Mintyse jau ne kartą šmėkštelėjo vienas spėjimas, kurį, manding, 

vertėjo apgalvoti ir, galimas daiktas, laikyti tiesa. O ką, jei "Rūstusis" 
savo prieglobsčiu pasirinko kaip tik Greit Eirį? Juk jam nesunku ten 
patekti. Ką gali ereliai ir pesliai, gali ir “Rūstusis". Sis nepasiekiamas 
lizdas taip puikiai paslėptas nuo Žmonių akių, jog mūsų policija 
paprasčiausiai negali jo rasti; čia “Pasaulio valdovas" galėtų laikyti 
save absoliučiai saugiu. Be to, atstumas tarp Niagaros krioklio ir šios 
Mėlynųjų kalnų dalies neviršija keturių šimtų penkiasdešimties mylių, 
kurias “Rūstusis" be didelio vargo gali nulėkti per dvylika valandų. 

Taip! Pamažu ši mintis užgožė visas kitas. Darosi aiškus ryšys tarp 
Greit Eirio 1r laiško su inicialais autoriaus. Grasinimai mano adresu, 
draudimas atnaujinti paieškas, sekimas mano namų Longstrite, neįprasti 
reiškiniai, vykę Greit Eiryje, — visa tai buvo padarinys aplinkybių, kol 
kas dar nesuprantamų, bet susijusiu su šiuo žmogumi. Taip! Tai Greit 
Eiris!.. Greit Eiris!.. Jeigu praėjusį kartą nesugebėjau čia įžengti, tai 
vargu ar man pavyks pabėgti iš čia, — nebent tik su “Rūsčiuoju". 

Ak, kad kuo greičiau išsisklaidytų rūkas! Galbūt pažinčiau vietovę, 
ir tada mano spėjimas virstų tikrove. 

Kadangi man buvo duota visiška laisvė ir nei kapitonas, nei jo 
žmonės nekreipė nė mažiausio dėmesio, nutariau apeiti visą daubą. 

Tą valandėlę jie visi trys buvo oloje šiaurinėje daubos dalyje, todėl 
savo apžiūrą pradėjau nuo pietų dalies. 

Nužingsniavau palei akmeninę sieną, kurios apačioje Žiojėjo 
gausybė plyšių. Viršutinė sienos dalis buvo beveik tobulai lygi, visur 
mačiau lauko špatą — vyraujančią Aleganų kalnų uolų padermę. Bet 
kokio aukštumo buvo toji siena, kaip atrodė jos ketera, — to dar 
nežinojau; reikėjo laukti, kol vėjas ar saulė išvaikys rūką. 

Palengva ėjau toliau. Pasižvalgydamas po pustamsius urvus, juose 
mačiau lentų nuolaužas, sudžiūvusių žolių kuokštus; kapitono ir jo 
palydovų pėdos vis dar matėsi smėlyje. 

Tie žmonės taip ir nepasirodė. Matyt, jie kažką veikė oloje, priešais 
kurią gulėjo keletas ryšulių. Atrodė, kad jie nori pernešti ryšulius į 
“Rūstųjį" ir rengiasi visiems laikams atsisveikinti su šia slėptuve... 

Per pusvalandį apėjau visą daubą ir grįžau į jos vidurį. Vietomis 
ant žemės mačiau storą pabalusių nuo laiko pelenų sluoksnį. Šalia 
mėtėsi sulūžę rąstigaliai ir lentos, sijos, ant kurių dar tebebuvo 
geležiniai veržtuvai, susiraičiusios nuo ugnies metalinės dalys — 
kažkokio ugnies sunaikinto mechanizmo liekanos. 

Sprendžiant iš visko, šioje aikštelėje neseniai būta gaisro, galbūt 
neatsitiktinio. Kaip galėjau to gaisro nesusieti su reiškiniais, pastebėtais 
Greit Eiryje, — su ugnimi, kurią žmonės matė virš akmenų sienos, su 

tais garsais, kurie taip baisiai išgąsdino Plezent Gardeno ir Morgantono 
gyventojus?... 

Bet kas čia per medžiagos, kas per metalinės dalys? Ir kodėl 
kapitonas panoro jas sunaikinti? 

Tą akimirką smarkus vėjo gūsis papūtė iš rytų, ir dangus greitai išniro 
iš rūko. Ryškūs saulės spinduliai, dar nepasiekę zenito, užliejo aikštelę. 

Nejučia riktelėjau. 

Apie šimto pėdų aukštyje pasirodė akmeninės sienos ketera. Ir 
rytuose prieš mane staiga išaugo pažįstamas siluetas — siluetas uolos, 
savo kontūrais primenančios erelį... 

Tai buvo ta pati uola, kurią matėme su misteriu Eliju Smitu, kai 
kopėme į Greit Eirį. 

Abejonių nėra! Praėjusią naktį "Rūstusis" iš Erio ežero atskrido 
čia, į Siaurės Karoliną. Sioje dauboje, kurią tuomet laikiau krateriu, 
yra jo prieglobstis. Cia lizdas, tinkantis galingam ir milžiniškam 
paukščiui, kurį sukūrė genialus išradėjas, — neprieinama tvirtovė, kurią 
įveikti sugebėjo tik "Rūstusis". Galimas daiktas, vienoje kurioje iš šių 
gilių olų yra požeminis perėjimas, kuriuo kapitonas susisiekia su išorės 
pasauliu ir gali iškeliauti, palikęs čia savo aparatą... 

Dabar supratau viską! Supratau, ką reiškė pirmasis laiškas, atsiųstas 
iš Greit Eirio ir grasinęs man mirtimi. Jeigu mums tada būtų pavykę 
prasiskverbti į šią daubą, galimas daiktas, būtume netyčia užklupę 
“Pasaulio valdovą" ir atskleidę jo paslaptį... 

Susijaudinęs stovėjau ir nejudėjau, įsmeigęs žvilgsnį į akmeninį 
erelį. Mąsčiau, ar neprivalau — nors ir rizikuodamas gyvybe, - ar 
neprivalau pabandyti sunaikinti tą aparatą, kol jis nespėjo atnaujinti 
savo skrydžio per visą pasaulį?! 

Pasigirdo žvilgsniai. 

Atsigręžiau. 

Prie manęs priėjo kapitonas. Jis sustojo ir pažvelgė man tiesiai į akis. 

Ilgiau nebegalėjau tramdyti savo jausmų. 

— Greit Eiris!.. Tai Greit Eiris! — išsprūdo man. 

— Taip, inspektoriau Strokai... 

— Ojūs, jūs - “Pasaulio valdovas"? 

— Taip, to paties pasaulio, kuris jau vieną kartą įsitikino, jog aš — 
galingiausias iš mirtingųjų. 

Apstulbau iš nuostabos. 

— Kaip?! Vadinasi, jūs... 

— Taip, - tarė jis, išdidžiai pakeldamas galvą. - Aš... Robū- 
ras...Robūras Užkariautojas. 

Šešioliktasis skyrius 
Robūras Užkariautojas 


Vidutinio ūgio, kresnos figūros, primenančios beveik taisyklingą 
trapeciją, — kas be ko, ilgiausią jos kraštinę atstoja pečių linija. Virš 
tos linijos didžiulė, apvali kaip rutulys galva, stipriai užtupdyta ant 
galingo sprando. Akys, pasiruošusios sužėrėti bet kurią akimirką, virš 
jų nuolatos suraukti antakiai, rodantys nesutramdomą energiją. 
Trumpai kirpti, truputį besigarbanojantys metalinio atspalvio plaukai 
primena geležies drožles. Plati krūtinė kyla ir leidžiasi kaip kalvio 
dumplės. Rankos ir kojos — tokios pat galingos, kaip ir liemuo. Nei 
ūsų, nei bakenbardų. Plati barzda amerikiečių papročiu nepaslepia 
žandų raumenų, matyt, turinčių baisią jėgą. 

Toks buvo šio nepaprasto žmogau portretas, išspausdintas visuose 
Jungtinių Valstijų laikraščiuose 18... metų liepos tryliktąją, kitą dieną 
po to, kai to portreto originalas sukėlė sensaciją, pasirodęs Veldono 
klubo Filadelfijoje posėdyje. 

Kalbu apie Robūrą Užkariautoją, kadangi ne kas kitas, o jis pasakė 
dabar savo vardą, nuskambėjusį lyg grasinimas. Ir kur? Greit Eirio 
viršūnėje! 

Turbūt čia vieta trumpai priminti įvykius, padariusius Robūrą visos 
šalies dėmesio centru. Juk tie įvykiai ir sukūrė prielaidas nuostabiems 
nuotykiams, kurie sudaro mūsų pasakojimo objektą ir kurių atomazgos 
negalėjo nuspėti žmonių protai. 

Liepos dvyliktosios vakare Filadelfijoje vyko Veldono klubo 
posėdis. Pirmininkavo tūlas dėdulė Prudentas, vienas iš garbingiausių 
Pensilvanijos valstijos sostinės piliečių, sekretoriavo Filas Evansas, 
ne mažiau žinomas žmogus mieste. Svarstytas svarbus klausimas dėl 
oro balionų valdymo. Klubo administracijos pastangomis buvo 
pagamintas oro balionas, kurio talpa keturiasdešimt tūkstančių kubinių 
metrų, — jį pavadino “Go ahead!“. (“Pirmyn!") Horizontaliam 

skridimui prie baliono gondolos buvo numatyta pritaisyti lengvą, bet 
galingą elektros variklį, kuris suktų propelerį. Su tuo varikliu klubo 
nariai siejo dideles viltis. Bet kurioje oro baliono pusėje reikėjo įtaisyti 
variklį? Vieni sakė — lakūno gondolos užpakalyje; priešais gondolą, 
— kalbėjo kiti. 

Klausimas vis dar nebuvo išspręstas, — tą dieną dviejų priešingų 
nuomonių šalininkai ypač karščiavosi. Posėdis įkaito tiek, kad kai kurie 
klubo nariai jau buvo pasirengę pradėti muštynes, kai ūmai pačiame 
susidūrimo įkarštyje kažkoks nepažįstamasis paprašė leidimo įeiti į 
posėdžių salę. 

Jis pasisakė esąs Robūras ir pareikalavo žodžio. Visiems tylint, 
vyriškis prakalbo ir parodė susirinkusiems, jog puikiai išmano oro 
balionų valdymo problemą, pareiškė, kad jeigu žmogus tapo jūrų 
šeimininku, nes pasitelkė bures, ratą ir sraigtą, tai oro erdves jis galės 
užkariauti tik tada, kai naudos “sunkesnį už orą aparatą“, nes toks 
aparatas — būtina laisvo judėjimo ore sąlyga. 

Čia tęsėsi garsusis ginčas tarp oreivystės ir aviacijos. Šiame 
posėdyje, kuriame buvo daugiau “lengvesnių už orą aparatų" šalininkų, 
ginčas taip stipriai įsiliepsnojo, kad Robūras, kurį priešininkai Čia pat 
apdovanojo ironiška pravarde “Užkariautojas", buvo priverstas palikti 
salę. 

O praėjus kelioms valandoms po to keisto žmogaus dingimo, 
Veldono klubo pirmininkas ir sekretorius tapo paties įžūliausio 
užpuolimo aukomis. Jie vaikščiojo po Fermonto parką, lydimi dėdulės 
Prudento tamo Frikolino, kai staiga kažkokie žmonės puolė juos, 
užkimšo burnas, surišo rankas, o paskui, nepaisydami priešinimosi, 
nusitempė vargšus tuščiomis alėjomis ir pasodino į kažkokį aparatą, 
stovėjusį vienos parko laukymės viduryje. Kai prašvito, Robūro 
belaisviai pamatė, kad jie lekia erdvėmis virš nepažįstamos šalies. 

Taigi dėdulė Prudentas ir Filas Evansas turėjo šansą asmeniškai 
įsitikinti, kad vakarykštis oratorius jų neapgavo, kad jis iš tikrųjų turi 
skraidymo mašiną, paremtą “sunkesnių už orą aparatų" principu, kuris, 
laimei ar nelaimei, davė jiems galimybę atlikti nepaprastą kelionę. 

Tas aparatas, kurį sukonstravo ir pagamino inžinierius Robūras, 
rėmėsi dvigubu veikimu propelerio, kuris sukdamasis juda savo ašies 
kryptimi. Jeigu propelerio ašis vertikali, aparatas skrenda vertikaliai. 
jeigu ašis horizontali, skrenda horizontaliai! Tai savotiškas 
helikopteris; jis kyla aukštyn todėl, kad jo propeleriai, įžulniai 
smogdami į orą, sukuria keliamąją jėgą. 

“Albatrosas" (taip vadinosi tas aparatas) — tai trisdešimties metrų 

ilgio įrenginys su dviem propeleriais — priekyje ir užpakalyje. 
Skraidymo aparatas turėjo sistemą iš trisdešimt septynių keliamųjų 
propelerių, įtaisytų ant vertikalių ašių: po penkiolika iš abiejų korpuso 
šonų ir septynis — aukštesnius už kitus — viduryje. Taigi “Albatrosas" 
turėjo trisdešimt septynis stiebus, tačiau jie laikė ne bures, o 
propelerius, kuriuos mašinos, pastatytos kabinose, nepaprastai greitai 
suko. 

Kai dėl energijos, kuri laikė ir varė aparatą ore, tai ją tiekė ne 
vandens garai ar kokio nors kito skysčio garai, ne suslėgtas oras arba 
kokios nors kitos tamprios dujos. Tai nebuvo ir kokių nors 
sprogstamųjų medžiagų mišinys. Ne, “Albatrosą" varė ta jėga, kuri 
naudojama ir daugeliui kitų tikslų, — elektra. Tačiau kaip ir iš kur 
išradėjas ėmė elektrą užpildyti savo akumuliatoriams? Visiškai 
tikėtina, — juk jo paslaptis taip ir liko neįspėta, — kad gaudavo elektrą 
iš aplinkinio oro, visada daugiau ar mažiau įelektrinto, panašiai kaip 
garsusis kapitonas Nemas, panardindamas savo “Nautilių" į vandenyno 
gelmes, gaudavo elektrą iš vandens. 

Reikia pripažinti, kad nei dėdulei Prudentui, nei Filui Evansui 
nepavyko atskleisti paslapties per visą laiką, kai jiedu skrido 
“AMbatrosu" aplink žemės rutulį. 

Ekipažą sudarė bocmanas Džonas Terneris, trys mechanikai, du 
jų padėjėjai ir virėjas. Tų Žmonių visiškai pakako aptarnauti oro laivui. 

“Padedamas savo skraidymo mašinos, aš viešpatauju septintadalyje 
pasaulio, kur kas didesniame negu Australija, Okeanija, Azija, 
Amerika ir Europa, aš valdau oro Ikariją, tą neaprėpiamą atmosferos 
karalystę, kuri artimiausioje ateityje atiteks tūkstančiams ikarijiečių!" 
— taip kalbėjo Robūras dviems “ Albatroso" keleiviams, jo privers- 
tiniams palydovams. 

Ir štai prasidėjo toji kupina nuotykių kelionė “Albatrosu" - 
pirmiausia virš beribių Siaurės Amerikos platybių. Veltui dėdulė 
Prudentas ir Filas Evansas reiškė visai pagrįstus protestus; stipriojo 
teise Robūras atmetė juos, 1r belaisviams teko nusileisti, tiksliau, 
paklusti tai teisei. | 

Skrisdamas į vakarus, “Albatrosas" paliko užpakalyje milžinišką 
Uolėtųjų kalnų grandinę ir Kalifomijos lygumą; paskui, perskridęs San 
Franciską, jis pralėkė virš Tykiojo vandenyno šiaurinės dalies iki pat 
Kamčiatkos pusiasalio. Prieš “Albatroso" keleivių akis atsivėrė 
Padangių imperijos panorama, jie išvydo ir Pekiną, Kinijos sostinę, 
apsuptą keturių eilių sienom. Keliamieji propeleriai pakėlė orlaivį dar 
aukščiau, ir jis ramiai perskrido per žilus Himalajų kalnus, padengtus 


297 


amžinuoju sniegu ir spindinčiais ledynais. Nenukrypstamai 
laikydamasis vakarų krypties, “Albatrosas" skrido virš Persijos ir 
Kaspijos jūros; paskui, aplenkęs Europos ribą, pasirodė virš Rusijos 
stepių ir Volgos. Jį matė virš Maskvos ir virš Peterburgo, jį įžiūrėjo 
Suomijos gyventojai ir Baltijos jūros žvejai. Pralėkęs virš Svedijos 
palei Stokholmo lygiagretę ir virš Norvegijos — Christianijos 
platumoje, “Albatrosas" pasuko į pietus, skrido tūkstančio metrų 
aukštyje virš Prancūzijos ir, nusileidęs virš Paryžiaus iki kokių šimto 
pėdų, apšvietė didžiają sostinę akinančiais savo prožektorių spinduliais. 
Pagaliau apačioje prašmėkščiojo Italija su Florencija, Roma, Neapoliu, 
Viduržemio jūra, kurią “Albartosas" kirto įstrižai. Paskui pasiekė 
neaprėpiamos Afrikos krantus ir pralėkė virš jos nuo Espartelio kyšulio 
Maroke iki Egipto, apačioje palikdamas Alžyrą, Tunisą ir Tripolį. 
Vėliau pasukęs į Timbuktu, tą Sudano perlą, Robūras drįso skristi ir 
virš Atlanto vandenyno. 

Visą laiką Robūras lėkė į pietvakarius. Niekas negalėjo sulaikyti 
“Albatroso" skrydžio virš tos neaprėpiamos vandenų platybės — nei 
audros, siautusios čia su neįtikėtina jėga, nei netgi baisusis viesulas, 
kuris įsuko orlaivį į savo sūkurį; jį “ Albatrosas" vargais negalais 
nugalėjo, nes orlaivio vadas šūviu iš patrankos suknežino vandens 
stulpą. 

Kai vėl pasirodė žemė - tai buvo prie Magelano įlankos, — 
“Albatrosas"' praskrido virš jos iš šiaurės į pietus, aplenkė Horno ragą 
ir nulėkė toliau - virš Tykiojo vandenyno pietinės dalies. 

Neišsigandęs tuščios Antarktikos jūrų, atlaikęs mūšį su ciklonu, 
nes jam pavyko prasiveržti į ciklono centrą, kur buvo palyginti ramu, 
Robūras tęsė skrydį virš bemaž neištirtos Greijamo Žemės. Apšviestas 
puikios pietų poliarinės pašvaistės, “Albatrosas" keletą valandų 
sukiojosi virš ašigalio, bet čia, vėl pagautas naujo uragano, jis vos 
neįlėkė į Erebūso ugnikalnio išsiveržusią ugnį ir tik per stebuklą 
išsigelbėjo. 

Pagaliau paskutinėmis liepos dienomis, pakeitęs kursą ir vėl 
pasukęs į Tykųjį vandenyną, orlaivis sustojo virš kažkokios Indijos 
vandenyno salos ir, užkabinęs inkarą už pakrantės uolų, palaikomas 
ore savo keliamųjų propelerių, pirmą kartą per visą kelionės laiką 
pakibo virš žemės šimto penkiasdešimties pėdų aukštyje. 

Ta uola, kaip vėliau sužinojo dėdulė Prudentas ir jo palydovas, 
buvo vadinama Catemu, - ji dunksojo penkiolika laipsnių į rytus nuo 
Naujosios Zelandijos. Orlaivis sustojo čia tik dėl to, kad per paskutinį 
uraganą jo propeleriai buvo apgadinti, reikėjo remontuoti, nes jau 

nebebūtų galėjęs pasiekti Ikso salos, — iki jos buvo likę dar du 
tūkstančiai aštuoni šimtai mylių. Toje nežinomoje Tykiojo vandenyno 
saloje ir buvo pagamintas “ Albatrosas"". 

Dėdulė Prudentas ir Filas Evansas puikiai suprato, kad sutaisęs 
orlaivį Robūras negaišdamas tęs begalinę savo kelionę. Todėl dabar, 
kai “Albatrosas" inkaro lynu buvo pririštas prie salos, belaisviai 
neabejojo, jog idealesnių sąlygų pabėgti gali ir nebebūti. 

Inkaro lynas buvo apie pusantro šimto pėdų ilgio. Tuo lynu be 
didelio vargo abu džentelmenai ir tarnas Frikolinas nusileistų ant 
žemės; nakties metu ne itin ir rizikuotų. Tačiau auštant pabėgimą 
pastebėtų ekipažo nariai, o kadangi iš Čatemo salos nėra kur dingti, 
juos vėl sugautų. 

Ir tada jie sumanė drąsų planą: susprogdinti skraidymo aparatą 
dinamito patronu, paimtu iš atsargų, sunaikinti jo galinguosius 
propelerius kartu su išradėju ir ekipažu. Patys jie spės nusileisti lynu 
anksčiau negu nuaidės sprogimas, — ir ramiai stebės “ Albatroso" žūtį, 
iš kurio neliks nė menkiausio pėdsako. 

Sumanymą mūsų herojai įvykdė. Kai tik sutemo, jie padegė virvę 
ir, niekieno nepastebėti, lynu nusileido ant žemės. Tačiau netrukus jų 
pabėgimą demaskavo: iš orlaivio pasipylė šautuvų šūviai, laimei, 
nesužeidę nė vieno bėglio. Dėdulė Prudentas puolė prie inkaro lyno 
ir nupjovė jį. “Albatroso" varomieji propeleriai neveikė; orlaivį 
pagriebė vėjas; po geros valandos jis susprogo ir nukrito į Tykiojo 
vandenyno bangas. 

Kaip prisimename, dėdulė Prudentas, Filas Evansas ir tarnas 
Frikolinas dingo naktį iš birželio dvyliktosios į tryliktąją, išėję iš 
Veldono klubo. Nuo to laiko apie juos nebuvo jokių Žinių. Žmonės 
nežinojo, ką galvoti. Zinoma, niekam nė į galvą nešovė, kad gali 
egzistuoti koks nors ryšys tarp jų paslaptingo dingimo ir triukšmingos 
Robūro kalbos neužmirštamajame posėdyje. 

Tačiau dviejų garbių klubo narių dingimas labai išgąsdino kolegas. 
Prasidėjo paieškos, įsikišo policija, į visas Senojo ir Naujojo Pasaulio 
dalis pasipylė telegramos. Tačiau nesulaukta jokių rezultatų. Ir penkių 
tūkstančių dolerių premija, pažadėta bet kuriam piliečiui, kuris pateiks 
kokių nors žinių apie dingusiuosius, taip ir liko Veldono klubo kasoje. 

Tokia susiklostė padėtis. Puikiai prisimenu, koks nerimas visur 
kilo, ypač Jungtinėse Valstijose. 

Ir štai rugsėjo dvidešimtąją Filadelfijoje, o vėliau ir kitur, pasklido 
sensacinga žinia: dėdulė Prudentas ir Filas Evansas grįžo į savo klubą. 

Tą patį vakarą pakviesti į posėdį klubo nariai entuziastingai 

sveikino abu savo kolegas. Į visus duodamus klausimus keliautojai 
atsakinėjo itin santūriai arba, tiesą sakant, visiškai neatsakinėjo. Bet 
štai kas paaiškėjo truputį vėliau. 

Po pabėgimo ir “Albatroso" žuvimo dėdulė Prudentas ir Filas 
Evansas ėmė laukti progos išsikrapštyti iš Catemo salos, o kol kas 
ieškojo maisto ir būsto. Vakarų pakrantėje jie sutiko čiabuvių gentį, 
kuri juos priėmė ganėtinai bičiuliškai. Tačiau sala buvo labai nuošali, 
laivai čia užsukdavo itin retai, todėl mūsų herojams reikėjo kantriai 
laukti; tik po penkių savaičių mūsų oreiviams pavyko įlipti į laivą, 
kuris ir atplukdė juos į Ameriką. 

Ką gi veikė dėdulė Prudentas ir Filas Evansas grįžę į tėvynę? 

Savaime aišku, tęsė nutrauktą darbą, baigdami tvarkyti oro balioną 
“Pirmyn", — jie vėl nekantravo pakilti į erdves, į viršutinius oro 
kitaip pasielgę. 

Kitų metų balandžio dvidešimtąją oro balionas buvo parengtas 
skrydžiams; jį išbandyti ruošėsi garsusis oreivis Haris U.Tinderis. 
Veldono klubo pirmininkas ir sekretorius turėjo jį lydėti. 

Reikia pridurti, kad nuo jų grįžimo apie Robūrą nesigirdėjo jokių 
žinių. Beje, buvo rimto pagrindo manyti, kad po sprogimo “Albatrose". 
nuskendusiame Tykiajame vandenyne, to narsaus nuotykių ieškotojo 
karjera buvo visiems laikams baigta... 

Pagaliau atėjo diena, kurią buvo numatyta skristi oro balionu. 
Įsimaišęs į daugelio tūkstančių žiūrovų minią, aš irgi buvau Fermonto 
parke. Dėl milžiniškų savo gabaritų “Pirmyn" turėjo pakilti į neregėtą 
aukštį. Tarp kitko, garsusis klausimas, kur tvirtinti propelerį - priekyje 
ar užpakalyje — buvo išspręstas labai paprastai ir logiškai: vieną 
propelerį pritvirtino gondolos priekyje, kitą — užpakalyje; elektros 
motoras turėjo juos sukti tokiu greičiu, kokio iki tol nepasiekta. Be 
visa kita, buvo labai puikus oras, giedras dangus ir nė menkiausio 
vėjelio. 

Dvidešimt minučių po vienuolikos patrankos šūvis nekantriai 
miniai pranešė, kad “Pirmyn" pasirengęs kilti. 

— Atrišti lyną! — iškilmingai ir garsiai paskelbė pats dėdulė 
Prudentas. 

Oro balionas didingai ir lėtai pakilo į orą. Paskui buvo bandoma. 
kaip oro balionas juda horizontaliai. Sis manevras kuo puikiausiai 
pavyko. 

Staiga nuaidėjo riksmas, kurį bemat pagavo šimto tūkstančių 
žmonių minia. 

Šiaurės vakaruose pasirodė judantis kūnas, artėjantis neįtikėtinu 
greičių. 

Tai buvo tas pats orlaivis, kuris praėjusiais metais pagrobė du 
Veldono klubo narius ir kartu su jais skrido virš Europos, Azijos, 
Afrikos ir Amerikos. | 

— “Albatrosas"!.. “Albatrosas"!.. 

Taip, tai buvo jis; be abejo, juo skrido išradėjas Robūras 
Užkariautojas. 

Kaip apstulbo dėdulė Prudentas ir Filas Evansas, kai išvydo tą patį 
“Albatrosą", kurį laikė sudužusiu. Taip, “Albatrosą" sunaikino 
sprogimas, jo nuolaužos kartu su inžinieriumi ir visu ekipažu nukrito 
į Tykųjį vandenyną! Tačiau beveik tuo pat metu pro šalį plaukęs laivas 
išgelbėjo skęstančius žmones ir atplukdė į Australiją, iš kur jie netrukus 
grįžo į Ikso salą. 

Robūrą dabar valdė vienintelė mintis — atkeršyti. Todėl jis pastatė 
antrą orlaivį, galimas daiktas, gerokai tobulesnį. Sužinojęs, jog 
Veldono klubo pirmininkas ir sekretorius, jo buvę keleiviai, rengiasi 
atnaujinti bandymus su oro balionu, jis atskrido į Jungtines Valstijas 
ir numatytą dieną, numatytą valandą atsidūrė ten, kur reikia. 

Nejaugi tas gigantiškas plėšrus paukštis dabar puls oro balioną? 
Galbūt Robūras, trokšdamas atkeršyti, tuo pačiu norės viešai įrodyti 
orlaivio pranašumą prieš oro balioną ir visus kitus aparatus, sukurtus 
“lengvesnių už orą" principu?.. 

Sėdėdami savo gondoloje, dėdulė Prudentas ir Filas Evansas puikiai 
suvokė grėsusį jiems pavojų, suprato, kokia lemtis laukia. Reikėjo 
pasprukti, bet ne horizontaliai — čia “Albatrosas" lengvai pavytų, — 
ne, reikėjo pakilti į viršutinius atmosferos sluoksnius, kur, manding, 
jie dar galėjo tikėtis kaip nors išsisukti iš grėsmingojo priešininko. 

Taigi "Pirmyn" pakilo į penkių tūkstančių metrų aukštį. 
“Albatrosas" pasekė iš paskos, ir, kaip rašė laikraščiai, kurių ataskaitos 
gam išliko mano atminty, jis skrido aplinkui, vis labiau mažindamas 
ratus ir tarsi spausdamas "Pirmyn" į kumštį. Ar nesiruošė jis pulti oro 
balioną ir pradurti ploną apvalkalą?.. 

Išmetęs dalį savo balasto, oro balionas pakilo dar tūkstantį metrų. 
“Albatrosas", suteikęs savo propeleriams maksimalų sukimosi greitį, 
nusekė įkandin. 

Ir staiga pasigirdo sprogimas: išretėjusiame ore vidinis dujų 
spaudimas padidėjo, oro baliono apvalkalas sprogo ir susiraukšlėjęs 
ėmė greitai kristi žemyn. 

Tada “ Albatrosas" prisigretino prie oro baliono. bet ne todėl. kad 

pribaigtų, o kad suteiktų pagalbą. Pamiršęs kerštą, Robūras ir jo 
žmonės, čiupę dėdulę Prudentą, Filą Evansą ir oreivį Tinderį, padėjo 
jiems pereiti į "Albatroso" denį. Netrukus po to oro balionas kaip 
didžiulė skiautė nukrito ant Fermonto parko medžių. 

Publika vos alsavo iš baimės ir susijaudinimo. 

Kas įvyks dabar, kai Veldono klubo pirmininkas ir sekretorius vė] 
tapo inžinieriaus Robūro belaisviais?.. Ką darys Robūras? Nudums sų 
jais į erdves, šį sykį visam laikui? 

Tačiau visos abejonės bemat išsisklaidė. Stabtelėjęs keletą minučių 
penkių ar šešių šimtų metrų aukštyje, “Albatrosas" ėmė leistis, tarsi 
būtų nusprendęs nutūpti parko laukymėje. Bet jeigu orlaivis nusileis 
arti prie žemės, susijaudinusi minia gali užpulti kapitoną ir jo žmones, 
— nepraleis progos sučiupti Robūrą Užkariautoją... 

“Albatrosas" leidosi vis žemiau ir, atsidūręs viso labo penkių ar 
šešių pėdų aukštyje virš žemės — jo keliamieji propeleriai monotoniškai 
sukosi — pagaliau sustojo. 

Minia puolė į laukymę. 

Ir tada nuaidėjo Robūro balsas. Pakartosiu tiksliai j jo žodžius: 

— Jungtinių Valstijų piliečiai! Veldono klubo pirmininkas ir 
sekretorius vėl mano valdžioje. Sulaikydamas juos aš tik pasinaudočiau 
savo teise — atpildo teise. Tačiau matydamas jų įniršį, kurį sukėlė 
"Albatroso" sėkmė, supratau, kad žmonių protai dar nepasirengę tam 
reikšmingam perversmui, kuris vieną gražią dieną atvers žmonijai kelią 
į oro erdves. Dėdule Prudentai, Filai Evansai, jūs laisvi! 

Veldono klubo pirmininkas ir sekretorius, taip pat oreivis Tinderis 
po akimirkos nušoko ant žemės; “ Albatrosas" pakilo trisdešimt pėdų 
virš žemės ir šitaip apsisaugojo nuo užpuolimo. 

— Jungtinių Valstijų piliečiai! — tęsė Robūras. —- Mano bandymas 
baigtas, bet dar neatėjo valanda jį atskleisti visiems. Dar neatėjo laikas 
sutaikyti priešingus ir prieštaringus interesus. Todėl palieku jus ir 
nusinešu savo išradimo paslaptį. Jo nepraras žmonija, jis priklausys 
visiems, kai žmonės pasidarys pakankamai išsilavinę ir išmoks 
nepiknaudžiauti juo. Sudie, Jungtinių Valstijų piliečiai! 

Keliamieji ir varomieji propeleriai ėmė greičiau suktis, ir 
“Albatrosas" nuskrido į rytus, palydėtas entuziastingų minios šūksnių. 


Todėl ir pateikiau su visomis smulkmenomis šią sceną, kad ji 
akivaizdžiai atskleidžia keistojo žmogaus dorovę. Matyt, tuo metu jis 
nejautė žmonijai jokių priešiškų jausmų. Tik saugojo savo paslapti 
ateičiai. Tačiau, be abejonės, jo tone, jo veido išraiškoje jau tada 

ryškėjo perdėtas pasitikėjimas savimi, savo genialumu, neregėtas 
išdidumas, kurį išugdė savo antžmogiškos galios supratimas. 

Kas čia nuostabaus, jeigu visi šie jausmai palengva sustiprėjo taip, 
jog Robūras įsigeidė palenkti sau pasaulį, — tai aiškėja 1š jo 
paskutiniojo laiško ir nedviprasmiškų grasinimų. Kaip matyti, bėgant 
laikui jo protas pasiekė tokią ribą, jog grėsė virsti tikra beprotybe. 

Ką toliau veikė Robūras, nuskridęs su “Albatrosu", tai, lygindamas 
man žinomus faktus, nesunkiai galėjau įsivaizduoti. Nepaprastasis 
išradėjas nepasitenkino skraidymo mašina, net tokia tobula. Jis sumanė 
sukurti aparatą, galintį važiuoti žeme, plaukti ant vandens ir po 
vandeniu, skristi ore. Matyt, patyrę mechanikai, mokantys saugoti 
paslaptį, pagamino tokį aparatą Ikso saloje. Paskui antrasis 
“Albatrosas" buvo sunaikintas, — nėra abejonių. kad tai įvyko kaip tik 
čia, šiame akmeniniame Greit Eirio lizde, nepasiekiamame kitiems 
žmonėms. Stai tada Jungtinių Valstijų keliuose, gretimose jūrose ir 
oro erdvėje pasirodė “Rūstusis". Skaitytojas jau žino, kaip laivas 
paspruko nuo minininkų, kurie vijosi jį Erio ežere, kaip pakilo į orą, 
0 aš - aš buvau jo belaisvis! 


Septynioliktasis skyrius 
“ Įstatymo vardu!" 


Kaip baigsis mano nuotykis?.. Ar galiu kaip nors paveikti jo 
atomazgą — greitą ar įvyksiančią nežinia kada?.. O gal tik Robūras 
laiko ją savo rankose?.. Man tikriausiai niekada nepavyks pabėgti, kaip 
pavyko dėdulei Prudentui ir Filui Evansui Catemo saloje. Reikia laukti. 
Tačiau kiek laiko laukti? 

Siaip ar taip, jei savo smalsumą ir patenkinau, tai tik įspėdamas 
Greit Eirio paslaptį. Galiausiai pakliuvęs į šį akmeninį maišą, sužinojau 
priežastį reiškinių, vykusių Mėlynųjų kalnų viename rajone. Dabar jau 
buvau įsitikinęs, kad šios šiaurės Karolinos apygardos gyventojams, 
Plezent Gardeno ir Morgantono žmonėms negresia nei ugnikalnio 
išsiveržimas, nei žemės drebėjimas. Cia nesimatė nė ženklo požeminės 
ugnies veiklos. Sioje Aleganų kalnų dalyje nėra jokio kraterio. Greit 
Eiris pasidarė Robūro Užkariautojo slėptuve, štai ir viskas. Turbūt 
atsitiktinai, skraidydamas virš Amerikos, jis surado šį neprieinamą 
“Erelio lizdą" ir panaudojo jį kaip sandėlį savo įrengimams ir maisto 
atsargoms, manding, čia jausdamasis saugesnis negu Ikso saloje 
Tykiajame vandenyne. 

Taip, aš įspėjau Greit Eirio paslaptį, tačiau apie stebuklingąjį 
aparatą, apie tai, kaip jis veikia — važiuoja, plaukia ir skrenda - iš 
esmės nieko taip ir nesužinojau. Sakykime, kad jo sudėtingą 
mechanizmą varo elektra ir kad, pasinaudodamas kažkokiais naujais 
būdais, “Rūstusis", panašiai kaip ir “Albatrosas", išgauna tą elektrą 
iš oro... Bet kaip galų gale sukonstruotas tas aparatas? Neturėjau ir. 
matyt, neturėsiu galimybės jį apžiūrėti. 

Mąstydamas apie savo lemtį, kalbėjau sau: “Pasaulio valdovas 
nori likti nežinomas, tai nekelia abejonių. Kai dėl aparato, tai, jeigu 
prisiminsiu grasinimus, kuriuos rašė laiške jo išradėjas, iš jo, manding. 
greičiau reikia laukti blogio nei gėrio. Robūras sugebėjo išsaugoti savo 

incognito praeityje ir, žinoma, norės taip elgtis ateity. Tačiau tik vienas 
žmogus gali nustatyti “Pasaulio valdovo" ir Robūro Užkariautojo 
tapatumą, ir tas žmogus — aš, jo belaisvis. Tik aš vienintelis turiu teisę 
ir net priedermę padėti ranką jam ant peties ir areštuoti įstatymo vardu! 

Ar galiu tikėtis paramos iš kitur? Apie tai neverta nė galvoti. 
Viršininkai, be abejo, jau žino viską, kas įvyko Blek Roko užutėkyje. 
Džonas Hartas ir Nebas Vokeris grįžo, matyt, kartu su Velsu į 
Vašingtoną, apie viską papasakojo misteriui Vordui, ir tas dabar negali 
kurti iliuzijų 1r tikėtis geros baigties. Arba jis mano, jog aš paskendau, 
kai “Rūstusis"', išplaukdamas iš Blek Roko užutėkio, nusitempė mane 
paskui save su visu inkaru, arba galvoja, kad mane paėmė "Rūstusis" 
1r kad aš esu jo kapitono valdžioje. 

Pirmuoju atveju jam lieka tik apraudoti velionį Džoną Stroką, 
vyriausiąjį Vašingtono policijos inspektorių. 

Antruoju atvėju... ir antruoju atveju vargu ar jis gali tikėtis kada 
nors išvysti savo pagalbininką". 

Kaip žinia, liepos trisdešimt pirmosios nakties likutį ir visą kitą 
dieną “Rūstusis? plaukė Erio ežero paviršiumi. Apie ketvirtą valandą 
netoli nuo Bafalo jį ėmė vytis du minininkai, bet vis dėlto, tai 
nuskriedamas pirmyn, tai panirdamas po vandeniu, “Rūstusis? sugebėjo 
nuo jų pasprukti. Minininkai persekiojo mus ir Niagaros upėje, bet 
vėliau buvo priversti sustoti, nes srovė grasino nunešti į krioklį. Jau 
temo, ir minininkų kapitonai tikriausiai nutarė, kad “Rūstusis" žuvo 
Niagaros krioklyje. Paskui dar labiau sutemo, ir vargu ar kas nors 
pastebėjo aparatą tą akimirką, kai jis pakilo virš “Pasagos" krioklio, 
arba vėliau, kai skrido į Greit Eirį. 

Bet grįžkime prie manęs. Ar ryšiuosi prakalbinti Robūrą? Ir ar 
teiksis mane išklausyti? Jis pasisakė man savo vardą — argi to 
nepakanka? Juk tikriausiai mano, kad jo vardas pats savaime yra 
atsakymas į visus klausimus... 

Diena praslinko, neatnešdama jokių permainų. Robūras ir jo 
pagalbininkai visą laiką triūsė prie skraidymo aparato, kurio 
mechanizmams, matyt, reikėjo nemenko remonto. Todėl padariau 
išvadą, kad jis ruošiasi netrukus vėl leistis į kelionę ir, matyt, paims 
ir mane. Beje, jis gali palikti mane ir šioje dauboje, - juk išsikrapštyti 
iš čia negalėsiu, o maisto užteks gana ilgam... 

Atidžiai sekiau Robūrą — atrodė, jis visą laiką buvo apimtas 
kažkokios nuolatinės egzaltacijos. Ką planavo jo liguistas protas? 
Kokius ateities planus kūrė tasai beprotis? Į kokius kraštus galvojo 
skristi? Ar ruošėsi įvykdyti laiške pareikštus grasinimus? 

Pirmąją naktį Greit Eiryje praleidau ant sudžiūvusios žolės glėbio 
viename urve, kur man atnešė ir maisto. Rugpjūčio antrąją ir trečiąją 
Robūras ir jo pagalbininkai buvo iki kaklo įsitraukę į savo darbą ir 
beveik nešnekėjo. Matyt, planuodami ilgą oro kelionę, jie prikrovė į 
“Rūstųjį" didelį kiekį maisto produktų. Ar tik negalvojo Robūras vėl 
aplankyti Ikso salą, plytinčią kažkur Tykiojo vandenyno bekraščiuose 
plotuose?.. Susimąstęs jis vaikščiojo po daubą, kartais staiga sustodavo 
ir iškeldavo ranką į dangų tarsi grasindamas Dievui, tam Dievui, su 
kuriuo stengėsi pasidalyti pasaulio valdžią!.. O jeigu pernelyg įžūlus 
jo išdidumas atves į beprotybę? Jo palydovai, ne mažiau kvaištelėję 
negu jis pats, nebepajėgs jo sulaikyti? Kokios neįtikėtinos avantiūros 
jų laukia! Juk net tuo laiku, kai Robūras turėjo tik orlaivį, — jau tada 
jis laikė save stipresniu už stichiją, su kuria taip drąsiai grūmėsi. Dabar 
jam pavaldūs ir žemė, ir vanduo, ir oras - beribės erdvės, kur niekas 
negali jo pasiekti... 

Taigi ateitis man grasino baisiomis katastrofomis. Pabėgti iš Greit 
Eirio anksčiau, negu mane privers dalyvauti naujojoje kelionėje, 
neįmanoma! Vargu ar pavyks pasprukti ir tada, kai “Rūstusis" atsidurs 
vandeny ar erdvėse. Nebent tik sausumoje, 0 ir tai, jeigu automobilis 
dėl ko nors sumažintų greitį. Menka viltis, ar netiesa?! 

Kaip žinia, tą dieną, kai atvykome į Greit Eirio daubą, aš jau 
mėginau išpešti iš Robūro atsakymą dėl tolesnio savo likimo, bet 
veltui. Šiandien ir vėl sumaniau pabandyti. 

Vidurdienį žingsniavau pirmyn ir atgal priešais centrinę olą. 
Robūras, stovėdamas prie angos, atidžiai mane sekė. Man pasirodė, 
kad nori pasišnekėti su manimi. 

Priėjau prie jo. 

— Kapitone,- tariau, — aš jau klausiau jūsų, bet jūs nepanorote 
atsakyti... Kartoju: ką manote su manimi daryti? 

Mes stovėjome akis į akį, per du žingsnius. Jis žvelgė į mane 
sukryžiavęs rankas; jo žvilgsnis gąsdino mane. Gąsdino? Taip, 
tiksliai... Tai buvo žvilgsnis žmogaus, jau nebekontroliuojančio savo 
proto, žvilgsnis, kuriame, regėjosi, jau nieko nebebuvo žmogiška! 

Pakartojau dar ryžtingiau: 

— Ką manote su manimi daryti? Ar paleisite į laisvę? 

Akimirką pasirodė, kad Robūras pasirengęs nutraukti tylą... Bet ne, 
matyt. ji visiškai užvaldė ta įkyri idėja. Jis vėl iškėlė ranką į dangų - 
Šį gestą dar pastebėjau rytmetį, kai vaikščiojo po daubą. Rodėsi, 
kažkokia nenugalima Jėga viliojo jį ten, į viršutinius atmosferos 
sluoksnius. dingojos, kad jis jau nebepriklauso Žemei, kad jam skirta 

gyventi oro erdvėse, tapti amžinu oro vandenyno svečiu. 

Nieko neatsakęs, tikriausiai net neišgirdęs mano žodžių, Robūras 
grįžo į olą. Terneris nusekė įkandin. 

Neturėjau supratimo, kiek laiko Robūras rengiasi buvoti Greit 
Eiryje, kiek dienų gali tęstis šis laikinas atokvėpis. Bet rugpjūčio 
trečiąją, po pietų, pastebėjau, kad mechanizmų remontas baigtas, o 
aparato sandėliukai prikrauti maisto produktų. Terneris ir jo draugas 
į daubos centrą prinešė daug tuščių dėžių, lentų ir sijų, matyt, antrojo 
“Albatroso" korpuso liekanų, orlaivio, kurį paaukojo dėl naujosios 
mašinos. Visą tą krūvą apdėjo sausa žole. Manding, Robūras ruošėsi 
palikti slėptuvę ir daugiau nebesugrįžti. 

Iš tikrųjų jis žinojo, kad Greit Eirio viršūnė jau sykį patraukė 
žmonių akis, kad jau bandyta čia prasiskverbti... Matyt, jis turėjo 
pagrindo baimintis antrojo bandymo, kuris gali būti sėkmingesnis, ir 
norėjo sunaikinti visus savo buvimo pėdsakus. 

Saulė nusileido už Mėlynųjų kalnų viršūnių. Tiktai Blek Doumo 
viršukalnė dar liepsnojo jos spinduliuose. Kad vėl pakiltų skrydžiui, 
“Rūstusis", atrodo, laukė atslenkant tamsos. Niekas nežinojo, kad iš 
automobilio ir laivo jis gali virsti skraidymo mašina. Juk iki šiol jo 
niekas nematė ore. Galimas daiktas, šį ketvirtąjį savo aparato 
persikūnijimą “Pasaulio valdovas'' parodys tik tada, kai įsigeis 
įgyvendinti savo beprotiškus grasinimus?.. 

Apie devintą valandą vakaro tiršta tamsa užgulė daubą. Nė vienos 
žvaigždės danguje, užstotame iš rytų atslinkusio rūko ir tamsių debesų. 
Dabar “Rūsčiojo" jau niekas nebegalėjo pamatyti nei iš sausumos, nei 
iš jūros. 

Tada Terneris priėjo prie laužo, sukrauto daubos vidury, ir padegė 
sausą žolę. 

Po akimirkos viskas aplink nušvito. Iš tirštų dūmų kamuolių 
pasirodė ilgi ugnies liežuviai, kurie plaikstėsi net aukščiau už akmeninę 
Greit Eirio sieną. Morgantono ir Plezent Gardeno gyventojai dar kartą 
galėjo pamanyti, kad prabudo ugnikalnis ir kad toji ugnis pranašauja 
greitą išsiveržimą... 

Zvelgiau į siaučiančią ugnį, klausiausi garsaus degančių medžių 
traškesio. Robūras, stovėdamas "Rūsčiojo" denyje, irgi žiūrėjo į laužą. 

Terneris su bičiuliu mėtė atgal į laužą nuodėgulius, išsviestus 
stiprios ugnies. 

Palengva laužas užgeso. Liko tik tirštas pelenų sluoksnis; nakties 
sunkioje tamsoje vėl įsiviešpatavo tyla. 

Staiga pajutau, kad kažkas sugriebė mane už rankos. Tai būta 

Ternerio. Jis ėmė tempti mane prie skraidymo aparato. Priešintis buvo 
beviltiška, be to, ir jokios prasmės. Kad ir kas beatsitiktų, svarbiausią 
nelikti vienišam šitame akmeniniame kalėjime! 

Kai tik užlipau ant denio, Terneris ir jo draugas užšoko įkandin 
manęs; draugas atsistojo laivo priekyje, o Terneris nusileido į mašinų 
skyrių; pastebėjau, kad tas skyrius buvo apšviestas elektros lempučių, 
kurių šviesa nesiskverbė išorėn. 

Robūras užėmė vietą laivagalyje prie reguliatoriaus, kad 
kontroliuotų skrydžio kryptį ir greitį. 

Mane vėl įstūmė į kajutę, liuko dangtis sutrinksėjo virš galvos. 
Vadinasi, ir šiąnakt man nebus leista stebėti “Rūsčiojo? manevrų ore, 
kaip ir tada, skrendant virš Niagaros krioklio. 

Nors ir negalėjau matyti, kas vyksta denyje, bet puikiai girdėjau 
motoro ūžesį. Man net susidarė įspūdis, tarsi mes lėtai atsiplėšiame 
nuo žemės ir kylame aukštyn. Aparatas keletą kartų pasvyravo, po to 
apatinės turbinos ėmė greitai suktis, ir aš išgirdau galingų sparnų 
ritmingus mostus. 

Taigi “Rūstusis" paliko Greit Eirį, ir turbūt visam laikui. Jis 
“atsišvartavo" ore, kaip sakoma apie laivą, išplaukiantį į jūrą, ir dabar 
skrido virš Aleganų kalnų. Matyt, nusileis žemiau tik po to, kai perlėks 
per kalnagūbrį, stūksantį šioje Amerikos teritorijoje. 

Bet kur jis skrenda? Ar lekia virš plačių Šiaurės Karolinos lygumų, 
artėdamas prie Atlanto vandenyno? Arba, atvirkščiai, pasuko į vakarus, 
į Tykiojo vandenyno pusę? Galimas daiktas, jis neria į pietus — 
Meksikos įlankos link? Ar pavyks man rytmet susigaudyti, virš kokios 
jūros skrendame, jeigu iš visų pusių matysiu tik dangų ir vandenį? 

Praslinko keletas valandų. Kokios ilgos jos man pasirodė! Net 
nebandžiau užmigti. Tūkstančiai nerišlių minčių ūžė mano galvoje. 
Jos nešė mane į kažkokią fantastišką šalį, tuo tarpu "Rūstusis" — tas 
oro pabaisa — tempė mane į erdves. Lėkdamas savo pašėlusiu greičiu, 
kur atsidurs jis po šios begalinės nakties? Prisiminiau nuostabią 
“Albatroso" kelionę, — dėdulės Prudento ir Filo Evanso pasakojimą 
išspausdino Veldono klubas. Kelią, kurį įveikė Robūras Užkariautojas 
su savo “Albatrosu", visai ramiai galėjo nuskristi ir su “Rūsčiuoju" ir 
net, sakyčiau, kur kas lengviau: juk dabar viešpatavo ir žemėje, ir ore, 
ir jūrose!.. 

Pagaliau pirmieji saulės spinduliai įspindo į kajutę. Ar leis man 
išeiti į denį kaip tada, Erio ežere? 

Stumtelėjau liuko dangtį, jis atsivertė. 

Iki pusės išlindau laukan. Apačioje blizgėjo vanduo. 

“Rūstusis" skrido virš kažkokios jūros tūkstančio ar tūkstančio 
dviejų šimtų pėdų aukštyje. 

Robūro niekur nesimatė; galbūt jis sėdėjo mašinų skyriuje. 

Terneris stovėjo prie vairo, jo bičiulis - laivo priekyje. 

Išlindęs į denį, pamačiau tai, ko negalėjau regėti naktinio skrydžio 
metu nuo Niagaros krioklio iki Grit Eirio, — išvydau, kaip veikia abu 
milžiniški sparnai, mosuojantys abipus korpuso, tuo tarpu turbinos 
pašėlusiai sukosi po skraidymo aparato deniu. 

Sprendžiant pagal padėtį saulės, pakilusios keletą laipsnių virš 
horizonto, mes skridome į pietus. Vadinasi, jeigu "Rūstusis", perskridęs 
per Greit Eirio daubos sienas, nepakeitė krypties, po mumis plytėjo 
Meksikos įlankos vandenys. . 

Diena žadėjo būti karšta, tiršti švininiai debesys kilo iš vakarų. Sie 
netolimos audros pranašai, žinoma, neprasprūdo pro Robūro žvilgsnį, 
kai aštuntą valandą ryto jis pasirodė denyje ir pakeitė Ternerį. Galbūt 
jis prisiminė aną viesulą, kuris vos nepražudė jo “ Albatroso", ir baisųjį 
cikloną Antarktikos srityse, nuo kurio išsigelbėjo tik per stebuklą? 

Tiesa, tai, ko tomis sąlygomis negalėjo padaryti “ Albatrosas", 
nesunkiai pajėgtų "Rūstusis": išskris iš oro sferų, kur siautės stichijos, 
nusileis ant jūros paviršiaus, o jeigu ir čia labai stipriai banguos, kuo 
ramiausiai susiras prieglobstį gelmėse. 

Beje, vadovaudamasis kažkokiu jam vienam suprantamu požymiu 
— jis, matyt, mokėjo atspėti orą, - Robūras nutarė, kad šiandien audros 
nebus, ir tęsė skrydį. Ir jeigu po vidurdienio nusileido ant vandens, 
tai toli gražu ne iš baimės dėl audros. “Rūstusis" — jūrų paukštis, tarsi 
fregata ar tulžys mokantis pailsėti ant vandens; skirtumas tik toks, kad 
jo metaliniai organai, kuriuos varo neišsenkanti elektros energija, 
nepažįsta nuovargio. 

Plati vandens lyguma lingavo tuštut tuštutėlė. Nei burės, nei 
dūmelio nesimatė net pačiame horizonto pakraštyje. Vadinasi, niekas 
negalėjo pastebėti bekraštėje oro erdvėje “Rūsčiojo" skrydžio. 

Diena praslinko be nuotykių. “Rūstusis" plaukė vidutiniu greičiu. 
Nesupratau kapitono ketinimų. Toliau plaukdami ta pačia kryptimi, 
mes vis viena turėjome pasiekti kurią nors iš Didžiųjų Antilų salų, o 
paskui atsidurti prie Venesuelos ar Kolumbijos pakrantės. Beje, 
visiškai įmanoma, kad artėjant nakčiai aparatas vėl pakils į orą ir 
perskris ilgą Gvatemalos ir Nikaragvos sąsmauką, kad greičiau 
pasiektų Ikso salą Tykiajame vandenyne. 

Atėjo vakaras, saulė pasislėpė už kruvinai raudono horizonto. Jūra 
švytėjo fosforo blyksniais, atrodė, “Rūstusis aplink save kėlė ištisą 

debesį žibančių kibirkščių. Pasitelkęs mėgstamą jūreivių posakį, 
galėjau teigti, kad mūsų laukė “šuniškas oras". 

Matyt, šitaip galvojo ir Robūras. Man liepė vėl lįsti į savo kajutę, 
liuko dangtis vėl užsitrenkė. 

Po keleto sekundžių pasiekė pažįstami garsai, ir aš supratau, kad 
"Rūstusis" pasinėrė į vandenį. Iš tikrųjų po penkių minučių jis jau 
ramiai plaukė jūros gelmėmis. 

Baisiai išvargintas pavojų ir nerimo, užmigau giliu miegu, — šį sykį 
niekas man nedavė migdomųjų. 

Kai prabudau — nežinau, kiek valandų miegojau, — “Rūstusis" vis 
dar plaukė po vandeniu. 

Tačiau netrukus vėl išniro į paviršių. Dienos šviesa plykstelėjo į 
iliuminatorius, iš karto pajutau stiprų supimą; jūra galingai bangavo. 

Mano kajutę atidarė, ir aš vėl atsisėdau prie liuko ir skubiai 
žvilgtelėjau į dangų. 

Audra slinko iš šiaurės vakarų, sunkūs debesys nuolatos švytuliavo 
nuo ryškių žaibo blyksnių. Jau griaudėjo perkūnija, ją daug sykių 
kartojo aidas. 

Aš buvau apstulbintas, negana to, išgąsdintas pašėlusiai greitai 
užgriūvančios mus audros. Nė vienas laivas nespėtų nuleisti burių, — 
taip veržliai ir ūmai puolė audra. 

Tarsi pralaužęs debesų užtvarą, pašėlusia jėga mus užgriuvo 
škvalas. Jūra bemat pasišiaušė. Be perstojo siaučiančios bangos ritosi 
per "Rūsčiojo" denį. Jeigu nebūčiau tvirtai nusitvėręs už turėklų, mane 
tikriausiai būtų nusviedusios už borto. 

Liko tik viena išeitis — aparatą paversti povandeniniu laivu. Paniręs 
kokias dešimt pėdų po vandeniu, jis vėl būtų saugus ir ramus. Toliau 
grumtis su įniršusios audros įsisiautėjusiom bangom nebeįmanoma. 

Robūras tarsi sustingęs stovėjo prie vairo. Aš laukiau, kad tuoj tuoj 
man įsakys grįžti į kajutę, bet tokio paliepimo taip ir neišgirdau. Beje, 
apskritai nemačiau, kad būtų ruošiamasi paversti “Rūstųji" 
povandeniniu laivu. 

Kapitono akys žėrėjo. Jis be baimės žvelgė į audrą, tarsi metė jai 
iššūkį, tarsi laikė save neįveikiamu. Nebuvo galima gaišti nė vienos 
akimirkos, 0 jis, matyt, nė negalvojo panirti po vandeniu. 

Ne! Jis vis dar stovėjo ta pasipūtusia išraiška, didingai kaip žmogus, 
laikantis save aukščiau už visą žmoniją!.. Žvelgdamas į jį, aš su siaubu 
klausiau savęs, ar jis nėra kokia nors fantastiška būtybė, pasirodžiusi 
iš kito, nerealaus pasaulio. 

Umai jis prabilo: 

— Aš Robūras... Robūras! Pasaulio valdovas!.. - pasiekė mane pro 
uragano ūžesį ir griaustinio dundesį. 

Jis mostelėjo ranka, ir Terneris su bičiuliu suprato jo mostą. Tai 
buvo įsakymas, ir tie nelaimėliai, tokie pat bepročiai, kaip ir jų 
kapitonas, nesvyruodami jį įvykdė. 

Išskleidęs savo plačiuosius sparnus, “Rūstusis? pakilo aukštyn — 
taip pat veržliai, kaip ir virš Niagaros krioklio. Bet jeigu aną sykį 
Robūrui pavyko išsigelbėti nuo kunkuliuojančios vandenų gelmės, tai 
šiandien jis nukreipė savo aparatą ir lėkė tiesiai į siautėjančią audrą. 

Aplink “Rūstųjį"" blykčiojo tūkstančiai žaibų, griaudėjo perkūnija, 
liepsnojo dangus. O laivas skrido tarp tų akinančių blyksnių, kas 
valandėlę rizikuodamas būti sudaužytas, lėkė į tikrą žūtį. 

Robūras vis dar tebestovėjo ta pačia poza. Padėjęs vieną ranką ant 
vairo, kitą — ant reguliatoriaus, jis kreipė iš visų jėgų mosuojančią 
sparnus mašiną nuo debesies prie debesies, varė į pačią audros 
tirštumą, kur elektros iškrovos liepsnojo bemaž be perstojo. 

Reikėjo pulti tą beprotį, sutrukdyti jam nukreipti savo aparatą į 
patį audros žaizdrą! Reikėjo priversti jį nusileisti ir ieškoti 
išsigelbėjimo po vandeniu, - kitur jau nebegalėjome jo rasti - nei ore, 
nei jūros paviršiuje! Tiktai ten, vandens gelmėse, jis galėjo visiškai 
saugiai išlaukti, kol baigsis rūsčiosios stichijos grumtynės. 

Ir čia mano širdį sugniaužė baisus pyktis. Pareigos jausmas prabilo 
visu balsu. Taip, tegu tai gryniausia beprotybė, bet privalau sulaikyti 
piktadarį, kurį mano šalis paskelbė už įstatymo ribų, kuris savo baisiu 
išradimu grasina visam pasauliui, privalau jį nutverti už apykaklės ir 
atiduoti į teisingumo rankas! Juk aš esu Strokas, vyriausiasis policijos 
inspektorius Strokas!.. Pamiršęs, kur dabar stoviu, pamiršęs, kad esu 
vienas prieš tris virš siaučiančios vandenų stichijos, puoliau į laivagalį 
prie Robūro ir, stengdamasis perrėkti audros šėlsmą, sušukau: 

— Įstatymo vardu aš... 

Bet tą akimirką "Rūstusis" suvirpėjo tarsi nukrėstas elektros srovės. 
Visas jo karkasas sutraškėjo kaip traška žmogaus kūnas, veikiamas 
elektros iškrovos. Gavęs smūgį į patį korpuso centrą, “Rūstusis" su 
sulaužytais sparnais, su sudaužytomis turbinomis trenkėsi iš tūkstančio 
su trupučiu pėdų aukščio į Meksikos įlankos bangas!.. 


Aštuonioliktasis skyrius 
Paskutinis žodis priklauso senajai Gred 


Kai atsigavau — kiek valandų buvau praradęs sąmonę, nežinau, - 
grupė jūreivių, išgelbėjusių man gyvybę, apsupo lovą, kurioje gulėjau. 

Prie mano lovos galvugalio stovėjo karininkas. Pamatęs, kad aš 
atsigavau, ėmė klausinėti. 

Papasakojau viską... taip, viską! Ir mano klausytojai, galimas 
daiktas, pamanė, kad priešais juos nelaimėlis, kuriam grįžo gyvybė, 
bet, deja, negrįžo protas! 

Aš plaukiau “ Otavos" garlaiviu, atsidūrusiu Meksikos įlankoje 
pakeliui į Naująjį Orleaną. Plaukdama po audros, įgula pamatė 
nuolaužą, kurios nusitvėriau oro katastrofos metu, ir paėmė mane į 
laivą. 

Šitaip buvau išgelbėtas, o Robūras Užkariautojas ir abu jo 
palydovai baigė kupiną nuotykių gyvenimą įlankos dugne. “Pasaulio 
valdovas“, nutrenktas to paties žaibo, kuriam drįso mesti iššūkį vidury 
oro vandenyno, dingo visam laikui ir nusinešė su savimi nuostabiojo 
išradimo paslaptį. 

Po penkių dienų “Otava" prisiartino prie Luizianos krantų ir rugsėjo 
dešimtosios rytą įplaukė į uostą. 

Atsisveikinęs su laivo įgula, sėdau į traukinį ir išvažiavau į savo 
gimtąjį miestą — Vašingtoną, kurio nebe pirmą kartą nebesitikėjau 
pamatyti. 

Suprantama, pirmiausia nuvykau į policijos departamentą, 
norėdamas pirmąjį savo vizitą padaryti misteriui Vordui. 

Galite įsivaizduoti, kaip nustebo ir nudžiugo mano viršininkas, kai 
įžengiau į jo kabinetą!.. Juk po mano palydovų pranešimo jis turėjo 
rimtą pagrindą manyti mane žuvus Erio vandenyse. 

Papasakojau jam viską, kas įvyko nuo mano prapuolimo dienos, - 
apie nesėkmingą minininkų persekiojimą ežere, apie “Rūsčiojo" skrydi 

virš Niagaros krioklio, apie svečiavimąsi Greit Eirio krateryje ir 
pagaliau apie katastrofą virš Meksikos įlankos... Taigi jis sužinojo, 
kad aparatas, sukurtas Robūro genijaus, galėjo važiuoti ne tik žeme, 
bet plaukti vandenyje, skristi oro erdvėse... 

Tokios mašinos kūrėjas, manding, ir iš tikrųjų turėjo teisę vadintis 
“Pasaulio valdovu“. Juk jo aparatas, be abejonės, kėlė rimtą grėsmę 
visuomenės saugumui, nes žmonės neturėjo pakankamai priemonių su 
juo kovoti. 

Bet to nepaprastojo žmogaus išdidumas, pamažu stiprėdamas, 
pastūmė jį grumtis erdvėse su grėsmingiausia stichija; ir tai, kad aš 
išnešiau sveiką kailį iš tos siaubingos katastrofos, buvo tiesiog 
stebuklas. 

Misteris Vordas netikėjo savo ausimis. 

— Kad ir kaip ten buvo, brangusis Strokai, — tarė jis man, - jūs 
grįžote, ir tai svarbiausia! Po garsiojo Robūro dabar jūs tapsite dienos 
didvyriu. Tikiuosi, garbė nesusuks jums galvos, kaip susuko tam 
pamišėliui išradėjui... 

— O ne, misteri Vordai, - atsakiau. —- Bet sutikite, kad dar niekada 
smalsaus proto žmogus, trokštantis patenkinti savo smalsumą, nepatyrė 
šitiek išbandymų. 

— Sutinku, Strokai! Jūs atskleidėte Greit Eirio paslaptį, įspėjote 
“Rūsčiojo" persikūnijimo mįslę. Tiktai gaila, kad to “Pasaulio 
valdovo“ išradimo paslaptis visiems laikams išnyko kartu su 
šeimininku... 

Tą patį vakarą daugelis Jungtinių Valstijų laikraščių paskelbė 
nuodugnią ataskaitą apie mano nuotykius. Jų tikrumu niekas 
nesuabejojo; kaip pranašavo misteris Vordas, tapau dienos didvyriu. 

“Inspektoriaus Stroko dėka, — rašė vienas laikraštis, —- amerikiečių 
policija sumušė rekordą. Kitose šalyse policija daugiau ar mažiau 
sėkmingai veikia sausumoje ir jūrose, tuo tarpu Amerikos policininkas 
ryžosi persekioti nusikaltėlį ežerų ir vandenynų gelmėse, negana to — 
dangaus sferose". 

Nežinia, galbūt mūsų amžiaus pabaigoje tai, ką aš padariau 
persekiodamas “Rūstųjį" ir apie ką čia papasakojau, pasidarys 
įprasčiausias dalykas mano būsimiems kolegoms?.. 

Taip pat nesunku įsivaizduoti, kokį sutikimą suruošė mano senoji 
tarnaitė, kai grįžau namo į Longstritą. Pamačiusi mane — arba mano 
šmėklą? — vargšelė vos neatidavė Dievui dūšelės! Paskui, išklausiusi 
mano pasakojimą, ji apsiverkė ir padėkojo Apvaizdai, išgelbėjusiai 
mane nuo daugybės pavojų! 

— Na tai štai, pone, — tarė ji pagaliau, —- dabar matote, kad aš buvau 
teisi? 

— Teisi? Bet kada ir kur, mieloji Gred? 

— Nagi tada, kai sakiau, jog Greit Eiryje įsitaisė pats velnias. 

— Bet juk tas Robūras nebuvo joks velnias. 

— Na ir kas! — paprieštaravo senoji Gred. - Man regis, jis nė 
trupučio nebuvo geresnis už aną! 


1904 m. 

Malonus Skaitytojau! 


Jūsų rankose įžymaus prancūzų rašytojo, mokslinės fantastikos 
pradininko ir klasiko Žiulio Verno knyga. Numatome ir toliau leisti jo 
knygas. Taigi Jūs turėsite galimybę užsiprenumeruoti jas visuose 
Lietuvos pašto skyriuose ir Jums knygos bus pristatomos į namus 
registruota siunta. Be to, prenumeratą priima visi Knygos draugijos 
skyriai. Pirmojoje serijoje pateiksime pirmą kartą verčiamus į lietuvių 
kalbą romanus, kurių sąrašą rasite viršelyje. Lauksime Jūsų pasiūlymų 
ir pageidavimų. Rašykite. 

O kitame puslapyje rasite du kvitus: vienas Jums, kitas - Jūsų 
draugui. Išsikirpę kvitą ir jį užpildę namuose, Jūs sutaupysite laiko, 
nereikės pirkti kvito. 

Sekite reklamą! Antroji knyga — “Juodoji Indija“ — jau skuba pas 
Jus! Ji atneš siurprizą: ją įsigiję, jau dalyvausite loterijoje, kurioje 
galėsite išlošti nuo vienos iki penkių mūsų leidžiamų Žiulio Verno 
knygų! Linkime sėkmės! 

Sekančios knygos prenumerata prasidės už mėnesio po šios knygos 
išleidimo. Nepamirškite užsiprenumeruoti! 

Numatomų išleisti Žin 

Robūras Užkariautojas. 

Pasaulio valdovas. 

Juodoji Indija. a 

500 begumos milijonų. Plaukiojanti sala. O 

Archipelagas ugnyje. Kailių šalyje. O 

Tėvynės vėliava. Hektoras Servadakas. O 

"Čensleris". Meteorą besivejant. O 

Kelionė į Žemės centrą. Drama Livonijoje. O 

Penkios savaitės oro balionu. Pietų žvaigždė. O 

Drama ore. Pilis Karpatuose. O 

Vilhelmo Štorico paslaptis. O 

Nukentėjusieji 1š paskendusio "Džonatano". O 

Leidimo eigoje galimi pakeitimai bei papildymai. 


Leidykla "ANBO' 


— ————- 
MA i ra 


ISBN 9986-507-05-7/ 


